
Celaena Sardothien și-a negat harul 
magic vreme de zece ani. Acum, singura 
ei dorință este să răzbune moartea 
prietenei ei, Nehemia, iar regele din 
Adarlan este principalul vinovat. Pentru 
a-și duce la îndeplinire planul, Celaena, 
moștenitoarea de foc a unui regat distrus, 
va călători în Wendlyn, un tinut 
îndepărtat în care magia încă mai 
dăinuie. Va reuși oare temuta asasină să 
își accepte moștenirea nemuritoare, 
învingându-și teama de necunoscut? 
Până unde va fi ea dispusă să meargă 
pentru a-și îndeplini promisiunea făcută 
Nehemiei? 

Moştenitoarea Focului, cel de-al 
treilea volum al seriei Tronul de Cleştar, 
este un roman incitant, în care veţi regăsi 
toate elementele unui fantasy de succes, 
de la vrăjitoare la balauri, de la războinici 
de temut înzestrați cu puteri magice la 
fiinţe supranaturale venite dintr-o altă 
lume. 

Din nou, pentru Susan, 
a cărei prietenie mi-a schimbat viaţa în bine 
şi a dat acestei cărți un suflet 

Moștenitoarea cenușii 


CAPITOLUL | 


În numele zeilor, era mult prea cald în acel regat inutil. 

Sau poate că Celaena Sardothien se simţea aşa deoarece se 
întinsese încă de dimineață pe marginea acoperişului din 
teracotă, cu un braț pus pavăză în faţa ochilor, rumenindu-se 
lent la soare asemenea lipiilor pe care cei mai săraci cetăţeni ai 
orașului le lăsau pe pervazurile ferestrelor, întrucât nu-și 
puteau permite cuptoare din cărămidă. 

Şi, în numele zeilor, era sătulă de lipii — teggya, aşa le spu- 
neau ei. Sătulă de textura lor crocantă și de gustul de ceapă, pe 
care nu-l putea îndepărta nici cu zece căni de apă. N-avea să 
mai mănânce prea curând vreo teggya. 

Principala explicaţie era că lipiile fuseseră tot ceea ce-şi pu- 
tuse permite atunci când acostase în Wendlyn, în urmă cu 
două săptămâni, și își croise drum spre Varese, oraşul-capitală, 
exact așa cum îi fusese poruncit de către Marea sa Majestate 
Imperială şi Stăpân al Pământului, regele din Adarlan. 

Fusese nevoită să şterpelească teggya şi vin din cărucioarele 
vânzătorilor pentru că rămăsese fără bani, la scurt timp după 
ce aruncase o privire la castelul fortificat din calcar, la paznicii 
de elită, la drapelele de culoarea cobaltului care fluturau atât 
de mândre în bătaia vântului uscat şi fierbinte, şi se hotărâse 
să nu omoare ţintele care îi fuseseră atribuite. 

Așadar, începuse să şterpelească teggya... şi vin. Vinul roşu 
şi acru care provenea din viile ce mărgineau dealurile vălurite 

din jurul capitalei fortificate - un gust care iniţial nu-i plăcuse 
şi pe care îl scuipase, dar care acum îi plăcea foarte, foarte mult. 
În special din ziua în care se hotărâse că nu-i păsa în mod 
deosebit de absolut nimic. 

Întinse mâna spre ţiglele care coborau în pantă în spatele 
ei, bâjbâind după urciorul din lut cu vin pe care îl târâse pe 
acoperiș în acea dimineaţă. Bâjbâind întâi cu palma, pipăind, 
iar apoi... 

Blestemă. Unde naiba era vinul? 

Lumea se clătină şi deveni orbitor de strălucitoare în timp 
ce se ridică, sprijinindu-se în coate. Deasupra zburau păsări 
în cercuri, ţinându-se la distanță de şoimul cu coada albă care 
stătuse cocoţat toată dimineaţa pe un horn din apropiere, aş- 
teptând să-și înhaţe următoarea masă. Dedesubt, comerțul 
stradal era un strălucitor gherghef de culori şi sunete, cu 
măgăruși răgând, cu negustori fluturându-și produsele, veș- 
mintele atât străine, dar și familiare, cu pocnetul roților pe 
pavajul alb. Însă unde naiba era... 

Ah! Acolo. Pitit sub una dintre ţiglele roşii, greoaie, pentru 
a-și păstra răcoarea. Exact acolo unde îl ascunsese ea cu doar 
câteva ore mai devreme, atunci când se cățărase pe acoperişul 
uriașei pieţe interioare pentru a supraveghea perimetrul des- 
cris de zidurile castelului aflat la două străzi distanță. Sau 
orice i se păruse a fi oficial şi folositor înainte să-şi dea seama 
că s-ar fi tolănit mai degrabă la umbră. Umbră care fusese de 
mult alungată de soarele neostoit al Wendlynului. 

Celaena sorbi din urciorul cu vin — sau încercă s-o facă. 
Era gol, ceea ce presupuse că era o binecuvântare, căci, în nu- 
mele zeilor, i se învârtea capul. Avea nevoie de apă și de nişte 
teggya. Şi poate de ceva pentru buzele sale straşnic crăpate 
și pentru pomețţii jupuiţi pe care îi căpătase noaptea trecută 
într-una dintre tavernele din oraş. 

Gemând, Celaena se întoarse pe burtă şi privi strada aflată 
la doisprezece metri sub ea. Ştia că paznicii patrulau deja — le 
reperase chipurile şi armele, întocmai cum o făcuse şi în cazul 
gărzilor de pe crestele zidurilor castelului. Memorase felul 
cum se făcea schimbul de gărzi şi cum aceștia deschideau cele 
trei porţi masive care duceau în castel. Se părea că cei din 
familia Ashryver şi strămoşii lor luau siguranţa foarte, foarte 
în serios. 

Se împlineau zece zile de când sosise în Varese, după ce 
părăsise coasta. Nu fiindcă ar fi fost deosebit de nerăbdătoare 
să-şi omoare ţintele, ci fiindcă orașul era atât de afurisit de 
mare, încât i se păruse că era cea mai bună șansă de a evita au- 
toritățile de emigrare, cărora le scăpase printre degete, în loc 
să se înregistreze conform programului lor de muncă atât de 
benevol. Mersul grăbit spre capitală se dovedise a fi o acti- 
vitate binevenită după săptămânile petrecute pe mare, unde 
nu avusese chef să facă nimic altceva decât să stea întinsă pe 
patul îngust din cabina ei strâmtă sau să-şi ascută spada cu un 
zel aproape religios. 

Nu ești nimic altceva decât o lașă, îi spusese Nehemia. 

Toate steiurile ascuţite repetaseră asta ca un ecou. Lașă. lașă, 
laşă. Cuvântul o urmărise cu fiecare leghe parcursă pe ocean. 

Făcuse un jurământ - jurase că va elibera Eyllwe. Astfel 
încât, între momentele de disperare şi furie şi jale, între gân- 
durile la Chaol şi la cheile Wyrd şi la tot ceea ce lăsase în urmă 
şi pierduse, Celaena se hotărâse asupra singurului plan de 
urmat atunci când avea să ajungă pe acele țărmuri. Un plan, 
oricât de nebunesc şi de improbabil, de a elibera regatul luat în 
sclavie: de a găsi și de a distruge orice urmă de chei Wyrd pe 
care regele din Adarlan le folosise pentru a-şi ridica teribilul 
său imperiu. Ea ar fi renunţat cu bucurie la propria-i viaţă pen- 
tru a-l duce la îndeplinire. 

Doar ea, doar el. Întocmai cum trebuia să fie; nicio pierdere 
de vieți omeneşti în afară de ale lor, niciun suflet stigmatizat 
în afară de al ei. Era nevoie de un monstru pentru a distruge 
un monstru. 

Dacă trebuia să fie acolo din pricina bunelor intenții ale lui 
Chaol, care arătase încredere cui nu trebuia, atunci măcar avea 
să capete răspunsurile de care avea nevoie. În Erilea exista o 
persoană care fusese prezentă atunci când cheile Wyrd se afla- 
seră în stăpânirea unei rase de demoni cuceritori care le trans- 
formaseră în trei unelte ale unei puteri atât de teribile, încât 
fuseseră ascunse de mii de ani şi aproape şterse din istorie. Regina 
Maeve a neamului Fae. Maeve ştia tot — așa după cum era de 
aşteptat atunci când eşti mai bătrân decât pământul. 

Prin urmare, primul pas al planului ei stupid, prostesc, fu- 
sese simplu: să o caute pe Maeve, să capete răspunsuri despre 
cum să distrugă cheile Wyrd şi apoi să se întoarcă în Adarlan. 

Putea face măcar atât. Pentru Nehemia - pentru... o mul- 
time de alţi oameni. În ea nu mai rămăsese nimic, nu prea. 
Numai cenușă, şi un abis, şi jurământul de neclintit pe care ea 
şi-l cioplise în propria-i carne, față de prietena care o văzuse 
aşa cum era cu adevărat. 

Când acostaseră în cel mai mare port din Wendlyn, admi- 
rase precauțţiile pe care căpitanul vasului le luase în timp ce se 
apropia de țărm - a aşteptat o noapte lipsită de lumina lunii, 
apoi le-a strecurat în cambuză pe Celaena şi pe celelalte femei 
refugiate din Adarlan în timp ce navigau pe canalele secrete, 
prin reciful de corali. Era de înţeles: reciful era principala apă- 
rare care ţinea legiunile Adarlanului departe de aceste țărmuri. 
De asemenea, făcea parte din misiunea ei acolo în calitate de 
Campion al regelui. 

Aceasta era cealaltă însărcinare la care îi stătea gândul: să 
găsească o cale prin care să-l împiedice pe rege să-i execute pe 

Chaol sau pe membrii familiei Nehemiei. EI îi promisese că 
avea s-o facă dacă ea ar fi eşuat în misiunea ei de a recupera 
planurile de apărare navală ale Wendlynului şi de a-i asasina 
pe rege şi pe prinţ la balul lor anual care se ţinea vara. Însă ea 
dăduse acele gânduri la o parte atunci când acostaseră, iar fe- 
meile refugiate fuseseră mânate la mal pentru a fi preluate de 
autorităţile portuare. 

Multe dintre femei purtau urmele celor întâmplate atât pe 
corp, cât şi în suflet, în ochii lor scânteind încă ecourile oro- 
rilor care se abătuseră asupra lor în Adarlan. Aşa încât, chiar 
şi după ce dispăruse de pe vas în timpul haosului acostării, ea 
rămăsese pe unul dintre acoperișurile din apropiere, în vreme 
ce femeile erau escortate într-o clădire - pentru a-şi găsi lo- 
cuinţe şi de lucru. Şi totuşi, autoritățile din Wendlyn puteau 
mai târziu să le aducă într-o parte mai liniștită a oraşului și să 
facă orice doreau. Să le vândă. Să le rănească. Ele erau refugiate: 
nedorite şi fără niciun fel de drepturi. Lipsite de orice apărător. 

Însă ea nu rămăsese numai din pricina paranoiei. Nu - 
Nehemia ar fi rămas pentru a se asigura că erau în siguranţă. 
Dându-și seama de asta, Celaena pornise pe drumul șerpuitor 
către capitală de îndată ce se asigurase că femeile erau bine. 
Aflarea unui mod de a se strecura în castel era doar o cale de 
a-şi ocupa timpul în vreme ce se decidea cum să execute pri- 
mii paşi ai planului ei. În timp ce încerca să nu se mai 
gândească la Nehemia. 

Totul decursese bine -— bine şi uşor. Ascunzându-se în pä- 
durici şi în hambare tot drumul, ea trecu asemenea unei umbre 
prin întreaga zonă rurală. 

Wendlyn. Un tărâm al miturilor şi al monştrilor - al legen- 
delor şi al coşmarurilor care prindeau viaţă. 

Regatul în sine era o întindere de nisip cald, cu pietricele şi 
cu păduri dese, crescând şi mai verzi ca niciodată pe măsură 

ce dealurile înaintau spre interiorul țării şi se transformau în 
piscuri înalte. Ţărmul şi pământul din jurul capitalei erau 
aride, de parcă soarele arsese totul, cu excepția vegetației celei 
mai rezistente. Cu totul diferit de imperiul ud, îngheţat, pe 
care ea îl lăsase în urmă. 

O ţară a abundenței, a oportunității, unde bărbaţii nu-și 
luau pur şi simplu ceea ce voiau, unde ușile nu erau încuiate 
şi unde oamenii îţi zâmbeau pe stradă. Însă ei nu-i păsa nea- 
părat dacă cineva îi zâmbea sau nu - nu, pe măsură ce zilele 
treceau, ea descoperea brusc că era foarte greu să-i pese de 
ceva. Oricâtă hotărâre, oricâtă furie, orice altceva ar fi simţit 
cu privire la plecarea din Adarlan o părăsise, devorată de 
nimicnicia care o rodea acum. 

Trecură patru zile înainte ca Celaena să zărească uriașa 
capitală-oraş construită la poalele dealurilor. Varese, orașul 
unde se născuse mama ei; inima vibrantă a regatului. 

Varese era mai curat decât Rifthold și deţinea suficientă 
bogăţie împărţită între clasa superioară și cele inferioare, însă 
era în același timp un oraș-capitală, cu mahalale şi alei dosnice, 
cu prostituate şi jucători — şi nu îi luase prea mult să-i desco- 
pere punctele sensibile. 

Pe strada de sub ea, trei dintre paznicii pieţei se opriră să 
discute, iar Celaena îşi sprijini bărbia în palme. Aidoma tutu- 
ror gărzilor din acest regat, erau îmbrăcaţi cu armuri uşoare şi 
purtau destule arme. 

Se zvonea că soldaţii wendlyniţi erau antrenați de către Fae 
pentru a fi nemiloși, șireți și iuți, iar ea nu voia să afle dacă asta 
era adevărat din mai multe motive. Cu certitudine, ei păreau a 
fi mult mai atenţi decât obişnuitele santinele din Rifthold - chiar 
dacă nu o remarcaseră încă pe asasina aflată în mijlocul lor. Însă, 
în acele zile, Celaena ştia că nu era o ameninţare decât pentru 
ea însăşi. 

Cu toate că stătea zilnic la soare, deşi se spăla ori de câte ori 
putea în vreuna dintre multele fântâni din scuarurile orașului, 
încă avea senzaţia că sângele lui Archer Finn îi năclăia pielea şi 
părul. Chiar şi cu zgomotul şi ritmul constant din Varese, încă 
îi răsuna în urechi geamătul lui Archer atunci când ea îi scosese 
maţele în tunelul de sub castel. Și, în pofida vinului şi a căldurii, 
ea încă îl avea în fața ochilor pe Chaol, groaza contorsionându-i 
chipul când a auzit despre moştenirea Fae și despre monstru- 
oasa putere care ar fi putut cu uşurinţă să o distrugă, despre cât 
de găunoasă şi întunecată era ea pe dinăuntru. 

Adesea se întreba dacă găsise răspunsul la ghicitoarea pe 
care i-o spusese pe cheiurile din Rifthold. Dacă el descoperise 
adevărul... Celaena nu îşi îngăduia să ajungă cu gândul atât de 
departe. Acum nu era momentul să se gândească la Chaol sau 
la adevăr sau la oricare dintre lucrurile care îi lăsaseră sufletul 
atât de schilodit şi de pustiit. 

Celaena își palpă cu blândeţe buza despicată şi se încruntă 
privind gărzile din piață, mișcarea sporindu-i durerea din 
buză. Meritase acea lovitură în încăierarea pe care o provocase 
la tavernă în seara care trecuse - îi trăsese unui bărbat un pi- 
cior în vintre, iar când omul își recăpătase suflarea, fusese cel 
puţin furios la culme. Luându-şi mâna de la gură, ea privi san- 
tinelele, preţ de câteva clipe. Aceştia nu luau plocoane de la 
negustori şi nici nu-i intimidau sau îi amenințau cu amenzi 
precum străjerii sau funcţionarii din Rifthold. Toți funcționarii 
şi soldaţii pe care îi văzuse până atunci fuseseră la fel de... buni. 

Aşa cum Galan Ashryver, prinţul moştenitor al Wendlynului, 
era un om bun. 

Descoperind ceva asemănări enervante, Celaena scoase 
limba. La străjeri, la piaţă, la şoimul de pe hornul din apropiere, 
la castel și la prinţul care trăia în interiorul acestuia. Îşi dorea 
să nu fi rămas fără vin atât de devreme. 

Se împlinea o săptămână de când îşi imaginase cum să se 
infiltreze în castel, la trei zile după ce sosise în Varese. O săptă- 
mână de la acea zi îngrozitoare când toate planurile i se năruiseră. 

Se stârni o briză răcoroasă care aduse cu ea aromele negus- 
torilor aliniaţi pe strada din apropiere - nucşoară, cimbru, 
chimen, lămâiță. Fata inspiră adânc, lăsând miresmele să-i 
limpezească mintea zăpăcită de soare şi de vin. Zgomotul clo- 
potelor pluti în jos dinspre unul dintre orașele de munte 
învecinate, iar într-una dintre pieţele oraşului o formaţie de 
menestreli începu o melodie veselă. Nehemiei i-ar fi plăcut 
locul acesta. 

Cât ai clipi, cuvântul alunecă, înghițit de abisul care îşi 
găsise acum sălaș înlăuntrul ei. Nehemia n-avea să mai vadă 
niciodată Wendlynul. Niciodată nu mai avea să se preumble 
prin piaţa de condimente sau să asculte clopotele din munți. 
Celaena simţi o greutate apăsătoare în piept. 

I se păruse un plan foarte bun atunci când ajunsese în 
Varese. În orele pe care le petrecuse imaginându-și fortifica- 
tiile castelului regal, ea se gândise la cum avea să o găsească pe 
Maeve pentru a afla despre chei. Totul decursese lin, fără 
cusur, până... 

Până în acea zi blestemată de zei, când observase că san- 
tinelele lăsau o breșă în apărarea lor de pe zidul sudic în fiecare 
după-amiază la ora două, și aflase cum funcționa mecanismul 
porţii. Până ce Galan Ashryver ieșise călare pe acea poartă, pe 
deplin vizibil de acolo de unde se cocoțase ea, pe acoperişul 
casei unui nobil. 

Nu faptul că îl văzuse pe el, cu tenul lui măsliniu și părul 
negru, o împiedicase să-și ducă la capăt asasinatul. Nu fusese 
nici faptul că, şi de la acea distanţă, îi vedea ochii turcoaz — 
ochii ei, motivul pentru care ea purta glugă atunci când ieşea 
pe stradă. 

Nu. Fusese modul în care oamenii aclamau. 

Îl aclamau pe el, pe prinţul lor. Îl adorau, cu zâmbetul lui 
elegant şi armura sa uşoară care lucea în lumina soarelui ne- 
sfârşit, în timp ce el şi soldaţii din spatele lui călăreau spre ţăr- 
mul nordic pentru a continua să se strecoare prin blocadă. Să 
se strecoare prin blocadă. Prinţul — ţinta ei — era un afurisit care 
se strecura prin blocada instituită împotriva Adarlanului, iar 
poporul lui îl iubea pentru asta. 

Îl urmări pe prinţ şi pe oamenii săi prin oraş, sărind de pe 
un acoperiş pe altul, şi nu ar fi fost nevoie decât de o săgeată 
în ochii aceia turcoaz, iar el ar fi fost mort. Însă ea îl urmărise 
până la zidurile oraşului, aclamaţiile crescând în intensitate, 
oamenii aruncând flori, cu toţii radiind de mândrie pentru 
prinţul lor perfect. 

Ea ajunsese la poartă exact atunci când se deschidea pentru 
a-l lăsa să iasă. Iar când Galan Ashryver pornise călare în 
lumina apusului desoare, ducându-se la război şi în întâmpina- 
rea gloriei, pentru a lupta în numele binelui şi al libertăţii, ea 
rămăsese pe acel acoperiş până ce el se îndepărtase devenind 
cât un fir de praf. 

Apoi, ea intrase în cea mai apropiată tavernă şi iscase cea 
mai sângeroasă, cea mai brutală încăierare pe care o provocase 
vreodată, până ce fuseseră chemaţi străjerii, iar ea dispăruse 
cu doar câteva clipe înainte ca toată lumea să fie aruncată în 
temniță. Atunci hotărâse, în timp ce sângele îi şiroia din nas, 
curgându-i pe partea din față a fustei, în vreme ce scuipa 
sânge pe caldarâm, că n-avea de gând să facă nimic. 

Planurile ei n-aveau niciun rost. Nehemia şi Galan ar fi 
condus lumea spre libertate, iar Nehemia ar fi trebuit să fie 
în viaţă. Împreună, prinţul şi prinţesa l-ar fi putut înfrânge pe 
regele din Adarlan. Însă Nehemia murise, iar jurământul 
Celaenei - jurământul ei stupid, demn de toată mila - nu 

valora nici cât un pumn de noroi atunci când existau preaiubiții 
moștenitori asemenea lui Galan, care ar fi putut să facă mult 
mai mult. Fusese o proastă când făcuse acel legământ. 

Până şi Galan - Galan nu prea opunea rezistenţă în fața 
Adarlanului, și el avea o întreagă armada la dispoziţie. Ea era 
doar una, o risipă totală de viaţă. Dacă Nehemia nu fusese capa- 
bilă să-l oprească pe rege... atunci acest plan, prin care căuta o 
cale de a o contacta pe Maeve... acest plan era absolut inutil. 

Din fericire, nu văzuse încă niciun Fae - nici măcar un afu- 
risit de Fae — sau zâne, sau vreo urmă de magie. Se străduise să 
o evite. Încă dinainte de a-l localiza pe Galan, se ţinuse departe 
de standurile din piaţă, care ofereau de toate, de la leacuri şi fle- 
cuşteţe la poţiuni, zone care, de obicei, erau pline şi de actori de 
stradă sau de mercenari care îşi negociau abilităţile pentru a-şi 
câștiga existența. Aflase care taverne erau frecventate de către 
cei care foloseau magia şi nu se apropia niciodată de ele, căci 
uneori simţea un lucru trezit zvârcolindu-i-se continuu în vis- 
cere atunci când capta un firişor din energia ei. 

Trecuse o săptămână de când renunţase la planul ei și aban- 
donase orice încercare de a-i păsa câtuși de puţin. Şi bănuia că 
aveau să maitreacă multe săptămâni înainte de a se hotări dacă 
se săturase cu adevărat de teggya, sau urma să se încaiere în 
fiecare seară numai pentru a simţi ceva, sau avea să bea cu nesaţ 
vinul acru în timp ce stătea întinsă pe acoperişuri toată ziua. 

Acum însă își simţea gâtul uscat ca iasca, iar stomacul ei 
protesta. Prin urmare, Celaena se desprinse uşor de pe margi- 
nea acoperișului. Încet, nu din pricina acelor străjeri vigilenţi, 
ci mai degrabă fiindcă i se învârtea capul binişor. Nu credea că 
îi pasă suficient încât să prevină o căzătură. 

Se uită urât la cicatricea subţire care îi brăzda palma în timp 
ce cobora, tremurând, pe burlan, ajungând în aleea din spatele 
pieţei. Acum nu mai era decât un memento al promisiunii 

patetice pe care o făcuse la mormântul pe jumătate înghețat al 
Nehemiei, în urmă cu o lună, şi al tuturor lucrurilor şi al tutu- 
ror celor pe care îi dezamăgise. La fel cum era şi inelul ei de 
ametist, pe care îl pierdea la jocuri de noroc în fiecare seară şi 
îl recâştiga înainte de răsăritul soarelui. 

În pofida a tot ceea ce se întâmplase şi a rolului lui Chaol 
în moartea Nehemiei, chiar şi după ce ea distrusese tot ceea 
ce fusese între ei, nu putuse să renunţe la inelul lui. Până 
acum îl pierduse de trei ori la jocuri de cărţi, numai pentru 
a-l recăpăta - prin orice mijloace ar fi fost necesar. Un pum- 
nal poziționat în așa fel încât să se strecoare printre coaste 
dădea de obicei rezultate bune în a convinge mai mult decât 
o făceau cuvintele. 

Celaena îşi spuse că era un miracol faptul că reușise să 
ajungă pe alee, unde întunericul o orbi pentru o fracțiune de 
secundă. Se sprijini cu o mână de zidul rece din piatră, lăsân- 
du-şi ochii să se adapteze, dorindu-și să nu i se mai învârtă 
capul. O mare belea - ea era o blestemată de belea. Se întreba 
când avea să se hotărască să schimbe situaţia. 

Zgomotul şi izul femeii o izbiră pe Celaena înainte să o 
vadă. Apoi, doi ochi mari, galbeni, apărură chiar în fața ei, iar 
o pereche de buze crăpate se deschiseră pentru a sâsâi: 

- Desfrânato! Să nu te mai prind iar în faţa uşii mele! 

Celaena se trase înapoi, clipind spre vagaboandă - şi spre 
ușa ei, care... era doar un alcov în zid, plin de gunoaie, şi de 
ceea ce trebuiau să fie sacii cu averea femeii. Femeia era coco- 
şată, cu părul nespălat şi cu cioturi de dinţi în gură. Celaena 
clipi din nou, concentrându-se asupra chipului femeii. Fu- 
rioasă, pe jumătate nebună şi murdară. 

Celaena ridică mâinile, mergând îndărăt un pas, apoi încă 
unul. 

- Iertare. 

Femeia scuipă o flegmă pe pavaj la doi centimetri de boti- 
nele prăfuite ale Celaenei. Nereușind să-şi adune energia de a 
fi dezgustată sau furioasă, Celaena ar fi plecat dacă, ridicân- 
du-şi privirea, nu s-ar fi zărit pe sine. 

Veşminte murdare - pătate, prăfuite şi rupte. Fără a mai 
menţiona faptul că mirosea cumplit, iar vagaboanda o luase 
drept... drept o altă vagaboandă, care concura pentru spaţiu 
pe stradă. 

Ei bine, nu era oare minunat? Josnic, chiar și pentru ea. 
Poate că avea să fie amuzant într-o bună zi, dacă s-ar deranja 
să ţină minte. Nu-şi mai amintea de când nu mai râsese. 

Putea găsi măcar o alinare la gândul că nu putea ajunge 
mai rău. 

Apoi, o voce bărbătească profundă chicoti în întunericul 
din spatele ei. 


CAPITOLUL 2 


Bărbatul - masculul — de pe alee era Fae. 

După zece ani, după toate execuțiile şi incendierile, un bărbat 
Fae venea în direcţia ei, colindând în căutare de pradă. Un Fae 
pur-sânge, în carne şi oase. Se ivise el din umbrele întunecate, 
aflate la câțiva metri de ea şi nu avea cum să-i scape. Vagaboanda 
din alcov şi ceilalți de pe alee amuţiseră, astfel că acum Celaena 
auzea din nou clopotele bătând în munţii din depărtare. 

Înalt, lat în umeri, cu fiecare centimetru din el părând alcă- 
tuit din funii de mușchi, era un mascul înzestrat cu putere. Se 
opriîntr-orază prăfoasă de soare, cu părulargintiu strălucindu-i. 

De parcă urechile sale delicat ascuţite şi caninii uşor alun- 
giți nu ar fi fost destul pentru a-i speria de moarte pe toți cei 
aflaţi pe alee, inclusiv pe nebuna din spatele Celaenei, care 
acum scâncea, avea şi un tatuaj ciudat pe partea stângă a feței 
sale aspre, porțiunile spiralate de tuş negru fiind clar reliefate 
pe pielea lui sărutată de soare. 

Însemnele ar fi putut foarte bine să fie decorative, dar ea 
încă îşi amintea suficient din limba Fae pentru a le recunoaşte 
ca fiind cuvinte, chiar şi într-o asemenea modalitate artistică 
de redare. Pornind de la tâmplă, tatuajul curgea peste maxilar 
în jos pe gât, unde dispărea sub bluza de culoare deschisă pur- 
tată peste armură, şi sub mantia pe care o îmbrăcase. Ea avea 
senzaţia că marcajele continuau și pe restul trupului său, as- 
cunse laolaltă cu cel puţin vreo şase arme. Ducând mâna sub 

mantia ei în căutarea propriului pumnal ascuns, îşi dădu seama 
că el ar fi putut fi chipeş dacă n-ar fi existat ameninţarea vio- 
lenţei din ochii lui verzi ca pinul. “ 

Ar fi fost o greşeală să-l consideri tânăr - la fel cum ar fi 
fost greşit să-l consideri orice altceva în afară de războinic, chiar 
şi fără spada prinsă în curele pe spate şi periculoasele cuțite pe 
care le avea pe ambele părţi. Bărbatul se mişca cu o graţie şi o 
siguranţă letale, scrutând aleea de parcă s-ar fi aflat pe un 
câmp de luptă. 

Celaena simţi plăseaua pumnalului caldă în mâna ei, şi îşi 
potrivi postura, surprinsă să simtă... teamă - suficient cât să 
îndepărteze ceața groasă care îi învăluise simţurile în ulti- 
mele săptămâni. 

Războinicul Fae umbla mândru pe alee, cu cizmele sale din 
piele până la genunchi, care nu făceau zgomot pe caldarâm. 
Unii dintre pierde-vară se făcură mici, dând îndărăt; alții se 
năpustiră spre străzile însorite, spre intrări la întâmplare, ori- 
unde numai să scape de privirea lui provocatoare. 

Celaena ştiu înainte ca ochii lui ageri să-i întâlnească pe ai 
ei că se afla acolo pentru ea şi ştia şi cine îl trimisese. 

Întinse mâna după Ochiul Elenei, speriată să descopere că 
bijuteria nu mai era la gâtul ei. I-o dăduse lui Chaol - sin- 
gura protecţie pe care i-o putea asigura la plecare. Probabil că 
el o aruncase de îndată ce îşi dăduse seama care era adevărul. 
Atunci, el ar fi putut să se întoarcă la binecuvântarea de a-i fi 
ei dușman. Poate că îi spusese şi lui Dorian şi aveau să fie 
amândoi în siguranţă. 

Înainte de a ceda instinctului de a o zbughi înapoi pe bur- 
lan, până pe acoperiş, analiză planul pe care îl abandonase. 
Oare vreun zeu îşi amintise de existenţa ei şi se hotărâse să-i 
arunce un os de ros? Trebuia să o vadă pe Maeve. 

Ei bine, iată unul dintre războinicii de elită ai lui Maeve. 
Pregătit. Aşteptând. 

Şi, după temperamentul răuvoitor care emana dinspre el, 
nu pe deplin fericit în legătură cu asta. 

Aleea continua să rămână la fel de tăcută ca un mormânt 
în timp ce războinicul Fae o studia. Nările lui se dilatară deli- 
cat, de parcă el... 

Îi adulmecase mirosul. 

Celaena avu o mică satisfacţie ştiind că mirosea îngrozitor, 
însă el nu acel miros îl descifra. Nu, era mirosul care o marca 
pe ea ca fiind ea - mirosul descendenţei ei, al sângelui ei şi al 
cui era ea. Iar dacă el îi rostea numele în faţa acelor oameni... 
atunci ea ar fi ştiut că Galan Ashryver avea să vină în galop 
acasă. Paznicii aveau să intre în alertă maximă, iar asta nu 
făcea parte din planul ei. 

Ticălosul părea dispus să facă un asemenea lucru, doar 
pentru a demonstra cine deţinea comanda. Așa că își adună 
energia cât de bine putu şi porni spre el, încercând să-şi amin- 
tească ce ar fi putut să facă în urmă cu câteva luni, înainte ca 
lumea să se ducă naibii. 

- Îmi pare bine că ne-am întâlnit, prietene, toarse ea. Mă 
bucur, într-adevăr. 

Ea nu luă în seamă chipurile șocate din jurul lor, concen- 
trându-se să-l evalueze. Atacatorul stătea liniștit, aşa cum 
numai un nemuritor putea să o facă. Probabil că îi auzea, pro- 
babil că putea mirosi toate sentimentele care îi cuprindeau. 
N-avea cum să-l prostească bravând, nici într-o mie de ani. 
Probabil că el trăise deja un mileniu. Poate că nici nu putea 
să-l învingă. Ea era Celaena Sardothien, însă el era un răz- 
boinic Fae și, după câte se părea, făcea asta de ceva timp. 

Ea se opri la câţiva metri de el. În numele zeilor, era uriaş. 

- Ce surpriză plăcută, spuse ea suficient de tare pentru ca 
toată lumea să poată auzi. 

Când sunase glasul ei atât de pläcut ultima oară? Nici măcar 
nu-și amintea ultima dată când vorbise în propoziții întregi. 

- Credeam că trebuia să ne întâlnim la marginea orașului. 

El nu se înclină, slavă zeilor. Chipul lui aspru nu schiță nimic. 
Să creadă ce voia. Era sigură că ea nu arăta câtuşi de puţin așa 
cum i se spusese să se aştepte — și cu siguranţă că el se amuzase 
atunci când femeia aceea o luase drept o altă vagaboandă. 

- Să mergem, fu tot ceea ce spuse el, vocea lui profundă, oa- 
recum plictisită, părând să aibă ecou în stânci, în timp ce el se 
întoarse pentru a părăsi aleea. 

Fata ar fi pariat pe bani mulți că platoşele lui pentru ante- 
braţe ascundeau arme. 

I-ar fi putut da o replică mai curând neplăcută, doar pentru 
a-l mai ispiti puţin, însă oamenii continuau să se uite. El mer- 
gea fără să catadicsească să le arunce vreo privire celor care se 
holbau. Ea nu ar fi putut să spună dacă era impresionată ori 
revoltată. 

Îl urmă pe războinicul Fae pe o stradă mai luminată și apoi 
prin orașul aglomerat. Nu părea să îi pese de oamenii care se 
opreau din lucru, din mers sau din pierdutul timpului pentru 
a privi lung. Cu siguranţă, el nu aștepta ca ea să-l ajungă din 
urmă în timp ce se îndrepta cu paşi mari spre o pereche de 
iepe banale, legate de o iesle dintr-o piaţă greu de descris. Dacă 
n-o înșela memoria, cei din Fae posedau cai cu mult mai buni. 
Probabil că el sosise sub altă formă şi cumpărase cele două 
iepe de acolo. 

Toţi Fae posedau o formă secundară de animal. Celaena 
era în forma ei, trupul ei de muritor ca animal, în timp ce pă- 
sările se roteau deasupra lor. Dar care era al lui? Ar fi putut fi 
lup, gândi ea, cu acea bluză stratificată purtată peste armură 

care cădea până la jumătatea coapsei ca o piele, cu pașii săi 
atât de tăcuţi. Sau un râs, cu acea graţie de prădător. 

El încălecă pe iapa mai mare, lăsându-i-o ei pe cea pagă, 
care părea mai interesată mai degrabă să caute rapid ceva de 
mâncare decât să călătorească. Nu era singura. Venise însă 
vremea să primească o explicaţie. 

Ea îşi îndesă sacul într-unul din coburii şeii, înclinându-şi 
mâinile astfel încât mânecile să ascundă cicatricile înguste 
de la încheieturi, amintind de locul unde fuseseră cătuşele. De 
loculunde fusese ea. Nu era treaba lui. Şi nicitreaba lui Maeve. 
Cu cât ştiau mai puţin despre ea, cu atât mai puţine puteau 
folosi împotriva ei. 

- Am cunoscut la viaţa mea câteva tipuri de războinici 
gânditori, dar cred că tu eşti cel mai gânditor dintre ei. 

El îşi întoarse capul spre ea, iar ea rosti tărăgănat: 

- O, bună. Cred că ştii cine sunt, așa că n-am să-mi bat capul 
să mă prezint. Însă înainte de a fi cărată cine ştie unde, aş vrea 
să ştiu cine eşti tu. 

El strânse din buze şi aruncă o privire pieţei - unde acum 
oamenii îi priveau. Şi, brusc, cu toţii descoperiră că trebuiau 
să se afle în altă parte. 

Când se împrăştiară, el zise: 

- Ai adunat destule informaţii despre mine până acum 
pentru a fi aflat ceea ce vrei să ştii. 

El vorbise în limba comună, iar accentul lui era subtil — 
minunat, dacă ea ar fi fost suficient de generoasă pentru a 
recunoaşte. Un tors moale, rostogolit. 

- Destul de corect. Dar cum să-ţi spun? 

Ea apucă şaua, dar nu încălecă. 

- Rowan. 

Tatuajul lui părea să absoarbă soarele, atât de negru arăta 
tușul proaspăt. 

- Ei bine, Rowan... 

Oh, lui nu-i plăcea câtuşi de puțin tonul ei. Îşi miji ochii 
drept avertisment, însă ea continuă: 

- Îndrăznesc să te întreb încotro mergem? 

Probabil că era beată - încă beată sau coborând spre un nou 
nivel de apatie — dacă îi vorbea în felul acesta. Însă nu se putea 
opri, chiar dacă zeii sau Wyrd sau iţele sorții se pregăteau să o 
îmbrâncească înapoi spre planul ei iniţial de acţiune. 

- Te duc acolo unde ai fost chemată. 

Atâta timp cât avea să o vadă pe Maeve şi să-i pună între- 
bări, nu-i păsa în mod deosebit cum ajungea la Doranelle - 
sau alături de cine călătorea. 

Fă ceea ce trebuie făcut, îi spusese Elena. În felul ei obişnuit, 
Elena uitase să specifice ce trebuia să facă odată ajunsă în 
Wendlyn. Era totuşi mai bine decât să mănânce lipie, să bea 
vin şi să fie luată drept o vagaboandă. Poate că ar fi putut să se 
afle pe un vas care să o fi dus înapoi spre Adarlan în trei săptă- 
mâni, cu răspunsurile care aveau să rezolve totul. 

Asta ar fi trebuit să o umple de energie, însă, în loc de asta, 
se trezi încălecând tăcută pe iapă, fără cuvinte şi fără voința 
de a le folosi. Cele câteva minute de interacţiune o secătui- 
seră complet. 

Era mai bine că Rowan nu părea dornic să vorbească în timp 
ce ea îl urma spre ieşirea din oraș. Paznicii de-abia le făcură 
din mână atunci când trecură printre ziduri, unii chiar întor- 
cându-le spatele. 

Nici după ce ieşiră din oraș, Rowan n-o întrebă de ce se afla 
acolo şi nici ce făcuse în ultimii zece ani, de când lumea se 
dusese naibii. El își trase gluga de culoare deschisă peste părul 
argintiu şi merse înainte, cu toate că era încă destul de uşor 
să-l distingi ca fiind diferit - un războinic şi un om al legii. 

Dacă era cu adevărat atât de bătrân pe cât bănuia ea, pro- 
babil că ea era ceva mai mult decât un fir de praf pentru el, o 
sclipire de viaţă în focul de mult arzând al imortalităţii lui. 
Probabil că ar fi putut să o omoare fără să stea pe gânduri — şi 
apoi să se îndrepte către următoarea sa însărcinare, com- 
pletamente netulburat de a fi pus capăt existenţei ei. 

N-o deranja atât de tare pe cât ar fi trebuit să o facă. 


CAPITOLUL 3 


Se împlinea o lună de când avea același vis. În fiecare noapte, 
iar şi iar, până ce Chaol îl vedea şi când era treaz. 

Archer Finn, gemând în timp ce Celaena îşi împlânta pum- 
nalul, printre coaste, direct în inima lui. Ea îl îmbrăţişa pe 
chipeşul curtezan ca o iubită, dar când privea peste umărul lui 
Archer, ochii ei erau morţi. Goi. 

Visul se schimbă și Chaol nu putea spune nimic, nu putea face 
nimic în timp ce părul şaten-auriu se întuneca, devenind negru, 
şi chipul în agonie nu mai era al lui Archer, ci al lui Dorian. 

Prinţul moştenitor tresări și Celaena îl strânse mai bine, 
răsucind pumnalul pentru ultima dată înainte de a-l lăsa pe 
Dorian să cadă pe pietrele cenușii ale tunelului. Sângele lui 
Dorian băltea deja - prea repede. Însă Chaol tot nu se putea 
mişca, nu se putea duce la prietenul lui sau la femeia pe care 
o iubea. 

Rănile lui Dorian se înmulţeau şi era sânge - atât de mult 
sânge! Cunoştea acele răni. Cu toate că nu văzuse cadavrul, el 
trecuse prin rapoartele care detaliau ceea ce-i făcuse Celaena 
acelui potlogar de asasin, Grave, pe alee, felul în care îl măce- 
lărise pentru că o ucisese pe Nehemia. 

Celaena își cobori pumnalul, fiecare picătură de sânge care 
cădea de pe lama strălucitoare vălurind balta de sânge de la pi- 
cioarele ei. Ea își dădu capul pe spate, inspirând adânc. Inspirând 
moartea din faţa ei, absorbindu-i sufletul, răzbunare şi extaz 

amestecându-se în măcelărirea dușmanului ei. Adevăratul ei 
dușman. Imperiul Haviliard. 

Visul se schimbă din nou, iar Chaol era țintuit sub ea, în 
timp ce ea se unduia deasupra lui, continuând să-și țină capul 
dat pe spate, cu aceeaşi expresie de extaz pe chipul ei stropit 
cu sânge. 

Adversară. lubită. 

Regină. 


* 


Amintirea visului se sparse în timp ce Chaol clipi spre 
Dorian, care stătea aşezat lângă el la vechea lor masă din Marea 
Sală, așteptând un răspuns la ceea ce întrebase. Drept scuză, 
Chaol tresări. 

Prinţul moştenitor nu-i întoarse lui Chaol zâmbetul cu ju- 
mătate de gură. În schimb, Dorian spuse liniștit: 

- Te gândeai la ea. 

Chaol luă o îmbucătură din tocana de miel, dar nu simţi 
niciun gust. Dorian era prea atent, iar asta nu îi făcea bine. 
Chaol nu avea niciun interes să vorbească despre Celaena. 
Nici cu Dorian, nici cu nimeni altcineva. Adevărul pe care îl 
cunoştea despre ea ar fi putut pune în pericol multe vieți, și nu 
doar pe a ei. 

- Mă gândeam la tatăl meu, minţi Chaol. Când se va în- 
toarce la Anielle peste câteva săptămâni, va trebui să plec 
împreună cu el. 

Era prețul pentru a o trimite pe Celaena în siguranţa din 
Wendlyn: sprijinul tatălui său, în schimbul întoarcerii sale la 
Lacul de Argint pentru a-şi lua în posesie titlul de moştenitor 
al Aniellelului. Era dispus să facă acest sacrificiu; ar fi făcut 
orice sacrificiu pentru ca Celaena și secretele ei să fie în sigu- 
ranţă. Chiar şi acum, când ştia cine... ce era ea. Chiar și după 

ce ea îi povestise despre rege şi despe cheile Wyrd. Dacă acesta 
era prețul pe care el trebuia să-l plătească, așa să fie. 

Dorian aruncă o privire spre masa înaltă, unde regele şi 
tatăl lui Chaol cinau. Prințul moştenitor ar fi trebuit să îm- 
partă masa cu ei, dar, în schimb, el alesese să stea cu Chaol. 
Era pentru prima dată când Dorian procedase astfel — prima 
dată când ei vorbiseră de la tensionata conversaţie avută după 
ce se luase hotărârea ca Celaena să fie trimisă în Wendlyn. 

Dorian ar fi înţeles, dacă ar fi ştiut adevărul. Dar Dorian nu 
putea şti cine şi ce era Celaena, sau ce plănuia regele cu ade- 
vărat. Situaţia se putea deteriora rapid, dar secretele lui Dorian 
erau destul de letale. 

- Am auzit zvonuri potrivit cărora trebuie să pleci, spuse 
Dorian, precaut. Nu mi-am dat seama că erau adevărate. 

Chaol încuviință, încercând să găsească ceva - orice - de 
spus prietenului său. 

Încă nu vorbiseră despre celălalt lucru dintre ei, cealaltă 
bucată de adevăr care ieşise la iveală în acea seară petrecută în 
tunele: Dorian avea un har magic. Chaol nu voia să ştie nimic 
despre asta. Dacă regele decidea să-l interogheze... spera să 
reziste, dacă vreodată se ajungea la asta. Regele, ştia el, avea 
metode mult mai întunecate decât tortura pentru a scoate la 
lumină informaţii. Aşa că nu întrebase şi nu spusese niciun 
cuvânt. Şi nici Dorian. 

Îi întâlni privirea lui Dorian. Nu era nimic amabil în ea, 
însă Dorian spuse: 

- Încerc, Chaol. 

Încerca, deoarece faptul că nu fusese consultat de către 
Chaol cu privire la planul de a o scoate pe Celaena din Adarlan 
fusese o trădare a încrederii sale şi una de care se ruşina, cu 
toate că Dorian n-ar fi avut de unde să ştie acest lucru. 

- Ştiu. 

- Şi, în pofida a ceea ce s-a întâmplat, sunt destul de sigur 
că nu suntem duşmani. 

Dorian zâmbi pieziş. 

Vei fi mereu dușmanul meu. Celaena îi urlase acele cuvinte 
în față lui Chaol în noaptea în care Nehemia murise. Le urlase 
cu puterea a zece ani de condamnare și de ură, un deceniu 
petrecut păstrând cel mai mare secret al lumii atât de adânc în 
ea, încât devenise o cu totul altă persoană. 

Celaena era Aelin Ashryver Galathynius, moştenitoarea 
tronului şi adevărata regină a Terrasenului. 

Ea devenea, astfel, duşmanul lui de moarte. Duşmanul lui 
Dorian. Chaol tot nu ştia ce să facă în legătură cu această si- 
tuaţie sau ce însemna asta pentru ei, pentru viața pe care şi-o 
imaginaseră împreună. Viitorul pe care îl visase cândva dispă- 
ruse irevocabil. 

Văzuse moartea în ochii ei în acea noapte în tunele, laolaltă 
cu mânia, epuizarea şi tristețea. O văzuse pierzându-și minţile 
atunci când murise Nehemia şi ştia ce-i făcuse lui Grave drept 
răzbunare. Nu se îndoia nicio clipă că ea ar fi putut răbufni 
din nou. În ea sălășluia un întuneric strălucitor, o nebunie ne- 
sfârşită care-i ajungea până în măduva oaselor. 

Moartea Nehemiei o zdruncinase. Ce făcuse el, rolul lui în 
acea moarte, o zguduise de asemenea. Era conştient de acest 
lucru. Se ruga doar ca ea să se poată aduna din nou, fiindcă un 
asasin răvăşit, imprevizibil, era una. Dar o regină... 

— Arăţi de parcă ţi-ar fi rău, spuse Dorian, sprijinindu-şi 
antebraţele pe masă. Spune-mi ce s-a întâmplat. 

Din nou, Chaol rămase cu privirea pierdută. Preţ de o clipă, 
greutatea tuturor lucrurilor îl apăsă atât de tare, încât des- 
chise gura. 

Însă bubuitul săbiilor lovind scuturile ca salut reverberă din- 
spre coridor şi Aedion Asheyver - infamul General al Nordului, 

supusul regelui Adarlanului şi vărul lui Aelin Galathynius - 
intră în Marea Salä. 

În încăpere se lăsă tăcerea, aceasta învăluindu-i şi pe rege şi 
pe tatăl său, aflați la masa înaltă. Înainte ca Aedion să parcurgă 
jumătate din încăpere, Chaol se poziţionase la baza podiumului. 

Nu pentru că tânărul general ar fi reprezentat o ameninţare. 
Mai curând era vorba despre felul în care Aedion venea mân- 
dru spre masa regelui, cu părul lui auriu, lung până la umeri, 
strălucind în lumina torțelor în timp ce le zâmbea superior 
tuturor. 

Chipeș era un termen prea palid pentru a-l descrie pe Aedion. 
Copleşitor ar fi fost mai potrivit. Înalt şi musculos, Aedion era, 
din cap până în picioare, războinicul despre care se zvonea că 
ar fi fost. Cu toate că veșmintele sale făcute pentru a fi purtate, 
Chaol vedea limpede că pielea armurii sale ușoare era desă- 
vârşit lucrată şi splendidă în ceea ce privea detaliile. Blana 
unui lup alb atârna peste umerii săi laţi, iar un scut rotund îi 
fusese prins pe spate - împreună cu o sabie care părea antică. 

Dar chipul lui. Şi ochii... O, zeilor! 

Chaol își duse mâna la sabie, străduindu-se să pară neutru, 
dezinteresat, deși Lupul Nordului venise suficient de aproape 
încât să-l măcelărească. 

Erau ochii Celaenei. Ochii Ashryver. De un turcoaz uimitor, 
cu un miez auriu la fel de strălucitor ca și părul. Părul lor - chiar 
şi nuanţa era aceeași. Ar fi putut fi gemeni, dacă Aedion n-ar fi 
avut douăzeci şi patru de ani și tenul ars de soare de la anii 
petrecuţi în munţii cu piscuri înzăpezite din Terrasen. 

De ce îşi bătuse regele capul să-l ţină pe Aedion în viaţă în 
toți acei ani? De ce să-și bată capul să-l facă unul dintre gene- 
ralii săi cei mai de temut? Aedion era un prinţ din linia regală 
Ashryver şi fusese crescut în casa Galathynius - şi, totuşi, îl 
slujea pe rege. 

Aedion își păstră rânjetul chiar şi atunci când se opri în 
fața mesei înalte şi schiță o plecăciune destul de superficială, 
iar Chaol fu uluit pe moment. 

- Majestate, spuse generalul, cu ochii aceia afurisiți scăpărând. 

Chaol se uită la masa înaltă să vadă dacă regele sau oricine 
altcineva remarca asemănările care ar fi putut să-l condamne 
nu numai pe Aedion, ci şi pe Chaol şi pe Dorian şi pe oricare 
altă persoană la care el ținea. Tatăl lui îi aruncă doar un zâmbet 
mic, satisfăcut. 

Regele însă se încruntă. 

- Te aşteptăm încă de acum o lună. 

Aedion avu tupeul să ridice din umeri. 

- Scuzele mele. Munţii Staghornau au avut de înfruntat o 
ultimă furtună de iarnă. Am venit când am putut. 

Toţi cei aflați în sală își ţinură răsuflarea. Temperamentul 
lui Aedion şi insolenţa lui erau aproape legendare - o parte a 
motivului pentru care era staționat în Nordul extrem. Chaol 
socotise mereu că era înţelept să fie ținut la distanţă de Rifthold, 
mai ales că Aedion părea a fi un ticălos cu două fețe, iar Bane — 
legiunea lui Aedion - era recunoscută pentru abilitatea şi bru- 
talitatea sa, însă acum... de ce îl convocase regele în capitală? 

Suveranul ridică pocalul, clătinând vinul din el. 

- Nu mi s-a spus că legiunea ta s-ar afla aici. 

- Nu este. 

Chaol se îmbărbătă în așteptarea ordinului de execuţie, ru- 
gându-se să nu fie el cel caresă-lpună în aplicare. Regele spuse: 

- Generale, ţi-am zis să îi aduci. 

- lată-mă, socotind că voiați plăcerea companiei mele. 

Când regele mârâi, Aedion spuse: 

- Vor ajunge într-o săptămână, sau cam aşa ceva. Eu n-am 
vrut să ratez nimic distractiv. 

Aedion îşi ridică din nou umerii masivi. 

- Măcar n-am venit cu mâna goală. 

Pocni din degete în spatele său şi un paj se repezi, aducând 
o pungă mare. 

- Daruri din Nord, prin amabilitatea ultimei tabere rebele 
pe care am prădat-o. Vă vor face plăcere. 

Regele dădu ochii peste cap şi îi făcu pajului semn cu mâna. 

- Trimite-le în apartamentele mele. Darurile tale, Aedion, 
tind să ofenseze o companie politicoasă. 

Urmă un chicotit pe ton jos - din partea lui Aedion şi a 
câtorva bărbaţi aflaţi la masa regelui. Oh, Aedion păşea pe un 
teren periculos. Celaena avea măcar bunul simţ să-şi ţină gura 
în prezenţa regelui. 

Luând în considerare trofeele pe care le adunase regele de la 
Celaena în calitate de Campion, articolele din acea pungă nu 
aveau să fie simple bijuterii şi aur. Dar să colecţionezi capete și 
membre de la propriul popor al lui Aedion, poporul Celaenei... 

- Mâine am o întrunire a consiliului; vreau să fii prezent, 
Generale, zise regele. 

Aedion duse o mână la piept. 

- Dorinţa voastră este şi a mea, Majestate. 

Chaol fu nevoit să-şi ascundă groaza atunci când văzu ce 
strălucea pe degetul lui Aedion. Un inel negru - acelaşi inel pe 
care regele, Perrington şi cei mai mulți aflaţi în puterea lui îl 
purtau. Asta explica de ce regele îngăduia insolenţa: când venea 
vorba despre asta, dorinţa regelui chiar era şi dorinţa lui Aedion. 

Chaol îşi păstră chipul lipsit de expresie în timp ce regele 
dădu scurt din cap spre el, trimițându-l de acolo. Chaol făcu o 
plecăciune în tăcere, mult prea curios acum pentru a se în- 
toarce la masa lui. Departe de rege - de bărbatul care ţinea 
soarta lumii lor în mâinile lui pline de sânge. Departe de tatăl 
lui, care vedea prea multe. Departe de general, care acum 

făcea turul sălii, bătându-i pe oameni pe umeri, făcându-le cu 
ochiul femeilor. 

Când se trânti la locul lui și îl găsi pe Dorian încruntân- 
du-se, Chaol reuși să-și stăpânească oroarea care îl irita pe 
dinăuntru. 

- Daruri, într-adevăr, murmură prințul. Doamne, e atât de 
nesuferit. 

Chaol nu-l contrazise. În pofida inelului negru al regelui, 
Aedion încă părea să ştie ce vrea - și era la fel de grozav şi în 
afara câmpului de bătălie precum era şi în luptă. De obicei, îl 
făcea pe Dorian să pară un pustnic atunci când venea vorba 
de a găsi modalități dezmăţate de a se distra. Chaol nu petre- 
cuse niciodată prea mult timp cu Aedion, și nici nu-și dorea, 
dar Dorian îl cunoștea de ceva timp. De când... 

Se cunoscuseră de copii, atunci când Dorian şi tatăl său 
vizitaseră Terrasenul, în zilele dinaintea măcelăririi familiei 
regale, atunci când Dorian o întâlnise pe Aelin - o întâlnise pe 
Celaena. 

Era bine că Celaena nu era de față pentru a vedea ce deve- 
nise Aedion. Nu doar din cauza acelui inel. Să te întorci împo- 
triva propriului tău popor... 

Aedion se strecură pe banca din fața lor, rânjind. Un prădă- 
tor evaluându-şi prada. 

- Voi doi stăteaţi la aceeaşi masă şi ultima dată când v-am 
văzut. E bine de ştiut că unele lucruri nu se schimbă niciodată. 

O, zeilor, chipul acela. Era chipul Celaenei — reversul meda- 
liei. Aceeaşi aroganță, aceeași mânie nestăpânită. Însă unde 
Celaena trosnea, Aedion părea să... pulseze. Şi era ceva mai 
malițios, de departe mai amar, pe chipul lui Aedion. 

Dorian își sprijini braţele pe masă şi îi oferi, alene, un zâmbet. 

- Bună, Aedion. 

Aedion îl ignoră şi întinse mâna după o pulpă de miel, cu 
inelul scânteind. 

- Îmi place noua cicatrice, Căpitane, zise el, împungând 
aerul cu bărbia în direcţia liniei suple și albe care îi brăzda 
obrazul lui Chaol. 

Cicatricea pe care Celaena i-o făcuse în noaptea în care mu- 
rise Nehemia, iar ea încercase să-l omoare, devenită acum o 
amintire permanentă a tot ceea ce pierduse. Aedion continuă: 

— Se pare că încă nu te-au dojenit. Şi văd că în sfârşit ţi-au 
dat şi o sabie de băiat mare. 

Dorian zise: 

- Mă bucur că furtuna nu ţi-a întunecat spiritul. 

- Săptămâni întregi petrecute închis în casă cu nimic alt- 
ceva de făcut în afară de antrenament și femei la pat? A fost un 
miracol că m-am deranjat să cobor din munți. 

- Nu mi-am dat seama că te deranjezi să faci ceva dacă nu 
serveşte scopurilor tale. 

Un râs scăzut. 

- Este acel spirit fermecător al celor din familia Havilliard. 

Aedion își văzu de mâncare, iar Chaol era pe punctul de a 
întreba de ce se deranja să stea cu ei — din alt motiv decât să-i 
chinuie pe ei, aşa cum îi plăcuse întotdeauna s-o facă atunci 
când regele nu se uita — când observă că Dorian se uita fix. 

Nu la dimensiunile lui Aedion sau la armura acestuia, ci la 
chipul lui, la ochii săi... 

- N-ar trebui să fii la vreo petrecere sau în altă parte? îl 
întrebă Chaol pe Aedion. Mă surprinde că pierzi vremea pe 
aici când obișnuitele tale atracţii te aşteaptă în oraş. 

- Este modul tău curtenitor de a cere o invitaţie pentru adu- 
narea mea de mâine, Căpitane? Surprinzător. Mereu ai lăsat să 
se înțeleagă că eşti mai presus de genul meu de petreceri. 

Miji acei ochi turcoaz și îi aruncă lui Dorian un zâmbet 
timid. 

- Tu, pe de altă parte... Ultima petrecere pe care am dat-o 
a funcţionat de minune pentru tine. Gemenele roşcate, dacă 
îmi amintesc corect. 

- Vei fi dezamăgit să afli că am depăşit momentul în care 
trăiam așa, îi zise Dorian. 

Aedion își făcu din nou de lucru cu mâncarea sa. 

- În cazul ăsta, rămân mai multe pentru mine. 

Chaol își încleştă pumnii sub masă. Celaena nu fusese toc- 
mai virtuoasă în ultimii zece ani, dar ea nu omorâse niciodată 
un cetăţean născut în Terrasen. De fapt, chiar refuzase. Aedion 
fusese mereu un afurisit de ticălos, dar acum... Ştia ce poartă 
pe deget? Ştia că, în pofida aroganţei sale, a atitudinii dispre- 
ţuitoare şi a insolenţei, regele putea să-l facă oricând să se 
plece voinţei sale, oricând i-ar fi fost pe plac? Nu-l putea aver- 
tiza pe Aedion, nu fără a risca să fie omorât el, sau altcineva 
drag lui, dacă Aedion îi era cu adevărat loial regelui. 

- Cum stau lucrurile în Terrasen? îl întrebă Chaol, deoarece 
Dorian îl studia pe Aedion din nou. 

- Ce vrei să-ţi spun? Că suntem bine hrăniţi după o iarnă 
grea? Că nu au murit prea mulţi din pricina bolilor? i-o trânti 
Aedion. 

- Presupun că vânătoarea rebelilor e mereu amuzantă, dacă 
aşa ceva e pe gustul tău. Din fericire, Majestatea Sa i-a convocat 
pe cei din Bane în Sud pentru ca, în fine, să aibă parte de ceva 
acțiune adevărată. 

Când Aedion se întinse după apă, Chaol îi zări plăseaua 
sabiei. Metalul mat era punctat cu lovituri şi zgârieturi, mâne- 
rul fiind nimic altceva decât o bucată de corn rotunjit, puţin 
crăpat. O sabie atât de simplă pentru unul dintre cei mai mari 
războinici din Erilea. 

- Sabia din Orynth, rosti tărăgănat Aedion. Un dar din par- 
tea Majestății Sale, cu ocazia primei mele victorii. 

Toată lumea cunoştea acea sabie. Fusese o moştenire de 
familie a regilor din Terrasen, trecând de la un conducător la 
altul. De drept, îi aparținea Celaenei. Fusese a tatălui ei. Faptul 
că Aedion se afla în posesia ei, tot ce făcea sabia acum, viețile 
pe care le lua, toate erau o palmă pe obrazul Celaenei şi al fa- 
miliei sale. 

- Sunt surprins că-ți baţi capul cu astfel de sentimentalisme, 
spuse Dorian. 

- Simbolurile sunt putere, prințe, zise Aedion, țintuindu-l 
cu o privire insistentă. 

Privirea insistentă a Celaenei - de neînduplecat, vie şi 
provocatoare. 

- Ai fi surprins să vezi puterea pe care încă o exercită în 
Nord - ce face pentru a convinge lumea să nu urmeze planuri 
nesăbuite. 

Poate că abilităţile și istețimea Celaenei nu erau neobișnuite 
în neamul ei, însă Aedion era un Ashryver, nu un Galathynius 
— ceea ce însemna că stră-străbunica lui fusese Mab, una 
dintre cele trei regine Fae, în generaţiile recente încoronată 
zeiță şi rebotezată Deanna, Zeița Vânătorii. Chaol făcu un 
efort să se controleze. 

Se așternu tăcerea, încordată ca un arc. 

- Probleme între voi? întrebă Aedion, mușcând din frip- 
tura sa. Daţi-mi voie să ghicesc: o femeie. Campionul regelui, 
poate? Potrivit zvonurilor, e... interesantă. De aia ai depășit 
genul meu de distracţie, prinţişorule? 

Scrută încăperea. 

- Cred că mi-ar plăcea s-o cunosc. 

Chaol se luptă din răsputeri cu dorința de a pune mâna pe 
sabie. 

- E plecată. 

Aedion se uită la Dorian şi îi aruncă un zâmbet plin de 
cruzime. 

- Păcat. Poate că m-ar putea convinge şi pe mine să depă- 
şesc nivelul ăsta. 

- Ai grijă ce spui, zise Chaol pe un ton agresiv. 

Poate că ar fi râs dacă nu și-ar fi dorit cu disperare să-l 
strângă pe general de gât. 

- Şi dă dovadă de mai mult respect. 

Aedion chicoti, terminând friptura de miel. 

- Sunt slujitorul credincios al Majestății Sale, așa cum am 
fost întotdeauna. 

Acei ochi Ashryver se mai opriră o dată asupra lui Dorian. 

- Poate că într-o bună zi voi fi şi târfa ta. 

- Dacă vei mai fi în viaţă până atunci, toarse Dorian. 

Aedion continuă să mănânce, dar Chaol încă îi simţea 
concentrarea neostoită ațintită asupra lor. 

- Se zvoneşte că o Matroană a unui clan de vrăjitoare a fost 
ucisă în incintă nu de mult, zise la întâmplare Aedion. Ea a dis- 
părut, cu toate că în cercurile ei se spune că a luptat cu dârzenie. 

Dorian îl întrebă tăios: 

- Ce treabă ai tu cu asta? 

- Mă interesează să ştiu când samsarii de putere ai regatu- 
lui îşi găsesc sfârşitul. 

Chaol simţi un fior coborându-i pe şira spinării ca un pă- 
ianjen. Nu ştia mare lucru despre vrăjitoare. Celaena îi spusese 
câteva poveşti - iar el se ruga să fi fost nişte simple exagerări, 
dar ceva care semăna cu groaza îi trecu peste chip lui Dorian. 

Chaol se aplecă în față. 

- Nu e treaba ta. 

Pentru a doua oară, Aedion nu îl băgă în seamă şi îi făcu 
prinţului cu ochiul. Nările lui Dorian se dilatară, singurul semn 

că furia îi urca spre suprafaţă. Pe lângă asta, aerul din încăpere 
se schimbă, deveni mai înviorător. Magie. 

Chaol puse o mână pe umărul prietenului său. 

- Întârziem, minţi el, dar Dorian înţelese. 

Trebuia să-l scoată din încăpere pe Dorian - să-l ducă departe 
de Aedion - şi să încerce să împiedice furtuna dezastruoasă 
care mocnea între cei doi bărbaţi. 

- Rămâi cu bine, Aedion. 

Dorian cu ochii săi de culoarea safirului îngheţat nu se sin- 
chisi să spună ceva. 

Aedion zâmbi superior. 

- Petrecerea e mâine în Rifthold, dacă ai să ai chef să retră- 
ieşti zilele de altădată, prinţe. 

Oh, generalul ştia exact pe ce buton să apese şi nu-i păsa 
nici cât negru sub unghie de dezastrul pe care îl stârnea. Asta 
îl făcea periculos — letal. 

Mai ales când era vorba despre Dorian şi harul lui magic. 
Chaol se forță să spună noapte bună unora dintre oamenii săi, 
pentru a părea firesc şi lipsit de griji în timp ce străbăteau su- 
frageria. Aedion Ashryver venise în Rifthold, fiind cât pe ce să 
dea nas în nas cu verişoara lui de mult pierdută. 

Dacă Aedion ar fi ştiut că Aelin era încă în viaţă, dacă ar fi 
ştiut cine şi ce devenise sau ce aflase cu privire la puterea secretă 
a regelui, ar fi pactizat cu ea, sau ar fi distrus-o? Date fiind acţiu- 
nile lui, dat fiind inelul pe care îl purta... Chaol n-ar fi vrut ca 
generalul să se afle în preajma ei. Nici în apropiere de Terrasen. 

Se întrebă cât de mult sânge avea să curgă atunci când 
Celaena avea să afle ce făcuse vărul ei. 

Chaol şi Dorian merseră în tăcere o bună parte din drumul 
până la turnul prinţului. Când cotiră pe un coridor pustiu şi 
fură siguri că nu-i auzea nimeni, Dorian zise: 

- N-aveam nevoie să te bagi. 

- Aedion e un ticălos, mârâi Chaol. 

Discuţia s-ar fi putut sfârși acolo şi o parte din el era tentată 
să o lase așa, dar se forță să spună: 

- Am fost îngrijorat că ai putea să izbucneşti. Aşa cum ai 
făcut-o în pasaje. 

Expiră aerul pe care îl reținuse. 

- Te... stăpâneşti? 

- Unele zile sunt mai bune decât altele. Furia sau spaima 
par să declanșeze episoade. 

Intrară pe culoarul care se termina cu uşa arcuită din lemn 
spre turnul lui Dorian, dar Chaol îl opri, punând un braț pe 
umărul său. 

- Nu vreau detalii, murmură el astfel încât paznicii postați 
dincolo de uşa lui Dorian să nu poată auzi, deoarece nu vreau 
ca ceea ce ştiu eu să fie folosit împotriva ta. Știu că am comis 
greşeli, Dorian. Crede-mă, ştiu. Dar prioritatea mea a fost în- 
totdeauna - şi e în continuare — să te apăr. 

Dorian îl privi preț de o clipă îndelungată, lăsându-și capul 
într-o parte. Chaol probabil că arăta la fel de nefericit pe cât 
era, deoarece vocea prinţului fu aproape blândă atunci când 
îl întrebă: 

- Care e adevăratul motiv pentru careai trimis-o în Wendlyn? 

Agonia îl lovi cu brutalitate și tăioasă ca o lamă. Însă, indi- 
ferent cât de mult tânjea să-i spună prinţului despre Celaena, 
oricât de mult voia să-și descarce toate secretele astfel încât să 
i se umple gaura din suflet, nu putu. Așa că răspunse: 

- Am trimis-o să facă ceea ce trebuie să fie făcut. 

Apoi păşi înapoi pe culoar. 

Dorian nu-l strigă. 


CAPITOLUL 4 


Manon își strânse bine mantia roşie ca sângele şi se contopi 
cu întunericul dulapului, ascultându-i pe cei trei bărbaţi care 
pătrunseseră în cabana ei. 

Gustase teama și furia în vântul care bătuse toată ziua și 
îşi petrecuse după-amiaza pregătindu-se. Urcase pe acoperişul 
din stuf al căsuţei cu pereţii văruiţi în alb, şi le localizase tor- 
tele mișcându-se în sus şi în jos deasupra ierburilor înalte de 
pe câmp. Niciunul dintre săteni nu încercase să-i oprească pe 
cei trei bărbaţi — totuşi, niciunul nu li se alăturase. 

O vrăjitoare Crochan venise în văioaga lor verde de la 
nord de Fenharrow, aşa spuseseră. În săptămânile în care tră- 
ise printre ei, încropindu-şi o existență mizerabilă, aşteptase 
această noapte. Era la fel în toate satele în care trăise sau pe 
care le vizitase. 

Îşi ţinu respiraţia, stând nemișcată ca o căprioară atunci 
când unul dintre bărbaţi - un fermier înalt, cu barbă, cu mâi- 
nile de mărimea farfuriilor pentru cină - păşi în dormitorul 
ei. Chiar şi din dulap, simţea mirosul de bere din respiraţia lui — 
şi setea de sânge. Oh, sătenii ştiau exact ce plănuiau să-i facă 
vrăjitoarei care vindea poțiuni şi farmece pe uşa din spate şi 
care putea să prezică sexul unui copil înainte de termen. Era 
surprinsă că oamenilor le luase atât de mult timp să-şi adune 
curajul de a veni aici, pentru a chinui şi apoi a distruge ceea 
ce-i umplea de groază. 

Fermierul se opri în mijlocul încăperii. 

— Ştim că eşti aici, încercă el s-o convingă, în timp ce pășea 
spre pat, scrutând fiecare centimetru al încăperii. Vrem doar să 
vorbim. Unii dintre târgoveţi sunt speriaţi, vezi tu — mai speriaţi 
de tine, decât eşti tu de ei, pun rămășag. 

Ea avea destulă experienţă ca să nu asculte, mai ales că atunci 
când el se aplecă să se uite sub pat, văzu că ţinea ascuns la spate 
un pumnal. Mereu era la fel, fie că se afla într-un târg așezat 
într-o răstoacă sau într-un sat unde tensiunea plutea în aer. 

În timp ce omul se îndrepta de spate, Manon ieși tiptil din 
dulap în întunericul din dormitor. 

Clinchetul înăbușit şi bufniturile îi spuneau multe despre 
ceea ce făceau ceilalți doi bărbaţi: nu doar că o căutau, ci şter- 
peleau tot ce voiau. Nu prea aveau ce lua; căsuţa era mobilată 
atunci când sosise ea, şi, datorită instinctului şi a experienţei, 
toate avuţiile ei erau într-un sac, în colțul dulapului pe care toc- 
mai îl părăsise. Nu lua nimic cu tine, nu lăsa nimic în urma ta. 

- Vrem doar să vorbim, vrăjitoareo. 

Bărbatul se întoarse cu spatele la pat şi, în cele din urmă, 
observă dulapul. Zâmbi — triumfător, cu anticipație. 

Cu degete uşoare, Manon închise uşa dormitorului atât de 
încet, încât bărbatul nu observă atunci când se îndreptă spre 
dulap. Ea unsese balamalele de la toate ușile din acea casă. 

Mâna lui mare apucă mânerul dulapului, ţinând acum pum- 
nalul înclinat în lateral. 

- leşi, mică Crochan, croncăni el. 

Tăcută ca moartea, Manon se strecură în spatele lui. Prostul 
nici măcar nu ştiu că ea era acolo până ce ea nu-şi apropie gura 
de urechea lui şi îi şopti: 

- Nu sunt genul acela de vrăjitoare. 

Bărbatul se răsuci, izbindu-se de ușa dulapului. Ridică pum- 
nalul între ei, cu pieptul înălțându-i-se şi coborându-i. Manon 
de-abia zâmbi, cu părul ei alb-argintiu sclipind în lumina lunii. 

Atunci el văzu uşa închisă şi se pregăti să strige, trăgând 
aer în piept. Dar Manon zâmbi larg şi un şir de dinţi din fier, 
ascuțiți ca niște pumnale, ieşiră din fantele aflate pe gingiile ei, 
pocnind ca niște armuri. Bărbatul se sperie, lovindu-se din 
nou de ușa din spatele lui, cu ochii atât de mari, încât păreau 
înghiţiţi de alb. Pumnalul căzu pe podea cu zgomot. 

Și atunci, doar pentru a-l face să se scape în pantaloni, ea 
îşi mișcă încheieturile mâinilor în aerul dintre ei. Ghearele 
din fier ieşiră deasupra unghiilor într-o fulgerare înțepătoare, 
strălucitoare. 

Bărbatul începu să şoptească o rugăciune către zeii lui cu 
inima bună în timp ce Manon îl lăsă să meargă îndărăt spre 
singura fereastră. Îl lăsă să creadă că are o şansă, în timp ce ea 
mergea spre el, continuând să zâmbească. Bărbatul nici măcar 
nu ţipă înainte ca ea să-i sfâșie beregata. 

Când termină cu el, se strecură pe uşa dormitorului. Cei doi 
bărbaţi încă o prădau, crezând că toate lucrurile îi aparțineau ei. 
Fusese o casă părăsită - foştii proprietari muriseră sau fuse- 
seră destul de deştepţi încât să părăsească acel focar purulent. 

Nici al doilea bărbat nu apucă să ţipe înainte ca ea să-i 
scoată maţele din două mișcări ale ghearelor ei de fier, însă cel 
de-al treilea fermier veni să-și caute tovarășii. Când o văzu 
stând acolo, cu o mână răsucită în burta prietenului său, iar cu 
cealaltă ţinându-l aproape de ea în timp ce îi sfâşia beregata 
cu dinţii, o luă la fugă. 

Gustul comun, apos al bărbatului, împletit cu violenţa și cu 
frica, îi învălui limba, iar ea scuipă pe podeaua din scânduri. 
Manon nu-şi bătu capul să se şteargă de sângele care îi curgea 
pe bărbie, în timp ce îi acordă celui de-al treilea fermier un 

avans în câmpul plin de ierburi de iarnă, atât de înalte, încât le 
treceau bine deasupra capului. 

Numără până la zece, deoarece voia să vâneze, şi aşa fusese 
de când ieşise din pântecele mamei ei şi venise pe lumea aceasta, 
însângerată şi urlând din toți rărunchii. 

Era Manon Cioc-negru, moștenitoarea Clanului de Vrăjitoare 
Cioc-negru, se afla acolo de săptămâni, prefăcându-se a fi o 
vrăjitoare Crochan, în speranţa că avea să le extermine pe cele 
adevărate. 

Ele erau încă acolo, fățarnicele şi nesuferitele Crochan, as- 
cunzându-se sub forma unor vindecătoare şi a unor femei 
înțelepte. Primul ei omor glorios fusese o Crochan, nu mai 
mare de şaisprezece ani - aceeaşi vârstă pe care o avea şi 
Manon la acea dată. Fata cu părul negru purta mantia roşie ca 
sângele pe care o primeau în dar toate vrăjitoarele Crochan la 
prima lor sângerare - şi singurul bine pe care li-l făcea era să 
le marcheze ca pradă. 

După ce Manon abandonase cadavrul vrăjitoarei Crochan 
în acea trecătoare montană acoperită de zăpadă, îi luase drept 
trofeu mantia - şi încă o purta, o sută de ani mai târziu. Nicio 
altă vrăjitoare Dinţi-de-fier n-ar fi putut s-o facă - deoarece 
nicio altă vrăjitoare Dinţi-de-fier n-ar fi îndrăznit să atragă 
asupra sa urgia a trei Matroane purtând culoarea eternelor lor 
duşmane. Dardin ziua în care Manon pășise în Casa Cioc-negru 
purtând mantia şi ţinând într-o cutie acea inimă Crochan - un 
dar pentru bunica ei -, devenise datoria ei sacră de a le vâna, 
rând pe rând, până ce nu avea să mai rămână niciuna. 

Aceasta era ultima ei misiune - şase luni în Fenharrow în 
timp ce restul Sabatului ei era împrăștiat prin Melisande şi 
nordul Eyllwe, sub ordine similare. Însă în lunile în care colin- 
dase după pradă din sat în sat, nu mai descoperise nici măcar 
o Crochan. Acești fermieri erau singurul amuzament de care 

avusese parte în ultimele săptămâni. Și afurisită să fie dacă nu 
îi făcuse plăcere. 

Manon ieşi în câmp, sugându-şi în acest timp sângele de pe 
unghii. Se strecură prin ierburi, nimic mai mult decât o umbră 
şi ceaţă. 

Îl găsi pe fermier rătăcit în mijlocul câmpului, behăind uşor 
de frică. Când se întoarse, vezica lui golindu-se la vederea sân- 
gelui, a dinţilor de fier şi a zâmbetului extrem de hain, Manon 
îl lăsă să ţipe cât voia el. 


CAPITOLUL 5 


Celaena şi Rowan călăreau pe drumul prăfos care şerpuia 
printre luncile presărate cu bolovani de la poalele dealurilor 
sudice. Memorase destule hărți ale Wendlynului pentru a-şi 
da seama că străbăteau acele ținuturi trecând peste munții 
Cambrian, care marcau graniţa dintre Wendlyn, ţinutul muri- 
torilor, şi nemuritoarele pământuri ale reginei Maeve. 

Soarele apunea în timp ce ei urcau dealurile, drumul deve- 
nind mai bolovănos, mărginit pe una dintre laturi de văi strâmte 
cu versanţi abrupți. Cale de aproape doi kilometri, ea cugetă 
dacă să-l întrebe pe Rowan unde plănuia să se oprească peste 
noapte, însă era obosită. Nu numai din pricina zilei, a vinului 
sau a călăritului. 

Simţea o oboseală cumplită în oase, în sânge, în suflet şi în 
respiraţie. Ar fi fost prea solicitant să vorbească cu cineva. 
Ceea ce-l făcea pe Rowan să fie companionul perfect: el nu sco- 
tea o vorbă. 

Amurgul începuse să se lase atunci când drumul îi duse 
într-o pădure deasă, întinsă peste munţi, cu tot felul de copaci, 
de la chiparoși la stejari, firavi sau înalți şi mândri, cu tufe şi 
stânci acoperite de mușchi. Chiar și în întunericul tot mai 
dens, pădurea părea să respire. Aerul cald vibra, lăsându-i un 
gust metalic pe limbă. 

Nu ar fi fost frumos? Mai ales că Rowan, într-un final, des- 
călecă pentru a campa. După cum arătau coburii șeii sale, el 
n-avea cort. Nici saltele de dormit. Şi nici pături. 

Poate că era cinstit să presupună acum că vizita ei la Maeve 
nu avea să fie plăcută. 

Niciunul dintre ei nu vorbi în timp ce-şi mânau caii între 
copaci, destul de departe de drum pentru a-i ascunde privirii 
oricărui trecător. Descărcându-şi calabalâcul la locul de cam- 
pare pe care îl alesese, Rowan îşi conduse iapa la un izvor din 
apropiere, pe care, probabil, îl auzise curgând cu urechile lui 
antrenate. El nu se clătină nici măcar la un singur pas făcut în 
întunericul tot mai profund, cu toate că Celaena cu siguranță 
se împiedicase de câteva ori de rădăcini şi de pietre. Vedere 
excelentă, chiar şi în întuneric - o altă trăsătură Fae. Una pe 
care ar fi avut-o şi ea dacă... 

Nu, n-avea de gând să se gândească la asta acum. Nu după 
ceea ce se întâmplase de cealaltă parte a portalului. Se transfor- 
mase atunci — şi fusese destul de groaznic pentru a-i aminti că 
n-avea niciun interes să o mai facă vreodată. 

După ce caii fură adăpaţi, Rowan nu o aşteptă şi mână am- 
bele iepe înapoi în tabără. Ea se folosi de intimitate pentru a se 
îngriji de propriile-i nevoi, apoi se lăsă în genunchi pe malul 
ierbos şi bău apă. În numele zeilor, apa avea gust... nou şi stră- 
vechi, puternic şi delicios. 

Bău până ce înţelese că golul din stomacul ei putea fi foarte 
bine cauzat de foame, apoi se întoarse împleticindu-se în ta- 
bără, găsind-o după strălucirea părului argintiu al lui Rowan. 
Fără a scoate o vorbă, el îi întinse nişte pâine cu ceapă, apoi se 
ocupă de ţesălatul cailor. Ea murmură un mulțumesc, dar nu 
se deranjă să se ofere să-l ajute, şi se culcă la rădăcina unui 
stejar înalt. 

Când încetase s-o mai doară atât de tare stomacul şi își dădu 
seama cât de zgomotoasă fusese ronțăind mărul pe care i-l 
aruncase el în timp ce hrănea caii, ea îşi adună destulă energie 
pentru a întreba: 

- Chiar există atât de multe amenințări în Wendlyn încât 
să nu putem risca și noi să aprindem un foc? 

El se rezemă de un copac, întinzându-şi picioarele şi încru- 
cişându-şi gleznele. 

- Nu din partea muritorilor. 

Primele lui cuvinte adresate ei de când părăsiseră orașul. 
Ar fi putut fi o încercare de a o speria, dar continua să-și facă 
un inventar mental al tuturor armelor pe care le avea cu ea. 
Refuză să întrebe. Nu voia să ştie ce creatură s-ar fi putut târi 
înspre foc. 

O încâlceală de copaci, mușchi şi piatră se contura amenin- 
țătoare, fiind accentuată de foşnetul frunzişului greu, de gâl- 
gâitul râului umflat, de fâlfâitul aripilor cu pene. În apropiere, 
pândind peste marginea unui bolovan, erau trei perechi de 
ochişori strălucitori. 

O secundă mai târziu, strângea în palmă mânerul pumna- 
lului ei, însă ochii doar o priveau stăruitor. Rowan păru să nu 
observe. Se mulțumi doar să-şi rezeme capul de trunchiul 
stejarului. 

Neamul Mititelelor o ştiuseră dintotdeauna. Chiar şi atunci 
când umbra lui Adarlan acoperise continentul, ele încă recu- 
noşteau ce era ea. Mici daruri lăsate la locurile de popas peste 
noapte — un pește proaspăt, o mână de afine, o coroană de flori. 
Ea le ignorase şi, pe cât posibil, nu intrase în Pădurea Oakwald. 

Zânele continuară să o vegheze fără ca măcar să clipească. 
Dorindu-și să nu fi înfulecat mâncarea atât de repede, Celaena 
le întoarse privirile, gata să sară într-o poziţie defensivă. Rowan 
nu se mişcase. 

Jurămintele străvechi, pe care zânele le onorau în Terrasen, 
ar fi putut fi nesocotite aici. În timp ce se gândea la asta, câteva 
noi perechi de ochi străluciră între copaci. Mai mulţi martori 
tăcuţi la sosirea ei. Celaena era o Fae sau ceva în genul unei 

corcituri. Stră-străbunica ei fusese sora lui Maeve, proclamată 
zeiță atunci când murise. Caraghios, într-adevăr. Mab fusese 
cât se poate de muritoare atunci când îşi legase viața de prințul 
care o iubea atât de pătimaş. 

Ea se întrebă cât de mult știau acele creaturi despre răz- 
boaiele care îi distruseseră țara, despre Fae și zânele care fuse- 
seră hăituite, despre incendierea pădurilor străvechi și măce- 
lărirea cerbilor sacri ai Terrasenului. Se întreba dacă aflaseră 
vreodată ce se întâmplase cu suratele lor din Vest. 

Nu ştia cum de descoperise înlăuntrul ei acel resort care o 
făcea să-i pese. Însă ele păreau atât de... curioase. Surprinzân- 
du-se chiar şi pe sine, Celaena șopti în noaptea bâzâitoare: 

- Ei încă trăiesc. 

Toţi acei ochi dispărură. Când îi aruncă o privire lui Rowan, 
constată că acesta nu deschisese ochii. Dar ea avea senzaţia că 
războinicul fusese treaz tot timpul. 


CAPITOLUL 6 


Dorian Havilliard stătea în picioare în fața mesei pentru 
micul dejun a tatălui său, ţinându-şi mâinile la spate. Regele 
sosise în urmă cu doar câteva clipe, însă nu-i spusese să se 
aşeze. Cândva, Dorian probabil că ar fi spus deja ceva în legă- 
tură cu acest lucru. Dar posedând harul magic, fiind atras în 
ceva în care Celaena era deja amestecată, văzând celălalt tă- 
râm din tunelele secrete... toate acelea îl schimbaseră. Tot ceea 
ce putea el face în acele zile era să nu iasă în evidenţă - trebuia 
să-l împiedice pe tatăl său sau pe oricine altcineva să privească 
prea insistent în direcţia sa. Așa că Dorian stătea în picioare în 
fața mesei şi aştepta. 

Regele din Adarlan își termină puiul fript şi sorbi din lichi- 
dul aflat în paharul roşu ca sângele. 

- Prințe, ești tare tăcut în această dimineaţă. 

- Aşteptam ca Domnia Ta să vorbească, tată. 

Privirea ochilor negri ca noaptea se ridică spre el. 

- Într-adevăr, ceva neobişnuit. 

Dorian se încordă. Numai Celaena şi Chaol cunoşteau ade- 
vărul despre harul lui magic - iar Chaol se închisese atât de 
mult în sinea lui, încât Dorian nu avea chef să se explice în fața 
prietenului său. Însă castelul era plin de spioni şi de sicofanți 
care nu voiau nimic altceva decât să folosească orice informaţii 
ar fi putut pentru a avansa în poziţiile lor, incluzând aici vân- 
zarea prințului moştenitor. Cine ştie cine îl văzuse pe coridoare 

sau în bibliotecă, cine descoperise acele teancuri de cărți pe 
care le ascunsese în apartamentele Celaenei? De atunci le mu- 
tase în catacombă, unde se ducea din două în două seri - nu 
pentru răspunsuri la întrebările care îl chinuiau, ci pentru o 
oră de linişte deplină. 

Tatăl lui îşi reluă mâncatul. În viața lui nu fusese decât de 
câteva ori în apartamentele private ale tatălui său. Ar fi putut 
fi un conac de sine stătător împreună cu biblioteca, sufrageria 
şi camera lor de consiliu. Acestea ocupau o aripă întreagă a 
castelului de cleştar — o aripă opusă celei ocupate de mama lui 
Dorian. Părinţii lui nu împărţiseră niciodată un pat, iar el nu 
dorea în mod deosebit să ştie mai mult de atât. 

Descoperi că tatăl său îl privea, soarele dimineţii care tre- 
cea prin peretele de cleştar curbat făcând ca toate cicatricele şi 
tăieturile de pe chipul regelui să fie şi mai fioroase. 

- Azi trebuie să-l distrezi pe Aedion Ashryver. 

Dorian încercă să-şi păstreze calmul. 

- Să îndrăznesc să întreb de ce? 

- De vreme ce generalul Ashryver nu a izbutit să-şi aducă 
oamenii aici, se pare că are ceva timp liber aşteptând sosirea 
legiunii Bane. Ar fi benefic pentru voi amândoi să vă cunoaşteţi 
mai bine - mai ales că alegerea prietenilor tăi în ultima vreme 
a fost atât de... banală. 

Furia rece a harului său magic îşi făcea loc pe şira spinării, 
înțepându-l. 

- Cu tot respectul cuvenit, Tată, am două întâlniri pentru 
care trebuie să mă pregătesc şi... 

- Nu admit discuţii. 

Tatăl lui continua să mănânce. 

- Generalul Ashryver a fost anunţat şi te vei întâlni cu el la 
amiază în fața apartamentului tău. 

Dorian ştia că ar fi trebuit să tacă, dar se trezi întrebând: 

- De ce îl tolerezi pe Aedion? De ce îl ţii în viață — de ce îl 
faci general? 

Fusese incapabil să înceteze să se întrebe asta încă de la 
sosirea bărbatului. 

Tatăl său îi aruncă un zâmbet vag, atoateştiutor. 

- Deoarece furia lui Aedion e o armă folositoare, iar el e 
capabil să-şi ţină oamenii în frâu. Nu va risca măcelărirea lor, 
nu când a pierdut atât de mult. Din pricina temerii a înăbuşit 
multe aşa-zise rebeliuni în Nord, căci el e pe deplin conştient 
că primii care ar suferi ar fi propriii lui oameni - civilii. 

În venele sale curgea același sânge ca acela al acestui bărbat 
atât de crud, însă Dorian zise: 

- Încă e surprinzător că l-aţi ţinut pe general aproape în 
captivitate — ceva mai mult decât un sclav. Să-l controlaţi doar 
prin intermediul fricii pare destul de periculos. 

Într-adevăr, se întreba dacă tatăl lui îi spusese lui Aedion 
despre misiunea Celaenei în Wendlyn - patria strămoşilor cu 
sânge regal ai lui Aedion, unde verii lui Aedion, cei din fami- 
lia Ashryver, încă domneau. Chiar dacă Aedion trâmbiţase 
despre numeroasele lui victorii în fața rebelilor şi se purta 
de parcă ar fi deținut el însuși o jumătate de imperiu... Cât de 
multe îşi amintea Aedion despre neamul său de peste mări? 

Tatăl lui zise: 

- Am metodele mele de a-l ține legat cu lesa pe Aedion, 
dacă va fi cazul s-o fac. Deocamdată, obrăznicia lui necioplită 
mă amuză. 

Tatăl lui făcu un gest cu bărbia spre uşă. 

- Totuși, nu voi fi amuzat dacă vei rata azi întâlnirea cu el. 

Şi, uite aşa, tatăl lui îl dădu hrană Lupului. 


* 


În pofida ofertelor lui Dorian de a-i arăta lui Aedion mena- 
jeria, adăposturile pentru animale mici, grajdurile - ba chiar 

şi afurisita de bibliotecă —, generalul voia să facă un singur 
lucru: să se plimbe prin grădini. Aedion pretinse că se simțea 
neliniștit şi greoi de la prea multa mâncare de care avusese 
parte în seara precedentă, însă zâmbetul pe care i-l oferi lui 
Dorian sugera altceva. 

Aedion nu se osteni să-i vorbească, fiind prea preocupat să 
fredoneze melodii deșucheate şi să le cerceteze cu privirea pe 
femeile pe lângă care treceau. Își abandonase aparenţa de se- 
micivilizat numai o dată, atunci când trecuseră pe o cărare 
îngustă flancată de tufe înalte de trandafiri - uimitoare vara, 
însă mortale iarna - şi gărzile rămăseseră în spatele lor, orbiți 
pe moment. Suficient timp pentru ca Aedion să-l împingă pe 
Dorian într-unul dintre zidurile cu spini, fără să înceteze să 
fredoneze cântece indecente. 

O manevră iute îl împiedicase pe Dorian să cadă cu faţa în 
jos, însă îşi sfâșiase mantia şi se înțepase la mână. Decât să-i 
dea generalului satisfacția de a-l fi văzut şuierând și exami- 
nându-și tăieturile, Dorian îşi vâri degetele jupuite şi înghe- 
tate în buzunare, atunci când gărzile li se alăturară. 

Vorbiră numai când 'Aedion se opri lângă o fântână și îşi 
propti mâinile pline de cicatrice în şolduri, evaluând grădina 
din fața sa de parcă ar fi fost un câmp de luptă. Aedion le 
zâmbi afectat celor şase gărzi care se ţineau în umbră în spatele 
lor, cu ochii strălucitori — atât de strălucitori, gândi Dorian, şi 
atât de familiari. 

- Un prinţ are nevoie de escortă în propriul palat? întrebă 
generalul. Mă simt insultat că n-au trimis şi mai multe gărzi să 
te apere de mine. 

- Consideri că ai putea învinge şase oameni? 

Lupul scoase un chicotit pe o tonalitate joasă şi ridică din 
umeri, plăseaua zgâriată a Sabiei din Orynth captând soarele 
aproape orbitor. 

- Nu cred că îţi voi spune, în caz că tatăl tău va decide 
vreodată că, în ciuda utilității mele, nu merită să-mi suporte 
temperamentul. 

Unele gărzi din spatele lor murmurară, dar Dorian zise: 

- Probabil că nu. 

Şi asta fu tot — tot ceea ce Aedion îi spuse în.decursul plim- 
bării lor îngheţate şi nefericite, până când generalul îi oferi un 
zâmbet strâmb şi îi zise: 

- Ai face mai bine să pui pe cineva să se uite la asta. 

Atunci își dădu seama Dorian că mâna dreaptă încă îi sân- 
gera. Aedion se întoarse. 

- Îţi mulţumesc pentru plimbare, prinţe, îi spuse generalul 
peste umăr, iar el o percepu mai curând ca pe o ameninţare. 

Aedion nu acţiona fără să aibă vreun motiv. Poate că gene- 
ralul îl convinsese pe tatăl său să forțeze această excursie. Dar 
cu ce scop, Dorian nu-şi putea da seama. Doar dacă nu cumva 
Aedion voia să vadă ce fel de bărbat devenise Dorian și cât de 
bine putea să joace jocul. Nu credea că războinicul se dădea în 
lături de la a evalua un potenţial aliat sau o posibilă amenin- 
tare — Aedion, cu toată aroganţa lui, era deştept. Probabil că el 
vedea viaţa la curte ca pe un alt gen de câmp de luptă. 

Dorian lăsă gărzile, alese de Chaol pe sprânceană, să-l con- 
ducă înapoi în castelul minunat de cald, apoi îi concedie cu o 
mișcare a capului. Chaol nu venise azi şi el era recunoscător 
pentru asta - după discuţia despre harul lui magic, după ce 
Chaol refuzase să vorbească despre Celaena, Dorian nu era 
sigur despre ce altceva mai puteau să vorbească. Nu credea 
nicio clipă că prietenul lui, Chaol, avea să aprobe bucuros 
moartea oamenilor nevinovaţi, indiferent dacă erau prieteni 
sau dușmani. Chaol trebuia să ştie, în cazul acesta, că Celaena 
nu i-ar fi asasinat pe cei din casa regală de Ashryver, orice 

motiv ar fi avut. Însă n-avea niciun rost să-şi bată capul să vor- 
bească cu Chaol, nu atunci când prietenul lui avea şi el secrete. 

Dorian se gândi iar la cuvintele întortocheate ale prietenului 
său în timp ce intra în catacombele vindecătorilor, fiind învă- 
luit de mirosul de rozmarin şi mentă. Era un furnicar de 
încăperi pentru consultaţie şi pentru aprovizionare, ţinute 
departe de ochii iscoditori ai celor din castelul de cleștar de 
deasupra. Exista încă un salon sus în castelul de cleştar, pentru 
cei care nu catadicseau să se aventureze până jos, dar acolo, în 
subteran, cei mai buni vindecători din Rifthold - şi din 
Adarlan - îşi perfecționaseră şi îşi exersaseră meşteşugul timp 
deo mie de ani. Pietrele albe păreau să emane esenţa secolelor 
în care aici fuseseră uscate ierburi, dând sălilor subterane o 
senzație plăcută, deschisă. 

Dorian găsi un mic atelier unde o tânără era aplecată dea- 
supra unei mese mari din stejar, în faţa ei aflându-se o varietate 
de borcane din sticlă, balanţe, mojare şi pistile, împreună cu 
fiole de lichid, ierburi atârnate şi oale care bolboroseau deasu- 
pra flăcăruilor solitare. Artele vindecătoare erau unele dintre 
puţinele pe care tatăl său nu le scosese complet în afara legii în 
urmă cu zece ani — deşi cândva, aşa auzise el, ele fuseseră chiar 
şi mai puternice. Odinioară, vindecătorii folosiseră magia 
pentru a drege şi a salva. Acum mai rămăseseră numai cu ceea 
ce natura le putea furniza. 

Dorian păşi în încăpere, iar tânăra își ridică privirea din 
cartea pe care o citea, un deget oprindu-se pe pagină. Nu era 
frumoasă, ci - drăguță. Contururile netede şi elegante, părul 
şaten împletit în cosiță şi nuanţa de bronzauriu a pielii sugerau 
că măcar un membru al familiei ei provenea din Eyllwe. 

- Pot să... 

Ea îl privi cu atenţie şi făcu o plecăciune. 

- Înălțimea Voastră, zise ea, o undă de roşeaţă strecurân- 
du-i-se pe coloana netedă a gâtului. 

Dorian ridică mâna însângerată. 

- Tufe de spini. 

Tufe de trandafiri ar fi făcut ca tăieturile lui să pară cu mult 
mai jalnice. 

Ea continua să-şi ferească privirea, muşcându-şi buza de jos. 

- Desigur. 

Fata făcu un gest cu o mână subţire spre scaunul din lemn 
aflat în fața ei. 

- Vă rog. Numai dacă... numai dacă n-aţi prefera o sală de 
consultaţii. 

De obicei lui Dorian îi displăcea să aibă de-a face cu bâlbâ- 
iala şi vorbirea distorsionată, dar această tânără era încă atât 
de roşie şi atât de blândă la vorbă, încât îi spuse, înainte de a 
se strecura pe scaun: 

- Aici e bine. 

În timp ce ea mergea grăbită prin atelier, tăcerea îl apăsa. 
Mai întâi, fata îşi schimbă șorțul alb, murdar, apoi se spălă pe 
mâini preț de un minut îndelungat, apoi adună tot soiul de 
bandaje şi cutii cu alifii, apoi un vas cu apă fierbinte şi cârpe 
curate, şi, în cele din urmă, trase un scaun de lângă masă pen- 
tru a se aşeza cu fața la el. 

Niciunul nu spuse nimic atunci când ea îi spălă cu grijă şi 
îi examină mâna. Dar el se trezi privindu-i ochii căprui, sigu- 
ranța din degete şi roşeaţa care îi rămăsese pe gât şi pe faţă. 

- Mâna este... foarte complexă, murmură ea într-un sfârşit, 
studiindu-i tăieturile. Am vrut să mă asigur că nu era nimic 
vătămat şi că nu erau spini rămași acolo. 

Adăugă cu grabă: 

- Înălțimea Voastră. 

- Cred că arată mai rău decât este de fapt. 

Cu o atingere uşoară ca un fulg, ea întinse un strat de alifie 
pe mâna lui şi, ca un prost, el se înfioră. 

- Îmi pare rău, murmură ea. Este pentru dezinfectarea tă- 
ieturilor. Preventiv. 

Păru să se strângă în sinea ei, de parcă el ar fi dat un ordin 
ca ea să fie spânzurată doar pentru atât. 

EI îşi căută cuvintele. 

- Am avut parte și de mai rău. 

Sună stupid, iar ea se opri pentru un moment înainte de a 
întinde mâna pentru a lua bandajele. 

- Ştiu, zise ea, apoi îi aruncă o privire. 

Ei, fir-ar să fie! Ce ochi uimitori! Ea își lăsă din nou privirea 
în jos, bandajându-i cu blândeţe mâna. 

- Sunt repartizată în aripa sudică a castelului — şi adesea 
sunt în schimbul de noapte. 

Acest fapt explica de ce i se părea atât de cunoscută. Nu îl 
vindecase numai pe el în acea noapte, cu o lună în urmă, ci şi 
pe Celaena, Chaol, Fleetfoot... fusese martora tuturor rănilor 
lor în aceste ultime şapte luni. 

- Îmi pare rău, nu-mi amintesc numele tău... 

- Mă cheamă Sorscha, zise ea, cu toate că nu era niciun pic 
de supărare în glas, deşi ar fi trebuit să fie. 

Prințul răsfățat şi prietenii săi cu drepturi, prea absorbiți 
de propriile lor vieţi pentru a se deranja să înveţe numele vin- 
decătoarei care îi cârpise iar şi iar. 

Ea termină de bandajat mâna, iar el îi spuse: 

- În caz că nu ţi-am spus-o destul de des, îți mulțumesc. 

Acei ochi căprui, presăraţi cu puncte verzi, se ridicară din 
nou. Un zâmbet timid. 

- Prinţe, este o onoare. 

Începu să-și adune materialele. 

Luând-o drept o sugestie de a pleca, el se ridică şi îşi flexă 
degetele. 

- E bine. 

- Sunt răni minore, dar supravegheaţi-le. 

Sorscha vărsă apa murdară de sânge în chiuveta din fundul 
încăperii. 

- Şi nu trebuie să veniţi până aici data viitoare. Doar... doar 
să trimiteţi vorbă, Înălţimea Voastră. Suntem bucuroşi să ne 
ocupăm de Înălțimea Voastră.. 

Ea se aplecă până la pământ, cu graţia unui dansator cu 
membre lungi. 

- În tot acest timp ai fost responsabilă de aripa de sud? 

Întrebarea din întrebare era destul de limpede: Ai văzut 
totul? Toate rănile inexplicabile? 

- Noi ţinem dosare ale pacienţilor noştri, zise Sorscha 
încet — astfel încât să nu fie auzită de nimeni care ar fi putut 
trece pe coridor prin dreptul uşii deschise. Însă uneori uităm 
să notăm tot. 

Ea nu spusese nimănui ceea ce văzuse, lucrurile care nu 
aveau nici cap, nici coadă. Dorian îi oferi o plecăciune de 
mulțumire şi ieşi cu paşi apăsaţi din încăpere. Câţi alţii, se 
întrebă el, văzuseră mai multe decât lăsau să se înţeleagă? Nu 
voia să ştie. 


* 


Degetele Sorschăi, din fericire, încetară să mai tremure atunci 
când prințul moştenitor părăsi catacombele. Prin grația plină 
de dor a Silbei, zeița vindecătorilor şi aducătoarea păcii — şi a 
morţilor blânde —, ea reuşise să se stăpânească atunci când îi 
bandajase mâna. Sorscha se rezemă de blat și slobozi o respi- 
rație lungă. 

Tăieturile nu meritau un bandaj, dar ea fusese egoistă şi 
proastă şi voise să-l ţină pe frumosul prinţ pe acel scaun cât de 
mult timp putuse. 

EI nici măcar nu ştia cine e ea. 

Fusese numită vindecătoare plină cu un an în urmă şi fu- 
sese chemată să se ocupe de prinţ, de căpitan și de prietena lor 
de nenumărate ori, iar prințul moştenitor încă nu avea habar 
cine era ea. 

Nu-l minţise în legătură cu faptul că nu ţineau evidenţa tu- 
turor lucrurilor, însă ea şi le amintea pe toate. Mai ales acea 
noapte din urmă cu o lună, când toţi trei fuseseră plini de 
sânge şi de noroi, iar ogarul fetei fusese rănit, fără nicio expli- 
caţie şi fără ca cineva să se agite. Iar fata, prietena lor... 

Campionul regelui. Asta era ea. 

Iubita, se părea, atât a prinţului, cât şi a căpitanului, unul 
după altul. Sorscha o ajutase pe Amithy să o îngrijească pe tâ- 
nără după duelul brutal pentru câştigarea titlului. Din când în 
când, ea se dusese să vadă cum se simţea tânăra şi îl găsise pe 
prinţ ţinând-o în braţe în pat. 

Ea se prefăcuse că nu conta, deoarece prințul moştenitor 
avea o reputaţie notorie când era vorba de femei, dar... nu 
încetase să simtă o durere în piept. Apoi lucrurile se schimba- 
seră, iar când fata fusese otrăvită cu gloriela, căpitanul fusese 
cel care stătuse cu ea. Căpitanul, care se comporta ca un ani- 
mal în cușcă, umblase de colo până colo prin cameră, până ce 
pe Sorscha o lăsaseră nervii. Așa că n-a fost surprinsă atunci 
când Philippa, camerista fetei, a venit la Sorscha câteva săptă- 
mâni mai târziu pentru a cere un tonic contraceptiv. Philippa 
nu spusese pentru cine era, dar Sorscha nu era proastă. 

Când, la o săptămână după asta, se ocupase de căpitan, şi de 
cele patru zgârieturi brutale de pe faţa lui şi de privirea încre- 
menită din ochi, Sorscha înţelesese. Şi înţelesese şi ultima dată, 

atunci când prinţul, căpitanul şi fata fuseseră plini de sânge, 
împreună cu ogarul, că orice existase între cei trei se frânsese. 

Mai ales fata. Celaena îi auzise pe ei strigând-o uneori 
atunci când credeau că ea ieșise deja din cameră. Celaena 
Sardothien. Cel mai mare asasin din lume şi, acum, Campionul 
regelui. Un alt secret pe care Sorscha avea să-l păstreze fără ca 
ei să ştie vreodată. 

Ea era invizibilă. Şi se bucura de asta în cele mai multe din- 
tre zile. 

Sorscha se încruntă privind masa plină de materiale. Avea 
vreo şase tonice şi cataplasme de făcut până la cină, toate com- 
plexe, toate lăsate pe capul ei de Amithy, care se folosea de ran- 
gul ei ori de câte ori putea. Pe deasupra, mai avea de scris şi 
scrisoarea săptămânală către prietena ei, care voia toate amă- 
nuntele legate de palat. Numai gândindu-se la câte treburi avea 
de făcut și o apuca durerea de cap. 

Să fi fost oricine în locul prinţului, i-ar fi spus să se ducă să 
caute un alt vindecător. 

Sorscha se întoarse la treaba ei. Era sigură că el îi uitase nu- 
mele din clipa în care plecase. Dorian era moștenitorul celui 
mai puternic imperiu din lume, iar Sorscha era fiica a doi imi- 
granți morţi dintr-un sat din Fenharrow care fusese ars din te- 
melii — un sat pe care n-avea să şi-l amintească nimeni niciodată. 

Însă asta n-o împiedica să-l iubească, așa cum încă o făcea, 
invizibilă şi în secret, de când îl văzuse pentru prima dată, cu 
şase ani în urmă. 


CAPITOLUL 7 


Nimic altceva nu se mai apropie de Celaena şi Rowan după 
acea primă noapte. Sigur că el nu-i spuse nimic în legătură cu 
asta şi nici nu-i oferi mantia sa, nici altceva, pentru a o proteja 
împotriva frigului. Ea dormi ghemuită pe o parte, întorcân- 
du-se din două în două minute din pricina vreunei rădăcini 
sau a vreunei pietricele care o împungea în spate, sau tresărind 
din cauza ţipătului vreunei bufniţe — sau a ceva şi mai rău. 

Cam pe când lumina devenise cenușie şi ceața se lăsa prin- 
tre copaci, Celaena se simţea şi mai obosită decât fusese la 
căderea serii. După un mic dejun luat în tăcere, alcătuit din 
pâine, brânză și mere, ea moţăi pe spinarea iepei sale când îşi 
reluară călătoria pe drumul ce urca dealul împădurit. 

Depăşiră câţiva oameni - majoritatea îndreptându-se, în 
căruţe, spre cine ştie ce târguri, toţi aruncându-i priviri pe 
furiş lui Rowan şi făcându-le loc. Câţiva murmurau rugăciuni, 
implorând mila. 

Ea auzise de mult timp despre convieţuirea pașnică a oame- 
nilor din Wendlyn cu Fae, astfel încât teroarea pe care o întâl- 
niră era pricinuită de Rowan însuşi. Tatuajul nu era de ajutor. 
Celaena cugetase dacă să-l întrebe ce însemnau acele cuvinte, 
însă acest lucru ar fi însemnat să-i vorbească. Iar ar fi însemnat 
să clădească un soi de... relație. Se săturase de prieteni. Şi de 
faptul că unii dintre ei mureau. 

Aşa că îşi tinu gura întreaga zi în care călăriră prin Munţii 
Cambrian. Pădurea era din ce în ce mai luxuriantă şi mai 
deasă și, pe măsură ce drumul urca, cu atât mai sumbră era 
atmosfera, văluri de ceaţă lăsându-se peste ei, mângâindu-i 
faţa, gâtul, spatele. 

După încă o noapte friguroasă şi un alt popas nenorocit de- 
parte de drum, porniră din nou călare în zori. Până atunci, ceața 
îi pătrunsese prin haine până la piele şi i se instalase în oase. 

În cea de-a treia seară, ea renunţase să mai spere la un foc. 
Ba chiar se împăcase cu frigul, cu rădăcinile nesuferite şi cu 
foamea pe care nu reușea să şi-o potolească, indiferent cât de 
multă pâine şi brânză ar fi mâncat. Cumva, durerile şi ustu- 
rimile se ostoiau. 

Nu era alinare, ci... abaterea atenţiei. Binevenită. Meritată. 

Nu voia să ştie ce însemna acest lucru pentru ea. Nu şi-ar fi 
putut permite să meargă atât de departe cu introspecția. Ajun- 
sese foarte aproape de asta în ziua în care îl văzuse pe Prinţul 
Galan. Și îi fusese de ajuns. 

Părăsiră poteca în ultimele ore ale după-amiezii, scurtând 
peste terenurile acoperite de muşchi, care le amortiza paşii. 
Nu mai văzuse un oraș de zile întregi, iar stâncile cenușii erau 
acum cioplite cu spire şi modele. Celaena presupuse că erau mar- 
caje — un avertisment pentru ca oamenii să stea naibii departe. 

Probabil că se aflau la încă o săptămână distanţă de Doranelle, 
dar Rowan mergea înainte pe la poalele munților, nu prin ei, 
urcând tot mai sus, urcușul fiind întrerupt din când în când 
de platouri şi de câmpuri cu flori sălbatice. Nu văzuse niciun 
punct de observaţie, aşa că nu avea habar unde se aflau sau cât 
de sus erau. Doar pădurea nemărginită, urcuşul infinit şi ceața 
nesfârşită. 

Simţi mirosul de fum înainte să vadă luminile. Nu erau 
focuri de tabără, ci lumini de la o clădire care răsărea dintre 

copaci, îmbrăţişând panta muntoasă. Pietrele erau negre şi 
vechi - cioplite din altceva decât granitul prezent pretutindeni. 
Îşi forţa privirea, însă nu-i scăpă inelul de stânci înalte între- 
tesute printre copaci, înconjurând întreaga fortăreață. Era 
greu să nu le vezi atunci când călăreai printre doi megaliţi care 
se curbau unul înspre celălalt, asemenea coarnelor unei bestii 
uriașe, şi simţi pe piele un curent zbârnâitor. 

Protecţii — protecţii magice. I se întoarse stomacul. Dacă nu 
ţineau dușmanii la distanţă, cu siguranță serveau drept alarmă. 
Ceea ce însemna că cele trei siluete care patrulau în fiecare 
dintre cele trei turnuri, cele şase de pe zidul exterior de susţi- 
nere şi cele trei de la poarta de lemn ştiau deja că ei se apropiau. 
Bărbaţi şi femei în armuri ușoare din piele şi înarmaţi cu 
spade, pumnale și arcuri le supravegheau apropierea. 

- Cred că mai bine aș rămâne în pădure, rosti ea, primele 
ei cuvinte după zile întregi. 

Rowan o ignoră. Nici măcar nu ridică un braț pentru a sa- 
luta străjerii. Probabil că acest loc îi era cunoscut dacă nu 
binevoia să dea bineţe. Pe măsură ce se apropiau de vechea 
fortăreață — care era ceva mai întinsă decât cele câteva turnuri 
de veghe prinse laolaltă de o clădire de legătură mare, smălțuită 
cu licheni şi mușchi - ea îşi făcu calculele. Probabil că era un 
avanpost de graniță, un punct la jumătatea distanţei dintre 
tărâmul muritorilor şi Doranelle. Poate că, în cele din urmă, 
ea avea să beneficieze de un loc cald de dormit, fie chiar şi 
numai pentru o noapte. 

Gărzile îl salutară pe Rowan, care nu catadicsi să le arunce 
nici măcar o privire. Purtau cu toţii glugi, mascând orice 
semn al moştenirii lor. Erau oare Fae? Rowan se prea poate să 
nu-i fi vorbit în cea mai mare parte a călătoriei lor - îi arătase 
același interes pe care l-ar fi arătat față de o movilă de rahat -, 
dar dacă stătea cu Fae... ceilalți ar fi putut avea întrebări. 

Intrând în curtea largă de dincolo de ziduri, ea cuprinse cu 
privirea toate detaliile, toate ieşirile, toate punctele slabe, în 
timp ce doi rândaşi, care arătau mai degrabă ca nişte muritori, 
se repeziră să-i ajute să descalece. Totul părea nemişcat. De 
parcă până şi pietrele și-ar fi ţinut respiraţia. De parcă ar fi fost 
în aşteptare. Senzaţia se înrăutăţi atunci când, fără un cuvânt, 
Rowan o conduse în interiorul sumbru al clădirii principale, 
urcând un şir de trepte înguste din piatră până în ceea ce 
părea a fi un birou mic. 

Nu mobila din stejar sculptat, draperiile verzi decolorate 
sau căldura focului o făcură să se oprească încremenită, ci 
femeia cu părul negru care şedea la birou. Maeve, regina 
poporului Fae. 

Miătuşa ei. 

Şi apoi urmară cuvintele de care fusese îngrozită timp de 
zece ani. 

- Salutare, Aelin Galathynius. 


CAPITOLUL 8 


Celaena dădu înapoi, ştiind exact câţi paşi ar fi fost necesari 
pentru a ieşi pe coridor, dar se izbi de un trup tare, de neclintit, 
exact atunci când uşa se trânti în urma lor. Mâinile îi tremu- 
rau atât de tare, încât nici măcar nu își bătu capul să-şi ia ar- 
mele — sau pe ale lui Rowan. El ar fi secerat-o în clipa în care 
Maeve ar fi dat porunca. 

Celaenei i se scurse sângele din obraji. Se forţă să inspire o 
dată. Şi încă o dată. Apoi rosti pe o voce mult prea liniştită: 

- Aelin Galathynius a murit. 

Simpla menționare cu voce tare a numelui ei - a afurisitului 
de nume de care fusese îngrozită şi pe care îl urâse şi încercase 
să-l uite... 

Maeve îi surâse, lăsând să se vadă caninii ei micuțţi. 

- Hai să nu ne facem probleme în privinţa unor minciuni. 

Nu era o minciună. Acea fată, acea prințesă murise într-un 
râu cu un deceniu în urmă. Celaena nu era Aelin Galathynius, 
aşa cum nu era nicio altă persoană. 

În cameră era mult prea cald — încăperea era mult prea 
mică, iar Rowan, în spatele ei, părea o imensă forţă a naturii. 

Nu avea să primească timp să se adune, să conceapă scuze 
şi jumătăţi de adevăr, aşa cum ar fi trebuit să facă în ultimele 
câteva zile, în loc să cedeze tăcerii şi frigului încețoşat. Avea să 
o înfrunte pe regina Fae aşa cum Maeve voia să fie înfruntată. 
Şi într-o fortăreață care părea să fie cu mult sub nivelul femeii 

frumoase, cu părul ca pana corbului, care o privea cu ochi 
negri, adânci. 

Zeilor! Zeilor! 

În perfecțiunea ei, Maeve era înfricoşătoare, perfect nemiş- 
cată, eternă şi calmă, radiind o graţie antică. Bruneta soră a 
blondei Mab. 

Celaena se păcălise singură crezând că avea să fie uşor. Încă 
era lipită de Rowan, de parcă asta ar fi fost un perete. Un pe- 
rete impenetrabil, la fel de vechi precum pietrele magice de 
apărare care înconjurau fortăreața. Rowan păşi înapoi, în- 
depărtându-se de ea cu dezinvoltura lui puternică, de prădător, 
şi se sprijini de uşă. Fa nu avea să iasă până ce nu i-ar fi îngă- 
duit Maeve. 

Regina Fae rămase tăcută, cu degetele ei lungi, albe ca luna, 
împleticite în poala rochiei ei violet, cu o bufniță albă cocoţată 
pe spătarul scaunului. Nu-şi făcea probleme în privinţa unei 
coroane, iar Celaena bănuia că nici nu-i trebuia una. Toate 
fiinţele de pe pământ ştiau cine era — ce era —, chiar dacă erau 
oarbe şi surde. Maeve, chipul a o mie de legende... şi coşma- 
ruri. Despre ea se scriseseră epopei, poeme și cântece, atât de 
multe, încât unii credeau că era doar un mit. Dar iată visul — 
coşmarul - în carne şi oase. 

Situația ar putea funcţiona în beneficiul tău. Ai primi răs- 
punsurile de care ai nevoie chiar aici, chiar acum. Te-ai întoarce 
în Adarlan în numai câteva zile. Doar... respiră. 

Să respire se dovedi a fi mai degrabă dificil atunci când re- 
gina, care era cunoscută pentru că îi aducea în pragul nebuniei 
pe bărbaţi doar pentru propriul amuzament, observa orice miş- 
care imperceptibilă a gâtlejului ei. Bufnița cocoțată pe scaunul 
lui Maeve - Fae sau o bestie reală? — o privea şi ea. Ghearele 
acesteia erau adânc înfipte în lemnul scaunului. 

Totuşi, era oarecum absurd - Maeve să se întrețină cu oas- 
peții într-o încăpere pe jumătate putrezită, aşezată la un birou 
pătat cu Wyrd ştia ce. O, zeilor, faptul că Maeve era aşezată la 
un birou. Ar fi trebuit să se afle într-o vâlcea eterică, înconjurată 
de himere făcând reverenţe și de fecioare dansând după mu- 
zica harfelor şi a lăutelor, citind în stelele rotitoare de parcă ar 
fi fost poezie. Nu aici. 

Celaena făcu o plecăciune adâncă. Presupuse că ar fi trebuit 
să se lase în genunchi, însă - deja mirosea groaznic, iar faţa 
încă îi era zgâriată și învinețită de la încăierarea din Varese. 
Când Celaena se ridică, Maeve își păstră zâmbetul superficial. 
Un păianjen care priveşte o muscă prinsă în pânza sa. 

- Presupun că, după o baie bună, vei semăna destul de bine 
cu mama ta. 

Aşadar, fără schimburi de amabilități. Maeve o ataca fără 
milă. Putea să se descurce cu aşa ceva. Putea ignora durerea și 
groaza pentru a căpăta ce voia. Celaena zâmbi la fel de super- 
ficial şi spuse: 

- Dacă aş fi ştiut pe cine urma să întâlnesc, aş fi putut să-l 
implor pe cel care m-a escortat să-mi acorde răgazul necesar 
să mă primenesc. 

Nu se simți prost nici măcar pentru o clipită pentru faptul 
că îl arunca pe Rowan în groapa leilor. 

Ochii de obsidian ai lui Maeve licăriră înspre Rowan, care 
era, în continuare, rezemat de uşă. Ar fi putut jura că vede o 
urmă de aprobare în zâmbetul reginei Fae. De parcă istovi- 
toarea călătorie ar fi făcut parte din plan. Însă, de ce? De ce să 
o fi adus în asemenea condiţii? 

- Mă tem că trebuie să iau asupra mea vina pentru rit- 
mul rapid, zise Maeve. Cu toate că presupun că el ar fi putut 
să se deranjeze măcar să-ți găsească pe drum un iaz în care să 
te îmbăiezi. 

Regina Regatului Fae ridică o mână elegantă, gesticulând 
în direcția războinicului. 

- Prințul Rowan... 

Prinţ. Celaena își reprimă nevoia imperioasă de a se în- 
toarce spre el. 

— ... e din stirpea surorii mele Mora. E un fel de nepot pen- 
tru mine și un membru al casei mele. O rudă extrem de înde- 
părtată de-a ta; există o obârşie care vă leagă. 

O altă încercare de a o prinde pe picior greșit. 

- Nu mai spuneţi! 

Poate că nu era cel mai bun răspuns. Probabil că ar fi trebuit 
să fie la podea, ploconindu-se în aşteptarea unor răspunsuri. 
Şi avea senzaţia că avea să ajungă în acel punct destul de cu- 
rând. Însă... 

- Te întrebi, probabil, de ce i-am cerut prințului Rowan să 
te aducă aici, spuse Maeve, privind-o meditativ. 

Pentru Nehemia, avea să intre în joc. Celaena își mușcă 
limba suficient de tare cât să-şi țină închisă gura aia afurisită. 

Maeve îşi puse mâinile albe pe birou. 

- Am aşteptat mult, mult timp să te întâlnesc. Şi cum nu 
părăsesc aceste ţinuturi, nu te puteam vedea. Cel puţin, nu cu 
ochii mei. 

Unghiile lungi ale reginei sclipiră în lumină. 

Existau legende şoptite la gura sobelor despre cealaltă piele 
pe care o purta Maeve. Nimeni nu supravieţuise pentru a 
spune mai mult decât umbre, gheare și un întuneric care îţi de- 
vorează sufletul. 

- Ei au încălcat legile mele, ştii bine. Părinţii tăi mi-au ne- 
socotit poruncile atunci când au fugit împreună. Obârşiile lor 
erau prea volatile pentru a fi amestecate, dar mama ta a promis 
că mă va lăsa să te văd după ce te vei fi născut. 

Maeve își înălță capul într-un mod straniu de asemănător 
cu bufnița din spatele ei. 

- În următorii opt ani după nașterea ta, s-a dovedit că a 
fost mereu prea ocupată pentru a-şi ţine jurământul. 

Dacă mama ei încălcase o promisiune... dacă mama ei o 
ţinuse departe de Maeve, însemna că avusese un motiv bine 
întemeiat. Un motiv care îi stimula Celaenei marginile memo- 
riei, o porţiune de amintire estompată. 

- Însă acum ești aici, zise Maeve, părând să se apropie fără 
să se mişte. Şi ai devenit femeie în toată firea. Ochii mei de 
peste mări și țări mi-au adus povestiri îngrozitoare şi stranii 
despre tine. Privindu-ţi cicatricele şi armele, mă întreb dacă 
acestea nu sunt totuși adevărate. Cum ar fi de exemplu poves- 
tea pe care am auzit-o acum un an, potrivit căreia un asasin cu 
ochi de Ashryver a fost localizat de către încornoratul Lord al 
Nordului într-o căruţă pentru... 

- Ajunge. 

Celaena îi aruncă o privire lui Rowan, care asculta absor- 
bit, de parcă ar fi fost prima dată când auzea despre acea în- 
tâmplare. Nu voia ca el să știe despre Endovier — nu voia acea 
compătimire. 

- Îmi cunosc trecutul. 

Îi aruncă o căutătură urâtă lui Rowan, prin care îi spunea 
să-şi vadă de treburile lui. El își mută alene privirea, iarăși plic- 
tisit, cu aroganţa specifică nemuritorilor. Celaena o privi pe 
Maeve în față, vârându-şi mâinile în buzunare. 

- Da, sunt o asasină. 

Un pufnet scurt din spate, însă fata nu îndrăzni să-și ia ochii 
de la Maeve. 

- Şi celelalte haruri ale tale? întrebă Maeve cu nările dila- 
tate, adulmecând. Ce s-a ales de ele? 

- La fel ca toată lumea de pe continentul meu, n-am putut 
să le accesez. 

Maeve clipi, iar Celaena ştiu — ştiu că Maeve putea mirosi 
adevărul spus pe jumătate. 

- Nu mai eşti pe continentul tău, toarse Maeve. 

Fugi. Toate instinctele îi urlară odată cu acel cuvânt. Nutrea 
sentimentul că Ochiul Elenei nu avea să-i fie de folos, însă îşi 
dorea oricum să-l fi avut. La drept vorbind, îşi dorea ca ră- 
posata regină să fi fost acolo. Rowan era încă la ușă — dar, dacă 
era iute, dacă îl păcălea... 

Un crâmpei de amintire o orbi, strălucitor şi de necontro- 
lat, dezlănţuit de instinctul care o implora să o ia la goană. 
Arareori mama ei permitea unui Fae să intre în casa lor, chiar 
şi celor din neamul ei. Numai câtorva persoane de încredere 
le era îngăduit să înnopteze la ei, însă toţi vizitatorii Fae erau 
supravegheați îndeaproape înainte de asta și, pe durata şederii 
lor, Celaena era sechestrată în apartamentele private ale fa- 
miliei. Ea considerase mereu că era o măsură de protecţie exa- 
gerată, însă acum... 

- Arată-mi, şopti Maeve, zâmbind ca un păianjen. 

Fugi. Fugi. 

Încă mai simţea arsura focului albastru care explodase în 
exteriorul ei pe acel tărâm demonic, continua să-i vadă chi- 
pul lui Chaol după ce pierduse controlul asupra lui. O miş- 
care greşită, o respiraţie greşită şi ar fi putut să-l ucidă pe el 
şi pe Fleetfoot. 

Bufnița foşni din aripi, lemnul gemând sub ghearele ei, iar 
întunecimea din ochii lui Maeve se răspândi, întinzându-se. 
În aer era un puls slab, o palpitaţie în sângele ei. O bătaie, apoi 
simți o lamă ascuţită care îi despica mintea - de parcă Maeve 
ar fi încercat să-i despice craniul şi să privească înăuntru. Îm- 
pingând, testând, gustând... 

Luptându-se pentru a-şi păstra respirația egală, Celaena îşi 
poziționă mâinile în aşa fel încât să poată apuca armele cu ușu- 
rință, timp în care respinse atacul ghearelor în minte. Maeve 
lăsă să-i scape un hohot de râs şi apăsarea din capul ei încetă. 

- Mama ta te-a ţinut ascunsă de mine ani la rând, zise 
Maeve. Fa și tatăl tău au avut dintotdeauna un har remarcabil 
dea şti când ochii mei te căutau. Un har atât de rar - abilitatea 
de a chema și de a manipula focul. Sunt extrem de puţini cei 
care posedă mai mult de o fărâmă din el; sunt şi mai puţini cei 
care pot să-i stăpânească dezlănţuirea. Şi totuşi, mama ta voia 
ca tu să-ți înăbuși puterea — deși ştia că eu voiam doar ca tu să 
i te supui. 

Celaena îşi simţi respiraţia usturătoare în gâtlej. O altă li- 
cărire de memorie - a lecţiilor despre cum să stingi focuri, nu 
despre cum să le işti. 

Maeve continuă: 

- Uite cât de bine s-au brodit toate pentru ei. 

Celaenei îi îngheţă sângele în vene. Orice urmă de instinct 
de autoconservare îi ieşi din minte. 

- Unde erai tu acum zece ani? rosti pe un ton atât de jos, cu 
vorbe izvorâte din profunzimea sufletului ei zdrențuit, încât 
păru mai curând un mârâit. 

Maeve îşi înclină ușor capul. 

- Nu sunt amabilă atunci când sunt minţită. 

Încruntarea de pe chipul Celaenei tremură. Căzu drept în 
străfundurile fiinţei ei. Ajutorul pentru Terrasen nu venise 
niciodată de la Fae. Din Wendlyn. Şi totul se întâmplase deoa- 
rece... deoarece... 

- Nu mai am mult timp de petrecut cu tine, îi spuse Maeve. 
Aşa că dă-mi voie să vorbesc pe şleau: ochii mei mi-au spus că 
ai întrebări. Întrebări pe care niciun muritor nu are dreptul să 
le pună - despre chei. 

Legenda spunea că Maeve putea comunica cu lumea spiri- 
telor - oare Elena îi spusese, sau Nehemia? Celaena deschise 
gura, dar Maeve ridică o mână. 

- Îţi voi da acele răspunsuri. Poţi veni la mine în Doranelle 
pentru a le primi. 

- Dece nu... 

Urmă un mârâit din partea lui Rowan la auzul întreruperii. 

- Întrucât sunt răspunsuri care necesită timp, îi zise Maeve, 
apoi adăugă lent, de parcă ar fi savurat fiecare cuvânt în parte: 
Şi sunt răspunsuri pe care încă nu le-ai câştigat. 

- Spune-mi ce pot face pentru a le câştiga şi voi face. 

Proasta. Un răspuns demn de o afurisită de proastă. 

- E periculos să te oferi fără a cunoaşte prețul. 

- Vrei să-ţi arăt harul meu magic? i-l voi arăta. Dar nu 
aici... nu... 

- Nu am niciun interes în a vedea cum îţi depui harul 
magic la picioarele mele ca pe un sac de grâne. Vreau să văd ce 
poţi face cu el, Aelin Galathynius - ceea ce deocamdată nu 
pare a fi cine ştie ce. 

Celaenei i se strânse stomacul la auzul blestematului de 
nume. 

- Vreau să văd ce vei deveni în împrejurările potrivite. 

- Eu nu... 

- Eu nu le permit muritorilor sau corciturilor să intre în 
Doranelle. Pentru ca o corcitură să intre în regatul meu, aceas- 
ta trebuie să se dovedească atât înzestrată, cât şi demnă de 
asta. Mistward, această fortăreață - făcu un gest cu mâna pen- 
tru a cuprinde întreaga încăpere - este una dintre multele 
terenuri de probă. Şi un loc unde toţi cei care nu trec testul își 
pot petrece zilele. 

De sub o teamă crescândă, o cuprinse o licărire de dezgust. 
Corcitură — o spusese cu un asemenea dispreţ. 

— Şi la ce fel de test mă pot aştepta înainte de a fi considerată 
demnă? 

Maeve făcu un gest spre Rowan, care nu se mișcase de la ușă. 

- Vei veni la mine odată ce prinţul Rowan va decide că îţi 
stăpâneşti harurile. Te va antrena aici. Şi nu vei pune piciorul 
în Doranelle până ce el nu va socoti pregătirea ta încheiată. 

După ce înfruntase prostiile pe care le văzuse în castelul de 
cleştar - demoni, vrăjitoare, regele - antrenamentul cu Rowan, 
fie el şi în magie, părea mai degrabă ceva banal. 

Dar - dar putea să dureze săptămâni. Luni. Ani. Ceaţa fa- 
miliară a nimicului își făcu simțită apariţia, amenințând să o 
sufoce încă o dată. O reprimă destul cât să spună: 

- Ceea ce trebuie să ştiu nu este ceva ce poate aştepta... 

- Vrei răspunsuri cu privire la chei, moștenitoare din 
Terrasen? Atunci, acestea te vor aștepta în Doranelle. Restul 
depinde de tine. 

- Întocmai, îi scăpă Celaenei. Vei răspunde întocmai la 
întrebările mele despre chei. 

Maeve zâmbi, şi nu era un lucru prea plăcut. 

- În cazul acesta, n-ai uitat toate căile noastre. 

Când Celaena nu reacţionă, Maeve adăugă: 

- Îți voi răspunde întocmai la toate întrebările tale despre chei. 

Poate ar fi fost mai ușor să plece. Să se ducă să găsească o 
altă ființă străveche pe care să o bată la cap în legătură cu ade- 
vărul. Celaena inspiră şi expiră, inspiră şi expiră. Maeve fusese 
acolo - fusese prezentă în zorii acestei lumi, în timpul războaielor 
Valg. Ea deținuse cheile Wyrd. Ştia cum arătau, ce simțeai când 
le aveai. Poate că ştia şi unde le ascunsese Brannon - mai ales 
pe ultima, cheia fără nume, iar dacă Celaena ar fi putut găsi o 
cale de a fura cheile de la rege, de a-l distruge, de a-i opri 
armatele şi de a elibera Eyllwe, dacă ar fi putut găsi măcar o 
cheie Wyrd... 

- Ce fel de antrenament... 

- Prințul Rowan îţi va explica detaliile. Deocamdată, te va 
conduce în apartamentul tău să te odihnești. 

Celaena o privi pe Maeve drept în ochii ei ucigători. 

- Juri că ai să-mi spui ceea ce trebuie să ştiu? 

- Eu nu-mi încalc promisiunile. Şi am impresia că, în 
această privinţă, nici tu nu ești ca mama ta. 

Căţea. Căţea voia ea să rostească şuierător. Însă ochii lui 
Maeve licăriră spre palma dreaptă a Celaenei. Ştia totul. Prin 
intermediul spionilor, al puterii sau al ghicitului, Maeve ştia 
totul despre ea şi despre jurământul făcut Nehemiei. 

- În ce scop? o întrebă Celaena blând, furia și teama tră- 
gând-o în jos într-o epuizare inevitabilă. Vrei să mă antrenez 
numai pentru a-mi batjocori talentele? 

Maeve îşi trecu un deget alb ca luna peste capul bufniței. 

- Îmi doresc să devii ce ai fost născută să fii. Să devii regină. 

= 

Să devii regină. 

În acea noapte, cuvintele nu-i dădură pace Celaenei - o 
împiedicară să doarmă, cu toate că era atât de obosită, încât ar 
fi putut plânge după Silba cea cu ochiul întunecat pentru a-i 
pune capăt nefericirii. Regină. Cuvântul pulsa laolaltă cu buza 
recent crăpată şi care de asemenea făcea ca somnul să-i fie 
inconfortabil. 

Îi putea mulțumi lui Rowan pentru asta. 

După porunca lui Maeve, Celaena nu se obosise să-şi ia 
rămas-bun înainte de a ieși. Rowan se dăduse din calea ei 
numai fiindcă Maeve încuviințase cu o mișcare a capului, iar 
el o urmase pe Celaena pe un coridor îngust care mirosea a 
carne friptă şi a usturoi. Stomacul ei protestase zgomotos, dar 
probabil că intestinele ei ar fi aruncat totul afară în secunda în 

care ar fi înghițit ceva. Aşa că îl urmase pe Rowan pe coridor, 
în jos pe scări, fiecare pas alternând între un control de fier al 
voinţei şi o furie crescândă. 

Stângul. Nehemia. 

Deptul. Ai făcut un jurământ şi ţi-l vei ține, prin orice mij- 
loace vor fi necesare. 

Stângul. Antrenament. Regină. 

Dreptul. Cățea. Căţea manipulatoare, cu sânge rece, sadică. 

În faţa ei, Rowan păşea tăcut peste pietrele negre ale cori- 
dorului. Torţele nu fuseseră încă aprinse, iar în interiorul 
întunecos de-abia îşi dădea seama că el era prezent. Însă ştia 
că acolo - fie şi numai fiindcă aproape că simţea mânia radiind 
dinspre el. Bun. Cel puţin încă o persoană nu era foarte încân- 
tată de acest târg. 

Antrenament. Antrenament. 

Toată viaţa ei fusese un antrenament, din clipa în care se 
născuse. Rowan o putea antrena până leşina şi, atâta timp cât 
avea să-i aducă răspunsurile cu privire la cheile Wyrd, ea avea 
să joace până la capăt. 

Nici măcar nu avea un tron, o coroană sau o curte. Nu le 
voia. Şi putea să-l dea jos pe rege şi fiind, pur şi simplu, Celaena 
Sardothein. 

Îşi strânse pumnii. 

Nu se întâlniră cu nimeni în timp ce coborâră o scară în- 
tortocheată și porniră apoi pe un alt coridor. Oare locuitorii 
acelei fortărețe - Maeve o numise Mistward - ştiau cine era în 
acel birou de la etaj? Maeve probabil că se simţea bine îngro- 
zindu-i. Poate că ea îi ţinea pe toţi în sclavie printr-un târg sau 
altul — corcituri le spusese ea. Dezgustător. Era dezgustător, 
să-i ţină acolo numai pentru că aveau o descendență mixtă de 
care nu erau ei vinovaţi. 

În cele din urmă, Celaena deschise gura: 

- Probabil că tu eşti foarte important pentru Majestatea Fi 
Nemuritoare dacă te însărcinează cu dădăcitul. 

- Dat fiind trecutul tău, nu are încredere în nimeni în afară 
de cei mai buni pentru a te face să stai la locul tău. 

O, prinţul voia scandal. Controlul de sine de care dăduse 
dovadă pe drumul spre fortăreață atârna de un fir. Bun. 

- S-o faci pe războinicul în pădure nu pare a fi cel mai gro- 
zav indicator de har. 

- Am luptat pe câmpuri de bătălie cu mult înainte ca tu, 
părinţii tăi sau stră-unchiul tău să fi fost măcar născuți. 

Ea se zbârli — exact ceea ce-și dorea el. 

-Cucine să lupţi aici, dacă nu punem la socoteală animalele 
şi păsările? 

Tăcere. Apoi: 

- Lumea e un loc cu mult mai mare şi mai periculos decât 
ţi-ai putea imagina, fetiță. Consideră-te norocoasă să ai parte 
de orice antrenament, să ai şansa să te afirmi. 

- Am văzut destul din lumea asta mare și periculoasă, 
prinţişorule. 

Un râs delicat, dezagreabil. 

- Aşteaptă puţin, Aelin. 

O altă împunsătură, iar ea nu putu rezista tentaţiei. 

- Nu-mi spune aşa. 

- E numele tău. N-am de gând să te strig altfel. 

Ea păşi în calea lui, ajungând aproape de acei canini prea 
ascuțiți. 

- Nimeni de aici nu trebuie să ştie cine sunt. Înțelegi? 

Ochii lui verzi luciră, animalici, în întuneric. 

- Mătuşa mea mi-a dat o sarcină mai grea decât îşi dă seama. 

Miătuşa mea. Nu mătuşa noastră. 

Şi atunci ea rosti cel mai rău lucru pe care l-ar fi putut rosti 
în viaţa ei, scăldându-se în ura pură a acestuia. 

- Fae ca tine mă fac să înțeleg mai bine acțiunile regelui din 
Adarlan, aşa cred. 

Mai rapid decât ar fi putut ea să simtă, mai rapid decât orice 
pe lume, el îi dădu un pumn. 

Ea se eschivă destul cât să-și salveze nasul de la a fi zdrobit, 
însă primi lovitura în gură. Se izbi cu capul de perete şi simţi 
gustul sângelui. Bun. 

El se lansă din nou cu acea viteză supranaturală - sau ar 
fi făcut-o, dar, cu o iuţeală egală, îşi opri cea de-a doua lovi- 
tură înainte de a-i fractura maxilarul şi mârâi în faţa ei, grav 
şi ranchiunos. 

Respirația ei deveni sacadată în timp ce torcea: 

- Fă-o! 

El părea mai interesat să-i sfâşie beregata decât să vorbească, 
însă păstră limita pe care o trasase. 

- De ce ţi-aș da ceea ce vrei? 

- Eşti la fel de inutil ca restul fraţilor tăi. 

EI lăsă să-i scape un hohot de râs delicat, fatal, care îi râcâi 
Celaenei starea de iritare. 

- Dacă eşti atât de disperată să mănânci piatră, dă-i înainte: 
data viitoare te las să încerci să mă nimereşti. 

Ea avea destulă minte cât să nu asculte. Dar în sângele ei 
exista un asemenea vuiet, încât nu mai putea vedea bine, gândi 
bine, respira bine. Așa că dădu naibii consecinţele în timp ce 
se răsucea. 

Celaena nu lovi decât aerul - aerul, iar apoi piciorul lui se 
încolăci după al ei într-o manevră eficientă care o trimise îm- 
pleticindu-se în perete încă o dată. Imposibil - el o făcuse să 
se poticnească de parcă n-ar fi fost nimic altceva decât o no- 
vice tremurândă. 

E] se afla acum la câţiva metri, cu braţele încrucișate. Ea scuipă 
sânge şi înjură. El zâmbi cu superioritate. Era destul pentru a 


MOȘTENITOAREA FOCULUI 81 


o trimite cu repeziciune asupra lui pentru a-l placa, a-i trage 
un pumn, a-l strangula, nici ea nu ştia sigur. 

Ea prinse fenta lui de stânga, dar când ea se eschivă spre 
dreapta, else mişcă atât de iute, încât, în pofida antrenamentului 
ei de o viaţă, se izbi de un coş de jar înnegrit din spatele lui. 
Zăngănitul reverberă prin coridorul prea tăcut atunci când ea 
ateriză pe podeaua de piatră cu fața în jos, cu dinţii vibrându-i. 

- După cum am spus, rânji batjocoritor Rowan, ai multe de 
învățat. Despre toate cele. 

Cu buza deja durând-o şi umflându-se, ea îi spuse exact ce 
putea să se ducă să-şi facă singur. 

El porni pe coridor. 

- Data viitoare când vei mai spune așa ceva, zise el fără să 
privească înapoi, peste umăr, te voi pune să tai lemne o lună. 

Fumegând, cu ura şi ruşinea făcându-i chipul să ia foc, 
Celaena se ridică în picioare. El o abandonă într-o încăpere 
foarte mică, foarte friguroasă, care părea ceva mai mare decât 
o celulă de închisoare, lăsând-o să facă cei doi paşi înăuntru, 
înainte de a-i spune: 

- Dă-mi armele! 

- De ce? Și nu. 

Al naibii să fie dacă îşi imagina că avea să-i dea pumnalele ei. 

Cu o mişcare rapidă, el apucă o găleată de apă de lângă uşă 
şi răsturnă conţinutul pe podea înainte de-a i-o întinde ei. 

- Dă-mi armele! 

Antrenamentul cu el avea să fie absolut minunat. 

- Spune-mi de ce. 

- Nu trebuie să mă explic în fața ta. 

- Atunci ne încăierăm iar. 

Cu tatuajul lui părând imposibil de întunecat în coridorul 
slab luminat, el o privi lung pe sub sprâncenele încruntate, de 

parcă ar fi vrut să spună: Tu numești asta încăierare? În loc de 
asta, mârâi: 

- Începând din zori, îți vei câştiga dreptul de a le păstra 
ajutând la bucătărie. Dacă nu intenționezi să omori pe cineva 
din fortăreață, atunci n-ai nevoie să fii înarmată. Sau să fii 
înarmată în timp ce ne antrenăm. Aşa că îţi voi păstra eu 
pumnalele până ce le vei câştiga înapoi. 

Ei bine, asta îi dădea o senzație familiară. 

- La bucătărie? 

EI îşi dezveli dinţii într-un rânjet răutăcios. 

- Aici, fiecare își asumă partea sa de răspundere. Inclusiv 
prințesele. Nimeni nu e mai presus de munca grea, mai ales tu. 

De parcă ea n-ar fi avut destule cicatrice să-i dovedească asta. 
Nu că i-ar fi spus lui așa ceva. Nu ştia ce s-ar fi făcut dacă el ar fi 
aflat despre Endovier şi ar fi ironizat-o — sau ar fi compătimit-o. 

- Aşadar, antrenamentul meu include și spălatul vaselor? 

- Face parte din el. 

Din nou, ea ar fi jurat că putea citi cuvintele nerostite din 
ochii lui: Și am de gând să savurez fiecare afurisită de secundă 
din nefericirea ta. 

- Pentru un ticălos bătrân, cu siguranţă nu te-ai deranjat să 
înveți bunele maniere la un moment dat în lunga-ţi existenţă. 

Nu avea nicio importanţă că arăta a fi de aproape treizeci 
de ani. 

- De ce mi-aş irosi măgulirea pe o copilă care e deja îndră- 
gostită de ea însăşi? 

- Nu uita, suntem rude. 

- Noi doi avem atâta sânge în comun cât am cu porcarul 
fortăreței. 

Ea îşi simţi nările dilatându-i-se, iar el îi aruncă găleata în 
faţă. Ea aproape că i-o aruncă înapoi, dar se hotărî că nu voia 
un nas spart, şi începu să se dezarmeze. 

Rowan numără toate armele în timp ce ea lepunea în găleată, 
de parcă ar fi ştiut deja câte avea, chiar și ascunse. Apoi luă gă- 
leata la subraţ și trânti ușa fără a-și lua alt rămas-bun decât: 

- Să fii gata în zori! 

- Ticălos. Ticălos bătrân şi împuţit, murmură ea, cercetând 
camera. 

Un pat, o oală de noapte şi un lighean de spălat cu apă rece 
ca gheaţa. Se gândi dacă să facă o baie, dar hotărî să folosească 
apa pentru a-și clăti gura şi pentru a-şi îngriji buza. Era lihnită 
de foame, dar dacă se ducea să caute de mâncare ar fi putut să 
întâlnească oameni. Așa că, odată ce-şi îngriji buza cât de bine 
putu cu materialele din sacul ei, se răsturnă în pat, cu hainele 
împuţite de vagaboandă cu tot, și stătu întinsă timp de mai 
multe ore. 

În camera ei exista o ferestruică fără perdele. Celaena se 
răsuci în pat pentru a privi peticul înstelat aflat deasupra co- 
pacilor care înconjurau fortăreaţa. 

Faptul că se dezlănțuise asupra lui Rowan așa cum o făcuse, 
îi spusese lucrurile pe care le rostise, încercase să lupte cu el... 
Meritase pumnul pe care îl încasase. Mai mult decât atât, dacă 
era să fie sinceră cu ea însăşi, cu greu putea fi considerată a fi 
o ființă umană în acele zile. Îşi pipăi cu degetele buza spintecată 
şi tresări. 

Exploră cerul nopţii până ce localiză Cerbul, Regele 
Nordului. Steaua fixă de deasupra capului cerbului — eterna 
coroană — indica drumul spre Terrasen. I se spusese că marii 
conducători ai Terrasenului se transformau în acele stele 
strălucitoare, astfel încât poporul lor să nu fie niciodată sin- 
gur — şi să ştie mereu drumul spre casă. Nu mai pusese picio- 
rul acolo de zece ani. Cât timp îi fusese maestru, Arobynn 
n-o lăsase, iar după aceea ea nu îndrăznise. 

Şoptise adevărul în acea zi, la mormântul Nehemiei. Era pe 
fugă de atâta vreme, încât nu ştia ce înseamnă să stea în pi- 
cioare şi să lupte. Celaena expiră şi își frecă ochii. 

Ceea ce Maeve nu înţelegea, ceea ce nu ar fi putut niciodată 
să înţeleagă, era cât de mult acea mică prinţesă din Terrasen îi 
blestemase în urmă cu un deceniu, chiar mai rău decât o 
făcuse Maeve însăși. Îi blestemase pe toți şi apoi lăsase lumea 
să ardă scrum. 

Aşa că Celaena se întoarse cu spatele la stele, cuibărindu-se 
sub pătura roasă până la urzeală pentru a se proteja de frigul 
tăios şi închise ochii, încercând să viseze la o altă lume. 

O lume unde ea nu era absolut nimeni. 


CAPITOLUL 9 


Manon Cioc-negru stătea în picioare pe o stâncă de lângă 
râul umflat de zăpezi, cu ochii închiși, căci vântul umed îi 
pişca fața. Erau doar câteva sunete care îi făceau mai multă 
plăcere decât gemetele oamenilor aflaţi pe moarte, iar vântul 
era unul dintre acestea. 

Să se aplece în voia brizei era cel mai aproape de a zbura în 
acele zile - cu excepţia viselor, când era din nou în nori, cu 
mătura ei din fier şi lemn din nou în stare de funcţionare, nu 
rămăşița nefolositoare de lemn care era acum, sufocată în 
dulapul din camera ei de la Casa Cioc-negru. 

Trecuseră zece ani de când gustase ceața şi norii şi călărise 
pe spinarea vântului. Astăzi ar fi fost o zi impecabilă pentru 
zbor, cu vântul nărăvaș şi iute. Astăzi s-ar fi avântat spre înălțimi. 

În spatele ei, Mama Cioc-negru încă vorbea cu bărbatul 
uriaş din caravană, care își spunea duce. Fusese mai mult decât 
o coincidenţă, bănuia ea, faptul că, îndată ce părăsise câmpul 
îmbibat de sânge din Fenharrow, primise o chemare de la bu- 
nica ei. 

Şi mai mult decât o coincidenţă era faptul că ea se aflase la 
mai puţin de şaptezeci de kilometri de punctul de întâlnire, 
aflat imediat dincolo de granița din Adarlan. 

Manon stătea de pază în timp ce bunica ei, Marea Vrăjitoare 
din clanul Cioc-negru, vorbea cu ducele lângă mâniosul râu 
Acanthus. Restul sabatului vrăjitoarelor îşi ocupase poziţiile 

în jurul micii tabere - douăsprezece vrăjitoare, toate cam de 
vârsta lui Manon, toate crescute şi pregătite împreună. Ase- 
menea lui Manon, nu aveau arme, dar se pare că ducele ştia 
suficient cât să-și dea seama că cele din clanul Cioc-negru nu 
aveau nevoie de arme pentru a fi mortale. 

Nu aveai nevoie de nicio armă atunci când erai una din 
născare. 

Şi când erai una dintre Cele Treisprezece ale lui Manon, 
alături de care ea luptase și zburase în ultima sută de ani... 
Adesea numai numele sabatului era suficient pentru a-i face 
pe dușmani s-o ia la goană. Cele Treisprezece n-aveau repu- 
taţia de a fi miloase - sau de a face greşeli. 

Manon cercetă gărzile îmbrăcate cu armuri care înconju- 
rau câmpul. Jumătate dintre oameni le priveau pe vrăjitoarele 
Cioc-negru, iar ceilalţi îi supravegheau pe duce şi pe bunica 
ei. Era o onoare faptul că Marea Vrăjitoare alesese Cele Trei- 
sprezece pentru a o păzi - niciun alt sabat al vrăjitoarelor nu 
era necesar dacă erau prezente Cele Treisprezece. 

Manon își concentră atenţia asupra gărzii celei mai apro- 
piate. Transpiraţia lui, vagul iz de frică şi mirosul greoi de mosc 
iscat de epuizare plutiră spre ea. După înfăţişare și miros, oa- 
menii călătoriseră timp de câteva săptămâni. Aveau cu ei două 
furgoane-închisoare. Unul emitea un miros distinct de mas- 
cul — şi poate un rest de colonie. Celălalt era o femeie. Amân- 
doi miroseau greşit. 

Manon se născuse fără suflet, așa spunea bunica ei. Fără su- 
flet şi fără inimă, aşa cum trebuia să fie un membru Cioc-negru. 
Era rea până în măduva oaselor, însă oamenii din acele fur- 
goane şi ducele miroseau greșit. Diferit. Străin. 

Garda din apropiere îşi schimbă greutatea de pe un picior 
pe altul. Ea îi oferi un zâmbet. El înteţi strânsoarea pe plă- 
seaua sabiei. 

Deoarece putea, deoarece devenea din ce în ce mai plicti- 
sită, Manon își înălță maxilarul şi își scoase dinţii de fier cu un 
clănțănit. Garda făcu un pas înapoi, respiraţia lui devenind tot 
mai accelerată, iar izul acru de frică din ce în ce mai pregnant. 

Cu părul ei alb-argintiu ca luna, cu pielea ca de alabastru şi 
cu ochii ca de aur ars, i se spusese de către bărbaţii ghinionișşti 
că era frumoasă ca o regină Fae. Însă acei bărbaţi îşi dădeau 
seama prea târziu că frumuseţea ei era doar o armă din arse- 
nalul ei înnăscut, iar asta făcea ca lucrurile să fie foarte, foarte 
amuzante. 

Auzi picioare sub care scârțâia zăpada şi bucăţile de iarbă 
moartă, iar Manon îşi întoarse privirea de la garda care tre- 
mura şi maroniul râu Acanthus care spumega, pentru a desco- 
peri că se apropia bunica ei. 

În cei zece ani de când îi dispăruse magia, procesul de îm- 
bătrânire se accelerase. Manon însăşi trecuse bine de o sută de 
ani, însă până în urmă cu zece ani ea nu arătase mai mare de 
şaisprezece ani. Acum arăta ca de douăzeci şi cinci. Îmbătrâ- 
neau precum muritorii, îşi dăduseră de curând seama, nu fără 
un sentiment de panică. Iar bunica ei... 

Robele voluminoase, ample, de culoarea nopții, ale Mamei 
Cioc-negru pluteau aidoma apei în briza rece. Chipul bunicii 
ei era acum afectat de ridurile incipiente, iar părul ei ca aba- 
nosul era presărat cu argint. Marea Vrăjitoare din Clanul 
Cioc-negru nu era numai frumoasă - era ispititoare. Chiar şi 
acum, cu anii de muritor apăsând pe pielea ei albă ca osul, 
exista ceva fascinant în legătură cu Matroana. 

Plecăm acum, zise Mama Cioc-negru, mergând spre nord, 
de-a lungul râului. 

În urma lor, oamenii ducelui strângeau rândurile în jurul 
taberei. Isteţ din partea unor muritori să fie atât de precauţi 
atunci când Cele Treisprezece erau prezente - şi plictisite. 

O singură mişcare a bărbiei lui Manon fu suficientă: Cele 
Treisprezece intrară. Celelalte douăsprezece santinele păstrară 
distanța cerută în spatele lui Manon și al bunicii ei, cu pașii 
aproape neauziți în iarba înzăpezită. Niciuna dintre ele nu 
putuse să găsească nici măcar o singură Crochan în lunile în 
care se infiltraseră din oraş în oraș, iar Manon se aştepta mai 
târziu la o pedeapsă sau alta pentru asta. Biciuirea, poate 
câteva degete frânte - nimic definitiv, dar avea să fie public. 
Aceasta era metoda preferată de pedeapsă a bunicii ei: nu 
cum, ci umilirea. 

Și totuşi, ochii negri punctaţi cu aur ai bunicii ei, aminti- 
rea de familie a celui mai pur sânge al Clanului Cioc-negru, 
erau aţintiţi asupra liniei nordice a orizontului, spre pădurea 
Oakwald şi maiestuosul pisc Colț Alb, aflat în depărtare. În 
clanul lor, ochii stropiţi cu aur erau trăsătura cea mai prețuită 
dintr-un motiv pe care Manon nu se străduise niciodată să-l 
afle — iar atunci când bunica văzuse că ochii lui Manon erau 
cu totul din aur pur, de culoare închisă, Matroana o cărase de- 
parte de trupul fiicei ei, care încă nu se răcise, şi o proclamase 
pe Manon moștenitoarea ei incontestabilă. 

Bunica ei continuă să meargă, iar Manon n-o grăbi să vor- 
bească. Asta dacă nu voia să-i fie smulsă limba din gură. 

- Trebuie să călătorim spre nord, îi spuse bunica în mo- 
mentul în care tabăra lor fu înghițită de poalele dealurilor. 
Vreau ca tu să trimiţi trei dintre Cele Treisprezece în sud, vest 
şi est. Ele trebuie să caute cunoştinţe şi rude şi să le infor- 
meze că ne vom aduna cu toţii în trecătoarea Ferian. Până la 
ultimul Cioc-negru - nicio vrăjitoare sau santinelă nu va fi 
lăsată în urmă. 

În acele zile nu era nicio diferenţă — toate vrăjitoarele apar- 
ţineau unui sabat şi, ca atare, exista o santinelă. Încă de la pră- 
bușirea regatului vestic, încă de când începuseră să se sfâşie 

pentru supravieţuire, fiecare Cioc-negru, Picioare-galbene și 
Sânge-albastru erau nevoite să fie gata de luptă — gata oricând 
să-şi revendice pământurile sau să moară pentru poporul lor. 
Manon nu pusese piciorul în fostul Regat al Vrăjitoarelor, nu 
văzuse niciodată ruinele sau fâșia de pământ care se întindea 
până la marea apuseană. Nici vreuna dintre Cele Treisprezece 
nu-l văzuseră, toate rătăcind pribege şi exilate din pricina 
unui blestem al ultimei regine Crochan, rostit în timp ce sân- 
gera pe acel câmp legendar de bătălie. 

Matroana continuă, fără a-şi lua privirea de la munți. 

- Dacă santinelele tale văd alți membri ai celorlalte clanuri, 
ei trebuie să le informeze despre adunarea din trecătoare. Fără 
lupte, fără provocări - să transmită doar mesajul. 

Dinţii din metal ai bunicii aruncară sclipiri în soarele du- 
pă-amiezii. Asemenea celor mai multe vrăjitoare - cele care se 
născuseră în Regatul Vrăjitoarelor şi luptaseră în alianța 
Dinţilor-de-fier pentru a scutura lanţurile reginelor Crochan - 
Mama Cioc-negru îşi purta mereu dinții din metal la vedere. 
Manon n-o văzuse niciodată retrăgându-i. 

Manon îşi înghiţi întrebările. Trecătoarea Ferian - bucata 
de pământ dintre Colț Alb şi munţii Ruhnn, şi una dintre pu- 
ţinele trecători aflate între pământurile fertile din est şi Pustiul 
Vestic. 

Manon mai străbătuse la pas labirintul de peşteri şi pră- 
păstii încrustat în zăpadă - doar o singură dată, împreună cu 
Cele Treisprezece şi cu alte două sabaturi de vrăjitoare, imediat 
după ce magia dispăruse, atunci când erau cu toatele aproape 
oarbe, surde și mute din pricina agoniei de a fi fost brusc pe- 
depsite. Jumătate dintre celelalte vrăjitoare nu reuşiseră să 
iasă din trecătoare. Cele Treisprezece supravieţuiseră cu greu, 
iar Manon aproape că își pierduse un braţ atunci când o peş- 
teră de gheaţă se surpase. Aproape că şi-l pierduse, dar şi-l 

păstrase grație iuțelii de minte a lui Asterin, locțiitoarea ei, şi 
forței brute a lui Sorrel, cealaltă locțiitoare. Trecătoarea Ferian; 
de atunci, Manon nu mai revenise. Trecuseră luni de când cir- 
culau zvonuri care spuneau că acolo sălăşluiesc lucruri mult 
mai întunecate decât vrăjitoarele. 

- Baba Picioare-galbene a murit. 

Manon întoarse repede capul spre bunica ei, carezâmbea vag. 

- Ucisă în Rifthold. Ducele a primit vorbă. Nimeni nu ştie 
cine sau de ce. 

- Vrăjitoare Crochan? 

- Se poate. 

Zâmbetul Mamei Cioc-negru se lăți, lăsând la vedere dinții 
din fier pătați de rugină. 

- Regele din Adarlan ne-a invitat să ne adunăm în trecă- 
toarea Ferian. El spune că are acolo un dar pentru noi. 

Manon cumpăni ceea ce ştia despre regele maliţios, letal, 
hotărât să cucerească lumea. Responsabilitatea ei, atât în cali- 
tate de conducătoare a Sabatului, cât şi de moștenitoare, era să 
o ţină în viaţă pe bunica ei; era instinctul de a anticipa orice 
capcană, fiecare potenţială ameninţare. 

- Ar putea fi o capcană. Să ne adune într-un singur loc şi apoi 
să ne distrugă. Poate că el lucrează cu clanul Crochan. Sau poate 
cu cei din Sânge-albastru. Întotdeauna şi-au dorit să se proclame 
Înaltele Vrăjitoare ale tuturor Clanurilor Dinţi-de-fier. 

- O, nu cred, toarse Mama Cioc-negru, încrețindu-şi ochii 
ei de abanos, care păreau infinit de adânci, întrucât regele 
ne-a făcut o ofertă. Le-a făcut o ofertă tuturor clanurilor 
Dinţi-de-fier. 

Manon aşteptă, cu toate că ar fi putut să scoată maţele cuiva 
numai pentru a-şi domoli nefericita nerăbdare. 

- Regele are nevoie de călăreţi, îi spuse Mama Cioc-negru, 
continuând să se zgâiască spre orizont. Călăreți pentru balaurii 

săi cu două picioare şi aripi - pentru a-și alcătui cavaleria ușoară. 
I-a crescut în trecătoare în toți acești ani. 

Trecuse ceva timp - afurisit de mult -, dar Manon simţea 
ițele sorții răsucindu-se în jurul lor, din ce în ce mai strâns. 

- Şi când vom fi terminat, când îl vom fi slujit, ne va permite 
să păstrăm balaurii, pentru a ne ajuta să ne revendicăm Deşer- 
turile de la porcii de muritori care sălășluiesc acum acolo. 

Un fior aprig, sălbatic, îi străpunse pieptul lui Manon. Ur- 
mărind privirea Matroanei, Manon privi spre orizont, unde 
munții încă erau înveliți în mantia iernii. Să zboare din nou, 
să se avânte printre trecătorile montane, să vâneze prada așa 
cum fuseseră născute să o facă... 

Nu se comparau cu măturile fermecate din lemn şi fier. 

Dar balaurii aveau să fie minunați. 


CAPITOLUL 10 


După o extenuantă zi de antrenament pentru noii recruți, 
evitându-l pe Dorian şi ţinându-se departe de ochii vigilenţi 
ai regelui, Chaol aproape că ajunsese în apartamentul său, mai 
mult decât gata să doarmă, când observă că doi dintre oamenii 
săi lipseau de la posturile lor, dincolo de zidurile Marii Săli. 
Ceilalți doi oameni care rămăseseră săriră ca arşi atunci când 
el se opri brusc. 

Nu era ceva neobişnuit ca gărzile să lipsească dintr-un schimb. 
Dacă un om era bolnav, dacă aveau nenorociri în familie, 
Chaol găsise mereu un înlocuitor, însă două gărzi care lipseau, 
fără să se arate vreun înlocuitor... 

Ar fi mai bine ca unul dintre voi să înceapă să vorbească, 
scrâşni el. 

Unul dintre oameni îşi drese glasul - o gardă mai nouă, 
care tocmai îşi încheiase pregătirea, cu trei luni în urmă. Şi 
celălalt era relativ nou, motiv pentru care fuseseră repartizați 
în schimbul de noapte din afara Marii Săli goale. Însă îi pusese 
sub supravegherea presupus responsabilă şi grijulie a celorlalte 
două gărzi, ambii având deja trei ani de serviciu. 

Garda care îşi dresese glasul se înroşi. 

- Se sp... ei au zis... Ah, căpitane, ei au spus că nimeni nu 
va observa că au dispărut, de vreme ce e Marea Sală, și e pustie 
şi, ah... 

- Foloseșşte-te de cuvinte, pronunţă scurt Chaol. 

Avea de gând să-i omoare pe cei doi dezertori. 

- Petrecerea generalului, domnule, zise celălalt. Generalul 
Ashryver a trecut pe lângă ei, în drum spre Rifthold, şi i-a in- 
vitat să i se alăture. A spus că nu veţi avea nimic împotrivă, aşa 
că s-au dus cu el. 

Un muşchi al mandibulei i se răsuci. Sigur că Aedion fă- 
cuse asta. 

- Şi voi doi, bubui Chaol, nu aţi considerat că ar fi de folos 
să raportați asta cuiva? 

- Cu tot respectul cuvenit, domnule, zise cel de al doilea, 
noi eram... noi n-am vrut să credeţi că suntem turnători. Şi, în 
fond, e doar Marea Sală... 

- Răspuns greşit, mârâi Chaol. Sunteţi amândoi de tură 
dublă timp de o lună - în grădini. 

Unde încă era frig. 

- Timpul vostru liber e ca şi inexistent. Și dacă vreodată 
veţi omite să raportați părăsirea postului de către o altă gardă, 
dispăreţi amândoi. S-a înţeles? 

Când primi o confirmare murmurată, porni spre poarta din 
faţă a castelului. Pe naiba avea el să mai doarmă acum. Avea 
două gărzi de căutat în Rifthold... şi, pe deasupra, avea de 
schimbat vreo două vorbe cu un general. 


x» 


Aedion închiriase o tavernă întreagă. La uşă erau oameni 
care împiedicau intrarea nepoftiţilor, dar o căutătură aruncată 
de Chaol şi o străfulgerare a mânerului sabiei lui în formă de 
vultur îi făcură să se dea la o parte. Taverna era înțesată de di- 
feriți nobili, de câteva femei, care ar fi putut fi curtezane sau 
curtene, și de bărbaţi - o mulțime de bărbaţi beţi, turbulenți. 
Jocuri de cărţi, zaruri, cântece deșucheate după muzica pro- 
dusă de un mic cvintet aflat lângă focul zgomotos, mese pe care 

berea curgea în voie, sticle de vin spumant... Oare Aedion urma 
să plătească pentru toate cu banii lui pătați de sânge, sau regele? 

Chaol le zări pe cele două gărzi, plus încă vreo şase soldați, 
jucând cărți, cu femei în brațe, rânjind ca niște împielițați. 
Până ce îl văzură. 

Încă se mai ploconeau atunci când Chaol îi trimise pa- 
chet - înapoi la castel, unde avea de gând să se ocupe de ei a 
doua zi. Nu se putea decide dacă meritau să-şi piardă postu- 
rile, de vreme ce Aedion îi minţise, şi nici nu-i plăcea să facă 
asemenea alegeri dacă nu medita la ele peste noapte. Aşa că 
oamenii ieşiră în noaptea geroasă. Apoi, Chaol porni în cău- 
tarea generalului. 

Însă nimeni nu ştia unde era. La început, cineva îl trimise 
pe Chaol sus, într-una dintre camerele de oaspeţi ale tavernei. 
Unde, într-adevăr, le găsi pe cele două femei alături de care 
Aedion se furişase sus - dar între ele era un alt bărbat. Chaol 
ceru să ştie doar unde plecase generalul. Femeile îi spuseră că 
îl văzuseră jucând zaruri în pivniţă cu nişte nobili de rang 
înalt, mascaţi. Aşa că el se năpusti într-acolo. Şi, într-adevăr, 
nobilii de rang înalt, mascaţi se aflau acolo. Aceştia se prefă- 
ceau a fi nişte simpli petrecăreţi, însă Chaol îi recunoscu, chiar 
dacă nu-i strigă pe nume. Insistară că Aedion fusese văzut 
ultima dată cântând la scripcă în încăperea principală. 

Astfel încât Chaol urcă din nou. Aedion cu siguranţă că nu 
cânta la scripcă. Şi nici la tobă, sau la alăută, sau la cimpoi. De 
fapt, se părea că Aedion Ashryver nici măcar nu era prezent la 
propria-i petrecere. 

O curtezană veni spre Chaol pentru a-şi vinde nurii și s-ar 
fi îndepărtat la mârâitul lui dacă el nu i-ar fi oferit o monedă 
de argint pentru informaţii despre general. Femeia îl văzuse 
plecând cu o oră în urmă - la braţ cu unul dintre rivalii săi. Se 

îndreptau spre o locaţie mai intimă, însă ea nu ştia unde. Dacă 
Aedion nu mai era acolo, atunci... Chaol se întoarse la castel. 

Dar mai auzise încă o informaţie. Legiunea Bane avea să 
ajungă în curând, așa ziceau oamenii, iar când legiunea avea 
să coboare în oraș, plănuiau să le arate celor din Rifthold un 
nou nivel de depravare. Aparent, erau invitate toate gărzile 
lui Chaol. 

Era ultimul lucru pe care îl voia sau de care avea nevoie — o 
întreagă legiune de războinici letali dând frâu liber distruge- 
rilor şi distrăgându-le atenţia oamenilor săi. Dacă se întâmpla 
asta, regele s-ar fi putut uita prea îndeaproape la Chaol - sau 
l-ar fi întrebat unde dispărea uneori. 

Aşa că avea nevoie de mai mult decât să schimbe vreo două 
vorbe cu Aedion. Avea nevoie să găsească ceva folositor împo- 
triva lui, astfel încât Aedion să cadă de acord să nu dea acele 
petreceri şi să jure să-şi ţină oamenii sub control. Mâine noapte 
avea de gând să meargă la orice petrecere ar fi dat Aedion. 

Şi să vadă ce pârghii putea găsi. 


CAPITOLUL [1 


Îngheţată de frig şi cu dureri din pricina faptului că tremu- 
rase toată noaptea, Celaena se trezi înainte de ivirea zorilor în 
cămăruţa ei nenorocită şi găsi un vas de fildeş dincolo de uşă. 
Era plin cu o alifie care mirosea a mentă și a rozmarin, iar de- 
desubt se afla un bilet scris cu litere mărunte, concise. 

Ai meritat-o. Maeve îţi transmite urările ei de însănătoșire 
grabnică. 

Pufnind la gândul predicii pe care probabil că Rowan o pri- 
mise şi cum trebuie să-l fi călcat pe nervi să-i aducă darul, 
Celaena își întinse alifia pe buza umflată. O privire aruncată în 
ciobul de oglindă de deasupra scrinului îi demonstră că avusese 
parte şi de zile mai bune. Şi că nu avea să mai bea vin sau să 
mănânce turte. Sau să lase să mai treacă o zi fără să facă baie. 

Aparent, Rowan era de acord, căci îi lăsase, de asemenea, 
câteva urcioare cu apă, nişte săpun şi un rând de haine: lenjerie 
de corp albă, o cămașă largă, o bluză de purtat peste armură, 
de culoare gri deschis, şi o mantie asemănătoare celei pe care 
el o purtase în ziua precedentă. Deşi simplu, materialul era 
gros şi de bună calitate. 

Celaena se spălă cât de bine putu, tremurând din cauza fri- 
gului care se strecura înăuntru venind dinspre pădurea înceţo- 
şată. Dintr-odată, cuprinsă de nostalgia imensului bazin de 
îmbăiere de la palat, se şterse rapid şi se strecură în haine, mul- 
țumită de grosimea lor. 

Dinţii refuzau să se oprească din clănţănit. De fapt, nu con- 
teniseră să-i clănțăne toată noaptea. Faptul că acum avea părul 
ud nu o ajuta, nici măcar după ce şi-l împletise la loc în cosiţe. 
Îşi vâri picioarele în cizmele din piele lungi până la genunchi 
şi îşi legă eşarfa roşie şi groasă în jurul taliei cât de strâns reuşi 
fără a-şi pierde abilitatea de a merge, sperând să-i dea ceva 
formă, dar... 

Celaena privi supărată în oglindă. Slăbise - îndeajuns încât 
faţa ei să arate la fel de scofâlcită cum se simţea. Până şi părul 
îi ajunsese tern şi moale. Alifia deja rezolvase umflătura, însă 
nu şi culoarea. Măcar era din nou curată, chiar dacă înghețată 
până în măduva oaselor. Și... prea bine îmbrăcată pentru 
treaba de la bucătărie. Oftând, îşi desfăcu eşarfa şi se desco- 
torosi de bluza de pus peste armură, aruncându-le pe pat. O, 
zeilor, mâinile îi erau atât de reci, încât inelul de pe deget îi 
aluneca şi se răsucea. Ştia că era o greşeală, dar se uită oricum 
la el, la ametistul întunecat în lumina zorilor de zi. 

Ce ar fi priceput Chaol din toate astea? La urma urme- 
lor, ea era acolo din cauza lui. Nu doar acolo, în acel loc fizic, 
ci acolo, înăuntrul acestei oboseli nemărginite, în durerea 
aproape constantă din pieptul ei. Nu era vina lui că Nehemia 
murise, nu când prinţesa orchestrase totul. Și totuşi, el ţinuse 
secrete informaţiile față de ea. EI îl alesese pe rege. Cu toate că 
pretinsese că o iubea, el încă îl slujea cu loialitate pe acel 
monstru. Poate că fusese o proastă pentru că îl lăsase să intre 
în viaţa ei, pentru că visase la o lume unde ea putea să nu ia în 
seamă faptul că el era căpitanul omului care îi zguduise ei 
viaţa, iar şi iar. 

Durerea din piept i se acutiză suficient cât să-i fie greu să 
respire. Rămase acolo preţ de o clipă, luptându-se să înăbuşe 
sentimentul, lăsându-l să se scufunde în ceața care îi umplea 
sufletul, apoi porni cu paşi apăsaţi spre uşă. 

Un avantaj al îndatoririi privind spălarea vaselor era faptul 
că la bucătărie era cald. Foarte cald, chiar. În cuptorul imens 
din cărămidă şi în vatră focul ardea cu flacără vie, alungând 
pâcla dimineţii care se strecurase dintre copacii de dincolo de 
nişa cu ferestre care se afla deasupra chiuvetelor din cupru. În 
bucătărie mai erau doar două persoane - un bărbat cocoşat, 
care avea grijă de oalele care bolboroseau pe plită, şi un tânăr 
aşezat la o masă care împărțea bucătăria în două, tăind ceapă 
şi supraveghind ceva ce mirosea a pâine. Pe Wyrd, îi era foame. 
Pâinea mirosea divin. Şi ce era în oalele alea? 

În pofida orei absurd de matinale, murmurul vesel al tână- 
rului se lovea de pietrele de pe casa scării, dar acum tăcuse, 
ambii bărbaţi oprindu-se din ceea ce făceau atunci când Rowan 
pășise pe treptele care duceau în bucătărie. Prinţul Fae o aş- 
teptase pe coridor, cu braţele încrucișate, deja plictisit, însă 
ochii săi strălucitori ca ai unui animal erau ușor mijiţi, de 
parcă ar fi sperat pe jumătate ca ea să fi dormit prea mult și 
astfel să-i dea lui prilejul de a o pedepsi. Ca nemuritor, proba- 
bil că avea o răbdare şi o creativitate nemărginite atunci când 
era vorba să se gândească la nişte nenorocite de pedepse. 

Rowan i se adresă bărbatului de lângă vatră - atât de liniştit, 
încât Celaena se întrebă dacă prinţul învățase asta sau se năs- 
cuse aşa. 

- Noul ajutor de spălător de vase pentru schimbul de dimi- 
neaţă. După micul dejun, îmi aparţine mie pentru restul zilei. 

Aparent, lipsa salutului nu era la el ceva personal. Rowan 
o privea cu sprâncenele ridicate, iar ea îi citea cuvintele în 
ochi la fel de clare ca atunci când le-ar fi rostit: Tu ai vrut să 
rămâi anonimă, aşa că dă-i înainte, prinţesă. Prezintă-te sub ce 
nume doreşti. 

Cel puţin o ascultase în seara precedentă. 

- Elentiya, reuși ea să articuleze. Numele meu este Elentiya. 

I se strânse stomacul. 

Slavă zeilor că Rowan nu pufni la auzul numelui! Ar fi putut 
să-i scoată maţele - sau măcar ar fi încercat să o facă - dacă el 
şi-ar fi râs de numele pe care i-l dăduse Nehemia. 

Bătrânul înaintă şonticăind, ştergându-și mâinile noduroase 
de un şorţ alb, scrobit. Hainele lui cafenii din lână erau simple 
şi uzate — pe alocuri roase până la urzeală - iar el părea să aibă 
probleme cu genunchiul stâng, însă părul alb îi era dat pe spate, 
lăsându-i liberă faţa arsă de soare. Făcu o plecăciune ţeapănă. 

- Frumos din partea dumneavoastră, prinţe, că ne-aţi găsit 
un ajutor în plus. 

Ochii lui căprui stăruiră asupra Celaenei cu o privire care 
dădea de înţeles că nu se lăsa păcălit. 

- Ai mai lucrat vreodată la bucătărie? 

În pofida tuturor lucrurilor pe care le făcuse, a locurilor, a 
obiectelor şi a oamenilor pe care îi văzuse, fu nevoită să spună 
că nu. 

- Păi, sper că înveţi repede și că ai picioare iuți. 

- Mă voi strădui. 

Se pare că era tot ceea ce dorea Rowan să audă înainte de a 
pleca, cu pași neauziţi, cu mișcări line și puternice. Doar pri- 
vindu-l își dădea seama că în seara anterioară el nu-şi pusese 
mintea cu ea atunci când o pocnise. Dacă ar fi vrut, i-ar fi 
putut zdrobi maxilarul. 

- Eu sunt Emrys, se prezentă bătrânul. 

Porni grăbit spre cuptor, înșfăcând de la perete o lopată 
plată şi lungă din lemn pentru a scoate o franzelă rumenă din 
cuptor. Prezentarea încheiată. Bine. Fără nimicuri dezlânate 
sau zâmbete sau altceva de genul acesta. Însă urechile lui... 

Corcituri. Din părul alb al lui Emrys se ițeau semnele moș- 
tenirii sale Fae. 

- Iar el e Luca, continuă bătrânul, arătând spre tânărul aflat 
la masa de lucru. 

Deşi un suport plin de oale și tigăi din metal care atârna 
din tavan îi bloca parţial vederea, el îi oferi Celaenei un zâmbet 
larg, de sub claia lui de bucle roșcate zburlite. Probabil că era 
cu cel puţin câțiva ani mai mic decât ea şi încă nu ajunsese la 
înălțimea deplină şi la lățimea maximă a umerilor. Nu avea nici 
haine potrivite, date fiind mânecile foarte scurte ale banalei 
sale tunici cafenii. 

- Mă tem că tu şi cu el veţi împărți multe dintre treburile 
din bucătărie. 

- O, e absolut îngrozitoare, ciripi Luca, fonfăind cu voce tare 
din pricina mirosului cepelor pe care le tăia, dar te vei obişnui. 
Cu toate că s-ar putea să nu te obișnuieşti să te trezeşti îna- 
intea zorilor. 

Emrys se uită urât la tânăr, iar Luca se corijă: 

- Măcar compania e plăcută. 

Ea îi oferi cea mai bună încercare de încuviinţare printr-o 
mișcare a capului şi examină din nou locul. În spatele lui Luca 
văzu un al doilea şir de trepte spiralate care urcau, ieşind din 
raza vizuală. Cele două dulapuri înalte de pe fiecare parte erau 
pline cu veselă şi tacâmuri uzate, dacă nu crăpate. Partea de 
sus a unei uşi din lemn de lângă ferestre era larg deschisă, o 
perdea de pomi şi ceața învârtejindu-se dincolo de un luminiş 
cu iarbă. Dincolo de acestea, inelul de megaliţi se înălța ase- 
menea unor străjeri eterni. 

Îl surprinse pe Emrys studiindu-i mâinile și le întinse în 
faţă, cu toate cicatricele la vedere. 

- Deja schilodite şi distruse, aşa că nu mă vei prinde bocind 
din pricina unghiilor rupte. 

- Mamă, apără-mă! Ce ai păţit? 

Dar chiar în timp ce o întreba, ea îl văzu punând lucrurile 
cap la cap — îl văzu descifrându-i accentul, examinându-i buza 
rănită şi cearcănele. 

- Adarlan ar face aşa ceva unei persoane. 

Cuţitul lui Luca bufni pe masă, însă Celaena nu-şi luă pri- 
virea de la bătrân. 

- Dă-mi să fac orice vrei. Orice. 

Voia să-l lase pe Rowan să creadă că era alintată şi egoistă. 
Era, dar voia muşchi şi mai inflamaţi şi mâini şi mai bătătorite 
şi să cadă în pat atât de obosită, încât să nu viseze, să nu gân- 
dească, să nu mai simtă nimic. 

Emrys plescăi din limbă. Era atât de multă milă în ochii 
bărbatului, încât, preţ de o secundă, Celaena se gândi dacă nu 
era mai bine să îi rupă capul. 

- Termină cepele! Luca, tu vezi de pâine! Trebuie să mă apuc 
de caserole. 

Celaena ocupă locul de la capătul mesei, pe care tocmai îl 
eliberase Luca, trecând pe lângă vatra imensă — un obiect ma- 
mut din piatră antică, sculptat cu simboluri şi chipuri ciudate. 
Până şi stâlpii coşului pentru jar fuseseră modelaţi sub forma 
unor figuri în picioare, iar deasupra poliţei înguste se găsea un 
set de nouă figurine din fier. Zei şi zeițe. 

Celaena își luă repede privirea de la cele două femei din 
centru - una cu o stea şi înarmată cu un arc şi o tolbă cu săgeți, 
cealaltă purtând un disc din bronz între mâinile ridicate. 
Putea să jure că le simţise urmărind-o cu privirea. 


x 


Micul dejun fu ca la o casă de nebuni. 
Pe măsură ce zorile umpleau ferestrele cu o lumină aurie, 
haosul pogori asupra bucătăriei, oamenii intrând şi ieşind 

grăbiţi. Nu existau servitori, ci doar oameni afectați de vreme 
care îşi făceau treburile sau ajutau deoarece așa aveau chef. 
Butoaie de ouă, cartofi şi legume dispăreau de îndată ce erau 
puse pe masă, pierind în sus pe scări şi ajungând în ceea ce tre- 
buie că era sufrageria. Carafe de apă, de lapte, de ceva ce numai 
zeii puteau şti ce este, erau cărate sus. Celaena fu prezentată 
unor oameni, dar cei mai mulţi nu aruncară nici măcar o 
privire în direcţia ei. 

Era o schimbare minunată față de obişnuitele priviri holbate 
şi teroare şi şoapte care îi marcaseră ultimii zece ani din viaţă. 
Avea senzația că Rowan avea să-şi țină gura în legătură cu 
identitatea ei, fie chiar și numai pentru că părea că ura să discute 
cu ceilalţi la fel de mult ca şi ea. În bucătărie, tăind legume şi 
spălândtigăi, ea era în mod absolut un straşnic nimeni. 

Cuţitul tocit fu un coșmar atunci când trebui să taie ciuperci, 
arpagic şi o nesfârşită avalanșă de cartofi. Nimeni, poate cu ex- 
cepția lui Emrys, a cărui privire vedea tot, nu părea să observe 
feliile ei perfecte. Cineva se mărginea numai să le adune şi să le 
arunce într-o oală, spunându-i apoi să taie altceva. 

Apoi - nimic. Toată lumea, cu excepţia celor doi compa- 
nioni ai ei, dispăru pe scări în sus, iar dinspre trepte se auziră 
râsete adormite, mormăieli și clinchet de argintărie. Ruptă de 
foame, Celaena se uita tânjind la mâncarea rămasă pe masa de 
lucru când îl surprinse pe Luca privind lung la ea. 

- Dă-i drumul, îi spuse el zâmbind înainte de a-l ajuta pe 
Emrys să ridice un ceaun masiv şi să-l ducă spre chiuvetă. 

Chiar şi în nebunia ultimei ore, Luca reușise să sporovăiască 
cu aproape toate persoanele care veniseră în bucătărie, vocea 
şi râsul său plutind peste zăngănitul oalelor şi al ordinelor ros- 
tite scurt. 

- Vei fi ocupată o vreme cu farfuriile alea, așa că ai putea 
foarte bine să mănânci acum. 


MOȘTENITOAREA FOCULUI 103 


Într-adevăr, lângă chiuvete se adunase deja un munte de 
farfurii şi de oale. Ceaunul singur i-ar fi luat o veşnicie, aşa că 
Celaena tropăi spre masă şi se servi cu nişte ouă și cartofi, îşi 
turnă o ceașcă de ceai și se apucă să mănânce. 

Devorat ar fi fost un cuvânt mai potrivit pentru ceea ce 
făcea ea. O, zeilor, era delicios! În decurs de câteva clipe, ea con- 
sumase două felii de pâine prăjită încărcate cu ouă, după care 
se apucase de cartofii prăjiți, care erau la fel de absurd de buni 
ca și ouăle. Renunţă la ceai în favoarea unui pahar din cel mai 
onctuos lapte pe care îl gustase vreodată. Nu că ea ar fi băut 
vreodată cu adevărat lapte, de vreme ce avusese parte de 
sucuri exotice în Rifthold, dar... Își ridică privirea din farfurie 
pentru a descoperi că Emrys şi Luca o priveau, cu gurile 
căscate, din dreptul vetrei. 

- O, zeilor din ceruri, zise bătrânul, venind să se aşeze la 
masă. Când ai mâncat ultima dată? 

Mâncare bună ca aceasta? De mult timp, iar dacă Rowan se 
întorcea la un moment dat, ea nu voia să se clatine din pricina 
foamei. Antrenament magic. Avea să fie îngrozitor, cu sigu- 
ranță, dar ea avea să-l facă - pentru a-şi îndeplini partea ei de 
înțelegere cu Maeve, şi pentru a-şi onora jurământul făcut 
Nehemiei. Brusc, nemaifiindu-i atât de foame, lăsă furculița jos. 

- Îmi pare rău, spuse ea. 

- O, mănâncă atât cât îţi place, îi zise Emrys. Pentru un 
bucătar nu e nimic mai îmbucurător decât să vadă că cineva îi 
savurează mâncarea. 

O spuse cu atâta umor și bunătate, încât aproape că o enervă. 

Cum ar fi reacţionat ei dacă ar fi ştiut ce lucruri făcuse? Ce 
ar fi făcut dacă ar fi ştiut de sângele vărsat de ea, despre cum îl 
torturase pe Grave şi îl făcuse bucăţi-bucăţele, de felul în care 
îi scosese maţele lui Archer în canalizare? De modul în care îşi 
dezamăgise prietenul? Dezamăgise o mulțime de oameni. 


104 SARAH J. MAAS 


Se aşezară la masă, vizibil mai tăcuți. Nu îi adresară nicio 
întrebare. Ceea ce era perfect, deoarece nu prea voia să înceapă 
o conversație. Oricum, n-avea să rămână acolo mult timp. 
Emrys şi Luca se mulțumiră să discute între ei, sporovăind 
despre pregătirea pe care Luca o avea de făcut cu nişte santi- 
nele pe creneluri în acea zi, despre plăcintele cu carne pe care 
Emrys avea să le pregătească pentru prânz, despre ploile de 
primăvară care urmau şi care puteau să strice festivalul Beltane 
la fel ca în anul precedent. Ce lucruri banale despre care să 
vorbeşti, despre care să-ţi faci griji. 

Comunicau uşor unul cu altul — erau, în felul lor, o familie. 

Neprihăniţi de un imperiu vătămător, de ani de brutalitate, 
de sclavie şi de vărsare de sânge. Aproape că vedea cele trei 
suflete din bucătărie, aliniate unul lângă celălalt: ale lor, curate 
şi strălucitoare, al ei, o flacără întunecată şi pâlpâitoare. 

Nu lăsa lumina să se stingă. Ultimele cuvinte pe care i le 
adresase Nehemia în acea noapte petrecută în tunele. Celaena 
împingea mâncarea în farfurie. Nu cunoscuse pe nimeni a 
cărui viaţă să nu fi fost umbrită de Adarlan. De-abia îşi amin- 
tea scurţii ei ani dinainte ca tot continentul să fie luat în scla- 
vie, când Terrasen încă era liber. 

Nu-şi amintea cum e să fii liber. 

O gaură se căsca la picioarele ei, atât de adâncă, încât trebui 
să se mişte pentru a nu fi înghițită cu totul. 

Era pe punctul de a începe să spele vasele, când Luca, de pe 
partea opusă a mesei, zise: 

- Aşadar, fie eşti foarte importantă, fie foarte ghinionistă 
dacă Rowan te antrenează pentru a intra în Doranelle. 

Blestemată era un cuvânt mai potrivit, însă îşi ţinu gura în- 
chisă. Emrys o privea cu un interes precaut. 

- Pentru asta te antrenezi, nu? 

- Nu pentru asta sunteţi aici cu toții? 

Cuvintele ieşiră mai plate decât s-ar fi așteptat. 

Luca îi răspunse: 

- Ba da, dar mai am de aşteptat câţiva ani până voi afla 
dacă le satisfac așteptările. 

Ani. Ani? Maeve nu putea să vrea aşa ceva pentru ea. Se uită 
la Emrys. 

- De când te antrenezi? 

Bătrânul pufni: 

- O, aveam cam cincisprezece ani când am venit aici şi am 
lucrat pentru ei cam... zece ani şi n-am fost niciodată destul de 
demn. Prea comun. Apoi am decis că mai bine am o casă şi 
propria bucătărie decât să fiu privit de sus în Doranelle pentru 
tot restul zilelor mele. Nu a durut, pentru că și perechea mea 
simţea la fel. Ai să-l cunoşti destul de curând. Apare mereu 
pentru a fura mâncare pentru el şi oamenii lui. 

Chicoti, iar Luca rânji. 

Pereche - nu soţ. Fae aveau perechi: o legătură de nedes- 
făcut, mai profundă decât mariajul, care dura și dincolo de 
moarte. Celaena îl întrebă: 

- Aşadar, voi sunteţi toți... corcituri? 

Luca încremeni, dar îi oferi un zâmbet în timp ce-i răspunse: 

- Numai Fae pur-sânge ne spun aşa. Noi preferăm semi-Fae. 
Dar, da, cei mai mulți dintre noi ne-am născut din mame mu- 
ritoare, având taţi care n-au ştiut că ne-au dat viaţă. De obicei, 
cei înzestrați sunt duși în Doranelle, dar noi, odraslele comune, 
fiindcă oamenii tot nu se simt confortabil cu noi, așadar... 
venim aici, în Mistward. Sau în celelalte avanposturi de la gra- 
niță. Câţiva primesc permisiunea de a merge în Doranelle, aşa 
că mulți vin pur şi simplu aici pentru a trăi printre ai lor. 

Luca miji ochii privindu-i urechile. 

- Se pare că tu ai mai mult sânge uman decât Fae. 

- Asta fiindcă nu sunt corcitură. 

Nu voia să le mai împărtășească şi alte detalii. 

- Poţi să te transformi? o întrebă Luca. 

Emrys îi aruncă o privire de avertizare. 

- Tu poţi? îl întrebă ea. 

- O, nu. Niciunul dintre noi nu poate. Dacă am fi putut, 
probabil că am fi fost în Doranelle împreună cu restul de pro- 
genituri „înzestrate“ pe care Maeve le colecționează cu plăcere. 

Emrys mârâi: 

- Ai grijă, Luca! 

- Maeve nu neagă asta, așa că de ce aş face-o eu? Asta spun 
şi Bas şi ceilalți. Oricum, există câteva santinele aici care au 
forme secundare, cum ar fi Malakai - perechea lui Emrys, şi 
care sunt aici pentru că așa vor. 

Nu era deloc surprinsă că Maeve era interesată de cei înzes- 
traţi — sau că Maeve le încuia ușa în nas celor nefolositori. 

- Voi doi aveţi... talente? 

- Vrei să spui haruri magice? întrebă Luca, zâmbind şăgal- 
nic. O, nu - niciunul dintre noi nu are vreo picătură. Am auzit 
că oricum pe continentul tău au fost dintotdeauna mai mulți 
înzestrați decât la noi şi într-o varietate mai mare. Spune, e 
adevărat că acolo totul s-a isprăvit? 

Ea dădu afirmativ din cap. Luca fluieră încetişor. Deschise 
gura pentru a mai întreba ceva, însă ea nu prea avea chef să 
vorbească despre asta, așa că întrebă: 

- Are cineva de-aici, de la fortăreață, magie? 

Poate că ar fi putut să-i spună la ce anume să se aștepte de 
la Rowan - şi de la Maeve. 

Luca ridică din umeri. 

- Unii. Au doar o urmă dintr-o chestie plictisitoare, cum ar 
fi să încurajeze plantele să crească sau să descopere apă, să 
convingă ploaia să înceapă. Nu că ne-ar trebui asta pe aici. 

Era limpede că n-aveau cum să-i fie de folos în ceea ce-i 
privea pe Rowan sau pe Maeve. Grozav. 

- Dar, continuă Luca, nimeni de aici nu posedă abilități 
captivante sau rare, cum ar fi transformarea formei în orice ar 
vrea sau controlul focului - auzind aceasta stomacul i se 
strânse - sau vedere oraculară. Am avut aici o femeie pribeagă, 
acum doi ani, cu un har brut al magiei - putea să facă orice 
dorea, să cheme orice element. A stat aici o săptămână înainte 
ca Maeve să o cheme în Doranelle, iar de atunci n-am mai 
auzit de ea. Mare păcat - era și foarte drăguță. Însă aici e la fel 
ca oriunde: câţiva oameni cu o jalnică urmă de puteri de bază 
care sunt, într-adevăr, amuzanţi doar pentru fermieri. 

Emrys plescăi din limbă. 

- Ar trebui să te rogi zeilor să nu te trăsnească fiindcă vor- 
beşti astfel. 

Luca mormăi, dând ochii peste cap, dar Emrys îşi continuă 
predica, gesticulând înspre tânăr cu ceaşca lui de ceai. 

- Acele puteri ne-au fost date de către ei cu mult timp în 
urmă - daruri de care aveam nevoie pentru a supraviețui — și 
au trecut de la o generaţie la alta. Sigur că trebuiau să se ali- 
nieze cu elementele și, desigur, s-au diluat după atâta timp. 

Celaena aruncă o privire la figurinele din fier de pe poliţă. 
Se gândi să spună că unii credeau că zeii se împerecheaseră cu 
oamenii și le dăduseră magia în acest fel, dar... asta ar fi în- 
semnat să vorbească mai mult decât era necesar. Îşi lăsă capul 
pe o parte. 

- Ce ştii despre Rowan? Câţi ani are? 

Cu cât afla mai mult, cu atât mai bine. 

Emrys cuprinse ceaşca de ceai cu ambele mâini. 

- El e unul dintre puţinii Fae pe care îi vedem pe la 
Mistward - se opreşte din când în când aici pentru a recupera 
mesaje pentru Maeve, însă evită mulțimile. Niciodată nu 

rămâne peste noapte. Uneori, vine cu alții asemenea lui - vezi 
tu, sunt şase care o slujesc îndeaproape pe regină pe post de 
conducători de război sau spioni. Nu vorbesc niciodată cu 
noi, iar noi nu auzim decât zvonuri despre unde se duc şi ce 
fac. L-am cunoscut pe Rowan când am venit aici pentru prima 
dată. Nu că l-aş cunoaşte cu adevărat, nu uita. Câteodată e 
plecat ani la rând, în serviciul Majestății Sale. Când aveam 
cincisprezece ani, cei mai în vârstă oameni care locuiau aici îl 
cunoscuseră încă de când erau copilandri, așadar... aş zice că 
e foarte bătrân. 

- Şi rău ca o năpârcă, murmură Luca. 

Emrys îi aruncă o privire plină de înţeles. 

- Ai face mai bine să-ţi ţii limba. 

Aruncă o privire spre ușă, de parcă Rowan ar fi pândit de 
acolo. Când privirea îi poposi din nou asupra Celaenei, era 
plină de îngrijorare. 

- Aş zice că pe tine te așteaptă probabil o mulțime de 
dificultăţi. 

- E un ucigaş cu sânge rece şi un sadic, asta vrea el să spună, 
adăugă Luca. Cel mai mârşav din cabala războinicilor perso- 
nali ai lui Maeve, aşa se spune. 

Ei bine, nici asta nu era o surpriză. Însă mai erau alți cinci ca 
el — acesta era un adevăr neplăcut. Ea spuse pe un ton liniştit: 

- Mă descurc eu cu el. 

- Nu ne este îngăduit să învăţăm Limba Veche până ce nu 
intrăm în Doranelle, zise Luca, dar am auzit că tatuajul lui e o 
listă a oamenilor pe care i-a măcelărit. 

- Taci, îi ceru Emrys. 

- Nu e ca şi cum el nu s-ar purta ca un ucigaș. 

Luca se încruntă din nou. 

- Poate că ar trebui să te întrebi dacă Doranelle merită, nu? 
Nu e chiar atât de rău să trăieşti aici. 

Ea avusese deja parte de destulă interacţiune. 

- Mă descurc eu cu el, repetă ea. 

Nu era posibil ca Maeve să intenţioneze să o ţină acolo cu 
anii. Dacă i s-ar fi părut că există această posibilitate, Celaena 
ar fi plecat, şi ar fi găsit o altă modalitate prin care să-l oprească 
pe rege. 

Luca deschise gura, însă Emrys îl ţistui din nou, privirea 
căzându-i pe mâinile cu cicatrice ale Celaenei. 

- Las-o să-şi urmeze drumul. 

Luca porni să sporovăie despre vreme, iar Celaena se în- 
dreptă spre muntele de vase. În timp ce le spăla, își găsi ritmul 
aşa cum se întâmplase şi atunci când curăţase armele la bor- 
dul vasului. 

Zgomotele din bucătărie se estompară pe măsură ce ea se 
lăsă pradă teribilei conştientizări a realităţii: nu-și mai putea 
aminti ce însemna să fie liberă. 


CAPITOLUL 12 


Clanul Cioc-negru era ultimul care se alăturase adunării 
complete de la trecătoarea Ferian. 

Drept urmare, căpătară cele mai mici şi mai îndepărtate 
camere din furnicarul de coridoare săpate în Omega, ultimul 
dintre munţii Ruhnn şi cel mai nordic dintre piscurile-surori 
care flancau trecătoarea acoperită de zăpadă. 

Pe partea cealaltă a abisului se găsea Colţul Nordic, ultimul 
vârf din lanţul munţilor Colț Alb, care era acum ocupat de oa- 
menii regelui - brute masive care încă nu prea ştiau ce să facă 
cu vrăjitoarele care soseau din toate direcţiile. 

Erau acolo de o zi şi Manon încă nu zărise nicio urmă a 
balaurilor pe care îi promisese regele. Îi auzise, în ciuda faptu- 
lui că erau cantonaţi dincolo de trecătoarea din Colţul Nordic. 
Oricât de adânc pătrundeai în sălile din piatră din Omega, 
tipetele şi răgetele vibrau în rocă, aerul pulsa din cauza vâjâi- 
tului aripilor din piele, iar podelele şuierau de la râcâitul stân- 
cilor cu ghearele. 

Trecuseră cinci sute de ani de când toate cele trei Clanuri 
se adunaseră. La un moment dat, erau peste douăzeci de mii. 
Acum mai existau doar trei mii, iar aceasta era o estimare 
generoasă. Tot ceea ce mai rămăsese dintr-un regat odinioară 
puternic. 

Şi totuşi, sălile din Omega erau un loc periculos. Deja fusese 
nevoită să le despartă pe Asterin şi o căţea Picioare-galbene 

care nu aflaseră până atunci că santinelele Cioc-negru nu prea 
suportau — în special membrele Celor Treisprezece - atunci 
când li se spunea că sunt miloase. 

Pe fețe aveau stropi de sânge şi, în pofida faptului că era 
mai mult decât încântată să vadă că Asterin, frumoasa şi nesă- 
buita Asterin, produsese cea mai mare parte din stricăciune, 
ea tot trebuia să-şi pedepsească locţiitoarea. 

Trei lovituri neparate. Una în stomac, aşa încât Asterin să 
poată să-și simtă propria-i neputinţă; una în coaste, astfel 
încât să se gândească la acţiunile ei ori de câte ori avea să îşi 
tragă respiraţia; şi una în față, astfel încât nasul ei spart să-i 
amintească de faptul că pedeapsa ar fi putut fi mult mai rea. 

Asterinle încasase fără să ţipe, să se plângă sau să protesteze, 
exact așa cum ar fi făcut-o oricare dintre Cele Treisprezece. 

Şi, în acea dimineaţă, locţiitoarea ei, cu nasul umflat și 
vânăt, îi aruncă lui Manon un rânjet neplăcut, pe deasupra 
nenorocitului lor de mic dejun cu ovăz fiert. Să fi fost o altă 
vrăjitoare, Manon ar fi târât-o de gât în partea din față a încă- 
perii şi ar fi făcut-o să-şi regrete insolenţa, dar Asterin... 

Cutoate că Asterin era verișoara ei, nu-i era prietenă. Manon 
nu avea prieteni. Niciuna dintre vrăjitoare, mai ales Cele 
Treisprezece, nu aveau prieteni. Însă Asterin îi păzea spatele 
de mai bine de un secol, iar rânjetul era un semn că ea n-ar fi 
vârât un pumnal în spinarea lui Manon cu proxima ocazie 
când s-ar fi aflat prinse într-o bătălie. 

Nu, Asterin era doar destul de nebună încât să-și poarte na- 
sul spart ca pe o medalie de onoare și avea să-şi iubească nasul 
strâmb tot restul vieţii ei de nu-chiar-atât-de-nemuritoare. 

Moştenitoarea Picioare-galbene, o femeie semeaţă, mare cât 
un taur, pe nume Iskra, se mărginise să-i dea santinelei ei care 
greşise un avertisment să-şi țină gura şi o trimisese la infirme- 
ria din adâncul muntelui. Proasta. 

Toate conducătoarele de sabat aveau ordine să-şi țină santi- 
nelele din scurt — să suprime lupta dintre Clanuri. În caz con- 
trar, cele trei Matroane aveau să se abată asupra lor ca nişte 
ciocane. Fără pedeapsă, fără ca Iskra să o dea drept exemplu, 
vrăjitoarea care greşise avea să muncească pe brânci până ce 
avea să fie spânzurată de degetele de la picioare de noua Înaltă 
Vrăjitoare a Clanului Picioare-galbene. 

Noaptea trecută ţinuseră o simulare de slujbă de pomenire 
pentru Baba Picioare-galbene în imensa sală de mese - aprin- 
zând tot felul de lumânări vechi în locul celor tradiționale 
negre, purtând orice mantie cu glugă putuseră găsi şi trecând 
de la Cuvintele Sacre la Zeița cu Trei Chipuri de parcă ar fi 
citit o reţetă. 

Manon nu o întâlnise niciodată pe Baba Picioare-galbene şi 
nici nu-i păsa în mod deosebit că murise. O interesa mai mult 
cine o omorâse şi de ce. Toate erau interesate, iar acestea fuse- 
seră întrebările pe care le schimbaseră între ele printre cuvintele 
fireşti legate de pierdere şi condoleanţe. Asterin şi Vesta fuse- 
seră cele care vorbiseră, aşa cum o făceau mereu, sporovăind 
cu celelalte vrăjitoare în timp ce Manon le asculta din apropiere. 
Însă nimeni nu ştia nimic. Până şi cele două Umbre, disimulate 
în adâncurile întunecoase ale sălii de mese, aşa după cum fu- 
seseră instruite să procedeze, nu auziseră nimic. 

Faptul că nu ştia o făcea pe Manon să-şi ţină umerii încor- 
daţi în timp ce parcurgea culoarul înclinat care ducea spre 
locul unde Matroanele şi toate conducătoarele Sabatului tre- 
buiau să se adune, vrăjitoarele Cioc-negru şi Picioare-galbene 
dându-se într-o parte pentru a o lăsa să treacă. Îi displăcea să 
nu ştie nimic care ar fi putut fi folositor, care ar fi putut să le 
asigure Celor Treisprezece sau celor din Clanul Cioc-negru 
un avantaj. Desigur, vrăjitoarele Sânge-albastru se făcuseră 
nevăzute. Retrasele vrăjitoare sosiseră primele şi pretinseseră 

camerele aflate cel mai sus în Omega, spunând că aveau ne- 
voie ca briza muntelui să le completeze ritualurile zilnice. 

Fanatice religioase cu nasurile în vânt, aşa le supranumise 
dintotdeauna Mama Cioc-negru. Însă ceea ce reunise Clanurile 
cu cinci secole în urmă fusese nebuneasca lor devoțiune 
faţă de Zeița cu Trei Chipuri şi viziunea lor despre Regatul 
Vrăjitoarelor sub domnia Dinţi-de-fier - cu toate că santinelele 
Cioc-negru fuseseră cele care câştigaseră bătăliile pentru ele. 

Manon îşi trata trupul așa cum ar fi făcut cu orice armă: îl 
păstra curat şi antrenat şi gata oricând pentru apărare şi dis- 
trugere. Dar nici măcar antrenamentul ei nu o putea face să 
nu-şi piardă suflul atunci când ajungea în atriumul de lângă 
podul negru care lega Omega de Colţul Nordic. Ura întinderea 
de piatră fără ca măcar să o atingă. Mirosea greşit. 

Mirosea aidoma celor doi prizonieri pe care îi văzuse cu 
ducele. De fapt, tot locul acela duhnea în felul acela. Mirosul 
nu era natural; nu aparţinea acestei lumi. 

Vreo cincizeci de vrăjitoare - conducătoarele sabatului cu 
rangurile cele mai înalte — erau adunate lângă gaura imensă 
din laterala muntelui. Manon o reperă imediat pe bunica ei, 
aflată la intrarea podului cu ceea ce trebuiau să fie Matroanele 
Sânge-albastru şi Picioare-galbene. 

Noua Matroană Picioare-galbene era probabil vreo soră vi- 
tregă a Babei şi cu siguranţă chiar aşa şi arăta: îngrămădită în 
roba cafenie, de sub care i se ițeau gleznele galbene ca şofranul, 
cu părul alb împletit în cosiţe, dezvelind un chip ridat, brutal și 
pătat de la vârstă. Conform regulii, toate Picioare-galbene îşi 
purtau dinţii și ghearele din fier la vedere, iar cele ale Înaltei 
Vrăjitoare străluceau în lumina slabă a dimineţii. 

Fără să constituie o surpriză, Matroana Sânge-albastru era 
înaltă şi mlădioasă, mai mult preoteasă decât războinică. Era 
îmbrăcată cu roba de un albastru profund, iar o bandă de stele 

din fier îi încununa fruntea. Pe măsură ce Manon se apropia 
de mulțime, văzu că stelele erau din sârmă ghimpată. Nici asta 
nu era ceva surprinzător. 

Legenda spunea că toate vrăjitoarele fuseseră înzestrate de 
către Zeița cu Trei Chipuri cu dinți şi gheare de fier pentru a 
le ţine ancorate de această lume atunci când magia ameninţa 
să le tragă departe. Coroana din fier era, chipurile o dovadă că 
magia din neamul Sânge-albastru era atât de puternică, încât 
conducătoarea lor avea nevoie de mai mult — fier şi durere — 
pentru a rămâne priponită pe acel tărâm. 

Prostii. Mai ales atunci când magia dispăruse în ultimii 
zece ani. Manon auzise însă zvonuri despre ritualurile pe care 
cele din clanul Sânge-albastru le țineau în pădurile şi în peş- 
terile lor, ritualuri în care durerea era poarta spre magie, spre 
a-şi deschide simţurile. Oracole, mistice, fanatice. 

Manon trecu printre rândurile de conducătoare Cioc-negru 
ale sabatului. Acestea erau cele mai numeroase-douăzeci de 
conducătoare de sabat, în frunte cu Manon şi Cele Treisprezece. 
Fiecare conducătoare îşi ducea două degete la frunte în semn 
de respect. Ea nu le băgă în seamă şi ocupă locul din fața mul- 
ţimii, unde bunica ei îi aruncă o privire aprobatoare. 

Era o onoare să fii recunoscută de oricare Înaltă Vrăjitoare. 
Manon îşi înclină capul, lipindu-şi două degete de frunte. 
Obedienţa, disciplina şi brutalitatea erau cele mai preţuite cu- 
vinte în Clanul Cioc-negru. Orice altceva însemna dispariția 
fără drept de apel. 

Când le surprinse pe celelalte două moştenitoare privind-o, 
încă îşi ținea bărbia ridicată şi mâinile la spate. 

Moştenitoarea Sânge-albastru, Petrah, stătea cel mai aproape 
de Înaltele Vrăjitoare, grupul ei fiind în mijlocul mulţimii. Manon 
încremeni, însă nu-şi cobori privirea. 

Pielea ei pistruiată era la fel de palidă ca a lui Manon, iar 
părul împletit în cosiţe, la fel de auriu ca al lui Asterin - o 
nuanță arămie, intensă, care atrăgea lumina cenușie. Era fru- 
moasă, asemenea multora dintre ele, însă gravă. Deasupra 
ochilor albaștri, pe frunte, purta o bentiţă din piele uzată în 
locul coroanei cu stea din fier. Nu aveai cum să-ţi dai seama 
ce vârstă avea, dar nu putea fi cu mult mai în vârstă față de 
Manon, dacă arăta astfel după ce magia dispăruse. Nu emana 
nimic agresiv, dar nici zâmbete. Zâmbetele erau ceva rar prin- 
tre vrăjitoare — asta dacă nu te aflai la vânătoare sau pe un 
câmp de luptă. 

Cu toate acestea, moștenitoarea Picioare-galbene... Iskra îi 
zâmbea larg lui Manon, plină de o provocare pe care Manon 
tânjea să o accepte. Iskra nu dăduse uitării încăierarea de pe 
culoar, din ziua precedentă, dintre santinelele lor. Dacă nu din 
alt motiv, după privirea ochilor căprui ai Iskrăi, părea că încă- 
ierarea fusese o invitaţie. Manon se trezi cumpănind cât ar fi 
fost de mari problemele dacă i-ar fi sfâşiat beregata moşteni- 
toarei Picioare-galbene. Ar fi pus capăt tuturor luptelor dintre 
santinelele lor. 

De asemenea, ar fi fost finalul vieţii ei, dacă atacurile ar fi 
fost neprovocate. Justiţia vrăjitorească era rapidă. Bătăliile pen- 
tru dominație se puteau termina cu pierderea de vieţi, însă re- 
vendicarea trebuia să fie făcută cinstit, deschis. Fără o provo- 
care oficială din partea Iskrăi, Manon avea mâinile legate. 

- Acum că ne-am adunat, spuse Matroana Sânge-albastru — 
Cresseida - atrăgându-i atenţia lui Manon, ce-ar fi să vă ară- 
tăm pentru ce am fost aduse aici? 

Mama Cioc-negru flutură din mână spre pod, robele negre 
unduind în vântul tăios și rece. 

- Mergem în cer, vrăjitoarelor. 

Traversarea podului negru fu mai chinuitoare decât Manon 
ar fi vrut să recunoască. Mai întâi, era stânca aceea îngrozitoare, 
care zvâcnea sub picioarele ei, emanând acea duhoare pe care 
nimeni altcineva nu părea să o remarce. Apoi, era vântul, care 
urla și care le arunca dintr-o parte în alta, încercând să le 
arunce peste parapetul cioplit. 

Nu se zărea nici măcar fundul trecătorii. Sub pod, pâcla 
învăluia totul - o pâclă ce nu dispăruse în ziua în care fuseseră 
acolo, sau în zilele în care urcaseră pe Trecătoare. Era, bănuia 
ea, vreo festă de-a regelui. Gândindu-se la asta, ajungea la şi 
mai multe întrebări, niciuna demnă de a catadicsi să o ros- 
tească cu voce tare sau să-i pese chiar atât de mult. 

Când ajunseră la atriumul imens al Colţului Nordic, lui 
Manon îi înghețaseră urechile, iar fața o ustura. Zburase la 
mare altitudine, pe orice fel de vreme, însă nu pentru mult 
timp. Nu fără să aibă burta plină de carne proaspătă, care să-i 
ţină de cald. 

Îşi şterse nasul care îi curgea de umărul mantiei ei roşii. Le 
văzuse pe celelalte conducătoare ale sabatului cercetând mate- 
rialul stacojiu — așa cum o făcuseră întotdeauna, cu dorinţă, 
cu dispreţ şi cu invidie. Iskra rămăsese cel mai mult cu privi- 
rea pierdută asupra ei, surâzând batjocoritor. Ar fi fost plăcut - 
al naibii de plăcut - să-i smulgă într-o zi fața moştenitoarei 
Picioare-galbene. 

Ajunseră la gura care se căsca spre părţile superioare ale 
Colţului Nordic. Acolo, stânca era mai abruptă şi scobită, îm- 
proşcată cu Tripla Zeiţă ştia ce. După miros, era sânge. Sânge 
omenesc. 

Cinci bărbaţi — toți arătând de parcă ar fi fost făcuţi din ace- 
eaşi plămadă - le întâmpinară pe cele trei Matroane, dând 

îndârjit din cap. Manon păşi pe urmele bunicii ei, cu un ochi la 
bărbaţi, cu celălalt la împrejurimi. La fel făcură şi celelalte două 
moștenitoare. Cel puţin în această privinţă erau de acord. 

Ca moștenitoare, cea dintâi îndatorire a lor era să-şi protejeze 
Înaltele Vrăjitoare, chiar dacă asta putea însemna să se sacrifice 
ele. Manon îi aruncă o privire Matroanei Picioare-galbene, care 
se ținea la fel de mândră ca şi celelalte două Străbune în timp ce 
intrau în întunericul din munte. Manon nu-și luă însă mâna de 
pe cuțitul ei, Spintecă-Vânt, nicio secundă. 

Acolo, ţipetele, bătăile de aripi şi zăngănitul metalului erau 
mult mai puternice. 

- Aici îi creştem şi îi antrenăm până ce reuşesc să traverseze 
Răscrucea spre Omega, spuse unul dintre bărbaţi, gesticulând 
spre multele guri de peşteră pe care le depășeau în timp ce 
mergeau cu paşi apăsaţi prin sala imensă. Vedeţi voi, clocitoa- 
rele sunt în pântecele muntelui, la un nivel aflat deasupra for- 
jelor pentru armurărie - pentru ca ouăle să se păstreze calde. 
Bârlogurile sunt la un nivel superior. Îi ținem separați după 
sex şi tip. Masculii îi ţinem în propriile cuşti, asta dacă nu 
vrem să-i împerechem. Omoară pe oricine intră în cușştile lor. 
Am învăţat asta pe pielea noastră. 

Bărbaţii chicotiră, dar vrăjitoarele rămaseră tăcute. Omul 
continuă să vorbească despre diferitele tipuri - masculii erau 
cei mai buni, însă o femelă putea fi la fel de aprigă şi de două 
ori mai isteaţă. Cei mai mărunți erau buni la furişat şi fuseseră 
împerecheaţi pentru a fi negri în întregime, profilaţi pe cerul 
nopții, sau de un albastru deschis pentru a se camufla în pa- 
trulele diurne. De culorile balaurilor obișnuiți nu le păsa atât 
de tare, de vreme ce voiau ca duşmanii lor să pice morţi din 
pricina groazei, aşa pretindea bărbatul. 

Coborâră treptele săpate în stâncă şi, dacă duhoarea de 
sânge şi pustietatea nu le copleşiseră toate simţurile, atunci o 

făcuse bârlogul balaurilor - urletul, cârâitul şi bubuitul aripi- 
lor şi al cărnii de stâncă aproape că acoperiră vorbele bărba- 
tului. Manon rămase concentrată pe poziţia bunicii ei, pe 
poziţia celorlalte vrăjitoare aflate în jurul lor. Știa că Asterin, 
aflată cu un pas în urma ei, făcea același lucru pentru ea. 

Omul le conduse pe o platformă din peștera imensă. Fun- 
dul hăului se afla la cel puţin cincisprezece metri dedesubt, un 
capăt al încăperii fiind complet deschis către faţa stâncii, iar 
celălalt închis cu o poartă din fier - ba nu, o uşă. 

- Asta este una dintre gropile de antrenament, le explică 
bărbatul. E uşor să alegem ucigașii înnăscuți, însă descoperim 
că mulţi dintre ei îşi arată caracterul în gropi. Înainte ca dum- 
neavoastră... doamnelor, zise el, încercând să-și mascheze în- 
forarea rostind cuvântul, să apucaţi să vă aruncaţi privirea asu- 
pra lor, ei își petrec timpul chiar aici, luptând. 

- Şi când, întrebă Mama Cioc-negru, ţintuindu-l cu privi- 
rea, îi vom alege pe cei pe care îi vom încăleca? 

Bărbatul își înăbuși emoția. 

- Am antrenat un soi mai blând pentru antrenamentul de 
bază. 

Un mârâit ameninţător din partea Iskrăi. Manon ar fi putut 
şi ea să mârâie la insulta tacită, însă Matroana Sânge-albastru 
vorbi: 

- Nu înveţi să călăreşti sărind pe un cal folosit la război, 
nu-i aşa? 

Bărbatul aproape că se îndoi de uşurare. 

- Odată ce te obişnuieşti cu zborul... 

- Noi ne-am născut pe spinarea vântului, spuse una dintre 
conducătoarele sabatului aflate în spate. 

Unele mormăiră a aprobare. Manon rămase tăcută, aşa cum 
procedară și conducătoarele Cioc-negru ale sabatului. Obedi- 
enţă. Disciplină. Brutalitate. Ele nu se coborau fălindu-se. 

Bărbatul se foi şi rămase atent la Cresseida, de parcă ea ar 
fi fost singura convinsă din încăpere, în pofida coroanei ei de 
stele din sârmă ghimpată. Idiotul. Manon considera uneori că 
cele din Sânge-albastru erau cele mai mortale dintre toate. 

- De îndată ce sunteţi gata, spuse el, putem începe procesul 
de selecție. Încălecaţi şi să purcedem la antrenament. 

Manon riscă să-şi ia ochii de la bunica ei pentru a studia 
groapa. Existau lanţuri gigantice ancorate într-unul dintre pe- 
reţi şi pete enorme de sânge negru pătau stâncile, de parcă 
una dintre bestii fusese împinsă în perete. O crăpătură gigan- 
tică sub formă de pânză de păianjen se întindea în centru. 
Orice lovise peretele, fusese aruncat cu forță. 

- Pentru ce sunt lanţurile? se trezi Manon întrebând. 

Bunica ei îi aruncă o privire de atenţionare, dar Manon se 
concentră asupra bărbatului. În mod previzibil, el făcu ochii 
mari la vederea frumuseţii ei — şi rămaseră larg deschişi cât 
priviră moartea care stătea ascunsă sub aceasta. 

- Lanţurile sunt pentru animalele momeală, răspunse el, 
adică balaurii pe care îi folosim pentru a le arăta celorlalți 
cum să lupte, pentru a le transforma agresivitatea într-o armă. 
Avem ordin să nu omorâm niciunul, nici pe cei deșelaţi sau 
taraţi, aşa că le găsim o bună întrebuințare şi celor debili. 

Exact ca la luptele de câini. Ea privi din nou petele și crăpă- 
tura din perete. Animalul momeală probabil că fusese arun- 
cat de unul dintre cei mai mari. Şi dacă balaurii se puteau 
arunca așa unul pe altul, atunci stricăciunile produse oame- 
nilor... I se strânse pieptul de nerăbdare, mai ales atunci când 
bărbatul întrebă: 

- Doriţi să vedeţi un mascul? 

O scânteiere a unghiilor din fier, în timp ce Cresseida făcu 
un gest elegant pentru a continua. Bărbatul lăsă să-i scape un 
fluierat ascuţit. Niciunul dintre ei nu vorbi în timp ce lanţurile 

zăngăniră, un bici plesni şi poarta din fier spre groapă gemu 
când fu ridicată. Și atunci, călăuziţi de bărbați cu bice şi suliți, 
apărură balaurii. 

O mirare sonoră colectivă, chiar şi din partea lui Manon. 

- Titus e unul dintre cei mai buni, spuse bărbatul, din vocea 
sa răzbătând mândria. 

Manon nu-şi putu lua ochii de la minunata bestie: trupul 
lui cenuşiu-pestriț acoperit de piele; picioarele din spate ma- 
sive, terminate cu gheare mari cât antebraţul ei; enormele-i 
aripi, cu un cleşte în vârf, folosite pentru a-l propulsa înainte 
asemenea unei perechi de membre. 

Îşi legăna capul triunghiular într-o parte şi în cealaltă, iar 
botul plin de bale lăsa să se întrevadă colții galbeni, curbați. 

- Coada este dotată cu un vârf veninos, adăugă bărbatul 
atunci când balaurul ieşi cu totul din groapă, mârâind la băr- 
baţii aflați alături de el. 

Reverberaţiile mârâitului găsiră ecou în stâncă, în ghetele 
ei şi în sus pe picioare, drept în inima ei. 

De piciorul din spate avea prins un lanţ, fără îndoială pen- 
tru a-l împiedica să zboare. Îşi mişca încolo şi încoace coada, 
la fel de lungă cât trupul, terminată cu două țepuşe curbate, 
aidoma unei pisici. 

- Pot zbura sute de kilometri pe zi şi apoi să fie în continuare 
gata să zboare atunci când ajung, zise bărbatul, iar vrăjitoarele 
sâsâiră toate la unison. 

Asemenea viteză şi rezistenţă... 

- Ce mănâncă? întrebă Petrah, cu chipul ei pistruiat în con- 
tinuare serios şi liniştit. 

Bărbatul îşi frecă gâtul. 

- Mănâncă orice. Însă le place să fie proaspăt. 

- Şi nouă la fel, preciză Iskra rânjind. 

S-o fi spus altcineva şi nu moștenitoarea Picioare-galbene, 
Manon li s-ar fi alăturat celorlalte din juru-i care rânjeau. 

Titus se răsuci brusc, repezindu-se spre cel mai apropiat 
bărbat, în timp ce-şi folosi magnifica sa coadă pentru a face 
praf sulițele din spatele său. Un bici pocni, dar era prea târziu. 

Sânge şi ţipete şi zgomot de oase zdrobite. Picioarele şi 
capul bărbatului căzură la pământ. Torsul fu înghiţit dintr-o 
îmbucătură. Mirosul de sânge umplu aerul şi toate vrăjitoarele 
Dinţi-de-fier inhalară adânc. Bărbatul din faţa lor făcu un pas 
mult prea precaut în spate. 

Masculul din groapă se uita acum la ei, coada continuând 
să izbească podeaua. 

Magia dispăruse, şi totuşi, era posibilă crearea de bestii 
magnifice. Magia dispăruse, şi totuşi Manon simţea siguranța 
momentului instalându-i-se în oase. Îi fusese menit să fie aici. 
Îl va avea pe Titus sau pe niciun altul. 

Nu ar fi suportat să încalece niciun animal, ci numai pe cel 
mai grozav, pe cel a cărui întunericime amintea de a ei. Când 
privirea i se intersectă cu negrul infinit al ochilor lui Titus, ea 
îi zâmbi balaurului. 

Ar fi putut jura că şi el îi zâmbise. 


CAPITOLUL 13 


Celaena nu-și dădu seama cât de obosită era până ce toate 
sunetele - cântecul blând al lui Emrys, bufnitura aluatului 
frământat, tocatul cuţitului lui Luca şi neîncetata pălăvrăgeală 
despre tot şi orice — încetară. Atunci fu sigură de ce avea să 
găsească atunci când avea să se întoarcă spre scări. Mâinile 
aveau pielea macerată, degetele o usturau, spatele şi gâtul îi 
zvâcneau, dar... Rowan se sprijinea în arcada scărilor, cu bra- 
tele încrucișate și violența pâlpâindu-i în ochii fără viaţă. 

— Să mergem. 

Deşi trăsăturile îi rămâneau reci, ea avu impresia clară că el 
era cumva enervat de faptul că ea nu stătea îmbufnată în vreun 
cotlon, deplângând starea unghiilor sale. Când ea ieşi, Luca îşi 
trecu degetul peste gât în timp ce rosti cu buzele succes. 

Rowan o conduse printr-o curticică, unde santinelele încer- 
cau să pretindă că nu le urmăreau fiecare mişcare, şi apoi în 
pădure. Apărarea contra magiei țesută între inelul de megaliți 
o ciupi din nou de piele în timp ce treceau şi i se făcu greață. 
Când ajunseră printre copacii acoperiţi cu muşchi, în lipsa căl- 
durii constante din bucătărie, se trezi pe jumătate înghețată, 
dar până şi asta era numai o vagă scânteiere a unei trăiri. 

Rowan explora o creastă stâncoasă înspre cele mai înalte 
promontorii ale pădurii, încă învăluite în pâclă. Ea abia dacă se 
opri pentru a contempla priveliştea colinei submontane aflată 
dedesubt, a câmpiilor din faţa lor, complet înverzite şi proaspete 

şi în siguranţă față de Adarlan. Rowan nu rosti nicio vorbă 
până când ajunseră la ceea ce păreau a fi ruinele distruse de 
intemperii ale unui templu. 

Acum nu mai era decât o întindere de blocuri din piatră şi 
coloane ale căror sculpturi fuseseră şterse de vânturi și ploi. În 
stânga ei se întindeau Wendlynul, colinele submontane, câm- 
piile şi pacea. În dreapta se ridica zidul munţilor Cambrian, 
blocând orice semn al ținuturilor nemuritoare de dincolo. În 
spatele ei, departe, în jos, se zărea fortăreaţa care șerpuia de-a 
lungul coamei muntelui. 

Rowan traversă pietrele crăpate, cu părul lui argintiu flutu- 
rând în vântul umed și tăios. Ea continua să-şi ţină braţele pe 
lângă corp, mai mult din reflex. Fl era înarmat până în dinţi, 
chipul său o mască a brutalităţii de neclintit. 

Ea se forță să surâdă ușor, cea mai bună încercare de expre- 
sie respectuoasă, nerăbdătoare. 

— Arată-mi ce poți. 

El o privi din cap până în picioare: cămaşa umedă de la 
pâclă, îngheţată acum, lipită de pielea-i încreţită, pantalonii 
la fel de umezi, poziţia picioarelor... 

- Şterge-ţi zâmbetul slugarnic şi mincinos de pe chip. 

Vocea îi era la fel de lipsită de viaţă precum ochii, însă tă- 
ioasă ca o lamă. 

Ea îşi păstră zâmbetul slugarnic şi mincinos. 

- Nu ştiu la ce te referi. 

El păşi spre ea, de data aceasta cu caninii ieşindu-i în afară. 

- Iată prima ta lecţie, fato: scuteşte-mă de aiurelile tale. Nu 
am chef de aşa ceva şi probabil că sunt singurul căruia nu-i 
pasă nici cât negru sub unghie de cât de furioasă, maliţioasă şi 
îngrozitoare eşti pe dinăuntru. 

- Nu cred că doreşti neapărat să vezi cât de furioasă, mali- 
ţioasă şi îngrozitoare sunt pe dinăuntru. 

- Dă-i înainte şi fii cât de obraznică doreşti, prințesă, căci 
am fost de zece ori mai obraznic timp de zece ori mai mult 
timp decât ai trăit tu până acum. 

Ea nu cedă - nu, deoarece el nu înțelegea un lucru în legă- 
tură cu ceea ce zăcea sub pielea ei şi își trecea ghearele prin 
lăuntrul ei —, dar renunţă la orice încercare de a-şi controla 
trăsăturile. Buzele ei se retraseră, dezvelind dinţii. 

- Aşa e mai bine. Acum, transformă-te! 

Ea nu se strădui să fie plăcută atunci când rosti: 

- Nu e ceva ce pot controla. 

- Dacă aş fi vrut scuze, le-aş fi cerut. Transformă-te! 

Ea nu ştia cum. Nu stăpânise niciodată harul în copilărie şi 
cu siguranţă nu existaseră ocazii de a învăţa în ultimul deceniu. 

- Sper că ai adus gustări, căci vom sta aici foarte mult timp, 
dacă lecţia de azi depinde de transformarea mea. 

- Tu chiar ai de gând să mă faci să-mi placă să te antrenez. 

Ea avea senzaţia că el ar fi putut trece fără probleme de la 
să te antrenez la să te mănânc de vie. 

- Deja am participat la vreo douăsprezece versiuni ale 
sagăi de antrenament maestru-discipol, așa că ce-ar fi să mă 
scutești și de asta? 

Zâmbetul lui deveni mai reținut, mai letal. 

- Tacă-ţi fleanca şi transformă-te! 

Pe ea o cuprinse un fior — un fulger în abis. 

- Nu! 

Apoi, el atacă. 

Ea se gândise întreaga dimineaţă la loviturile lui, la felul în 
care se mișcase, la iuțeală şi la unghiuri. Aşa că se feri de prima 
lovitură, pășşind în lateral şi evitând pumnul lui, cu părul 
fluturându-i în vânt. 

Ba chiar se răsuci destul în direcţia opusă pentru a evita şi 
cea de-a doua lovitură. El era însă atât de iute, încât ea de-abia 

reuşea să înregistreze mișcările — atât de iute, încât ea n-avu 
şansa să se ferească sau să pareze sau să anticipeze cea de-a 
treia lovitură. Nu la față, ci la picioare, exact cum o făcuse şi 
cu o seară înainte. 

O rotire a piciorului lui şi ea căzu, răsucindu-se pentru a se 
echilibra, însă nu suficient de repede pentru a evita să se lo- 
vească cu fruntea de o piatră netezită de vreme. Se rostogoli, 
zărind cerul cenușiu, şi încercă să-și amintească cum să res- 
pire în timp ce impactul îi reverbera în craniu. Rowan se nă- 
pusti cu o naturaleţe fluidă, coapsele lui puternice apăsându-i 
coatele în timp ce o încălecă. Rămasă fără suflu, ameţită şi cu 
musculatura slăbită de la dimineaţa petrecută în bucătărie și 
de la săptămânile de hrană pe sponci, ea nu reuși să se răsu- 
cească şi să-l arunce - nu putu să facă nimic. Era mai greu 
decât ea, mai musculos și, pentru prima dată în viaţa ei, își 
dădu seama că era pe de-a-ntregul întrecută. 

- Transformă-te, sâsâi el. 

Ea râse, un sunet mort, jalnic, străin chiar şi pentru ure- 
chile ei. 

- Bună încercare. 

O, zeilor, capul îi bubuia, un firișor cald de sânge îi curgea 
din partea dreaptă a frunții, iar acum el era așezat pe pieptul 
ei. Râse iar, strangulată de greutatea lui. 

- Crezi că poţi să mă păcăleşti să mă transform scoţân- 
du-mă din răbdări? 

El mârâi, cu faţa presărată de stelele pe care ea le vedea plu- 
tind. Fiecare clipit îi aducea noi pumnale dureroase. Probabil 
că avea să fie cel mai rău ochi vânăt din viaţa ei. 

- Uite ce idee am: sunt bogată ca naiba, zise ea peste 
bubuitul din cap. Ce-ar fi să ne prefacem că facem antrena- 
mentul ăsta timp de o săptămână sau aşa ceva şi apoi să-i 

spunem lui Maeve că sunt perfect pregătită să intru pe teri- 
toriul ei, iar eu îţi voi da tot aurul afurisit pe care îl vei dori. 

El îşi apropie caninii atât de aproape de gâtul ei, încât din- 
tr-o mişcare i-ar fi putut sfâşia beregata. 

- Uite ce idee am eu, mârâi el. Nu ştiu ce naiba ai făcut 
timp de zece ani, în afară de umblat aiurea și de a te numi asa- 
sină, dar cred că eşti obişnuită să-ţi iasă totul așa cum vrei. 
Cred că nu ai niciun control asupra ta. Niciun fel de control și 
nicio disciplină - nu una serioasă de profunzime. Tu eşti o 
copilă, şi încă una răzgâiată. Și, zise el, în ochii săi verzi citin- 
du-se doar repulsie, eşti o lașă. 

Dacă braţele nu i-ar fi fost ţintuite, i-ar fi sfâşiat pe loc faţa. 
Fata se zbătu, încercând toate tehnicile pe care le învățase 
pentru a-l clinti, dar el nu se mişcă niciun centimetru. 

Un hohot de râs grav, obraznic. 

- Nu-ţi place cuvântul? 

EI se aplecă şi mai tare, tatuajul lui înotând în privirea ei 
neclară. 

- Lașă. Eşti o laşă care a fugit timp de zece ani, în vreme ce 
oamenii nevinovaţi erau arşi şi măcelăriți şi... 

Ea încetă să-l mai asculte. 

Ea pur şi simplu... încetă. 

Era de parcă s-ar fi aflat din nou sub apă. De parcă ar fi nă- 
vălit în camera Nehemiei şi ar fi descoperit acel trup frumos 
mutilat pe pat. De parcă l-ar fi văzut pe Galan Ashryver, prea- 
iubit şi brav, călărind la apus în uralele poporului său. 

Ea rămase liniştită, privind norii care se adunau deasupra, 
așteptând ca el să-şi isprăvească vorbele pe care ea nu putea să 
le asculte, așteptând o lovitură pe care, era destul de sigură, 
n-avea s-o simtă. 

- Ridică-te, zise el brusc, iar lumea fu luminoasă și amplă 
atunci când el se ridică. Ridică-te! 

Ridică-te. Chaol îi spusese asta cândva, atunci când durerea 
şi teama și jalea o copleşiseră peste măsură. Însă culmea peste 
care trecuse în noaptea în care murise Nehemia, noaptea în 
care îl spintecase pe Archer, ziua în care îi spusese lui Chaol 
oribilul adevăr... Chaol o ajutase să treacă peste culme. Încă 
era în cădere. Nu exista nicio ridicare, deoarece nu exista 
nicio bază. 

Mâini puternice, aspre sub umerii ei, lumea zgâlţâindu-se, 
rotindu-se, apoi acel chip tatuat, mârâind în faţa ei. N-avea 
decât să-i ia capul între acele mâini masive şi să-i frângă gâtul. 

- Demnă de milă, scuipă el, dându-i drumul. Fără coloană 
vertebrală şi demnă de milă. 

Pentru Nehemia, ea trebuia să încerce, trebuia să încerce... 

Însă când ajunse înăuntru, spre locul acela din pieptul ei 
unde sălăşluia monstrul, găsi doar pânze de păianjen şi cenuşă. 


x 


Capul Celaenei continua să se învârtă, iar sângele închegat 
de pe faţă îi dădea mâncărimi. Nu-şi bătu capul să şi-l şteargă 
sau să-i pese cu adevărat de ochiul învineţit despre care era 
absolut convinsă că înflorise în timp ce parcurseseră distanța 
măsurată în kilometri de la ruinele templului şi până la coli- 
nele submontane împădurite. Însă nu reveniră în Mistward. 

Ea se legăna pe picioare atunci când Rowan trase o spadă 
şi un pumnal şi se opri la marginea unui platou ierbos, presă- 
rat cu movile. De fapt - nu erau movile, ci gorgane, străvechi 
morminte de lorzi şi prințese care muriseră de mult, care se 
întindeau până la cealaltă lizieră de copaci. Erau zeci de mor- 
minte, fiecare marcat cu un prag din piatră şi închis cu o uşă 
din fier. Și cu toată vederea încețoşată şi durerea de cap nău- 
citoare, i se ridică părul de la ceafă. 

Movilele ierboase păreau să... respire. Să doarmă. Uşi din 
fier — pentru a ţine sufletele înăuntru, încuiate împreună cu 
tezaurul pe care îl furaseră. Se strecuraseră înăuntru şi stăteau 
la pândă de eoni în şir, hrănindu-se cu proştii nechibzuiţi care 
se încumetau să caute aurul din interior. 

Rowan îşi înclină capul spre gorgane. 

- Aveam de gând să aştept până ce vei fi avut o oarecare stă- 
pânire asupra puterii tale — plănuisem să te fac să vii noaptea, 
când gorganele-suflete sunt cu adevărat ceva demn de privit, 
dar consideră asta ca pe o favoare, căci nu sunt mulţi cei care 
vor cuteza să iasă ziua. Plimbă-te printre movile - înfruntă su- 
fetele şi caută să ajungi în partea cealaltă a câmpiei, Aelin, și 
atunci vom putea să mergem în Doranelle oricând vei dori. 

Era o capcană. O ştia prea bine. Fl avea harul timpului ne- 
sfârşit şi putea să joace jocuri care să dureze secole. Nerăbda- 
rea ei, faptul că era muritoare și fiecare secundă o aducea mai 
aproape de moarte, erau folosite împotriva ei. Să înfrunte 
sufletele... 

Armele lui Rowan străluceau, suficient de aproape pentru 
a le înşfăca. Ridică din umerii aceia puternici şi zise: 

- Poţi fie să aştepţi să-ţi câştigi armele înapoi, fie poţi intra 
aşa cum eşti acum. 

Îşi pierdu controlul preţ de o clipă, îndeajuns cât să-i spună: 

- Îmi sunt suficiente drept arme mâinile mele goale. 

El se mărgini să-i arunce un rânjet zeflemitor şi porni prin 
labirintul colinelor. 

Ea îl urmă îndeaproape, ţinându-se după el pe lângă fiecare 
gorgan, ştiind că, dacă ar fi rămas prea în urmă, el, din răutate, 
ar fi lăsat-o acolo. 

Răsuflări regulate şi căscături de trezire se înălțau de din- 
colo de uşile din fier. Acestea erau neîmpodobite, fixate în 

buiandrugii din piatră cu niște cuie care erau atât de vechi, 
încât, probabil, precedau Wendlynul. 

Paşii ei scârțâiau în iarbă. Acolo, până și păsările şi insectele 
nu scoteau sunete prea zgomotoase. Dealurile se depărtau pen- 
tru a lăsa loc unui cerc interior de iarbă uscată în jurul celui 
mai dărăpănat gorgan. Unde celelalte erau rotunde, acesta 
arăta de parcă niște zei antici ar fi călcat pe el. Vârful aplatizat 
fusese năpădit de rădăcinile noduroase ale tufişurilor; cele trei 
pietre masive ale pragului erau roase, pătate şi strâmbe. Ușa 
de fier dispăruse. 

Nu mai era decât întunericul dinăuntru. Întunericul fără 
vârstă, care respira. 

Când întunecimea se întinse spre ea, își simţi pulsul bubu- 
indu-i în urechi. 

- Te las aici, îi zise Rowan. 

El nu pusese niciun picior în interiorul cercului, cizmele 
sale fiind la numai un centimetru de iarba uscată. Zâmbetul 
lui se transformă într-unul funebru. 

- Ne întâlnim în partea cealaltă a câmpiei. 

El se aștepta ca ea să țâșnească asemenea unui iepure săl- 
batic. Şi ea ar fi vrut. O, zeilor, locul acela, acel gorgan blestemat 
aflat la numai o sută de metri, o făceau să vrea s-o ia la goană 
şi să nu se mai oprească până ce nu va fi găsit un loc unde 
soarele să strălucească zi și noapte. Însă dacă trecea de asta, 
putea să meargă în Doranelle a doua zi. Şi acele suflete care 
aşteptau în cealaltă jumătate a câmpiei... ar fi putut fi mai rău 
decât cele pe care deja le văzuse şi cu care luptase şi care îşi 
găsiseră sălaş în lume și înlăuntrul ei. 

Aşa că îşi înclină capul spre Rowan şi porni spre câmpia cu 
iarbă uscată. 


CAPITOLUL [4 


Fiecare pas spre gorganul central făcea să-i clocotească sân- 
gele Celaenei. Întunericul dintre pietrele pătate şi străvechi 
crescu, învârtejindu-se. Era şi mai frig. Rece şi uscat. 

Nu voia să se oprească, nu atâta timp cât Rowan continua 
să o privească, nu când avea atât de multe de făcut. Nu îndrăz- 
nea să privească prea mult timp spre locul unde ar fi trebuit 
să fie uşa și spre lucrul care pândea dincolo de acesta. O fă- 
râmă de mândrie - stupida, mortala mândrie - o împiedica să 
parcurgă în goană restul câmpiei. Fuga, îşi aminti ea, nu făcea 
decât să atragă pe unii prădători. Aşa că îşi menţinu ritmul 
lent al paşilor şi se gândi la toate antrenamentele pe care le 
primise, chiar şi când sufletul se fofilă mai aproape de prag, 
nimic mai mult decât un freamăt de foame vorace îmbrăcată 
în zdrenţe. 

Şi totuşi, sufletul rămase în gorganul său chiar şi atunci 
când ea veni atât de aproape, încât ar fi putut fi târâtă înăuntru, 
de parcă... ar fi ezitat. 

Tocmai trecea de gorgan când un fir de aer pulsând, alterat, 
îi pluti pe lângă urechi. Poate că fuga ar fi fost o idee bună. Dacă 
magia era singura armă împotriva sufletelor, atunci mâinile ei 
erau nefolositoare. Şi totuşi, sufletul adăsta dincolo de prag. 

Din nou ciudatul aer mort îi trecu pe lângă urechi, în capul 
ei făcându-şi loc un sunet strident. Se grăbi, cu iarba scârțâind 
pe măsură ce aduna toate detaliile posibile pentru a se folosi 

de ele împotriva oricărui atacator s-ar fi aflat la pândă în apro- 
piere. În capătul celălalt al câmpiei, vârfurile copacilor se legă- 
nau în adierea cețoasă. Nu era departe. 

Celaena trecu de movila centrală, înghițind puternic pen- 
tru a scăpa de ţârâitul din urechi, tot mai neplăcut cu fiecare 
pas. Până şi sufletul bătea în retragere. Nu şovăise din pricina 
ei sau a lui Rowan. 

Cercul de iarbă uscată se sfârșea la câţiva pași mai încolo — 
doar la câțiva. Doar câţiva, iar apoi ea ar fi putut să fugă de orice 
ar fi fost acolo şi care făcea ca sufletul să-i tremure de frică. 

Şi atunci îl văzu. Bărbatul care stătea în spatele gorganului. 

Nu un suflet. Zări doar o licărire de piele albă, păr negru ca 
noaptea, o frumuseţe impenetrabilă, şi un colier din onix în 
jurul gâtului ca o coloană şi... 

Întuneric. Un val de întuneric a izbit-o. 

Nu obscuritate, ci un întuneric real, de parcă ar fi aruncat 
o pătură peste ei doi. 

Simţea pământul ierbos, dar nu-l putea vedea. Nu putea 
vedea nimic. Nici în față, nici în lateral și nici în spate. Nu mai 
era decât ea şi întunericul învârtejit. 

Celaena se ghemui, înăbuşindu-şi un blestem în timp ce 
scruta întunericul. Orice ar fi fost, în pofida formei, nu era un 
muritor. Nu era nimic omenesc în perfecțiunea sa, în acei 
ochi goi. 

Pe buza de sus îi picura sânge — o sângerare nazală. Bubuitul 
din urechile ei începu să-i înece gândurile, orice plan, de parcă 
trupul ei era respins chiar de esenţa acelui lucru. Întunericul 
rămase, impenetrabil, infinit. 

Oprește-te. Respiră. 

Dar altcineva respira în spatele ei. Oare era bărbatul, sau 
altceva? 

Respirația devenea mai puternică, mai aproape, şi un aer 
rece îi atinse nasul, buzele, lingându-i pielea. Fuga - fuga era 
o opţiune mai înțeleaptă decât aşteptarea. Făcu mai mulţi pași 
în fugă, care ar fi trebuit să o ducă la marginea câmpiei, dar... 

Nimic. Numai un întuneric nesfârşit şi chestia care respira 
şi care era acum şi mai aproape, duhnind a praf şi a hoit şi încă 
a ceva, ceva ce ea nu mai mirosise de o viaţă, dar pe care nu 
putea să-l uite vreodată, nu când îmbibase acea încăpere pre- 
cum vopseaua. 

O, zeilor! Respirația era pe gâtul ei, şerpuind spre pavilio- 
nul urechii. 

Se răsuci, trăgându-şi ceea ce putea foarte bine să fie ultima 
ei suflare, iar lumea scânteie. Nu cu nori și iarbă uscată. Nu cu 
un prinţ Fae care aștepta în apropiere. Încăperea... 

Această încăpere... 

Servitoarea ţipa. Scotea sunete stridente ca un ceainic. Încă 
mai erau băltoace dincolo de ferestrele închise - ferestre pe care 
Celaena însăși le ferecase în seara precedentă, atunci când se 
bălăbăniseră încoace şi încolo în furtuna care se stârnise brusc. 

Crezuse că patul era ud din pricina ploii. Se urcase în pat 
fiindcă furtuna o făcuse să audă nişte lucruri oribile, o făcuse 
să aibă senzaţia că ceva era în neregulă, de parcă ar fi stat ci- 
neva în colțul camerei ei. Nu ploaia uda patul în acea cameră 
acoperită de covoare elegante din conacul de ţară. 

Nu ploaia se usca pe ea, pe mâinile, pe pielea şi pe rochia 
ei. Iar mirosul — nu era doar sânge, ci şi altceva... 

- Nu e real, rosti Celaena cu voce tare, îndepărtându-se de 
patul pe care stătea ca o fantomă. Nimic nu e real. 

Părinţii ei erau, însă acolo, întinşi pe pat, cu beregatele tă- 
iate de la o ureche la cealaltă. 

Tatăl ei, lat în umeri şi chipeş, cu pielea deja pământie. 

Mama ei, cu părul ei auriu mânjit de sânge, iar chipul ei... 
chipul ei... 

Măcelăriţi ca nişte animale. Rănile erau atât de vulgare, 
atât de căscate și de adânci, iar părinţii ei arătau atât de... atât 
de... 

Celaena vomită. Căzu în genunchi, vezica ei golindu-se 
Chiar înainte de a vomita a doua oară. 

- Nu e real, nu e real, icni ea în timp ce o căldură umedă îi 
străbătu pantalonii. 

Nu putea să respire, nu putea să respire, nu putea... 

Și atunci se ridică brusc în picioare şi o luă la goană, înde- 
părtându-se de acea încăpere, spre zidurile lambrisate cu lemn, 
trecând printre ele ca un spectru, până ce... 

Un alt dormitor, un alt cadavru. 

Nehemia. Ciopârţită, mutilată, violată şi frântă. 

Chestia care stătea la pândă în spatele ei își trecu o mână 
peste talia ei, peste abdomen, trăgând-o spre pieptul său cu 
blândeţea unui iubit. O cuprinse panica, atât de intensă, încât 
lovi cu un cot în spate şi în sus - izbind ceva ce părea a fi 
carne şi oase. Fiinţa sâsâi, dându-i drumul. Era tot ceea ce-i 
trebuia. Fugi, călcând prin iluzia sângelui şi a organelor prie- 
tenei ei, şi apoi... 

Lumina apoasă a soarelui şi iarba uscată şi un războinic 
înarmat până în dinţi, cu părul argintiu, spre care se avântă, 
fără să-i pese de voma de pe veşminte, de pantalonii uzi, de 
gemete, de sunetul strident care îi ieșea din gâtlej. Alergă până 
ce ajunse la el şi căzu pe iarba verde, apucând-o, rupând-o, 
vomând, deși nu mai avea nimic în ea cu excepţia unui șuvoi 
de bilă. Ţipa sau suspina sau nu scotea niciun sunet. 

Apoi simţi transformarea și unda de şoc, o fântână des- 
chizându-se sub stomacul ei și umplându-se cu focul arzând 
neabătut. 

Nu. Nu. 

Agonia o despică într-un şuvoi, vederea ei oscilând între 
claritatea de cristal şi văzul amortizat al muritorilor, dinții du- 
rând-o în timp ce colții îi ieşeau şi se retrăgeau, flux şi reflux, 
nemuritoare şi muritoare, schimbându-se la fel de repede ca 
fâlfâitul aripilor unui colibri... 

Cu fiecare transformare, fântâna se adâncea, acel foc săl- 
batic urcând şi coborând şi ajungând sus, sus... 

Atunci ea chiar ţipă, deoarece o ustura gâtul sau poate că 
era magia care ieşea, dezlănţuită în sfârşit. 

Magia... 


* 


Celaena se trezi sub bolta pădurii. Încă era lumină, și jude- 
când după noroiul de pe cămașă, pantaloni și cizme, se părea 
ca Rowan o târâse acolo scoţând-o dintre gorgane. 

Pe cămașă și pantaloni avea vomă. Şi apoi mai era... Făcuse 
pe ea. Se îmbujoră, dar lăsă deoparte gândurile referitoare la 
de ce urinase pe ea, de ce îşi vomase şi maţele. Şi acel ultim 
gând despre magie... 

- Lipsa disciplinei, a controlului şi a curajului, veni o voce 
mârâitoare. 

Simţindu-şi capul bubuind, îl descoperi pe Rowan așezat 
pe o piatră, cu braţele musculoase sprijinite pe genunchi. Din 
mâna stângă îi atârna un pumnal, de parcă l-ar fi aruncat leneş 
în aer în timp ce ea zăcea în propria-i mizerie. 

- Ai dat greş, îi spuse el cu glas egal. Ai reușit să ajungi în 
cealaltă parte a câmpiei, dar am spus să înfrunţi sufletele, nu 
să te apuce pandaliile magice. 

- Am să te omor, îi zise ea, în cuvinte aspre, gâfâite. Cum 
îindrăzneşti... 

- Acela n-a fost un suflet, prinţesă. 

EI îşi îndreptă atenţia spre copacii din spatele ei. Ea ar fi 
putut să răcnească în legătură cu folosirea termenilor clari 
pentru a evita să o ducă în Doranelle, însă când privirile li se 
întâlniră iar, el părea să spună: Chestia aia n-ar fi trebuit să se 
afle aici. 

Atunci, ce naiba a fost, ticălos tâmpit? ripostă ea tăcută. 

EI îşi încleştă maxilarul înainte de a rosti cu voce tare: 

- Nu ştiu. Timp de câteva săptămâni am întâlnit vârcolaci 
în căutare de pradă, care cutreierau colinele în căutare de piei 
de oameni, însă asta... a fost altceva. N-am mai întâlnit nicio- 
dată această înfățișare, nici în aceste ţinuturi, nici în altele. 
Fiindcă a trebuit să te târăsc de acolo, nici nu cred că voi afla 
prea curând. 

Aruncă o căutătură critică la starea ei actuală. 

- Dispăruse când am dat din nou ocol. Spune-mi ce s-a întâm- 
plat. Am văzut doar întuneric și, când ai apărut, erai... diferită. 

Ea îndrăzni să se privească din nou. Pielea îi era albă ca lap- 
tele, de parcă puţina culoare pe care o căpătase tolănindu-se 
pe acoperișuri în Varese se scursese şi nu numai din pricina 
fricii şi a greţei. 

- Nu, îi răspunse ea. Şi te poţi duce dracului. 

- Alte vieţi s-ar putea să depindă de asta. 

- Vreau să mă întorc la fortăreață, murmură ea. 

Nu voia să afle despre creaturi, sau despre vârcolaci, sau 
despre niciuna din toate astea. Fiecare cuvânt era un efort. 

- Chiar acum. 

- Se termină atunci când spun eu că s-a terminat. 

- Poţi să mă omori sau să mă torturezi ori să mă arunci de 
pe o stâncă, dar pentru azi am terminat. În întuneric am văzut 
chestii pe care nimeni n-ar trebui să le vadă. M-a târât printre 
amintiri — şi nu printre cele decente. Îţi ajunge? 

El scuipă un sunet, dar se ridică în picioare şi începu să 
meargă. Ea se clătină pe picioare, se împiedică, cu genunchii 
tremurând, dar se ţinu după el, până la sălile din Mistward, 
unde ea îşi arcui trupul în aşa fel, încât niciuna dintre santinele 
să nu-i vadă pantalonii uzi, voma. Cu toate acestea, nu avea 
cum să-și ascundă chipul. Îşi menţinu atenţia îndreptată 
asupra prinţului, până ce el deschise o ușă din lemn și o izbi 
un zid de abur. 

- Aici sunt băile femeilor. Camera ta e un etaj mai sus. 
Mâine în zori să fii la bucătărie. 

Și apoi o părăsi din nou. 

Celaena merse târșâind picioarele în camera plină de aburi, 
fără să-i pese cine se afla acolo, se descotorosi de haine şi se 
prăbușşi într-una dintre căzile din piatră şi nu se mişcă mult, 
mult timp. 


CAPITOLUL 15 


Chaol nu fu câtuşi de puţin surprins că tatăl său întârzie 
douăzeci de minute la întâlnirea lor. Nu se miră nici atunci 
când tatăl lui intră în birou, se așeză pe scaunul din fața pupi- 
trului şi nu-i oferi nicio explicaţie pentru întârziere. Cu o 
răceală calculată şi o antipatie evidentă, studie biroul: fără 
ferestre, un covor uzat şi un cufăr cu arme uzate pe care Chaol 
nu-și găsea timp să le lustruiască sau să le trimită la reparat. 

Măcar era organizat. Cele câteva hârtii de pe birou erau 
aşezate în teanc; tocurile din cleştar erau în suporturile lor; 
armura, pe care rareori avea ocazia să o îmbrace, strălucea pe 
manechinul din colţ. În cele din urmă, tatăl său zise: 

- Asta e ceea ce ilustrul nostru rege îi oferă Căpitanului 
Gărzii sale? 

Chaol ridică din umeri, iar tatăl lui studie pupitrul din 
stejar masiv. Moştenit de la predecesorul său, cel pe care el şi 
Celaena... 

Îşi stinse amintirea înainte ca aceasta să-i facă sângele să 
clocotească. În schimb, îi surâse tatălui său. 

- Exista un birou mai mare în anexa din cleștar, dar am 
vrut să fie accesibil pentru oamenii mei. 

Era adevărat. De asemenea, el nu voise să se afle în apro- 
pierea aripii administrative a castelului, să fie alături de con- 
silieri şi curteni pe același coridor. 

- O decizie înțeleaptă. 

Tatăl său se lăsă pe spate în vechiul scaun din lemn. 

- Instinctele unui conducător. 

Chaol îl țintui cu o privire stăruitoare. 

- Trebuie să mă întorc în Anielle cu tine - mă surprinde 
că-ți iroseşti energia măgulindu-mă. 

- Aşa să fie? Din câte văd, n-ai făcut nimic ca să te pregăteşti 
pentru această aşa-zisă întoarcere. Nici măcar nu-ţi cauţi un 
înlocuitor. 

- În pofida părerilor tale proaste despre poziţia mea, este 
una pe care o iau în serios. Nu vreau ca omul care va avea grijă 
de acest palat să fie un oarecare. 

- Nici măcar nu i-ai spus Majestății Sale că pleci. 

Acel zâmbet plăcut, malefic, rămase fixat pe chipul tatălui său. 

- Când am cerșit permisia pentru săptămâna viitoare, re- 
gele n-a făcut nicio menţiune la faptul că tu m-ai însoţi. Băiete, 
decât să te bag în bucluc, mai bine îmi țin gura. 

Chipul lui Chaol rămase impasibil. 

- Din nou, nu plec până când nu găsesc un înlocuitor po- 
trivit. Acesta este motivul pentru care te-am rugat să ne întâl- 
nim. Am nevoie de timp. 

Era adevărat - în parte, cel puţin. 

Așa cum făcuse în ultimele nopţi, Chaol trecuse pe la pe- 
trecerea lui Aedion - o altă tavernă, chiar mai scumpă, și mai 
aglomerată. Aedion, din nou, nu era acolo. Cumva, toată 
lumea credea că generalul este acolo, până şi curtezana care 
plecase cu el în prima seară spusese că generalul îi dăduse o 
monedă de aur — fără să-i folosească serviciile - și plecase să 
mai caute vin spumant. 

Chaol aşteptase la colțul străzii unde curtezana spusese 
că-l lăsase, dar nu descoperise nimic. Și nu era oare fascinant 
faptul că nimeni nu părea să ştie exact când avea să sosească 
legiunea Bane sau unde erau campaţi — ci doar că erau pe 

drum? Chaol era prea ocupat în timpul zilei pentru a-i lua 
urma lui Aedion, iar în timpul diferitelor întruniri şi mese ale 
regelui era imposibil să se afle față în față cu generalul. În acea 
seară, însă, plănuia să sosească la petrecere destul de devreme, 
astfel încât să afle dacă Aedion măcar apăruse şi încotro o 
ştersese. Cu cât afla mai curând ceva despre Aedion, cu atât 
mai repede putea aranja aceste nimicuri şi putea să-l împiedice 
pe rege să privească prea atent în direcţia sa înainte de a-i în- 
mâna demisia. 

Solicitase această întâlnire din cauza unui gând care îl tre- 
zise în toiul nopţii - un plan poate nebunesc, destul de peri- 
culos, și care cel mai probabil avea să-l ducă la moarte înainte 
de a realiza ceva. Frunzărise toate cărțile despre magie pe care 
le găsise Celaena şi nu descoperise nimic despre cum ar fi 
putut să-l ajute pe Dorian - şi pe Celaena - eliberând-o. 
Celaena îi spusese însă cândva că grupul de rebeli pe care îl 
conduseseră Archer şi Nehemia pretinsese două lucruri: unul, 
că ei ştiau unde era Aelin Galathynius; şi doi, că erau foarte 
aproape de a găsi o modalitate de a rupe misterioasa putere a 
regelui din Adarlan asupra continentului. Prima era o min- 
ciună, desigur, dar dacă exista cea mai mică şansă ca acei 
rebeli să ştie cum să elibereze magia... el trebuia să încerce. 
Era deja pe cale de a pleca şi de a-i da de urmă lui Aedion şi, 
cum văzuse toate însemnările Celaenei despre ascunzătorile 
rebelilor, avea o bănuială, unde puteau fi găsiţi. Trebuia să 
abordeze cu grijă acea problemă și avea încă nevoie de cât de 
mult timp putea găsi. 

Zâmbetul fals al tatălui său păli şi făcu loc strălucirii oţe- 
lului adevărat, șlefuit de deceniile în care condusese Anielle. 

- Potrivit zvonurilor, tu te consideri un om de onoare. Cu 
toate că mă întreb ce fel de bărbat ești cu adevărat, dacă nu-ţi 
onorezi înțelegerile. Mă întreb... 

Tatăl lui făcu un adevărat spectacol din mușcatul buzei 
inferioare. 

- Mă întreb ce motiv ai avut, în acest caz, să-ți trimiți fe- 
meia în Wendlyn. 

Chaol luptă cu impulsul de a înțepeni. 

- Nobilul Căpitan Westfall nu poate fi bănuit că nu ar 
dori cu adevărat ca al Majestății Sale Campion să-i omoare pe 
duşmanii noştri. Şi totuşi, cel care îşi încalcă jurămintele, 
mincinosul... 

- Nu-mi încalc jurământul față de tine, spuse Chaol cu se- 
riozitate. Intenționez să merg în Anielle - aş jura în orice 
templu asta, în fața oricărui zeu, dar numai atunci când voi fi 
găsit un înlocuitor. 

- Ai jurat, o lună, mârâi tatăl său. 

- Voi fi al tău pentru tot restul vieții mele afurisite. Ce 
însemnătate au pentru tine o lună sau două în plus? 

Nările tatălui se dilatară. Ce scop avea, atunci, tatăl său de 
voia ca el să se întoarcă atât de repede? Chaol era gata să-l 
întrebe, dorind să-l facă pe tatăl lui să se vânzolească puţin, 
când pe biroul său ateriză un plic. 

Trecuseră ani - ani şi ani, dar încă îşi amintea scrisul mamei 
sale, încă își amintea felul elegant în care ea îi desena numele. 

- Ce e asta? 

- Mama ta ţi-a trimis o scrisoare. Presupun că își exprimă 
bucuria față de mult aşteptata ta întoarcere. 

Chaol nu atinse plicul. 

- N-ai de gând s-o citeşti? 

- Nu am nimic să-i spun şi nici nu mă interesează ce are ea 
să-mi spună, minţi Chaol. 

O altă capcană, o nouă modalitate de a-l enerva. Avea foarte 
multe de făcut aici, atât de multe lucruri de aflat şi de desco- 
perit. Avea să-şi onoreze jurământul în curând. 


MOȘTENITOAREA FOCULUI 141 


Tatăl său înșfăcă scrisoarea, îndesând-o în tunica sa. 

- Va fi cum nu se poate mai tristă să audă asta. 

Iar el ştia că tatăl său, pe deplin convins de minciuna fiului, 
avea să-i spună mamei exact ceea ce spusese el. Preţ de o se- 
cundă, sângele îi bubui în urechi, aşa cum se întâmplase întot- 
deauna când fusese martor la bagatelizarea, la dojenirea, la 
ignorarea mamei de către tatăl său. 

Trase aer în piept. 

- Patru luni, apoi voi merge. Stabileşte data şi se va face. 

- Două luni. 

- Trei. 

Un zâmbet lent. 

— Aş putea să merg chiar acum la rege şi să cer să te destituie 
în loc să aştept trei luni. 

Chaol îşi încleştă maxilarul. 

- Spune, deci, care e prețul tău. 

- O, nu e niciun preţ, însă mă gândesc că îmi place ideea ca 
tu să-mi datorezi o favoare. 

Pe buze îi reveni zâmbetul malefic. 

- Îmi place tare mult ideea. Două luni, băiete. 

Nu-și bătură capul să-şi spună la revedere. 


* 


Sorscha fu chemată în apartamentele prințului moştenitor 
taman când se pregătea să fiarbă un remediu calmant pentru 
o fată suprasolicitată de la bucătărie. Şi cu toate că încercă să 
nu pară prea nerăbdătoare şi demnă de milă, ea găsi o cale de 
a pasa iute sarcina unei ucenice inferioare şi de a porni spre 
turnul prințului. 

Nu fusese niciodată acolo, dar ştia unde era - toţi vinde- 
cătorii ştiau, pentru orice eventualitate. Gărzile o lăsară să 

treacă, de-abia făcându-i un semn din cap, iar când urcă pe 
scara spiralată, uşa apartamentelor era deja deschisă. 

O harababură. Încăperile sale erau o harababură de cărţi, 
hârtii şi arme abandonate. Așezat la o masă, având doar un loc- 
şor eliberat pentru el, se afla Dorian, părând mai curând stân- 
jenit — fie din cauza harababurii, fie din cauza buzei despicate. 

Ea reuși să facă o plecăciune, cu toate că trădătoarea îmbu- 
jorare îi cuprinse gâtul şi fața. 

- Înălţimea Voastră m-a chemat? 

O voce dreasă. 

- Eu... ei bine, cred că vezi unde sunt necesare reparaţii. 

O nouă rană la mână. Aceasta arăta de parcă ar fi fost de la 
antrenamente, însă buza... pentru a se apropia de el avea să 
aibă nevoie de multă voinţă. Mâna mai întâi. Să o lase să-i dis- 
tragă atenţia, să se liniştească. 

Puse coșul cu materiale jos şi se pierdu în munca de pregă- 
tire a alifiilor şi a bandajelor. Mirosul săpunului său parfumat 
îi mângâie nasul, destul de puternic pentru a sugera că el 
tocmai se îmbăiase. Ceea ce era un lucru oribil la care să se 
gândească, cum stătea alături de scaunul lui, deoarece ea era o 
vindecătoare profesionistă și imaginarea pacienţilor dezbrăcaţi 
nu era un... 

- N-ai de gând să mă întrebi ce s-a întâmplat? o chestionă 
prințul, privind în sus la ea. 

- Nu e treaba mea să întreb - şi dacă nu e relevant în ceea 
ce priveşte rana, nu trebuie să ştiu. 

Îi ieşi mai rece şi mai dur decât ar fi vrut. Însă era adevărat. 

Eficientă, îi pansă mâna. Tăcerea n-o deranja; uneori, pe- 
trecea zile întregi în catacombe, fără să vorbească cu nimeni. 
Fusese un copil tăcut înainte ca părinţii ei să moară, iar după 
masacrul din piaţa orașului devenise şi mai tăcută. Abia când 
ajunsese la castel, unde își făcuse prieteni - descoperise că 

uneori îi plăcea să vorbească. Și totuși, acum, cu el... ei bine, 
se părea că prințului nu-i plăcea tăcerea, căci se uită iar la ea 
şi o întrebă: 

- De unde eşti? 

Ce întrebare complicată la care să răspundă, de vreme ce 
cum-ul şi de ce-ul călătoriei ei la castel erau mânjite de acţiunile 
tatălui ei. 

- Din Fenharrow, răspunse ea, rugându-se ca acela să fie 
sfârşitul. 

- De unde din Fenharrow? 

Aproape că se trase înapoi de frică, dar acum după cinci 
ani de îngrijit răni înfiorătoare şi ştiind că un licăr de dezgust 
sau de teamă pe chipul ei ar fi putut zdruncina controlul pa- 
cientului avea mai multă stăpânire de sine. 

- Un sătuc din sud. Cei mai mulţi oameni nici n-au auzit 
de el. 

- Fenharrow e frumos, zise el. Tot acel teren deschis, care 
se întinde la nesfârşit. 

Ea nu îşi amintea destule pentru a-şi da seama dacă iubise 
acea întindere dreaptă de pământ arabil, mărginit la vest de 
munți şi la est de mare. 

— Ai vrut dintotdeauna să fii vindecătoare? 

- Da, răspunse ea, căci îi fusese încredinţată vindecarea 
moștenitorului imperiului şi nu putea să dea dovadă de nimic 
altceva decât de o siguranţă absolută. 

Un zâmbet slab. 

- Mincinoaso. 

Ea nu voi, dar privirile li se întâlniră - acei ochi de safir, 
atât de luminoși în soarele sfârșitului de după-amiază care 
răzbătea pe ferestruică. 

- N-am vrut să vă ofensez, Înălțimea... 

- Sunt indiscret. 

Testă bandajele. 

- Încercam să-mi abat atenția. 

Ea încuviință dând din cap, căci nu avea nimic de spus şi, 
oricum, nu ar fi putut spune niciodată ceva destul de isteț. 
Scoase recipientul din tablă cu balsam dezinfectant. 

- Pentru buza dumneavoastră, dacă nu vă supăraţi, Înălțimea 
Voastră, vreau să mă asigur că nu e praf sau altceva în rană, aşa 
că... 

- Sorscha. 

Ea încercă să nu lase să se vadă ce însemna pentru ea faptul 
că îşi amintise numele ei. Sau să-l audă pe el rostindu-l. 

- Fă ceea ce trebuie să faci. 

Ea îşi muşcă buza, un obicei prostesc, şi încuviinţă în timp 
ce-şi înclină capul pentru a putea să-i vadă mai bine gura. Pie- 
lea lui era atât de caldă! Îi atinse rana şi el sâsâi, respiraţia lui 
mângâindu-i degetele, dar nu se trase înapoi şi nici n-o res- 
pinse şi nici n-o lovi aşa cum o făceau unii curteni. 

Îi aplică balsamul pe buză cât de repede putu. O, zeilor, bu- 
zele lui erau atât de moi! 

În ziua în care îl văzuse pentru prima dată, plimbându-se 
prin grădini, condus de căpitan, nu ştiuse că el era prinţul. 
Erau abia niște adolescenţi, iar ea era o ucenică în haine vechi, 
însă, pentru un moment, el o privise şi îi zâmbise. El o văzuse 
atunci când nimeni altcineva n-o văzuse ani la rând, aşa că îşi 
găsea scuze pentru a se duce la etajele superioare ale castelului. 
Însă plânsese luna următoare, atunci când îl spionase din nou, 
iar cele două ucenice şoptiseră despre cât era de chipeș prin- 
tul - Dorian, moștenitorul tronului. 

Această dragoste nebună pentru el fusese secretă și stupidă. 
Atunci când, în cele din urmă, îl întâlni din nou, câţiva ani 
mai târziu, în timp ce o ajuta pe Amithy cu un pacient, el nu 

se uitase la ea. Devenise invizibilă, asemenea celor mai mulți 
vindecători - invizibilă, aşa cum îşi dorise. 

- Sorscha? 

Groaza ei atinse noi profunzimi atunci când își dădu sea- 
ma că se zgâia la gura lui, continuând să ţină degetele în cutia 
cu balsam. 

- lertaţi-mă, zise ea, întrebându-se dacă să se arunce din 
turn şi să pună capăt umilinţei ei. A fost o zi lungă. 

Nu era o minciună. 

Se purta ca o proastă. Fusese deja cu un bărbat — unul din- 
tre străjeri, o singură dată şi îndeajuns încât să-şi dea seama că 
nu era interesată în mod deosebit să-i permită unui alt băr- 
bat să o atingă prea curând. Dar acum, când stătea atât de 
aproape, iar picioarele lui atingeau fusta rochiei ei cafenii cu- 
sute de mână... 

- De ce n-ai spus nimănui? o întrebă liniştit. Despre mine 
şi prietenii mei. 

Ea se dădu înapoi cu un pas, însă îi susținu privirea, cu 
toate că pregătirea şi instinctele îi spuneau să-i evite ochii. 

- N-aţi fost niciodată crud cu vindecătorii - cu nimeni. 
Îmi place să cred că lumea are nevoie... 

Ar fi fost prea mult să spună asta, căci lumea era lumea 
tatălui său. 

- Are nevoie de oameni mai buni, termină el pentru ea, 
ridicându-se. Iar tu crezi că tatăl meu ar fi folosit informaţiile 
tale despre... venirile şi plecările noastre împotriva noastră. 

Aşadar, el ştia că Amithy raporta orice lucru neobişnuit. 
Amithy îi spusese Sorschăi să procedeze la fel, dacă ştia ce era 
bine pentru ea. 

- Nu vreau să insinuez că Majestatea Sa ar... 

- Satul tău mai există? Părinţii tăi mai trăiesc? 

Chiar şi după atâția ani, nu putu să-și rețină durerea din 
glas atunci când răspunse: 

- Nu. A fost incendiat. Şi nu: ei m-au adus în Rifthold şi au 
fost ucişi în timpul purificării oraşului de imigranți. 

O umbră de jale şi de groază apăru în ochii lui. 

- Şi atunci, de ce ai venit aici — să munceşti aici? 

Ea îşi adună materialele. 

- Deoarece nu aveam unde altundeva să merg. 

Pe chipul lui licări agonia. 

- Înălţimea Voastră, v-am... 

Însă el privea lung, de parcă ar fi înţeles - și ar fi văzut-o. 

- Îmi pare rău. 

- N-a fost decizia dumneavoastră. Şi nu soldaţii dumnea- 
voastră au fost cei care i-au prigonit pe părinţii mei. 

El o privi preţ de un moment lung înainte de a-i mulțumi. 
O despărţire politicoasă. Iar ea îşi dori, în timp ce părăsea acel 
turn ticsit, să nu fi deschis gura deloc - deoarece probabil că 
el n-avea s-o mai cheme niciodată din pricina situaţiei je- 
nante. Nu avea să-și piardă poziţia, căci el nu era atât de crud, 
însă dacă el îi refuza serviciile, atunci asta ar fi ridicat semne 
de întrebare. Așa că Sorscha se hotărî, stând culcată în acea 
noapte în patul ei, să găsească o cale de a-şi cere scuze - sau 
poate să găsească o cale de a-l împiedica pe prinţ să o mai 
vadă. Mâine, se va gândi mâine. 

Nu se aştepta a doua zi la mesagerul care sosi după micul 
dejun, întrebând-o care era numele satului ei. Când ea şovăi, 
acesta îi spuse că prinţul moştenitor voia să ştie. 

Voia să ştie, pentru a-l putea adăuga pe harta sa personală 
a continentului. 


CAPITOLUL 16 


Dintre toate spațiile din Omega, sala de mese era de departe 
cea mai periculoasă. 

Cele trei Clanuri Dinţi-de-fier fuseseră împărţite în schim- 
buri care alternau, ceea ce le ţinea aproape complet sepa- 
rate — antrenamente cu balaurii, antrenamente în sala armelor 
şi antrenamente pe câmpul de luptă. Separarea era o dovadă 
de înţelepciune, așa credea Manon, de vreme ce tensiunile 
erau a cote înalte şi aveau să rămână aşa până ce urmau să fie 
aleşi balaurii. Toată lumea voia masculi. Cu toate că Manon se 
aştepta, fără doar şi poate, să capete unul, poate chiar pe Titus, 
asta n-o împiedica să vrea să ia la pumni de să-i scoată dinţii 
pe oricine ar fi scos chiar și o şoaptă în legătură cu faptul că îşi 
dorea cu înfocare un mascul al ei. 

Existau numai câteva minute de suprapunere între schim- 
burile lor, o dată la trei ore, iar conducătoarele sabaturilor se 
străduiau din răsputeri să facă în aşa fel încât să nu dea unele 
peste altele. Manon, cel puţin, așa proceda. Era cu nervii 
încordaţi la maximum și nu mai trebuia decât o expresie bat- 
jocoritoare din partea moştenitoarei Picioare-galbene pentru 
ca totul să se sfârșească într-o baie de sânge. Același lucru era 
valabil şi pentru Cele Treisprezece, dintre care două - ge- 
menele cu ochii verzi, Faline și Fallon, mai mult demoni de- 
cât vrăjitoare - se încăieraseră cu niște idioate de vrăjitoare 
Picioare-galbene, ceea ce fusese surprinzător. Le pedepsise 


148 SARAH J. MAAS 


aşa cum o pedepsise pe Asterin: trei lovituri pentru fiecare, pu- 
blice şi umilitoare. Însă, cu o precizie de ceasornic, izbucneau 
bătăi între alte sabaturi, ori de câte ori se aflau în apropiere. 

Ceea ce făcea ca sala de mese să fie atât de letală. Cele două 
mese zilnice erau singurele perioade în care se aflau laolaltă — și, 
deşi toate stăteau la mesele lor, tensiunea era atât de densă, încât 
Manon ar fi putut să o taie felii cu lama cuțţitului său. 

Manon stătea la coadă pentru bolul ei de poşircă - acesta 
fiind cel mai bun nume pe care îl putea da substanţei vâscoase 
care le era servită —, flancată de Asterin, cu ultimele dintre vră- 
jitoarele Sânge-albastru aflate la rând în faţa ei. Cumva, cele din 
clanul Sânge-albastru erau mereu primele - primele la coada 
pentru mâncare, primele la călărit balaurii (Cele Treisprezece 
încă nu ajunseseră în aer) şi, cel mai probabil, aveau să aleagă 
primele bestiile. Un mârâit ameninţător îi hurui în gâtlej, dar 
Manon își împinse tava, urmărindu-l cu privirea pe servitorul 
cu faţa palidă care îngrămădea o porţie cenuşiu-albicioasă de 
mâncare în bolul vrăjitoarei Sânge-albastru din faţa ei. 

Nu catadicsi să-i rețină toate detaliile trăsăturilor în timp 
ce lui îl pulsa vena groasă de pe gât. Vrăjitoarele nu aveau ne- 
voie de sânge pentru a supravieţui, însă nici oamenii de vin. 
Cele din clanul Sânge-albastru erau pretenţioase în ceea ce pri- 
vea sângele pe care îl beau - virgine, tineri, fete frumoase -, 
însă celor din clanul Cioc-negru nu le păsa în mod deosebit 
de niciuna dintre categorii. 

Bărbatului începu să-i tremure polonicul în mână, lovind 
cu el pereţii ceaunului. 

- Regulile sunt reguli, rosti tărăgănat o voce din stânga ei. 

Asterin lăsă să-i scape un mârâit de avertisment, iar Manon 
nu trebui să se uite pentru a-şi da seama că moștenitoarea 
Picioare-galbene, Iskra, trăgea cu urechea. 

Prostimea nu se mănâncă, adăugăvrăjitoarea cu părul negru, 
împingându-şi bolul în fața bărbatului, fără să stea la rând. 

Manon îi privi dinţii şi unghiile din fier, mâna bătătorită, 
toate semne vizibile ale dorinţei sale de putere. 

- A! Chiar mă întrebam de ce nimeni nu-și bate capul să te 
mănânce, îi zise Manon. 

Iskra își făcu loc cu umerii, ajungând în fața lui Manon. 
Manon simţi privirile din încăpere întorcându-se spre ele, dar 
îşi stăpâni furia, permițând lipsa de respect. Acţiunile osten- 
tative din sala de mese nu aveau nicio însemnătate. 

- Am auzit că Cele Treisprezece se ridică azi în aer, spuse 
moștenitoarea Picioare-galbene, în timp ce Manon îşi primea 
porţia. 

- Şi ce treabă ai tu cu asta? 

Iskra ridică din umerii ei bronzaţi. 

- Se spune că odinioară erai cea mai bună zburătoare din 
toate cele trei Clanuri. Ar fi ruşinos ca vorba asta să fi fost 
numai o bârfă. 

Era adevărat — îşi câștigase locul de conducătoare de sabat 
la fel de mult pe cât îl şi moştenise. 

Iskra înaintă, punându-și farfuria în fața următorului ser- 
vitor, care scoase cu lingura o rădăcinoasă decolorată şi o 
aşeză pe farfuria ei. 

- Se zvoneşte că vom sări peste antrenamentul nostru pro- 
gramat pentru a le vedea pe legendarele Treisprezece înălțân- 
du-se în văzduh pentru prima dată după un deceniu. 

Manon pocni din limbă, prefăcându-se că se gândeşte. 

- De asemenea, se spune şi că vrăjitoarele Picioare-galbene 
au nevoie de tot ajutorul pe care îl pot căpăta în sala de antre- 
nament. Presupun, însă, că orice armată are nevoie şi de cei 
care se ocupă cu aprovizionarea. 

Un hohot de râs din partea lui Asterin, iar ochii căprui ai 
Iskrăi scăpărară. Ajunseră la capătul mesei de deservire, unde 
Iskra se întoarse cu fața la Manon. Cu tăvile în mâini, niciuna 
nu putea ajunge la armele pe care le avea la şold. În încăpere 
se lăsă tăcerea, chiar şi la masa unde stăteau cele trei Matroane. 

Pe Manon o înţepară gingiile în timp ce dinţii ei din fier 
ieşiră din lăcașurile lor şi țăcăniră. Liniştită, spuse, suficient 
de tare pentru a fi auzită de toată lumea: 

- Oricând ai nevoie de o lecţie de luptă, Iskra, dă-mi de 
ştire. Aş fi bucuroasă să te învăţ câte ceva despre armată. 

Înainte ca moștenitoarea să-i poată răspunde, Manon tra- 
versă hotărâtă încăperea. Asterin o salută pe Iskra cu o încli- 
nare ironică a capului, urmată de gesturile identice ale Celor 
Tresiprezece, însă Iskra rămase privind lung după Manon, 
clocotind de furie. 

Manon se trânti cu zgomot la masa ei şi descoperi că bu- 
nica ei surâdea vag, iar când toate cele douăsprezece santi- 
nele ale sale se aşezară în jurul ei, Treisprezece de acum până 
ce Întunericul avea să le cuprindă, Manon își îngădui şi ea 
să zâmbească. 

Azi aveau să zboare. 


x 


De parcă faţa deschisă a stâncii nu era destul pentru a le 
face pe cele două sabaturi Cioc-negru adunate să-şi schimbe 
greutatea de pe un picior pe celălalt, cei douăzeci şi şase de 
balauri înlănțuiţi într-un spațiu strâmt, niciunul dintre ei 
nefiind foarte docil, o făcea până şi pe Manon să aibă spasme. 

Însă ea nu arătă niciun fel de teamă atunci când se apropie 
de balaurul din mijloc. Două şiruri a câte treisprezece stăteau 
înlănțuiţi şi pregătiți. Cele Treisprezece îl luară pe primul. Ce- 
lălalt sabat îl luă pe cel din spate. Noul costum de călărie al lui 

Manon era ciudat și greoi — piele şi blană, acoperit cu apără- 
tori oțelite pentru umeri și manşete din piele pentru încheie- 
turile mâinilor. Mai mult decât era ea obișnuită să poarte, mai 
ales alături de mantia ei roşie. 

Deja exersaseră timp de două zile înșeuarea animalelor, cu 
toate că, de obicei, aveau servitori care să le facă treaba. Ani- 
malul lui Manon era o femelă micuță, care stătea culcată pe 
burtă, într-o poziţie suficient de joasă pentru ca Manon să 
poată să se caţăre pe piciorul ei stâng din spate şi să se salte în 
şa pe locul unde gâtul lung se unea cu umerii masivi. Un băr- 
bat se apropie pentru a-i potrivi scările, dar Manon se aplecă 
să şi le ajusteze singură. Micul dejun fusese destul de prost. 
Dacă s-ar fi aflat acum aproape de o beregată omenească n-ar 
fi însemnat decât să fie tentată în continuare. 

Balaurul îşi schimbă poziţia, cu trupul cald sub coapsele ei 
reci, și Manon îşi controlă strânsoarea înmănușată pe hăţuri. 
La rându-le, santinelele ei încălecară şi ele pe bestii. Asterin 
era gata, desigur, verişoara sa având părul auriu împletit într-o 
coadă pe spate, cu gulerul din blană fâlfâind în vântul tăios care 
pătrundea prin deschizătura în pantă din faţa lor. Îi aruncă lui 
Manon o frântură de zâmbet, cu ochii ei negri stropiți cu 
auriu strălucindu-i. Nicio urmă de teamă — ci numai încântare. 

Bestiile știau ce aveau de făcut, așa le spuseseră servitorii. 
Ştiau din instinct cum să iasă din Răscruce. Aşa numeau ei 
povârnișul abrupt dintre cele două vârfuri muntoase, testul 
final pentru un călăreț şi animalul său. Dacă balaurii nu reu- 
şeau, se zdrobeau de stâncile aflate în adâncuri sub ei. Cu tot 
cu vrăjitoarele care îi călăreau. 

Pe platformele de vizionare de pe ambele părţi era vânzo- 
leală, iar cele din sabatul moștenitoarei Picioare-galbene își 
dădeau ifose, toate zâmbind, însă zâmbetul niciuneia nede- 
păşindu-l în amploare pe cel al Iskrăi. 

- Cățeaua, murmură Asterin. 

De parcă n-ar fi fost destul de rău că Mama Cioc-negru 
stătea pe platforma opusă de vizionare, flancată de celelalte 
două Înalte Vrăjitoare. Manon își ridică bărbia şi privi spre 
panta din fața sa. 

- Faceţi aşa cum am exersat, spuse supraveghetorul, căță- 
rându-se din groapa deschisă într-o parte pe platforma unde 
stăteau cele trei Matroane. Loviturile puternice cu picioarele 
în coaste îi fac să-şi ia zborul. Lăsaţi-i să îşi găsească drumul 
peste Răscruce. Cel mai bun sfat este să vă ţineţi cu toată pu- 
terea şi să vă bucuraţi de călătorie. 

Se auziră câteva chicoteli pline de emoție dinspre sabatul 
aflat în spatele lor, însă Cele Treisprezece rămaseră tăcute. 
Aşteptau. De parcă ar fi înfruntat o armată, înaintea unei bătălii. 

Manon clipi, muşchii din spatele ochilor ei aurii acționând 
pelicula transparentă care avea să-i apere vederea de vânt. Îşi 
îngădui un moment pentru a-şi ajusta grosimea pleoapei în 
plus. Fără aceasta, ar fi zburat precum muritorii, mijind ochii 
şi cu lacrimile curgându-i peste tot. 

- Gata la porunca dumneavoastră, doamnă, strigă bărbatul 
spre ea. 

Manon studie deschiderea din fața sa, puntea de-abia vizi- 
bilă de deasupra, cerurile cenușii şi ceața. Privi rândul, privi 
toate chipurile aşezate câte şase pe două şiruri. Apoi se întoarse 
spre pantă şi spre lumea care aştepta dincolo de aceasta. 

- Noi suntem Cele Treisprezece, de acum şi până ce 
Întunericul ne va revendica. 

O spuse încet, însă ştia că toate o auziseră. 

- Să le reamintim de ce. 

Manon lovi balaurul pentru a se pune în mişcare. Urmară 
trei paşi într-un galop furtunos sub ea, îndemnându-l înainte, 

înainte, înainte, un salt în aerul înghețat, norii şi puntea şi ză- 
pada de peste tot, iar apoi panta. 

Îşi simţi stomacul urcându-i drept în gât în timp ce balaurul 
se arcuia și se apleca, cu aripile strânse. După cum fusese in- 
struită, Manon se ghemui pe gâtul balaurului, ţinându-şi fața 
aproape de pielea solzoasă, cu vântul urlându-i în faţă. 

Aerul se vălurea în urma ei, Cele Treisprezece aflându-se la 
mai puţin de un metru de ea, cu părul ieșindu-i din cosiță, 
fluturând ca un steag alb deasupra capului. 

Ceaţa se împrăștie şi Întunericul o cuprinse, fundul 
Trecătorii fiind atât de aproape şi... 

Manon se ţinu în şa, de hăţuri, fără să gândească, în timp 
ce aripile masive se întindeau și lumea se înclina, iar trupul de 
sub ea se cabra ridicându-se sus, tot mai sus, călărind curentul 
vântului într-o ascensiune de-a lungul Colţului Nordic. 

De dedesubt şi de deasupra izbucniră urlete triumfătoare, 
iar balaurul continuă să urce, mai rapid decât zburase Manon 
vreodată pe mătura ei, trecând de punte şi avântându-se spre 
cerul liber. 

Uite aşa, cu viteză, Manon fu înapoi în văzduh. 

Cerul fără nori, infinit, etern, le susținea în timp ce Asterin 
şi apoi Sorrel şi Vesta o flancară, apoi restul Celor Treisprezece, 
iar Manon se simţi victorioasă. 

În dreapta ei, Asterin radia, dinţii ei din fier strălucind ca 
argintul. La stânga, roşcata Vesta scutura doar din cap, căs- 
când gura la munţii de dedesubt. Chipul lui Sorrel era a fel de 
împietrit ca al lui Manon, însă ochii ei negri dansau. Cele 
Treisprezece zburau din nou. 

Lumea se întindea sub ele, iar în faţa lor, departe, spre Vest, 
era căminul pe care aveau să-l revendice într-o bună zi. Însă 
acum, acum... 

Vântul o mângâia şi îi cânta, povestindu-i despre curenții 
săi, mai mult un instinct decât un har magic. Un instinct care 
o făcea să fie cea mai bună zburătoare din cele trei Clanuri. 

- Şi acum? o întrebă Asterin. 

Cu toate că Manon nu o văzuse niciodată pe vreuna dintre 
Cele Treisprezece plângând, ar fi putut jura că în colțurile 
ochilor verişoarei sale străluceau lacrimi. 

- Eu zic să-i testăm afară, îi răspunse Manon, păstrând 
acea exuberanţă sălbatică închisă bine în pieptul ei, şi îşi 
cârmi balaurul spre locul unde le aștepta primul canion. Stri- 
gătele de bucurie şi râsetele Celor Treisprezece în timp ce 
călăreau curentul de aer erau mai plăcute decât orice muzică 
a muritorilor. 


x 


Manon stătea drepți în salonașul bunicii ei, privind lung la 
peretele din piatră până ce aceasta i se adresă. Mama Cioc-negru 
şedea așezată la biroul din lemn, cu spatele la Manon, studiind 
cu atenţie un document sau o scrisoare. 

- Te-ai descurcat bine azi, Manon, îi spuse bunica ei într-un 
târziu. 

Manon își atinse două degete de frunte, deşi bunica ei con- 
tinua să studieze hârtiile. 

Manon nu avea nevoie ca supraveghetorul să-i spună că 
fusese cea mai bună traversare a Răscrucii la care fusese el mar- 
tor până atunci. Aruncase o privire la platforma pe care stătuse 
sabatul Picioare-galbene şi care plecase de îndată ce Manon 
nu se zdrobise de pământ. 

- Cele Treisprezece ale tale și toate membrele sabatului 
Cioc-negru s-au descurcat bine, continuă bunica sa. Efortul tău 
de a le ţine disciplinate în aceşti ani este vrednic de laudă. 

Manon nu-şi mai încăpea în piele de bucurie, dar zise: 

- Pentru mine este o onoare să te slujesc, bunico. 

Bunica ei mâzgăli ceva. 

- Vreau ca tu şi Cele Treisprezece să fiți Conducătoarele 
Aripii — vreau ca tu să conduci toate Clanurile. 

Vrăjitoarea se răsuci pentru a o privi pe Manon, cu o ex- 
presie impenetrabilă. 

- În câteva luni urmează să aibă loc jocurile de război pen- 
tru a se decide rangurile. Nu-mi pasă cum faci, dar mă aştept 
să te încununez victorioasă. 

Manon nu avu nevoie să întrebe de ce. 

Privirea bunicii căzu pe mantia ei roşie şi îi zâmbi vag. 

- Nu ştim încă cine ne vor fi duşmanii, dar odată ce vom fi 
terminat cu războiul regelui și vom revendica Deşerturile, 
nicio Sânge-albastru sau vreo Picioare-galbene nu va sta pe 
tronul Dinţi-de-fier. Pricepi? 

Trebuia să devină Conducătoarea Aripii, să comande arma- 
tele Dinţi-de-fier şi să deţină controlul asupra acelor armate 
odată ce, într-un final, Matroanele se vor întoarce una împo- 
triva celorlalte. Manon dădu aprobator din cap. Aşa avea să fie. 

- Presupun că celelalte matroane le vor da ordine asemă- 
nătoare moșştenitoarelor lor. Asigură-te că locţiitoarea ta e 
lângă tine. 

Asterin era deja afară, păzind uşa, însă Manon zise: 

- Pot să-mi port şi singură de grijă. 

Bunica ei sâsâi. 

- Baba Picioare-galbene avea şapte sute de ani. A dărâmat 
cu mâinile goale zidurile capitalei Crochan. Şi totuşi, cineva 
s-a strecurat în căsuţa ei şi a omorât-o. Chiar dacă tu vei ajunge 
să trăieşti o mie de ani, vei fi norocoasă să fii pe jumătate vră- 
jitoarea care a fost ea. 

Manon își ţinu capul sus. 

- Păzeşte-ți spatele! Nu voi fi încântată dacă va trebui să-mi 
găsesc o altă moștenitoare. 

Manon îşi plecă fruntea. 

- Fie după voia ta, bunico! 


CAPITOLUL (7 


Celaena se trezi, înghețată şi mormăind din pricina unei 
dureri de cap atroce. Ştia că o căpătase când se lovise la cap de 
pietrele templului. Sâsâi ridicându-se, şi fiecare centimetru 
de piele, de la urechi până la degetele de la picioare, îi explodă 
de durere. Se simţea de parcă ar fi încasat o mie de pumni din 
fier şi fusese lăsată să putrezească în frig. Asta i se trăgea de la 
transformarea necontrolată pe care o făcuse ieri. Numai zeii 
ştiau de câte ori tremurase între o formă și alta. După cum își 
simţea muşchii, trebuie să se fi petrecut de zeci de ori. 

Nu-şi pierduse însă controlul asupra harului magic, îşi rea- 
minti ea în timp ce se ridica, sprijinindu-se de stâlpul cioplit 
al patului. Îşi strânse şi mai bine în jurul corpului halatul des- 
chis la culoare în timp ce mergea târșâind picioarele spre mä- 
suța de toaletă, pe care se afla un lighean. După baie, îşi dădu 
seama că nu avea cu ce să se schimbe și că furase unul dintre 
halate, lăsându-și hainele împuţite grămadă la uşă. De-abia 
reuşise să ajungă în camera ei, să se prăbușească pe pat, să-şi 
tragă peste ea pătura zdrenţuită şi să doarmă. 

Şi să doarmă. Şi să doarmă. N-avea chef să vorbească cu 
nimeni. Şi, oricum, nimeni nu venise după ea. 

Celaena se sprijini de măsuţa de toaletă și se strâmbă vă- 
zându-se în oglindă. Arăta ca un rahat şi aşa se şi simţea. Ba 
chiar și mai tristă şi mai pustiită decât ieri. Luă cutia din ti- 
nichea cu alifia pe care i-o dăduse Rowan, însă se hotărî apoi 

că el trebuia să vadă ce-i făcuse. În urmă cu doi ani arătase şi 
mai rău - atunci când Arobynn o bătuse de o umpluse de 
sânge pentru că îi nesocotise ordinele. Asta era nimic în com- 
paraţie cu cât de schilodită fusese atunci. 

Deschise ușa și descoperi că cineva îi lăsase niște haine - 
aceleaşi din ziua precedentă, însă curate. Cizmele fuseseră cu- 
rățate de noroi şi praf. Fie Rowan i le lăsase, fie altcineva îi 
remarcase hainele împuţite. O, zeilor — făcuse pe ea în faţa lui! 

Nu se lăsă copleșită de umilință în timp ce se îmbrăcă și se 
duse la bucătărie, străbătând culoarele întunecate în clipele 
dinaintea ivirii zorilor. Luca deja trăncănea ceva despre cuțitul 
de luptă pe care i-l împrumutase o santinelă pentru antrena- 
ment şi așa mai departe. 

Aparent, ea subestimase felul îngrozitor în care arăta fața 
ei, căci Luca se opri din sporovăială la jumătatea unei propo- 
ziții pentru a înjura. Învârtindu-se, Emrys îi aruncă o singură 
privire şi scăpă vasul din lut în faţa vetrei. 

- Pe Marea Mamă și pe toţi copiii ei! 

Celaena se îndreptă spre grămada de căţei de usturoi de pe 
masa de lucru şi luă un cuțit. 

- Nu doare atât de rău pe cât arată. 

O minciună. Capul încă îi zvâcnea de la tăietura din frunte, 
iar ochiul îi era foarte vânăt. 

- Am nişte alifie în camera mea... începu Luca de unde se 
afla, spălând deja vase, însă ea îi aruncă o privire lungă. 

Începu să curețe usturoiul, simţindu-şi degetele amorţin- 
du-i pe loc. Cei doi continuau să se holbeze, aşa că ea le spuse 
cu o voce egală: 

- Nu e treaba voastră. 

Emrys lăsă vasul din lut pe pietrele vetrei şi se apropie şon- 
tâc-şontâc, cu furia jucându-i în ochii luminoși, inteligenți. 

- Ba e treaba mea atunci când vii în bucătăria mea. 

- Am trecut şi prin lucruri mai rele, zise ea. 

Luca o întrebă: 

- Ce vrei să spui? 

Fl îi privi mâinile schilodite, ochiul învineţit şi salba de ci- 
catrice de pe gât, un cadou din partea Babei Picioare-galbene. 
Îl invită în tăcere să facă socotelile: o viaţă în Adarlan cu sânge 
de Fae, o viaţă în Adarlan ca femeie... El păli. 

După un lung moment, Emrys zise: 

- Las-o în pace, Luca! şi apoi se opri să adune cioburile 
vasului. 

Celaena reveni la usturoi, iar Luca deveni şi mai tăcut în 
timp ce lucra. Micul dejun fu pregătit şi dus sus în aceeaşi 
grabă dezorganizată ca şi cea din ziua precedentă, dar azi fu 
remarcată de ceva mai mulți semi-Fae. Ea fie îi ignoră, fie îi 
privi lung până când îi făcu să întoarcă ei capul, înregistrându-le 
chipurile. Mulţi aveau urechi ascuţite, dar cei mai mulți păreau 
umani. Unii erau îmbrăcaţi în haine civile — tunici şi rochii sim- 
ple —, în vreme ce santinelele purtau armuri uşoare din piele şi 
mantii gri, grele, şi o multitudine de arme (multe foarte uzate). 
Cel mai des se uitau în direcţia ei războinicii, atât bărbaţi, cât şi 
femei, cu un amestec de prudenţă și curiozitate. 

Era ocupată ştergând o cratiţă din aramă când cineva scoase 
un fluierat grav, apreciativ, în direcţia ei. 

- Măi să fie, ăsta e cel mai straşnic ochi vânăt pe care l-am 
văzut vreodată. 

Un bărbat înalt - chipeș, în pofida faptului că era cam de 
vârsta lui Emrys - străbătu bucătăria, călcând apăsat, cu un 
platou gol în mâini. 

- Malakai, las-o și tu în pace, zise Emrys de lângă vatră. 

Partenerul său. Bărbatul vârstnic îi oferi un rânjet hotărât 
şi puse platoul gol pe blatul de lucru, aproape de Celaena. 

- Rowan nu dă cu milă, nu-i aşa? 

Părul lui cărunt era tuns scurt, suficient cât să-i dezvăluie 
urechile ascuţite, însă chipul îi era omenesc. 

- Şi se pare că n-ai catadicsit să foloseşti o alifie tămăduitoare. 

Ea îi susținu privirea, însă nu-i răspunse. Zâmbetul lui 
Malakai păli. 

- Partenerul meu muncește şi așa prea mult. Înţeleg că nu 
vrei să-l împovărezi şi cu asta? 

Emrys îl strigă pe nume, dar Celaena ridică din umeri. 

- Nu vreau să vă bat cu asta la cap pe niciunul dintre voi. 

Malakai prinse avertismentul nerostit din cuvintele ei - 
așa că nu încercați să vă bateţi capul cu mine — şi o salută scurt 
cu o mişcare a capului. Fa îl auzi, mai mult decât îl văzu, du- 
cându-se spre Emrys şi sărutându-l, apoi bâiguind nişte cu- 
vinte aspre şi apoi paşii lui fermi îndepărtându-se. 

- Chiar și războinicii semi-Fae duc protecţia excesivă la un 
nou nivel, zise Emrys, cuvintele sale împletindu-se cu o gin- 
găşie forțată. 

- E în firea noastră, spuse Luca, ridicând bărbia. E datoria, 
onoarea şi misiunea vieții noastre să ne asigurăm că familiile 
noastre sunt îngrijite. Mai ales partenerii noştri. 

- Şi asta vă face să fiți un ghimpe în coasta noastră, cloncăni 
Emrys. Bestii posesive, teritoriale. 

Bărbatul vârstnic se duse la chiuvetă, lăsând ceainicul să se 
răcească pentru ca Celaena să-l spele. 

- Partenerul meu e bine intenționat, fătucă. Dar tu eşti o 
străină - şi, pe deasupra, din Adarlan. Și te antrenezi cu... 
cineva pe care niciunul dintre noi nu prea îl înţelege. 

Celaena băgă ceainicul în chiuvetă. 

- Nu-mi pasă, zise ea. 
Şi vorbea serios. 


Antrenamentul fu oribil în ziua aceea. Nu numai fiindcă 
Rowan o întrebă dacă avea de gând să vomite sau să se pişe pe 
ea din nou, dar şi fiindcă ore în şir — ore — o obligă să se aşeze 
printre ruinele templului de pe culme, în bătaia vântului ceţos. 
Voia ca ea să se transforme - asta era singura lui comandă. 

Ea voi să ştie de ce n-o putea învăţa magie fără să se trans- 
forme, iar el îi oferi acelaşi răspuns, iar şi iar; fără transformare, 
nu beneficia de lecţii de magie. Însă, după ziua de ieri, absolut 
nimic din ce ar fi făcut el, nici dacă şi-ar fi scos pumnalul şi 
i-ar fi tăiat urechile bucăţi, n-ar fi putut-o face să-şi schimbe 
forma. Încercase o dată - atunci când el se dusese în pădure 
pentru nişte treburi intime. Ea trăsese și smucise tot ce zăcea 
adânc înlăuntrul ei, dar nu căpătase nimic. Nicio licărire de 
lumină, nicio durere arzătoare. 

Aşa că şezură pe versantul muntelui, Celaena îngheţând 
până în măduva oaselor. Cel puţin nu-și pierdu iar controlul, 
indiferent de câte insulte îi aruncă el, fie cu voce tare, fie prin 
una dintre conversațiile lor tăcute, malițioase. Ea îl întrebă de 
ce nu urmărea creatura pe care o întâlniseră pe câmpul cu 
gorgane, iar el îi răspunse că investiga chestiunea, iar restul nu 
era treaba ei. 

Nori de furtună se adunară la sfârşitul după-amiezii. Rowan 
o forță să rămână așezată în furtună până ce îi clănțăniră din- 
ţii şi îi îngheţă sângele şi, în cele din urmă, porniră spre fortă- 
reaţă. El o abandonă din nou la băi, cu ochii strălucindu-i, 
plini de o promisiune nerostită potrivit căreia mâine avea să 
fie mai rău. 

Când, într-un final, ea ieşi, găsi în camera ei haine uscate, 
împăturite şi puse cu atâta grijă, încât începu să se întrebe dacă 
nu avea vreo servitoare invizibilă care o urmărea ca o umbră. 
Nici pomeneală ca un nemuritor ca Rowan să se fi deranjat să 
facă asta pentru un om. 

Se întrebă dacă să rămână în camera ei pentru restul serii, 
mai ales că ploaia îi bătea în geam, iar fulgerele luminau co- 
pacii de afară, însă îi ghiorăiau maţele. Din nou era ameţită şi 
ştia că mâncase ca o proastă. Cu ochiul învineţit, cel mai bun 
lucru era să mănânce - chiar dacă asta însemna să se ducă 
la bucătărie. 

Așteptă până ce socoti că toată lumea urcase. Întotdeauna 
existau resturi de la micul dejun - probabil era şi ceva rămas 
de la cină. O, zeilor, era ruptă de oboseală. Și o durea mai rău 
decât dimineaţă. 

Auzi glasurile cu mult înainte să intre în bucătărie şi aproa- 
pe că ar fi făcut cale întoarsă, dar... nimeni nu-i vorbise la 
micul dejun, cu excepţia lui Malakai. Cu siguranţă aveau să o 
ignore şi acum. 

Estimase că va găsi un număr mare de oameni în bucătărie, 
dar fu surprinsă cât de aglomerat era. Fuseseră aduse scaune 
şi perne, toate orientate către vatra în faţa căreia şedeau Emrys 
şi Malakai, vorbind cu toţi cei adunaţi. Pretutindeni era mân- 
care, de parcă acolo tocmai s-ar fi servit cina. Ascunsă în întu- 
neric, în capul scărilor, îi observă. Sala de mese era spațioasă, 
chiar dacă puţin cam rece — de ce să se fi adunat în jurul vetrei 
din bucătărie? 

Nu-i păsa neapărat - nu după ce văzu mâncarea. Se stre- 
cură în mulțime cu o uşurinţă şi un mod de a se furișa exer- 
sate, umplându-și o farfurie cu pui fript, cartofi (o, zeilor, deja 
îi era greață de cartofi) şi pâine caldă. Cu toţii continuau să 

sporovăiască; cei care nu aveau unde să se așeze, stăteau în pi- 
cioare, rezemaţi de blaturi sau de pereţi, râzând şi sorbind din 
halbele lor de bere. 

Jumătatea superioară a ușii de la bucătărie era deschisă pen- 
tru a lăsă să iasă căldura emanată de toate trupurile, sunetul 
ploii umplând încăperea aidoma răpăitului unei tobe. Ea zări o 
urmă de mişcare afară, dar, când se uită, nu era nimic acolo. 

Celaena era pe cale să se strecoare înapoi pe scări, când 
Malakai bătu din palme și toată lumea încetă să mai vorbească. 
Celaena se opri în întunericul scărilor. Zâmbetele se lăţiră și 
oamenii se simţiră în largul lor. Luca stătea aşezat pe podea în 
faţa scaunului lui Emrys cu o tânără frumoasă lipită de el, pe 
care o ţinea nonşalant cu braţul pe după umeri - nonșalant, 
dar suficient de apăsat încât să le spună tuturor celorlalţi băr- 
baţi din încăpere că era a lui. Celaena dădu ochii peste cap, 
deloc surprinsă. 

Şi totuşi, ea surprinse privirea pe care Luca i-o aruncă fetei, 
neastâmpărul din ochii lui, care îi provocă un junghi de ge- 
lozie. Şi ea îl privise pe Chaol cu acea expresie. Însă relaţia lor 
nu fusese niciodată la fel de lipsită de griji, şi chiar dacă ea nu 
pusese capăt lucrurilor, nu avea să fie nicicând aşa. Inelul de 
pe degetul ei i se păru dintr-odată greu. 

Fulgeră, iar pădurea şi iarba de afară se luminară. Câteva 
secunde mai târziu, tunetul lovi pietrele, declanşând câteva 
țipete şi râsete. 

Emrys îşi drese vocea și toate privirile se aţintiră asupra 
chipului său ridat. Vatra veche îi lumina părul argintiu, arun- 
când umbre prin încăpere. 

- Demult, începu Emrys, cu vocea întrepătrunzându-se cu 
răpăitul ploii, cu mugetul tunetului și cu pocniturile focului, 
când nu exista niciun rege muritor pe tronul din Wendlyn, 

zânele încă se plimbau printre noi. Unele erau bune şi fru- 
moase, altele predispuse la mici trăsnăi, iar unele erau detes- 
tabile şi mai negre decât cea mai neagră noapte. 

Celaena își reprimă sentimentele. Acelea erau cuvinte care 
se rosteau în fața vetrelor de mii de ani — se rosteau în bucătării 
ca aceasta. Tradiţie. 

- De acele zâne rele, continuă Emrys, cuvintele rezonând 
în fiecare crăpătură şi crevasă, trebuia să te păzeşti pe drumu- 
rile străvechi sau în codri sau în nopți ca aceasta, când auzi 
vântul murmurându-ţi numele. 

- O, nu, nu asta, mormăi Luca, dar n-o spunea cu toată inima. 

Câţiva izbucniră în râs - chiar dacă puţin forțat. Alţii 
protestară. 

- N-o să mai dorm o săptămână. 

Celaena se rezemă de zidul din piatră, înghițindu-şi mân- 
carea, pe măsură ce bătrânul își depăna povestea. Pe toată du- 
rata, părul de pe ceafă i se ridică şi văzu fiecare moment îngro- 
zitor al poveştii la fel de limpede de parcă l-ar fi trăit aievea. 

Când Emrys termină povestea, tunetul bubui şi până şi 
Celaena tresări, aproape scăpând farfuria goală. Se auziră 
nişte râsete prudente, nişte glume şi câteva îmbrânceli blânde. 
Celaena se încruntă. Dacă ar fi auzit povestea — despre creaturi 
malefice care se delectau cosând piei, despre zdrobitul oaselor 
şi despre a fi făcut scrum de fulgere - înainte să călătorească 
aici cu Rowan, nu l-ar fi urmat niciodată. Nici într-un milion 
de ani. 

Rowan nu aprinsese niciun foc în timpul călătoriei lor - nu 
dorise să atragă atenţia. Atenţia căror creaturi? Nu ştiuse ce 
era chestia din gorgan de alaltăieri, iar dacă un nemuritor nu 
ştia... Folosea exerciţii de respiraţie pentru a-şi linişti bătăile 

inimii. Totuşi, avea să fie norocoasă dacă reuşea să doarmă în 
acea noapte. 

Cu toate că toată lumea părea să aștepte povestea urmă- 
toare, Celaena se ridică. Când se întoarse să plece, se uită din 
nou la acea jumătate de uşă deschisă, doar pentru a fi sigură 
că nu pândea nimic acolo. Nicio creatură decăzută nu aştepta 
în ploaie. În întuneric era doar un şoim mare cu coada albă. 

Stătea nemișcat. Dar ochii şoimului — era ceva ciudat în 
legătură cu aceştia... Mai văzuse acel şoim şi înainte. O privise 
zile în şir pe când lenevea pe acoperişul din Varese, o privise 
bând şi furând şi moţăind şi încăierându-se. 

Măcar acum ştia care era forma de animal a lui Rowan. 
Ceea ce nu ştia era de ce se deranja să asculte acele poveşti. 

- Elentyia. 

Din locul în care stătea în faţa vetrei, Emrys îi întinse o mână. 

- Poate ai vrea să ne spui o poveste din ţara ta? Ne-ar face 
plăcere să ascultăm o poveste, dacă ai vrea să ne faci onoarea. 

Celaena nu-şi luă ochii de la bătrân în timp ce toată lumea 
se întoarse spre locul în care ea stătea în întuneric. Nimeni 
nu-i oferi vreun cuvânt de încurajare, în afară de Luca: 

- Spune-ne! 

Dar ea nu avea niciun drept să spună acele poveşti de parcă 
ar fi fost ale ei. Și nu şi le putea aminti corect, așa cum îi fu- 
seseră spuse ei la culcare. 

Se agăţă de acest gând cât de tare putu, suficient cât să 
spună calm: 

- Nu, mulţumesc. 

Şi se îndepărtă. Nimeni nu o urmă. Nu-i păsa nici cât negru 
sub unghie dacă Rowan pusese la cale totul. 

Şoaptele se stingeau cu fiecare pas şi numai după ce închise 
uşa camerei ei friguroase şi se strecură în pat, scoase un oftat. 

Ploaia se opri, norii se risipiră mânați de un vânt aspru şi, pe 
fereastră, câteva stele licăriră deasupra șirului de copaci. 

Nu avea poveşti de spus. Toate legendele din Terrasen erau 
pierdute pentru ea şi numai câteva fragmente erau răspândite 
printre amintiri asemenea pietrişului. 

Îşi trase pătura mai sus și își puse un braț pavăză la ochi, 
pentru a se ascunde de stelele care vegheau pe cerul nopții. 


CAPITOLUL. 18 


Din fericire, Dorian nu fu obligat să se ocupe iar de Aedion 
şi nu-l prea văzu în afara cinelor oficiale şi a întrunirilor, unde 
generalul pretindea că el nici nu exista. Nici pe Chaol nu îl 
prea văzuse, ceea ce era o uşurare, dat fiind cât de ciudată fu- 
sese ultima lor discuţie. Însă dimineaţă începuse să se antre- 
neze cu gărzile. Era la fel de amuzant ca dormitul într-un pat 
din cuie incandescente, dar măcar îi oferea o descărcare pen- 
tru energia agitată şi anxietatea care îl hărțuiau zi şi noapte. 

Fără a mai vorbi despre toate acele tăieturi, zgârieturi şi 
luxaţii care îi ofereau o scuză pentru a se duce în catacombele 
vindecătorilor. Sorscha, se pare, pricepuse orarul lui de antre- 
nament și uşa ei era mereu deschisă atunci când el sosea. 

Nu fusese capabil să nu se mai gândească la ceea ce-i spu- 
sese fata în camera lui sau să nu se întrebe de ce o persoană 
care pierduse totul avea să-şi dedice viaţa ajutând familia 
omului care îi luase totul. Când ea îi spusese: Deoarece nu 
aveam unde altundeva să merg... preţ de o secundă nu fusese 
Sorscha, ci Celaena, zdrobită de jale, de durere şi de furie, ve- 
nind în camera sa deoarece nu avea la cine altcineva să se 
ducă. El n-avea să ştie niciodată ce însemna acea pierdere, 
însă bunătatea Sorschăi faţă de el - pe care până acum el o 
răsplătise mişeleşte — îl izbi în cap ca o piatră. 

Dorian intră în atelierul ei, iar Sorscha îşi ridică privirea de 
la masă şi îi surâse, larg şi drăguţ și... ei bine, nu acesta era mo- 
tivul pentru care găsea pretexte de a veni zilnic acolo? 

Îşi ridică încheietura, deja înţepenită, care zvâcnea. 

- Am căzut rău pe ea, zise în loc de salut. 

Ea dădu ocol mesei, lăsându-i lui destul timp pentru a-i 
admira silueta longilină, îmbrăcată într-o rochie simplă. Avea 
mișcări fluide, gândi el, şi adesea se surprindea minunân- 
du-se de felul în care ea îşi folosea mâinile. 

- Nu prea pot să fac mare lucru în legătură cu asta, spuse 
ea după ce-i examină încheietura. Însă am un tonic împotriva 
durerii - doar pentru a o atenua, şi pot să vă pun braţul într-o 
eşarfă, dacă... 

- O, zeilor, nu. Fără eşarfă. Gărzile își vor aduce mereu 
aminte de asta. 

Ochii ei scânteiară, doar un pic - aşa cum se întâmpla 
atunci când era amuzată și încerca din răsputeri să nu fie. 

Dar dacă nu se punea problema unei eșarfe, atunci nu avea 
nicio scuză să se afle acolo şi, cu toate că avea o întrunire 
stupidă de consiliu într-o oră şi mai trebuia să se şi îmbăieze... 
Se ridică. 

- La ce lucrezi? 

Precaută, ea se îndepărtă cu un pas de el. Întotdeauna făcea 
aşa, pentru a păstra zidul ridicat. 

— Păi, azi am câteva tonice şi alifii de făcut pentru unii din- 
tre servitori şi gărzi — pentru a le completa stocurile. 

Fl ştia că nu ar fi trebuit, dar se mişcă pentru a privi peste 
umărul ei îngust la masa de lucru, la vase, la fiole şi la pahare. 
Ea scoase un mic sunet din gâtlej, iar el îşi înghiți zâmbetul, 
aplecându-se mai tare. 

- În mod normal, e o sarcină pentru ucenici, dar azi au fost 
foarte ocupați şi m-am oferit să preiau câteva dintre trebu- 
rile lor. 

Când era emoţionată, de obicei vorbea aşa. Ceea ce, Dorian 
remarcase cu o oarecare satisfacție, se întâmpla atunci când se 
apropia de ea, şi nu într-un fel rău — dacă ar fi simțit că era cu 
adevărat stânjenită, ar fi păstrat distanța. Era mai degrabă... o 
mare emoție. Îi plăceau emoțiile. 

- Însă, continuă ea, încercând să se îndepărteze cu un pas, 
pot prepara imediat tonicul dumneavoastră, Înălțimea Voastră. 

EI îi oferi spaţiul de care avea nevoie în timp ce ea se grăbi 
spre masă cu o eficiență plină de graţie, măsurând pulberi şi 
strivind frunze uscate, atât de fermă și de sigură pe sine... Îşi 
dădu seama că o privea lung, atunci când ea vorbi din nou. 

- Prietena dumneavoastră... Campionul regelui. E bine? 

Misiunea ei în Wendlyn era strict secretă, dar putea să sară 
peste asta. 

- E plecată pentru a-i face tatălui meu nişte servicii în ur- 
mătoarele câteva luni. Sper că e bine, cu toate că n-am niciun 
dubiu că ea îşi poate purta singură de grijă. 

- Dar ogarul ei — e bine? 

- Fleetfoot? O, ea e bine. Piciorul i s-a vindecat de minune. 

Acum, ogarul dormea în patul lui, desigur, şi nu-l lăsa în 
pace, cerşind resturi şi recompense întruna, dar... era plăcut 
să aibă ceva ce aparținea prietenei lui în timp ce ea era plecată. 

- Mulțumită ţie. 

O încuviinţare şi tăcerea se lăsă în timp ce ea măsură şi 
turnă un lichid care părea verde. El spera din tot sufletul că 
n-avea să bea chestia aceea. 

- Se spune... zise Sorscha ţinând ochii plecaţi, se spune că 
exista acum câteva luni un animal sălbatic care dădea târcoale 
pe coridoare - că asta a fost ceea ce i-a ucis pe oamenii aceia 

înainte de Yulemas. N-am aflat dacă l-au prins, dar atunci... că- 
teluşa prietenei dumneavoastră arăta de parcă fusese atacată. 

Dorian își folosi toată voința pentru a rămâne liniştit. Aşa- 
dar, ea punea lucrurile cap la cap. Şi nu spusese nimănui. 

- Întreabă, Sorscha. 

Ea simţi un nod în gât şi mâinile îi tremurară puţin - destul 
cât el să vrea să se întindă şi să i le acopere. Dar nu se putea 
mișca, nu până ce ea nu vorbi iar. 

- Ce-a fost? întrebă ea în şoaptă. 

- Vrei răspunsul care să te lase să dormi noaptea sau pe cel 
care cu siguranță nu te va mai lăsa să dormi niciodată? 

Ea ridică privirea spre el, iar el ştiu că voia adevărul. Aşa că 
lăsă să-i scape o respiraţie şi spuse: 

- Au fost două... creaturi diferite. Campionul tatălui meu a 
avut de-a face cu prima. Ea nu ne-a spus nici măcar mie şi nici 
căpitanului până ce nu am înfruntat-o pe cea de-a doua. 

Încă putea auzi răgetul fiinţei în tunel, încă o vedea năpus- 
tindu-se asupra lui Chaol. Încă mai avea coşmaruri despre asta. 

- Restul e învăluit în mister. 

Nu era o minciună. Încă mai existau multe pe care nu le 
ştia. Și nu voia să le afle. 

- V-a pedepsit Majestatea Sa pentru asta? 

O întrebare liniştită, periculoasă. 

- Da. 

Îi îngheţă sângele gândindu-se la asta. Căci, dacă ar fi ştiut, 
dacă tatăl său ar fi aflat că Celaena deschisese cumva un portal... 
Dorian nu putu să împiedice gheaţa să se răspândească în el. 

Sorscha îşi frecă braţele şi aruncă o privire înspre foc. Acesta 
continua să ardă cu flacără, dar... Rahat. El trebuia să plece. 
Acum. Sorscha spuse: 

- Ar omorî-o, nu-i aşa? De aceea nu aţi spus nimic. 

Dorian începu încet să dea înapoi, luptând împotriva ches- 
tiei panicate, sălbatice dinlăuntrul său. Nu putea împiedica 
gheaţa care se ridica, nici măcar nu ştia de unde venea, dar 
continuă să vadă acea creatură în tunele, continuă să audă lă- 
tratul îndurerat al lui Fleetfoot, să-l vadă pe Chaol alergând 
pentru a se sacrifica, astfel încât ei să poată scăpa... 

Sorscha își mângâie lungimea cosiţei sale negre. 

- Şi... şi probabil că l-ar omori şi pe căpitan. 

Harul lui magic erupse. 


După ce Sorscha fusese obligată să aştepte în biroul înghe- 
suit timp de douăzeci de minute, în cele din urmă Amithy păşi 
făloasă, cocul ei strâns făcându-i chipul să pară şi mai sever. 

- Sorscha, zise ea, aşezându-se la biroul ei, încruntându-se. 
Ce să mă fac eu cu tine? Ce exemplu dai tu ucenicilor? 

Sorscha nu-şi ridică din pământ capul. Ştia că fusese lă- 
sată să aştepte pentru a o nelinişti din pricina a ceea ce fă- 
cuse: dărâmase din greșeală masa de lucru și distrusese nu 
doar munca a nenumărate ore, ba chiara câtorva zile de muncă, 
şi numeroase unelte și recipiente scumpe. 

- Am alunecat... am vărsat nişte ulei şi am uitat să-l şterg. 

Amithy pocni din limbă. 

- Curăţenia, Sorscha, este una dintre cele mai de preţ avuţii 
ale noastre. Dacă nu-ţi poți păstra atelierul curat, cum să avem 
încredere că poți avea grijă de pacienţi? De Înălțimea Sa, care a 
fost martor la cea mai recentă dovadă de lipsă de profesionalism 
din partea ta? Mi-am permis să-i cer scuze personal şi m-am 


Amithy miji ochii. 

- Dânsul a spus că va plăti costurile reparațiilor - şi că în 
continuare i-ar plăcea să-l serveşti. 

Sorscha se îmbujoră. Se întâmplase atât de repede. 

În timp ce explozia de gheaţă și de vânt şi de altceva venise 
spre ea, ţipătul Sorschăi fusese întrerupt de trântitul uşii. Asta 
le salvase probabil vieţile, dar ea nu se gândise decât la cum să 
nu-i stea în cale. Aşa că se ghemuise sub masă, ferindu-şi cu 
mâinile capul, şi se rugase. 

Ar fi putut crede că fusese un curent de aer, s-ar fi simţit ca 
o proastă dacă ochii prinţului nu ar fi părut să strălucească în 
momentul dinaintea vântului şi a frigului, dacă vasele din sti- 
clă de pe masă nu s-ar fi spulberat, dacă gheaţa nu ar fi acoperit 
podeaua, dacă el n-ar fi rămas acolo, neatins. 

Nu era posibil. Prinţul... Se auzise un sunet cumplit, sugru- 
mat, şi apoi Dorian căzuse în genunchi, uitându-se sub masă. 

- Sorscha! Sorscha. 

Ea icnise, incapabilă să-și găsească cuvintele. 

Amithy bătea darabana pe biroul din lemn, cu degetele ei 
lungi, osoase. 

- lartă-mă dacă am fost lipsită de delicateţe, zise ea, dar 
Sorscha ştia că femeii nu-i păsa deloc de maniere. Dar ţin să-ţi 
amintesc şi că interacțiunea cu pacienţii, în afara îndatoririlor 
noastre, este interzisă. 

Nu putea exista niciun alt motiv pentru care prinţul Dorian 
ar fi preferat-o pe Sorscha în locul lui Amithy, desigur. Sorscha 
continuă să-şi privească mâinile încleştate în poală, încă 
împestriţate cu tăieturi de la cioburile mici de sticlă. 

- Nu trebuie să-ţi faci griji pentru asta, Amithy. 

- Bine. Nu-mi place să-ţi văd poziția compromisă. Înălțimea 
Sa are o anume reputaţie în ceea ce priveşte femeile. 

Un mic surâs infatuat. 

- Și la această curte sunt multe femei frumoase. Iar tu nu te 
numeri printre ele. 

Sorscha dădu aprobator din cap şi înghiţi insulta, aşa cum 
o făcea şi o făcuse mereu. Așa supravieţuise, așa rămăsese in- 
vizibilă în toți acei ani. 

Îi promisese prințului în minutele de după explozia sa, 
atunci când ea încetase să mai tremure şi îl văzuse. Nu magia, 
ci panica din ochii lui, spaima şi durerea. El nu era un duşman 
care folosea puteri interzise, ci un tânăr care avea nevoie de 
ajutor. De ajutorul ei. 

Nu putea întoarce spatele, nu-i putea întoarce lui spatele, 
nu putea spune nimănui ceea ce văzuse. Ar fi făcut asta pentru 
oricine altcineva. 

Îi spusese prințului pe tonul calm pe care îl rezerva pentru 
pacienţii foarte grav răniţi: 

- Nu am de gând să spun nimănui. Dar acum mă veţi ajuta 
să răstorn masa şi apoi mă veţi ajuta să curăţ asta. 

Fl doar o privise lung. Ea se ridicase, observând tăieturile 
fine de pe mâinile sale, care începuseră deja să o usture. 

- Nu intenţionez să spun nimănui, repetase ea, apucând un 
colț al mesei. 

Fără un cuvânt, el se dusese la celălalt capăt şi o ajutase să 
răstoarne masa pe o parte, paharele şi vasele din ceramică ră- 
mase căzând pe podea. Părea să fie un accident, iar Sorscha se 
dusese în colțul încăperii pentru a lua o mătură. 

- Când deschid uşa asta, îi spusese, calmă și liniștită în con- 
tinuare şi nu prea simțindu-se în apele ei, ne vom preface. Dar 
după ziua de azi, după această... 

Dorian rămăsese rigid, de parcă ar fi aşteptat lovitura care 
să-l doboare. 

- După asta, spusese ea, dacă e în regulă pentru dumnea- 
voastră, vom încerca să găsim modalități de a împiedica asta să 
se mai întâmple. Poate că există vreun tonic care să o suprime. 

Fl rămăsese la fel de palid. 

- Îmi pare rău, şoptise el, iar ea ştiuse că vorbea serios. 

Se dusese la uşă şi îi aruncase un zâmbet. 

- Voi începe să caut în seara asta. Dacă găsesc ceva, vă dau 
de ştire. Şi poate... nu acum, ci mai târziu... dacă Înălțimea 
Voastră are bunăvoința, ar putea să-mi spună câte ceva despre 
cum de este posibil. Poate îmi este de ajutor. 

Nu-i lăsase răgazul să spună da, dar în schimb deschisese 
ușa, se întorsese spre haosul din încăpere și spusese, ceva mai 
tare decât de obicei: 

- Îmi pare foarte rău, Înălțimea Voastră... era ceva pe podea 
şi am alunecat şi... 

După aceea, fusese ușor. Băgăcioşii de vindecători sosiseră 
să vadă ce se întâmplase şi unul dintre ei alergase la Amithy. 
Prințul plecase, iar Sorschăi i se poruncise să aștepte acolo. 

Amithy se sprijini cu antebraţele pe birou. 

- Sorscha, Înălțimea Sa a fost extraordinar de generos. Să- 
ți fie învăţătură de minte! Eşti norocoasă că nu te-ai rănit mai 
tare. 

- Am să-i aduc azi o ofrandă Silbei, minţi Sorscha, mică şi 
tăcută, şi ieşi. 

x 


Chaol se lipi de alcovul întunecat al unei clădiri, ţinându-și 
respiraţia atunci când Aedion se apropie de silueta înveș- 
mântată în mantie de pe alee. Dintre toate locurile în care se 
așteptase ca Aedion să meargă atunci când se furișase de la 
propria-i petrecere de la tavernă, nu se așteptase să se numere 
această mahala. 

Aedion dăduse un adevărat spectacol făcând pe gazda 
generoasă: cumpărase băuturi, își salutase oaspeţii, asigurân- 
du-se că toată lumea îl văzuse făcând câte ceva. Şi exact atunci 
când nu se uita nimeni, Aedion ieșise pe ușa din față, de parcă 
i-ar fi fost prea lene să iasă prin ușa ascunsă din spate. Un 
beţiv care se clătina, arogant şi nepăsător şi trufaș. 

Chaol aproape că se lăsase păcălit. Aproape. Apoi, Aedion 
o luase pe următoarea stradă, îşi trăsese gluga peste cap şi 
pornise fără să se mai legene. 

El urmărise din întuneric cum Aedion părăsea cartierul 
bogat şi se plimba printre cocioabe, alegând aleile și străzile în- 
tortocheate. Ar fi putut trece drept un bărbat bogat, aflat în 
căutarea unui anumit soi de femei. Până ce se oprise în fața unei 
clădiri şi silueta cu mantie și două spade se apropiase de el. 

Chaol nu auzi schimbul de cuvinte dintre Aedion şi străin, 
dar putu să descifreze suficient de bine tensiunea dintre cei 
doi. După o clipă, Aedion îl urmă pe noul venit, nu înainte de 
a scruta aleea, acoperișurile, întunericul. 

Chaol se ţinu la distanță. Dacă îl prindea pe Aedion cumpă- 
rând substanţe ilegale, ar fi fost destul pentru a-l face să se 
calmeze — să ţină petrecerile la un nivel scăzut și să controleze 
legiunea Bane atunci când avea să sosească. 

Chaol se ţinu pe urmele lui, atent la privirile celor pe lângă 
care trecea, la fiecare beţiv, orfan şi cerşetor. Pe o stradă uitată 
de pe docurile Avery, Aedion și silueta în mantie se furişară 
într-o clădire dărăpănată. Nu era o clădire oarecare, dacă pu- 
neau la socoteală santinelele postate la colț, la ușă, pe aco- 
periş, ba care mişunau chiar și pe stradă, încercând să se 
amestece printre ceilalți. Nu erau gărzi regale sau soldaţi. 

Nu era un loc de unde să cumperi opiacee şi nici plăceri 
carnale. El memorase informaţiile pe care le adunase Celaena 
despre rebeli şi îi pândise ori de câte ori îl urmărise pe Aedion, 

dar fără folos. Celaena pretinsese că ei căutau o cale prin care 
să-i înfrângă puterile regelui. Lăsând alte implicații deoparte, 
dacă ar fi putut afla nu doar cum înăbuşise regele magia, ci, de 
asemenea, şi cum să o elibereze înainte de a fi târât înapoi în 
Anielle, atunci secretul lui Dorian ar fi putut fi mai puţin 
exploziv. Cumva, l-ar fi putut ajuta, iar Chaol avea să-l ajute 
întotdeauna pe prietenul său, pe prinţul său. 

Nu-și putu stăpâni un fior pe şira spinării atunci când 
atinse Ochiul Elenei şi îşi dădu seama că acea clădire părăsită, 
cu toate gărzile ei, duhnea a obiceiuri de-ale rebelilor. Poate că 
nu era o simplă coincidenţă faptul că ajunsese aici. 

Era atât de concentrat asupra inimii sale care bătea nebu- 
neșşte, încât Chaol nici nu apucă să se întoarcă înainte ca un 
pumnal să îl împungă în coaste. 


CAPITOLUL 19 


Chaol nu se luptă, deşi ştia că cel mai probabil avea să fie 
omorât şi nicidecum să capete răspunsuri. Recunoscu santi- 
nelele după armele uzate şi mişcările lor precise, curgătoare. 
N-avea să uite nicicând acele amănunte, nu şi după ce petre- 
cuse o zi ca prizonierul lor într-un depozit — şi fusese de faţă 
atunci când Celaena îi secerase de parcă ar fi fost tulpini de 
grâu. Ei nu ştiuseră niciodată că însăşi fosta lor regină venise 
să-i măcelărească. 

Santinelele îl forțară să se aşeze în genunchi într-o încăpere 
goală care mirosea a fân învechit. Chaol îl descoperi pe Aedion, 
alături de un bărbat în vârstă, care părea cunoscut, privindu-l 
lung. Era cel care o implorase pe Celaena să se oprească în acea 
noapte la depozit. Bărbatul nu avea nimic remarcabil; hainele 
uzate îi erau obişnuite, trupul slab, dar nu uscat. Alături de el 
stătea un tânăr pe care Chaol îl recunoscu după râsul său 
moale, răutăcios: garda care îl tachinase atunci când fusese 
luat prizonier. Părul brunet, lung până la umeri, atârna în voie 
în jurul unui chip care era mai mult crud decât chipeș, în spe- 
cial din pricina cicatricei care i se întindea de la frunte până la 
obraz. Acesta eliberă santinelele cu o mișcare a bărbiei. 

- Măi să fie, zise Aedion, învârtindu-se în jurul lui Chaol. 

Îşi scosese spada, care sclipea în lumina difuză. 

- Căpitanul Gărzii, moştenitorul Aniellei și spion? Oare ţi-a 
dezvăluit iubita anumite secrete ale meseriei? 

- Atunci când dai petreceri şi îi convingi pe oamenii mei 
să-şi părăsească posturile, atunci când tu nu eşti prezent la acele 
petreceri deoarece te furișezi pe străzi, este de datoria mea să 
aflu de ce, Aedion. 

Tânărul cu fața acoperită de cicatrice, înarmat cu două 
spade, veni mai aproape, dându-i târcoale împreună cu Aedion. 
Doi prădători, evaluându-și captura. Probabil că aveau să se 
lupte pentru stârvul lui. 

- Ce păcat că al vostru Campion nu e aici să te salveze de 
data asta, spuse cel cu faţa brăzdată de cicatrice pe un ton calm. 

- Ce păcat că voi n-aţi fost acolo să-l salvaţi pe Archer Finn, 
îi dădu Chaol replica. 

Văzu cum își dilată nările, iar un licăr de furie apăru în vi- 
clenii ochi căprui. Tânărul rămase însă tăcut în timp ce bătrâ- 
nul ridică o mână. 

- Regele te-a trimis? 

- Am venit din cauza lui, răspunse Chaol, împingând bär- 
bia înainte. Însă vă căutam pe voi doi, precum şi micul vostru 
grup. Amândoi sunteţi în pericol. Indiferent ce ai crede tu că 
vrea Aedion, indiferent de ce-ţi oferă el, regele îl ţine din scurt. 

Poate că acel moment de sinceritate avea să-i asigure ceea 
ce îi era necesar: încredere și informaţii. 

Însă Aedion râse hămăit. 

- Poftim? 

Însoţitorii lui se întoarseră spre el, ridicând întrebător din 
sprâncene. Chaol aruncă o privire la inelul de pe degetul gene- 
ralului. Nu se înșelase. Era identic cu inelele pe care le purtau 
regele, Perrington şi ceilalți. 

Aedion surprinse privirea lui Chaol şi se opri din a se în- 
vârti în jurul lui. 

Preţ de o clipă, generalul îl privi lung, un licăr de surpriză 
şi de amuzament ivindu-se pe chipul lui ars de soare. Apoi, 
Aedion toarse ca o pisică: 

- Te-ai dovedit a fi cu mult mai interesant decât am crezut 
eu, Căpitane. 

- Explică-te, Aedion, îi ceru bătrânul calm, dar pe un ton 
hotărât. 

Aedion zâmbi larg în timp ce-şi scotea inelul negru de pe 
deget. 

- În ziua în care regele mi-a dăruit Spada din Orynth, mi-a 
oferit şi un inel. Graţie moştenirii mele, simţurile mele sunt... 
mai ascuţite. Mi s-a părut că inelul mirosea ciudat - şi ştiam 
că numai un prost ar fi acceptat acest gen de dar de la el. Așa 
că am pus să mi se facă o copie. Pe cel adevărat l-am aruncat 
în mare. Însă mereu m-am întrebat ce făcea, rosti el gânditor, 
aruncând inelul cu o mână şi prinzându-l cu cealaltă. Aparent, 
Căpitanul ştie. Şi dezaprobă. 

Bărbatul cu două săbii încetă şi el să mai dea târcoale, iar 
rânjetul pe care i-l oferi lui Chaol era unul sălbatic. 

- Ai dreptate, Aedion, spuse el, fără să-şi desprindă privirile 
de la Chaol. Fl este mai interesant decât pare. 

Aedion vâri inelul în buzunar de parcă ar fi fost... de parcă 
ar fi fost cu adevărat un fals. Iar Chaol își dădu seama că dez- 
văluise mai mult decât intenţionase să o facă. 

Aedion își reîncepu turele, cu bărbatul plin de cicatrice 
imitându-i cu graţie mișcările. 

- O descătuşare de magie - când n-a mai rămas niciun fel 
de magie, cugetă generalul cu voce tare. Şi, cu toate acestea, 
m-ai urmărit, crezând că mă aflam sub vraja regelui. Crezând 
că ai putea să mă foloseşti pentru a câștiga bunăvoința rebe- 
lilor? Fascinant. 

Chaol își ținu gura închisă. Deja spusese îndeajuns pentru 
a se blestema singur. 

Aedion continuă: 

- Ăştia doi spun că prietena ta, asasina, era o simpatizantă 
a rebelilor. Că ea i-a dat informaţii lui Archer Finn fără să stea 
pe gânduri - că le-a permis rebelilor să iasă pe furiș din oraş 
atunci când i s-a ordonat să-i omoare. Ea ţi-a spus despre ine- 
lele regelui sau ai descoperit tu însuţi bârfa asta picantă? Ce 
anume se petrece în acel palat de cleştar atunci când regele nu 
e atent? 

Chaol se abținu să răspundă. Când deveni limpede că re- 
fuza să vorbească, Aedion clătină din cap. 

- Ştii cum trebuie să se termine asta, zise Aedion, și nu era 
nimic ironic în spusele lui. 

Erau doar calcule făcute cu sânge rece. Adevăratul chip al 
Lupului din Nord. 

- După cum văd eu lucrurile, ţi-ai semnat singur condam- 
narea la moarte atunci când ai decis să mă urmărești, iar acum 
că ştii atât de multe... Ai două opțiuni, Căpitane: te putem 
tortura până scoatem tot de la tine şi apoi te omorâm, sau ne 
poţi spune ce știi și te vom cruța de suferință. Cât mai puțin 
dureros, pe onoarea mea. 

Se opriră din a-i mai da târcoale. 

Chaol se mai întâlnise cu moartea de câteva ori în ultimele 
luni. Se întâlnise, o văzuse şi avusese de-a face cu ea. Însă 
această moarte, fără ca Dorian, mama lui şi Celaena să nu afle 
niciodată ce i se întâmplase... Ideea îl dezgusta. ÎI înfuria. 

Aedion se apropie de locul în care Chaol era în genunchi. 

Ar fi putut să-i vină de hac celui cu cicatrice, apoi spera că 
îi va putea face față lui Aedion - sau cel puţin spera să poată 
fugi. Trebuia să lupte, căci era singura cale prin care putea 
accepta, îmbrăţişa acest fel de moarte. 

Sabia lui Aedion era pregătită - sabia care îi aparținea 
Celaenei după neam și de drept. Chaol presupusese că era un 
ucigaș cu două feţe. Aedion era un trădător. Dar nu pentru 
Terrasen. Aedion jucase un joc foarte periculos încă de la 
venirea lui aici — încă de când regatul său se prăbușise cu zece 
ani în urmă. Faptul că îl păcălise pe rege, care crezuse că pur- 
tase inelul lui în tot acest timp - asta era cu adevărat o infor- 
maţie pe care Aedion ar fi fost dispus să o păstreze în siguranţă, 
deşi erau şi alte informaţii pe care Chaol le-ar fi putut folosi, 
poate, pentru a scăpa cu viaţă de acolo. 

Indiferent de cât de zguduită fusese Celaena atunci când 
plecase, acum era în siguranță. Era departe de Adarlan. Însă 
Dorian, cu harul lui magic, ameninţarea secretă pe care o re- 
prezenta, nu era. Aedion trase aer în piept, pregătindu-se să-l 
omoare. Tot ceea ce îi mai rămăsese era să-l protejeze pe 
Dorian. Era tot ceea ce contase vreodată cu adevărat. Dacă 
aceşti rebeli chiar ştiau ceva - orice - despre magia care ar fi 
putut ajuta la eliberarea ei, dacă ar fi putut să-l folosească pe 
Aedion pentru a obține informaţiile... 

Era un joc de noroc - cel mai important pe care îl jucase 
vreodată. Aedion ridică sabia. 

Cu o rugăciune în gând pentru iertare, Chaol îl privi pe 
Aedion în ochi. 

- Aelin trăieşte. 


* 


Aedion Ashryver fusese supranumit Lup, general, prinț, tră- 
dător şi criminal. Şi era toate aceste lucruri şi chiar mai mult. 
Mincinos, escroc şi farsor erau preferatele sale în mod deo- 
sebit — titlurile pe care numai cei apropiaţi lui le știau. 

Târfa din Adarlan, așa îi spuneau cei care nu-l cunoșteau. 
Era adevărat - în multe feluri, era adevărat şi lui nu-i păsase, 

nu cine ştie ce. Îi permisese să mențină controlul în Nord, să 
mențină vărsarea de sânge la un nivel minim. Jumătate dintre 
cei din Bane erau rebeli, iar cealaltă jumătate simpatizanți, 
astfel încât multe dintre „bătăliile“ din Nord fuseseră înscenări, 
povestea conţinea cel puţin o înşelăciune şi o exagerare, de 
vreme ce cadavrele se ridicau la adăpostul întunericului și se 
duceau acasă la familiile lor. Târfa din Adarlan. Nu-i păsase. 
Până acum. 

Văr - acela fusese cel mai îndrăgit titlu. Văr, neam, protec- 
tor. Acelea erau numele secrete pe care le adăpostea adânc 
înăuntrul său, numele pe care le şoptea în sinea sa atunci când 
vântul nordic urla prin munţii Staghorn. Uneori, vântul se- 
măna cu ţipetele pe care oamenii săi le scoteau când erau con- 
duși la eşafod. Alteori, suna ca Aelin - Aelin, cea pe care o 
iubise, cea care ar fi trebuit să fie regina lui şi căreia i-ar fi făcut 
într-o zi jurământul de sânge. 

Aedion stătea pe scândurile putrede ale docului pustiu din 
mahala, privind ţintă la Avery. Căpitanul era alături de el, 
scuipând sânge în apă din pricina bătăii pe care i-o dăduse 
Ren Allsbrock, cel mai nou conspirator al lui Aedion şi, în 
acelaşi timp, un alt bărbat sculat din mormânt. 

Ren, moștenitor şi Lord de Allsbrock, se antrenase cu 
Aedion în copilărie - şi, cândva, fusese rivalul său. În urmă cu 
zece ani, Ren şi bunicul lui, Murtaugh, scăpaseră de eşafod 
datorită unei diversiuni inițiate de către părinţii lui Ren, care 
îi costase viața şi îi lăsase lui Ren cicatricea urâtă de pe faţă. 
Însă Aedion nu ştiuse - îi crezuse morți şi fusese uluit să afle 
că ei erau grupul secret rebel pe care îl vânase la sosirea în 
Rifthold. Auzise zvonurile potrivit cărora Aelin era în viață şi 
aduna o armată, şi că venise din Nord pentru a da de capătul 
problemei şi pentru a-i distruge pe mincinoșşi, preferabil fă- 
cându-i bucăți. 

Convocarea regelui constituise o scuză convenabilă. Ren şi 
Murtaugh recunoscuseră pe loc că zvonurile fuseseră împrăş- 
tiate de un fost membru al grupului lor de rebeli. Ei nu avuse- 
seră şi nici nu auziseră vreodată de vreun contact cu răposata 
lor regină. Însă întâlnindu-i pe Ren și pe Murtaugh se între- 
base cine altcineva ar mai fi putut supraviețui. Nu-şi îngăduise 
niciodată să spere că Aelin... 

Aedion își vâri sabia în teaca de lemn şi își trecu degetele 
pline de cicatrice de-a lungul ei, insistând pe crestături şi pe 
linii, fiecare semn o poveste a unei lupte legendare purtate, 
despre regii de mult dispăruți. Sabia era ultima fărâmă de do- 
vadă că odată, în Nord, existase un regat puternic. 

Nu era sabia lui, nu chiar. În acele prime zile pline de sânge 
şi de cuceriri, regele din Adarlan smulsese sabia din trupul lui 
Rhoe Galathynius, înainte ca acesta să se răcească, şi o adusese 
în Rifthold. Şi acolo rămăsese, sabia care ar fi trebuit să îi 
aparţină lui Aelin. 

Astfel că Aedion luptase ani în şir în acele teatre de război 
şi pe acele câmpuri de bătălie, luptase pentru a-și demonstra 
neprețuita valoare în faţa regelui şi acceptase tot ceea ce i se 
făcuse, iar şi iar. Când el şi legiunea Bane câştigaseră prima 
bătălie, iar regele îl proclamase Lupul din Nord şi se oferise 
să-i facă un hatâr, Aedion ceruse sabia. 

Regele pusese solicitarea pe seama unui romantism de ado- 
lescent în vârstă de optsprezece ani, iar Aedion se fălise cu 
propria-i glorie până ce toată lumea crezuse că era un trădător, 
un ticălos care masacra și care îşi râdea de sabie prin simpla 
atingere a acesteia. Însă recâștigarea sabiei nu-i anulase eșecul. 

Cu toate că avea treisprezece ani şi se afla în Orynth, la 
peste şaptezeci de kilometri, atunci când Aelin fusese omorâtă 
pe proprietatea statului, el ar fi trebuit să împiedice acest fapt. 
Fusese trimis în ţara ei la moartea mamei sale pentru a deveni 

sabia şi scutul lui Aelin, pentru a sluji la Curtea unde se presu- 
punea că acea copilă de regi avea să domnească. Aşa că ar fi 
trebuit să plece călare atunci când castelul erupsese în urma 
veştii că Orlon Galathynius fusese asasinat. Înainte ca oricine 
să o poată face, Rhoe, Evalin şi Aelin erau morți. 

Aceasta era amintirea pe care o cărase cu el, amintirea des- 
pre persoana căreia îi aparținea sabia şi căreia, când avea să-şi 
dea sufletul şi să ajungă pe Lumea Cealaltă, avea, în cele din 
urmă, să i-o dea. 

Dar acum, sabia, acea povară pe care o acceptase de ani 
buni, părea... mai uşoară şi mai ascuţită, mult mai fragilă. In- 
finit mai prețioasă. Îi fugise lumea de sub picioare. 

Preţ de o clipă după ce Căpitanul Gărzii rostise acele cu- 
vinte, nimeni nu mai scosese niciun cuvânt. Aelin trăiește. Apoi, 
Căpitanul spusese că va vorbi doar cu Aedion despre asta. 

Ren îl umpluse de sânge cu acea precizie pe care Aedion o 
admira în silă, doar pentru a demonstra că ei nu glumeau cu 
privire la torturarea lui, însă căpitanul încasase loviturile. Și, 
ori de câte ori Ren lua o pauză, Murtaugh privea dezaprobator, 
iar căpitanul repeta acelaşi lucru. După ce deveni limpede că 
el fie avea să-i spună lui Aedion, fie avea să moară, îi ceru lui 
Ren să se oprească. Moştenitorul din Allsbrock se zbârli, dar 
Aedion avusese de-a face cu destui tineri ca el pe câmpurile de 
luptă. Niciodată nu-i trebuia prea mult timp pentru a-i aduce 
pe făgaş. Aedion îl privi lung, insistent, iar Ren dădu înapoi. 

Şi aşa se face că ajunseră aici, Chaol ştergându-și fața cu o 
bucată de material ruptă din propria-i cămașă. În ultimele 
minute, Aedion ascultase cea mai incredibilă poveste pe care 
o auzise vreodată. Povestea Celaenei Sardothien, infama asa- 
sină, care era pregătită de către Arobynn Hamel, povestea 
decăderii ei şi a anului petrecut în Endovier şi cum îl încheiase 
participând la acea caraghioasă competiție pentru a deveni 

Campionul regelui. Povestea lui Aelin, regina lui, ajunsă pe un 
câmp al morții, apoi slujind în casa dușmanului ei. 

Aedion își încleştă mâinile pe balustradă. Nu putea fi ade- 
vărat. Nu după zece ani. Zece ani fără speranţă, fără dovezi. 

- Are ochii tăi, îi spuse Chaol, mișcându-şi maxilarul. 

Dacă această asasină - o asasină, o zeilor din ceruri - era 
într-adevăr Aelin, atunci ea era Campionul regelui. Caz în care 
căpitanul era... 

- Tu ai trimis-o în Wendlyn, exclamă Aedion cu o voce aspră. 

Lacrimile aveau să apară mai târziu. Pe moment, era pustiit. 
Gol. Toate minciunile, toate zvonurile, acţiunile şi petrecerile 
pe care le dăduse, toate bătăliile, reale sau false, toate cele câ- 
teva vieţi pe care le luase pentru ca alții să poată trăi... Cum 
avea să-i explice ei toate astea? Târfa din Adarlan. 

- Nu ştiam cine este. Am considerat doar că va fi mai în 
siguranţă acolo pentru ceea ce e. 

- Îţi dai seama că n-ai făcut decât să-mi dai un motiv şi mai 
bun de a te omori. 

Aedion îşi încleștă maxilarul. 

- Îți dai seama ce risc ţi-ai asumat spunându-mi? Aş putea 
lucra pentru rege - tu credeai că îi sunt supus lui şi nu aveai ca 
dovadă decât un zvon. La fel de bine ai fi putut să o omori 
chiar tu. 

Prostul - un prost, un tâmpit nechibzuit. Însă căpitanul 
era cel care deţinea poziţia de putere - nobilul căpitan al re- 
gelui atingea acum cu vârful piciorului linia trădării. Se mi- 
rase de loialitatea căpitanului atunci când Ren îi spusese des- 
pre implicarea Campionului regelui în chestiunea rebelilor, 
dar... la naiba. Aelin. Aelin era Campionul regelui, Aelin îi 
ajutase pe rebeli şi îl spintecase pe Archer Finn. Genunchii 
începeau să-l lase, dar îşi reprimă şocul, surpriza, groaza şi 
licărul de încântare. 

- Ştiam că e un risc, spuse căpitanul. Însă oamenii care au 
acele inele - ceva se schimbă în privirea lor, un soi de întu- 
nericime care, uneori, se manifestă fizic. De când ai sosit aici, 
la tine n-am văzut-o. Şi n-am văzut pe nimeni care să dea atât 
de multe petreceri la care să participe doar câteva minute. Nu 
ţi-ai fi luat atâtea măsuri de precauţie pentru a-ţi ascunde 
întâlnirile dacă ai fi fost supusul regelui, mai ales că în toată 
această perioadă legiunea Bane n-a venit, în pofida asigurărilor 
tale că vor fi prezenţi aici foarte curând. Nu se leagă. 

Privirea căpitanului o întâlni pe cea a lui Aedion. Poate că 
nu era chiar atât de prost, totuși. 

- Cred că ea ar vrea ca tu să ştii. 

Căpitanul privi în lungul râului spre mare. Locul duhnea. 
Aedion simţise mirosuri şi mai neplăcute şi văzuse lucruri și 
mai urâte în teatrele de război, însă mahalaua din Renaril le 
întrecea pe toate. Şi capitala Terrasenului, Orynth, cu turnul 
său strălucitor odinioară, rămas acum doar un morman de 
pietre albe, murdare, decăzuse la acest nivel de sărăcie şi de 
disperare. Dar, poate, într-o bună zi, nu prea îndepărtată... 

Aelin trăia. Trăia şi era o ucigaşă, la fel ca el, și lucra pentru 
acelaşi bărbat. 

- Prinţul știe? 

Nu fusese niciodată capabil să vorbească cu prinţul fără 
să-şi amintească de zilele de dinainte de căderea Terrasenului; 
nu putuse să-și ascundă ura. 

- Nu. Nici măcar nu știe de ce am trimis-o în Wendlyn. Și 
nici că ea este... că amândoi sunteți... Fae. 

Aedion nu avusese nicicând nici măcar o fărâmă din pu- 
terea care clocotea în venele ei, putere care incendiase biblio- 
teci şi cauzase îngrijorare generală, astfel că se discutase - în 
lunile dinainte ca lumea să se ducă naibii — să fie trimisă un- 
deva, astfel încât să poată să înveţe să o controleze. Surprinsese 

discuţiile despre trimiterea ei la diferite academii sau la tutori 
în țări îndepărtate, însă niciodată la mătușa lor, Maeve, care 
aştepta ca un păianjen cu plasa pregătită să vadă ce se întâmpla 
cu nepoata ei. Și, cu toate acestea, ea sfârşise în Wendlyn, la 
uşa mătuşii ei. 

Nici Maeve nu ştiuse niciodată și nici nu-i păsase cu ade- 
vărat de harurile lui înnăscute. Nu, tot ceea ce avea el erau 
unele trăsături fizice ale neamului lor nemuritor: tărie, iuţeală, 
auz ascuţit, miros dezvoltat. Asta îl făcea să fie un adversar 
formidabil pe câmpul de luptă - şi îi salvase viața de multe ori. 
Îi salvase sufletul, asta dacă avea dreptate căpitanul în legătură 
cu acele inele. 

- Se va întoarce? întrebă Aedion calm. 

Prima dintre foarte multele întrebări pe care le avea pentru 
căpitan, acum că se dovedise a fi mai mult decât un slujitor 
util al regelui. 

În ochii lui Chaol era destulă agonie cât Aedion să înţeleagă 
că o iubea. Să ştie şi să simtă o împunsătură de gelozie, fie și 
numai pentru că el o cunoștea atât de bine. 

- Nu ştiu, recunoscu Chaol. 

Dacă n-ar fi fost duşmanul lui, Aedion l-ar fi respectat pe 
bărbat pentru sacrificiul lui. Însă Aelin trebuia să se întoarcă. 
Avea să se întoarcă. Spera doar că întoarcerea sa nu însemna 
un drum spre eșafod. 

Avea să-şi facă ordine în gândurile cumplite atunci când 
avea să fie singur. Strânse cu putere balustrada, luptând cu 
imboldul de a pune mai multe întrebări. 

Căpitanul îl cântări atunci din priviri de parcă ar fi putut 
vedea pe sub toate măştile pe care Aedion le purtase vreodată. 
Preţ de o secundă, Aedion luă în calcul varianta de a-și înfige 
sabia în căpitan și de a-i arunca trupul în Avery, în pofida in- 
formațiilor pe care le deţinea. Căpitanul aruncă și el o privire 

spre sabie, iar Aedion se întrebă dacă nu se gândea și el la 
același lucru - regretând decizia de a fi avut încredere în el. 
Căpitanul ar fi trebuit să regrete, ar fi trebuit să se blesteme 
fiindcă fusese un prost. 

Aedion întrebă: 

- De ce îi urmăreai pe rebeli? 

- Am crezut că s-ar putea să deţină informaţii preţioase. 

Trebuiau să fie foarte preţioase, în cazul acesta, dacă el 
riscase şi se dăduse în vileag drept trădător pentru a le obţine. 

Aedion fusese dispus să-l tortureze pe Căpitan - ba chiar 
să-l omoare. Făcuse lucruri și mai urâte în viaţa lui. Însă să-l 
tortureze şi să-l omoare pe iubitul reginei n-avea să dea bine 
dacă... atunci când ea avea să se întoarcă. Acum, căpitanul era 
cea mai grozavă sursă de informaţii a sa. Voia să ştie mai multe 
despre Aelin, despre planurile ei, despre cum era ea și cum o 
putea găsi. Voia să ştie totul. Orice. Mai ales unde stătea căpi- 
tanul acum pe tabla de joc - şi ce ştia căpitanul despre rege. 
Aşa că Aedion zise: 

- Spune-mi mai multe despre acele inele. 

Dar căpitanul scutură din cap. 

- Vreau să închei un târg cu tine. 


CAPITOLUL 20 


Ochiul învineţit încă arăta groaznic, dar, în cursul săptă- 
mânii următoare, pe măsură ce Celaena îşi îndeplinea însărci- 
nările la bucătărie, încercând şi nereuşind să se transforme în 
compania lui Rowan şi, în general, evitând pe toată lumea, 
starea i se îmbunătăţi. Sosiră ploile lungi de primăvară, iar 
bucătăria era plină în fiecare seară, prin urmare Celaena își 
făcu un obicei din a mânca în întunericul de pe trepte, sosind 
exact înainte ca Păstrătorul Poveştilor să înceapă să vorbească. 

Păstrătorul Poveştilor - acesta era Emrys, un titlu de onoa- 
re atât printre Fae, cât și printre oamenii din Wendlyn. Ceea 
ce însemna era că atunci când el începea să spună o poveste, 
te aşezai şi tăceai din gură. Mai însemna şi că el era o bibliotecă 
ambulantă de legende şi mituri ale regatului. 

Până atunci, Celaena îi cunoscuse pe cei mai mulţi dintre 
locuitorii fortăreței, fie şi numai în sensul în care asocia nu- 
mele cu chipurile. Îi studiase din instinct, pentru a învăţa des- 
pre tot ceea ce o înconjura, despre potenţialii duşmani şi 
amenințări. Ştia că şi ei o studiau, atunci când credeau că nu e 
atentă. Orice urmă de regret pe care o simţea pentru că nu se 
apropia de ei era înlăturată de faptul că nici ei nu catadicseau 
să se apropie de ea. 

Singura persoană care făcea un efort era Luca, cel care o 
asalta pe Celaena cu întrebări în timp ce munceau, sporo- 
văia întruna despre antrenamentele sale, despre bârfele din 

fortăreață, despre vreme. Odată, îi vorbise despre altceva — 
într-o dimineaţă, când ea făcuse un efort colosal pentru a se 
da jos din pat şi numai cicatricea din palmă o ajutase să-şi 
planteze picioarele pe duşumeaua rece ca gheaţa. Spăla vasele 
de la micul dejun, privind ţintă pe fereastră fără a vedea nimic, 
simţindu-şi membrele grele, când Luca lăsă o oală în chiuvetă 
şi îi spuse încetişor: 

- Mult timp n-am putut să vorbesc despre ce mi s-a întâm- 
plat înainte să vin aici. Au existat zile în care n-am putut să 
vorbesc deloc. Nici să mă dau jos din pat n-am putut. Dar 
dacă... când simţi nevoia să vorbeşti... 

Îl redusese la tăcere cu o privire lungă. De atunci, el nu mai 
adusese vorba despre asta. 

Din fericire, Emrys îi lăsa spaţiu. Mult spațiu, mai ales 
atunci când Malakai venea în timpul micului dejun pentru a 
se asigura că Celaena nu făcuse vreo belea. De obicei, ea evita 
să se uite la celelalte cupluri din fortăreață, dar aici, unde nu 
putea să se îndepărteze... ura apropierea lor, felul în care ochii 
lui Malakai se luminau de fiecare dată când îl vedea. Ura asta 
atât de tare, încât se sufoca. 

Nu-l întrebase niciodată pe Rowan de ce venea şi el să as- 
culte poveştile lui Emrys. În ceea ce-i privea, în afara antre- 
namentului nu existau unul pentru celălalt. 

Antrenament era un mod generos de a descrie ceea ce 
făceau, de vreme ce ea nu ducea nimic la bun sfârşit. Nu se 
transformase nici măcar o dată. El mârâia, rânjea superior şi 
sâsâia, dar ea n-o putea face. În fiecare zi, de fiecare dată când 
Rowan dispărea pentru câteva clipe, ea încerca, dar... nimic. 
Rowan ameninţa s-o târască înapoi la gorgane, căci se părea 
că era singurul loc care declanşa un răspuns, dar el renunţă - 
spre surprinderea ei - atunci când ea îi spuse că şi-ar tăia sin- 
gură beregata înainte de a intra din nou în acel loc. Așa că se 

blestemau reciproc, stăteau într-o tăcere meditativă între rui- 
nele templului şi, din când în când, aveau acele partide de 
urlat fără cuvinte. Dacă era într-o stare de spirit deosebit de 
proastă, el o obliga să taielemne — buştean după buştean, până 
ce de-abia mai putea să ridice toporul, iar mâinile i se acope- 
reau de bășici. Dacă ea avea de gând să fie supărată pe toată 
lumea, zicea el, dacă intenţiona să-l facă să-şi piardă timpul 
neschimbându-se, atunci putea, la fel de bine, să se facă utilă 
în vreun fel. 

Toată această aşteptare... pentru ea. Pentru transformarea 
care o făcea să se cutremure numai gândindu-se la ea. 

Era a opta zi de când ajunsese acolo, după ce frecase oale şi 
tigăi până ce nu mai putea de durere de spate, când Celaena se 
opri la jumătatea drumului spre coama deja familiară a dealului. 

- Am o rugăminte. 

Ea nu i se adresa niciodată, decât dacă era nevoie — de cele 
mai multe ori pentru a-l blestema. Însă acum îi zise: 

— Vreau să te văd pe tine transformându-te. 

Urmă o clipire a acelor ochi verzi placizi. 

- Tu nu te bucuri de privilegiul de a da ordine. 

- Arată-mi cum o faci. 

Amintirile ei de Fae în Terrasen erau înceţoșate, de parcă 
cineva i-ar fi vărsat ulei peste ele. Nu-şi amintea să-l fi văzut 
pe vreunul dintre ei transformându-se, unde le dispăreau veş- 
mintele, cât de iute era... El o fixă cu privirea, părând să spună: 
Doar de data asta, şi apoi... 

Un licăr de lumină, o clipocire de culoare şi un șoim fâlfâi 
din aripi, îndreptându-se spre cea mai apropiată ramură. Se 
aşeză pe aceasta, clămpănind din cioc. Ea scrută terenul aco- 
perit de muşchi. Nici urmă de veșminte sau de arme. Îi luase 
doar câteva secunde. 

EI slobozi un țipăt de luptă şi se năpusti cu ghearele îndrep- 
tate spre ochii ei. Ea sări în spatele copacului exact atunci 
când se petrecu o altă fulgerare, apoi un alt tremur de culoare, 
apoi el apăru îmbrăcat și înarmat, mârâindu-i în față. 

- E rândul tău. 

Ea refuză să-i ofere satisfacția de a o vedea tremurând. 
Era... incredibil. Incredibil să vezi transformarea. 

- Unde îţi dispar hainele? 

- Undeva, între. Nu-mi pasă în mod deosebit. 

Avea ochii lipsiţi de bucurie, morți. Avea senzaţia că și ea 
arăta la fel zilele acelea. Ştia că aşa arătase în noaptea în care 
Chaol o surprinsese spintecându-l pe Archer în tunel. Ce 
anume îl lăsase pe Rowan atât de lipsit de suflet? 

EI îşi dezveli dinţii, însă ea nu se supuse. La fortăreață, îi 
urmărise din priviri pe războinicii semi-Fae, iar aceştia mâ- 
râiau şi îşi dezveleau dinţii din orice. Nu erau acei indivizi 
diafani, gentili, pe care îi zugrăveau legendele, pe care ea şi-i 
amintea vag din 'Terrasen. Nu se ţineau de mâini dansând în 
jurul pomului de armindeni, cu flori în păr. Erau prădători, 
cei mai mulți dintre ei. Unele dintre femeile dominante erau 
la fel de agresive, înclinate să mârâie atunci când erau provo- 
cate sau le era foame. Se gândi că s-ar fi acomodat printre ei, 
dacă şi-ar fi dat silinţa. 

Continuând să-i susţină privirea fixă a lui Rowan, Celaena 
îşi domoli respiraţia. Își închipui nişte degete fantomatice în- 
tinzându-se şi extrăgând forma ei de Fae. Își imagină o undă 
de culoare şi lumină. Se împinse să iasă din carcasa ei muri- 
toare. Dar... nimic. 

- Uneori mă întreb dacă asta nu e o pedeapsă pentru tine, 
rosti ea printre dinţi. Dar ce ai fi putut să faci de ai scos-o din 
sărite pe Majestatea Sa Nemuritoare? 

- Nu folosi tonul ăsta atunci când vorbeşti despre ea! 

- O, pot să folosesc orice ton vreau eu. Iar tu poţi să mă 
tachinezi şi să mârâi la mine şi să mă obligi să tai lemne toată 
ziua, însă fără să-mi smulgi limba, nu poţi să... 

Mai iute decât fulgerul, el întinse mâna, iar ea se sufocă, 
tresărind atunci când el îi prinse limba între degete. Ea mușcă, 
tare, dar el nu-i dădu drumul. 

- la mai zi o dată, toarse el. 

Celaena se sufocă în timp ce el continua să o ciupească de 
limbă, şi vru să-i ia pumnalele, simultan pocnindu-l cu genun- 
chiul între picioare, dar el se împinse în ea, un zid de muşchi 
tari şi mai multe sute de ani de antrenamente letale prinzând-o 
ca într-o capcană, cu spatele lipit de un copac. Prin comparaţie, 
ea era o glumă - o glumă —, iar limba ei... 

Îi dădu drumul, iar ea icni, nemaiavând aer. Îl blestemă, 
făcându-l în fel şi chip, şi scuipă la picioarele lui. Și atunci, el 
o mușcă. 

Ea ţipă în timp ce caninii lui îi perforară locul dintre gât şi 
umăr, un gest primitiv de agresiune - o mușcătură atât de 
puternică şi de revendicativă, încât fu prea uluită să se mai 
poată mișca. O ţintuise de copac şi o ţinea nemișcată, caninii 
pătrunzându-i adânc, sângele curgându-i pe cămașă. Țintuită, 
ca orice ființă debilă. Însă ea asta devenise, nu-i aşa? Nefo- 
lositoare, jalnică. 

Ea mârâi, mai multanimal decât ființă conştientă. Şi împinse. 

Rowan făcu un pas înapoi, dinţii sfâşiindu-i pielea când ea 
îl lovi în piept. Celaena nu simţi durerea, nu-i păsă de sânge 
sau de fulgerarea de lumină. 

Nu, ea voia să-i sfâşie beregata - să i-o sfâşie cu caninii 
alungiţi pe care şi-i dezveli în faţa lui în timp ce-şi desăvârşea 
transformarea şi scotea un răget. 


CAPITOLUL 21 


Rowan rânji. 

- Aşa, da. 

Avea sânge - sângele ei — pe dinţi, gură şi bărbie. Iar acei 
ochi străluciră atunci când el îi scuipă sângele pe pământ. Pro- 
babil că, pentru el, ea avea gust de canal. 

Ea auzi un țipăt în urechi şi Celaena se aruncă asupra lui. 
Se aruncă, apoi se opri, în timp ce studia lumea cu o claritate 
uluitoare, o mirosea, o gusta şi o inspira ca pe cel mai bun vin. 
În numele zeilor, acest loc, acest regat mirosea divin, miro- 
sea ca... 

Se transformase. 

Ea gâfâi, cu toate că plămânii îi spuneau că nu mai respira 
scurt și că acest trup nu mai avea nevoie de atâtea respiraţii. 
Simţea o gâdilătură pe gât - încet, pielea ei începea să se prindă. 
În această formă se vindeca mai rapid. Datorită harului 
magic... Respiră. Respiră. 

Era acolo ridicându-se, un foc mistuitor pârâindu-i în vene, 
în buricele degetelor, pădurea din jurul lor fiind mult mai învă- 
păiată, şi atunci... 

Ea se împinse înapoi. Luă frica și o folosi ca pe un berbece 
înăuntrul ei, împotriva puterii, împingând-o în jos, în jos. 

Rowan se apropie de ea. 

- Las-o să iasă. Nu i te împotrivi. 

Un puls bătea alături de al ei, prinzând-o, mirosind a ză- 
padă şi a pin. Puterea lui Rowan, care o tachina pe a ei. Nu ca 
focul ei, ci un har de gheaţă şi vânt. Un şoc îngheţat la cotul ei 
o făcu să cadă cu spatele lipit de copac. Harul magic o muşșca 
acum de obraz. Harul magic o ataca. 

Focul mistuitor explodă într-un zid de flăcări albastre, 
repezindu-se spre Rowan, mistuind copacii, luna, pe ea însăşi, 
până ce... 

Dispăru, absorbit în neant, cu tot cu aerul pe care ea îl 
respira. 

Celaena căzu în genunchi. În timp ce se apuca de gât de 
parcă ar fi putut să și-l despice pentru a respira, în faţa ochilor 
îi apărură cizmele lui Rowan. El îi scosese aerul din ea - îi 
sufocase focul. Deţinea o mare putere, un control fantastic. 
Maeve nu-i dăduse un instructor cu abilități similare - în 
schimb, îi trimisese pe cineva cu o putere capabilă să îi stingă 
focul, cineva pe care nu l-ar fi deranjat să o facă dacă ea ar fi 
devenit o ameninţare. 

Cu un şuierat, aerul se repezi la vale în gâtul ei. Ea îl înghiţi 
icnind, cu lăcomie, de-abia înregistrând agonia în timp ce se 
transforma la loc în forma ei muritoare, lumea devenind iar 
tăcută şi mohorâtă. 

- Iubitul tău știe ce eşti? 

O întrebare rece. 

Ea îşi ridică fruntea, fără să-i pese cum aflase el. 

- Ştie tot. 

Nu era întru totul adevărat. 

Ochii lui scăpărară - din pricina cărei emoții, ea nu-şi putea 
da seama. 

- Nu te voi muşca din nou, zise el, iar ea se întrebă ce anume 
gustase el în sângele ei. 

Ea mârâi, însă sunetul fu mut. Fără colți. 

- Chiar dacă e singurul mod de a mă face să mă transform? 

El porni să urce în sus pe coamă. 

- Nu muęti femeia altor bărbaţi. 

Ea mai mult auzi decât simți cum ceva moare în glasul ei 
atunci când îi spuse: 

- Nu suntem... împreună. Nu mai suntem. Am renunțat la 
el înainte de a veni aici. 

Fl privi peste umăr. 

- De ce? 

Plat, plictisit. Dar, totuşi, puţin curios. 

Ce-i păsa ei dacă el afla? Își strânse mâna pumn în poală, 
încheieturile degetelor albindu-i-se. De fiecare dată când se 
uita la inel și îl atingea prinzându-i strălucirea, acesta săpa un 
gol în ea. 

Ar fi trebuit să-şi scoată afurisenia aia. Dar ştia că n-avea 
s-o facă, fie şi numai din pricina acelei agonii aproape con- 
stante pe care o merita. 

- Deoarece el e mai în siguranță dacă mă găseşte respin- 
gătoare, aşa cum mă găseşti şi tu. 

- Măcar ai învăţat o lecţie. 

Când ea îşi înălță capul, el zise: 

- Oamenii pe care îi iubeşti sunt arme pe care ei le vor 
folosi împotriva ta. 

Ea nu voia să-şi amintească cum fusese folosită Nehemia — 
cum se folosise ea însăși - împotriva ei, pentru a forţa o reacţie. 
Voia să pretindă că nu începea să uite cum arăta Nehemia. 

- Transformă-te iar, îi ordonă Rowan, ridicându-și bărbia 
în direcţia ei. 

- De data asta, încearcă să... 

Eatocmaiuita cum arăta Nehemia. Nuanţa ochilor ei, curbura 
buzelor, mirosul ei. Râsul ei. Răgetul din mintea Celaenei se 
stinse, redus la tăcere de acea nimicnicie familiară. 

Nu lăsa să se stingă acea lumină. 

Dar Celaena nu ştia cum să o oprească. Singura persoană 
căreia i-ar fi putut spune, care ar fi putut înţelege... Era îngro- 
pată într-un mormânt neîmpodobit, departe de pământul 
încălzit de soare pe care îl iubise. 

Rowan o apucă de umeri. 

- Mă asculţi? 

Ea îl privi plictisită, cu toate că el îşi înfipsese degetele în 
pielea ei. 

- De ce nu mă muęti iar? 

- De ce să nu-ţi aplic pedeapsa pe care o meriţi? 

El părea pornit să o facă, aşa că ea clipi. 

- Dacă vreodată ridici un bici asupra mea, te voi jupui de viu. 

EI îi dădu drumul și porni în jurul luminișului, un animal 
de pradă evaluându-și victima. 

- Dacă nu te transformi din nou, săptămâna viitoare vei 
face tură dublă la bucătărie. 

- Bine. 

Măcar munca la bucătărie avea rezultate cuantificabile. Cel 
puţin la bucătărie ştia cum stăteau lucrurile și ştia ce făcea. 
Însă această... promisiune pe care o făcuse, târgul pe care îl 
încheiase cu Maeve... Fusese o proastă. 

Rowan se opri din mers. 

- Eşti inutilă. 

- Spune-mi ceva ce nu ştiu. 

El continuă: 

- Probabil că ai fi fost mult mai de folos lumii dacă, de fapt, 
ai fi murit acum zece ani. 

Ea îl privi sec în ochi şi îi spuse: 

Rowan n-o opri atunci când ea se întoarse la fortăreață și 
împachetă. Totul dură un minut, căci nu-şi desfăcuse bagajul 
şi nu mai avea arme. Se gândi că ar fi putut să facă fortăreața 
bucăţi pentru a afla unde le pitise Rowan sau să le fure de la 
semi-Fae, însă ambele operaţii necesitau timp şi ar fi avut 
parte de mai multă atenţie decât îşi dorea. Nu vorbi cu nimeni 
în timp ce ieşea. 

Avea să găsească o altă cale de a afla despre cheile Wyrd, 
despre cum să-l distrugă pe regele din Adarlan şi cum să eli- 
bereze Eyllwe. Dacă o ţinea tot așa, ea nu urma să mai aibă 
înlăuntrul ei nicio putere de a lupta. 

Reţinuse cărările pe care veniseră, dar când o luă pe pantele 
acoperite de copaci, se bizui mai mult pe soarele ascuns de 
nori pentru a se orienta. Avea să întreprindă călătoria înapoi, 
să găsească mâncare pe drum şi să se gândească la altceva. 
Fusese de la bun început o misiune eşuată. Măcar nu fusese 
întârziată prea mult — cu toate că acum trebuia să se grăbească 
şi să găsească mai iute răspunsurile de care avea nevoie şi... 

- Asta faci? Fugi când lucrurile devin dificile? 

Rowan stătea în picioare între doi copaci drept în calea ei — 
fără îndoială zburase până acolo. 

Ea se strecură pe lângă el simţindu-şi picioarele dureroase 
de la mersul pe jos. 

- Ai scăpat de obligația de a mă antrena, aşa că nu mai am 
nimic să-ți spun, iar tu nu mai ai nimic să-mi spui. Fă-ne 
amândurora o favoare şi du-te naibii. 

Un mârâit. 

- Ai fost nevoită să lupţi vreodată în viaţa ta pentru ceva? 

Ea slobozi un râs profund, amar, şi porni mai repede, co- 
tind spre vest, fără a-i păsa de direcţie, ci dorind mai degrabă 
să se îndepărteze de el. El se ţinu însă lesne după ea, picioarele 
lui lungi şi musculoase devorând terenul plin de muşchi. 

- Cu fiecare pas pe care îl faci, dovedeşti că am dreptate. 

- Nu-mi pasă. 

- Nu ştiu ce vrei de la Maeve - ce răspunsuri cauţi, dar tu... 

- Nu ştii ce vreau de la ea? 

Fu mai mult un strigăt, decât o întrebare. 

- Ce părere ai de salvarea lumii de regele din Adarlan? 

- Dece să te deranjezi? Poate că lumea nu merită să fie salvată. 

Şi ea ştia ce voia el să spună. Acei ochi lipsiţi de viață spu- 
neau mai multe decât ar fi crezut. 

- Deoarece am făcut o promisiune. I-am promis prietenei 
mele că voi trăi pentru a vedea regatul ei eliberat. 

Îşi îndesă palmele pline de cicatrice în faţa lui. 

- Am făcut un legământ care nu poate fi încălcat. Iar tu şi 
Maeve - ticăloşi blestemaţi de zei — staţi în calea mea. 

Îşi reluă coborârea. El o urmă. 

- Cum rămâne cu poporul tău? Cum rămâne cu regatul tău? 

- Le este mai bine fără mine, întocmai cum ai zis. 

Când mârâi, tatuajul lui începu să se încreţească. 

- Aşadar, ai salva altă ţară, dar nu pe a ta. De ce nu poate 
prietena ta să-şi salveze singură regatul? 

- Pentru că e moartă! 

Ea urlă ultimul cuvânt atât de tare, încât o ustură gâtul. 

- Pentru că e moartă, iar eu am rămas cu viaţa asta de nimic! 

El abia catadicsi să o privească, afişând aceeași linişte ani- 
malică. Când ea porni, el nu o mai urmă. 

Celaena pierduse socoteala distanţei pe care o parcursese 
sau în ce direcţie călătorea. Nici nu-i prea păsa. Nu mai rostise 

cuvintele - e moartă - din ziua în care Nehemia fusese luată 
de lângă ea. Era moartă, iar Celaenei îi era dor de ea. 

Noaptea se lăsă mai devreme din cauza norilor, tempera- 
tura scăzând brusc în timp ce tunetul bubuia în depärtare. 
Mergând, îşi meşteri nişte arme: găsi o piatră ascuțită şi ciopli 
crengi pe care le transformă în sulițe rudimentare; pe cea mai 
lungă o folosi drept baston de mers şi, cu toate că erau mai 
mult niște țepe, ea își spuse că cele două mai scurte erau pum- 
nale. Erau mai bune decât nimic. 

Fiecare pas era mai greu decât ultimul, iar ei îi mai rămăsese 
destul simț de conservare pentru a începe să caute un loc în 
care să-şi petreacă noaptea. Era aproape întuneric atunci când 
găsi un loc decent: o peşteră nu prea adâncă săpată în partea 
laterală a unei lespezi de granit. 

Adună iute destule lemne pentru un foc şi sesiză ironia si- 
tuației. Dacă ar fi avut cât de cât control asupra harului ei 
magic... îşi reprimă gândul chiar înainte de a-l termina. Nu 
mai făcuse un foc de mulți ani, aşa că avu nevoie de câteva 
încercări, dar reuși chiar când tună deasupra micii peşteri şi 
cerurile se deschiseră. 

Îi era foame şi, din fericire, găsi câteva mere la fundul sacu- 
lui ei, împreună cu nişte teggya veche din Varese, care încă era 
comestibilă, chiar dacă greu de mestecat. După ce mâncă atât 
cât putu să suporte, îşi trase mantia în jurul ei și se cuibări 
într-o parte a peşterii. 

Nu-i scăpară ochişorii care străluceau, pândind printre 
rugii de mure, de după bolovani şi copaci. Niciunul nu o mai 
deranjase din acea primă seară şi nici nu veniseră mai aproape. 
Nici instinctele ei denaturate, după cum le simţea în ultimele 
săptămâni, nu indicară vreo alarmă. Nu-i dojeni şi nici nu 
prea îi băgă în seamă. 

Locul era aproape confortabil cu focul și ploaia care ră- 
păia - nu ca în camera ei friguroasă. Deşi era epuizată, îşi 
simţea capul oarecum limpede. Începea din nou să fie ea în- 
săşi, cu armele ei improvizate. Făcuse o alegere înțeleaptă 
când plecase. Fă ceea ce trebuie să faci, îi spusese Elena. Ei 
bine, fusese nevoită să plece înainte ca Rowan să o sfâşie în 
atâtea bucăţi, încât n-ar mai fi avut niciodată şansa să se 
adune laolaltă. 

Mâine avea să pornească la drum. Localizase ceea ce părea 
a fi drumul stricat, uitat, pe care l-ar fi putut urma în josul 
dealului. Atâta timp cât continua să meargă spre câmpie, își 
putea găsi drumul înapoi spre coastă. Avea să încropească un 
nou plan în timp ce mergea. 

Era bine că plecase. 

Oboseala o lovi atât de crunt, încât după ce se întinse lângă 
foc adormi în câteva secunde, cu o mână încleştată pe suliță. 
Probabil că ar fi moțăit până în zori dacă din pricina unei tă- 
ceri subite nu s-ar fi trezit cu o smucitură. 


CAPITOLUL, 22 


Focul Celaenei trosnea în continuare, ploaia răpăind din- 
colo de gura peşterii, dar în pădure se lăsase tăcerea. Ochişorii 
care o priveau dispăruseră. 

Se ridică în picioare, cu sulița într-o mână şi cu țepuşa în 
cealaltă, şi se strecură spre intrarea îngustă a peşterii. Din pri- 
cina ploii şi a focului, nu reușea să-şi dea seama de nimic, însă 
i se zburlise părul de pe tot corpul şi o duhoare tot mai puter- 
nică se infiltra, venind dinspre pădure. Mirosea a piele şi hoit. 
Altfel față de ceea ce simţise la gorgane. Mai veche şi aducând 
mai tare a pământ şi... mai hămesită. 

Deodată, focul păru cel mai prostesc lucru pe care îl făcuse 
vreodată. 

Fără focuri. Aceasta fusese singura regulă a lui Rowan în 
timpul călătoriei spre fortăreață. Și se ţinuseră departe de dru- 
muri — ocolindu-le cu desăvârșire pe cele uitate, năpădite de bu- 
ruieni. Cele asemănătoare cărării pe care o ochise în apropiere. 

Liniştea se adânci. 

Se furișă în pădurea îmbibată de ploaie, împiedicându-se şi 
dizlocând cu degetele de la picioare rădăcini şi pietre, în timp 
ce ochii i se adaptau la întuneric. Continuă însă să meargă 
înainte - îndepărtându-se de vechea cărare. 

Ajunse atât de departe, încât peştera era acum doar ceva 
mai mult de o luminiţă pe versantul de deasupra, un licăr de 
lumină învăluind copacii. Ca un afurisit de far. Îşi poziţionă 


MOȘTENITOAREA FOCULUI 203 


mai bine sulița şi ţepuşa, fiind pe punctul de a-şi continua 
drumul, când fulgeră. 

În faţa peşterii ei pândeau trei siluete înalte, cu membre 
lungi şi subțiri. 

Cu toate că stăteau în două picioare ca oamenii, ea știa că 
nu erau ființe umane. Nici Fae nu erau. 

Într-o tăcere perfectă, mai făcu un pas, apoi altul. Ei căutau 
în continuare la intrarea peşterii, mai înalți decât oamenii, 
nici bărbaţi și nici femei. 

Vârcolacii stau la pândă, o avertizase Rowan în prima zi de 
antrenament, căutând piei de om pentru a le duce înapoi în 
peșterile lor. Ea fusese prea năucită ca să întrebe sau să-i pese. 
Însă acum... acum, acea nepăsare, acea copleșitoare trăire 
avea să o omoare. Să o jupoaie. 

Wendlyn. Tărâmul coşmarurilor aievea, acolo unde legen- 
dele cutreieră pământul. În pofida anilor în care învățase să se 
furişeze, percepea fiecare pas ca pe o pocnitură, fiecare respi- 
raţie părea asurzitoare. 

Tunetul mugi, iar ea se folosi de zgomot pentru a face câți- 
va pași. Se opri în dosul unui alt copac, respirând cât de încet 
putea, şi se uită atentă, pentru a supraveghea colina din spatele 
ei. Fulgeră iarăși. 

Cele trei siluete dispăruseră, însă acum era învăluită de mi- 
rosul rânced de piele. Piei de om. 

Examină copacul după care se pitise. Trunchiul era prea 
alunecos de la mușchi şi de la ploaie pentru a se cățăra, iar ra- 
murile prea sus. Nici ceilalți copaci nu erau mai buni. Și la ce 
bun să fi fost înțepenită într-un copac, în miezul unei furtuni 
cu descărcări electrice? 

Ţâşni spre următorul copac, evitând cu atenţie toate beţele şi 
frunzele, blestemându-și tăcută lentoarea pasului și... La naiba 
cu toate! O zbughi la fugă, simțind sub picioare pământul 

alunecos acoperit de muşchi. Deslușea copacii, unele pietre mai 
mari, însă panta era abruptă. Se ținu pe picioare, chiar dacă în 
urma ei pocneau tufişurile, alergând din ce în ce mai repede. 

În timp ce fugea ca vântul la vale pe panta povârnită, dis- 
perată să ajungă pe teren ferm, nu îndrăznea să-şi ia ochii de 
la copaci și pietre. Poate că teritoriul lor de vânătoare se sfârșea 
pe undeva - poate că ar fi putut să-i întreacă, fugind până în 
zori. Coti spre est, continuând să coboare, şi se apucă de un 
trunchi de copac pentru a-şi face vânt, aproape pierzându-și 
echilibrul în timp ce se izbi de ceva dur şi rigid. 

Despică aerul cu sulița - numai pentru a fi prinsă de două 
mâini masive. 

Încheieturile ei pulsau în agonie pe măsură ce degetele o 
strângeau suficient de puternic cât să nu poată să-și înfigă 
arma în agresorul ei. Se răsuci, ridicând un picior pentru a-şi 
lovi atacatorul, şi surprinse un licăr al unor colți... Ba nu, nu 
colți. Dinţi. 

Însă nici vorbă de piei cusute. Numai un păr de argint, stră- 
lucind de la ploaie. 

Rowan o trase spre el, împingând-o spre ceea ce părea a fi 
un copac scorburos. 

Ea continuă să gâfâie fără zgomot, însă respiraţia nu-i de- 
veni mai lesnicioasă atunci când Rowan o apucă de umeri și 
îşi lipi gura de urechea ei. Paşii zgomotoşi încetară. 

- Ai să asculți fiecare cuvinţel pe care ţi-l voi spune. 

Vocea lui Rowan era mai blândă decât ploaia de afară. 

- Altminteri, ai să mori în noaptea asta. Pricepi? 

Ea încuviinţă cu o mişcare a capului. E] îi dădu drumul - 
doar pentru a-şi scoate sabia și o bardă care arăta periculos. 

- Supravieţuirea ta depinde în întregime de tine. 

Mirosul se înteţi din nou. 

- Trebuie să te transformi acum. Altminteri, încetineala ta 
de muritor te va ucide. 

Ea încremeni, dar apoi se întinse, pipăind după un fir de 
putere. Nu găsi nimic. Trebuia să existe un declic, un loc înlă- 
untrul ei de unde să o poată comanda... Un sunet pătrunzător 
de piatră pe metal răsună prin ploaie. Apoi altul. Și încă unul. 
Îşi ascuţeau cuţitele. 

- Harul tău magic... 

- Ei nu respiră, aşa că nu au nevoie de aer. Gheaţa i-ar înce- 
tini, însă nu i-ar opri. Vântul meu deja îndepărtează mirosul 
nostru de ei, însă nu pentru mult timp. Aelin, transformă-te! 

Aelin. Nu era un test, nici un truc complicat. Vârcolacii nu 
aveau nevoie de aer. 

Tatuajul lui Rowan străluci atunci când fulgerul lumină 
spaţiul în care se aflau. 

- Într-o clipă va trebui să fugim. Forma pe care o iei atunci 
când o vom face ne va determina soarta. Aşa că respiră şi 
transformă-te! 

Cu toate că instinctul se împotrivea, ea închise ochii. In- 
spiră o dată. Apoi, încă o dată. Plămânii i se deschiseră, plini 
de aerul rece, dulce, iar ea se întrebă dacă Rowan o ajuta şi 
cu asta. 

O ajuta. Și era dispus să întâmpine o soartă îngrozitoare 
pentru ca ea să rămână în viață. N-o lăsase singură. Nu fusese 
singură. 

Se auzi un blestem înăbuşit și Rowan se izbi de ea, de parcă 
ar fi vrut s-o ocrotească cu trupul lui. Nu, nu s-o ocrotească. 
Să o acopere, să acopere licărul de lumină. 

Ea de-abia simţi durerea - fie şi pentru că în clipa în care 
simţurile ei de Fae îşi intrară în rol, ea trebui să-şi ducă o 
mână la gură pentru a nu vomita. O, zeilor, izul lor era mai rău 
decât al oricărui cadavru cu care avusese de-a face! 

Acum îi auzea cu delicatele ei urechi ascuțite, ascultând 
fiecare pas pe care îl făceau când tustrei își croiau sistematic 
drumul în josul colinei. Vorbeau cu glasuri ciudate, grave - 
masculine și feminine în acelaşi timp, toate vorace. 

- Acum sunt doi, sâsâi unul dintre ei. 

Ea nu voia să ştie ce putere își exercita forța pentru a le 
permite să vorbească în absenţa aerului. 

- Un mascul Fae i s-a alăturat femeii. Îl vreau - miroase a 
furtuni şi a oțel. 

Celaena se sufocă pe măsură ce izul îi pătrundea în gâtlej. 

- Pe femeie o luăm cu noi - zorile sunt prea aproape. Apoi, 
vom putea să o jupuim pe îndelete. 

Rowan se îndepărtă uşor de ea şi spuse tăcut, fără a fi nevoie 
să fie lângă ea pentru a fi auzit, în timp ce examina pădurea: 

- La cinci sute de metri înspre răsărit se află un râu la baza 
unei stânci mari. 

N-o privi în timp ce-i întindea două pumnale lungi, iar ea 
nu-i mulțumi atunci când dădu drumul armelor improvizate 
şi apucă plăselele din fildeş. 

- Când spun fugi, ai să fugi ca vântul. Calcă pe unde calc eu 
şi sub niciun motiv să nu te întorci. Dacă ne despărțim, aleargă 
drept înainte -— vei auzi râul. 

Ordin după ordin - un comandant pe câmpul de luptă, ferm 
şi letal. Privi de după copac. Izul era acum copleşitor, învăluin- 
du-i din toate părțile. 

- Dacă te prind, nu-i poţi omori - nu cu o armă de muritor. 
Cea mai bună opțiune este să lupţi până ce te poți elibera pen- 
tru a fugi. Ai înţeles? 

Ea încuviinţă. Din nou, îi era greu să respire, iar ploaia era 
acum torențială. 

- La semnalul meu, zise Rowan, adulmecând și auzind lu- 
cruri care scăpau chiar şi simțurilor ei mai ascuţite. Fii gata... 

Luă poziția de alergat, iar Rowan făcu acelaşi lucru. 

- leşiţi, ieşiţi, sâsâi unul dintre ei — atât de aproape, încât ar 
fi putut să fie în scorbură cu ei. 

În tufişurile dinspre apus se auzi un freamăt, de parcă doi 
oameni ar fi alergat. Pe loc, duhoarea vârcolacilor scăzu în in- 
tensitate atunci când ei o luară la goană după crengile care se 
frângeau şi frunzele pe care vântul lui Rowan le trimitea în 
direcția opusă. 

- Acum, sâsâi Rowan, şi o zbughiră din copac. 

Celaena fugi — sau încercă s-o facă. Chiar şi cu vederea mai 
ascuţită, tufele şi pietrele se dovediră a fi un obstacol. Rowan 
fugi înspre tumultul râului, umflat de la ploile de primăvară, 
pasul lui fiind mai lent decât s-ar fi aşteptat ea, dar... dar el în- 
cetinea pentru ea. Trupul Fae era diferit, iar ea se adapta gre- 
şit şi... 

Alunecă, însă o mână o prinse de cot, nelăsând-o să cadă. 

- Mai repede, fu tot ceea ce îi spuse el şi, de îndată ce ea îşi găsi 
echilibrul, el o luă înainte, țâşnind printre copaci ca o pumă. 

Dură numai un minut până ce forţa izului o lovi din nou, iar 
trosnetul tufişurilor se auzi tot mai aproape. Nu-şi lua ochii de 
la Rowan şi de la luminișul din faţă - capătul șirului de copaci. 
Nu mai era mult până acolo unde puteau să sară și... 

Un al patrulea vârcolac sări din locul în care probabil că 
stătuse ascuns la pândă în tufe. Se repezi la Rowan, cu o lică- 
rire de membre lungi, tari ca pielea tăbăcită, brăzdate de cica- 
trice. Nu, nu cicatrice — cusături. Cusături care ţineau laolaltă 
diferitele piei. 

Ea ţipă atunci când vârcolacul făcu saltul neașteptat, însă 
Rowan nu şovăi niciun pas în timp ce se feri şi se răsuci cu o 
viteză inumană, tăind cu sabia şi spintecând fără milă cu barda. 

În acelaşi moment, brațul vârcolacului fu tăiat, iar capul 
desprins de trup. 

Ea s-ar fi putut minuna de felul în care el se mişca, de felul 
în care ucidea, însă Rowan nu se opri din alergat, astfel încât 
Celaena fugi după el, aruncând o singură privire la cadavrul 
pe care războinicul Fae îl zdrobise. 

Bucăţi împrăștiate de piele pe frunzele ude, asemenea veș- 
mintelor lepădate, dar care încă se contractau și foşneau — de 
parcă ar fi așteptat pe cineva care să vină să le coasă înapoi 
una de cealaltă. 

Ea fugi şi mai repede, Rowan continuând să alerge în sal- 
turi în faţa ei. 

Vârcolacii se apropiau din spate, răgând de furie. Apoi, 
tăcură până ce... 

- Crezi că râul vă poate salva? întrebă unul dintre ei, gâfâind, 
lăsând să-i scape un râs care o zgârie până la oase. Credeţi că 
dacă ne udăm, ne pierdem forma? Femeie, port aceste piei de 
peşte încă de când în lume erau doar o mână de oameni. 

Atunci ea avu o viziune a haosului care aștepta în acel râu — 
o lovitură uşoară şi un semi-înec şi ameţeală -— şi ceva care o 
trăgea în jos, tot mai jos, spre fundul liniştit. 

- Rowan, rosti ea în şoaptă, dar el deja dispăruse, trupul lui 
masiv alergând ca fulgerul, drept spre marginea stâncii, cu 
salturi puternice. 

Nu exista nicio modalitate de a opri urmărirea din spatele 
lor. Vârcolacii aveau de gând să sară cu ei. Și, odată ajunşi în 
apă, nu aveau să poată face nimic pentru a-i omori, nicio armă 
umană pe care s-o poată folosi. 

Înlăuntrul ei se deschise o fântână, vastă, de neoprit şi 
groaznică. Rowan pretinsese că nicio armă umană nu-i putea 
ucide. Dar cele ale nemuritorilor? 

Celaena trecu printre copaci, sprintând spre lespedea de 
piatră proeminentă din granit, în timp ce-şi proiecta puterea 
în picioare, plămâni, braţe şi sări. 

Când plonjă, se răsuci pentru a fi cu faţa la stâncă şi spre ei. Ei 
nu erau nimic altceva decât trei trupuri slabe sărind în noaptea 
ploioasă, urlând cu o anticipată plăcere primitivă, triumfătoare. 

- Transformă-te! fu unicul avertisment pe care ea i-l dădu 
lui Rowan. 

Urmăo fulgerare de lumină care îi dădu de ştire că el ascultase. 

Apoi, ea sfâşie totul din acea fântână dinlăuntrul ei, o rupse 
cu ambele mâini și cu toată inima ei înfuriată, lipsită de 
speranţe. 

Căzând, cu părul biciuindu-i chipul, Celaena îşi întinse 
mâinile spre vârcolaci. 

- Surpriză, sâsâi ea. 

Lumea erupse într-un foc albastru, mistuitor. 


x 


Celaena tremura pe malul râului, de frig, de epuizare şi de 
groază. Îngrozită de vârcolaci - și îngrozită de ceea ce făcuse. 

Cu veşmintele uscate datorită transformării, Rowan stătea 
în picioare la câţiva metri de ea, ţinând sub observaţie stâncile 
fumegânde din amonte. Ea îi incinerase pe vârcolaci. Aceştia 
nu avuseseră nici măcar răgazul să ţipe. 

Se lăsă pe vine, cuprinzându-se cu braţele. Pădurea ardea pe 
ambele maluri ale râului - o întindere pe care nu avea curajul 
să o măsoare. Puterea ei era o armă. Un alt fel de armă față de 
cuțite, săgeți sau mâinile ei. Un blestem. 

Avu nevoie de mai multe încercări, dar în cele din urmă vorbi: 

- Poţi să-l stingi? 

- Ai putea chiar tu, dacă ai încerca. 

Când ea nu-i răspunse, el zise: 

- Aproape c-am terminat. 

Într-o clipă, flăcările aflate cel mai aproape de stânci se stin- 
seră. Cât lucrase el oare pentru a le înăbuși? 

- Nu vrem ca focurile tale să atragă și altceva. 

Ea s-ar fi putut deranja să-i răspundă la împunsătură, dar 
era prea obosită şi înfrigurată. Ploaia umplea lumea şi, pentru 
o vreme, domni tăcerea. 

- De ce este atât de vitală transformarea mea? întrebă ea 
într-un sfârșit. 

- Deoarece te îngrozeşte, îi răspunse el. Primul pas spre a 
învăţa să-ţi controlezi puterea este să o stăpâneşti. Fără con- 
trol, cu o izbucnire ca asta, ai putea, cu uşurinţă, să te arzi. 

- Ce vrei să spui? 

O altă privire furtunoasă. 

- Când îţi accesezi puterea, ce simţi? 

Ea se gândi. 

- O fântână, răspunse ea. Îmi simt harul magic ca pe o fântână. 

- I-ai simţit fundul? 

- Există un fund? 

Ea se rugă să existe. 

- Toate harurile magice au un fund - un punct de descăr- 
care. Pentru cei cu haruri mai slabe, e uşor de secat şi uşor de 
reumplut. Ei îşi pot accesa cea mai mare parte a puterii odată. 
Pentru cei cu haruri mai puternice, poate dura însă ore pentru 
a ajunge la fund, pentru a-şi invoca toate puterile la intensi- 
tate maximă. 

- Ție cât îţi ia? 

- O zi întreagă. 

Ea sări. 

- Înainte de o bătălie ne luăm răgazul necesar, astfel încât 
atunci când mergem pe câmpul de luptă suntem în deplinătatea 
puterilor. Poţi să faci şi alte lucruri în același timp, însă o parte 
din tine este acolo, în profunzime, scoțând şi mai mult, și mai 
mult, până ce atingi fundul. 

— Şi când îl scoţi pe tot, acesta pur şi simplu se eliberează în 
valuri uriaşe? 

- Dacă vreau eu. Îl pot elibera în mici izbucniri şi să con- 
tinui aşa o vreme. Dar poate fi greu să-l reții. Uneori, oamenii 
nu disting prietenii de duşmani atunci când mânuiesc atât de 
mult har magic. 

Când ea, în urmă cu câteva luni, își trăsese puterea de cea- 
laltă parte a portalului, resimţise acea lipsă a controlului — 
conştientizase că era cât pe ce să-l rănească și pe Chaol, așa 
cum îl rănise pe demonul pe care îl înfruntase. 

— Cât îţi ia să te recuperezi? 

- Zile. O săptămână, însă depinde de cum am folosit puterea 
şi dacă am secătuit şi ultimul strop. Unii fac greşeala de a încerca 
să ia mai mult înainte de a fi gata sau de a ţine prea mult şi, fie 
îşi ard mințile, fie să ard totul în jurul lor. Tremuratul tău nu e 
numai de la râu, să ştii. E felul în care trupul tău îţi spune să n-o 
faci iar. 

- Din pricina fierului din sângele nostru care se luptă cu 
magia? 

- Așa încearcă uneori dușmanii să lupte împotriva noastră 
dacă nu au har magic - îmbracă totul în fier. 

Probabil că el o văzu când ridică din sprâncene, căci adăugă: 

- Am fost prins o dată. În timpul unei campanii în est, în- 
tr-un regat care nu mai există. M-au încătușat în fiare din cap 
până în picioare pentru a mă împiedica să-i sufoc. 

Ea scoase un fluierat grav. 

- Ai fost torturat? 

- Două săptămâni m-au ţinut pe mesele lor de tortură îna- 
inte ca oamenii mei să mă salveze. 

Îşi desfăcu platoşa pentru antebraţ și își suflecă mâneca de 
pe braţul drept, lăsând la vedere o cicatrice groasă, urâtă, care 
îi înconjura antebraţul și cotul. 

- Mi-au spintecat brațul bucăţică cu bucăţică, apoi mi-au 
scos oasele aici şi... 

- Văd foarte bine ce s-a întâmplat şi ştiu exact cum se face, 
zise ea, simțind stomacul strângându-i-se. 

Nu pentru că văzuse cicatricea, ci... din cauza lui Sam. Sam 
fusese legat de o masă, despicat şi frânt de unul dintre cei mai 
sadici ucigași pe care îi cunoscuse vreodată. 

- Tu ai fost, întrebă Rowan calm, dar lipsit de blândeţe, sau 
altcineva? 

- Am ajuns prea târziu. N-a supraviețuit. 

Din nou se lăsă tăcerea, iar ea se blestemă pentru că fusese 
o proastă şi îi spusese. Dar apoi zise, cu o voce răguşită: 

- Îți mulțumesc pentru că m-ai salvat. 

O uşoară ridicare din umeri, o mișcare vagă. De parcă re- 
cunoştinţa ei ar fi fost şi mai greu de îndurat decât ura şi reti- 
cenţa ei. 

- Sunt legat de regina mea printr-un jurământ de sânge de 
nedesfăcut, aşa că n-am avut altă opțiune decât să mă asigur 
că n-aveai să mori. 

În venele ei se instală puţin din acea greutate de mai înainte. 

- Dar, continuă el, n-aş fi lăsat pe nimeni să aibă o asemenea 
soartă în mâinile vârcolacilor. 

- Un avertisment ar fi fost de folos. 

- Am spus că bântuie ţinutul - încă de acum câteva săp- 
tămâni. Însă, chiar și dacă te-aş fi prevenit azi, ai fi refuzat să 
mă asculți. 

Era adevărat. Ea tremură din nou, de data aceasta atât de 
violent, încât trupul i se transformă înapoi, o străfulgerare se 
lumină şi de durere. Dacă crezuse că îi este frig în trupul ei de 
Fae, era nimic prin comparaţie cu frigul pe care îl simţi odată 
transformată din nou în ființă umană. 

- Care a fost declanșatorul atunci când te-ai transformat 
mai devreme? o întrebă el, de parcă acel moment ar fi fost o 
păsuire față de lumea reală, în care furtuna de gheaţă şi curge- 
rea intermitentă a râului le înăbuşea vorbele pentru a nu fi 
auzite de zei. 

Ea îşi frecă braţele, disperată să găsească un strop de căldură. 

- N-a fost nimic. 

Tăcerea lui cerea informaţii contra informaţii - un târg 
cinstit. Ea oftă. 

- Hai să spunem că au fost frica, necesitatea şi instinctul de 
supraviețuire, impresionant de adânc înrădăcinat. 

- Nu ţi-ai pierdut controlul imediat după transformare. 
Când, în cele din urmă, ţi-ai folosit harul magic, veșmintele 
tale nu au ars; şi nici părul. Iar pumnalele nu s-au topit. 

De parcă abia atunci şi-ar fi amintit că încă le avea, el i le luă. 

Avea dreptate. Harul magic n-o copleşise în momentul în 
care ea se transformase. Până şi în explozia care se întinsese în 
toate direcţiile, ea deținuse destul control încât să se apere pe 
sine. Niciun singur fir de păr nu-i luase foc. 

- De ce a fost altfel de data asta? insistă el. 

- Deoarece n-am vrut ca tu să mori salvându-mă pe mine, 
recunoscu ea. 

- Te-ai fi transformat pentru a te salva pe tine? 

- Părerea ta despre mine este mai mult sau mai puţin aceeași 
cu a mea, aşa că ştii răspunsul. 

El rămase tăcut o vreme, iar ea se întrebă dacă el punea 
lucrurile cap la cap. 

- Nu pleci, spuse Rowan, într-un sfârşit, cu braţele încruci- 
şate. N-ai să scapi de turele duble de la bucătărie, dar nu pleci. 

- De ce? 

El îşi desfăcu mantia. 

- Fiindcă aşa spun eu, de aia. 

Ar fi putut să-i spună că era cel mai afurisit motiv pe care 
îl auzise ea vreodată şi că era un ticălos arogant, dacă nu i-ar 
fi aruncat mantia lui — uscată şi caldă. Apoi, el lăsă să-i cadă în 
poală şi jacheta. 

Când el se întoarse şi porni înapoi spre fortăreață, ea îl 
urmă. 


CAPITOLUL 23 


În ultima săptămână, pentru Manon și clanul Cioc-negru 
nu se schimbaseră prea multe. Continuau să zboare zilnic pen- 
tru a stăpâni balaurii și reușeau să evite un război deschis în 
sala de mese de două ori pe zi. Moştenitoarea Picioare-galbene 
încerca, ori de câte ori putea, să o enerveze pe Manon, însă 
Manon nu-i acorda mai multă atenţie decât ar fi acordat unui 
țânţar care i-ar fi bâzâit deasupra capului. 

Totul se schimbă în ziua selecţiei, atunci când moştenitoa- 
rele şi sabaturile lor îşi alegeau animalele pe care aveau să le 
încalece. 

Patruzeci şi două de vrăjitoare se înghesuiau în jurul gropii 
de antrenament din Colţul Nordic, trei sabaturi plus trei 
Matroane. Îngrijitorii se repeziră sub platforma de vizionare, 
pregătindu-se. Balaurii aveau să fie aduși unul câte unul şi, 
folosind alte bestii drept momeli, aveau să-şi demonstreze cali- 
tăţile. Asemenea celorlalte vrăjitoare, Manon se furişase zilnic 
pe la cuști. Încă îl voia pe Titus. 

Îl voia era o sintagmă mortală. Titus era al ei. Şi dacă se 
ajungea la asta, i-ar fi scos maţele oricărei vrăjitoare ar fi pro- 
vocat-o. În acea dimineaţă își ascuţise unghiile în aşteptarea 
evenimentului. Toate Cele Treisprezece o făcuseră. 

Totuşi, revendicările aveau să fie tranşate într-o manieră 
civilizată. Dacă un animal era revendicat de mai multe dintre 
ele cele trei Matroane aveau să tragă la sorţi. Când venea vorba 

de Titus, Manon ştia precis cine îl râvnea: Iskra şi Petrah, 
moştenitoarele Picioare-galbene şi Sânge-albastru. Le văzuse 
pe amândouă privindu-l cu ochi lacomi. Dacă Manon le-ar fi 
stat în cale, s-ar fi luptat pentru el în zona de antrenament. Îi 
sugerase asta bunicii ei, însă i se spusese că nu era nevoie să se 
certe între ele mai mult decât ar fi fost necesar. Urmau să 
decidă prin tragere la sorți. 

Asta nu-i căzuse bine lui Manon, care stătea în dreptul des- 
chizăturii platformei, flancată de Asterin. Nervozitatea ei se 
intensifică atunci când poarta grea se ridică în fundul gropii. 
Bestia momeală era deja înlănţuită de peretele pătat de sânge, 
un balaur defect, plin de cicatrici, pe jumătate cât masculii, cu 
aripile strânse. De pe platformă se vedea că spinii veninoşi din 
coadă îi fuseseră înlăturați pentru a-l împiedica să se apere 
împotriva neprețuiţilor balauri de călărit. 

Momeala îşi lăsă capul în jos în timp ce poarta scârțâi 
deschizându-se şi primul balaur fu prezentat, ţinut în lanţuri 
de bărbaţi cu feţe foarte palide. Aceştia ţâşniră înapoi imediat 
ce bestia fu adusă, ferindu-se de coada lui mortală și închizând 
poarta în urma lor. 

Manon respiră ușurată. Nu era Titus, ci unul dintre masc- 
ulii de mărime medie. 

Trei santinele făcură un pas în față pentru a-l revendica, însă 
Matroana Sânge-albastru, Cresseida, ridică o mână. 

- Haideţi, mai întâi, să-l vedem în acţiune. 

Unul dintre bărbaţi fluieră strident. Balaurul se repezi la 
momeală. 

Dinţi şi solzi şi gheare, atât de iute şi de brutal, încât până 
şi Manon își ținu respirația. Înlănţuită cum era, momeala 
n-avu nicio şansă și fu ţintuită în mai puţin de o secundă, făl- 
cile masive ţinându-i gâtul în jos. O comandă, un fluierat, şi 
balaurul avea să-l rupă. 

Bărbatul scoase însă un fluierat într-o notă joasă, iar balau- 
rul dădu înapoi. Un alt fluierat şi el se aşeză pe coadă. Încă 
două santinele ieşiră în față. Erau cinci în cursă. Cresseida ri- 
dică un buchet de crenguţe spre competitoare. 

Îi fu atribuit unei santinele Sânge-albastru, care le zâmbi 
celorlalte, apoi balaurului, care era condus înapoi în tunel. Bes- 
tia momeală, care sângera într-o parte, făcu un efort şi se trase 
în întunericul de la perete, în aşteptarea următorului atac. 

Unul după altul, balaurii fură scoşi, atacând cu o forță 
extraordinară şi cu repeziciune. Și unul după altul, santinelele 
îi revendicară. Nu şi pe Titus, nu încă. Ea avea senzaţia că 
Matroanele puseseră asta la cale ca pe un fel de test — să vadă 
cât de bine puteau moştenitoarele lor să se controleze în timp 
ce aşteptau cele mai bune animale de încălecat, să vadă care se 
putea abține cel mai mult. Manon stătea cu un ochi la balauri 
şi cu altul la moștenitoare, care, la rându-le, o priveau în timp 
ce balaurii erau prezentați. 

Și totuşi, prima femelă enormă o îndemnă pe Petrah, moş- 
tenitoarea Sânge-albastru, să facă un pas înainte. Femela era 
cam de mărimea lui Titus şi sfârși prin a muşca o bucată din 
coasta momelii înainte ca antrenorii să poată să o oprească. 
Sălbatică, imprevizibilă, letală. Magnifică. 

Nimeni nu o provocă pe moștenitoarea Sânge-albastru. 
Mama lui Petrah se mulțumi să dea afirmativ din cap, de parcă 
ele ar fi ştiut deja ce animal îşi doriseră. 

Asterin alesese deja cel mai feroce balaur dotat cu sistem 
de camuflaj, o femelă cu ochi isteți. Verişoara ei fusese întot- 
deauna bună la iscodit şi, după o discuţie lungă cu Manon şi 
cu restul santinelelor, hotărâseră că Asterin avea să-şi continue 
rolul printre noile îndatoriri ale Celor Treisprezece. 

Aşa că atunci când femela de culoare albastru-deschis fu 
adusă, Asterin o revendică, ochii acesteia promițând atâta 

brutalitate pură oricui i-ar fi stat în cale, încât, practic, îi stră- 
luceau. Nimeni nu îndrăzni să o provoace. 

Manon privea intrarea în tunel când simți mirosul de smir- 
nă şi rozmarin al moştenitoarei Sânge-albastru alături de ea. 
Asterin mârâi un avertisment slab. 

- Îl aştepţi pe Titus, nu-i aşa? murmură Petrah, care stătea 
şi ea cu ochii aţintiţi pe intrarea în tunel. 

- Şi ce dacă? o întrebă Manon. 

- Aş prefera să fie al tău, decât al Iskrăi. 

Chipul senin al vrăjitoarei nu putea fi citit. 

- Şi eu la fel. 

Nu era sigură ce anume, dar discuţia însemna ceva. 

Era clar, dacă erau văzute stând liniștite de vorbă, însemna 
ceva pentru toate cele prezente. În special pentru Iskra, care 
veni în partea cealaltă a lui Manon. 

- Deja complotaţi? 

Moştenitoarea Sânge-albastru ridică bărbia. 

- Cred că ar fi nemaipomenit dacă Manon l-ar încăleca pe 
Titus. 

Paşi pe nisip, gândi Manon. Oare ce-i spusese Matroana 
Sânge-albastru lui Petrah despre ea? Ce scheme clocea? 

Gura Iskrăi se schimonosi într-o jumătate de zâmbet. 

- Vom vedea ce are de spus Mama cu trei chipuri. 

Manon ar fi putut să-i răspundă ceva, dar chiar atunci Titus 
apăru, tropăind. 

Aşa cum se întâmplase de fiecare dată, ea rămase fără res- 
piraţie văzându-i mărimea şi răutatea. Bărbaţii de-abia reuşiră 
să se retragă pe poartă, împleticindu-se, înainte ca Titus să se 
răsucească, plesnind din coadă în direcţia lor. Ei reuşiseră să-l 
încalece numai de câteva ori, aşa i se spusese. Și totuşi, sub 
călăreţul potrivit, el se domolea de tot. 

Titus nu așteptă fluieratul înainte de a se îndrepta spre bes- 
tia momeală, lovind cu coada sa ţepoasă. Bestia înlănţuită se 
feri cu o iuţeală surprinzătoare, de parcă ar fi simţit atacul 
masculului, iar coada lui Titus se înfipse în piatră. 

Pietrele sfărâmate se prăvăliră peste bestia momeală şi, în 
timp ce aceasta dădea înapoi de frică, Titus lovi din nou. Şi 
din nou. 

Înlănţuită de perete, bestia nu putea să facă nimic. Bărbatul 
fluieră, dar Titus stărui. Se deplasa cu o graţie fluidă și o cru- 
zime neîmblânzită. 

Bestia momeală scheună, iar Manon ar fi putut să jure că 
moștenitoarea Sânge-albastru tresări. Ea nu mai auzise nicio- 
dată strigătul de durere al vreunui balaur, şi totuși, în timp ce 
Titus se lăsă pe vine, ea văzu unde lovise - drept în mijlocul 
rănii pe care bestia o avea într-o parte. 

Părea că Titus ştie unde să lovească pentru a provoca o 
agonie mai mare. Ea știa că era inteligent, dar cât de inteligent 
era? Bărbatul fluieră din nou, şi se auzi un bici. Titus continuă 
să se miște în faţa momelii, gândindu-se cum avea să lovească. 
Nu pentru că ar fi rămas în pană de strategie. Nu, voia să 
savureze lovitura. Să tachineze. 

Un fior de încântare o străbătu pe Manon pe şira spinării. 
Dacă ar fi călărit un animal ca Titus, dacă şi-ar fi sfâşiat duş- 
manii cu el... 

- Dacă îl vrei atât de tare, şopti Iskra, iar Manon îşi dădu 
seama că ea încă stătea alături de ea, acum la numai un pas 
distanţă, de ce nu te duci să-l iei? 

Înainte însă ca Manon să se poată mișca - înainte ca oricine 
să o poată face, deoarece erau cu toţii fermecaţi de acel animal 
superb - în spate i se înfipseră gheare din fier. 

Țipătul lui Asterin umplu peştera, însă Manon cădea, plon- 
jând de la treisprezece metri în groapa de piatră. Se răsuci, 

izbindu-se de o lespede mică, sfărâmicioasă, care ieşea din pe- 
rete. Aceasta îi încetini căderea şi îi salvă viața, dar ea continuă 
să cadă până ce... 

Se izbi de pământ, luxându-şi glezna. De deasupra se auziră 
țipete, însă Manon nu privi în sus. Dacă ar fi făcut-o, ar fi vă- 
zut-o pe Asterin punând-o la pământ pe Iskra, cu dinţii şi 
ghearele scoase. Ar fi văzut-o pe bunica ei dând ordinul ca 
nimeni să nu sară în groapă. 

Însă Manon nu se uita la ele. 

Titus se întorcea spre ea. 

Balaurul stătea între ea şi poartă, unde bărbaţii se mișcau 
grăbiţi încoace şi încolo, de parcă ar fi încercat să se hotărască 
dacă ar trebui să riște să o salveze sau să aştepte până ce avea 
să devină un stârv. 

Titus plesnea din coadă înainte şi înapoi, ţintuind-o cu ochii 
lui negri. Manon îşi scoase sabia Spintecă-Vânt. Prin compa- 
raţie cu dimensiunea balaurului, nu era decât un pumnal. Tre- 
buia să încerce să ajungă la poartă. 

ÎI fixă şi ea cu privirea. Titus se așeză pe vine, pregătindu-se 
să atace. Ştia unde era poarta şi ce însemna pentru ea. Prada lui. 

Nu călăreaţa sau stăpâna, ci prada. 

Vrăjitoarele tăcuseră. Bărbaţii de la poartă şi de pe platfor- 
mele superioare tăcuseră. 

Manon îşi învârti sabia. Titus atacă. 

Ea fu nevoită să se rostogolească pentru a scăpa de gura lui 
şi, într-o secundă, se ridică, sprintând disperată spre poartă. 
Glezna îi zvâcnea, iar ea şchiopăta, reprimându-și țipătul de 
durere. Titus se întoarse, iute ca un izvor primăvăratic pe ver- 
santul muntelui, în timp ce ea mergea iute spre poartă, şi o 
lovi cu coada. 

Manon avu destulă minte pentru a se roti şi a evita ţepii 
veninoşi, dar primi în coaste marginea superioară a cozii şi 

zbură prin aer, sabia fiindu-i smulsă din strânsoare. Se lovi de 
pământ, lângă peretele opus, şi alunecă, zgâriindu-şi faţa de 
pietre. Împleticindu-se, cu o durere cumplită în coaste încercă 
să se ridice în capul oaselor, şi să măsoare distanța dintre ea, 
sabie şi Titus. 

Titus şovăia însă, ridicând privirea dincolo de ea, deasupra 
ei, spre... 

Întunericul o învălui. Uitase de bestia momeală. Creatura 
înlănţuită în spatele ei, atât de aproape, încât simţea duhoarea 
de stârv din respiraţia lui. 

Privirea fixă a lui Titus era o comandă pentru momeală să 
stea jos. Să-l lase să o mănânce pe Manon. 

Manon îndrăzni să arunce o privire peste umăr, spre sabia 
din întuneric, aflată foarte aproape de animalul înlănțuit. Ar fi 
putut să rişte, dacă bestia n-ar fi fost acolo, dacă n-ar fi pri- 
vit-o fără nicio expresie, dacă nu s-ar fi uitat la ea de parcă ar 
fi fost... 

Nu o pradă. 

Titus mârâi din nou un avertisment teritorial spre bestie, 
atât de tare, încât ea îl simți până în măduva oaselor. În schimb, 
momeala, așa pipernicită cum era, o privea insistent cu un soi 
de furie şi hotărâre. Emoţie, i-ar fi putut ea spune. Foame, dar 
nu de ea. 

Nu, ea își dădu seama că bestia îşi ridicase privirea spre 
Titus, lăsând să-i scape un mârâit grav drept răspuns. Acel 
sunet nu era câtuşi de puţin supus. Bestia voia să sară la Titus. 

Erau aliaţi. Chiar dacă numai pentru un moment. 

Din nou, Manon simți fluxul şi refluxul din lume, acel cu- 
rent invizibil pe care unii îl numeau Soartă, iar alții îl numeau 
braţul Zeiţei cu Trei Chipuri. Titus scoase un ultim răget 
ameninţător. 

Manon se răsuci, ridicându-se în picioare, şi fugi. 

Fiecare pas o făcea să vadă stele verzi, iar pământul se scu- 
tură când Titus porni în viteză după ea, dispus să treacă şi 
prin bestie pentru a o ucide, dacă ar fi fost necesar. 

Manon își recuperă sabia şi o roti, lovind cu ea lanţul gros 
şi ruginit, folosindu-se de ultima fărâmă de putere care îi mai 
rămăsese. 

Spintecă- Vânt, așa îi spuneau sabiei ei. De acum, aveau să-i 
spună Spintecă-Fier. Lanţul plesni atunci când Titus sări asu- 
pra ei. 

Titus nu văzuse balaurul venind şi în ochii lui se citi ceva 
asemănător şocului atunci când bestia momeală îl atacă și se 
rostogoliră împreună. 

Titus era de două ori cât ea şi nu era rănit, dar Manon nu 
aşteptă să vadă rezultatul înainte s-o ia la goană spre tunel, 
acolo unde bărbații ridicau în grabă poarta. 

Apoi, se auziră un bum! şi un murmur şocat, iar Manon 
îndrăzni să arunce o privire la timp să vadă balaurii despărțin- 
du-se cu un salt, și bestia lovind iar. 

Lovitura acelei cozi pline de cicatrici, nefolositoare, fu atât 
de puternică, încât capul lui Titus se lovi de pământ. 

În timp ce Titus se ridică în picioare, bestia momeală mimă 
un atac al cozii şi îi dădu cu ghearele o lovitură puternică, iar 
Titus urlă de durere. 

Manon încremeni, la nici cinci metri de poartă. 

Balaurii îşi dădeau târcoale unul altuia, cu aripile zgâriind 
pământul. Ar fi trebuit să fie o glumă. Și totuşi, bestia momeală 
refuza să renunțe, în pofida şchiopătatului, în pofida cicatri- 
celor şi a sângelui. 

Titus sări drept la beregată, fără vreun mârâit de avertizare. 

Coada bestiei îl lovi pe Titus în cap. Titus dădu înapoi îm- 
pleticindu-se, dar apoi atacă, pocnind din fălci şi din coadă. 

Odată ce acei ţepi intrau în carnea bestiei, avea să se termine. 
Bestia momeală se feri, pocnindu-i coada lui Titus cu propria-i 
coadă, însă nu scăpă de fălcile care îl prinseră de gât. 

Gata. Trebuia să se termine. 

Bestia momeală se zvârcoli, dar nu se putu elibera. Manon 
ştia că ar fi trebuit să fugă. Ceilalţi strigau. Se născuse fără com- 
pasiune, milă sau bunătate. Nu-i păsa care dintre ei trăia sau 
murea, atâta timp cât ea scăpa. Acel curent continua însă să 
curgă spre luptă, nu îndepărtându-se de aceasta. Și îi datora 
bestiei viața. 

Aşa că Manon făcu cel mai prostesc lucru pe care îl făcuse 
în lunga și mizerabila ei viaţă. 

Alergă spre Titus şi o ridică pe Spintecă- Vânt deasupra cozii 
sale. Îi tăie coada cu tot cu os, iar Titus scoase un răget, eli- 
berându-şi prada. O atacă folosindu-și ciotul cozii, iar Manon 
încasă lovitura drept în stomac, rămânând fără aer înainte să 
atingă pământul. Când se ridică, văzu saltul final care puse 
capăt luptei. 

Cu beregata expusă din pricina răgetului de durere, Titus 
nu avu nicio şansă atunci când balaurul momeală se năpusti și 
îşi încleştă fălcile pe gâtul său puternic. 

Titus avu o ultimă zvârcolire, o ultimă încercare de a se eli- 
bera. Bestia îl ținea cu fermitate, de parcă ar fi aşteptat asta 
săptămâni, luni sau ani. Strânse şi îi smulse capul, luând cu el 
beregata lui Titus. 

Se aşternu tăcerea, de parcă întreaga lume s-ar fi oprit 
atunci când trupul lui Titus se prăbuși la pământ, sângele țâş- 
nind pretutindeni. 

Manon rămase complet nemișcată. Încet, balaurul ridică 
ochii de la hoit, cu sângele lui Titus picurându-i din bot. Privi- 
rile li se întâlniră. 

Oamenii țipau la ea să fugă, iar poarta scârțâi deschizân- 
du-se, însă Manon se uita țintă în acei ochi negri, unul cu o 
cicatrice oribilă, dar întreg. El făcu un pas, apoi încă unul, 
spre ea. 

Manon nu se lăsa convinsă. Era imposibil. Imposibil. Titus 
era de două ori cât el, de două ori mai greu şi se antrena de 
mulți ani. 

Balaurul momeală îl făcuse praf - nu fiindcă ar fi fost mai 
mare sau mai puternic, ci fiindcă o dorise mai mult. Titus fu- 
sese o brută şi un ucigaș, și totuşi acest balaur din fața ei... era 
un războinic. 

Bărbaţii se repeziră cu sulițe, săbii şi bice, iar bestia mârâi. 

Manon ridică o mână. Şi, din nou, lumea se opri. 

Manon, cu ochii la bestie, zise: 

- E al meu. 

El îi salvase viaţa. Nu din întâmplare, ci fiindcă alesese să o 
facă şi simţise şi el curentul care curgea între ei. 

- Poftim? lătră bunica ei de deasupra. 

Manon se trezi mergând spre balaur şi oprindu-se la nici 
doi metri de el. 

- Ele al meu, zise Manon, examinând cicatricele, şchiopă- 
tatul, viaţa care ardea în acei ochi. 

Vrăjitoarea şi balaurul se priviră reciproc preţ de o clipă 
care păru să dureze o eternitate. 

- Eşti al meu, îi spuse Manon. 

Balaurul clipi spre ea, cu sângele lui Titus continuând să-i 
picure printre dinţii crăpaţi şi rupţi, iar Manon avu impresia 
că şi el ajunsese la aceeași concluzie. Poate că el o ştiuse cu mult 
înainte de acea seară, iar lupta cu Titus nu fusese legată nea- 
părat de supraviețuire, cât fusese mai degrabă o încercare de a 
o revendica pe ea. 

Drept călăreaţa sa. Drept stăpâna sa. A lui. 

* 


Manon îşi numi balaurul Abraxos, după şarpele antic care 
tinea lumea între inelele sale la porunca Zeiței cu Trei Chipuri. 
A fost probabil singurul lucru plăcut care s-a întâmplat în 
acea noapte. 

Când reveni la celelalte şi Abraxos fu dus pentru a fi curățat 
şi îngrijit, iar cadavrul lui Titus scos de treizeci de bărbaţi, 
Manon le privi lung pe toate vrăjitoarele care îndrăzniră să-i 
caute privirea. 

Asterin o ţinea pe moștenitoarea Picioare-galbene în faţa 
Matroanelor. Preţ de un lung moment, Manon îi aruncă o pri- 
vire Iskrăi, înainte de a-i spune simplu: 

— Se pare că mi-am pierdut echilibrul. 

Iskra se înfurie, dar Manon ridică din umeri, ştergându-şi 
pământul şi sângele de pe faţă înainte de a se duce şchiopătând 
înapoi spre Omega. Nu voia să-i dea Iskrăi satisfacția de a se 
plânge că aproape o omorâse, iar Manon nu era în forma po- 
trivită pentru a rezolva chestiunea printr-o luptă adevărată. 

Atac sau stângăcie, Asterin fu pedepsită de către Mama 
Cioc-negru în acea noapte pentru că o lăsase pe moștenitoarea 
ei să cadă în groapă. Manon ceruse ca ea să fie cea care să 
aplice loviturile de bici, dar bunica ei nu o luase în seamă. În 
loc de asta, o puse pe moștenitoarea Picioare-galbene să o facă. 
Aşa cum eşecul lui Asterin se petrecuse sub ochii celorlalte 
Matroane şi a moştenitoarelor lor, la fel trebuia să se petreacă 
şi pedepsirea ei. 

Stând în picioare în sala de mese, Manon privi fiecare lovi- 
tură brutală de bici, toate zece date cu toată puterea, în timp 
ce Iskra își etala vânătaia de pe maxilar, un cadou din partea 
lui Asterin. 

Spre cinstea ei nepieritoare, Asterin nu ţipă. Nici măcar o 
dată. Manon avu nevoie de toată stăpânirea de sine pentru a 
nu înșfăca biciul şi a nu-l folosi pentru a o strangula pe Iskra. 

Apoi urmă discuţia cu bunica ei. Nu fu atât o conversaţie, 
cât o palmă peste fața ei, apoi o bătaie verbală care — o zi mai 
târziu - încă făcea să-i răsune lui Manon urechile. 

O umilise pe bunica ei şi pe toate vrăjitoarele Cioc-negru 
din istorie alegând acea „rămășiță pipernicită de carne“, indi- 
ferent de victoria repurtată. Fusese un noroc faptul că îl omo- 
râse pe Titus, vorbise cu emfază bunica. Abraxos era cel mai 
mic dintre animalele de încălecat şi, pe deasupra, din pricina 
mărimii, nu zburase nici măcar o zi în viaţa lui. Nu-l lăsaseră 
niciodată să iasă din crescătorie. 

Nici nu ştiau dacă putea să zboare după ce aripile lui fuse- 
seră tratate cu atâta cruzime atât de mult timp, iar îngrijito- 
rii erau de părere că dacă Abraxos ar fi încercat să iasă din 
Răscruce, s-ar fi zdrobit cu tot cu Manon de fundul Trecătorii. 
Susţineau că niciun alt balaur nu avea să-i accepte vreodată 
supremaţia, nu drept Conducătoare a Aripii. Manon îi stricase 
bunicii ei toate planurile. 

Toate aceste fapte îi erau strigate în faţă iar şi iar. Ea ştia că 
şi dacă ar fi vrut să schimbe animalele de încălecat, bunica ei 
ar fi obligat-o să-l păstreze pe Abraxos, doar pentru a o umili 
atunci când avea să dea greş. Chiar dacă asta ar fi putut în- 
semna pentru ea moartea. 

Totuşi, bunica ei nu fusese în groapă. Nu se uitase în ochii 
lui Abraxos şi nu văzuse bătând în el inima războinicului. Nu 
observase că el luptase cu mai multă șiretenie şi ferocitate de- 
cât oricare altul. Aşa că Manon se ţinu tare și încasă palma, 
predica şi cea de a doua palmă care îi lăsase obrazul zvâcnind. 

Când ajunse la cuşca în care Abraxos își avea acum căminul, 
pe Manon încă o durea faţa. El era cuibărit la peretele din 

fund, tăcut şi liniștit, în vreme ce multe alte creaturi tropăiau 
Sau țipau sau mârâiau. 

Însoţitorul ei, supraveghetorul, privi printre bare. Asterin 
pândea în întuneric. După biciuirea din seara precedentă, 
Aghiotanta ei nu avea de gând s-o mai scape din ochi. 

Manon nu-i ceruse iertare pentru pedeapsă. Regulile erau 
reguli, iar verişoara ei greșise. Asterin meritase biciuirea, la fel 
cum Manon meritase vânătaia de pe obraz. 

- De ce stă cuibărit aşa? îl întrebă Manon pe bărbat. 

- Presupun că e din cauză că n-a avut niciodată o cușcă doar 
a lui. Nu atât de mare, în orice caz. 

Manon studie caverna plină de cuşti. 

- Unde îl ţineau înainte? 

Bărbatul arătă spre podea. 

- În cocină, alături de celelalte momeli. Vedeţi dumneavoas- 
tră, el e cea mai veche momeală. A supraviețuit gropilor şi coci- 
nilor, dar asta nu înseamnă că e potrivit pentru dumneavoastră. 

- Dacă aş fi vrut să aflu părerea ta cu privire la cât este de 
potrivit, ţi-aş fi cerut-o, îi zise Manon, cu ochii la Abraxos, 
apropiindu-se de gratii. Cât durează până putem să-l facem să 
zboare? 

Bărbatul se scărpină în cap. 

- Ar putea să dureze zile, sau săptămâni, sau luni. S-ar putea 
să nu se întâmple niciodată. 

- Vom începe antrenamentele din această după-amiază. 

- Asta n-o să se întâmple. 

Manon ridică din sprâncene. 

- Pentru început, ăsta trebuie să fie antrenat singur. Îi voi 
atribui cei mai buni antrenori, iar între timp puteţi folosi un 
alt balaur pentru a... 

- În primul rând, omule, îl întrerupse Manon, nu-mi da tu 
mie ordine. 

Îşi dezveli dinții din fier, iar el se făcu mic. 

- În al doilea rând, eu nu mă voi antrena cu un alt balaur. 
Mă voi antrena cu el. 

Bărbatul era palid ca moartea atunci când îi spuse: 

- Toate animalele santinelelor îl vor ataca. Primul zbor îl 
va speria atât de tare, încât se va împotrivi. Așa că dacă nu do- 
riți ca soldații dumneavoastră şi animalele lor să se sfâşie între 
ele, vă sugerez să vă antrenați singură. 

Tremurând, adăugă: 

- Milady. 

Balaurul îi privea. Așteptând. 

- Ne pot înţelege? 

- Nu. Unele comenzi rostite sau fluierături, dar nu mai 
mult decât un câine. 

Manon nu crezu asta nicio clipă. Nu pentru că el ar fi min- 
ţit-o, sau pentru că el nu ar fi fost prea inteligent. Poate că 
Abraxos era diferit. 

Ea urma să folosească fiecare moment până la Jocurile de 
Război pentru a-l antrena. Când ea și Cele Treisprezece aveau 
să fie încununate victorioase, avea să le facă pe toate vrăjitoa- 
rele care se îndoiseră de ea, inclusiv pe bunica ei, să se bles- 
teme pentru că fuseseră atât de proaste, căci ea era Manon 
Cioc-negru și nu dădea niciodată greş. Și nu avea să fie nimic 
mai plăcut decât să-l privească pe Abraxos mușcându-i capul 
Iskrăi pe câmpul de luptă. 


CAPITOLUL, 24 


Când Chaol se întoarse la castel, fu deosebit de ușor să-și 
mintă oamenii în legătură cu vânătăile şi tăieturile de pe față - 
un incident nefericit cu un vagabond beţiv în Rifthold. Să 
suporte minciunile şi rănile era mai bine decât să fie mort. 
Înțelegerea lui Chaol cu Aedion şi cu rebelii fusese simplă: 
informaţii contra informaţii. 

El le promisese şi mai multe informaţii despre regina lor, 
precum şi despre inelele negre ale regelui, în schimbul a ceea 
ce ştiau ei cu privire la puterea regelui. Asta îl ţinuse în viaţă 
în acea noapte și în fiecare seară după aceea, în timp ce aştep- 
tase ca ei să se răzgândească. Însă ei nu veniseră niciodată 
după el, iar în seara asta el şi Aedion așteptau să treacă de mie- 
zul nopţii pentru a se strecura în fostul apartament al Celaenei. 

Era pentru prima dată când el îndrăznise să se întoarcă în 
criptă după acea noapte petrecută cu Celaena şi cu Dorian, iar 
ciocanul din bronz, în formă de craniu, Mort, nu se mișcă şi 
nu vorbi deloc. Cu toate că el purta Ochiul Elenei la gât, cio- 
canul rămase inert. Poate că Mort răspundea doar celor prin 
ale căror vene curgea sângele lui Brannon Galathynius. 

Astfel că el şi Aedion examinară cu atenţie cripta, sălile 
prăfuite, cercetând fiecare centimetru în căutare de semne ale 
spionilor sau temându-se de posibilitatea de a fi descoperiţi. 
Când, în cele din urmă, fură satisfăcuţi de faptul că nimeni nu 
putea trage cu urechea, Aedion zise: 

- Căpitane, spune-mi ce caut eu aici. 

Generalul nu dăduse vreun semn de mirare sau de surpriză 
atunci când fusese condus de către Chaol spre locul de odihnă 
al Elenei şi al lui Gavin, cu toate că făcu ochii mari la vederea 
lui Damaris. Însă, chiar dacă Aedion ştia ce era, el nu spuse 
nimic. Cu toată obrăznicia şi aroganţa lui, Chaol avea impresia 
că bărbatul deținea multe, multe secrete - şi se pricepea al 
naibii de bine să disimuleze asta. 

Era celălalt motiv pentru care se oferise să încheie înțelege- 
rea cu Aedion şi cu tovarășii săi: dacă harurile prinţului erau 
descoperite, Dorian urma să aibă nevoie de un loc unde să se 
ascundă și de cineva care să-i ofere siguranţă în eventualitatea 
în care Chaol n-ar mai fi putut să o facă. Chaol spuse: 

- Eşti pregătit să-mi împărtăşeşti informaţiile pe care le-ai 
căpătat de la aliaţii tăi? 

Aedion îi oferi un zâmbet leneș. 

- Atât timp cât şi tu mi le împărtăşeşti pe ale tale. 

Chaol se rugă tuturor zeilor dispuși să-l asculte să nu facă 
o mișcare greşită atunci când scoase Ochiul Elenei din tunică. 

- Regina voastră mi-a dat acest colier atunci când a plecat 
spre Wendlyn. Îi aparţinea strămoşului ei — care a convocat-o 
aici pentru a i-l oferi. 

Aedion miji ochii în timp ce studie amuleta, piatra albastră 
sclipind în lumina lunii. 

- Ceea ce sunt pe punctul de a-ţi spune, zise Chaol, schimbă 
totul. 


x 


Dorian stătea în întunericul casei scărilor, ascultând. As- 
culta și nu era prea dornic să accepte faptul că Chaol se afla în 
criptă cu Aedion Ashryver. 

Acela fusese primul şoc. În ultimele săptămâni, după explo- 
zia sa cu Sorscha, se strecurase în locul acela în căutare de 
răspunsuri. Mai ales acum că ea minţise cu nerușinare şi ris- 
case totul pentru a-i păstra secretul - şi pentru a-l ajuta să 
găsească un mod de a-l controla. 

În seara aceea el fusese îngrozit să găsească uşa secretă 
uşor întredeschisă. N-ar fi trebuit să vină, dar o făcuse oricum, 
născocind o listă cu minciunile pe care să le spună dacă ar fi 
descoperit vreun chip neprietenos acolo jos. Apoi, ajunsese 
destul de aproape pentru a auzi vocile masculine şi aproape că 
fugi... Aproape, până ce îşi dăduse seama cine vorbea. 

Era imposibil, căci ei se urau reciproc. Și totuşi, erau acolo, 
în cripta Elenei. Deja era prea mult. Însă atunci auzise... auzise 
ceea ce Chaol îi spunea generalului, atât de încet, încât îl putea 
cu greu auzi. 

- Regina voastră mi-a dat acest colier atunci când a plecat 
spre Wendlyn. 

Era o greşeală. Probabil că era o greşeală, deoarece... Piep- 
tul îi deveni prea strâmt, prea mic. 

Tu vei fi mereu dușmanul meu. Asta țipase Celaena spre 
Chaol în noaptea în care murise Nehemia. Iar ea spusese... 
spusese că își pierduse poporul în urmă cu zece ani, dar... 

Dar. 

Dorian nu se putu mişca în timp ce Chaol se lansă într-o 
nouă poveste, un nou adevăr. Despre tatăl lui Dorian. Despre 
puterea pe care regele o exercitase. Celaena descoperise asta. 
Celaena încerca să găsească o modalitate de a o distruge. 

Tatăl său crease acel lucru pe care îl înfruntaseră în cata- 
combele bibliotecii — acel lucru monstruos ce părea uman. 
Cheile Wyrd. Porţile Wyrd. Piatra Wyrd. 

Iar ei îl minţiseră. Hotărâseră că nu trebuiau să aibă încre- 
dere în el. Celaena şi Chaol - ei hotărâseră fără el. Chaol ştiuse 
cine şi ce era cu adevărat Celaena. 

De aceea o trimisese în Wendlyn - de aceea o scosese din 
castel. Dorian încă îngheţa pe scări când Aedion se furişă 
afară din criptă, cu spada scoasă şi părând pregătit să atace 
orice duşman detectat. 

Zărindu-l, Aedion blestemă grav şi urât, cu ochii strălucin- 
du-i la lumina torței. 

Ochii Celaenei. Ochii lui Aelin Ashryver - Ashryver - 
Galathynius. 

Aedion era vărul ei. lar el încă îi era loial ei - minţind cu 
neruşinare, prin fiecare acțiune, cu privire la locul unde se afla 
loialitatea lui. 

Chaol se năpusti pe coridor, cu o mână ridicată a implorare. 

- Dorian! 

Preţ de o clipă, nu putu decât să-l privească lung pe prie- 
tenul său. Apoi, reuşi să întrebe: 

- De ce? 

Chaol expiră lung. 

- Deoarece cu cât ştiu mai puţini oameni, cu atât mai sigur 
este — pentru ea, pentru toţi. Pentru tine. Ei dețin informaţii 
care te-ar putea ajuta. 

- Crezi că aş da fuga la tatăl meu? 

Cuvintele erau ceva mai mult decât o şoaptă strangulată, în 
timp ce temperatura scăzu brusc. 

Chaol păşi în faţă, așezându-se între Aedion şi Dorian, cu 
palmele la vedere. Împăciuitor. 

- Nu-mi pot permite să ghicesc - să sper. Nici cu tine. 

- De când? 

Gheaţa îi acoperea dinţii, limba. 

- Ea mi-a spus despre tatăl tău înainte să plece. Curând 
după aceea, mi-am dat seama cine este. 

- Iar acum lucrezi cu el. 

Respirația căpitanului formă un abur în faţa sa. 

- Dacă putem găsi o cale de a elibera magia, asta te-ar putea 
salva. Ei cred că ar putea avea nişte răspunsuri despre ce s-a 
întâmplat şi cum ar putea fi inversat. Însă dacă Aedion și alia- 
ţii săi sunt prinși, dacă ea este prinsă... vor muri. Tatăl tău îi va 
nimici, începând cu ea. Şi în aceste momente, Dorian, avem 
nevoie de ei. 

Dorian se întoarse spre Aedion. 

- Ai de gând să-l omori pe tata? 

- Nu merită să moară? fu răspunsul generalului. 

Dorian îl văzu pe căpitan înfiorându-se - nu la auzul vor- 
belor generalului, ci din pricina frigului. 

- I-ai spus... despre mine? scrâşni Dorian. 

- Nu, răspunse Aedion în locul lui Chaol. Cu toate că dacă 
nu înveţi să te controlezi, în curând în tot regatul nu va mai fi 
niciun suflet care să nu ştie că ai un har magic. 

Aedion privi pe furiș spre căpitan, cu ochii săi neobișnuijţi. 

- Aşadar, de asta erai atât de disperat să faci schimb de se- 
crete — voiai informaţiile de dragul lui. 

Chaol încuviință. Aedion îi zâmbi afectat lui Dorian, iar 
gheaţa acoperi scările. 

- Deci, harul tău magic se manifestă sub formă de gheaţă 
şi zăpadă, prinţișorule? îl întrebă generalul. 

- Apropie-te şi vei afla, îi răspunse Dorian, surâzând slab. 

Poate că l-ar fi putut arunca pe Aedion în partea opusă a 
coridorului, aşa cum făcuse şi cu acea creatură. 

- Dorian, poţi să ai încredere în Aedion, îi spuse Chaol. 

- El e un om cu două feţe. Nu cred nici pentru o clipită că 
nu ne-ar vinde dacă acest lucru i-ar servi propriei cauze. 

- Ba n-o va face, rosti Chaol scurt, tăindu-i replica lui Aedion. 

Buzele lui Chaol se învineţiră de frig. 

Dorian ştia că îi făcea rău -— o ştia şi nu părea să-i pese. 

- Fiindcă vrei să fii regele lui Aedion într-o bună zi? 

Chaol păli, de frig sau de teamă, iar Aedion râse. 

- Regina mea va muri fără să aibă moştenitori mai curând 
decât să se mărite cu un bărbat din Adarlan. 

Chaol încercă să-şi ascundă tremurul de durere, dar Dorian 
îşi cunoştea prea bine prietenul şi ştia fără să-l privească. Preţ 
de o secundă se întrebă ce părere ar avea Celaena despre afir- 
maţia lui Aedion. Celaena care minţise - Celaena, care era 
Aelin, pe care o întâlnise în urmă cu zece ani, alături de care se 
jucase în minunatul ei castel. Şi în acea zi în Endovier, acea 
primă zi, el simţise că ea avea ceva familiar... O, zeilor! 

Celaena era Aelin Galathynius. El dansase cu ea, o sărutase, 
dormise alături de ea, duşmanul lui de moarte. Mă voi întoarce 
după tine, îi spusese ea în ultima zi petrecută acolo. Chiar și 
atunci, el ştiuse că era altceva în spatele acestei promisiuni. Ea 
avea să se întoarcă, dar probabil nu ca ea însăşi, Celaena. Oare 
avea să fie pentru a-l ajuta sau pentru a-l omorî? Aelin 
Galathynius ştia despre harul lui magic - şi voia să-l distrugă 
pe tatăl său, voia să distrugă regatul. Tot ceea ce spusese şi 
făcuse ea... Cândva, crezuse că fusese o farsă pentru a-i câştiga 
favorurile în calitate de Campion, dar ce-ar fi fost dacă așa stătu- 
seră lucrurile deoarece ea era moștenitoarea din Terrasen? 
Oare de aceea era prietenă cu Nehemia? Ce-ar fi fost dacă, 
după un an în Endovier... 

Aelin Galathynius petrecuse un an în acea tabără de muncă. 
O regină a continentului fusese sclavă și avea să poarte stig- 
matul pentru vecie. Poate că asta o îndreptăţea pe ea, şi pe 
Aedion, ba chiar și pe Chaol, care o iubea, să plănuiască să-l 
înşele și să-l trădeze pe tatăl lui. 

- Dorian, te rog, spuse Chaol. Pentru tine fac asta - îţi jur. 

- Nu-mi pasă, zise Dorian, privindu-i lung, în timp ce se 
îndepărta. Voi lua cu mine în mormânt secretele tale — însă nu 
vreau să fiu părtaş la ele. 

Îşi smulse harul magic rece din aer și îl îndreptă spre înlă- 
untrul său, înfăşurându-l în jurul inimii sale. 


x 


Aedion o luă spre ieşirea subterană secretă din castel. Îi 
spusese lui Chaol că o făcea pentru a evita orice suspiciune, 
pentru ca oricine altcineva să le piardă urma în drumul lor 
spre apartamente. O privire din partea căpitanului îi confirmă 
că el ştia precis încotro se îndrepta Aedion. 

Aedion cugetă la ceea ce-i spusese căpitanul - şi, cu toate 
că orice alt bărbat ar fi fost îngrozit, cu toate că Aedion ar fi 
trebuit să fie îngrozit... nu era surprins. Bănuise, din momentul 
în care îi dăruise acel inel, în urmă cu mulți ani, că regele folo- 
sea un soi de putere mortală şi părea la curent cu informaţiile 
pe care spionii săi le strângeau de mult. 

Matroana Picioare-galbene fusese acolo cu un scop. Aedion 
era încă dispus să pună rămăşag pe o sumă mare de bani că 
orice monstruozități sau arme ar fi creat regele, ei aveau să le 
vadă curând, dimpreună cu vrăjitoarele. Bărbaţii nu ar fi adu- 
nat și mai multe oști şi n-ar fi făurit şi mai multe arme dacă 
n-ar fi plănuit să le folosească. Şi, cu siguranţă, ei nu înmânau 
bijuterii care să-ţi controleze mintea dacă nu voiau să dețină 
puterea absolută. Fl avea însă să înfrunte ceea ce sta să vină 
aşa cum o făcuse cu fiecare încercare din viaţa sa: precis, fără 
şovăială şi cu o eficienţă letală. 

Zări cele două siluete așteptând pe doc, în umbra unei clă- 
diri pe cale să se dărâme, ceața de pe Avery făcându-le să pară 
ceva mai mult decât niște adieri de întuneric. 

- Ei? vru Ren să ştie în timp ce Aedion se rezemă de un zid 
umed din cărămidă. 

Cele două săbii ale lui Ren erau scoase. Oțel Adarlanian 
de calitate, crestate şi zgâriate suficient pentru a dovedi că 

fuseseră folosite, şi bine unse pentru a arăta că Ren știa cum 
să le poarte de grijă. Acestea păreau să fie singurele lucruri de 
care îi păsa lui Ren - părul îi era nepieptănat, iar veşmintele 
arătau cam prea ponosite pentru a fi purtate. 

- Deja ţi-am spus: putem avea încredere în căpitan. 

Aedion se uită la Murtaugh. 

- Salut, bătrâne. 

Nu-i vedea faţa lui Murtaugh, ascunsă sub glugă, însă vocea 
lui era foarte blândă atunci când îi spuse: 

- Sper ca informaţiile să merite riscurile pe care ţi le asumi. 

Aedion mormăi. Nu voia să le spună adevărul despre Aelin, 
nu până ce ea nu avea să fie din nou alături de el şi să le poată 
spune singură. 

Ren veni cu un pas mai aproape. Se deplasa cu siguranța 
celui obișnuit cu lupta. Şi cu victoria. Totuşi, Aedion îl depășea 
cu opt centimetri şi zece kilograme de mușchi. Dacă Ren l-ar 
fi atacat, l-ar fi pus la pământ într-o clipă. 

- Nu ştiu ce joc joci, Aedion, spuse Ren, dar dacă nu ne 
spui unde este, cum am putea avea încredere în tine? Şi cum 
de ştie căpitanul? O ţine regele? 

- Nu, răspunse Aedion. 

Nu era o minciună, însă așa părea. Din punctul lui de ve- 
dere, Celaena renunţase la propriul său suflet. 

- Eu aşa văd lucrurile, Ren: tu şi bunicul tău nu aveţi mare 
lucru să-mi oferiţi mie - sau lui Aelin. Nu aveţi o armată, nu 
aveţi moşii, iar căpitanul mi-a spus despre legăturile voastre 
cu rahatul de Archer Finn. E nevoie să vă amintesc ce i s-a în- 
tâmplat Nehemiei Ytger în timp ce voi erați de gardă? Aşa că 
n-am de gând să vă spun; veți primi doar informaţiile de care 
aveţi nevoie. 

Ren tresăltă. Murtaugh puse un braţ între ei. 

- Pentru orice eventualitate, e mai bine să nu știm. 

Ren nu voia să renunţe, iar lui Aedion îi clocotea sângele în 
vene din pricina afrontului. 

- În cazul ăsta, ce le vom spune celor de la Curte? vru Ren 
să ştie. Că ea nu e o impostoare, așa cum am fost lăsaţi să cre- 
dem, şi că e, de fapt, în viaţă şi totuşi nu vrei să ne spui unde? 

- Ba da, rosti Aedion în şoaptă, întrebându-se cât de rău 
putea să-l umple pe Ren de sânge, fără să-l rănească pe 
Murtaugh în tot acest proces. Exact asta o să le spui. Dacă vei 
mai găsi Curtea. 

Tăcere. Murtaugh zise: 

— Ştim că Ravi şi Sol sunt încă în viaţă în Suria. 

Aedion cunoştea povestea. Negoţul familiei lor fusese prea 
important pentru rege pentru a-i executa ambii părinţi. Ca 
atare, tatăl lor alesese eşafodul, iar mama lor fusese lăsată în 
viață pentru ca Suria să continue să funcţioneze ca un port 
comercial vital. Cei doi băieţi surieni aveau deja douăzeci şi 
doi de ani şi, de la moartea Nehemiei, Sol devenise Lord de 
Suria. În anii în care condusese Bane, Aedion nu pusese nicio- 
dată piciorul în oraşul de pe coastă. Nu voia să ştie dacă ei îl 
blestemau. Târfa din Adarlan. 

- Vor lupta, întrebă Aedion, sau vor decide că le place prea 
mult aurul? 

Murtaugh oftă. 

- Am auzit că Ravi este cel mai sălbatic - peel va trebui să-l 
convingi. 

— Nu mai vreau pe nimeni pe care să trebuiască să-l convin- 
gem să ni se alăture, spuse Aedion. 

— Vei vrea să ai oameni care nu se tem de Aelin - sau de tine, 
rosti scurt Murtaugh. Vei vrea oameni cumpătaţi, care să nu 
şovăie să pună întrebări dure. Loialitatea se câştigă, nu se oferă. 

- Ea nu trebuie să facă niciun blestemat de lucru pentru a 
ne câştiga loialitatea. 

Murtaugh clătină din cap, gluga legănându-i-se. 

- Pentru unii dintre noi, da. Însă alţii s-ar putea să nu fie 
atât de ușor de convins. Ea are de dat socoteală pentru zece 
ani — şi pentru un regat în ruină. 

- Era o copilă. 

- Acum e femeie şi încă de câţiva ani buni. Poate că va oferi 
o explicaţie. Însă, până atunci, Aedion, tu trebuie să înţelegi 
că unii s-ar putea să nu-ţi împărtășească fervoarea, iar alții 
s-ar putea să trebuiască să fie convinşi şi în ceea ce te pri- 
veşte - încotro înclină loialitatea ta şi cum ţi-ai demonstrat-o 
peste ani. 

Dorea să-i våre dinţii lui Murtaugh pe gât, fie și numai pen- 
tru că avea dreptate. 

- Cine mai este în viaţă din cercul de încredere al lui Orlon? 

Murtaugh numi patru. Ren adăugă iute: 

- Am auzit că se ascund cu anii - mereu învârtindu-se prin 
zonă, aşa ca noi. S-ar putea să nu fie uşor de găsit. 

Patru. Aedion simţi că i se face rău. 

- Asta e tot? 

Fusese în Terrasen, însă niciodată nu făcuse o numără- 
toare exactă, nu voise niciodată să ştie cine reuşise să scape de 
vărsarea de sânge şi de măcel sau cine sacrificase totul pentru 
a scăpa un copil, un prieten, un membru al familiei. Sigur că 
în adâncul sufletului său ştiuse, dar sperase mereu pros- 
teşte ca majoritatea să fi fost în viață, așteptând încă să se 
întoarcă. 

- Îmi pare rău, Aedion, spuse blând Murtaugh. Câţiva lorzi 
mai neimportanţi au scăpat şi chiar au reușit să-și păstreze 
pământurile şi să le facă să prospere. 

Aedion îi cunoştea și îi ura pe cei mai mulţi dintre ei — 
porci egoiști care îşi vedeau numai propriile interese. Murtaugh 
continuă: 

- Vernon Lochan a supraviețuit, dar numai fiindcă era deja 
marioneta regelui şi, după ce Cal a fost executat, Vernon şi-a în- 
sușit titlul fratelui său, Lord de Perranth. Ştii ce i s-a întâmplat 
lui Lady Marion, însă n-am aflat niciodată ce i s-a întâmplat 
lui Elide. 

Elide - fiica şi moştenitoarea Lordului Cal şi a lui Lady 
Marion, cu aproape un an mai mică decât Aelin. Dacă era în 
viaţă, ar fi avut cel puţin șaptesprezece ani. 

- O mulţime de copii au dispărut în primele săptămâni, 
încheie Murtaugh. 

Aedion nu voia să se gândească la acele morminte prea mici. 

Preţ de o clipă, fu nevoit să privească în altă parte, şi până 
şi Ren rămase tăcut. Într-un final, Aedion spuse: 

- Trimiteţi-i pe informatorii noştri la Ravi şi Sol, însă ab- 
țineţi-vă în ceea ce-i priveşte pe ceilalți. Deocamdată, igno- 
raţi-i pe lorzii neimportanţi. Paşi mici. 

Spre surprinderea lui, Ren zise: 

- De acord. 

Preţ de o secundă, privirile li se întâlniră, iar el ştiu că Ren 
simţea ceea ce şi el simţea adeseori - ceea ce încerca să ţină 
îngropat. Ei supraviețuiseră, când atât de mulţi nu o făcuseră. 
Şi nimeni altcineva nu putea înţelege cum era să duci acea po- 
vară, decât dacă suferise pierderi la fel de mari. 

Ren evadase cu prețul vieţii părinţilor săi — şi își pierduse 
căminul, titlul, prietenii şi regatul. Se ascunsese şi se antrenase 
şi nu-și uitase niciodată cauza. 

Acum nu erau prieteni; niciodată nu fuseseră cu adevărat. 
Tatălui lui Ren nu-i plăcuse în mod deosebit faptul că Aedion, 
nu Ren, fusese ales să încheie jurământul sângelui cu Aelin. 
Jurământul purei supuneri — jurământul care avea să-l pecet- 
luiască pe Aedion drept protectorul ei pe viaţă, singura per- 
soană în care ea putea să aibă încredere deplină. Tot ceea ce el 
poseda, tot ceea ce el era, ar fi trebuit să-i aparţină ei. 

Şi totuşi, acum premiul nu era doar un jurământ de sânge, 
ci un regat - o şansă de răzbunare şi de reconstruire a lumii 
lor. Aedion dădu să pornească, dar se uită înapoi. Doar două 
siluete înveşmântate în mantii, una cocoşată, cealaltă înaltă şi 
înarmată. Prima frântură a Curţii lui Aelin. Curtea pe care el 
ar fi ridicat-o pentru ea pentru a scutura lanțurile Adarlanului. 
Putea să continue să joace jocul — încă pentru puţin timp. 

- Când ea se va întoarce, spuse Aedion liniştit, măcelul de 
acum zece ani va părea o nimica toată în comparaţie cu ceea 
ce-i va face ea regelui din Adarlan. 

Şi, în sufletul său, Aedion spera că avea să fie adevărat. 


CAPITOLUL 25 


Trecu o săptămână fără alte încercări din partea lui Rowan 
de a o jupui pe Celaena de vie, aşa că în pofida faptului că nu 
progresa absolut deloc, ea considera că era un succes. Rowan 
se ţinu de cuvânt şi o puse să facă ture duble la bucătărie — 
singura parte bună fiind că era atât de obosită atunci când se 
prăbuşea în pat, încât nu-şi mai amintea să viseze. Un alt be- 
neficiu, bănuia ea, era că în timp ce freca vasele rămase de la 
cină, putea asculta poveştile lui Emrys — pe care Luca le cerşea 
în fiecare seară, indiferent dacă ploua sau nu. 

În pofida a ceea ce se întâmplase cu vârcolacii, Celaena tot 
nu reușea să îşi stăpânească harul. Chiar dacă Rowan îi oferise 
în acea noapte mantia sa, a doua zi de dimineaţă reveniseră la 
obişnuitele lor aversiuni corozive. Ură părea un cuvânt puter- 
nic, de parcă ea nu l-ar fi putut uri pe cel care o salvase, însă 
aversiune se potrivea al naibii de bine. Nu prea îi păsa ei de 
care parte a liniei ură-aversiune se situa Rowan. Însă până să 
capete aprobarea lui pentru a intra în Doranelle era, fără îndo- 
ială, o cale lungă, lungă. 

O aducea zilnic la ruinele templului - suficient de departe, 
în eventualitatea că ar fi reuşit să se transforme şi ar fi pierdut 
controlul asupra harului ei magic, astfel încât să nu incinereze 
pe nimeni. Totul - totul — depindea de acea comandă: trans- 
formă-te. Însă amintirea senzaţiei pe care i-o dădea harul ei 
magic atunci când izbucnea arzător dinlăuntrul ei, atunci 

când amenința să o înghită şi pe ea şi întreaga lume, o chinuia, 
şi când era trează, şi când dormea. Era aproape la fel de rău ca 
şederea nesfârşită acolo. 

Acum, după două ore nefericite de stat jos, ea oftă adânc şi 
se ridică, învârtindu-se în jurul ruinelor. Era o zi neobişnuit 
de însorită, care făcea ca pietrele albe să pară strălucitoare. De 
fapt, ar fi putut să jure că rugăciunile şoptite ale credincioşilor 
de mult dispăruţi încă rezonau în ele. Harul ei magic licărise 
straniu — ca un răspunsciudat, în forma ei umană, acolo unde, 
în mod normal, era atât de adânc zăvorât. 

În timp ce studia ruinele, îşi propti mâinile în şolduri: ar fi 
făcut orice pentru a se împiedica să-și smulgă părul. 

- Ce-a fost aici? 

Rămăseseră numai nişte lespezi de rocă sparte, care indicau 
locul unde fusese ridicat templul. Câteva pietre alungite - 
stâlpi — erau aruncate de parcă o mână le-ar fi împrăștiat, şi 
alte roci, mai numeroase, grupate laolaltă, dovedeau faptul că 
acolo fusese cândva un drum. 

Cu Rowan mergând pe urmele ei, un nor de furtună o învă- 
lui atunci când se opri să examineze o grămadă de pietre albe. 

- Templul Zeiţei Soare. 

Mala, Zeița Luminii, a Învăţăturii şi a Focului. 

- M-ai adus aici pentru că socoteai că m-ar putea ajuta 
să-mi stăpânesc puterile — să-mi stăpânesc transformarea? 

O vagă mişcare afirmativă din cap. Ea puse o mână pe una 
dintre pietrele masive. Dacă era să fie sinceră şi să recunoască, 
aproape că simţea ecourile puterii care sălășluise acolo cu mult 
timp în urmă, o delicioasă căldură sărutând-o pe gât, de-a 
lungul şirei spinării, de parcă zeița încă ar mai fi stat ghemuită 
într-un colț. Așa se explica de ce în acea zi, la soare, percepea 
templul altfel. De ce harul ei magic era instabil. Mala, Zeița 

Soarelui şi Aducătoarea Luminii, era sora şi veşnica rivală a 
Deannei, Păzitoarea Lunii. 

- Mab a fost făcută zeitate muritoare graţie lui Maeve, 
cugetă Celaena cu voce tare, în timp ce-şi trecea mâna peste 
piatra zgrunțuroasă. Însă asta s-a întâmplat acum peste cinci 
sute de ani. Mala avea o soră în lună cu mult înainte ca Mab 
să-i ia locul. 

- Deanna era numele iniţial al surorii. Dar voi, oamenii, i-aţi 
atribuit unele dintre caracteristicile lui Mab. Vânătoarea, ogarii. 

- Poate că Deanna şi Mala n-au fost dintotdeauna rivale. 

- Unde vrei să ajungi? 

Ea ridică din umeri și continuă să-şi treacă mâinile de-a 
lungul pietrei, pipăind, inspirând, mirosind. 

- Tu ai cunoscut-o vreodată pe Mab? 

Preţ de o clipă lungă, Rowan rămase tăcut - gândind, fără 
îndoială, dacă era de vreun folos să-i spună și ei. 

- Nu, răspunse el într-un sfârşit. Sunt bătrân, dar nu chiar 
atât de bătrân. 

Bine - dacă el nu voia să-i spună vârsta reală... 

- Te simţi bătrân? 

El privi în depărtare. 

- După standardele celor ca mine, încă sunt considerat tânăr. 

Nu era un răspuns. 

- Ai spus că odată ai făcut parte dintr-o campanie desfășu- 
rată într-un regat care nu mai există. Ai fost la război de mai 
multe ori, se pare, și ai văzut lumea. Asta lasă urme. Te îmbă- 
trâneşte pe dinăuntru. 

— Te simţi bătrână? 

EI nici nu clipea. O fetiță — o copilă, îi spusese el. 

Pentru el, ea era o copilă. Chiar şi atunci când ea ar fi devenit 
o femeie bătrână — dacă el ar fi trăit atât de mult - tot o copilă ar 

fi fost prin comparație cu lungimea vieții lui. Misiunea ei de- 
pindea de capacitatea lui de a o vedea altfel, dar spuse totuși: 

- Zilele astea, mă bucur că sunt muritoare și că trebuie să 
îndur această viață o singură dată. Zilele astea, nu te invidiez 
câtuși de puțin. 

- Şi înainte? 

Fu rândul ei să privească țintă în zare. 

- Obişnuiam să-mi doresc să fi avut şansa de a vedea totul — și 
am detestat faptul că nu asta avea să se întâmple vreodată. 

Simţea că el cocea o întrebare, dar începu din nou să meargă, 
examinând pietrele. Îndepărtând praful de pe una dintre ele, 
apăru o imagine a unui cerb cu o stea strălucitoare în frunte, 
care semăna foarte bine cu cel din Terrasen. Îl auzise pe Emrys 
spunând încă o dată povestea cerbilor soarelui, cei care ţineau 
o flacără nemuritoare între coarnele lor uriașe şi care fusese 
furată odinioară dintr-un templu din acest ţinut... 

- Aici erau ținuți cerbii — înainte ca acest loc să fi fost distrus? 

- Nu ştiu. Acest templu n-a fost distrus; a fost abandonat 
atunci când Fae s-au mutat în Doranelle, apoi timpul și intem- 
periile l-au ros. 

- Poveştile lui Emrys spun că a fost distrus și nu abandonat. 

- Din nou, unde vrei să ajungi? 

Însă ea nu ştia, nu încă, așa că doar scutură din cap și spuse: 

- Fae de pe continentul meu - din Terrasen... nu erau ca 
noi. Cel puţin, nu mi-i amintesc fiind aşa. Nu erau mulți, dar... 

Înghiţi cu putere. 

- Regele din Adarlan i-a vânat şi i-a ucis pe toți, cu mare ușu- 
rință. Şi totuși, când mă uit la tine, nu înţeleg cum de a făcut-o. 

Chiar şi folosind cheile Wyrd, Fae fuseseră mai puternici, 
mai iuți. Ar fi trebuit să supraviețuiască mai mulți, chiar dacă 
unii fuseseră surprinși în forma lor de animal atunci când 
magia dispăruse. 

Ea îl privi peste umăr, continuând să ţină o mână pe sculp- 
tura caldă. Înainte de a vorbi, lui Rowan îi zvâcni un muşchi 
de pe maxilar: 

- N-am fost niciodată pe continentul tău, însă am auzit că 
Fae de acolo erau mai blânzi - mai puţin agresivi, foarte puţini 
fiind antrenați pentru luptă - şi că ei se bazau în cea mai mare 
parte pe magie. Odată magia dispărută din ţinuturile noastre, 
mulți dintre ei se prea poate să nu fi ştiut ce să facă împotriva 
soldaţilor antrenați. 

- Şi totuşi, Maeve n-a vrut să trimită ajutoare. 

- Fae de pe continentul tău au rupt cu mult timp în urmă 
legăturile cu Maeve. 

EI făcu iar o pauză. 

- Dar au fost unii în Doranelle care au adus argumente în 
favoarea ajutorului. Regina mea a sfârşit prin a oferi un refugiu 
oricui reuşea să ajungă până acolo. 

Ea nu voia să ştie mai multe - nu voia să ştie câţi reușiseră 
şi dacă el fusese unul dintre cei câţiva care aduseseră argu- 
mente pentru salvarea fraţilor din vest. Aşa că se îndepărtă de 
sculptura cerbului mistic, fiindu-i frig imediat ce întrerupse 
contactul cu încântătoarea căldură dinlăuntrul pietrei. O parte 
din ea ar fi putut jura că străvechea, strania putere era tristă să 
o vadă plecând. 

În ziua următoare, Celaena își isprăvi tura din bucătărie de 
la micul dejun mai îndurerată şi mai secătuită decât de obicei, 
căci Luca nu fusese acolo pentru a o ajuta, ceea ce însemna că 
îşi petrecuse toată dimineaţa tocând, spălând şi apoi alergând 
pentru a trimite mâncarea sus. 

Celaena trecu de un soldat pe care îl reținuse ca fiind priete- 
nul lui Luca şi un ascultător frecvent al poveştilor lui Emrys - 
tânăr, cu mușchi supli şi fără semne evidente de urechi sau 
graţie de Fae. Bas, conducătorul cercetașilor din fortăreață. 

Luca sporovăia întruna despre el. Celaena îi oferi un zâmbet 
mic şi o înclinare a capului. Bas clipi de câteva ori, îi zâmbi şi 
el nesigur drept răspuns și porni, probabil, spre postul lui de 
pe metereze. Ea se încruntă. Până atunci, îi salutase civilizat 
pe mulţi dintre ei, însă... Încă își frământa creierii în legătură 
cu reacţia lui, când ajunse în camera ei şi își dezbrăcă jacheta 
dintr-o mişcare a umerilor. 

- Deja ai întârziat, spuse Rowan din pragul uşii. 

- În dimineţa asta am avut mai multă treabă, zise ea, reîm- 
pletindu-și părul şi întorcându-se spre pragul ușii, acolo unde 
el stătea tolănit. Mă pot aştepta ca azi să fac ceva folositor cu 
tine sau nu voi avea parte decât de stat jos, de mârâit și de 
privit chiondorâș? Sau voi sfârși prin a tăia lemne ore în şir? 

El porni pe coridor, iar ea îl urmă, încă împletindu-și părul. 
Trecură de alte două santinele. De data asta, ea îi privi pe 
amândoi în ochi şi îi salută zâmbindu-le. Din nou, același cli- 
pit, o privire aruncată de la unul la altul și un zâmbet. Oare ea 
devenise atât de neplăcută, încât un zâmbet nevinovat era 
ceva surprinzător? În numele zeilor — când zâmbise ea ultima 
dată cuiva sau din orice motiv? 

Erau destul de departe de fortăreață, îndreptându-se către 
sud şi în sus, în munți, când Rowan zise: 

- Păstrează cu toții distanţa din pricina mirosului pe care 
îl emani. 

- Poftim? 

Nu voia să ştie cum de îi citise el gândurile. 

Rowantrecu printre copaci, fără să-şi piardă suflul, şi continuă: 

- Aici sunt mai mulți masculi decât femele - şi sunt cam izo- 
laţi de lume. Nu te-ai întrebat de ce nu s-au apropiat de tine? 

- S-au ţinut la distanță fiindcă... miros? 

Nu crezuse că avea să-i pese vreodată destul cât să se simtă 
stânjenită, dar fața îi ardea. 

- Mirosul tău spune că nu vrei să se apropie de tine. Mas- 
culii îl simt mai bine decât femelele și au stat naibii la distanță. 
Nu vor să le smulgi feţele cu ghearele tale. 

Ea uitase cât de primitivi erau Fae, cu mirosurile, cu împe- 
recheatul şi cu firea lor teritorială. Un contrast bizar față de 
lumea civilizată de dincolo de zidul de munți. 

- Bine, sfârși ea prin a spune, cu toate că ideea că senti- 
mentele ei erau atât de ușor de depistat o neliniștea, iar min- 
ciuna și prefăcătoria deveneau aproape inutile. 

- Nu mă interesează bărbaţii... masculii. 

În timp ce-i privea insistent inelul, tatuajul lui părea viu în 
lumina soarelui care se strecura prin coronamentul copacilor. 

- Ce se întâmplă dacă devii regină? Vei refuza o potenţială 
alianță prin căsătorie? 

O mână invizibilă păru să o strângă de gât. Nu-şi îngăduise 
să ia în calcul acea posibilitate, căci greutatea unei coroane și a 
unui tron erau destul pentru a o face să se simtă de parcă ar fi 
fost într-un sicriu. Gândul de a se căsători așa, trupul altcuiva să 
fie peste al ei, cineva care să nu fie Chaol... Îndepărtă gândul. 

Rowan o momea, aşa cum, de altfel, o făcea mereu. Iar ea 
tot n-avea niciun plan de a prelua tronul unchiului ei. Singurul 
ei plan era să facă ceea ce-i promisese Nehemiei. 

- Frumoasă încercare, îi spuse ea. 

Când el zâmbi atotcunoscător, caninii îi străluciră. 

- Înveţi. 

- Să ştii că din când în când şi eu te-am momit. 

El îi aruncă o privire care spunea: „Eu te-am lăsat să mă 
momeşti, în caz că n-ai observat. Nu sunt un prost de muritor“. 

Voia să-l întrebe de ce, dar dacă era prea cordială cu el - cu 
oricine - ar fi fost prea bizar. 

- Unde naiba mergem azi? Niciodată n-am mers spre vest. 

Zâmbetul atotcunoscător pieri. 

- Ai vrut să facem ceva folositor. Iată că ai ocazia. 

Când ajunseră la pădurea de pini, cu Celaena în forma ei 
umană, clopotele unui târg din apropiere bătură ora trei. 

Ea nu-l întrebă ce căutau acolo. Dacă ar fi vrut, el i-ar fi spus. 
Încetinind pasul, Rowan căuta semne lăsate pe copaci şi pietre, 
iar ea îl urma în linişte, însetată și flămândă şi puțin zăpăcită. 

Terenul se schimbase: acele de pin scrâşneau sub cizmele 
lor, iar deasupra capetelor lor ţipau pescăruși şi nu păsări 
cântătoare. Probabil marea era aproape. Celaena oftă adânc 
atunci când o briză răcoritoare îi sărută faţa transpirată, adu- 
când o aromă de sare, peşte și pietre încălzite la soare. Până 
ce Rowan nu se opri lângă un izvor, ea nu-şi dădu seama de 
iz — şi de linişte. 

Pământul fusese răsturnat peste izvor, iar tufele fuseseră 
rupte și călcate în picioare. Însă atenţia lui Rowan era fixată 
asupra izvorului, pe ceva ce se înțepenise între stânci. 

Celaena blestemă. Un trup. O femeie, dacă se lua după ceea 
ce rămăsese din ea şi... 

O coajă. 

De parcă ar fi fost golită de viață, de substanţă. N-avea răni 
şi niciun semn de violenţă, cu excepţia unor şuvițe de sânge 
uscat la nas şi la urechi. Pielea îi era decolorată, veştejită şi us- 
cată, iar chipul ei golit era înţepenit într-o expresie de groază — 
şi mâhnire. lar mirosul — nu doar al trupului care putrezea, ci 
şi în jurul său... mirosul... 

- Ce a făcut asta? întrebă ea, studiind pădurea tulburată de 
dincolo de izvor. 

Rowan îngenunche pentru a examina rămăşiţele. 

- De ce să n-o fi aruncat în mare? Pare ceva prostesc s-o lase 
în izvor. Au lăsat şi urme - numai dacă nu cumva sunt lăsate 
de cel care a descoperit-o. 

- Malakai mi-a dat raportul azi-dimineaţă - iar el şi oame- 
nii lui sunt antrenați să nu lase urme. Însă mirosul... recunosc, 
e diferit. 

Rowan intră în apă. Ea voia să-i spună să se oprească, dar el 
continua să examineze rămășițele de deasupra, apoi de dede- 
subt, dând ocol. Ochii lui aruncară scântei spre ea. Era furios. 

- Tu să-mi spui, asasino. Ai vrut să te faci folositoare. 

Ea se zburli la auzul tonului, însă în faţa lor zăcea o femeie, 
fărâmată ca o păpuşă din cârpe. 

Celaena nu voia în mod deosebit să miroasă nicio parte a 
rămășițelor, dar adulmecă. Şi îşi dori să n-o fi făcut. Era un 
miros pe care îl mai simţise de două ori până atunci - odată în 
acea cameră însângerată, cu un deceniu în urmă, iar apoi, 
recent... 

- Ai pretins că nu ştii ce era chestia aia de la câmpul cu 
gorgane, reuşi ea să spună. 

Gura femeii era deschisă într-un țipăt, iar dinții îi erau 
cafenii şi crăpaţi sub sângele care cursese din nas şi se uscase. 
Celaena își atinse propriul nas şi se înfioră. 

- Cred că asta face acea creatură. 

Rowan îşi puse mâinile în șold, pufnind, şi se întoarse în 
izvor. 

- Ai ieşit din întunericul acela de parcă cineva ți-ar fi supt 
viața din tine. Pielea îți era mai palidă, iar pistruii îți dispăruseră. 

- M-a forțat să trec prin... amintiri. Cele mai rele. 

Chipul femeii, îngrozit, mâhnit, căsca gura la coronamentul 
de deasupra. 

- Ai auzit vreodată de o creatură care se poate hrăni cu ase- 
menea lucruri? Când am putut să întrezăresc ceva, am văzut 
un bărbat - un bărbat frumos, palid şi cu părul negru, cu ochi 
de un negru intens. Nu era uman. Vreau să spun, părea, dar 
ochii lui... nu erau câtuși de puţin omeneşti. 

Părinții ei fuseseră asasinați. Fa le văzuse rănile. Mirosul 
din camera lor fusese atât de asemănător... Ea scutură din cap 
de parcă ar fi vrut să şi-l limpezească, să-și scuture senzaţia 
care i se insinua pe şira spinării. 

- Nici măcar regina mea nu cunoaşte toate creaturile odi- 
oase care cutreieră prin aceste ţinuturi. Dacă vârcolacii se 
aventurează să coboare din munţi, poate că şi alte chestii o fac. 

- Târgoveţii s-ar putea să ştie câte ceva. Poate că au văzut-o 
sau au auzit zvonuri. 

Rowan păru să se gândească la aceleaşi lucruri, căci își scu- 
tură plin de dezgust capul — și de mâhnire, spre surprinderea ei. 

- Nu avem timp; ai irosit lumina zilei venind aici în forma 
ta umană. 

Nici provizii pentru noapte nu-și aduseseră. 

- Avem o oră înainte de a ne întoarce. Să facem ce se poate. 


x 


Poteca nu ducea nicăieri. Dădea spre mare, într-o stâncă 
fără nicio cale de acces spre fâşia de plajă îngustă de dedesubt, 
fără niciun semn că cineva ar fi locuit în apropiere. Rowan 
stătea pe marginea stâncii, cu braţele încrucişate, privind ţintă 
la marea de jad. 

- Nu are sens, spuse el, mai mult pentru sine. Acesta este 
cel de-al patrulea trup în ultimele săptămâni - şi niciunul n-a 
fost dat dispărut. 

Se lăsă pe vine pe terenul nisipos pentru a trasa o linie cu 
degetul său tatuat. Conturul coastei Wendlynului. 

- Au fost găsite aici. 

Puncte mici, aparent întâmplătoare, în afară de faptul că 
erau foarte aproape de apă. 

- Suntem aici, zise el, făcând un alt punct. 

Se așeză pe călcâie, în timp ce Celaena privea cu atenţie 
harta grosolană. 

- Și totuși, noi doi am întâlnit creatura stând la pândă prin- 
tre morminte, aici, adăugă el, şi desenă un X acolo unde ea 
bănui că erau gorganele, departe de mare. N-am mai văzut 
nici urmă de creatură lângă gorgane, iar sufletele s-au întors la 
obiceiurile lor. 

- Celelalte trupuri erau la fel? 

- Toate golite ca ăsta, cu expresia de teroare întipărită pe 
chipuri... nici urmă de răni, în afară de sângele uscat de la nas 
şi de la urechi. 

După cum îi pălise pielea arsă de soare de sub tatuaj, după 
cum scrâșnea din dinţi, ea își dădu seama că pe el îl rodea 
mândria sa de nemuritor pentru că nu ştia ce era acea creatură. 

- Toate aruncate în pădure şi nu în mare? 

O mişcare de încuviinţare din cap. 

- Dar toate la mică distanţă de apă. 

O altă încuviinţare. 

- Dacă ar fi fost un ucigaş competent, conştient, ar fi ascuns 
mai bine trupurile. Sau, din nou, ar fi folosit marea. 

Ea aruncă o privire la marea orbitoare, la soarele care își 
începuse coborârea spre asfinţit. 

- Sau poate că nu-i pasă. Poate că vrea ca noi să știm ce 
face. Au existat... au fost vremuri când şi eu am lăsat trupuri 
în aşa fel încât să fie găsite de o anumită persoană sau pentru 
a transmite un anumit mesaj. 

Grave fiind ultimul dintre ele. 

- Ce au victimele în comun? 

- Nu știu, recunoscu el. Nu le știm nici măcar numele şi 
nici de unde vin. 

El se ridică şi își şterse mâinile. 

- Trebuie să ne întoarcem la fortăreață. 

Fa îl prinse de cot. 

- Aşteaptă. Ai văzut destul din trup? 

O mișcare lentă de încuviințare. Bine. Şi ea la fel — şi ea se 
săturase de miros. Memorase, luând în calcul tot ceea ce putuse. 

- Atunci trebuie s-o îngropăm. 

Pământul e prea tare aici. 

Ea se duse după copaci, lăsându-l pe el în urmă. 

- Atunci o vom face în modul străvechi, strigă ea. 

Afurisită să fie dacă avea să lase trupul femeii să se descom- 
pună într-un izvor, afurisită să fie dacă o lăsa acolo pentru 
vecie, udă şi rece. 

Celaena trase trupul prea ușor din izvor, culcându-l pe acele 
cafenii de pin. Rowan nu scoase niciun cuvânt în timp ce ea 
adună surcele și crengi şi apoi îngenunche, încercând să nu se 
uite la pielea încreţită sau la expresia stăruitoare de groază. 

Iar el nici n-o ironiză pentru cele câteva încercări de a 
aprinde focul cu palma, şi nici nu făcu vreun comentariu mes- 
chin când, în cele din urmă, acele de pin se încreţiră şi fume- 
gară, tămâie străveche pentru un rug rudimentar. În schimb, 
când ea se îndepărtă de flăcările care se ridicau, îl simţi 
venind în spatele ei, şi simţi siguranţa şi semisălbăticia lui 
învăluind-o ca un trup fantomă. O briză caldă o mângâie pe 
păr, pe faţă. Aer pentru a ajuta focul; vânt pentru a ajuta la 
mistuirea trupului. 

Sila pe care o simţea n-avea nimic de-a face cu jurămân- 
tul ei sau cu Nehemia. Celaena pătrunse în golul fără vârstă 
dinlăuntrul ei - doar o dată - pentru a vedea dacă putea să 
activeze acel declanșator care provoca transformarea, astfel 
încât să-şi poată ajuta micul foc trist să ardă şi mai uniform, şi 
mai maiestuos. 

Cu toate astea, Celaena rămase rece şi pustiită, împotmolită 
în trupul ei de muritoare. 

Și totuşi, Rowan nu spuse nimic despre asta, iar vântul lui 
hrăni flăcările suficient cât să le facă să lucreze iute asupra 
trupului, arzând mai repede decât un rug mortuar. Priviră în 
tăcere, până ce nu mai rămase nimic, doar cenuşă - până când 
şi aceasta fu ridicată în sus și dusă în depărtare, peste copaci şi 
spre marea întinsă. 


CAPITOLUL 26 


Din acea noapte petrecută în criptă, Chaol nu îi mai văzuse 
şi nici nu mai auzise nimic despre general sau despre prinţ. 
Potrivit celor spuse de oamenii lui, prinţul îşi petrecea timpul 
în catacombele vindecătorilor, curtând-o pe una dintre tine- 
rele de acolo. El se ura pe sine, însă o parte din el era ușurat să 
audă asta: Dorian măcar vorbea cu cineva. 

Separarea de Dorian merita efortul. Pentru Dorian, chiar 
dacă prietenul lui n-avea să-l ierte niciodată; pentru Celaena, 
chiar dacă ea nu se mai întorcea niciodată; chiar dacă îşi dorea 
ca ea să fi fost în continuare Celaena şi nu Aelin... merita. 

A trecut o săptămână până a reuşit să se întâlnească din 
nou cu Aedion - pentru a căpăta informaţiile pe care nu le 
primise din cauza lui Dorian, care îi întrerupsese. Dacă 
Dorian se strecurase atât de uşor şi îi surprinsese, atunci cripta 
nu era cel mai bun loc în care să se întâlnească. Exista un loc, 
totuşi, unde se puteau vedea fără niciun risc. Celaena i-l lăsase 
în testamentul ei, împreună cu adresa. 

Apartamentul secret aflat deasupra depozitului era neatins, 
cu toate că cineva îşi făcuse timp să acopere mobila împodobită. 
Înlăturând cearşafurile unul câte unul se simţea de parcă ar fi 
descoperit cine fusese Celaena înainte de Endovier - o dovadă 
că gustul ei pentru lux avea rădăcini adânci. Cumpărase acel 
apartament, îi spusese ea odată, pentru a avea un loc care să 
fie doar al ei, un loc în afara Breslei Asasinilor, unde fusese 


MOȘTENITOAREA FOCULUI 255 


crescută. Își cheltuise aproape toți bănuţii pe care îi avea - dar 
fusese necesar, spunea ea, pentru fărâma de libertate pe care 
i-o garanta. El ar fi putut să lase cearşafurile trase peste mobile, 
probabil că ar fi trebuit s-o facă, dar... era curios. 

Apartamentul era alcătuit din două dormitoare, cu băi 
proprii, o bucătărie şi o încăpere largă în care trona o canapea 
cu perne mari, în fața unui şemineu bogat decorat, din mar- 
mură, încadrat de două jilțuri tapițate cu catifea. Cealaltă ju- 
mătate a încăperii era ocupată de o masă din stejar, întinsă, la 
care se puteau așeza opt persoane, cu farfurii din porțelan şi 
argint, şi tacâmuri care se demodaseră de mult. Era singura 
dovadă că acest apartament nu fusese atins de când cineva — 
poate Arobynn Hamel - ordonase să fie sigilat. 

Arobynn Hamel, Regele Asasinilor. Chaol scrâşni din dinţi 
atunci când termină de îndesat şi ultimul cearşaf alb în deba- 
raua de pe coridor. În ultimele zile se gândise foarte mult timp 
la fostul maestru al Celaenei. Arobynn era destul de isteţ încât 
să pună lucrurile cap la cap atunci când găsise un copil orfan, 
timid, imediat după ce prinţesa din Terrasen dispăruse, trupul 
ei dispărând în râul Florine, care era pe jumătate înghețat. 

Dacă Arobynn ştiuse şi îi făcuse acele lucruri... Cicatricea 
de pe încheietura mâinii Celaenei licări în faţa ochilor săi. O 
obligase să-şi rupă singură mâna. Probabil că existaseră nenu- 
mărate brutalităţi despre care Celaena nici măcar nu-i spusese. 
Şi cea mai rea dintre toate, răul absolut... 

N-o întrebase niciodată de ce, atunci când fusese numită 
Campion, prima ei prioritate nu fusese să-şi vâneze maestrul şi 
să-l taie în bucăţi pentru ce-i făcuse iubitului ei, Sam Cortland. 
Arobynn poruncise ca Sam să fie torturat şi ucis, iar apoi năs- 
cocise o capcană pentru Celaena, cu gândul de a o trimite în 
Endovier. Probabil că Arobynn își propusese să o recupereze 

de acolo într-o bună zi, de vreme ce îi lăsase apartamentul 
neatins. Probabil că își dorise s-o lase să putrezească în 
Endovier - până ce se hotărâse să o elibereze, iar ea se târâse 
înapoi la el, servitoarea lui loială pe veci. 

Era dreptul ei, își spuse Chaol. Dreptul ei de a decide când 
şi cum să-l ucidă pe Arobynn. Era şi dreptul lui Aedion. Până 
şi cei doi stăpâni din Terrasen erau mai îndreptățiți să pretindă 
capul lui Arobynn decât era el, dar dacă Chaol avea să-l în- 
tâlnească vreodată, nu era sigur că avea să se abțină. 

Scara şubredă din lemn de dincolo de uşă scârţâi, iar Chaol 
îşi scoase sabia într-o clipă. Se auzi un fluierat grav, pe două 
note, iar el se relaxă, chiar dacă numai puţin, şi fluieră drept 
răspuns. Își ținu sabia scoasă până ce Aedion păşi pe ușă, cu 
spada trasă din teacă. 

- Mă întrebam dacă eşti singur sau cu un cârd de bărbaţi 
ascunși în întuneric, spuse Aedion în chip de salut, vârându-și 
sabia în teacă. 

Chaol îi aruncă o privire urâtă. 

- Asemenea. 

Aedion intră în apartament, iar înverşunarea de pe chip i 
se transformă din prudenţă și mirare în îngrijorare. Lui Chaol 
îi trecu prin minte că acest apartament era prima frântură pe 
care Aedion o vedea verişoara lui pierdută. Acelea erau lucru- 
rile ei. Ea alesese totul, de la figurinele de pe polița căminu- 
lui şi şervetele verzi, la vechea masă de fermă din bucătărie, 
punctată şi zgâriată de ceea ce păreau a fi nenumărate cuțite. 

Aedion se opri în mijlocul încăperii, examinând totul cu 
grijă. Poate pentru a vedea dacă într-adevăr existau niște 
forțe ascunse în aşteptare, însă... Chaol murmură ceva des- 
pre folositul băii şi îi oferi lui Aedion intimitatea de care 
avea nevoie. 

Acesta era apartamentul ei. Fie că îşi accepta sau își ura tre- 
cutul, ea decorase masa în culorile regale din Terrasen - verde 
şi argintiu. Masa şi figurina cerb de pe polița căminului erau 
singurele crâmpeie care dovedeau că ea probabil nu uitase. Că 
îi păsa. 

În rest, toate erau confortabile, cu gust, de parcă aparta- 
mentul ar fi fost pentru tolăneală şi nopţi petrecute în faţa 
focului. Erau foarte multe cărți — pe rafturi, pe măsuţele de 
lângă canapea, stivuite lângă jilțul din faţa ferestrei mari cu 
draperie, care se întindea pe toată lungimea camerei. 

Deşteaptă. Educată. Cultivată, dacă bibelourile puteau con- 
stitui o dovadă. Existau lucruri din toate regatele, de parcă 
luase câte ceva de pe oriunde fusese. Încăperea era harta unor 
aventuri, o hartă a unei persoane diferite. Aelin trăise. Trăise 
şi văzuse şi făcuse lucruri. 

Bucătăria era mică, dar confortabilă — și... În numele zeilor! 
Avea un dulap frigorific. Căpitanul menţionase faptul că fu- 
sese faimoasă ca asasin, dar nu spusese că era bogată. Toţi 
banii ăia pătaţi de sânge - toate acele lucruri erau doar mär- 
turii a ceea ce ea pierduse. A ceea ce el nu putuse să apere. 

Ea devenise o ucigaşă. Una a naibii de bună, dacă acest 
apartament putea fi socotit o dovadă. Dormitorul ei era încă 
şi mai scandalos. Avea un pat uriaș, cu patru stâlpi şi o saltea 
care părea un nor, şi mai avea o sală de baie placată cu mar- 
mură, cu propriul sistem de instalaţie de apă şi canalizare. 

Ei bine, dulapul ei de haine nu se schimbase. Vărului ei îi 
plăcuseră întotdeauna veșmintele frumoase. Aedion scoase o 
tunică albastru închis, cu broderie aurie pe poale şi cu nasturi 
strălucind în lumina torţelor. Erau veșminte pentru un trup 
de femeie, iar mirosul care încă se simţea în întregul aparta- 

ment aparținea tot unei femei — foarte asemănător cu ceea ce 
îşi amintea el din copilărie, însă învăluit în mister şi zâmbete 
secrete. Era imposibil ca simțurile sale Fae să nu remarce, să 
nu reacționeze. 

Aedion se rezemă de peretele încăperii, privind lung rochiile 
şi bijuteriile etalate, acum acoperite de praf. Nu-şi îngăduise 
să-i pese de ceea ce el pătimise în trecut, de oamenii pe care îi 
distrusese, de câmpurile de bătălie pe care păşise acoperit de 
sânge care nu era al său. În ceea ce-l privea, el pierduse totul 
în ziua în care Aelin murise. Meritase pedeapsa pentru cât de 
lamentabil eşuase. Însă Aelin... 

Aedion își trecu mâinile prin păr înainte de a intra în încă- 
perea mare. Aelin avea să se întoarcă din Wendlyn, indife- 
rent de ceea ce credea căpitanul. Aelin avea să se întoarcă, iar 
când avea să vină... Cu fiecare respiraţie, Aedion simţea cum 
parfumul care persista îi învăluia tot mai strâns inima şi 
sufletul. Când ea avea să se întoarcă, el nu avea să-i rnai dea 
drumul vreodată. 


* 


Aedion se lăsă să cadă într-unul dintre jilțurile din faţa fo- 
cului în timp ce Chaol spuse: 

- Ei bine, cred că am așteptat destul pentru a auzi ceea ce 
ai a-mi spune despre magie. Sper să merite. 

- Indiferent de ceea ce ştiu eu, magia n-ar trebui să fie pla- 
nul tău principal de apărare — sau de acţiune. 

- Am văzut-o pe regina ta despicând pământul în două cu 
puterea ei, spuse Chaol. Spune-mi că asta n-ar schimba cursul 
unei înfruntări pe câmpul de luptă - spune-mi că nu ai nevoie 
de ea şi de alții asemenea ei. 

- Ea nici măcar nu s-ar apropia de câmpurile de luptă, 
mormăi Aedion blând. 

Chaol se îndoia că era adevărat, dar îşi dorea să fie. Probabil 
că Aedion avea să fie nevoit să o lege pe Celaena de tron pen- 
tru a o împiedica să lupte în prima linie alături de poporul ei. 

- Spune-mi. 

Aedion oftă şi privi spre foc, de parcă ar fi privit un orizont 
îndepărtat. 

- Arderile şi execuțiile începuseră deja cam pe când magia 
dispăruse, astfel încât, în ziua în care s-a întâmplat, am crezut 
că păsările se fereau de soldaţi sau căutau stârvuri. Eram 
încuiat într-una dintre încăperile turnului, din ordinul regelui. 
În cele mai multe dintre zile nu îndrăzneam nici să mă uit pe 
fereastră, deoarece nu voiam să văd ce se petrecea în orașul de 
dedesubt, însă păsările produceau atâta zgomot în acea zi, 
încât m-am uitat. Şi... 

Aedion scutură din cap. 

- Ceva le gonise pe toate și zburau când într-o direcție, când 
într-alta. Apoi, au început ţipetele. Am auzit nişte oameni 
murind într-o clipită, de parcă li s-ar fi secționat o arteră. 

Aedion întinse o hartă pe una dintre măsuţele scunde din- 
tre ei şi puse un deget bătătorit pe Orynth. 

- Au existat două valuri de păsări. Primul s-a dus înspre 
nord - nord-vest. 

Trasă o linie vagă. 

- Din turn, vedeam destul de departe cât să-mi dau seama 
că multe dintre ele veniseră din sud - cele mai multe dintre pă- 
sările din apropierea noastră nu se prea deplasau. Însă atunci, 
un al doilea val le-a gonit pe toate spre nord şi spre est, de parcă 
ceva din centrul ținutului le arunca într-acolo. 

Chaol arătă spre Perranth, al doilea mare oraș din Terrasen. 

- De aici? 

- Mai spre sud. 

Aedion îi dădu deoparte mâna lui Chaol. 

- Endovier sau chiar mai jos. 

- Nu puteai să vezi atât de departe. 

- Nu, dar lorzii războinici de la curtea mea m-au obligat să 
memorez păsările din Oakwald şi toate chemările lor de vână- 
toare — şi de luptă. Existau păsări care zburau în sus, spre noi, 
şi care se găseau numai în ţara ta. Le număram pentru a-mi 
abate atenţia în vreme ce... 

Încă o pauză, de parcă Aedion nu intenționa să spună 
acel lucru. 

- Nu-mi amintesc să fi auzit păsări din cele trei regate sudice. 

Chaol trasă o linie, începând din Rifthold şi mergând spre 
munţi, spre trecătoarea Ferian. 

- De parcă cineva le mâna în această direcţie. Abia la al 
doilea val a încetat magia. 

Aedion ridică o sprânceană. 

- Tu nu-ţi aminteşti acea zi? 

- Eram aici; dacă cineva a simţit vreo durere, a ascuns asta. 
Magia a fost scoasă în afara legii în Adarlan acum multe dece- 
nii. Aşadar, Aedion, unde ajungem? 

- Ei bine, Murtaugh şi Ren au avut experienţe asemănătoare. 

Ca atare, generalul se lansă într-o altă povestire: asemenea 
lui Aedion, în ziua în care magia dispăruse Ren şi Murtaugh 
fuseseră martorii freneziei care cuprinsese animalele din zonă 
în timpul celor două valuri de ceva. Dar ei erau în partea su- 
dică a continentului lor, abia ajunşi în Golful Craniului. 

Abia cu şase luni în urmă, atunci când se furișaseră în oraş 
din pricina minciunilor lui Archer Finn despre revenirea lui 
Aelin, începuseră să se gândească la magie - căutând căi de a 
distruge puterea regelui, pentru regina lor. După compara- 
rea notelor cu ale celorlalți rebeli din Rifthold, își dăduseră 
seama că şi ceilalți trăiseră fenomene similare. Dorind să afle 
întreaga poveste, găsiră un negustor din Teritoriile Pustii care 

era dispus să vorbească — un bărbat din Xandria, care era sur- 
prinzător de cinstit, în pofida afacerii pe care o dezvoltase pe 
baza obiectelor de contrabandă. 

Am furat o iapă Asterion de la Lordul din Xandria. 

Desigur, Celaena fusese în Teritoriile Pustii şi o căutase cu 
lumânarea. În ciuda durerii din piept, Chaol surâse amintirii 
pe măsură ce Aedion își amintea raportul lui Murtaugh despre 
relatarea negustorului. 

Nu fuseseră două valuri atunci când dispăruse magia, ci trei. 

Primul se iscase dinspre nord. Negustorul se afla împreună 
cu Lordul din Xandria în fortăreața acestuia aflată sus, dea- 
supra orașului, și văzuse un tremor slab care făcuse nisipul 
roşu să danseze. Al doilea venise dinspre sud-vest, înaintând 
cu viteză foarte mare, asemenea unei furtuni de nisip. Ultimul 
venise din aceeaşi sursă centrală pe care şi-o amintea Aedion. 
Câteva secunde mai târziu, magia dispăruse, iar oamenii ţipau 
pe străzi. Lordul din Xandria primi, o săptămână mai târziu, 
ordinul de a-i omori pe toți locuitorii din oraș care foloseau 
magia, cunoscuţi sau înregistraţi ca atare. Apoi țipetele suna- 
seră altfel. 

Încheind, Aedion îi zâmbi mucalit. 

- Murtaugh a aflat însă mai multe. Ne întâlnim în trei zile. 
EI îţi poate spune atunci teoriile sale. 

Chaol sări din jilțul său. 

- Asta e tot? Asta e tot ceea ce ştii tu — informaţiile prin care 
m-ai ţinut în şah în ultimele săptămâni? 

- Tu mai ai şi altele să-mi spui, aşadar, ce-ar fi să-mi spui tot? 

- Eu ţi-am oferit informaţii vitale, care pot schimba lumea, 
rosti Chaol printre dinţi. Tu nu mi-ai spus decât poveşti. 

Ochii lui Aedion căpătară o strălucire letală. 

- Ar fi bine să auzi ce au de spus Ren și Murtaugh. 

Chaol nu prea avea chef să aştepte atât de mult pentru a 
afla, dar avea două dineuri de stat şi o cină formală la care tre- 
buia să ia parte. Trebuia să-i prezinte regelui planurile de apă- 
rare pentru toate evenimentele. 

După o clipă, Aedion zise: 

- Cum de suporţi să lucrezi pentru el? Cum te poţi preface 
că nu ştii ce face ticălosul, ce le-a făcut unor oameni nevinovaţi, 
femeii pe care pretinzi că o iubeşti? 

- Fac ceea ce trebuie să fac. 

Oricum, nu credea că Aedion ar fi înțeles. 

- Spune-mi de ce Căpitanul Gărzii, un Lord din Adarlan, 
îşi ajută duşmanii. Asta e tot ce vreau să aud astăzi de la tine. 

Chaol voia să spună că, dat fiind câte îi spusese deja, nu mai 
avea de oferit nicio altă afurisită de informaţie, aşa că spuse: 

- Totuşi, ştiai de taberele de muncă. De masacre. 

- Este uşor să fii minţit atunci când nu îi cunoşti direct pe 
niciunul dintre acei oameni. 

Dar Celaena şi cicatricele ei, şi Nehemia cu oamenii ei 
măcelăriți... 

- Este uşor să crezi atunci când regele tău îți spune să oa- 
menii din Endovier merită să fie acolo fiindcă sunt criminali 
sau rebeli care au încercat să măcelărească familii inocente 
din Adarlan. 

— Şi câţi dintre concetăţenii tăi s-ar ridica împotriva regelui 
tău dacă ar afla adevărul? Dacă și-ar imagina la cum ar fi dacă 
familiile lor, satul lor, tot ce au ar fi luat, făcut sclav sau ucis? 
Câţi s-ar ridica dacă ar şti ce putere posedă prinţul lor - sau 
dacă prinţul lor s-ar ridica să lupte alături de noi? 

Chaol nu știa şi nici nu era sigur că voia să ştie. Cât despre 
Dorian... nu-l putea ruga aşa ceva pe prietenul lui. Nu se putea 
aştepta la asta. Scopul lui era ca Dorian să fie în siguranţă, 

chiar dacă avea să-l coste prietenia lor. Nu voia ca Dorian să 
fie amestecat în asta. Niciodată. 


* 


Ultima săptămână fusese îngrozitoare şi minunată pentru 
Dorian. 

Îngrozitoare, deoarece încă doi oameni îi aflaseră secretul, și 
călca pe o linie foarte fină atunci când era vorba despre a-şi con- 
trola harul magic, care părea tot mai volatil cu fiecare zi ce trecea. 

Minunată, deoarece în fiecare după-amiază vizita încăperea 
uitată pe care Sorscha o descoperise înghesuită la un nivel in- 
ferior din catacombe, acolo unde nimeni n-avea să-i găsească. 
Ea adusese cărţi, de unde le găsise, numai zeii ştiau, ierburi şi 
plante, săruri și pulberi, şi în fiecare zi cercetau, se antrenau şi 
meditau. 

Nu existau prea multe cărți despre domolirea unei puteri 
ca a lui — mulți fuseseră arşi, așa îi spusese ea, însă fata privea 
harul magic ca pe o boală: dacă ar fi putut găsi canalele potri- 
vite pentru a-l bloca, ea l-ar fi putut înfrâna. lar dacă nu, 
spunea ea mereu, puteau recurge la droguri, doar cât să-i apla- 
neze stările sufleteşti. Ei nu-i plăcea această idee, și nici lui, 
deşi era o mângâiere să ştie că aveau o opţiune. 

Nu reușeau să petreacă împreună decât o oră pe zi. Dar în 
acea oră, indiferent de legile pe care le încălcau, Dorian se sim- 
tea din nou ca fiind el însuşi. Fără să se contorsioneze sau să se 
clatine sau să se împiedice în întuneric, ci cu picioarele pe pă- 
mânt. Calm. Indiferent de ce-i spunea Sorschăi, ea nu-l judeca 
şi nici nu-l trăda vreodată. Chaol fusese cândva acea persoană. 
Şi totuşi, acum, când era vorba despre harul lui magic, el încă 
vedea teamă şi o urmă de dezgust în ochii lui Chaol. 

— Ştiaţi, îl întrebă Sorscha, aşezată pe partea cealaltă a mesei 
de lucru, că înainte ca magia să dispară, ei au fost nevoiţi să 

găsească modalități speciale prin care să-i supună pe prizo- 
nierii înzestrați? 

Dorian își ridică privirea din carte, un volum nefolositor des- 
pre remediile din grădină. Înainte ca magia să fi dispărut... cu 
ajutorul tatălui său şi al cheilor sale Wyrd. I se strânse stomacul. 

- Îşi foloseau harul magic pentru a fugi din închisoare? 

Sorscha studie din nou cartea. 

- Ăsta e motivul pentru care închisorile vechi foloseau 
fierul — nu poate fi atins de magie. 

- Ştiu, zise el, iar ea ridică o sprânceană. 

Încet, ea începuse să prindă viață în preajma lui - cu toate 
că şi el învățase să-i descifreze mai bine expresiile. 

- Când puterile mele au apărut pentru prima dată, am încer- 
cat să le folosesc asupra unei uși din fier și... n-a mers prea bine. 

- Hmm. 

Sorscha își muşcă buza. Era surprinzător de încântător. 

- Dar există fier şi în sângele dumneavoastră, aşadar, cum 
funcţionează asta? 

- Cred că a fost felul în care zeii ne-au împiedicat să fim 
prea puternici: dacă păstrăm contactul cu magia, dacă circulă 
prin noi prea mult timp, leşinăm. Sau mai rău. 

- Mă întreb ce s-ar întâmpla dacă am creşte cantitatea de 
fier din dieta dumneavoastră, poate prin adăugarea unei can- 
tități mari de melasă. Le-o dăm pacienţilor anemici, dar dacă 
v-am da o doză foarte concentrată... ar avea un gust oribil şi ar 
putea fi periculos, dar... 

- Poate că, dacă există în corpul meu, atunci când harul 
magic se ridică... 

El făcu o grimasă. Probabil că voia să uite agonia pe care o 
trăise atunci când încercase să sigileze acea ușă din fier, însă... 
Nu putea să o refuze. 

- Ai aşa ceva aici? Ceva ce poate fi adăugat într-o băutură? 

Nu avea, dar făcu rost. Şi, în mai puţin de un sfert de oră, 
Dorian adresă o rugăciune Silbei şi o înghiţi, crispându-se din 
cauza dulceții dezgustătoare. Nimic. 

Privirea Sorschăi ţâşni de la ochii lui la ceasul de buzunar 
din mâna ei, numărând, așteptând să vadă dacă apărea vreo 
reacție adversă. Trecu un minut. Şi încă zece. Dorian trebuia 
să plece curând, și ea la fel, dar, după o vreme, Sorscha spuse 
liniştită: 

- Încercaţi. Încercaţi să îl invocaţi. Fierul ar trebui să fie 
deja în sângele dumneavoastră. 

El închise ochii, iar ea adăugă: 

- Reacționează atunci când sunteţi supărat - furios sau 
trist. Gândiţi-vă la ceva care vă face să vă simțiți așa. 

Ea îşi risca poziţia, viaţa, totul, pentru asta. Pentru el, fiul 
bărbatului care ordonase armatei sale să distrugă satul ei, apoi 
să-i măcelărească familia, laolaltă cu ceilalți imigranţi nedoriți 
din Rifthold. El nu merita. 

Dorian inspiră. Expiră. Nici ea nu merita numeroasele ne- 
cazuri pe care el le atrăgea asupra ei — sau pe care continua să 
i le aducă la ușă de fiecare când venea aici. EI ştia când îl plă- 
ceau femeile şi știuse din primul moment în care o văzuse că 
ea îl găsea atrăgător. Sperase că acea opinie nu se schimbase în 
mai rău, dar acum... Gândește-te la ceva care te tulbură. 

Totul îl tulbura. Îl tulbura faptul că ea își risca viaţa, că el 
n-avea altă variantă, și trebuia să o pună pe ea în pericol. Chiar 
şi dacă el făcea acel pas final spre ea, chiar şi dacă o lua în patul 
lui, așa cum își dorea cu ardoare, el rămânea... prințul moşte- 
nitor. Vei fi mereu dușmanul meu, îi spusese cândva Celaena. 

Nu avea cum să scape de coroană. Sau de tatăl său, care ar 
fi decapitat-o pe Sorscha, ar fi ars-o și i-ar fi împrăștiat cenușa 
în vânt dacă ar fi aflat că ea îl ajutase. Tatăl său, împotriva 
căruia prietenii săi complotau acum cu gândul de a-l distruge. 

Ei îl mințiseră şi nu îl solicitaseră pentru cauza respectivă. Re- 
prezenta un pericol pentru ei, pentru Sorscha și... 

Durerea vie se ridică din inima lui spre gât, iar el căscă gura. 
Urmă un alt val şi o briză răcoroasă încercă să-i sărute faţa, 
dar dispăru asemenea ceţii la soare în timp ce durerea îl cutre- 
mura. Se aplecă în față, închizând ochii strâns pe măsură ce 
agonia şi apoi greaţa îl străbătură iar. Şi iar. 

Dar apoi se lăsă liniştea. Dorian deschise ochii şi o desco- 
peri pe Sorscha, isteaţa, serioasa, minunata Sorscha, stând în 
picioare acolo, mușcându-și buza. Ea făcu un pas - pentru 
prima dată, spre el, nu departe de el. 

- A... 

Dorian se ridică în picioare atât de repede, încât jilțul se roti 
în urma lui şi, într-o fracțiune de secundă, îi prinse faţa între 
palmele lui. 

- Da, rosti el în şoaptă şi o sărută. 

Fu rapid - dar ea se îmbujoră şi făcu ochii mari în timp ce 
el se trăgea înapoi. Şi el avea ochii larg deschişi, zeii fie bleste- 
mați, şi încă o mângâia cu degetul mare pe obrazul ei moale. 
Încă se gândea să se întoarcă pentru a primi mai mult, deoa- 
rece nu fusese nici pe departe destul. 

Dar ea se îndepărtă, întorcându-se la treaba ei. De parcă... 
de parcă nu fusese nimic, doar un moment stânjenitor. 

- Pe mâine? murmură ea. 

Nu voia să se uite la el. 

El nu prea reușea să-şi adune vorbele pentru a-i răspunde 
afirmativ atunci când porni, împleticit, spre uşă. Ea păruse 
foarte surprinsă şi, dacă el nu ieșea, era foarte probabil că avea 
să o sărute din nou. 

Dar poate că ea nu voia să fie sărutată. 


CAPITOLUL 27 


Stând pe platforma de vizionare de pe laterala Omegăi, 
Manon privea primul sabat Picioare-galbene al zilei abor- 
dând Răscrucea. Plonjonul urmat de o rotire violentă era 
uluitor, chiar şi atunci când călare pe vânt erau vrăjitoarele 
Picioare-galbene. 

Iskra le conducea de-a lungul feţei povârnite a Colţului 
Nordic. Masculul ei, o bestie masivă pe nume Fendir, era el 
însuși o forță a naturii. Deşi mai mic decât Titus, era de două 
ori mai primejdios. 

- Se potrivesc unul cu celălalt, spuse Asterin de lângă Manon. 

Restul Celor Treisprezece se aflau în încăperea de antrena- 
ment, instruindu-le pe celelalte membre ale sabatului în lupta 
corp la corp. Faline şi Fallon, demoniţele gemene cu ochi verzi 
se bucurau, fără îndoială, să le tortureze pe cele mai noi san- 
tinele. Se descurcau bine cu astfel de lucruri. 

Iskra şi Fendir plutiră deasupra celui mai înalt pisc al 
Colţului Nordic şi dispărură în nori, celelalte douăsprezece 
călărețe urmându-le în formaţie strânsă. Vântul rece îi biciui 
chipul lui Manon, chemând-o. Se îndrepta spre caverne pen- 
tru a-l vedea pe Abraxos, însă ar fi dorit să le vadă mai întâi pe 
vrăjitoarele Picioare-galbene traversând Răscrucea, chiar şi 
numai pentru a se asigura că erau cu adevărat plecate în urmă- 
toarele trei ore. 

Se uită dincolo de punte, spre Colț şi spre intrarea uriaşă a 
acestuia. Dinspre acesta se auziră peste munți scrâşnete şi răgete. 

- Vreau să le ţii pe Cele Treisprezece ocupate pentru tot 
restul zilei, zise Manon. 

În calitate de aghiotantă, Asterin era singura dintre Cele 
Treisprezece care avea un oarecare drept să o întrebe, şi, chiar 
şi aşa, doar în circumstanţe foarte speciale. 

- Ai de gând să te antrenezi cu el? 

Manon încuviinţă. 

- Bunica ta a spus că mă spintecă dacă te scap iar din priviri. 

Cu părul ei auriu fluturând în vânt, chipul lui Asterin, acum 
cu nasul strâmb, era îngrijorat. 

- Va trebui să te hotărăşti, îi spuse Manon, fără să se de- 
ranjeze să-şi dezvelească dinţii din fier. Eşti iscoada ei, sau 
Aghiotanta mea? 

Nicio urmă de durere, de teamă sau de trădare. Numai o 
vagă mijire a ochilor. 

— Te slujesc pe tine. 

- Ea e Matroana ta. 

- Pe tine te slujesc. 

Preţ de o clipă, Manon se întrebă când îşi câştigase acel gen 
de loialitate. Nu erau prietene - cel puţin, nu în felul în care 
păreau să fie prieteni oamenii. Toate vrăjitoarele Cioc-negru îi 
datorau loialitate şi obedienţă în calitatea ei de moștenitoare, 
însă aceasta... 

Manon nu dăduse explicaţii şi nu îşi dezvăluise planurile 
sau intenţiile nimănui, cu excepţia bunicii sale. Se trezi însă 
spunându-i Aghiotantei ei: 

- Încă am de gând să fiu Conducătoarea Aripii. 

Asterin zâmbi, cu dinţii ei din fier asemănători mercurului 
în soarele dimineții. 

- Ştim. 

Manon își ridică bărbia. 

- Vreau ca Cele Treisprezece să adauge acrobaţii la antrena- 
mentul lor în lupta corp la corp. Şi când tu vei putea să-ți mâ- 
nuieşti balaurul de una singură, te vreau în aer atunci când 
Picioare-galbene sunt în văzduh. Vreau să ştiu unde zboară, 
cum zboară şi ce fac. 

Asterin încuviinţă. 

- Deja am pus Umbrele să le urmărească pe vrăjitoarele 
Picioare-galbene, zise ea, cu o sclipire de furie şi de sete de 
sânge în ochii ei negri, punctaţi cu auriu. 

Când Manon ridică o sprânceană, Asterin o întrebă: 

- Doar n-ai crezut c-am s-o las pe Iskra să scape atât de 
uşor, nu? 

Manon încă mai simţea acele degete cu vârfuri din fier în- 
fipte în spatele ei, împingând-o în groapă. Glezna îi era infla- 
mată şi țeapănă din cauza căderii, iar coastele învineţite de la 
bătaia pe care o luase de la coada lui Titus. 

- Stai la rând. Asta dacă nu cumva vrei să ai parte de nasul 
rupt a doua oară. 

Asterin îi aruncă un zâmbet. 

- Lady, nu ne mișcăm fără comanda voastră. 


* 


Manon nu-l voia pe supraveghetor în cușcă. Şi nici pe cele 
trei ajutoare, cu toții purtând sulițe şi bice. Ea nu-i voia pe 
niciunul, din trei motive. 

Primul era că voia să fie singură cu Abraxos, care era ghemuit 
lângă peretele din fund, așteptând şi privind. 

Al doilea era că mirosul lor uman şi căldura ademenitoare 
a sângelui pulsând în gâtlejurile lor îi distrăgeau atenţia. Du- 
hoarea fricii lor îi distrăgea atenţia. Se întrebase preț de un 
minut întreg dacă merita să-l spintece pe unul dintre ei numai 

pentru a vedea ce aveau să facă ceilalți. Deja lipseau bărbați 
din Colț - bărbați despre care se zvonea că traversaseră puntea 
spre Omega şi nu se mai întorseseră niciodată. Manon nu 
omorâse niciunul încă, dar fiecare minut singură cu ei o tenta 
să se joace. 

Al treilea motiv pentru care îi displăcea prezenţa lor era că 
Abraxos îi ura, cu bicele, sulițele şi lanţurile lor, ura prezența 
lor mătăhăloasă și stângace. Balaurul refuza să se mişte din 
locul lui de la perete indiferent de cât de tare plesneau ei din 
bice. El ura bicele - nu doar se temea de ele, ci le ura. Sunetul 
lor îl făcea să se tragă înapoi de frică şi să-şi dezvelească dinţii. 

Erau în cușcă de zece minute, încercând să se apropie des- 
tul încât să-l înlănțuiască şi să-l înşeueze. Dacă asta n-avea să 
se întâmple curând, ea avea să fie nevoită să se întoarcă la 
Omega înainte de revenirea vrăjitoarelor Picioare-galbene. 

- Nu va accepta niciodată o şa, îi spuse supraveghetorul. 
Probabil va refuza. 

Ea auzi cuvintele nerostite. Nu am de gând să îmi risc oa- 
menii încercând să-i pun şaua. O faci din mândrie. Alege-ţi un 
altul, fii o fată bună. 

Manon îşi sticli dinţii de fier spre supraveghetor, ridicân- 
du-şi buza superioară suficient cât să-l avertizeze. El făcu un 
pas înapoi, scăpând biciul. Coada mutilată a lui Abraxos lovea 
pământul, el neluându-și ochii de la cei trei bărbaţi care în- 
cercau să-l forțeze să se supună. 

Unul dintre ei pocni din bici, atât de aproape de Abraxos, 
încât acesta tresări. Un altul pocni aproape de coada lui — de 
două ori. Apoi, Abraxos lovi şi cu gâtul şi cu coada. Cele trei 
ajutoare se buluciră, abia scăpând de mușcătura lui. 

- Oamenii tăi au inimi de laşi, spuse ea, aruncându-i supra- 
veghetorului o privire distrugătoare în timp ce traversa po- 
deaua din pământ. 

Supraveghetorul întinse mâna să o apuce, dar ea despică 
aerul cu degetele terminate cu unghii din fier şi îl tăie la mână. 
Bărbatul înjură, dar Manon continuă să meargă, lingându-i 
sângele de pe unghii. Aproape că îl scuipă. 

Dezgustător. Sângele avea gust de putred, de parcă s-ar fi 
închegat sau s-ar fi descompus în interiorul unui cadavru zile 
la rând. Aruncă o privire la sângele de pe restul palmei ei. Era 
prea închis la culoare pentru a fi sânge de om. Dacă vrăjitoarele 
chiar îi omorâseră pe acei bărbaţi, de ce nimeni nu raportase 
acest lucru? Ea îşi înghiţi întrebarea. Avea să se gândească la 
asta altă dată. Ar fi putut să-l târască pe supraveghetor într-un 
colț şi să-l despice pentru a vedea ce putrezea în el. 

Însă acum... Bărbaţii tăcură. Fiecare pas o aducea tot mai 
aproape de Abraxos. O linie fusese trasată în praf, acolo unde 
se încheia siguranța dată de lanţuri. Manon făcu trei pași din- 
colo de linie, unul pentru fiecare chip al Zeiţei lor: Fecioară. 
Mamă. Cotoroanţă. 

Abraxos se ghemui pregătindu-se să sară, iar puternicii 
muşchi din trup i se încordară, gata să țâşnească. 

- Ştii cine sunt, îi spuse Manon, privindu-l în ochii de un 
negru infinit, necedând niciun centimetru din frică sau din 
îndoială. Sunt Manon Cioc-negru, moştenitoarea Clanului 
Cioc-negru, iar tu eşti al meu. Înţelegi? 

Unul dintre bărbaţi pufni, iar Manon s-ar fi răsucit să-i 
smulgă limba chiar acolo, dar Abraxos... Abraxos îşi cobori 
ușor capul. De parcă ar fi înțeles. 

- Tu eşti Abraxos, îi zise Manon, un fior rece strecurân- 
du-i-se pe gât în jos. Ţi-am dat acest nume deoarece el este 
Marea Bestie, şarpele care a învăluit lumea în inelele sale și 
care o va devora la sfârșitul timpului, atunci când Zeița cu Trei 
Chipuri îi va porunci. Tu ești Abraxos, repetă ea, şi ești al meu. 

O dlipire, apoi încă una. Abraxos făcu un pas spre ea. Pielea 
scârţâi ca şi cum cineva şi-ar fi întețit strânsoarea pe un bici spi- 
ralat. Manon se ţinu însă fermă, ridicând o mână spre balaurul ei. 

- Abraxos. 

Capul puternic veni spre ea, privirea acelor ochi, eleştee de 
noapte lichidă, o întâlni pe a ei. Stătea cu mâna întinsă, mână 
terminată cu fier şi pătată de sânge. EI îşi lipi botul de palma 
ei și pufni. 

Pielea lui cenușie era caldă şi surprinzător de moale - groasă, 
dar suplă, asemenea pielii uzate. În sus, variaţia coloristică era 
izbitoare - nu era numai cenușiu, ci şi verde-închis, cafeniu, 
negru. Era însemnat peste tot de cicatrice groase, atât de multe, 
încât ar fi putut fi luate drept dungile unei pisici de junglă. Din- 
ţii lui Abraxos, galbeni şi crăpaţi, străluceau la lumina torței. 
Unii lipseau, dar cei care rămăseseră erau lungi cât un deget și 
de două ori mai groși. Avea respirația puturoasă, fie din pricina 
dietei, fie din cauza dinţilor stricaţi. 

Toate cicatricele, dinţii sparţi şi ghearele rupte, coada muti- 
lată — nu erau semnele unei victime. O, nu! Erau trofeele unui 
supravieţuitor. Abraxos era un luptător care avusese toți sorții 
împotriva sa și supravieţuise. Învățase din asta. Triumfase. 

Manon nici măcar nu catadicsi să se uite la bărbaţii din 
spatele ei atunci când le porunci: 

- leșiţi afară! 

Ea continuă să se uite lung în ochii aceia negri. 

- Lăsaţi şaua și ieşiţi. Dacă mai aduceţi vreun bici aici, eu 
însămi îl voi folosi pe voi. 

- Dar... 

— Acum! 

Bombănind și plescăind din limbă, ajutoarele ieşiră cu pași 
târşiți şi închiseră poarta. Când rămaseră singuri, Manon îi 
mângâie botul puternic. 

Indiferent de cum zămislise regele aceste bestii, Abraxos se 
născuse diferit cumva. Mai mic, dar mai isteţ. Sau poate că 
ceilalți nici nu aveau nevoie să gândească. Îngrijiți și antrenați, 
ei făceau ceea ce li se cerea. Abraxos învățase însă să supravie- 
țuiască şi poate că asta îi deschisese mintea. El putea să înţe- 
leagă cuvinte — expresiile ei. 

Iar dacă el putea înţelege acele lucruri... era posibil ca el 
să-i poată învăţa şi pe ceilalți balauri ai Celor Treisprezece. 
Era un uşor avantaj, dar un avantaj care le putea face 
Conducătoarele Aripii — şi să le facă invincibile împotriva 
duşmanilor regelui. 

- Voi pune şaua pe tine, îi spuse ea, continuând să îi ţină 
botul în căușul palmelor. 

El îşi schimbă greutatea, dar Manon îl apucă mai strâns, 
forțându-l să se uite la ea. 

- Vrei să ieşi din groapa asta de rahat? Atunci mă vei lăsa 
să pun şaua pe tine pentru a verifica dacă ţi se potriveşte. lar 
când terminăm, mă vei lăsa să mă uit la coada ta. Ticăloşii ăia 
de oameni ţi-au tăiat ţepii, așa că am de gând să-ţi construiesc 
alții. Unii din fier. Ca unghiile mele, îi zise ea şi le făcu să lu- 
cească pentru ca el să le vadă. Și colţi, adăugă ea, dezvelin- 
du-şi dinţii. Te va durea şi vei vrea să-i omori pe bărbaţii care 
ți-i vor pune, dar ai să-i lași, deoarece, dacă n-o vei face, vei 
putrezi aici pentru tot restul vieţii tale. Ai înțeles? 

Un pufnet lung, fierbinte, în palmele ei. 

- Odată toate astea terminate, spuse ea, zâmbindu-i uşor 
balaurului, tu şi cu mine vom învăţa cum să zburăm, iar atunci 
vom colora regatul ăsta în roşu. 


* 


Abraxos făcu tot ceea ce îl rugase ea, cu toate că mârâi la 
ajutoarele care îl inspectară şi îl înghiontiră şi îl împunseră şi 

aproape că-l muşcă de braț pe doctorul care îi scoase dinții 
stricați pentru a face loc colților din fier. Întregul proces dură 
cinci zile. 

Aproape că smulse un perete atunci când îi sudară ţepii din 
fier pe coadă, însă Manon rămase cu el tot timpul, vorbindu-i 
despre cum era să călărească împreună cu Cele Treisprezece 
pe măturile lor din fier şi să vâneze vrăjitoare Crochan. Ea îi 
spuse poveşti în egală măsură pentru a-i distrage atenţia, dar 
şi pentru a le aminti oamenilor că dacă făceau vreo greșeală, 
răzbunarea ei avea să fie un proces lung şi sângeros. Niciunul 
nu comise vreo greşeală. 

În timpul celor cinci zile în care ei se ocupară de el, ea re- 
simți lipsa lecţiilor de călărie alături de Cele Treisprezece. 
Şi, cu fiecare zi care trecea, răgazul în care putea să-l facă pe 
Abraxos să se ridice în aer devenea din ce în ce mai mic. 

Manon stătea cu Asterin și cu Sorrel în sala de antrena- 
mente, privind sfârşitul sesiunii de pregătire din acea zi. Sorrel 
lucrase cu cel mai tânăr sabat de vrăjitoare Cioc-negru - toate 
sub şaptezeci de ani și numai câteva dintre ele având ceva 
experienţă. 

— Cât e de rău? întrebă Manon, încrucişându-şi braţele. 

Sorrel, mică şi cu părul negru, îşi încrucişă şi ea braţele. 

- Nu atât de rău pe cât ne temeam. Însă ele încă mai pun în 
ordine dinamica sabatului, iar conducătoarea lor este... 

Sorrel se încruntă privind la o vrăjitoare care arăta ca un şoa- 
rece și care tocmai fusese aruncată la pământ de o subordonată. 

- Aş sugera fie ca sabatul ei să decidă ce va face în legătură 
cu ea, fie să îşi aleagă o altă conducătoare. Un sabat slab printre 
noi ne poate costa Jocurile de Război. 

Conducătoarea sabatului gâfâia pe podeaua dură din pia- 
tră, cu sângele albastru picurându-i din nas. Manon scrâşni 
din dinți. 

- Dă-i două zile - hai să vedem dacă face singură ordine. 

Nu era nevoie să se işte vorbe despre sabaturi instabile. 

Pune-o însă pe Vesta să o ia cu ea la noapte, adăugă Manon, 
aruncându-i o privire frumoasei roșcate care conducea un alt 
sabat la exerciţiile de tragere cu arcul. Oriunde o fi fost ea pen- 
tru a-i chinui pe bărbaţii din Colţul Nordic. 

Sorrel ridică nevinovată din sprâncenele ei stufoase, iar 
Manon își dădu ochii peste cap. 

- Eşti o mincinoasă mai nepricepută decât Vesta. Tu crezi 
că eu nu i-am observat pe bărbaţii ăia zâmbindu-i toată ziua? 
Că nu am văzut urmele de mușcături de pe ei? Numai să nu 
bateţi clopotele. Avem destule probleme pe cap și fără asta — 
nu ne mai trebuie şi o revoltă a muritorilor. 

Asterin pufni, dar când Manon îi aruncă o privire piezişă, 
vrăjitoarea ţinu privirea înainte, cu o față complet nevinovată. 
Desigur, dacă Vesta se culcase cu ei şi apoi îi umpluse de 
sânge, atunci Asterin fusese acolo cu ea. Niciuna din ele nu 
raportase nimic despre bărbaţii care aveau un gust ciudat. 

- Cum dorești, Lady, zise Sorrel, cu o urmă vagă de roşeaţă 
pe obrajii ei arşi de soare. 

Dacă Manon era gheaţă şi Asterin foc, atunci Sorrel era 
piatră. Bunica ei îi spusese, cu ocazia numirii lui Sorrel ca 
Aghiotantă, că gheaţa şi piatra sunt uneori prea asemănătoare. 
Însă fără flacăra lui Asterin, fără ca Aghiotanta ei să poată să 
enerveze o gazdă sau să sfâșie beregata oricărei rivale care ar 
fi ameninţat supremaţia lui Manon, Manon nu le-ar fi condus 
pe Cele 'Treisprezece cu atâta succes. Sorrel era destul de cu 
picioarele pe pământ încât să le potolească pe amândouă. O a 
doua Aghiotantă perfectă. 

- Singurele care se distrează acum, spuse Asterin, sunt de- 
moniţele gemene cu ochii verzi. 

Într-adevăr, Faline și Fallon, cu păr ca miezul nopții, zâm- 
beau cu o încântare maniacă în timp ce conduceau trei saba- 
turi în exerciţiile de aruncare a cuţitului, folosindu-și subordo- 
natele drept ţinte practice. Manon se mulțumi doar să clatine 
din cap. Orice funcționa; orice scutura praful de pe aceste răz- 
boinice Cioc-negru. 

- Şi Umbrele mele? o întrebă Manon pe Asterin. Cum se 
descurcă? 

Edda şi Briar, două verișoare care erau la fel de apropiate ca 
două surori, fuseseră pregătite din fragedă pruncie să se stre- 
coare în orice pată de întuneric şi să se facă una cu aceasta, 
ascultând - şi acum ele nu se zăreau nicăieri. Exact cum ordo- 
nase Manon. 

- În seara asta îţi vor prezenta un raport, spuse Asterin. 

Verişoare îndepărtate ale lui Manon, Umbrele aveau acelaşi 
păr de culoare lunii. Sau avuseseră, până ce descoperiseră cu 
optzeci de ani în urmă că părul argintiu era la fel de bun noap- 
tea ca un far, şi îl vopsiseră negru intens. Vorbeau rar, nu râ- 
deau niciodată şi uneori nici chiar Asterin nu le putea depista 
când se năpusteau asupra ei. Era unica lor formă de amuza- 
ment: să se furişeze în spatele vrăjitoarelor, cu toate că nu în- 
drăzniseră niciodată să i-o facă şi lui Manon. Nu era de mirare 
că ele aleseseră doi balauri de culoarea onixului. 

Manon le zări pe cele două Aghiotante ale ei. 

- Vreau ca amândouă să veniți la mine în cameră pentru a 
le asculta raportul. 

- Le voi desemna pe Lin şi pe Vesta să stea de pază, spuse 
Asterin. 

Ele erau santinelele de rezervă ale lui Manon - Vesta pentru 
zâmbetele ei dezarmante, iar Lin pentru că, dacă cineva o striga 
pe numele întreg, Linnea - numele pe care i-l dăduse miloasa 
ei mamă înainte ca bunica lui Lin să-i smulgă inima - acea 

persoană sfârşea, în cel mai bun caz, fără dinţi. Fără faţă, în cel 
mai rău caz. 

Manon era pe cale să se întoarcă, când le surprinse pe cele 
două Aghiotante privind-o. Ştia care era întrebarea pe care ele 
nu îndrăzneau să i-o adreseze, aşa că le spuse: 

- Într-o săptămână, voi fi în aer cu Abraxos și apoi vom 
zbura ca unul. 

Era o minciună, dar ele o crezură oricum. 


CAPITOLUL 28 


Zilele treceau şi nu erau toate îngrozitoare. Din senin, Rowan 
se hotări s-o ia pe Celaena cu el la comunitatea de vindecători 
aflată la douăzeci şi cinci de kilometri depărtare, unde cei mai 
buni tămăduitori din lume studiau, îi inițiau şi pe alții şi 
munceau. Vindecătorii din acea comunitate situată la graniţa 
dintre Fae şi lumea muritorilor erau accesibili tuturor celor 
care reușeau să ajungă la ei. Era unul dintre puţinele lucruri 
bune pe care le făcuse Maeve. 

În copilărie, Celaena o implorase pe mama ei să o ducă 
acolo. Însă, de fiecare dată, răspunsul fusese nu, însoţit de o 
promisiune vagă că într-o bună zi aveau să întreprindă o călă- 
torie la Torre Cesme, de pe continentul sudic, unde mulţi din- 
tre învăţători fuseseră instruiți de către Fae. Mama ei făcuse 
tot ceea ce-i stătuse în puteri pentru a o ţine departe de ghea- 
rele lui Maeve. Sesiza ironia acestei situaţii. 

Aşa că Rowan o luă cu el. Ea şi-ar fi putut petrece toată 
ziua - toată luna - cutreierând pe acolo sub privirea inteli- 
gentă a Vindecătorului Șef, însă timpul petrecut de ea acolo 
fu înjumătăţit din pricina distanţei și a inabilităţii ei de a se 
transforma, iar Rowan voia să fie acasă înainte de căderea nop- 
ţii. La drept vorbind, în timp ce se desfăta în fortul paşnic de 
pe coastă, se întrebă dacă nu cumva Rowan o adusese acolo 
doar pentru a o face să se simtă prost pentru viaţa pe care o 

ducea. Această nedumerire o făcu să fie tăcută pe lungul drum 
de la întoarcere. 

Iar el nu-i îngădui niciun moment de odihnă: trebuiau ca 
în zorii zilei următoare să pornească într-o călătorie care să 
se prelungească şi peste noapte, însă refuză să-i spună unde. 
Extraordinar. 

Pregătind deja pâinea pentru acea zi, Emrys se mulțumi 
doar să o privească uşor amuzat pe Celaena, care intră grăbită, 
îşi îndesă mâncare în gură, înghiți lacom un ceai şi apoi plecă 
la fel de grăbită. 

Rowan o aștepta în fața camerei ei, ţinând în mână un pa- 
cheţel. I-l deschise. 

- Veşminte, îi zise el, iar ea îndesă într-o desagă cămașa și 
lenjeria pe care le pregătise. 

El o împinse cu umărul - fiind de presupus că era bine dis- 
pus, de vreme ce ea se aștepta ca el să o facă pe catârul pe dru- 
mul lor spre oriunde s-ar fi dus. El nu spuse nimic până ce nu 
ajunseră în zona în care copacii erau învăluiți în ceaţă, îndrep- 
tându-se, din nou, către vest. Când zidurile fortăreței dispă- 
rură în urma lor, iar pietrele magice de apărare li se frecară de 
piele în timp ce ieşiră pe poartă, el se opri în cele din urmă, 
dându-și gluga groasă a jachetei pe spate. Şi ea făcu la fel, 
aerul rece ciupindu-i obrajii calzi. 

- Transformă-te şi să mergem, îi ceru el. 

A doua frază din acea dimineaţă. 

- Şi eu, care credeam că vom deveni prieteni... 

El ridică întrebător din sprâncene şi o invită printr-un gest 
cu mâna să se transforme. 

- Sunt treizeci de kilometri, îi spuse ca o încurajare şi rânji. 
Alergăm. Tot drumul. 

Celaenei începură să-i tremure genunchii numai gândin- 
du-se la asta. Sigur că el făcuse din asta un fel de lecție de tor- 
tură. Desigur. 

- Încotro mergem? 

EI îşi încleştă maxilarul, tatuajul întinzându-i-se. 

- A mai apărut un cadavru - un semi-Fae de la o fortăreață 
învecinată. Aruncat în aceeași zonă, după acelaşi tipic. Vreau 
să mergem în târgul din apropiere pentru a le pune întrebări 
locuitorilor, dar... 

Făcu o grimasă, apoi scutură din cap drept răspuns la o 
discuţie tăcută pe care o avea cu el însuși. 

Am nevoie însă de ajutorul tău. Va fi mai uşor pentru mu- 
ritori să îți vorbească ţie. 

- Ăsta e un compliment? 

El îşi dădu ochii peste cap. 

Poate că ieşirea din ziua precedentă la sediul vindecătorilor 
nu fusese din dușmănie. Poate că el... încercase să facă un 
lucru drăguţ pentru ea. 

- Transformă-te sau ne va lua de două ori mai mult timp. 

- Nu pot. Ştii că nu merge aşa. 

- Nu vrei să vezi cât de repede poţi alerga? 

- Oricum, în Adarlan nu-mi pot folosi cealaltă formă, aşa 
că ce rost are? 

Acesta era începutul unei chestiuni controversate pe care 
nu-şi îngăduise încă să o studieze. 

- Rostul este că acum te afli aici şi încă nu ţi-ai testat limi- 
tele aşa cum se cuvine. 

Era adevărat. Ea nu prea văzuse încă de ce era în stare. 

- Rostul este că s-a găsit încă o rămăşiţă a unui trup, iar eu 
consider că este de neacceptat. 

Un alt cadavru - de pe urma acelei creaturi. O moarte ori- 
bilă, vrednică de plâns. Era de neacceptat. 

El o trase cu putere de cosiță. 

- Asta dacă nu eşti încă înspăimântată. 

Ei i se dilatară nările. 

- Singurul lucru care mă înspăimântă este cât de mult îmi 
doresc să te sugrum. 

Mai mult decât atât, ea voia să găsească creatura şi să o dis- 
trugă, pentru cei pe care îi omorâse şi pentru ceea ce o făcuse 
pe ea să îndure. Ea ar fi omorât-o, lent. Un soi de apăsare nefe- 
ricită şi căldura începură să se acumuleze sub pielea sa. 

Rowan murmură: 

- Canalizează-ţi furia. 

Oare acesta să fi fost motivul pentru care îi spusese despre 
cadavru? Ticălosul - ticălos pentru că o manipulase, pentru 
că o obligase să facă tură dublă la bucătărie. Însă pe chipul lui 
nu se citi nimic atunci când îi zise: 

- Dă-i voie să fie o armă, Aelin. Dacă nu-ţi poți găsi liniștea, 
atunci măcar canalizează-ţi furia care te ghidează în transfor- 
marea ta. Accept-o şi controleaz-o - nu-ţi este duşman. 

Arobynn făcuse tot ceea ce putuse pentru a o face să-și 
urască moştenirea, să se teamă de aceasta. Ce-i făcuse el ei, 
ce-şi îngăduise ea însăşi să devină... 

- Asta nu se va sfârşi cu bine, rosti ea în șoaptă. 

El nu o lăsă deloc mai moale. 

- Gândeşte-te ce vrei, Aelin, şi prinde acel lucru. Nu-l cere, 
nu ţi-l dori. a-l! 

- Sunt convinsă că un instructor de magie de nivel mediu 
nu ar recomanda asta celor mai mulți dintre oameni. 

- Tu nu faci parte dintre cei mai mulți oameni şi cred că îţi 
place asta. Dacă un set de trăiri mai întunecate e ceea ce te va 
ajuta să te transformi la comandă, atunci asta vom folosi. S-ar 
putea să vină o zi când vei descoperi că furia nu funcționează, 
sau că e un sprijin, însă deocamdată... 

O privire contemplativă. 

- De fiecare dată când te-ai transformat, furia în diferite 
grade a constituit numitorul comun. Aşa că asumă-ţi asta. 

Avea dreptate — iar ea nu voia să se mai gândească la asta 
sau să se lase atât de uşor înfuriată, nu atunci când fusese 
foarte furioasă pentru atâta vreme. Deocamdată... 

Celaena inspiră adânc o dată. Apoi încă o dată. Se lăsă în 
voia furiei, un cuțit care tăia dincolo de şovăiala, de îndoiala şi 
de pustietatea obişnuite. 

Atinse acel zid interior familiar - ba nu, un văl, licărind cu 
o lumină blândă. În tot acest timp, ea credea că ajungea jos în 
căutarea puterii, însă aceasta era mai mult o călătorie în. Nu o 
dorință, ci o comandă. Ea avea să se schimbe - fiindcă exista 
o creatură care cutreiera prin acele ținuturi şi care merita să-și 
primească răsplata. Cu un mârâit tăcut, ea se lovi pe sine prin 
acel văl, şi pe măsură ce se transforma, durerea o izbea în fie- 
care centimetru şi în fiecare por. 

Un zâmbet provocator şi Rowan se mișcă, atât de iute, încât 
ei îi fu greu să-l urmărească atunci când el apăru în cealaltă 
parte a ei şi o trase iar de coadă. Când ea se răsuci, el deja dis- 
păruse şi... Când el o ciupi în lateral, ea scânci. 

- Încetează... 

Acum, el stătea în fața ei, cu o invitaţie sălbatică în ochi. Ea 
studiase felul în care el se mișca, trucurile şi tehnicile, felul în 
care presupunea el că va reacționa. Aşa că atunci când Celaena 
îşi încrucişă braţele, prefăcându-se că-i sare țandăra, după 
cum presupunea el, ea aşteptă. Așteptă şi apoi... 

El apăru pe neaşteptate în stânga pentru a o ciupi sau a o 
împunge sau a o lovi, iar ea se roti, lovindu-l peste braţ cu 
cotul, şi îi trase o scatoalcă peste cap cu mâna cealaltă. El în- 
cremeni şi clipi de câteva ori. Ea îi zâmbi cu superioritate. 

Rown îşi dezveli dinţii într-un rânjet fatal, care te îngheţa. 

- O, acum ai face bine s-o iei la sănătoasa! 
Când el se năpusti, ea ţâşni printre copaci. 


x 


În primele câteva minute, ea bănui că Rowan o lăsase pe ea 
în față căci, deşi ea se mișca mai repede, reușea cu greu să-şi 
potrivească suficient trupul schimbat pentru a sări peste pietre 
şi copaci căzuţi. El spusese că se îndreptau spre sud-vest, şi 
într-acolo mergea şi ea, ferindu-se printre trunchiuri, furia 
domolindu-şi clocotul, transformându-se în cu totul altceva. 

Rowan era o dâră argintie şi albă alături şi în spatele ei şi, 
de fiecare dată când el ajungea prea aproape, ea o lua în partea 
cealaltă, ascultându-şi simţurile care îi spuneau unde se gă- 
seau copacii, fără să-i vadă - mirosul de stejar, de muşchi şi de 
lucruri vii, răcoarea ceţii trecând printre ei asemenea unei 
cărări pe care ea o urma. 

Ajunseră pe un platou, terenul fiind uşor sub ghetele ei. 
Mai iute - ea voia să vadă dacă putea să meargă mai iute, dacă 
putea să întreacă şi vântul. 

Rowan apăru în stânga ei, iar ea îşi încordă braţele, picioa- 
rele, savurând aerul proaspăt din plămâni - lin şi calm, gata să 
vadă ce avea să facă mai departe. Mai mult — acel trup voia 
mai mult. 

Ea voia mai mult. 

Atunci merse mai iute decât o făcuse vreodată în viaţa ei, 
copacii — o imagine neclară, trupul ei nemuritor cântând în 
timp ce ea lăsa cadenţa să se instaleze. Puternicii ei plămâni se 
umplură cu aerul ceţos şi cu mirosul şi gustul lumii, lăsân- 
du-se condusă doar de instinct şi de reflexe, care îi spuneau că 
putea să meargă şi mai repede de atât, picioarele înghițind 
pământul pas cu pas. 

Zeilor! O, zeilor! 

Ar fi putut să zboare, ar fi putut să plutească grație creșterii 
bruşte a extazului din sângele ei, libertatea pură fiind garantată 
de minunea creaţiei care era trupul ei. 

Rowan se ivi brusc lângă ea din dreapta, însă ea se feri de 
un copac cu atâta uşurinţă, încât scoase un strigăt de bucurie, 
apoi se aruncă între două ramuri care atârnau, nimic mai mult 
decât nişte obstacole pe care le sări cu o îndemânare de felină. 

El apăru din nou lângă ea, acompaniindu-şi săritura cu un 
clănțănit al dinţilor, dar ea se roti şi sări peste o stâncă, lăsând 
mişcările pe care şi le perfecţionase în calitate de asasin să se 
amestece cu instinctele trupului de Fae. 

Ar fi putut să moară din plăcerea pentru acea viteză, pentru 
acea siguranţă din oasele ei. Cum de-i fusese teamă de acest 
trup atât de mult timp? Până şi sufletul și-l simţea mai uşor, de 
parcă fusese ferecat şi îngropat şi abia acum începea să se 
scuture pentru a se elibera. Nu era bucurie, ci o frântură din 
ceea ce ea fusese înainte de perioada de jale care o spulberase 
cu totul. 

Rowan alerga alături de ea, însă nu făcea nicio mișcare pen- 
tru a o prinde. Nu, Rowan se... juca. 

EI îi aruncă o privire, respirând greoi, dar egal. Şi se prea 
poate să fi fost de vină soarele care se strecura printre coroa- 
nele copacilor, dar ea ar fi putut să jure că îi văzuse ochii lumi- 
nându-i-se de aceeași satisfacţie sălbatică. Ar fi putut să jure 
că el zâmbea. 


x 


Erau cei mai rapid treizeci de kilometri parcurşi în viaţa ei. 
E drept că, ultimii opt fuseseră parcurşi mai încet şi, cam pe 
când Rowan hotărîse ca ei să se oprească, amândoi gâfâiau. 
Numai atunci, în timp ce se zgâiau unul la altul printre copaci, 
îşi dădu ea seama că harul magic nu izbucnise nici măcar o 

dată în flăcări — nu încercase nici măcar o dată să pună stăpâ- 
nire sau să izbucnească. Simţea cum aştepta înlăuntrul ei, 
cald, dar calm. Dormitând. 

Îşi şterse fruntea, fața și gâtul de transpiraţie. Cu toate că 
gâfâia, încă ar mai fi putut alerga mult şi bine. Zeilor, dacă ar 
fi fost atât de iute în noaptea în care Nehemia... 

N-ar fi fost nicio diferență. Nehemia orchestrase toţi paşii 
în propria-i distrugere şi ar fi găsit o altă modalitate de a o 
duce la capăt. Iar ea o făcuse numai pentru că Celaena refuzase 
să o ajute — refuzase să acţioneze. N-ar fi schimbat nimic dacă 
ar fi avut acest minunat trup de Fae. 

Clipi, dându-și seama că se zgâia la Rowan şi că indiferent 
ce satisfacție zărise ea pe chipul lui, aceasta se transformase în 
gheaţă. Îi aruncă ceva - cămașa pe care o cărase cu el. 

- Schimbă-te. 

El se întoarse şi se dezbrăcă de cămașă. Spatele lui era la fel 
de ars de soare şi de plin de cicatrice ca tot restul trupului, însă 
vederea acelor urme n-o făcu să vrea să-i arate cât de distrus 
arăta spatele ei, aşa că se ascunse printre copaci până ce fu si- 
gură că el n-o putea vedea și îşi schimbă cămaşa. Când se în- 
toarse la locul în care deşertase raniţa, el îi aruncă o ploscă plină 
cu apă, pe care ea o înghiţi lacom. Avea gust de... Simţea gustul 
fiecărui strat de minerale din apă şi mucegaiul recipientului. 

Cam pe când intrau în orășelul cu acoperișuri roşii, Celaena 
îşi recăpătase suflul. 

Aflară repede că era aproape imposibil să facă pe cineva să 
vorbească, mai ales în faţa a doi vizitatori Fae. Celaena se 
gândi dacă să revină la forma ei umană, dar cu accentul şi cu 
dispoziţia ei mereu schimbătoare în mai rău, era destul de si- 
gură că o femeie din Adarlan n-ar fi fost mai bine primită 
decât o Fae. Obloanele de la ferestre erau trase când treceau 
ei, probabil din pricina lui Rowan, care arăta ca moartea 

întruchipată. Însă era surprinzător de calm cu târgoveții de 
care se apropiau. Nu-și ridică vocea, nu mârâi, nu ameninţă. 
Nu zâmbea, dar, pentru Rowan, era categoric vesel. 

Totuşi, cu asta nu ajungeau nicăieri. Nu, nu auziseră de 
niciun semi-Fae care să fi dispărut şi nici de alte cadavre. Nu, 
nici vitele nu dispăreau, cu toate că exista un hoţ de păsări la 
câteva orăşele depărtare. Nu, erau în perfectă siguranță şi pro- 
tejaţi în Wendlyn şi nici nu îi bucura faptul că Fae şi semi-Fae 
îşi vârau nasul în treburile lor. 

Celaena renunțase la a flirta cu un băiat de la grajdurile 
hanului, cu faţa ciupită de vărsat de vânt, care tocmai se uitase 
prosteşte la urechile şi la caninii ei, de parcă ea ar fi putut să-l 
mănânce de viu într-o clipă. 

Porni pe strada principală plăcută, flămândă, obosită și 
enervată că, într-adevăr, aveau nevoie de saltelele de dormit, 
fiindcă hangiul îi informase că n-avea locuri libere. Rowan 
venea în urma ei, norii de furtună din ochii lui spunând des- 
tule despre modul cum se derulase conversaţia sa cu fata de 
la bar. 

— Aş fi putut crede că e vorba despre o creatură pe jumătate 
sălbatică, dacă cel puţin unii dintre ei ar fi ştiut că acești oa- 
meni au dispărut, gândi ea cu voce tare. Însă de ce ai alege 
numai oameni care n-ar fi dați dispăruţi sau nu ar conta dacă 
lipsesc? Trebuie să fie destul de conştient pentru a şti pe cine 
să ochească. Semi-Fae trebuie să fie un mesaj — însă care? Să 
stea la distanță? Atunci, de ce să lase cadavrele? 

Trăgându-se de capătul cosiţei, ea se opri în faţa vitrinei 
unui croitor. Rochii simple, bine croite, erau etalate, nu la fel 
de elegante şi complicate ca modelele din Rifthold. 

Ea observă ochii larg deschişi ai palidei vânzătoare cu o 
secundă înainte ca femeia să tragă perdelele. Prea bine, în 
cazul ăsta. 

Rowan pufni, iar Celaena se întoarse spre el. 

- Tu ești obişnuit cu asta, cred. 

- O mulţime de Fae care se aventurează în ţinuturile muri- 
torilor şi-au câștigat reputația de... a lua ceea ce vor. Treaba 
asta a rămas scăpată de sub control mult prea mulţi ani, dar, 
cu toate că legile noastre sunt mai stricte acum, frica rămâne. 

O critică la adresa lui Maeve? 

- Cine aplică legile? 

Un zâmbet întunecat. 

- Eu. Când nu sunt plecat în campanii, mătuşa mea mă pune 
să-i vânez pe tâlhari. 

— Şi să-i omori? 

Zâmbetul persistă. 

- Dacă situaţia o cere. Sau pur şi simplu îi salt şi-i duc îna- 
poi în Doranelle şi o las pe Maeve să hotărască ce să facă cu ei. 

- Cred că aș prefera moartea în mâinile tale decât în cele 
ale lui Maeve. 

- Ăsta s-ar putea să fie cel mai înțelept lucru pe care mi l-ai 
spus vreodată. 

- Semi-Fae mi-au zis că ai prieteni alți cinci războinici. Şi 
ei vânează cu tine? Cât de des îi vezi? 

- Îi văd ori de câte ori situaţia o cere. Maeve îi pune să o 
slujească după cum i se pare ei potrivit, aşa cum procedează 
şi cu mine. 

Toate cuvintele erau scurtate. 

- E o onoare să fii un războinic care slujeşte în cercul ei de 
încredere. 

Celaena n-ar fi sugerat altceva, dar se întreba de ce el simţea 
nevoia să adauge asta. 

În jurul lor, pe stradă, era pustiu; până și cărucioarele cu 
mâncare fuseseră abandonate. Ea inspiră adânc, adulmecând 
şi... era ciocolată? 

- Ai luat bani cu tine? 

O ridicare şovăitoare din sprânceană. 

- Da. Totuşi, ei nu-ţi vor accepta mita. 

- Bine. În cazul ăsta, rămâne mai mult pentru mine. 

Arătă spre plăcuţa drăguță care se legăna în vânt. Cofetărie. 

- Dacă nu-i putem câştiga cu farmecul nostru, am putea la 
fel de bine să-i câştigăm cu banii noştri. 

- Tu chiar nu ai auzit ceea ce tocmai... 

Însă ea ajunsese deja la prăvălie, care mirosea divin şi era 
plină cu bomboane de ciocolată şi drajeuri şi, o, zeilor, trufe 
cu alune. Deşi cofetăreasa se albi când cei doi intrară în pră- 
vălie, Celaena îi oferi femeii cel mai frumos zâmbet al ei. 

Numai peste cadavrul ei i-ar fi lăsat pe oamenii aceia să 
scape nepedepsiţi pentru că i-au închis perdelele în nas — sau 
să-i lase să creadă că ea era acolo pentru a-i jefui. Nehemia nu 
le permisese niciodată făloşilor idioţi bigoţi din Rifthold să-i 
închidă în nas vreo prăvălie, ospătărie sau gospodărie. 

Iar ea avea senzaţia că prietena ei ar fi fost, probabil, mân- 
dră de felul în care mergea din prăvălie în prăvălie în acea 
după-amiază, cu fruntea sus şi fermecându-i la culme pe acei 
târgoveți. 


* 


Odată ce se răspândi vorba că doi străini Fae îşi cheltuiau 
arginții pe bomboane din ciocolată, apoi pe câteva cărți, apoi pe 
nişte pâine proaspătă și carne, străzile se umplură iar. Vânză- 
torii care cărau de toate, de la mere şi condimente până la cea- 
suri de buzunar, fură brusc nerăbdători să sporovăiască, atâta 
timp cât vindeau ceva. Când Celaena își făcu apariţia în localul 
ghildei mesagerilor pentru a trimite o scrisoare, reuși să-i în- 
trebe pe câţiva novici dacă fuseseră angajați de cineva important. 
Nu fuseseră, dar totuși ea le dădu un bacşiş frumușel. 

Rowan căra ascultător toate pachetele și cutiile pe care 
Celaena le cumpărase, în afară de bomboanele de ciocolată, 
pe care ea le mâncă una după alta în timp ce mergeau. Când îi 
oferi şi lui una, el pretinse că nu mânca dulciuri. Niciodată. 
Nu era o surpriză. 

Târgoveţii sfârşiră prin a nu şti nimic, ceea ce ea bănui că 
era bine, deoarece însemna că ei nu minţiseră, însă negustorul 
de crabi spuse că el găsise recent nişte cuțite aruncate - mici, 
tăioase ca briciul — în plasele sale. Le aruncase înapoi în mare 
ca ofrande pentru Zeul Mării. Creatura îi secătuise pe acei oa- 
meni, nu îi tăiase, aşa că era mai probabil ca soldaţii din 
Wendlyn să-și fi pierdut vreun cufăr de cuțite în timpul vre- 
unei furtuni. 

La apusul soarelui, hangiul se apropie de ei şi le spuse de un 
apartament eliberat brusc. Cel mai bun apartament din oraş, 
pretinse el, însă Celaena începu să se întrebe dacă nu atrăgeau 
asupra lor vreo atenţie greşită, iar ea nu era neapărat într-o 
dispoziţie în care să-l vadă pe Rowan scoțându-i maţele unui 
aşa-zis hoţ. Aşa că îl refuză politicos şi porniră pe stradă, lu- 
mina devenind groasă şi aurie atunci când ei intrară în pădure 
încă o dată. 

Nu fusese o zi rea, își dădu ea seama, în timp ce aluneca în 
somn sub coronamentul copacilor. Nu fusese rea deloc. 


x» 


Mama ei îi spusese Inimă-de-Foc. 

Însă pentru Curtea ei, pentru popor, ea avea să fie, într-o 
bună zi, regină. Pentru ei, ea era moștenitoarea a două neamuri 
puternice şi a unei puteri fantastice, care avea să-i țină în sigu- 
ranţă şi să le ducă regatul pe culmi şi mai înalte. O putere care 
era un har - sau o armă. 

Acest lucru constituise o controversă aproape constantă în 
primii ei opt ani de viaţă. Pe măsură ce se maturiza și devenea 

evident că, în timp ce moștenise cea mai mare parte din înfăți- 
șarea mamei ei, primise și temperamentul nestatornic și sălbă- 
ticia tatălui ei, întrebările precaute puse de conducătorii rega- 
telor îndepărtate deveniseră mai frecvente. 

Şi, într-o astfel de zi, ea ştiu că toată lumea avea să afle des- 
pre eveniment, fie ce-o fì. 

Ar fi trebuit să doarmă, îmbrăcată în cămașa ei de noapte din 
mătase, preferata ei, iar părinții numai ce o înveliseră cu doar 
câteva minute înainte. Cu toate că ei îi spuseseră că nu era așa, 
ea știa că erau epuizați și frustraţi. Văzuse cum se purta Curtea 
și cum unchiul ei pusese, blând, o mână pe umărul tatălui ei și 
îi spusese s-o ducă la culcare. 

Însă nu putea să doarmă, nu şi atunci când uşa era întredes- 
chisă, iar ea își auzea părinții din dormitorul lor, aflat în apar- 
tamentul pe care îl împărțeau la etajele superioare ale castelului. 
Ei credeau că vorbesc încet, dar ea asculta în întuneric cu ure- 
chile unui nemuritor. 

- Evalin, nu știu ce te aștepți să fac eu, spuse tatăl ei. 

Aproape că îl auzea făcând pași încolo și încoace în fața pa- 
tului imens în care se născuse ea. 

- Ce s-a făcut, rămâne făcut. 

- Spune-le că a fost o exagerare, spune-le că bibliotecarii au 
făcut din ţânțar armăsar, sâsâi mama ei. Stârnește un zvon po- 
trivit căruia altcineva a făcut-o, încercând să dea vina pe ea... 

- Toate acestea din pricina lui Maeve? 

- Din pricină că va fi vânată, Rhoe. Toată viaţa ei, Maeve și 
alții o vor vâna pentru această putere... 

- lar tu crezi că dacă îi laşi pe ticăloşii ăia mici să o izgonească 
din bibliotecă acest lucru nu se întâmpla? Spune-mi: de ce îi place 
fiicei noastre să citească atât de mult? 

- Nu are nicio legătură cu asta. 

- Spune-mi! 

Când mama ei nu răspunse, tatăl ei gemu. 

- Are opt ani — și mi-a spus că cei mai dragi prieteni ai ei 
sunt personajele din cărți. 

- Îl are pe Aedion. 

- Îl are pe Aerdion fiindcă este singurul copil din castel care nu 
este îngrozit de ea - care nu a fost ținut la distanță după ce am 
fost neglijenţi cu antrenamentul ei. Are nevoie de antrenament, 
Ev — de antrenament și de prieteni. Dacă nu are nici una, nici 
alta, atunci se va transforma în ceea ce le provoacă lor teamă. 

Tăcere, și apoi... un pufnet lângă patul ei. 

- Nu sunt un copil, sâsâi Aedion din scaunul în care şedea, 
cu brațele încrucișate. 

Se strecurase înăuntru după ce părinții ei plecaseră — pentru 
a vorbi încet cu ea, așa cum o făceau adesea atunci când ea era 
supărată. 

- Și nu înţeleg de ce e un lucru rău dacă sunt singurul tău 
prieten. 

- Taci, sâsâi ea drept răspuns. 

Cu toate că Aedion nu se putea transforma, sângele lui mixt 
îi permitea să audă cu o amplitudine şi o acuratețe nenaturale, 
chiar mai bine decât ea. Și, deşi avea doar cinci ani, el era sin- 
gurul ei prieten. Ea își iubea curtea, da - îi iubea pe adulții care 
o răsfăţau şi o alintau, însă cei câțiva copii care locuiau la castel 
se țineau la distanţă, în pofida îndemnurilor părinţilor lor. Ase- 
menea câinilor, se gândise ea câteodată. Ceilalţi îi simțeau na- 
tura deosebită. 

- Are nevoie de prieteni de vârsta ei, continuă tatăl ei. Poate 
că ar trebui să o trimitem la şcoală. Cal şi Marion au discutat 
să o trimită pe Elide anul viitor... 

- Fără școli. Și, cu siguranță, nu la acea așa-zisă școală de 
magie, când este atât de aproape de graniţă și nu știm ce plă- 
nuiește Adarlanul. 

Aedion expiră, cu picioarele sprijinite de saltea. Chipul lui ars 
de soare era înclinat către ușa întredeschisă, cu părul lui auriu 
strălucind ușor, iar între sprâncene avea un rid. Niciunuia nu-i 
pica bine să fie despărțiți, și ultima dată când unul dintre băieţii 
de la castel îl tachinase pentru asta, Aedion petrecuse o lună cu- 
rățând balegă de cal cu lopata pentru că îl bătuse măr pe băiat. 

Tatăl ei oftă. 

- Ev, nu mă omori pentru asta, dar... tu nu ușurezi lucrurile. 
Nici pentru noi, nici pentru ea. 

Mama ei tăcea, iar ea auzi un foșnet de veşminte, și înainte 
ca părinții ei să înceapă să vorbească mult prea încet chiar și 
pentru urechile ei de Fae, mai auzi un murmur de: 

- Știu, ştiu. 

Aedion mârâi din nou, ochii săi — ochii lor de aceeași culoare 
- strălucind în întuneric. 

- Nu pricep pentru ce e toată agitația asta. Și ce dacă ai dat 
foc la câteva cărţi? Bibliotecarii ăia o meritau. Când vom fi mai 
mari, poate că o vom arde împreună din temelii. 

Ea ştia că el vorbea serios. Ar fi făcut scrum biblioteca, orașul 
sau lumea întreagă dacă ea l-ar fi rugat. Așa era legătura lor, 
marcată cu sânge și miros și încă ceva ce ea nu putea numi. O 
legătură la fel de strânsă ca aceea stabilită între ea și părinții ei. 
Chiar mai strânsă, în multe feluri. 

Ea nu-i răspunse, nu fiindcă nu ar fi avut niciun răspuns, ci 
fiindcă uşa scârțâi, şi înainte ca Aedion să se ascundă, dormi- 
torul ei fu inundat de lumina ce venea din vestibul. 

Mama ei îşi încrucişă brațele la piept. În schimb, tatăl ei 
scoase un hohot de râs, cu părul său şaten luminat de torța din 
vestibul, cu chipul în umbră. 

- Tipic, spuse el, făcând un pas într-o parte pentru a-i face 
loc lui Aedion să iasă. Tu nu trebuie să te trezeşti în zori pentru 
a te antrena cu Quinn? Azi-dimineaţă ai întârziat cinci minute. 

Două zile la rând de întârziere îţi vor aduce o săptămână de 
corvoadiă la grajduri. Din nou. 

Într-o clipită, Aedion fu în picioare și dispăru. Rămasă 
singură cu părinţii ei, şi-ar fi dorit să se poată preface că doarme, 
însă ea zise: 

- Nu vreau să mă duc la şcoală. 

Tatăl ei veni lângă pat, din cap până în picioare războinicul 
la care Aedion visa, vrând să fie asemenea lui. Un prinţ-război- 
nic, așa auzea poporul spunându-i - care într-o bună zi avea să 
fie un rege puternic. Uneori, ea socotea că tatăl ei nu avea nici- 
un interes să fie rege, mai ales în zilele în care o lua pe munţii 
Staghorn şi o lăsa să se plimbe prin Oakwald în căutarea 
Lordului Pădurii. Nu părea nicicând mai fericit ca atunci și 
întotdeauna părea puţin trist să se întoarcă în Orynth. 

- Nu te duci la şcoală, îi spuse el, privind peste umerii lui laţi 
la mama ei, care rămăsese în pragul ușii, cu faţa încă ascunsă 
de întuneric. Dar tu înţelegi de ce bibliotecarii au acţionat așa 
cum au făcut-o azi? 

Sigur că înţelegea. Se simțise cumplit pentru că dăduse foc 
acelor cărţi. Fusese un accident şi știa că tatăl ei o credea. Dădu 
afirmativ din cap şi spuse: 

- Îmi pare rău. 

- Nu are de ce să-ți pară rău, zise tatăl ei, cu un mormăit 
în glas. 

- Mi-aș dori să fiu ca toți ceilalți, spuse ea. 

Mama ei rămase tăcută și nemișcată, dar tatăl ei o prinse de 
mână. 

- Știu, scumpo. Dar chiar şi dacă nu ai fi fost înzestrată, tot 
fiica noastră ai fi rămas - ai fi tot o Galathynius, și, într-o bună 
zi, vei fi regina lor. 

- Nu vreau să fiu regină. 

Tatăl ei oftă. Asta era o discuție pe care o mai purtaseră şi 
altădată. El o mângâie pe păr. 

- Știu, spuse el iar. Culcă-te acum - vom vorbi despre asta 
mâine-dimineaţă. 

Și totuși, n-aveau să o facă. Ea știa că n-aveau să o facă, de- 
oarece știa că nu avea cum să scape de soarta ei, chiar dacă 
uneori se ruga zeilor să poată. Cu toate acestea, se întinse iar în 
pat, lăsându-l să o sărute pe cap și să-i murmure noapte bună. 

Mama ei continuă să nu spună nimic, însă când tatăl ei ieși, 
Evalin rămase acolo, privind-o mult timp. Exact când aţipea, ar 
fi putut să jure că pe chipul palid al mamei străluceau lacrimi. 


x 


Celaena se trezi brusc, de-abia putând să se miște. Probabil 
din pricina mirosului - mirosul acelui afurisit de cadavru de 
ieri, care îi declanşase visul. Era o agonie să vadă chipurile 
părinţilor, să-l vadă pe Aedion. Clipi, concentrându-se asupra 
respirației, până ce nu mai era în acea frumoasă încăpere, ca o 
cutie de bijuterii, până ce mirosul de pin şi de zăpadă adus de 
vântul din nord se evaporă şi putu să vadă ceața dimineţii 
strecurându-se prin frunzişul copacilor. Ridică o mână pentru 
a-şi examina cicatricea lungă din palmă. 

- Vrei micul dejun? o întrebă Rowan, ghemuit deasupra 
unor bușteni neaprinși — primul foc pe care îl văzuse făcut de el. 

Ea dădu afirmativ din cap, apoi se frecă la ochi cu podul 
palmelor. 

- Atunci, aprinde focul, îi ceru el. 

- Cred că glumeşti. 

El nu catadicsi să-i răspundă. Mârâind, ea se roti pe saltea 
până ce ajunse cu picioarele încrucișate, cu faţa spre bușteni. 
Ridică o mână spre lemne. 

- Nu e nevoie să țintești. Mintea ta poate direcţiona flăcările 
foarte bine. 

- Poate că îmi place să mă dau în spectacol. 

EI îi aruncă o privire pe care ea o interpretă drept Aprinde 
focul. Acum. 

Se frecă iar la ochi şi se concentră asupra buştenilor. 

- Uşor, zise Rowan, iar când lemnul începu să fumege, ea 
se întrebă dacă în vocea lui era aprobare. Un cuţit, nu uita. Tu 
îl controlezi. 

Un cuţit, care trăia o bucăţică de magie. Ea putea stăpâni 
asta. Să aprindă un singur foc. 

În numele zeilor, se simţea din nou greoaie. Acel vis stu- 
pid - amintirea, orice o fi fost. Ziua se anunța una grea. 

Înlăuntrul ei se căscă o groapă, harul magic izbucnind îna- 
inte ca ea să poată striga un avertisment. 

Dădu foc întregii zone înconjurătoare. 

Când fumul şi flăcările se împrăștiară mulțumită vântului 
lui Rowan, el se mulțumi doar să ofteze. 

- Cel puţin nu te-ai panicat şi nu te-ai transformat înapoi 
în forma ta umană. 

Ea se gândi că era un compliment. Simţise magia ca pe o 
ușurare - un pumn dat. Presiunea de sub pielea ei se diminuase. 

Astfel că Celaena doar dădu din cap, însă se părea că trans- 
formarea avea să fie cea mai mică dintre problemele ei. 


CAPITOLUL 29 


Fusese doar un sărut, își spunea Sorscha în sinea ei, în fie- 
care zi după întâmplare. Un sărut rapid, fără respiraţie, care 
făcuse lumea să se învârtă. Fierul din melasă funcționase, cu 
toate că îl necăjise pe Dorian suficient cât să înceapă să se joace 
cu dozajul... şi să caute căi de a-l masca. Dacă era prins ingerând 
pulberi la orice oră din zi, avea să dea naştere la întrebări. 

Așa că deveni un tonic contraceptiv zilnic. Nimeni n-avea 
să arate nici cel mai mic semn de surpriză față de asta - nu 
cu reputaţia sa. Când ajunse la uşa lui Dorian de la aparta- 
mentul din turn, cu doza zilnică în mână, Sorscha încă se li- 
niştea cu gândul că acel sărut nu însemnase nimic mai mult 
decât un mulţumesc. 

Bătu la uşă, iar prințul o invită să intre. Căţeaua asasinei 
era culcată pe patul lui, iar prinţul era lungit pe canapeaua sa 
uzată. Se ridică totuşi în capul oaselor și îi zâmbi în felul acela 
special al său. 

- Cred că am găsit o combinaţie mai bună, menta s-ar putea 
să vă priască mai mult decât salvia, zise ea, întinzându-i sticla 
cu lichid roşiatic. 

EI veni spre ea, însă era ceva în mersul lui - un gen de mers 
ca după pradă - care o făcu să se îndrepte de spate. Mai ales că 
el lăsă sticla jos şi o privi lung, lung şi profund. 

- Ce este? întrebă ea în şoaptă, făcând un pas înapoi. 

El o apucă de mână - nu destul de tare pentru a o durea, dar 
suficient cât să-i împiedice retragerea. 

- Ai înţeles ce riscuri sunt şi, totuşi, continui să mă ajuţi, 
spuse el. De ce? 

- Aşa este corect. 

- Legea tatălui meu spune altceva. 

Ea se înroşi. 

- Nu ştiu ce vreţi să spun. 

Mâinile lui erau reci atunci când o mângâie pe obraji, bătă- 
turile zgâriind-o uşor. 

- Vreau doar să-ţi mulțumesc, murmură el, aplecându-se, 
pentru că vii să mă vezi şi pentru că nu fugi. 

- Eu... 

Ea ardea din interior înspre afară şi se trase înapoi, destul 
de tare încât el să-i dea drumul. 

Amithy avea dreptate, chiar dacă era răutăcioasă. Existau o 
mulțime de femei frumoase acolo şi orice depășea limita 
flirtului avea să se termine prost. El era prinţul moştenitor, iar 
ea era un nimeni. Făcu un gest spre pocal. 

- Dacă nu e prea mare deranjul, Înălțimea Voastră - el se 
crispă la auzul titlului —, trimiteţi vorbă despre cum funcţio- 
nează licoarea. 

Ea nu îndrăzni să-și ia rămas-bun sau să spună adio sau 
altceva ce ar fi ţinut-o în acea încăpere vreun moment în plus, 
iar el nu încercă să o oprească atunci când ieşi și închise ușa în 
urma ei. 

Ea se rezemă de peretele de piatră al palierului îngust, cu o 
mână la inima care îi bubuia. Era cel mai isteț lucru pe care îl 
putea face, cel mai corect. Supravieţuise atâta timp şi avea să 
supraviețuiască pe drumul aflat înaintea ei, numai dacă ar fi 
continuat să rămână neobservată, de încredere, tăcută. 

Însă nu voia să fie neobservată - nu pentru el, nu pe vecie. 

El o făcea să vrea să râdă şi să cânte şi să zguduie lumea cu 
vocea ei. 

Uşa se deschise şi îl descoperi pe el stând în pragul ușii, so- 
lemn și precaut. 

Poate că nu putea să existe niciun viitor, nicio speranţă pen- 
tru ceva mai mult, dar privindu-l cum stătea acolo, în acel mo- 
ment, ea voi să fie egoistă şi proastă şi sălbatică. 

Mâine se putea duce totul naibii, dar ea trebuia să ştie cum 
era, să aparțină cuiva, să fie dorită şi prețuită pentru puţin timp. 

El nu se mişcă, nu făcu decât să o privească lung - văzând-o 
pe ea exact aşa cum îl vedea ea — în timp ce-l apucă de poalele 
tunicii, îi trase faţa către a ei şi îl sărută cu sălbăticie. 


* 


Chaol de-abia reuşise să se concentreze în ultimele zile din 
pricina întrunirii pe care urma să o aibă peste câteva momente. 
Durase mai mult decât anticipase ca Ren şi Murtaugh să fie 
gata, în cele din urmă, să se întâlnească cu el - prima lor întâl- 
nire după acea noapte din mahala. Chaol trebuia să aștepte 
următoarea noapte liberă, Aedion trebuia să găsească o locaţie 
sigură, şi apoi ei trebuiau să se coordoneze cu cei doi lorzi din 
Terrasen. El şi generalul plecară separat din castel, iar Chaol 
se urâse atunci când îşi minţise oamenii cu privire la locul 
unde mergea - detestase faptul că ei îi uraseră distracţie plă- 
cută, detestase faptul că ei aveau încredere în el, bărbatul care 
se întâlnea cu duşmanii lor de moarte. 

Chaol alungă acele gânduri pe măsură ce se apropia de 
aleea slab luminată aflată la câteva străzi distanță de pensiunea 
veche unde trebuiau să se întâlnească. Pe sub mantia cu glugă 
groasă purta mai multe arme decât de obicei. Fiecare inspirație 
i se părea insuficientă. Un fluierat pe două note răsună pe alee, 

iar el îl imită. Aedion trecu prin pâcla joasă care venea dinspre 
Avery, cu fața ascunsă sub gluga mantiei sale. 

Nu purta spada din Orynth. În schimb, avea asupra sa nu- 
meroase săbii şi cuțite de luptă - un bărbat capabil să intre în 
iad şi să iasă rânjind. 

- Unde sunt ceilalţi? întrebă Chaol în şoaptă. 

În mahala era linişte în acea seară - prea multă liniște, 
după părerea sa. Îmbrăcat așa cum era, puţini ar fi îndrăznit 
să se apropie de el, dar mersul pe străzile reprobabile şi întu- 
necate fusese un chin. Era atâta sărăcie şi deznădejde - şi dis- 
perare. Asta îi făcea pe oameni periculoși, dispuşi să rişte totul 
pentru a mai şterge din calendar o zi de trai. 

Aedion se rezemă de un zid dărăpănat din cărămidă. 

- Să nu te apuce năbădăile. Ajung aici curând. 

- Am așteptat destul aceste informaţii. 

- Şi ce grabă ai? întrebă tărăgănat Aedion, scrutând aleea. 

— Peste câteva săptămâni părăsesc Riftholdul pentru a mă 
întoarce în Anielle. 

Aedion nu-l privea direct, dar simţea cum generalul se zgâia 
la el de sub gluga lui neagră. 

- Descurcă-te — spune-le că ești ocupat. 

- Am făcut o promisiune, zise Chaol. Deja am reuşit să mă 
târguiesc cerşind ceva mai mult timp, însă vreau să fi... făcut 
ceva pentru prinţ, înainte de a pleca. 

Atunci, generalul se întoarse spre el. 

- Am auzit că te-ai înstrăinat de tatăl tău; de ce această 
schimbare bruscă? 

l-ar fi fost mai uşor să mintă, dar Chaol zise: 

— Tatăl meu este un om puternic - are trecere în fața multor 
persoane influente de la Curte şi face parte din consiliul regelui. 

Aedion lăsă să-i scape un hohot jos de râs. 

- Ne-am certat de câteva ori, fără a ceda niciunul în timpul 
unor consilii de război. 

Chaol ar fi plătit bani buni să vadă asta, dar, când rosti ur- 
mătoarele cuvinte, nu zâmbea. 

- A fost singura cale de-a o trimite în Wendlyn. 

Îi explică rapid târgul pe care îl făcuse şi, când termină, 
Aedion dădu drumul unei respiraţii lungi. 

- La naiba, zise generalul, apoi clătină din cap. N-am crezut 
că onoare ca asta mai există încă în Adarlan. 

Bănui că era un compliment - şi încă unul înalt, din partea 
lui Aedion. 

- Şi, cum e cu tatăl tău? îl întrebă Chaol pe Aedion, fie şi 
numai pentru a schimba subiectul, îndepărtându-l de golul 
din pieptul lui. Ştiu că mama ta e rudă cu... cu ea, dar ascen- 
denţa din partea tatălui tău? 

- Mama mea nu a recunoscut niciodată cine a fost tatăl 
meu, nici chiar atunci când era pe patul de moarte, zise Aedion 
pe un ton plat. Nu ştiu dacă a fost din cauza rușinii sau pentru 
că nu-şi putea aminti, ori pentru a mă proteja cumva. Odată 
adus aici, nu prea mi-a mai păsat. Dar decât cu un tată ca al 
tău, prefer mai degrabă să n-am deloc. 

Chaol chicoti şi poate că i-ar mai fi pus încă o întrebare 
dacă nu s-ar fi auzit un zgomot de cizme frecate pe piatră la 
celălalt capăt al aleii, urmat de o respiraţie sacadată. 

Cu mare iuțeală, Aedion palmă două cuțite de luptă, iar 
Chaol își scoase spada - o lamă neinteresantă, banală, pe care 
o furase de la barăci — în timp ce un bărbat apăru împleticindu- 
se în raza lor vizuală. 

Ţinea un braț pe abdomen, cu celălalt sprijinindu-se de 
zidul din cărămidă al clădirii abandonate. Aedion se mișcă 
imediat, vârând din nou cuțţitele în teacă. Chaol nu se apropie 
de tânărul bărbat până ce nu-l auzi întrebând: 

- Ren? 

La lumina lunii, sângele de pe tunica lui Ren era o pată 
strălucitoare, întinsă. 

- Unde este Murtaugh? vru Aedion să ştie, petrecându-şi 
un braț pe după umerii lui Ren. 

- În siguranţă. 

Ren gemu, cu faţa de o paloare cadaverică. Chaol scrută 
ambele capete ale aleii. 

- Am fost... urmăriţi. Așa că am încercat să scăpăm de ei. 

Mai mult auzi, decât văzu tresărirea lu Ren. 

- M-au încolţit. 

- Câţi? întrebă Aedion blând, deşi Chaol aproape că simţea 
violența dând în clocot înlăuntrul generalului. 

- Opt, răspunse Ren, şi sâsâi de durere. Am ucis doi, apoi 
am scăpat. Mă urmăresc. 

Mai rămăseseră șase. Dacă nu erau răniţi, probabil că erau 
foarte aproape. Chaol examină pietrele din spatele lui Ren. 
Rana din abdomen nu putea fi adâncă, dacă reușise să împie- 
dice sângele să lase dâră în urma sa. Dar tot trebuie că era 
periculoasă - chiar fatală, dacă ar fi străpuns unde trebuie. 

Aedion deveni rigid, ascultând ceva ce Chaol nu putea auzi. 
În tăcere, cu blândeţe, îl trecu pe Ren în braţele lui Chaol. 

- La trei pași de aici se află nişte butoaie, zise generalul cu 
un calm mortal în timp ce se întorcea cu faţa spre intrarea pe 
alee. Ascundeţi-vă în spatele lor şi ţineţi-vă gurile închise. 

Asta fu tot ceea ce-i trebui lui Chaol să audă pentru a-l 
sălta pe Ren şi a-l duce în spatele butoaielor, lăsându-l apoi pe 
pământ. Ren îşi înăbuşi un geamăt de durere. Printre două 
butoaie era o crăpătură prin care Chaol putea să vadă aleea și 
pe cei şase oameni care veneau, unul lângă celălalt. Nu vedea 
decât că erau îmbrăcaţi cu nişte tunici negre şi mantii. 

Bărbaţii se opriră când îl văzură în fața lor pe Aedion, cu 
gluga trasă pe cap. Generalul îşi scoase cuțitele de luptă şi spuse: 
- Niciunul dintre voi nu va părăsi aleea asta viu. 


* 


Nu o făcură. 

Chaol se minună de dibăcia lui Aedion - viteza, iuțeala şi 
deplina încredere care făceau să pară că urmărea un dans bru- 
tal, de neiertat. 

Se termină înainte de a începe cu adevărat. Cei şase ata- 
catori păreau să se descurce bine cu armele, dar împotriva 
unui bărbat căruia îi curgea prin vene sânge Fae erau inutile. 

Nu era de mirare că Aedion se ridicase atât de rapid la ran- 
gul pe care îl deţinea. Nu mai văzuse niciodată vreun bărbat 
care să lupte aşa. Numai... numai Celaena fusese pe aproape. 
Nu-şi dădea seama care dintre ei avea să învingă dacă s-ar fi 
luptat vreodată unul cu altul, însă laolaltă... Lui Chaol îi în- 
gheţă inima gândindu-se la asta. Şase bărbaţi morţi în decurs 
de câteva momente - şase. 

Revenind la Chaol, Aedion nu zâmbea și lăsă să-i cadă un 
petic de material textil pe pământ, în faţa lor. Chiar şi Ren, 
gemând printre dinţii încleştaţi, îl privi. 

Era un material greu, negru - cu blazon brodat cu fir negru, 
aproape invizibil, cu excepţia sclipirii în lumina lunii - era un 
balaur. Sigiliul regal. 

- Nu-i cunosc pe bărbaţii ăştia, zise Chaol, mai mult pentru 
sine decât pentru a-şi apăra nevinovăția. N-am văzut niciodată 
uniforma asta. 

- După cum sună, spuse Aedion, furia continuând să-i clo- 
cotească în glas în timp ce ridică privirea în direcția zgomo- 
telor, pe care Chaol nu le putea auzi cu urechile lui omeneşti, 

mai sunt și alţii şi scotocesc din cocioabă în cocioabă în cău- 
tarea lui Ren. Avem nevoie de un loc în care să ne ascundem. 
Ren rămase conştient suficient cât să spună: 
- Ştiu eu unul. 


CAPITOLUL. 30 


Până să ajungă acolo, Chaol îşi ținu respiraţia, susținându-l 
între ei pe semiconștientul Ren, toţi trei legănându-se și clăti- 
nându-se, părând, pentru toată lumea, trei bețivi ieşiţi pentru 
o seară de băute în mahala. Străzile încă mişunau de lume, în 
pofida orei, şi o femeie pe care o depăşiră se aplecă şi îl apucă 
pe Aedion de tunică, scuipând un legato de vorbe erotice. 
Generalul însă folosi o mână uşoară pentru a o desprinde de 
el şi îi zise: 

- Nu plătesc pentru ceva ce pot căpăta gratis. 

Cumva, lăsa senzaţia unei minciuni, de vreme ce Chaol 
nu-l văzuse şi nici nu auzise ca Aedion să fi împărțit patul cu 
vreo femeie în toate acele săptămâni. Dar poate faptul că aflase 
că Aelin era în viață îi schimbase priorităţile. 

Ajunseră la stabilimentul unde se vindea opiu, al cărui 
nume li-l spusese Ren între scurtele reprize de leşin, exact în 
momentul în care strigătele soldaţilor care năvăleau în case, 
hanuri și taverne reverbera din josul străzii. Chaol nu aşteptă 
să vadă cineerau şi se împinse în ușa din lemn ciobit. Duhoarea 
de trupuri nespălate, de resturi și fum dulceag îi invadă nările 
lui Chaol. Până şi Aedion tuşi şi îi aruncă lui Ren, care zăcea 
aproape mort în braţele lor, o privire dezaprobatoare. 

Madama între două vârste le ieși în întâmpinare pentru a-i 
saluta, cu tunica ei lungă și cu rochia fluturând într-un vânt 
fantomă, şi îi conduse pe culoarul lambrisat, călcând uşor pe 

multicolorele covoare uzate. Ea începu să susure despre redu- 
cerile şi ofertele speciale din acea seară, dar Chaol o privi o 
singură dată în ochii ei verzi, vicleni, şi îşi dădu seama că se 
cunoștea cu Ren - era cineva care, probabil, își ridicase pro- 
priul ei imperiu acolo, în Rifthold. 

Îi instală într-un alcov separat prin voaluri, înțesat cu perne 
uzate din mătase care puţeau a fum dulceag şi a sudoare şi, 
după ce ridică întrebător din sprâncene spre Chaol, acesta îi 
înmână trei monede de aur. Tolănit pe perne între Aedion şi 
Chaol, Ren gemu, însă înainte ca Chaol să apuce să rostească 
vreo vorbă, madama se întoarse cu o boccea în mână. 

- Sunt alături, le zise, cu un accent plăcut şi străin. Grăbiţi-vă. 

Le adusese o tunică. Aedion îl despuie rapid pe Ren, al cărui 
chip avea o paloare cadaverică, cu buzele lipsite de sânge. Ge- 
neralul blestemă atunci când văzură rana - o despicătură în 
partea de jos a abdomenului. 

- Dacă era puţin mai adâncă, i-ar fi atârnat afurisitele de 
maţe, zise el. 

Luă o fâşie de pânză curată de la madamă şi o înfăşură în 
jurul abdomenului musculos al lordului. Acesta era deja plin 
de cicatrice. Dacă supravieţuia, probabil că aceasta nu avea să 
fie cea mai rea dintre ele. 

Madama îngenunche în fața lui Chaol şi deschise cutia pe 
care o avea în mâini. Acum, pe măsuţa joasă din faţa lor se 
găseau trei pipe. 

- Trebuie să vă jucaţi rolul, le spuse ea în şoaptă, privind 
peste umăr prin voalul des şi negru, fără îndoială calculând 
cât timp le mai rămăsese. 

Chaol nici măcar nu încercă să obiecteze atunci când ea se 
folosi de ruj pentru a-i colora pielea din jurul ochilor şi îi 
aplică niște pastă şi pudră pentru a-i decolora fața, îi deschise 
câțiva nasturi de la tunică şi îi ciufuli părul. 

- Culcaţi-vă pe spate, lăsaţi-vă moi şi ţineţi pipa în mână. 
Fumaţi dacă trebuie să vă domoliţi. 

Asta fu tot ce îi spuse înainte să treacă la Aedion, care ter- 
minase să-l îndese pe Ren în hainele curate. În câteva mo- 
mente, toţi trei erau culcaţi pe pernele împuţite, iar madama 
ieşise în mare viteză cu tunica însângerată a lui Ren. 

Respirația lordului era sacadată şi chinuită, iar când uşa de 
la intrare se izbi de perete, Chaol se luptă cu tremuratul mâi- 
nilor sale. Cu pasul uşor, madama se grăbi să-i întâmpine pe 
bărbaţi. Cu toate că Chaol se chinui să audă, Aedion părea să 
asculte fără nicio problemă. 

- Sunteţi cinci? ciripi madama, destul de tare pentru ca ei 
să o audă. 

- Căutăm un fugar, fu răspunsul mârâit. Dă-te din calea mea! 

- Cu siguranță că doriți să vă odihniţi - avem încăperi pri- 
vate pentru grupuri, iar domniile voastre sunteți oameni mari. 

Toate cuvintele erau însoţite de un tors, un festin senzual. 

- Costă în plus pentru spadele și cuţitele aduse înăuntru - 
o garanţie, vedeţi dumneavoastră, pentru atunci când vă ia 
drogul... 

- Femeie, ajunge! lătră bărbatul. 

Se auzeau materialele sfâșiate pe măsură ce fiecare alcov cu 
voaluri era inspectat. Lui Chaol îi bubuia inima, dar continuă 
să rămână culcat, deşi îl mânca să se întindă după spadă. 

- Atunci vă las să vă vedeţi de treabă, spuse ea cu o sfială 
prefăcută. 

Între ei, Ren era atât de ameţit, încât cu adevărat ar fi putut 
fi drogat din cale-afară. Când perdeaua fu sfâșiată, Chaol speră 
doar ca propriul său spectacol să fie convingător. 

- Ăla e vinul? articulă nedeslușit Aedion, mijind ochii la 
bărbaţi, cu chipul palid, schițând un zâmbet. 

Cu greu putea fi recunoscut. 

- Aşteptăm de douăzeci de minute, să ştii. 

Chaol le surâse confuz celor şase bărbaţi care cercetau în- 
căperea. Toţi în uniforme negre, toți necunoscuţi. Cine naiba 
erau? De ce fusese Ren urmărit? 

- Vin, ceru imperios Aedion, posibil fiul răzgâiat al vreunui 
negustor. Acum! 

Bărbaţii se mulțumiră să-i înjure şi îşi văzură mai departe 
de treabă. Cinci minute mai târziu, plecară. 


x 


Stabilimentul era probabil un loc de întâlnire, deoarece 
Murtaugh îi găsi acolo o oră mai târziu. Madama îi condusese 
într-un birou intim şi ei se văzuseră nevoiţi să-l ţintuiască pe 
Ren pe canapeaua uzată în timp ce ea - cu o surprinzătoare 
pricepere - îi dezinfecteze, îi cususe şi îi pansase rana urâtă. 
Avea să supraviețuiască, le spusese ea, dar sângele pe care îl 
pierduse şi rana aveau să-l scoată din uz pentru o vreme. 
Murtaugh se plimbă prin încăpere, până ce Ren căzu într-un 
somn adânc, graţie vreunui tonic pe care femeia i-l turnase 
pe gât. 

Chaol şi Aedion se aşezară la măsuţa înghesuită între cu- 
tiile puse peste alte cutii de opiu, stivuite pe lângă pereți. Nu 
voia să ştie ce conţinea tonicul pe care îl înghiţise Ren. 

Când îl întrebă pe Murtaugh, Aedion privea uşa încuiată, cu 
fruntea ridicată de parcă ar fi ascultat sunetele din stabiliment. 

- De ce aţi fost urmăriţi şi cine erau acei bărbaţi? 

Bătrânul continuă să facă pași. 

- Nu ştiu. Însă ei ştiau unde aveam să fim eu şi Ren. Ren 
are o reţea de informatori în tot oraşul. Oricare dintre ei ne-ar 
fi putut trăda. 

Aedion continuă să-şi îndrepte atenţia asupra ușii, cu o 
mână pe cuţitele de luptă. 

- Erau îmbrăcaţi în uniforme cu blazonul regal — nici căpi- 
tanul nu le-a recunoscut. O vreme va trebui să vă dați la fund. 
Tăcerea lui Murtaugh era prea grea. Chaol întrebă încetişor: 

- Când va putea fi mișcat, unde îl aducem? 

Murtaugh se opri, cu ochii plini de mâhnire. 

- Nicăieri. Nu avem o casă. 

Aedion îl privi tăios. 

- Unde naiba aţi stat în tot acest timp? 

- Ici şi colo, adăpostindu-ne în clădiri abandonate. Când 
puteam să lucrăm, stăteam la pensiuni, însă zilele astea... 

Nu aveau acces la chesoanele din Allsbroock, își dădu seama 
Chaol. Nu şi dacă ei se ascunseseră atâţia ani. Însă să trăiască 
pe străzi... 

Chipul lui Aedion era o mască a indiferenţei. 

- Nu aveţi niciun loc în Rifthold destul de sigur pentru el — 
în care să fie îngrijit. i 

Nu era o întrebare, dar Murtaugh dădu, totuşi, aprobator 
din cap. Aedion îl examină pe Ren, tolănit pe sofaua de culoare 
închisă, lângă peretele din spate. Mărul lui Adam i se mişcă 
iar în sus şi în jos, dar apoi zise: 

- Spune-i căpitanului teoria ta despre magie. 


* 


În lungile ore care trecură, timp în care Ren își recăpătă pu- 
terile suficient cât să poată fi mutat, Murtaugh îi explică tot ce 
ştia. Întreaga sa poveste deveni clară, bătrânul vorbind câteo- 
dată în şoaptă - despre ororile de care fugiseră şi cum Ren că- 
pătase fiecare cicatrice în parte. Chaol înțelese de ce tânărul îşi 
ținuse până acum buzele pecetluite. Discreţia îl ţinuse în viaţă. 

Ren şi Murtaugh aflaseră că, împreună, diferitele valuri din 
ziua în care magia dispăruse formaseră un triunghi peste con- 
tinent. Prima latură mergea drept din Rifthold în Deşertul 

Înghețat. A doua mergea în jos, de la Deşertul Îngheţat la mar- 
ginea Teritoriilor Pustii. A treia latură ducea de acolo înapoi 
în Rifthold. O vrajă, credeau ei, fusese de vină pentru asta. 

Stând în jurul hărţii pe care o adusese Aedion, generalul 
trecu cu degetul peste laturile triunghiului, iar şi iar, de parcă 
ar fi pus la punct o strategie de luptă. 

- O vrajă trimisă din anumite puncte, asemenea razelor 
unui far. 

Chaol bătu cu încheieturile degetelor în masă. 

- Există vreo cale prin care să poată fi desfăcută? 

Murtaugh oftă. 

- Munca noastră a fost întreruptă de tulburarea cu Archer, 
iar sursele noastre au dispărut din oraș, temându-se pentru 
vieţile lor. Dar trebuie să fie o cale. 

- Aşadar, de unde începem căutarea? întrebă Aedion. Nu 
există nicio şansă, la naiba, ca regele să fi lăsat indicii la întâmplare. 

Murtaugh încuviinţă. 

- Avem nevoie de martori care să ne confirme bănuielile, 
dar locurile în care credem noi că își are originea vraja sunt 
ocupate de forțele regelui. Am aşteptat să se ivească o ocazie. 

Aedion îi aruncă un zâmbet leneș. 

- Nu-i de mirare că îi tot spuneai lui Ren să fie amabil cu 
mine. 

De parcă i-ar fi răspuns, Ren gemu, zbătându-se să se tre- 
zească. Oare tânărul lord se simţise în siguranță sau împăcat 
vreun moment în ultimii zece ani? Aşa se explica mânia — 
mânia nesăbuită care curgea prin toate inimile tinere, zdrobite, 
din Terrasen, inclusiv prin cea a Celaenei. 

Chaol spuse: 

- Există un apartament ascuns într-un depozit din mahala. 
Este sigur şi are toate facilitățile de care aveţi nevoie. Sunteţi 
bineveniţi să staţi acolo cât timp socotiți că este necesar. 


310 SARAH J. MAAS 


Simțea cum Aedion îl priveşte precaut, însă Murtaugh se 


încruntă. 
- Oricât de generoasă e oferta, nu pot accepta să stau în 


casa ta. 
- Nu este casa mea, răspunse Chaol. Şi, crede-mă, proprie- 


tarul nu s-ar supăra câtuşi de puţin. 


CAPITOLUL BI 


- Mănâncă-l, zise Manon, întinzându-i piciorul de oaie 
crud lui Abraxos. 

Ziua era senină, dar vântul bătea dinspre culmile munţilor 
Colț Alb, aducând un frig îngrozitor. leşiseră dincolo de munte 
în mici reprize, pentru ca el să-şi dezmorţească picioarele, fo- 
losind uşa din spate, care se deschidea înspre un drum îngust 
ce ducea în munți. Ea îl condusese ţinându-l de lanţul uriaş — 
de parcă asta l-ar fi putut împiedica să-şi ia zborul - sus, pe o 
pantă înclinată, şi apoi pe o pajişte deasupra unui platou. 

- Mănâncă-l, îl îmbie ea, scuturând carnea care îngheţa 
spre Abraxos, care acum se culcase pe burtă pe pajiște, pufnind 
la primele fire de iarbă și floricele care îşi ițeau căpşoarele din 
zăpadă. Este recompensa ta, îi zise printre dinţi. Ai câștigat-o. 

Abraxos adulmecă un pâlc de floricele purpurii, apoi clipi 
înspre ea. Fără carne, părea el să spună. 

- E bună pentru tine, spuse ea, dar el reveni la adulmecatul 
violetelor sau ce-or fi fost acelea. 

Dacă o plantă nu era bună pentru a otrăvi, a vindeca sau pen- 
tru a o ţine în viață dacă murea de foame, nu-și bătuse niciodată 
capul să-i înveţe numele — mai ales cel al florilor sălbatice. 

Aruncă piciorul de oaie drept în faţa gurii masive şi îşi vâri 
mâinile în faldurile mantiei ei roşii. El îl adulmecă, noii săi 
dinţi din fier sclipind în lumina strălucitoare, apoi îşi întinse o 
aripă imensă, terminată cu gheare şi... 

Îl împinse deoparte. 

Manon se frecă la ochi. 

- Nu este destul de proaspătă? 

El se mută pentru a mirosi nişte flori alb cu galben. 

Un coşmar. Trăia un coşmar. 

- Nu se poate să-ţi placă de-adevăratelea florile. 

Din nou acei ochi negri o priviră. Clipiră o dată. Ba chiar 
îmi plac, părea el să spună. 

Ea întinse braţele. 

- Până ieri n-ai mai mirosit nicio floare. Dintr-odată carnea 
nu mai e bună? 

Fl ar fi avut nevoie să mănânce tone şi tone de carne pentru 
a face mușchi pe unde nu prea avea. 

Când el reveni din nou la mirositul florilor, cu delicateţe — 
viermele nesuferit şi inutil —, ea se duse la piciorul de oaie şi 
îl ridică. 

- Dacă nu-l mănânci, mârâi ea, ridicând carnea cu ambele 
mâini la nivelul gurii şi lăsând să i se vadă dinţii, atunci îl voi 
mânca eu. 

Abraxos o privi cu acei ochi negri miraţi cum muşcă din 
carnea îngheţată şi crudă. Şi cum o scuipă. 

- Pe umbra întunecată a Mamei... 

Mirosi carnea. Nu era râncedă, dar, la fel ca oamenii de 
aici, nu avea gust. Oile erau crescute în interiorul muntelui, 
aşa că poate era ceva în apă. De îndată ce se întorcea, avea să 
le dea ordin Celor Treisprezece să nu se atingă de bărbaţi - nu 
până ce nu afla ea ce naiba îi făcea să aibă acel gust şi miros. 

Fără a ţine seama de asta, Abraxos trebuia să mănânce, 
fiindcă trebuia să se facă puternic - astfel încât ea să poată de- 
veni Conducătoarea Aripii, astfel încât să poată să vadă expre- 
sia de pe chipul Iskrăi atunci când avea s-o sfâşie în bucăţi la 

Jocurile de Război. Iar dacă asta era singura modalitate prin 
care să-l facă pe vierme să mănânce... 

- Bine, zise ea, aruncând cu o mișcare rapidă piciorul de 
oaie. Vrei carne proaspătă? 

Scrută munţii care se ridicau deasupra lor, cercetând stân- 
cile cenușii. 

- Atunci va trebui să vânăm. 


* 


- Miroşi a rahat și a sânge. 

Bunica ei nu se întoarse de la biroul ei, iar Manon nu tresări 
la auzul insultei. Adevărul e că era acoperită de ambele. 

Era din pricina lui Abraxos, viermele iubitor de flori, care 
numai ce o privise în timp ce ea se cățărase pe una dintre 
stâncile din apropiere şi doborâse, pentru el, o capră de munte 
care zbiera. „Doborâse“ era un cuvânt mai elegant decât ceea 
ce se întâmplase de fapt: ea îngheţase pe jumătate așteptând ca 
nişte capre să treacă în urcușşul lor periculos şi atunci, când în 
cele din urmă încolţise una, nu numai că se rostogolise în 
căcărezele acesteia în timp ce se lupta cu ea, dar aceasta mai și 
slobozise o încărcătură proaspătă pe ea, chiar înainte să cadă 
de-a berbeleacul din braţele ei şi să-şi spargă capul de stâncile 
de dedesubt. 

Aproape că o antrenase şi pe ea în cădere, însă reuşise să se 
prindă de o rădăcină uscată. Când se întoarse cu animalul mort 
în braţe şi cu sânge îngheţat pe tunica şi pe mantia ei, Abraxos 
stătea, în continuare, culcat pe burtă, mirosind florile. 

El devorase capra din două înghiţituri, apoi se dusese îna- 
poi să se bucure de florile sălbatice. Măcar mâncase. Oricum, 
să-l aducă înapoi la Colţul Nordic fusese o adevărată încercare. 
Fl nu-i făcuse niciun rău, nu fugise, dar se smucea în lanţ, scu- 
turând din cap iar şi iar, pe măsură ce se apropiau de uşa din 

spate, acolo unde se auzeau sunetele balaurilor şi ale bărbaţilor. 
Însă el intrase — cu toate că plesnise din coadă şi mârâise la 
îngrijitorii care se repeziseră să-l recupereze. Din cine știe ce 
motiv, se tot gândea la împotrivirea lui — la felul în care se ui- 
tase la ea cu o implorare mută. Ei nu-i era milă de el, căci nu-i 
era milă de nimic, dar continua să se gândească la asta. 

- M-ai chemat, spuse Manon, ţinând capul ridicat. N-am 
vrut să te fac să aștepți. 

- Ba mă faci să aştept, Manon. 

Vrăjitoarea se întoarse, cu ochii plini de moarte şi de pro- 
misiunea unei dureri infinite. 

- Au trecut deja câteva săptămâni și tu nu zbori alături de 
Cele 'Treisprezece. Picioare-galbene au zburat ca o armată 
timp de trei zile. Trei zile, Manon, iar tu îți cocoloșeşti bestia. 

Manon nu arătă nici cel mai mic semn de emoție. Dacă îşi 
cerea iertare n-ar fi făcut decât să înrăutăţească lucrurile, așa 
cum ar fi făcut-o şi scuzele. 

- Dă-mi ordine și vor fi îndeplinite. 

- Te vreau în aer până mâine-seară. Să nu te deranjezi să vii 
înapoi dacă nu ai reuşit să zbori. 


x 


- Te urăsc, gâfâi Manon printre dinţii ei din fier atunci 
când ea și Abraxos își încheiară istovitoarea călătorie până în 
vârful muntelui. 

Durase o jumătate de zi să ajungă acolo — și dacă asta nu 
dădea roade, avea să dureze până seara să se întoarcă în Omega, 
pentru a-și împacheta lucrurile. 

Abraxos era încolăcit ca o pisică pe întinderea îngustă de 
stâncă plană din vârful muntelui. 

- Vierme leneș şi încăpățânat. 

Fl nici măcar nu clipi. 

„Luați-o pe versantul estic“, îi spusese supraveghetorul în 
timp ce o ajutase să-l înşeuze şi să iasă pe uşa din spate a 
Colţului Nordic înaintea zorilor. Ei foloseau acest pisc pen- 
tru a-i antrena pe balaurii care eclozau - şi pe cei care şovăiau 
să zboare. Versantul estic, constată Manon privind peste mar- 
ginea pe care tocmai o escaladase, era o pantă lină urmată de 
o cădere de şapte metri. Abraxos putea să-și ia avânt de pe 
margine, să încerce să alunece, şi, dacă ar fi căzut... Ei bine, nu 
erau decât şapte metri, apoi roca netezită de vânturi pe care să 
alunece pentru o aterizare. Slabe șanse să moară. 

Nu, moartea domnea pe versantul vestic. Încruntându-se 
la Abraxos, care îşi lingea noile gheare din fier, Manon traversă 
platoul și se înfioră din pricina vântului usturător care bătea. 

Spre vest era un povârniș nesfârşit care traversa neantul 
până la stâncile ascuţite şi neiertătoare de dedesubt. Ar fi fost 
nevoie de o echipă întreagă pentru a-i aduna rămășițele de 
acolo. Versantul estic să fie, deci. 

Îşi verifică părul strâns în coadă împletită şi își trase pleoa- 
pele interioare la locul lor. 

- Să mergem! 

Abraxos îşi săltă capul imens, de parcă ar fi spus: Abia am 
ajuns aici. 

Ea arătă spre marginea estică. 

- Zburăm. Acum! 

El pufni, încolăcindu-se cu spatele la ea, cu şaua din piele 
sclipind. 

- O, nu prea cred, rosti ea repede, ocolindu-l pentru a ajunge 
în fața lui. Zburăm, laş încăpățânat ce eşti! 

EI îşi vâri capul sub burtă, înfăşurându-şi coada în jurul 
lui. Se prefăcea că n-o aude. 

Ea ştia că ar fi putut să o coste viaţa, dar îl prinse de nări — 
destul de tare cât să-l facă să deschidă ochii. 

- Aripile îți funcționează. Oamenii aşa au spus. Deci poți 
să zbori şi vei zbura, fiindcă aşa spun eu. Ți-am adus, ție, hoit 
nefolositor, capre de munte cu turma, şi, dacă mă umilești, am 
să-ţi folosesc pielea pentru un veșmânt nou. 

Îşi foșni mantia stacojie, ruptă şi pătată. 

- Asta e distrusă, din pricina caprelor tale. 

Balaurul îşi trase capul, iar ea îi dădu drumul - deoarece fie 
îi dădea drumul, fie era aruncată în aer. El îşi puse capul jos şi 
închise ochii. 

Cumva, asta era o pedeapsă. Pentru ce, nu ştia. Poate pen- 
tru prostia făcută în alegerea unei bestii de încălecat. 

Ea ţâţâi spre el, cercetând şaua de pe spinarea sa. Chiar 
dacă ar fi sărit cu elan, n-ar fi reuşit, însă trebuia să fie în şa şi 
să se ridice în aer, sau, dacă nu... Sau, dacă nu, Cele Treisprezece 
aveau să fie despărțite de către bunica ei. 

Abraxos continua să stea culcat la soare, inutil şi blând ca o 
pisică. 

- Halal inimă de războinic. 

Ea cercetă marginea estică, şaua, hățurile care atârnau. 
Prima dată când îi vârâseră zăbala în gură, împunsese cu 
capul şi se zvârcolise, însă acum se obişnuise cu ea - cel puţin, 
destul cât să fi încercat în acea zi să-i smulgă capul numai 
unuia dintre îngrijitori. 

Soarele era încă sus, dar curând avea să-şi înceapă coborâ- 
rea, iar ea avea să fie total şi perfect ruinată. Pe naiba avea să fie. 

- "Ţi-ai făcut-o singur, fu singurul avertisment pe care i-l 
dădu înainte de a-şi lua elan şi de a ateriza pe crupa lui, după 
care începu să se târască de-a buşilea, atât de repede, încât el 
de-abia îşi iți capul când ea o zbughi pe spinarea lui solzoasă 
şi apoi sări în şa. 

Când Manon își vâri picioarele încălțate cu cizme în scări 
şi apucă hăţurile, el sări în picioare, țţeapăn ca o scândură. 

- Zburăm - acum! 

Îşi înfipse călcâiele în coastele lui. 

Poate că îl duru sau fu luat prin surprindere, căci Abraxos 
scutură din cap - împunse şi mugi. Ea smuci hăţurile cât de 
tare putu. 

- Ajunge! lătră ea, ridicând o mână pentru a-l ghida peste 
marginea estică. Ajunge, Abraxos! 

El încă se mai zvârcolea, dar ea strânse din coapse cât de 
tare putu pentru a rămâne în şa, aplecându-se la fiecare miş- 
care. Când mişcările capului nu reuşiră să o dea jos, el îşi ri- 
dică aripile de parcă ar fi vrut să o azvârle. 

- Să nu îndrăzneşti, mârâi ea, însă el continuă să se răsu- 
cească şi să se unduiască. Încetează! 

Simţi că i se zguduie creierul în cap şi dinţii îi clănțăniră 
atât de tare, încât trebui să-şi retracteze caninii pentru a nu-i 
străpunge pielea. 

Abraxos continua însă să scuture din cap, sălbatic şi frene- 
tic. Nu se îndrepta spre marginea estică, ci în partea opusă — 
spre buza povârnișului vestic. 

- Abraxos, încetează! 

El avea de gând să o ia taman într-acolo. Şi aveau să se facă 
una cu stâncile. 

Era atât de panicat, atât de înfuriat, încât vocea ei nu era 
mai mult decât o frunză care foşnea în vânt. Căderea vestică 
se deschise la dreapta ei, apoi la stânga, licărind sub aripile din 
piele marmorată, care fluturau şi plesneau. Apropiindu-se de 
margine, pietrele şuierau şi se spărgeau sub ghearele masive 
ale lui Abraxos. 

- Abraxos... 

Însă atunci, piciorul lui alunecă de pe stâncă şi lumea lui 
Manon se înclină în jos — tot mai jos, mai jos, pe măsură ce el 
îşi pierdea priza şi plonjau în aer. 

Manon nu avu timp să se gândească la moartea care venea. 

Era prea ocupată să se ţină în șa, lumea fluturând şi învâr- 
tindu-se, vântul șuierând, sau poate şuiera Abraxos, în timp 
ce plonjau spre stâncă. 

Muşchii lui se blocară şi începu să tremure, dar ea își ţinu 
braţele petrecute prin chingi, singurul lucru care o ţinea la 
distanță de moarte, deși se apropiau de ea în mare viteză, cu 
fiecare rotaţie a trupului vătămat al lui Abraxos. 

Copacii de dedesubt căpătară formă, la fel şi stâncile ascu- 
tite, săpate de vânturi. Din ce în ce mai repede, peretele de 
stâncă devenea o înceţoşare de cenușiu şi alb. 

Poate că trupul lui avea să preia impactul, iar ea putea să 
scape. 

Poate că toate acele stânci aveau să-i străpungă pe amândoi. 

Poate că el avea să se răsucească şi ea să aterizeze prima. 

Ea spera că avea să se întâmple foarte repede, încât să nu-și 
dea seama cum avea să moară, să nu ştie care parte avea să se 
frângă prima. Cădeau cu repeziciune. Printre stâncile ascuțite 
curgea un pârâu. 

Vântul îi izbi de dedesubt, un curent care îl învârti pe Abraxos 
în sus, dar ei continuau să plonjeze. 

- Deschide-ţi aripile! ţipă ea să se audă dincolo de vânt, 
peste inima care îi bătea nebunește. Deschide-le şi trage în sus! 
urlă ea, exact când începură să apară pragurile pârâului, exact 

atunci când înţelese că ura îmbrăţişarea Întunericului ce sta să 
vină şi că nu era nimic de făcut pentru a opri căderea, acea 
pieire prin... 

Se vedeau conurile pinilor. 

- Deschide-le! 

Un ultim strigăt, un ultim efort de raliere în război împo- 
triva Întunericului. 

Un strigăt de război căruia Abraxos îi răspunse cu un țipăt 
pătrunzător în timp ce își deschise aripile, prinse curentul de 
aer şi se avântă îndepărtându-se de fundul prăpastiei. 

Manon simţi că stomacul îi coboară din gât în vârful dege- 
telor de la picioare, dar zburau în sus, iar aripile lui băteau, 
fiecare bubuit fiind cel mai frumos sunet pe care îl auzise ea 
vreodată în lunga şi nefericita ei viaţă. 

Cu picioarele strânse sub el, Abraxos zbură și mai sus. Manon 
se ghemui în șa, lipindu-se de pielea lui caldă în timp ce el se 
îndreptă spre versantul muntelui de alături. Culmile acestuia 
se înălțau să-i întâmpine ca niște mâini ridicate, însă el șovăi, 
dând tare din aripi. Evitară vârful cel mai înalt, acoperit cu 
zăpadă. Manon se ridica și cădea odată cu el, fără să respire, 
iar Abraxos, de bucurie sau de furie, apucă zăpadă şi gheaţă cu 
ghearele și le împrăștie în urma lor, părând un roi de stele în 
lumina soarelui. 

Când se avântară în înaltul cerului, soarele îi orbi, iar în 
jurul lor nu erau decât nori la fel de impunători ca munţii de 
dedesubt, castele și temple albe, purpurii şi albastre. 

Țipătul pe care îl slobozi Abraxos când intrară în acel cu- 
loar de nori, planând şi apoi prinzând un curent iute ca ful- 
gerul, săpându-şi o cărare prin el... 

Ea nu înţelesese cum fusese pentru el să trăiască toată viaţa 
sub pământ, înlănţuit, bătut şi schilodit - până atunci, până ce 
auzi acel țipăt de bucurie sinceră, de nezdruncinat. 

Până ce ea îl imită, dându-și capul pe spate spre norii care 
îi înconjurau. 

Pluteau pe o mare de nori, iar Abraxos îşi înmuie ghearele 
în ei înainte de a se cabra pentru a goni printr-o coloană de 
nori sculptați de vânt. Sus, tot mai sus, până ce ajunseră în 
vârful acesteia, iar el bătu din aripi în acel cer subțiratec, în- 
gheţând, oprind lumea complet preț de o secundă. 

Iar Manon, pentru că nimeni nu o privea şi pentru că nu-i 
păsa, îşi flutură şi ea braţele şi savură căderea liberă, vântul 
fiind acum un cântec în urechile ei, în inima ei veştejită. 


* 


Văzduhul cenușiu tocmai se umplea de lumină, căci în spa- 
tele lor soarele aluneca dincolo de linia orizontului. Strâns 
înfăşurată în mantia ei roşie, Manon şedea călare pe Abraxos, 
vederea ei fiind uşor tulbure din cauza pleoapei interioare 
pentru care deja clipea, astfel încât aceasta să se retragă la 
locul ei. Totuşi, ea le supraveghea pe Cele Treisprezece, călare 
pe balaurii lor, la gura albiei canionului. 

Se grupaseră în două şiruri a câte şase, Asterin şi animalul 
ei albastru-deschis imediat în urma lui Manon, conducând 
primul rând, Sorrel revendicându-și locul din mijlocul celui 
de-al doilea şir. Toate erau lucide şi vigilente - şi uşor sastisite. 
Aripile vătămate ale lui Abraxos nu erau încă pregătite să tra- 
verseze Răscrucea îngustă, nu încă. Aşa că se întâlniră la uşa 
din spate, unde urmau să-şi scoată balaurii la plimbare pe o 
distanţă de trei kilometri până la prima albie a canionului - 
deplasându-se ca o unitate adevărată, în ordinea gradelor, dar 
mai ales în linişte. 

Gura canionului era suficient de largă pentru ca Abraxos 
să înainteze în salturi într-o planare uşoară. Decolările erau o 
problemă din cauza mușchilor sfâşiaţi şi a zonelor slăbite ale 


MOȘTENITOAREA FOCULUI 321 


aripilor sale - zone în care primise mult prea multe lovituri şi 
care s-ar fi putut să nu-şi recapete niciodată vigoarea deplină. 

Ea însă nu le explică asta Celor Treisprezece, căci nu era 
treaba lor şi nici nu ar fi avut vreun impact asupra lor. 

- În fiecare dimineaţă, de azi și până la Jocurile de Război, 
le zise Manon, privind lung în labirintul de crevase şi de ar- 
cade care alcătuiau canionul săpat de vânt, ne vom întâlni aici 
şi ne vom antrena până la micul dejun. Apoi vom participa la 
antrenamentul de după-amiază, împreună cu celelalte saba- 
turi. Să nu spuneţi nimănui. 

Trebuia doar să plece devreme, astfel încât să reuşească să-l 
ridice în aer pe Abraxos în timp ce restul vrăjitoarelor traver- 
sau Răscrucea. 

- Vreau să fim în formaţii apropiate. Nu-mi pasă ce spun 
bărbaţii despre cum trebuie ţinute animalele de călărit sepa- 
rate. Lăsaţi balaurii să-şi pună în ordine propria ierarhie, lăsa- 
ti-i să se încaiere, însă ei vor zbura, strânși ca o armură. Nu 
vor fi breşe şi nici loc de orgolii sau rahaturi teritoriale. Ori 
zburăm în acest canion laolaltă, ori nu mai zburăm deloc. 

Privi în ochii fiecăreia dintre vrăjitoare, precum şi în cei ai 
balaurilor. Abraxos, spre surprinderea ei, făcu la fel. Ceea ce-i 
lipsea în mărime, compensa prin voință limpede, viteză și 
dexteritate. Simţea curenţii chiar înainte ca Manon să o facă. 

- Când vom termina, dacă supraviețuim, ne vom întâlni pe 
cealaltă parte şi o vom face iarăşi. Până ce iese perfect. Bestiile 
voastre vor învăţa să aibă încredere unele în celelalte şi să 
asculte comenzile. 

Vântul îi sărută obrajii. 

- Să nu rămâneţi în urmă, le mai spuse ea, iar Abraxos 
plonjă în canion. 

În săptămâna care urmă nu mai apărură alte cadavre, și, 
desigur, nici urmă din creatura care le supsese sângele acelor 
oameni, cu toate că Celaena adesea se surprindea gândindu-se 
pe îndelete la toate amănuntele, în timp ce, pusă de Rowan, 
aprindea lumânare după lumânare la ruinele templului Zeiţei 
Soarelui. Acum că se putea transforma la comandă, aceasta era 
o nouă sarcină: să aprindă o lumânare fără să distrugă totul cât 
vedea cu ochii. Ea rata de fiecare dată, pârjolindu-şi mantia, 
făcând să crape ruinele, incinerând copacii atunci când harul 
ei magic ieşea din ea ca o furtună. Rowan avea însă un stoc 
inepuizabil de lumânări, aşa că ea îşi petrecea zilele zgâindu-se 
la ele, până ce privea cruciş. Se putea întâmpla să asude ore în 
şir şi să se concentreze asupra stăpânirii furiei şi asupra tutu- 
ror acelor prostii, însă să nu obțină nici măcar un firişor de 
fum. Singurul lucru pe care îl obținea era un apetit de nestăvilit: 
Celaena mânca orice şi ori de câte ori putea, din pricina fap- 
tului că harul ei magic îi consuma foarte multă energie. 

Ploile reveniră și, odată cu ele, mulțimea dornică să asculte 
poveştile lui Emrys. Celaena le asculta mereu în timp ce spăla 
vasele de la cină, poveşti despre fecioare războinice şi despre 
animale fermecate, despre vrăjitoare viclene, toate legendele 
Wendlynului. Rowan continua să-şi facă apariția sub formă 
de şoim - şi erau unele seri în care ea se aşeza chiar lângă uşa 
din spate, iar Rowan, sfios, se apropia şi el. 

Celaena era în picioare în faţa chiuvetei, spatele durând-o 
şi foamea rozându-i stomacul, în timp ce freca ultimele tingiri 
din aramă, iar Emrys termina de spus povestea unui lup isteţ 
şi a unei păsări de foc. Urmă o pauză, iar apoi veniră obişnuitele 
rugăminți pentru aceeaşi veche poveste. Celaena nu observă 
capetele care se întoarseră în direcţia ei, atunci când, de la 
chiuvetă, întrebă: 

- Ştii vreo poveste despre regina Maeve? 

Tăcere mormântală. Emrys făcu ochii mari înainte să-i 
surâdă ușor şi să-i răspundă: 

- O mulţime. Pe care ai vrea s-o auzi? 

- Pe cele mai vechi pe care le știi. Pe toate. 

Dacă urma să dea iarăși ochii cu mătuşa ei, poate că ar fi 
trebuit să înceapă să înveţe cât de multe putea. Era posibil ca 
Emrys să fi ştiut poveşti care nu ajunseseră în ţinuturile ei. 
Dacă poveștile despre vârcolaci fuseseră adevărate, dacă cerbii 
nemuritori erau reali... poate că ar fi putut culege de aici infor- 
maţii esenţiale. 

I se aruncară câteva priviri agitate, dar, în cele din urmă, 
Emrys zise: 

- Voi începe aşadar cu începutul. 

Celaena dădu aprobator din cap şi se duse să se aşeze pe 
scaunul ei, proptită de uşa din spate, aproape de șoimul cu 
privire ascuţită. Rowan plescăi din cioc, dar ea nu îndrăzni 
să se uite la el peste umăr. În schimb, începu să mănânce o 
pâine întreagă. 

- Demult, când nu exista niciun rege muritor pe tronul din 
Wendlyn, zânele se plimbau printre noi. Unele erau bune și 
frumoase, altele erau predispuse la mici trăsnăi, iar unele erau 
detestabile şi mai negre decât cea mai neagră noapte. Însă toate 
erau conduse de Maeve și cele două surori ale ei, pe care le 
numeau Mora şi Mab. Iscusita Mora, care avea înfățișarea unui 

şoim mare - aceea era descendența lui Rowan -, frumoasa 
Mab, care avea înfățișarea unei lebede, și întunecata Maeve, a 
cărei extravaganță nu putea să încapă într-o singură formă. 

Emrys recită istoria, din care Celaena cunoştea o mare parte: 
Mora şi Mab se îndrăgostiseră de bărbaţi muritori şi renunța- 
seră la nemurirea lor. Unii spuneau că Maeve le obligase, drept 
pedeapsă, să renunțe la harul viaţa lor veşnică. Alţii spuneau că 
fusese voia lor, fie și numai pentru a scăpa de sora lor. 

lar când Celaena întrebă dacă Maeve îşi găsise vreodată 
pereche, în încăpere se aşternu, din nou, o tăcere mormântală, 
iar Emrys răspunse că nu - cu toate că fusese cât pe ce, în zorii 
vremurilor. Un războinic, potrivit zvonurilor, îi furase inima 
cu istețimea minţii lui și cu puritatea sufletului, dar el murise 
într-un război de demult și pierduse inelul pe care i-l hărăzise 
ei şi, de atunci, Maeve îi preţuia pe războinici mai presus de 
oricine altcineva. Ei o iubeau pentru asta — o făcuseră o regină 
atotputernică pe care nimeni nu îndrăznea să o provoace. 
Celaena se aştepta ca Rowan să-și umfle penele auzind acestea, 
dar el rămase liniştit şi tăcut acolo unde era cocoțat. 

Emrys istorisi poveşti despre regina Fae până târziu în noapte, 
zugrăvind un portret al unei conducătoare crude, viclene, 
care putea să cucerească întreaga lume dacă și-ar fi dorit acest 
lucru, dar care, în schimb, nu se depărta de regatul ei împădurit 
din Doranelle, întemeindu-și orașul ei din piatră în inima 
uriașului bazin al râului. 

Celaena alegea amănuntele şi le memora, încercând să nu 
se gândească la prințul cocoţat la câțiva metri deasupra ei, 
care făcuse de bunăvoie un legământ de sânge cu monstrul 
nemuritor care sălășluia dincolo de munți. Era pe punctul de 
a cere încă o poveste, când simţi mișcarea dintre copaci. 

Se înecă cu bucata de plăcintă cu afine pe care tocmai o de- 
vora în timp ce râsul uriaș străbătea la trap pădurea şi iarba 

udă, îndreptându-se către uşa lor. Ploaia îi întunecase blana 
aurie, iar ochii îi străluceau la lumina torţelor. Oare gărzile 
Chiar nu-l văzuseră? Malakai îşi asculta fascinat partenerul. 
Ea deschise gura să strige un avertisment, când se opri. 

Gărzile vedeau totul. Şi nu trăgeau. Deoarece nu era un râs, 
Ci... 

Într-o licărire care ar fi putut să fie un fulger îndepărtat, 
râsul deveni un bărbat înalt, lat în umeri, care se îndreptă spre 
ușa deschisă. Rowan se avântă în zbor, apoi se transformă, 
aterizând fără cusur când acesta mai avea de parcurs prin 
ploaie jumătate din distanţă. 

Cei doi bărbaţi se strânseră în braţe şi se bătură reciproc pe 
spate - un salut scurt, eficient. Cu ploaia şi cu Emrys care 
povestea erau greu de auzit, iar ea, încordându-se pentru a 
asculta, îşi blestemă în gând urechile de muritoare. 

- De şase săptămâni te caut, spuse străinul cu părul auriu 
cu o voce ascuţită, dar fără profunzime. 

Nu imperioasă, ci obosită și frustrată. 

- Vaughan a spus că ai fi la graniţa de est, însă Locan mi-a 
zis că erai de găsit pe țărm, inspectând flota. Apoi, gemenii 
mi-au zis că regina a venit încoace cu tine şi că s-a întors sin- 
gură, aşa că, având o bănuială, am venit încoace. 

Se bâlbâia, lipsa controlului contrastând cu mușchii lui pu- 
ternici şi cu armele pe care le avea asupra sa. Un războinic, la 
fel ca Rowan - cu toate că surprinzătorului său chip frumos îi 
lipsea severitatea prințului. 

Rowan puse o mână pe umărul bărbatului. 

- Am auzit ce s-a petrecut, Gavriel. 

Oare era unul dintre misterioşii prieteni ai lui Rowan? Ea 
şi-ar fi dorit ca Emrys să fie liber pentru a putea să-l identifice. 
Rowan îi spusese foarte puţine despre cei cinci tovarăși ai săi, 
dar era limpede că Rowan şi Gavriel erau mai mult decât 

simple cunoştinţe. Uneori, uita că Rowan avea o viață dincolo 
de zidurile acelei fortărețe. Până atunci nu o deranjase şi acum 
nu era sigură de ce faptul că își amintise îi căzuse greu la sto- 
mac sau de ce, dintr-odată, conta că Rowan măcar să fi recu- 
noscut că ea era acolo. Că ea exista. 

Gavriel își frecă faţa, spatele lui musculos întinzându-se 
atunci când el trase aer în piept. 

- Ştiu că probabil nu vrei să... 

- Spune-mi numai ce vrei şi se va face. 

Gavriel păru să se dezumfle, iar Rowan îl conduse spre o 
altă uşă. Amândoi se mișcau cu o graţie nepământeană, puter- 
nică - şi parcă şi ploaia se despărțea pentru a-i lăsa să treacă. 
Rowan nu-i aruncă nici măcar o privire înainte să dispară. 


* 


Rowan nu mai reveni în acea noapte, şi curiozitatea, nu 
amabilitatea, o făcu să-şi dea seama că prietenul ei probabil că 
nu cinase. Cel puţin nimeni nu luase nimic din bucătărie, iar 
Rowan nu ceruse de mâncare. Așa că de ce să nu-i fi dus ea o 
tavă cu tocană şi pâine? 

Echilibră tava grea, sprijinind-o pe şold, şi ciocăni la uşă. 
Murmurul se stinse şi, preţ de o secundă, ei îi trecu prin minte 
gândul ucigător că poate bărbatul venise acolo dintr-un motiv 
mult mai intim. Apoi, cineva întrebă: 

- Ce e? 

Iar ea întredeschise ușa, suficient cât să arunce o privire. 

- M-am gândit că poate vrei niște tocană și... 

Ei bine, străinul era pe jumătate gol, culcat pe spate pe masa 
de lucru a lui Rowan. Însă Rowan era complet îmbrăcat, aşezat 
în faţa lui şi părând de-a dreptul enervat. Da, cu siguranță ea 
intrase şi întrerupsese ceva intim. 

După o fracțiune de secundă, remarcă acele aplatizate, cuva 
în formă de ceaun cu pigment negru, cârpa îmbibată cu tuş şi 
sânge şi urmele unui tatuaj, care se întindeau de pe pectoralul 
stâng al străinului, în jos pe coaste, până pe şold. 

- leşi afară! îi ceru Rowan pe un ton plat, coborând acul. 

Gavriel înălță capul, lumina strălucitoare a lumânărilor lä- 
sând să se vadă teama din ochii lui roşiatici — şi nu neapărat 
din pricina semnelor care i se gravau în piele, deasupra inimii 
şi a cavităţii toracice. Cuvinte în Limba Veche, aidoma celor 
pe care le avea Rowan. Deja erau foarte multe - majoritatea 
lor vechi şi întrerupte de cicatrice. 

- Vrei tocana? îl întrebă ea, continuând să se zgâiască la 
tatuaj, la micuța călimară din fier și la felul în care Rowan 
părea să se descurce la fel de bine cu ustensilele ca și cu armele. 

Oare el îşi făcuse singur tatuajul? 

- Las-o, îi răspunse el, iar ea ştiu — pur şi simplu ştiu — că 
mai târziu avea să-i smulgă capul. 

Adoptând o mină de nepătruns, ea lăsă tava pe pat şi porni 
înapoi spre ușă. 

- Regret că v-am întrerupt. 

Indiferent pentru ce erau tatuajele, oricât de bine se cunoș- 
teau, ea nu avea niciun drept să se afle acolo. Durerea din 
ochii străinului îi spusese destul. O văzuse adesea și în pro- 
pria-i reflexie. Atenţia lui Gavriel era împărțită între ea şi 
Rowan; dilatându-și nările - o adulmecă. 

Fără îndoială, era timpul să se care dracului de acolo. 

- Scuze, spuse ea, și închise ușa în urma ei. 

Reuşise să facă doi pași pe coridor înainte să fie nevoită să 
se oprească şi să se rezeme de peretele din piatră, frecându-şi 
faţa. Proastă. Proastă fiindcă îi păsa câtuși de puţin de ceea ce 
el făcea în afara antrenamentului, deoarece credea că lui ar fi 
putut măcar să-i treacă prin cap să-i împărtășească și ei 

informațiile, fie chiar şi cele legate de faptul că se retrăgea de- 
vreme în apartamentul său. Totuşi, o durea - mai mult decât 
ar fi vrut să recunoască. 

Era pe punctul de a se târi spre camera ei, când uşa se des- 
chise larg şi Rowan ieşi ca o furtună, practic arzând de mânie. 
Însă doar văzând paloarea care îl cuprinsese o făcu să depă- 
şească din nou linia aceea prostească, nechibzuită, să se agațe 
din nou de furie fiind mai simplu decât să îmbrăţișeze întu- 
nericul tăcut care voia s-o tragă în jos, tot mai jos. Înainte ca 
el să înceapă să ţipe, ea îl întrebă: 

- O faci pentru bani? 

Un sticlit al dinţilor. 

- Unu, nu e treaba ta. Şi doi, nu m-aş cobori niciodată atât 
de jos. 

Privirea pe care i-o aruncă îi spuse exact ce părere avea el 
despre profesia ei. 

- Vezi tu, ar putea să fie mai bine dacă, în loc de asta, m-ai 
pălmui. 

- În loc de ce? 

- În loc de a-mi reaminti iar și iar cât de lipsită de caracter 
şi îngrozitoare şi laşă sunt. Crede-mă, pot să fac treaba asta 
foarte bine şi singură. Aşa că, loveşte-mă, deoarece sunt a nai- 
bii de sătulă să fac schimb de insulte. Şi ştii ce? Nici măcar nu 
te-ai deranjat să-mi spui că urma să nu fii disponibil. Dacă 
mi-ai fi spus ceva, n-aş mai fi venit. Îmi pare rău că am făcut-o. 
Dar tu pur şi simplu m-ai părăsit la parter. 

După ce rosti acele ultime vorbe, panica o cuprinse brusc, 
o durere ascuţită aproape blocându-i gâtlejul. 

- M-ai părăsit, repetă ea. 

Poate că era numai din pricina orbirii aduse de teroarea 
abisului care se căsca iar în jurul ei, însă ea şopti: 

- Nu mai am pe nimeni. Pe nimeni. 

Până acum, ea nu-și dăduse seama cât de mult însemna 
pentru ea, cât de tare îşi dorea să nu fi fost adevărat. 

Trăsăturile lui rămaseră impasibile, devenind răutăcioase 
Chiar, în timp ce îi răspundea: 

- Nu am ce să-ţi dau. Nimic ce să vreau să-ţi dau. Nu-ţi 
datorez nicio explicaţie cu privire la ceea ce fac în afara antre- 
namentului. Nu-mi pasă prin ce ai trecut sau ce vrei să faci cu 
viaţa ta. Cu cât mai repede ai să poţi să-ţi rezolvi plânsetul şi 
autocompătimirea, cu atât mai repede am să scap de tine. Nu 
însemni nimic pentru mine şi nu-mi pasă. 

În urechi auzi un vag ţiuit care se transformă într-un urlet. 
Şi, sub acesta, un val neaşteptat de amorţeală, o prea cunoscută 
pierdere a vederii, ori a sunetului, ori a sentimentelor. Nu ştia 
de ce se întâmpla, căci fusese atât de hotărâtă să-l urască, dar... 
ar fi fost plăcut, presupuse ea. Ar fi fost plăcut să aibă o per- 
soană care să ştie adevărul absolut despre ea — şi să n-o urască 
pentru asta. 

Ar fi fost foarte, foarte plăcut. 

Plecă fără să mai spună ceva. Lumina pâlpâitoare dinlăun- 
trul ei se micşora din ce în ce mai tare cu fiecare pas făcut. 

Până se stinse. 


CAPITOLUL 34 


Celaena nu-şi amintea când se cuibărise în pat, fără să-și 
scoată din picioare cizmele. La trezire, nu-şi aminti visele, nu 
simţi săgețile de foame sau de sete şi de-abia avu puterea să le 
răspundă celor pe care-i întâlnea pe drumul spre bucătărie, 
unde se aşeză pentru a lua micul dejun. Toate treceau pe lângă 
ea ca nişte vârtejuri de culori terne şi sunete şoptite, iar ea 
rămânea impasibilă. O stâncă în mijlocul unui curent. 

Micul dejun trecu şi, când toată lumea puse punct, în tăce- 
rea bucătăriei, sunetele deveniră voci. Un murmur - Malakai. 
Un râset - Emrys. 

- Uite, spuse Emrys, apropiindu-se de locul unde stătea 
Celaena, lângă chiuvetă, privind, încă pierdută, pe câmp. Uite 
ce mi-a cumpărat Malakai. 

Surprinse cu coada ochiului strălucirea mânerului aurit, 
înțelegând că Emrys ţinea în mână un cuţit nou. Asta era o 
glumă. Probabil că zeii îi jucau o farsă. Ori chiar o urau, o urau 
cu adevărat. 

Mânerul era gravat cu flori de lotus, o undă de lapis lazuli 
mărginindu-i baza aidoma undei unui râu. Emrys zâmbea, cu 
ochii strălucindu-i. Dar cuțitul acela, aurul lustruit şi strălucitor... 

- L-am luat de la un negustor care venea de pe continentul 
sudic, spuse Malakai de la masă, tonul satisfăcut fiind suficient 
pentru a-şi da seama că era extrem de bucuros. A venit tocmai 
din Eyllwe. 

Amorţeala se sfărâmă. 

Se sfărâmă cu un zgomot atât de violent, încât fu surprinsă 
că nimeni nu auzise. 

Şi în locul ei se născu un țipăt, ascuţit și pătrunzător, puter- 
nic precum ţiuitul ceainicului, sonor ca vântul într-o furtună, 
puternic precum cel pe care-l emisese camerista în dimineața 
în care intrase în dormitorul părinților Celaenei și văzuse co- 
pilul culcat între cadavrele lor. 

Era atât de puternic, încât de-abia își auzi cuvintele: 

- Nu-mi pasă. 

Nu auzea nimic dincolo de urletul acela fără sunet, aşa că 
ridică vocea, respirând sacadat, prea rapid, repetând: 

- Nu. Îmi. Pasă. 

Tăcere. Apoi, precaut, Luca spuse din partea cealaltă a camerei: 

- Elentiya, nu fi nepoliticoasă. 

Elentiya. Elentiya. Spiritul care nu poate fi învins. 

Minciuni, minciuni, minciuni. Nehemia minţise despre 
toate. Despre numele ei tâmpit, despre planurile ei, despre fie- 
care lucru tâmpit în parte. Şi apoi se dusese. Celaenei nu-i mai 
rămăseseră de la ea decât amintiri ca aceasta - arme similare 
cu cele pe care prinţesa le purtase cu atâta mândrie. Nehemia 
nu mai era, iar ea rămăsese pustiită. 

Se întoarse spre ei tremurând atât de tare, încât credea că 
trupul i se va destrăma de la încheieturi. 

- Nu-mi pasă de voi, şuieră către Emrys, Malakai şi Luca. 
Nu-mi pasă de cuțitul tău. Nu-mi pasă de poveştile voastre sau 
de regatul vostru amărât. 

Îl pironi pe Emrys cu privirea. Luca și Malakai traversară 
camera într-o clipă, pășind în faţa bătrânului - cu dinţii dez- 
veliţi. Bine. Aveau de ce să se simtă amenințați. 

- Aşa că, Lăsaţi-mă în pace. Ţineţi-vă vieţile blestemate pen- 
tru voi şi lăsaţi-mă în pace! 

Acum urla, dar nu-şi putea înăbuși țipătul, nu-şi putea ostoi 
furia, nu ştia ce era înainte şi înapoi, nu ştia decât că Nehemia 
o minţise, iar prietena ei făcuse odată un jurământ - făcuse un 
jurământ şi-l încălcase, așa cum îi frânsese inima Celaenei în 
ziua în care murise. 

Și atunci văzu lacrimile în ochii lui Emrys. Tristeţe, ori 
milă, ori furie, puţin îi păsa. Luca şi Malakai încă stăteau între 
ei, mârâind uşor. O familie - ei erau o familie şi erau uniţi. Ar 
fi sfâşiat-o dacă i-ar fi făcut vreun rău oricăruia dintre ei. 

Uitându-se la cei trei, Celaena lăsă să-i scape un hohot de 
râs pe un ton jos, lipsit de bucurie. Emrys deschise gura pen- 
tru a rosti acele cuvinte care, credea el, ar fi putut să o ajute, 
dar Celaena lăsă să-i scape încă un hohot de râs fără viață şi 
ieşi din bucătărie. 

+ 


După o noapte întreagă în care tatuase în carnea lui Gavriel 
numele celor căzuți și în care ascultase vorbăria războinicului 
despre oamenii pe care îi pierduse, Rowan îl trimise în treaba 
lui şi se îndreptă spre bucătărie. Bucătăria era pustie, cu excep- 
ţia unui bărbat bătrân, care stătea la masa de lucru goală, ți- 
nând în mâini o cană. Emrys îşi ridică privirea, iar ochii lui 
erau luminoși şi... îndureraţi. 

Fata nu era de văzut şi, preţ de o secundă, speră că plecase 
din nou, ca să nu fie obligat să se confrunte cu ceea ce-i spusese 
cu o zi înainte. Uşa spre exterior era deschisă — de parcă ar fi 
deschis-o cineva larg. Probabil că pe acolo plecase. 

Rowan făcu un pas spre ușă, dădu din cap salutând, dar 
bărbatul îl privi de sus până jos şi spuse cu voce domoală: 

- Ce faci? 

- Poftim? 

Emrys nu-şi ridică vocea atunci când spuse: 

- Fetei ăleia. Ce-i faci de continuă să vină aici cu asemenea 
pustiu în ochi? 

- Nu-i treaba ta. 

Emrys își strânse buzele până nu mai rămase decât o linie. 

- Ce vezi când te uiţi la ea, Prinţe? 

Nu ştia. Zilele acestea, nu știa nimic. 

- Nici asta nu e treaba ta. 

Emrys îşi trecu o mână peste fața arsă de vânt. 

- O văd cum dispare, bucată cu bucată, pentru că tu o 
alungi, când ea are așa o nevoie disperată de cineva care să o 
ajute să-și revină. 

- Nu văd cum aș putea s-o... 

- Ştiai că Evalin Ashryver a fost prietena mea? Și-a petrecut 
aproape un an muncind în bucătăria asta — trăind aici cu noi, 
luptându-se s-o convingă pe regina ta că semi-Fae îşi au şi ei 
locul lor pe tărâmul vostru. A luptat pentru drepturile noastre 
până în ziua în care a părăsit acest regat - și mulţi ani după, 
până când a fost omorâtă de monștrii aceia de peste mare. Așa 
că ştiam. Am ştiut cine era fiica ei din clipa în care ai adus-o 
în bucătăria asta. Noi toți care eram aici cu douăzeci şi cinci 
de ani în urmă am recunoscut-o. 

Nu se lăsa surprins de multe ori, dar... Rowan privea în gol. 

- N-are nicio speranţă, Prinţe. În inima ei nu mai este spe- 
ranţă. Ajut-o. Dacă nu de dragul ei, măcar pentru ceea ce 
reprezintă - pentru ceea ce ne poate oferi, chiar şi ţie. 

- Și asta fiind? îndrăzni el să întrebe. 

Emrys îi susținu neclintit privirea şi şopti: 

- O lume mai bună. 


* 


Celaena merse şi merse, până ajunse pe țărmul unui lac stră- 
juit de copaci, care strălucea diamantin în soarele de prânz. 

Consideră că e un loc la fel de bun ca oricare şi se prăbuși pe 
malul umed, strângându-și mâinile la piept şi sprijinindu-și 
trunchiul pe genunchi. 

Nu era nimic de făcut pentru ca ea să-și revină, iar ea era... 
era... 

Un sunet ca un vaiet ieşi de pe buzele care îi tremurau atât 
de puternic, încât trebui să se strângă ca într-o cochilie, împie- 
dicând sunetul să răzbată. 

Însă sunetul era în gâtlejul ei, şi în plămânii ei, şi în gura ei 
şi, când inspiră, se sparse. Auzindu-l, toate se revărsară în 
lumea ei, până când trupul începu să o doară de forța amintirii. 

Simţi vag schimbarea luminii pe lac. Simţi vag vântul sus- 
pinător, cald, atingându-i obrajii umezi. Şi auzi, atât de încet 
încât i se păru că visează, vocea unei femei murmurând: De ce 
plângi, Inimă-de-Foc? 

Trecuseră zece ani - zece ani lungi de când auzise ultima dată 
vocea mamei ei, dar acum o auzi peste forța plânsului ei, la fel 
de clar de parcă ar fi îngenuncheat lângă ea. Inimă-de-Foc - de 
ce plângi? 

- Pentru că m-am rătăcit, şopti ea pământului, şi nu ştiu 
drumul. 

Era ceea ce nu putuse niciodată să-i spună Nehemiei - fap- 
tul că, timp de zece ani, nu ştiuse cum să-și găsească drumul 
spre casă, pentru că nu mai avea casă. 

Vânturile furtunoase și gheața se izbiră de ea și atunci ob- 
servă că Rowan şedea așezat lângă ea, cu picioarele întinse, 
sprijinit cu palmele pe patul de mușchi. Ea își ridică privirea, 
dar nu se obosi să-și şteargă fața, şi rămase aşa uitându-se în 
zare, dincolo de sclipirile lacului. 

- Vrei să vorbim despre asta? o întrebă el. 

- Nu. 

Înghiţind de câteva ori, ea smulse o batistă din buzunar și- 
şi suflă nasul, capul limpezindu-i-se cu fiecare răsuflare. 

Rămaseră în tăcere, fără niciun sunet, ascultând clipocitul 
blând al lacului pe malul acoperit de mușchi și vântul printre 
frunze. Şi atunci... 

- Bine, pentru că plecăm. 

Ticălosul. Măcar aşa putea să-i spună, apoi îl întrebă: 

- Să mergem unde? 

El zâmbi înverșunat. 

- Cred c-am început să te înţeleg, Aelin Galathynius. 


x» 


- Ce facem noi aici, pe toate inelele arzătoare ale iadului? 
întrebă Celaena, gâfâind, privind gura peşterii adăpostită de 
baza muntelui accidentat. 

Fusese un urcuş de opt kilometri. Cu mai nimic în stomac. 

Copacii se izbeau de stâncile cenușii, întinzându-se pe pantă 
în căutarea libertăţii, apoi dispărând în stânca acoperită cu 
licheni care se transforma, în cele din urmă, în vârful acoperit 
de zăpadă sub care se afla granița dintre Wendlyn şi Doranelle. 
Nu se ştie din ce motiv, vederea uriașului masiv îi făcu pielea 
de găină. Şi nu avea nicio legătură cu vântul îngheţat. 

Rowan păşi în deschiderea amplă a gurii peşterii, mantia 
de un cenușiu deschis fluturând în urma lui. 

- Grăbeşte-te. 

Strângându-şi mantia pe lângă corp, ea se poticni urmân- 
du-l. Un semn rău. Un semn îngrozitor, de fapt, pentru că, 
indiferent ce se afla în peștera aceea... 

Pătrunse în întuneric, urmându-l pe Rowan după lumina 
reflectată pe păr, lăsându-și ochii să se obișnuiască. Terenul 
era stâncos, pietrele mici și netezite de vreme. Şi presărată cu 

arme ruginite, armuri și — haine. Fără schelete. În numele zei- 
lor, era atât de frig, încât îşi vedea respirația, vedea... 

- Spune-mi că am halucinații. 

Rowan se oprise la marginea unui lac enorm, înghețat, care 
se întindea în obscuritate. În mijlocul lacului aşezat pe o pă- 
tură, cu lanțurile de la mâini ancorate sub gheață, era Luca. 

Lanţurile lui Luca zăngăniră când ridică mâna să-i salute. 

- Credeam că n-o să mai apăreți. Am îngheţat, strigă el și- 
şi băgă din nou mâinile la subţiori. 

Ecourile sunetelor reverberară în tot spaţiul. 

Stratul gros de gheaţă, care acoperea lacul, era atât de lim- 
pede, încât se vedea apa de dedesubt — pietre incolore pe fund, 
rădăcini bătrâne de la copaci morţi demult şi niciun semn de 
viaţă. Dintre stânci apărea uneori câte o sabie sau un pumnal. 

- Ce e locul acesta? 

Răspunsul lui Rowan fu: 

- Du-te să-l scoţi de acolo. 

- Ţi-ai pierdut minţile? 

Rowan îi aruncă un zâmbet care sugera că, de fapt, era nebun 
de-a binelea. Ea păși spre gheaţă, dar el îi blocă drumul cu un 
braţ musculos. 

- În cealaltă formă a ta. 

Luca ţinea capul înclinat, de parcă ar fi încercat să asculte. 

- Nu știe ce sunt, murmură ea. 

- Vezi tu, trăieşti într-o fortăreață de semi-Fae. N-o să-i pese. 

Oricum, asta era ultima dintre problemele ei. 

- Cum îndrăzneşti să-l târăști şi pe el în toată povestea asta? 

- Tu ai făcut asta, atunci când l-ai insultat — pe el și pe Emrys. 
Ai putea măcar să-l aduci înapoi. 

Suflă spre lac, iar gheaţa se topi lângă țărm, apoi se întări. 
În numele zeilor! Îngheţase tot lacul. Era atât de puternic? 

- Sper c-aţi adus gustări! spuse Luca. Mor de foame. Gră- 
beşte-te, Elentiya. Rowan a spus că trebuie să faci asta ca parte 
a programului de pregătire şi... 

Şi continuă să sporovăiască. 

- Ce sens are asta? E pedeapsa pentru un comportament 
de dobitoc? 

- Îţi poţi controla puterea în forma umană - o ţii în stare 
latentă, dar în momentul în care te schimbi, în momentul în 
care devii agitată sau mânioasă, ori ţi-e teamă, în momentul 
în care îţi aminteşti cât de mult te sperie puterea ta, harul 
magic se ridică pentru a te proteja. Nu înţelege că tu eşti sursa 
acelor sentimente, nu o ameninţare din afară. Când există, to- 
tuşi, o ameninţare din afară, când uiţi suficient de mult timp 
să te temi de propria-ţi putere, atunci deţii controlul. Sau, cel 
puţin, un control parţial. 

Indică din nou spre stratul de gheaţă care o despărțea de 
Luca. 

- Aşa că, eliberează-l. 

Dacă-şi pierdea controlul, dacă focul reuşea să evadeze din 
ea... ei bine, focul şi gheaţa cu siguranță merg bine împre- 
ună, nu? 

- Ce i se întâmplă lui Luca dacă dau greş? 

- Îi va fi foarte frig şi va fi ud leoarcă. Şi s-ar putea să moară. 

Din zâmbetul de pe faţa lui, realiză că era suficient de sadic 
încât să lase băiatul să se scufunde împreună cu ea. 

- Chiar erau necesare lanţurile? Se va duce direct la fund 
cu ele. 

Un gen de panică neroadă, de miel dus la tăiere, începea 
să-i umple venele. 

Când întinse mâna pentru a lua cheia de la lanţurile lui 
Luca, Rowan scutură din cap: 

- Cheia ta este controlul. Şi concentrarea. Traversează lacul, 
apoi găseşte singură o modalitate de a-l elibera fără să vă îne- 
cați amândoi. 

- Nu-mi da tu lecții, de parcă ai fi vreun maestru mistic în 
stupizenii! E cel mai prostesc lucru pe care a trebuit vreodată 
să-l fac... 

- Grăbeşte-te, spuse Rowan, cu un rânjet crud pe faţă, iar 
gheaţa gemu și ea, de parcă ar fi început să se topească. 

Deși o voce micuță din minte îi spunea că nu l-ar fi lăsat pe 
băiat să se înece, ea nu putea avea încredere în el, nu după ce 
se întâmplase noaptea trecută. 

Se apropie cu un pas de gheaţă. 

- Eşti un ticălos. 

După ce Luca ajungea în siguranţă acasă, ea avea să înceapă 
să caute modalităţi de a-i face lui Rowan viaţa un infern. Lovi 
cu pumnul vălul interior, durerea trecând aproape fără să o 
simtă, în timp ce trăsăturile începură să i se transforme. 

- De-abia aşteptam să-ţi văd forma de Fae! spuse Luca. Am 
pus cu toții pariu când... 

Şi continuă tot aşa. 

Celaena îi aruncă o privire amenințătoare lui Rowan, al 
cărui tatuaj devenise şi mai detaliat acum că îl vedea cu ochii 
de Fae. 

- Mă alină să ştiu că oameni ca tine au un loc aparte în iad 
care îi așteaptă. 

- Spune-mi ceva nou. 

Păşind pe gheaţă, îi făcu un semn deosebit de vulgar. 

Făcând un pas prudent - paşi mici, la început - vedea fun- 
dul lacului coborând în întuneric, înghițind întinderea de 
arme pierdute. În sfârşit, Luca tăcuse. 

Numai atunci când trecu dincolo de marginea vizibilă a 
pragului de stâncă şi zăbovi deasupra adâncimilor întunecate, 
respiraţia i se poticni. Un picior îi alunecă, iar gheața gemu. 

Gemu și se crăpă, formând pânze de păianjen sub picioarele 
ei. Îngheță, cu gura căscată ca o proastă, iar crăpăturile se răs- 
pândeau din ce în ce mai mult şi atunci - îşi reluă mersul. Sub 
cizmele ei, încă o crăpătură. S-a mișcat oare gheaţa? 

- Încetează, şuieră către Rowan, dar nu îndrăzni să se uite 
în urmă. 

Harul ei magic se trezi cu o tresărire, iar trupul îi deveni 
inert ca-n moarte. Nu. 

Dar era acolo, umplând spaţiile dinlăuntrul ei. 

Gheaţa scoase un geamăt profund, care nu putea însemna 
decât că de ea se apropia repede ceva rece şi umed. Făcu încă 
un pas, numai pentru că drumul înapoi părea să se sfărâme. 
Începuse să transpire — magia şi focul o încălzeau din interior. 

- Elentiya? întrebă Luca, iar ea îi întinse mâna - un gest 
tăcut, pentru a-i închide gura ca melița; închise ochii şi res- 
piră, imaginându-şi cum aerul rece care îi înconjura îi pă- 
trunde în plămâni, înghețând deasupra fântânii de putere. 
Magie - era magie. În Adarlan era o capcană mortală. 

Îşi încleștă pumnii. Aici nu era o capcană mortală. Pe teri- 
toriul acesta, putea să o aibă, putea lua orice formă îşi dorea. 

Gheaţa încetă să mai geamă, dar se adunase ca norii şi se 
subțiase în jurul ei. Începu să alunece, cu mișcări cât mai echi- 
librate și mai fluide posibil, fredonând o melodie — o bucăţică 
de simfonie care o calma. Ritmul o ancora, îi atenua panica 
tăioasă. 

Magia deveni jar, pulsând cu fiecare respiraţie. Sunt în sigu- 
ranță, îi spuse ea. Relativ în siguranță. Dacă Rowan avea drep- 
tate şi era doar o reacţie de apărare în fața dușmanilor... 

Focul era motivul pentru care fusese dată afară din Biblioteca 
din Orynth când avea opt ani, după ce incinerase, fără să vrea, 
un corp de bibliotecă plin cu manuscrise vechi atunci când 
devenise din ce în ce mai iritată din pricină că Maestrul 
Învățător îi ținuse prelegeri despre decență. Fusese o uşurare 
frumoasă, oribilă, să se trezească odată, la câteva luni după 
aceea, şi să realizeze că magia dispăruse. Că putea ține o carte 
în mâini — să ţină în mâini ceea ce iubea cel mai mult — și să 
nu-și facă griji că o va transforma în cenuşă dacă se enerva, 
ori obosea, ori se emoționa. 

Celaena Sardothien, Celaena glorios de muritoare, nu tre- 
buia să se teamă că va da foc fără să vrea unui coleg de joacă, 
ori că va avea un coşmar care i-ar putea incinera dormitorul. 
Ori că ar putea arde din temelii întregul Orynth. Celaena fu- 
sese tot ceea ce Aelin nu era. Îmbrățișase această viaţă, chiar 
dacă realizările Celaenei erau moartea, tortura şi durerea. 

- Elentiya? 

Privea lung gheaţa. Harul ei magic pâlpâi din nou. 

Să ardă un oraş din temelii. Aceasta era temerea pe care 
şi-o exprimase emisarul din Melisande către părinţii şi unchiul 
ei. I se spusese că emisarul venise să încheie o alianță, dar ulte- 
rior înţelesese că de fapt venise să culeagă informaţii despre ea. 
Melisande avea o regină tânără pe tronul ei şi dorea să evalueze 
pericolul pe care l-ar fi avut de confruntat din partea moşte- 
nitoarei Terrasenului. Dorea să știe dacă Aelin Galathynius 
avea să devină o armă de război. 

Deasupra gheții se ridică ceața şi zgomotul unei fisuri sfâr- 
tecă aerul. Harul magic pulsa, încercând să răzbată afară, clăm- 
pănind din fălci la fiecare respiraţie a ei. 

- Tu controlezi totul, spuse Rowan de pe țărm. Tu ești stä- 
pâna lui. 

Se afla la jumătatea drumului. Mai făcu un pas spre Luca, 
iar gheaţa continuă să crape. Lanţurile lui zornăiră - nerăbdare 
sau teamă? 

Ea nu deținuse controlul niciodată. Chiar şi în forma 
Celaenei, controlul fusese doar o iluzie. Alţi stăpâni îi ţinu- 
seră frâiele. 

- Eşti stăpâna propriei tale sorţi, îi spuse Rowan blând de 
pe țărm, de parcă ar fi ştiut exact ce-i trecea ei prin minte. 

Îşi reluă fredonatul, melodia căutându-şi drum din memo- 
rie. Şi cumva... cumva, flacăra se linişti. Celaena mai făcu un 
pas înainte, apoi încă unul. Puterea care ardea mocnit în ve- 
nele ei nu avea să dispară niciodată, dar dacă n-o stăpânea, 
şansele să rănească pe cineva erau mai mari. 

Îi aruncă o privire amenințătoare lui Rowan, care acum se 
plimba cu paşi apăsaţi de-a lungul țărmului, examinând unele 
dintre lamele scufundate. În ochii lui, de obicei inexpresivi, 
plutea o urmă de triumf, dar el se întoarse, îndreptându-se 
spre o crevasă mică din peretele peşterii, căutând ceva înăun- 
tru. Ea continuă să avanseze, abisul de apă devenind din ce în 
ce mai adânc. Ca asasin, îşi stăpânise trupul muritor. Stăpâ- 
nirea puterii ei nemuritoare nu era decât o nouă sarcină. 

Când se apropie de Luca atât de aproape încât să-l atingă, 
văzu că el făcuse ochii mari. 

- Nu ai de ce să te ascunzi, să știi. Oricum, ştim cu toţii că 
îți poţi schimba forma, îi spuse el. Şi dacă te face să te simți 
mai bine, forma animală a lui Sten este de porc. De ruşine, re- 
fuză să se transforme. 

Ar fi râs — de fapt simți că fiinţa interioară se încorda pen- 
tru a emite zgomotul care fusese îngropat acolo luni de zile, 
însă atunci îşi aminti de lanţurile de la încheieturile lui. Harul 
ei magic se liniştise, dar acum... să le topească, sau să topească 
gheaţa în care erau ancorate şi să-l lase să-şi târască lanţurile 

până la țărm? Dacă încerca să topească gheața, exista riscul să 
ajungă amândoi pe fundul lacului, iar dacă ataca lanțurile... 
Ei bine, putea pierde controlul și tot pe fundul lacului ar fi 
ajuns, dar ar fi putut sfârși şi prin a-i da lui foc. În cel mai bun 
caz, avea să-i lase arsuri pe locul unde erau cătușele. În cel mai 
rău caz, avea să-i topească oasele. Mai bine să rişte cu gheaţa. 

- Erm, spuse Luca, voi ierta tot ce mi-ai spus mai devreme 
dacă putem să mâncăm ceva chiar acum. Aici miroase oribil. 

Simţurile lui probabil că erau mai ascuţite decât ale ei - 
peştera avea doar un vag miros de rugină, muşchi şi lucruri în 
descompunere. 

- Stai liniștit şi nu mai vorbi, spuse ea, mai aspru decât și-ar 
fi dorit. 

El tăcu, iar ea se apropie uşor de locul unde Rowan înghe- 
tase lanţurile. Cât de prudent putu, ea îngenunche, reparti- 
zându-şi greutatea uniform. 

Îşi trecu o palmă peste gheaţă, urmărind traseul lanțurilor 
până la drugul care se clătina în apa de dedesubt. 

Se clătina - pe acolo trecea un curent, ceea ce însemna că 
Rowan probabil că pecetluia gheața întruna... Răceala îi 
mușcă palma, iar ea îi aruncă o privire lui Luca; acesta şedea 
pe o pătură din blană. Apoi, se întoarse spre ancoră. Dacă 
gheaţa se rupea, ea avea să fie nevoită să încerce să-l prindă. 
Rowan era nebun de legat. 

Inspiră profund de câteva ori, lăsând magia să se calmeze 
şi să se întoarcă în interior. Apoi, cu mâna apăsată pe gheaţă, 
băgă un deget în rezerva de putere şi extrase de acolo o şuviță 
subțire, arzând, care curse pe braţul ei, se înfăşură ca un şarpe 
pe încheietura ei și apoi se așeză în palma ei, încălzindu-i pie- 
lea, gheaţa... începând să strălucească într-o nuanţă roşie 
luminoasă. Luca ţipă când gheaţa începu să se facă țăndări în 
jurul lor. 

- Controlează, lătră Rowan de pe țărm, scoțând o sabie 
abandonată de unde fusese înfiptă în crevasa mică din perete, 
cu mânerul aurit sclipind. 

Celaena strânse harul magic atât de tare, încât o sufocă. 
Unde fusese palma ei se vedea o gaură — dar care nu pătrun- 
sese în întreg stratul de gheaţă. Nu era suficient de mare să 
elibereze lanţul. 

Putea controla asta. Putea să se controleze din nou. Fântâna 
din ea se umpluse şi ea o împinse îndărăt, dorindu-și ca numai 
o şuviță să iasă şi să pătrundă în gheaţă, ca un vierme, mușcând 
din răceala de gheaţă... Se auzi un clinchet metalic, apoi un 
șuierat, și apoi... 

- O, mulțumesc zeilor, mormăi Luca, trăgând lanţul prin 
gaură. 

Îşi înfășură şuvița de putere înapoi în propria-i ființă, în 
acea fântână, și, dintr-odată, harul magic se răci. 

- Te rog, spune-mi că aţi adus mâncare, spuse din nou Luca. 

- De asta ai venit? Ţi-a promis Rowan gustări? 

- Sunt un băiat în creștere. 

Şi îi făcu cu ochiul, aruncându-i o privire lui Rowan. 

- Ş-apoi, lui Rowan nu-i spui nu. 

Nu, într-adevăr, nimeni nu-l refuzase vreodată şi de aceea 
probabil Rowan se gândise că o schemă ca aceea era accep- 
tabilă. Celaena suspină pe nas şi privi gaura mică pe care o 
făcuse în gheaţă. O faptă vitejească - un miracol. Când să se 
ridice şi să-l ajute pe Luca să-şi croiască drumul spre țărm, 
mai aruncă o privire gheții. Nu, nu gheții - apei de dedesubt. 

De acolo, un uriaş ochi roşu se uita fix la ea. 

Următoarele cuvinte care ieşiră din gura Celaenei fură atât 
de vulgare, încât Luca se sufocă. Celaena rămase nemişcată 
sub licărirea neliniştitoare a unei linii albe, groase şi neregulate, 
care emana din ochiul roşu. 

- Pleacă de pe gheaţă acum, îi şopti ea lui Luca. 

Din cauza liniei aceleia albe, în formă de fierăstrău - pentru 
că erau dinţi. Dinţi mari, capabili să-ţi taie brațul dintr-o sin- 
gură muşcătură. Se ridicau plutind din adânc, spre gaura pe 
care o făcuse. De aceea nu erau schelete - numai armele care 
îi trădaseră pe nebunii care se rătăciseră în peştera aceea. 

- Pe toţi zeii, spuse Luca, privind din spatele ei. Ce este asta? 

- Taci şi du-te, şuieră ea. 

Pe țărm, Rowan făcuse ochii mari, cu faţa tensionată sub 
tatuaj. Nu-şi dăduse seama că lacul nu era pustiu. 

- Acum, Luca, mârâi Rowan, cu sabia scoasă, iar cea- 
laltă, pe care o ridicase de pe pământ, fiind încă în teacă, în 
cealaltă mână. 

Înota spre ei, agale. Curios. Pe măsură ce se apropia, ea 
reuşi să discearnă un trup ca de şarpe, alb precum pietrele de 
pe fundul lacului. Nu văzuse niciodată ceva atât de mare, atât 
de străvechi şi — şi între ea și antica ființă nu era decât un strat 
subțire de gheaţă. 

Când Luca începu să tremure, pielea lui arsă de soare pă- 
lind, Celaena sări în picioare, cu gheaţa gemând sub ea. 

- Nu privi în jos, spuse ea, apucându-l de cot. 

Un petic de gheaţă mai groasă se întări sub picioarele lor şi 
se întinse — o cale spre țărm. 

- Dă-i drumul, îi spuse ea băiatului, înghiontindu-l blând. 

El porni într-o alunecare târşâită. ÎI lăsă s-o ia înainte, dân- 
du-i timp astfel încât să-i poată păzi spatele, după care aruncă 
din nou o privire în jos. 

Îşi înghiţi ţipătul când un cap masiv şi solzos se uită fix la 
ea. Nu un balaur sau un dragon, nu un şarpe sau un peşte, ci 
o ființă între. Îi lipsea un ochi, carnea fiind cicatrizată în jurul 
orbitei goale. Cine naiba îi făcuse asta? Exista oare ceva mai 
rău acolo jos, înotând pe lângă pântecele muntelui? Bineînţeles 
- bineînţeles că fusese lăsată neînarmată în mijlocul unui lac 
căptuşit cu arme. 

- Mai repede, rosti sacadat Rowan. 

Luca era deja la jumătatea drumului spre țărm. 

Celaena începu să-l imite pe Luca, alunecând târșâit, pentru 
că nu credea că dacă ar fi alergat s-ar fi putut ţine pe picioare. 
Când făcu al treilea pas, o străfulgerare de un alb ca oasele iz- 
bucni din străfunduri, răsucindu-se ca o năpârcă în atac. 

Coada lungă plesni gheaţa, iar lumea se clătină. 

Ea se ridică, picioarele îndoindu-i-se, în timp ce gheaţa se 
înălță sub forța loviturii, plesnind-o peste mâini şi genunchi. 
Celaena respinse harul magic care se ridica s-o protejeze, să 
ardă, să schilodească. Se zvârcoli şi derapă lateral când capul 
solzos, cornut, se repezi spre gheaţa de la picioarele ei. 

Suprafața tresăltă. Mai departe, dar apropiindu-se, gheața 
se spărgea. De parcă toată concentrarea lui Rowan era orien- 
tată acum spre menţinerea fragilei punți din gheaţă dintre ea 
şi țărm. 

- Armă, spuse ea dintr-o suflare, neîndrăznind să-şi abată 
atenţia de la creatură. 

- Grăbeşte-te, strigă sacadat Rowan, iar Celaena îşi ridică 
privirea suficient cât să-l vadă lăsând să alunece pe gheaţă sabia 
pe care o găsise, un vânt aspru învârtejindu-se spre ea. 

Luca abandonă pătura, alergând târşâit, şi, din mers, Celaena 
ridică sabia cu mâner de aur. Un rubin de mărimea unui ou de 
găină era încastrat în plăsea şi, în pofida vechimii tecii, lama 
străluci când o trase afară, de parcă ar fi fost recent lustruită. 
Ceva căzu din teacă pe gheaţă, zăngănind - un inel simplu din 
aur. Îl înșfăcă, aruncându-l într-un buzunar şi alergă mai re- 
pede, de parcă... 

Gheaţa se ridică din nou, vuietul acelei cozi uriaşe fiind la 
fel de îngrozitor ca şi suprafața care se mișca sub ea. Celaena 
rămase în picioare de data aceasta, lăsându-se pe vine ţinând 
strâns sabia, parte din ea minunându-se de echilibrul şi fru- 
museţea armei; dar Luca, alunecând şi derapând, se prăbuşi. 
Ajunse la el în câteva clipe, ridicându-l de spatele tunicii şi 
ținându-l strâns, gheaţa ridicându-se sub ei. 

Trecură de punctul unde fusese lăsată de Rowan şi aproape 
gemu de uşurare când văzu pragul din stâncă de culoare 
deschisă sub picioare. Gheaţa din spatele lor explodă, apa rece 
ca gheaţa scăldându-i, şi atunci... 

Nu se opri când acele nări fornăiră. Nu se opri, împingându-l 
pe Luca spre Rowan, a cărui frunte lucea de transpiraţie în timp 
ce gheare puternice zgâriară gheața, săpând patru linii adânci. 

Ea târî băiatul pe ultimii zece metri, apoi pe ultimii cinci, 
apoi ajunseră pe țărm şi la Rowan, de pe buzele căruia se auzi 
o respiraţie sacadată. Celaena se întoarse la timp să vadă ceva 
ca ivit dintr-un coşmar încercând să se târască pe gheaţă, 
ochiul roşu înnebunit de foame, dinţii masivi promițând o 
moarte brutală și nemiloasă. Când oftatul lui Rowan se stinse, 
gheaţa se topi, iar creatura plonjă în adâncuri. 


MOȘTENITOAREA FOCULUI 347 


Ajunşi pe teren solid, brusc conştientă de faptul că gheaţa 
fusese şi o barieră, Celaena îl înşfăcă din nou pe Luca, băiatul 
părând gata să vomite, şi țâşni din peşteră. Nimic nu putea 
opri creatura să iasă din apă, iar sabia era la fel de utilă precum 
o scobitoare în lupta împotriva ei. Cine ştie cât de repede se 
putea mişca pe pământ? 

Luca psalmodia un fluviu de rugăciuni către diverşi zei, în 
timp ce Celaena îl trăgea după ea pe cărarea stâncoasă şi în 
soarele strălucitor de după-amiază, poticnindu-se aproape 
orbeşte până reuşiră să ajungă la pădurea întunecoasă, ferin- 
du-se de copaci mai mult din noroc, din ce în ce mai repede 
în jos, şi atunci... 

Auziră un răget care zgudui stâncile şi alungă păsările, fă- 
când frunzişul să foşnească. Un răget de mânie şi de foame - 
nu de triumf. De parcă creatura ar fi ajuns la ieşirea din peşteră 
şi, după milenii în întunericul acvatic, nu putea suporta lu- 
mina soarelui. Fugind de răgetul plin de ecouri, refuza să se 
gândească la ce s-ar fi întâmplat dacă ar fi fost noapte. Ce se 
putea întâmpla încă la căderea nopții. 

După un timp, îl simţi pe Rowan în spatele lor. Şi totuşi, nu 
o interesa decât tânărul aflat în grija ei, care gâfâi şi înjură tot 
drumul până la fortăreață. 


x 


Când Mistward se ivi la orizont, ea îi spuse lui Luca un sin- 
gur lucru înainte de a-l trimite înainte: să-şi țină gura în legă- 
tură cu evenimentele din peșteră. În momentul în care sunetele 
scoase de pătrunderea lui prin tufișuri dispărură, se întoarse. 

Rowan stătea nemișcat, gâfâind şi el, cu sabia acum pusă în 
teacă. Ea își înfipse noua sabie în pământ, rubinul din mâner 
lucind într-un petic de soare. 

- O să te omor, spuse ea, cu o voce ca un mârâit. 

Şi se aruncă asupra lui. 

Chiar dacă era în forma ei Fae, el tot era mai rapid şi mai 
puternic decât ea, așa că o evită cu o ușurință fluidă. Mai bine 
cu faţa lovită de copac decât coliziunea cu pereţii de piatră ai 
fortăreței, deşi nu era cu mult mai bine. Dinţii îi clănţăniră, 
dar ea se răsuci şi se azvârli din nou asupra lui Rowan, care 
acum stătea foarte aproape, cu dinţii dezveliți. Nu putu să se 
ferească de ea atunci când îl apucă de partea din faţă a jachetei 
şi îl lovi. 

O, şi ce bine era să-l lovească în faţă, chiar dacă pielea de pe 
încheieturile degetelor i se zdreli şi începu să o doară. 

El mârâi și o aruncă la pământ. Rămase fără aer, iar sângele 
care îi picura din nas i se scurse pe gât. Înainte ca el să se poată 
aşeza pe ea, îl prinse cu picioarele şi îl azvârli cu fiecare gram 
din puterea aceea nemuritoare. Şi, într-o clipă, Rowan se trezi 
țintuit la pământ, cu ochii mari din pricina furiei şi a surprizei. 

Ea îl lovi din nou, articulațiile ei ţipând în agonie. 

- Dacă mai aduci vreodată pe cineva aici, gâfâi ea, lovindu-l 
peste tatuaj — peste tatuajul acela afurisit, dacă mai pui în pe- 
ricol vreodată pe cineva cum ai făcut astăzi... Sângele din 
nasul ei sări pe fața lui, amestecându-se, observă ea cu o oare- 
care satisfacţie, cu sângele de la loviturile pe care i le dăduse. 

- Te omor. 

Încă o lovitură, o izbitură cu dosul mâinii, şi vag îi trecu 
prin cap că Rowan nu mai riposta, mulțumindu-se să pri- 
mească loviturile. 

- Îţi rup gâtul acela putred. 

Îşi dezveli caninii. 

- Înţelegi? 

EI îşi întoarse capul şi scuipă sângele din gură. 

Sângele ei pulsa nebunește, atât de sălbatic încât orice reţi- 
nere pe care şi-o impusese se sfărâmă. Se opuse cu toată forța, 
încercând să se adune, iar clipa de neatenţie o costă. Rowan se 

mişcă şi, din nou, se trezi sub el. Îi mutilase faţa, dar lui nu 
părea să-i pese. Rowan mârâi: 

- Ba voi proceda după bunul meu plac. 

- Să nu mai amesteci pe nimeni în povestea asta! ţipă ea 
atât de tare, încât păsările se opriră din ciripit. 

Se zvârcoli sub el şi reuşi să-l apuce de încheieturi. 

- Pe nimeni! 

- Spune-mi de ce, Aelin. 

Numele acela blestemat... Își vâri unghiile în încheietu- 
rile lui. 

- Pentru că m-am săturat de asta! 

Inspira lacom aerul, fiecare respiraţie cutremurând-o, pen- 
tru că oribila intuiţie pe care reuşise să o ţină departe încă de 
la moartea Nehemiei devenea realitate. 

- I-am spus că n-o s-o ajut, așa că şi-a orchestrat propria 
moarte. Pentru că a crezut... 

Râse - un sunet oribil, sălbatic. 

- A crezut că moartea ei mă va impulsiona să acționez. A 
crezut că aş putea face mai mult decât a făcut ea - că valora 
mai mult moartă. Și a minţit - despre toate. M-a minţit pen- 
tru că eram o lașă și o urăsc pentru asta. O urăsc pentru că 
m-a părăsit. 

Rowan încă o ţinea cu forța sub el, sângele lui cald curgân- 
du-i pe faţă. 

O spusese. Spusese cuvintele pe care le ţinea zăvorâte de 
săptămâni întregi. Furia curgea din ea ca un val care se retrage 
de pe țărm şi îi eliberă încheieturile. 

- Te rog, gâfâi ea, fără să-i pese că-l imploră, nu mai ames- 
teca pe nimeni. Voi face tot ce-mi vei cere. Dar aici trag linie. 
Orice, dar nu asta. 

Cu ochii acoperiţi ca de un văl, Rowan îi eliberă braţele. Ea 
îşi ridică privirea spre bolta cerească. Nu voia să plângă în fața 
lui, nu din nou. 

El se retrase, spațiul dintre ei devenind tangibil. 

- Cum a murit? 

Lăsă umezeala de pe spate să-i intre în oasele reci, în trup. 

- A manipulat o cunoştinţă comună să creadă că trebuie 
s-o omoare pentru a-şi realiza planurile. El a angajat un asasin, 
s-a asigurat că eu nu eram pe-aproape şi a pus să fie ucisă. 

Oh, Nehemia. Făcuse asta dintr-o speranţă deșartă, fără să-şi 
dea seama că era o bătălie pierdută. S-ar fi putut alia cu Galan 
Ashryver cel perfect şi ar fi salvat pământul - ar fi găsit un 
moștenitor cu adevărat folositor pentru tron. 

- Ce s-a întâmplat cu cei doi bărbaţi? 

O întrebare pusă pe un ton rece. 

— Pe asasin l-am vânat şi l-am lăsat bucăţi într-o alee. Iar pe 
bărbatul care-l angajase... 

Sânge pe mâinile ei, pe haine, în păr, privirea îngrozită a lui 
Chaol. 

- I-am scos mațele şi i-am aruncat trupul într-un canal. 

Erau două dintre cele mai oribile lucruri pe care le făcuse 
în viață şi le făcuse din ură, din dorință de răzbunare şi din 
furie. Aşteptă predica, dar Rowan se mulțumi să spună: 

- Bine. 

Surprinsă, îl privi în ochi — şi văzu ce făcuse. Nu fața lui deja 
zgâriată şi însângerată, nici tunica şi cămaşa, rupte şi murdare 
de noroi, ci acolo unde îl apucase de antebraţe. Hainele erau 
arse, iar pielea de sub ele era acoperită de bășici roşii şi mânioase. 

Amprente palmare. Îi arsese tatuajul de pe braţul stâng. Se 
ridică într-o clipă în picioare, întrebându-se dacă n-ar trebui 
să se aşeze în genunchi, să-i ceară iertare. 

Probabil că îl duruse îngrozitor. Și totuşi suportase — bătaia, 
arsurile — în timp ce ea azvârlea cuvintele acelea care îi întu- 
necau simţurile de atâtea săptămâni. 

- Îmi pare atât de... rău, începu ea, dar el ridică o mână. 

- Să nu te scuzi, spuse el, pentru că ai apărat oamenii la 
care ţii. 

Bănui că era singurul fel de scuză pe care avea să-l pri- 
mească vreodată de la el. Dădu din cap aprobator, iar el con- 
sideră că gestul era suficient ca răspuns. 

- Păstrez sabia, spuse ea, trăgând-o din pământ. 

Greu ar fi găsit una mai bună în întreaga lume. 

- N-ai câștigat-o. 

Tăcu, dar apoi adăugă: 

Consider-o însă ca pe o favoare. Las-o în camera ta atunci 
când ne antrenăm. 

Ar fi dorit să dispute hotărârea, dar și acesta era un com- 
promis. Se întrebă dacă el mai făcuse vreodată un compromis 
în ultimul secol. 

- Şi dacă fiinţa aia ne urmărește până la fortăreață când se 
lasă întunericul? 

- Chiar dac-o face, nu poate trece de pietrele magice de 
apărare. 

Când ea ridică întrebător din sprâncene, el spuse: 

- Pietrele din jurul fortăreței au o vrajă întreţesută în ele 
pentru a-i ţine pe dușmani la distanță. Chiar şi magia rico- 
şează din ea. 

- Oh. 

Ei bine, asta explica de ce i se spunea Mistward.. Între ei se lăsă 
otăcere calmă, dacă nu chiar plăcută, iar ei îşi continuară drumul. 

- Ştii, spuse ea cu șiretenie, e a doua oară când îmi faci pre- 
gătirea harcea-parcea cu sarcinile tale. Sunt destul de sigură 
că asta te transformă în cel mai slab instructor pe care l-am 
avut vreodată. 

EI îi aruncă o privire piezișă. 


i Straja-din-ceaţă (n. trad.). 

- Sunt surprins că ţi-a luat atât de mult să-ți dai seama. 

Ea pufni şi, pe când se apropiau de fortăreață, torțele şi lu- 
mânările se aprinseră de parcă doreau să le ureze bun-venit 
acasă. 


x» 


- N-am văzut în viața mea așa o privelişte tristă, şuieră Emrys 
când Rowan și Celaena își târâră picioarele în bucătărie. Sânge 
şi mizerie şi frunze pe fiecare centimetru din voi amândoi. 

Într-adevăr, erau o privelişte aparte, cu feţele umflate şi pline 
de răni, acoperiţi fiecare de sângele celuilalt, părul în dezordine, 
Celaena şchiopătând uşor, cu articulațiile degetelor rănite, iar 
genunchiul Celaenei zvâcnea de la o lovitură pe care nu-şi 
amintea când o căpătase. 

- Nu sunteţi mai buni decât pisicile vagaboande, care se 
încaieră zi şi noapte, spuse Emrys, trântind două castroane 
cu tocană pe masă. Mâncaţi, amândoi. Şi apoi, curăţaţi-vă. 
Elentiya, eşti scutită de îndatoririle de la bucătărie în seara 
asta şi mâine. 

Celaena deschise gura să obiecteze, dar bătrânul ridică mâna. 

- Nu vreau să sângerezi peste tot. Ai face mai mult deranj 
decât treabă. 

Strâmbându-se de durere, Celaena se aşeză lângă Rowan 
pe bancă și îşi înjură cu patimă durerea din picior, față şi braţe. 
ÎI înjură pe ticălosul de-alături. 

— Şi primeneşte-ţi şi limbajul, dacă tot te-ai pornit, sări Emrys. 

Luca era cuibărit lângă foc, cu ochii mari, şi făcu un gest 
rapid, imitând o tăietură de-a curmezișul beregatei, de parcă 
voia să o avertizeze pe Celaena despre ceva. Chiar şi Malakai, 
aşezat la celălalt capăt al mesei împreună cu două gărzi oste- 
nite, o urmărea cu sprâncenele ridicate. 

Rowan se aplecase deja deasupra mesei, săpând în tocă- 
niță. Aruncă iar o privire la Luca, iar acesta se bătea frenetic 
peste urechi. 

Uitase să se transforme. Şi... ei bine, acum observaseră toţi 
asta, cu tot sângele, noroiul şi frunzele. Malakai îi susținu pri- 
virea, iar ea îl provocă - îl provocă pe bătrân să spună ceva, 
dar el dădu din umeri şi-şi văzu de mâncare. Deci, de fapt, nu 
era o surpriză. Luă o îmbucătură din tocăniţă şi trebui să-și 
înghită geamătul. Să fi fost simţurile ei Fae, sau mâncarea era 
chiar şi mai delicioasă în seara asta? 

Emrys privea de lângă vatră, iar Celaena îi aruncă și lui o 
privire provocatoare. Străpunse vălul, şi primi durerea la schim- 
barea în forma de muritor. Bătrânul le aduse, ei şi lui Rowan, 
o felie de pâine şi spuse: 

- Pentru mine, n-are importanţă dacă ai urechile ascuţite 
sau rotunde, ori că dinţii tăi arată straniu. Dar, adăugă el, ui- 
tându-se la Rowan, nu pot nega că mă bucur să văd c-ai înca- 
sat câțiva pumni de data asta. 

Capul lui Rowan se ridică brusc din castron, iar Emrys arătă 
cu lingura spre el. 

- Nu credeţi că v-aţi bătut măr suficient unul pe celălalt? 

Malakai se încordă, dar Emrys continuă: 

- Ce ai realizat, decât că mi-ai dat o spălătoreasă de vase a 
cărei față ne sperie străjile? Crezi că vreunul dintre noi doreşte 
să vă audă cum vă blestemaţi reciproc şi urlaţi în fiecare seară? 
Limbajul pe care îl foloseşti e suficient cât să acrească tot 
laptele din Wendlyn. 

Rowan își plecă fruntea şi mormăi ceva în tocăniţă. 

Pentru prima dată de mult, mult timp, Celaena simți cum 
colțurile gurii i se ridică într-un zâmbet. 

Şi atunci Celaena se îndreptă spre bătrân - şi căzu în ge- 
nunchi. Îi ceru iertare cu ardoare. Lui Emrys, lui Luca, lui 

Malakai. Le ceru iertare, pentru că meritau. Acceptară cu 
toții, dar Emrys încă părea circumspect. Rănit, chiar. Ruşinea 
că Îi spusese bătrânului ce-i spusese, că le spusese tuturor ce le 
spusese, nu avea să-i dispară prea uşor. 

Deşi i se zvârcolea stomacul, iar palmele îi transpirau, deşi 
ceilalți nu menţionară nume, nu fu deloc surprinsă când 
Emrys îi spuse că el și celălalt Fae bătrân ştiau cine este şi că 
mama ei îi ajutase. Dar fu surprinsă când Rowan ocupă un loc 
la chiuvetă şi ajută la spălarea vaselor de la masa de seară. 

Munciră într-o linişte confortabilă. Mai erau adevăruri pe 
care nu le mărturisise, pete pe sufletul ei pe care încă nu le putea 
explora sau exprima. Dar poate - poate că el nu avea să se 
îndepărteze de ea atunci când avea să îşi găsească îndrăzneala 
de a i le spune. 

La masă, Luca zâmbea de plăcere. Şi apariția acelui zâm- 
bet — acea mică dovadă că evenimentele de astăzi nu-l speria- 
seră cu totul — o făcu pe Celaena să se uite la Emrys şi să spună: 

- Ce aventură am avut astăzi... 

Malakai îşi puse lingura jos şi spuse: 

- Dă-mi voie să ghicesc: a avut ceva de-a face cu acel urlet 
care a înnebunit vitele. 

Deşi Celaena nu zâmbi, pleoapele i se încreţiră. 

- Ce ştii despre o creatură ca sălășluiește în lacul de sub... 

Şi îi semnală din ochi lui Rowan să termine el. 

- Muntele Pleșuv. Și n-are de unde să ştie povestea asta, 
spuse Rowan. Nimeni nu o ştie. 

- Sunt Păstrătorul Poveştilor, spuse Emrys, uitându-se la el 
cu toată vrajba uneia dintre figurinele din fier de pe poliţă. 
Asta înseamnă că poveştile pe care le adun ar putea să nu pro- 
vină din guri Fae sau umane, dar le aud oricum. 

Se aşeză la masă, cu mâinile încrucișate. 

- Cu ani în urmă, am auzit o poveste, de la un nebun care 
credea că poate traversa Munţii Cambrieni pentru a pătrunde 
pe tărâmul lui Maeve fără a fi invitat. Era pe drumul de în- 
toarcere, pe jumătate mort, din pricina lupilor sălbatici ai lui 
Maeve din trecători; așa că, l-am adus aici, cât aşteptam să 
vină vindecătorii după care trimisesem. 

Malakai murmură: 

- Deci, de aceea nu l-ai lăsat în pace nicio clipă. 

O sclipire în ochii aceia bătrâni, iar Emrys îi aruncă tova- 
răşului său un zâmbet ostenit. 

- Avea o infecţie îngrozitoare, aşa că, la momentul acela, 
am crezut că ar putea fi un delir, dar mi-a povestit că a găsit o 
peşteră la baza Muntelui Pleșuv. A stabilit tabăra acolo, pentru 
că ploua și era rece, şi a planificat să plece la prima geană de 
lumină. Totuşi, simţea că era urmărit de pe lac de cineva. A 
adormit şi s-a trezit numai pentru că valurile se izbeau de 
țărm - valuri care porneau din centrul lacului. Și dincolo de 
lumina focului, în depărtare, a văzut ceva înotând. Mai mare 
decât un copac sau decât orice bestie pe care o văzuse vreodată. 

- O, a fost oribil, interveni Luca. 

— Ai spus că astăzi ai fost cu Bas şi ceilalți cercetași din 
patrula de graniţă! se repezi Emrys, apoi îi aruncă lui Rowan 
o privire care sugera că ar fi bine să verifice dacă următoarea 
sa masă nu conţinea otravă. 

Emrys îşi drese vocea și, în curând, se întorsese din nou la 
masă, privind fix, pierdut în gânduri. 

- Ce a aflat nebunul în acea noapte a fost că acea ființă era 
aproape la fel de bătrână precum muntele însuşi. Susţinea că 
s-a născut într-o altă lume, dar că s-a strecurat aici când zeii 
nu erau atenți. Îi vânase pe Fae şi pe oameni până când un 
măreț războinic Fae l-a provocat. La sfârșitul luptei, războinicul 
îi scosese creaturii un ochi — de ciudă sau de distracţie - și 

blestemase fiara ca atâta timp cât muntele era în picioare, să 
fie forțată să trăiască dedesubtul lui. 

Un monstru dintr-un alt tărâm. Oare fusese lăsat să intre 
în timpul războaielor Valg, când demonii deschideau şi închi- 
deau portalurile către alte lumi după cum le venea? Câte din- 
tre creaturile de groază care locuiau pe acest pământ erau aici 
numai din cauza acelor bătălii străvechi pentru cheile Wyrd? 

- Aşadar, sălășluieşte în labirintul de peşteri subacvatice de 
sub munte. Nu are niciun nume, pentru că a uitat cum i se 
spunea în timpurile vechi, iar cei care au întâlnit-o nu s-au 
întors acasă. 

Celaena își frecă braţele, tresărind atunci când pielea lezată 
a articulaţiilor i se întinse din cauza mişcării. Rowan se uita 
fix la Emrys, ținându-şi capul lăsat uşor pe-o parte. Apoi, 
Rowan îi aruncă ei o privire, de parcă ar fi vrut să se asigure că 
ascultă, şi o întrebă: 

- Cine era războinicul care i-a scos ochiul? 

- Nebunul nu ştia, şi nici bestia, dar limba pe care o vorbea 
era Fae- oformăarhaicăa Limbii Vechi, aproape indescifrabilă. 
Îşi amintea inelul din aur pe care-l purta, dar nu şi cum arăta. 

Îi fu necesar fiecare gram de putere pentru a se abţine să nu 
scoată inelul pe care-l pusese în buzunar, să nu examineze sabia 
pe care o lăsase la ușă şi rubinul, care poate că nu era deloc un 
rubin. Dar era imposibil - ar fi fost o coincidenţă prea mare. 

Poate că ar fi cedat nevoii de a privi, dacă Rowan nu s-ar fi 
întins pentru a-şi lua paharul cu apă. EI disimulase bine şi ea 
credea că nimeni altcineva nu observase, dar când mâneca lui 
îşi schimbă poziţia, el se crispă ușor, de la arsurile pe care i le 
provocase ea. Mai devreme, făcuseră băşici - acum probabil 
că-i provocau o adevărată agonie. 

Emrys îl pironi pe prinţ cu o privire fixă. 

- Gata cu aventurile. 

Rowan se uită la Luca şi văzu că părea gata să explodeze de 
indignare. 

- De acord. 

Emrys nu cedă. 

— Şi fără certuri. 

Rowan întâlni privirea Celaenei peste masă. Expresia feţei 
lui nu trăda nimic. 

- Vom încerca. 

Până şi Emrys consideră că era un răspuns acceptabil. 


* 


În pofida extenuării care o lovea ca un zid, Celaena nu putea 
dormi. Continua să se gândească la creatură, la sabie şi la ine- 
lul pe care-l examinase vreme de o oră fără a afla nimic nou, 
şi la controlul, oricât de fragil ar fi fost, pe care reuşise să-l 
aibă pe gheaţă. Și totuşi, tot revenea la ceea ce-i făcuse lui 
Rowan - cât de rău îl arsese. 

Toleranţa lui la durere probabil că e fantastică, gândi ea, ră- 
sucindu-se pe pat, strânsă ghem pentru a se proteja de frigul 
din cameră. Cercetă din ochi cutia cu balsam. Ar fi trebuit să 
meargă la un vindecător pentru arsurile alea. Se răsuci şi se 
frământă încă cinci minute, după care îşi puse cizmele, luă 
cutia şi plecă. Probabil că avea să se aleagă din nou cu capul 
rupt, dar nu avea să reuşească să pună geană pe geană dacă 
era prea ocupată cu mustrările de conştiinţă. Pe numele zeilor, 
se simţea vinovată. 

Ciocăni uşor la uşa lui, sperând pe jumătate că nu era acolo, 
dar el întrebă repezit: 

- Ce e? 

Ea făcu o grimasă şi intră. 

Camera lui era uscată şi caldă, chiar dacă puţin veche şi 
ponosită, mai ales covoarele uzate care acopereau mare parte 

din podeaua din piatră cenușie. Un pat mare, cu patru stâlpi, 
ocupa mare parte din spaţiu, un pat care încă era făcut — neatins. 
Rowan şedea la masa de lucru din fața şemineului sculptat, 
fără cămaşă, şi examina ceea ce părea a fi o hartă pe care erau 
marcate locaţiile acelor cadavre. 

Ochii îi luciră de enervare, dar ea îl ignoră studiind tatuajul 
masiv care îi cobora de pe faţă pe gât şi umeri, şi îi acoperea 
întregul braț stâng, până în vârful degetelor. Nu apucase să-l 
vadă bine în pădure, dar acum se minună de liniile lui fru- 
moase, neîntrerupte. În afara arsurii ca o cătuşă din jurul în- 
cheieturii. La ambele încheieturi. 

- Ce vrei? 

Până atunci nu se uitase prea atent la trupul lui. Pieptul — 
suficient de bronzat cât să sugereze că petrecuse mult timp 
fără cămaşă - era parcă sculptat şi acoperit cu cicatrice groase. 
De la lupte sau bătălii, sau zeii ştiau ce. Trupul unui războinic, 
pe care îl şlefuia de secole întregi. 

Îi aruncă balsamul. 

- M-am gândit că poate vrei asta. 

El îl prinse cu o mână, fără să-şi ia ochii de la ea. 

- Am meritat-o. 

- Asta nu înseamnă că nu mă pot simţi prost. 

El răsuci cutia între degete de câteva ori. Pe pectoralul 
drept avea o cicatrice deosebit de lungă şi urâtă — de unde pro- 
venea oare? 

- Asta să fie oare o mită? 

- Dă-o înapoi, dacă ai de gând să fii nesuferit. 

Întinse mâna. 

Dar el strânse degetele în jurul cutiei, apoi o aşeză pe masa 
de lucru. 

- Te-ai putea vindeca singură, să ştii. Ai putea să mă vindeci 
şi pe mine. Nu răni foarte grave, dar ai şi harul acesta. 

Ştia — într-un fel. Harul ei magic îi vindecase uneori rănile 
fără să conştientizeze. 

- Este — este picătura de afinitate pentru apă pe care am 
moștenit-o din linia ascendenţei lui Mab. 

Focul fusese darul ascendenţei sanguine a tatălui ei. 

- Mama mea - cuvintele îi făcură rău, dar le spuse dintr-un 
motiv întemeiat — mi-a spus că picătura de apă din magia mea 
era salvarea mea - și instinctul de supravieţuire. 

O încuviinţare din cap din partea lui, şi ea recunoscu: 

- Voiam să învăţ să o utilizez ca toţi ceilalți vindecători - 
cu mult timp în urmă, vreau să spun, dar nu mi s-a permis 
niciodată. Toţi spuneau... ei bine, că nu ar fi chiar atât de util, 
pentru că nu îl am în cantităţi foarte mari, iar Reginele nu 
devin vindecători. 

Ar fi trebuit să tacă. 

Dintr-un motiv neştiut, stomacul i se răzvrăti când el îi spuse: 

- Du-te la culcare. Din moment ce ţi s-a interzis să vii în 
bucătărie mâine, ne vom antrena în zori. 

Ei bine, cu siguranţă merita să fie alungată după ce-l arsese 
în felul acela, aşa că se întoarse şi poate că părea la fel de jal- 
nică precum se simţea, pentru că brusc el spuse: 

- Aşteaptă. Închide uşa. 

Ea se supuse. Nu-i dăduse voie să se aşeze, aşa că se sprijini 
de uşa din lemn şi aşteptă. El rămase cu spatele la ea, iar ea îi 
urmări muşchii puternici care se întinseră şi se contractară 
când el inspiră o dată profund. Şi încă o dată. Apoi... 

- Când a murit partenerul meu, mi-a luat mult, mult timp 
să-mi revin. 

Avu nevoie de un moment pentru a se gândi ce i-ar putea 
spune. 

- Cu cât timp în urmă? 

- Acum două sute trei ani și douăzeci şi şapte de zile. 

Arătă cu mâna tatuajul de pe față, gât şi brațe. 

- Acest tatuaj spune povestea întâmplării. Ruşinea pe care 
o voi purta până la ultima suflare. 

Războinicul care venise deunăzi avea ochii atât de goi... 

— Şi alţii vin la tine pentru a-şi tatua mâhnirea şi ruşinea 
pe trupuri. 

- Gavriel şi-a pierdut trei dintre soldaţi într-o ambuscadă, 
în munții sudici. Au fost măcelăriți. El a supraviețuit. Toată 
viaţa lui de luptător și-a tatuat numele celor aflaţi sub comanda 
lui şi care au pierit. Dar vina are prea puţin de-a face cu sem- 
nificația însemnelor. 

- Ai fost de vină? 

Lent, se întoarse — nu de tot, dar suficient cât să-i arunce o 
privire piezişă. 

- Da. Când era tânăr, eram... feroce în eforturile de a câş- 
tiga prestigiu, pentru mine şi frații mei de sânge. Unde mă tri- 
mitea Maeve în campanie, acolo mergeam. Pe drum, mă înso- 
team cu o femeie din rasa noastră. Lyria, spuse el, aproape cu 
venerație. Vindea flori în piața din Doranelle. Maeve nu era 
de acord, dar... când îţi întâlneşti perechea, nu poţi face ni- 
mic pentru a schimba destinul. Ea era a mea şi nimeni nu mă 
putea convinge de contrariu. Însoţirea cu ea m-a costat apre- 
cierea lui Maeve şi încă tânjeam foarte mult să-mi demonstrez 
meritele. Deci, când războiul a venit şi Maeve mi-a oferit o 
şansă de a-mi răscumpăra greşeala, am acceptat-o. Lyria m-a 
implorat să nu mă duc, dar eram atât de arogant, atât de prost 
îndrumat, încât am părăsit-o în casa noastră din munți şi am 
plecat la război. Am lăsat-o singură, spuse el şi o privi din nou 
pe Celaena. 

M-ai părăsit, îi spusese ea. Atunci, el explodase - rănile 
vechi de secole îl măcinau la fel de brutal cum o rodea pe ea 
trecutul ei. 

- Am fost plecat luni de zile, câştigând toată faima pe care 
mi-o doream prosteşte. Și atunci am primit vorbă că duşma- 
nii încercau să intre în taină în Doranelle prin trecătorile din 
munte. 

I se făcu rău la stomac. Rowan îşi trecu o mână prin păr, se 
scărpină pe faţă. 

- Am zburat acasă. Cât de repede am putut. Când am ajuns 
acolo, am descoperit că... că fusese însărcinată. Şi că o mă- 
celăriseră chiar şi aşa şi ne făcuseră casa scrum. 

- Când îţi pierzi partenerul, nu... 

Fl scutură din cap. 

- Am uitat cine sunt, am pierdut simţul timpului, locului. 
I-am vânat pe toţi, toți bărbaţii care-i făcuseră rău. A durat 
mult până să-i omor. Era însărcinată — fusese însărcinată când 
am abandonat-o, dar eram atât de îndrăgostit de propriile-mi 
planuri nebuneşti, încât nu mirosisem sarcina. Am lăsat-o 
singură pe partenera mea însărcinată. 

Cu voce pierdută, reuşi să-l întrebe: 

- Ce-ai făcut după ce i-ai omorât? 

Faţa îi era severă şi ochii concentrați pe o imagine de departe. 

- Timp de zece ani, n-am făcut nimic. Am dispărut. Am 
luat-o razna. Mai mult decât razna. Nu mai simțeam nimic. 
Am... plecat pur şi simplu. Am colindat lumea, dintr-o formă 
într-alta, fără să văd anotimpurile, mâncând numai când şoi- 
mul îmi spunea că trebuie să se hrănească sau va muri. Aş fi 
ales moartea — doar că... nu mă puteam hotărî... 

Tăcu şi îşi drese vocea. 

- Poate că aş fi rămas aşa pentru totdeauna, dar Maeve a 
dat de mine. Mi-a spus că am petrecut destul timp în doliu şi 
că urma să-i slujesc ca prinț şi comandant - să lucrez cu o 
mână de alţi războinici pentru a proteja tărâmul. Era pentru 
prima dată când vorbeam cu o ființă din ziua în care o 

găsisem pe Lyria. Prima dată când mi-am auzit numele — sau 
mi l-am amintit. 

- Aşadar, te-ai întors cu ea? 

- Nu aveam nimic. Pe nimeni. La acel moment, am sperat 
că dacă intru în slujba ei, poate voi fi ucis şi atunci aş fi putut 
s-o văd din nou pe Lyria. Ca atare, când m-am întors în 
Doranelle, am scris povestea ruşinii mele în propria-mi carne. 
Apoi m-am legat de Maeve cu jurământ de sânge, iar de atunci 
sunt în slujba ei. 

- Cum... cum ai reușit să-ţi revii după o astfel de pierdere? 

- Nu mi-am revenit. Mult timp, n-am putut. Cred că nici 
acum... nu m-am întors. Poate că nu mă voi întoarce niciodată 
cu totul. 

Ea dădu din cap, cu buzele strânse, şi aruncă o privire spre 
fereastră. 

- Dar poate, spuse el, cu o voce atât de scăzută încât o făcu 
să-şi întoarcă privirea spre el. 

Nu zâmbea, dar în ochi îi licărea o luminiţă. 

- Dar poate ne vom regăsi drumul înapoi împreună. 

N-avea să ceară iertare pentru acea zi, nici pentru cea de ieri 
sau pentru oricare alta. Şi nici ea nu avea să-i ceară s-o facă, 
nu acum când înţelesese că, în săptămânile în care îl privise, 
privise de fapt o reflexie. Nu-i de mirare că îl urâse. 

- Cred, spuse ea, aproape ca o şoaptă, că mi-ar plăcea 
foarte mult. 

Fl întinse mâna. 

- Atunci, împreună. 

Ea studie palma plină de cicatrice, bătătorită, apoi faţa ta- 
tuată, plină de un soi întunecat de speranţă. Cineva care putea — 
care chiar înţelegea cum te simţi când ţi-e schilodit sufletul, 
cineva care încă încerca să iasă, centimetru cu centimetru, din 
acel abis. 

Poate că nu aveau să iasă niciodată din el, poate că nu aveau 
să fie niciodată întregi, dar... 

- Împreună, spuse ea şi-i acceptă mâna întinsă. 

Şi, undeva departe şi adânc în ea, începu să lumineze un 
tăciune. 


PARTEA A DOUA 


Moștenitoarea focului 


CAPITOLUL 36 


- Este pregătit totul pentru întâlnirea din noaptea asta cu 
Căpitanul Westfall? 

Aedion ar fi putut să jure că Ren Allsbrook se zbârlise ros- 
tind numele. 

Așezat lângă tânărul lord pe streaşina acoperişului aparta- 
mentului din depozit, Aedion analiză tonul lui Ren, hotări că 
nu era suficient de provocator ca să merite o palmă verbală şi 
încuviință continuând să-şi curețe unghiile cu unul dintre 
cuţitele de vânătoare. 

Ren era în recuperare de zile întregi, în camera de oaspeţi, 
unde îl instalase căpitanul. Bătrânul refuzase să ia dormitorul 
mare, spunând că ar prefera canapeaua, dar Aedion se întreba 
ce anume observase Murtaugh atunci când ajunseseră în 
apartament. Dacă bănuia cine era proprietarul - Celaena sau 
Aelin, ori amândouă - nu spusese nimic. 

Aedion nu-l mai văzuse pe Ren de când cu stabilimentul 
unde se vindea opiu și nu știa de ce se sinchisise să vină în 
noaptea asta. Spuse: 

- Ai reuşit să-ți construieşti aici o reţea de persoane josnice. 
E o distanţă ca de la cer la pământ față de măreţele turnuri ale 
Castelului Allsbrook. 

Maxilarul lui Ren se încordă. 

— Şi pentru tine e o distanţă ca de la cer la pământ față de 
turnurile albe ale Orynth-ului. Pentru toți este. 

O adiere de vânt zbârli părul neîngrijit al lui Ren. 

- Mulţumesc. Pentru că... m-ai ajutat în noaptea aia. 

- Pentru nimic, spuse rece Aedion, aruncându-i un zâm- 
bet leneş. 

- Ai omorât pentru mine, apoi m-ai ascuns. N-aş numi 
asta nimic. Îţi rămân dator. 

Aedion era obişnuit să primească recunoştinţă de la alți 
oameni, de la oamenii lui, dar asta... 

- Ar fi trebuit să-mi spui, spuse el, abandonând rânjetul şi 
privind luminile aurii care licăreau în oraş, că tu şi bunicul tău 
nu aveţi casă. Sau bani. 

Nu-i de mirare că hainele lui Ren erau atât de ponosite. Ru- 
şinea pe care Aedion o simțţise în acea noapte aproape îl cople- 
şise — şi îl bântuise în ultimele zile, aducându-i temperamentul 
la un nivel aproape letal. Încercase să scape de sentiment lup- 
tându-se cu gărzile castelului, dar antrenamentele cu oamenii 
care-l protejau pe rege nu făcuse decât să acutizeze senzaţia. 

- Nu văd ce relevanţă ar fi avut, spuse Ren încordat. 

Aedion putea înţelege ce înseamnă mândria. A lui Ren era 
profundă, şi a recunoaşte o vulnerabilitate era pentru el la fel 
de greu cum era pentru Aedion să îi accepte recunoştinţa. 

- Dacă afli cum să rupi vraja aruncată asupra magiei, o vei 
face imediat, da? întrebă Ren. 

- Da. Ar putea conta în bătăliile care ne aşteaptă. 

- N-a contat acum zece ani. 

Faţa lui Ren era o mască de gheaţă şi atunci Aedion îşi 
aminti. Ren nu prea avea har magic, dar cele două surori mai 
în vârstă ale lui... Când totul se dusese naibii, fetele erau ple- 
cate la şcoala lor de la munte. O şcoală pentru magie. 

De parcă i-ar fi citit gândurile, de parcă asta ar fi fost o 
păsuire dăruită de orașul aşternut la picioarele lor, Ren spuse: 

- Când soldaţii ne-au târât spre eşafod, acesta a fost moti- 
vul pentru care mi-au batjocorit părinţii. Pentru că, în ciuda 
magiei lor, şcoala surorilor mele era lipsită de apărare - nu 
putea face nimic împotriva a zece mii de soldaţi. 

- Îmi pare rău, spuse Aedion. 

Atât putea oferi deocamdată, până la întoarcerea lui Aelin. 

Ren îl privi în ochi. 

- Întoarcerea la Terrasen va fi... dificilă, atât pentru mine, 
cât şi pentru bunicul meu. 

Părea să se lupte cu vorbele, sau poate doar cu ideea de a se 
destăinui cuiva, dar Aedion îi acordă timpul de care avea ne- 
voie. În cele din urmă, spuse: 

- Nu sunt sigur că mai sunt suficient de civilizat. Nu ştiu 
nici măcar dacă... dacă aş putea fi lord. Dacă oamenii mei 
m-ar dori ca lord. Bunicul meu este mai potrivit, dar el este un 
Allsbrook prin căsătorie şi spune că nu vrea să domnească. 

Ah. Aedion făcu o pauză - gândindu-se. Cuvântul greşit 
sau reacţia greşită îl puteau face pe Ren să tacă pentru totdea- 
una. N-ar fi trebuit să conteze, dar conta, aşa că spuse: 

- Viaţa mea a fost numai război şi moarte în ultimii zece 
ani. Probabil că va fi război şi moarte şi în următorii ani. Dar 
dacă există o zi în care ne vom găsi pacea... 

În numele zeilor, acel cuvânt, acel minunat cuvânt! 

- Va fi o tranziţie ciudată pentru noi toți. Dacă mai con- 
tează, nu văd cum n-ar accepta oamenii din Allsbrook un lord 
care a petrecut ani de zile încercând să distrugă supremaţia 
Adarlanului - un lord care şi-a petrecut anii în sărăcie pentru 
a îndeplini acel vis. 

- Am făcut... anumite lucruri, spuse Ren. Lucruri rele. 

Aedion bănuise asta din momentul în care Ren le dădu 
adresa stabilimentului unde se vindea opiu. 

- Ca noi toţi, spuse Aedion. 

Ca Aelin. Voia s-o spună, dar încă nu dorea ca Ren sau 
Murtaugh sau oricine altcineva să ştie ceva despre ea. Ea sin- 
gură trebuia să-şi spună povestea. 

Aedion ştia că discuţia era pe cale să ia o turnură neplăcută 
când Ren se încordă și întrebă prea pripit: 

- Ce intenţionezi să faci în legătură cu Căpitanul Westfall? 

- În momentul acesta, Căpitanul Westfall îmi este util și îi 
este util reginei noastre. 

- Deci, când nu va mai fi util... 

- Voi decide, atunci când va veni momentul, dacă e lipsit 
de pericol să-l lăsăm în viaţă. 

Ren deschise gura, dar Aedion adăugă: 

- Aşa trebuie să fie. Aşa acţionez eu. 

Chiar dacă ajutase la salvarea vieţii lui Ren şi îi oferise un 
loc unde să stea. 

- Mă întreb ce va gândi regina despre modultău de a acţiona. 

Aedion îi aruncă o privire atât de pătrunzătoare, încât i-ar 
fi pus pe alții pe fugă. Dar el ştia că Ren nu era deosebit de în- 
spăimântat de el, nu după tot ceea ce văzuse și îndurase. Nu 
după ce Aedion ucisese pentru el. 

Aedion spuse: 

- Dacă-i deşteaptă, atunci mă va lăsa să fac ceea ce trebuie 
făcut. Mă va folosi ca pe arma care sunt. 

- Şi dacă doreşte să fie prietena ta? I-ai refuza şi asta? 

- Nu-i voi refuza nimic. 

- Şi dacă te roagă să fii regele ei? 

Aedion îşi dezveli dinţii. 

- Ajunge. 

- Vrei să fii rege? 

Aedion îşi trase picioarele înapoi pe acoperiş şi se ridică. 

- Tot ce vreau, izbucni el, este ca poporul meu să fie liber, 
iar regina mea să-şi recapete tronul. 

- Au ars tronul din corn de cerb, Aedion. Nu mai există un 
tron pentru ea. 

- Atunci îi voi construi eu unul din oasele dușmanilor noştri. 

Ren se crispă când se ridică, fără îndoială pentru că rănile 
încă îl deranjau, şi păstră distanţa. Poate că nu-i era frică, dar 
nu era nici prost. 

- Răspunde la întrebare. Vrei să fii rege? 

- Dacă mi-ar cere-o, n-aş refuza-o. 

Era adevărul. 

- Acesta nu-i un răspuns. 

Ştia de ce îl întrebase Ren asta. Chiar şi Aedion era conştient 
că putea să fie rege - cu legiunea sa şi cu legăturile sale cu fa- 
milia Ashryver, ar fi fost o partidă avantajoasă. Un rege-răz- 
boinic ar fi făcut duşmanii să gândească de două ori. Chiar 
înainte de a începe să li se destrame regatul, auzise zvonuri... 

- Singura mea dorinţă, spuse Aedion, mârâind în fața lui 
Ren, este să o văd din nou. Măcar o dată, dacă numai asta îmi 
vor îngădui zeii. Dacă îmi îngăduie mai mult de-atât, atunci le 
voi mulțumi fiecare zi din viața mea. Dar deocamdată mă 
străduiesc să o văd, ca să ştiu cu siguranță că e reală — că a su- 
pravieţuit. Restul nu-i treaba ta. 

Dispăru pe ușă spre apartamentul de jos, simțind privirea 
lui Ren în spate. 


* 


Taverna era plină ochi de soldații aflați în Adarlan în per- 
misia prin rotație, căldura şi mirosul de trupuri făcându-l pe 
Chaol să-şi dorească să nu-l fi însoţit pe Aedion. Nu mai avea 
unde să se ascundă, acum că el și Aedion erau prieteni de bău- 
tură, cum trâmbiţa generalul ca să audă toată lumea, în timp 
ce soldaţii ovaţionau. 

- Mai bine să ne ascundem sub nasurile tuturor decât să ne 
prefacem, ei? îi murmură Aedion lui Chaol, iar pe masa lor 
pătată şi îmbibată poposi un alt rând de băuturi gratis, oferite 
de un soldat care făcu o plecăciune - o plecăciune adevă- 
rată - în fața lui Aedion. 

- Pentru Lup, spuse soldatul acoperit de cicatrice şi bronzat, 
înainte de a se întoarce la masa lui plină de camarazi. 

Aedion salută bărbatul ridicând cana, obţinând ovaţii 
drept răspuns, iar în rânjetul lui de animal sălbatic nu era 
nimic fals. Lui Aedion nu-i luase mult să găsească soldaţii pe 
care Murtaugh considera că ar trebui să-i chestioneze — soldaţi 
care fuseseră campaţi la unul dintre presupusele puncte de 
origine ale vrăjii. În timp ce Aedion căuta grupul potrivit de 
oameni, Chaol îşi văzuse pe îndelete de îndatoririle lui — care 
acum includeau o listă de candidaţi care să-l înlocuiască, și 
făcutul bagajelor pentru întoarcerea la Anielle. Venise în 
Rifthold cu scuza că trebuie să găsească o companie care să-i 
transporte primul cufăr cu lucruri personale, o sarcină pe care 
în realitate o şi finalizase. Nu voia să se gândească la ce va face 
mama lui atunci când cufărul de cărți va ajunge la Breaslă. 

Chaol nici măcar nu încercă să pară simpatic atunci când 
spuse: 

- Continuă să faci ceea ce faci. 

Aedion se ridică, înălțându-şi cana. De parcă i-ar fi urmărit, 
întreaga sală căzu în tăcere. 

- Soldaţi, spuse el, rece şi blând, serios şi respectuos. 

Se răsuci, ţinând în continuare cana sus. 

- Pentru sângele vostru, pentru cicatricele voastre, pentru 
fiecare îndoitură din scutul vostru şi fiecare ştirbitură din sabia 
voastră, pentru fiecare prieten şi duşman mort în fața voastră... 

Ținând cana ridicată şi mai sus, Aedion își plecă fruntea, 
părul auriu strălucindu-i în lumină. 

- Pentru ce aţi dăruit şi încă veţi mai dărui, vă salut. 

Preţ de o clipă, sala bubui de răgete şi țipete, iar Chaol îşi 
dădu seama ce-l făcea pe Aedion să fie o ameninţare -— ce-l 
făcea zeu pentru oamenii aceştia şi de ce regele îi tolera inso- 
lenţa, cu sau fără inel. 

Aedion nu era un nobil într-un castel, sorbind vin. El era 
metal şi sudoare, stând într-o tavernă jegoasă, bând berea pe 
care o beau şi ei. Că era real sau nu, ei credeau că îi pasă de ei, că 
îi ascultă. Se făleau când îşi amintea numele lor, numele soții- 
lor şi surorilor, şi dormeau liniștiți gândindu-se că el îi con- 
sidera ca fiind fraţii lui. Aedion se asigurase că ei credeau că ar 
lupta şi ar muri pentru ei. Astfel, ei aveau să lupte şi să moară 
pentru el. 

Lui Chaol i se făcu frică, dar nu pentru el. 

Îi era frică de ce urma să se întâmple când Aedion şi Aelin 
aveau să fie din nou împreună. Văzuse în ea acelaşi tăciune 
luminos care îi făcea pe oameni să privească şi să asculte. O 
văzuse întrerupând o întrunire de consiliu, aducând capul 
Consilierului Mullison şi zâmbindu-i regelui din Adarlan, 
fiecare bărbat din sală fiind vrăjit şi împietrit de vârtejul întu- 
necat al spiritului ei. Ei doi împreună, amândoi letali, lucrând 
pentru a construi o armată, pentru a-și incita oamenii... Îi era 
teamă de ceea ce aveau să facă regatului lui. 

Pentru că încă era regatul lui. EI lucra pentru Dorian, nu 
pentru Aelin - nici pentru Aedion. Şi nu ştia care era poziţia 
lui acum. 


x 


- Un concurs! strigă Aedion, aşezat pe bancă. 

Chaol nu se mişcase în lunga, foarte lunga oră în care Aedion 
fusese salutat şi se toastase în cinstea sa de către jumătate din 
bărbaţii din încăpere, fiecare aşteptându-şi rândul pentru a-și 


spune povestea generalului. 

Când Aedion se săturase să fie proslăvit de propriul duş- 
man, cu ochii lui de Ashryver strălucind cu o emoție despre 
care Chaol ştia că își avea originea în ura pe care o purta fiecă- 
ruia şi tuturor din încăpere şi că ei îi mâncau din palmă ca iepu- 
rii, generalul strigă cu glas de leu să se organizeze un concurs. 

Existară câteva sugestii pentru jocuri de băut, însă Aedion 
îşi ridică din nou cana şi se lăsă tăcere. 

- Cel care a călătorit cel mai departe bea gratis. 

Se auziră ţipete: Banjali, Orynth, Melisande, Anielle, 
Endovier, dar atunci... 

- Tăcere, voi toţi! 

Un soldat mai bătrân, cu părul cărunt, se ridică. 

- V-am bătut pe toți. 

Îşi ridică paharul spre general şi scose un pergament de 
sub vestă. 

- Am petrecut cinci ani în Noll. 

În centrul țintei. Aedion bătu în scaunul liber de lângă masă. 

- Atunci tu vei bea cu noi, prietene. 

Încăperea vui din nou de ovaţii. 

Noll. Era un punct pe hartă, în cel mai îndepărtat colț al 
Teritoriilor Pustii. 

Bărbatul se aşeză şi înainte ca Aedion să-i facă semn han- 
giului, în faţa străinului apăru o halbă proaspătă. 

- Noll, zici? îl întrebă Aedion. 

- Comandantul Jensen, legiunea a douăzeci şi cincea, 
domnule. 

- Câţi oameni aveai sub comandă, comandante? 

- Două mii - toţi trimişi înapoi aici luna trecută. 

Jensen sorbi îndelung. 

- Cinci ani, şi s-a terminat uite-aşa. 

şi-şi pocni degetele groase, pline de cicatrice. 

Să înțeleg că Majestatea sa nu v-a dat niciun avertisment? 


MOȘTENITOAREA FOCULUI 375 


- Cu tot respectul datorat, generale... nu ne-a spus nici pe 
dracu. Am primit vorbă că trebuie să ne mutăm pentru că 
veneau forțe proaspete şi nu mai era nevoie de noi. 

Chaol îşi ţinu gura, mulţumindu-se să asculte, aşa cum 
Aedion îi spusese să facă. 

- Pentru ce? Vă trimite să vă alăturaţi altei legiuni? 

- N-am primit vorbă încă. Nu ne-a spus nici măcar cine ne 
ia locul. 

Aedion zâmbi cu toți dinţii. 

- Măcar nu mai eşti în Noll. 

Jensen se uită în băutura lui, dar nu înainte ca umbra din 
ochii omului să fie observată de Chaol. 

- Cum a fost acolo? Neoficial, bineînţeles, preciză Aedion. 

Zâmbetul lui Jensen pierise, iar când își ridică privirea, în 
ochi nu mai avea lumină. 

- Vulcanii sunt activi, așa că este întotdeauna întuneric, 
vedeţi dumneavoastră, din cauza cenuşii care acoperă totul. 
Din cauza gazelor, aveam întotdeauna dureri de cap - uneori 
oamenii o luau razna de la ele. Uneori ne curgea şi sânge din 
nas. Primeam mâncarea o dată pe lună, uneori chiar mai rar 
de atât, în funcţie de anotimp şi de momentul când corăbiile 
puteau să aducă proviziile. Localnicii nu voiau să facă potecă 
printre nisipuri, oricât i-am amenințat şi i-am mituit. 

- De ce? Din lene? 

- Noll nu e mare lucru - doar turnul și orașul pe care l-am 
construit în jurul lui. Vulcanii însă sunt sacri şi, acum zece 
ani, poate puţin mai mult, se pare că noi... nu oamenii mei, 
pentru că nu eram acolo, dar se zvoneşte că regele a dus o le- 
giune la acei vulcani şi a prădat templul. 

Jensen clătină din cap. 

- Localnicii ne scuipau, chiar și pe noi, care nu fuseserăm 
acolo, pentru întâmplarea de atunci. Turnul din Noll a fost 

construit după aceea, iar localnicii l-au blestemat şi pe acesta. 
Aşa că nu eram decât noi. 

- Un turn? întrebă Chaol, cu voce scăzută, iar Aedion se 
încruntă. 

Jensen bău cu sete. 

- Nu că am fi avut voie vreodată să intrăm în el. 

- Oamenii care au înnebunit, spuse Aedion cu jumătate de 
zâmbet pe faţă, ce-au făcut, mai exact? 

Umbrele se întorseseră, iar Jensen privi în jurul lui, nu pen- 
tru a vedea cine asculta, ci aproape de parcă ar fi dorit să poată 
scăpa de conversaţie. Apoi privi din nou la general şi spuse: 

- Rapoartele noastre, generale, spun că i-am omorât - să- 
geţi în gât. Rapid şi curat. Dar... 

Aedion se aplecă mai aproape. 

- De la masa asta nu pleacă niciun cuvânt. 

O clătinare uşoară a capului. 

- Adevărul este că, până să ne pregătim noi arcaşii, oamenii 
care înnebuniseră își spărseseră capul. De fiecare dată, de 
parcă n-ar fi reuşit să-şi scoată durerea din cap. 

Celaena susținea că Roland şi Kaltain se plânseseră de du- 
reri de cap. Poate ca rezultat al magiei regelui utilizată asupra 
lor, poate ca rezultat al puterii lui oribile. Şi ea îi spusese că se 
alese cu o durere îngrozitoare de cap când descoperise tem- 
nițele secrete din subteranul castelului. Temniţe care condu- 
ceau la... 

- La turnul - în care nu vi s-a permis niciodată să intrați? 

Chaol ignoră privirea de avertisment a lui Aedion. 

- Nu exista nicio uşă. Întotdeauna a părut mai mult deco- 
rativ decât practic, dar îl uram - toţi îl uram. Era doar o afuri- 
sită de stâncă neagră. 

La fel ca turnul cu ceas din castelul de cleştar. Construit 
cam în același timp, dacă nu cu vreo câţiva ani mai devreme. 

- La ce bun atâta efort? întrebă Aedion, tărăgănat. O risipă 
de resurse, dacă vreţi să știți părerea mea. 

În ochii omului erau încă foarte multe umbre, pline de po- 
veşti despre care Chaol nu îndrăznea să întrebe. Comandantul 
îşi goli paharul şi se ridică. 

- Nu înţeleg de ce s-au mai chinuit - nici cu Noll, nici cu 
Amaroth. Trimiteam uneori oameni să colinde Marea Apuseană 
cu mesaje de la un turn la altul, aşa că știam că au și ei unul la 
fel. Nici măcar nu ştiam ce dracu' căutăm noi cu toţii acolo. 
Nici măcar nu aveam cu cine lupta. 

Amaroth. Celălalt avanpost şi sursa posibilă, după părerea 
lui Murtaugh, pentru vraja lor. La nord de Noll. Exact la nord 
de Noll. La distanță egală de Rifthold. Trei turnuri din piatră 
neagră, toate trei punctele creând un triunghi echilateral. În 
acest caz, probabil că facea parte din vrajă. 

Chaol urmări cu degetul marginea paharului. Jurase să nu-l 
amestece pe Dorian în treaba asta, să-l lase în pace... 

Nu avea cum să testeze nicio teorie, şi nu voia să se apro- 
pie la mai puţin de trei metri de turnul acela cu ceas. Dar 
poate că teoria putea fi testată pe o scară mai mică, doar pen- 
tru a vedea dacă aveau dreptate cu privire la ce făcuse regele. 
Ceea ce însemna... 

Că avea nevoie de Dorian. 


CAPITOLUL 37 


Pentru Manon şi Cele Treisprezece, urmau două săptămâni 
de antrenamente. Două săptămâni în care trebuiau să se tre- 
zească înainte de zori pentru a parcurge în fugă fiecare dintre 
canioane, pentru a stăpâni traseul acesta ca o unitate. Două 
săptămâni de zgârieturi şi membre sucite, de întâlnire ochi în 
ochi cu moartea, din cauza căderilor sau ciondănelilor balau- 
rilor, ori doar a calculelor prostești. 

Încetul cu încetul, însă îşi dezvoltară instinctele — nu doar 
ca o unitate de luptă, ci şi ca animale de călărit și călăreţi indi- 
viduali. Lui Manon nu-i plăcea gândul că balaurii trebuiau să 
mănânce carnea cu gust groaznic a animalelor crescute în in- 
teriorul muntelui, așa că de două ori pe zi vânau capre de 
munte, năpustindu-se pentru a le smulge de pe versanţi. Nu 
dură mult și vrăjitoarele începură să mănânce ele însele ca- 
prele, construind focuri pripite în trecătorile muntelui pen- 
tru a-şi găti micul dejun şi cina. Manon voia ca niciunul dintre 
ei — animale sau călăreţe - să nu mănânce mâncarea pe care 
le-o dădeau oamenii regelui și să nu guste nici din carnea oa- 
menilor. Dacă mirosea şi avea gust ciudat, erau şanse mari să 
fie ceva în neregulă cu ea. 

Nu știa dacă se datora cărnii proaspete sau din cauza lec- 
ţiilor suplimentare, dar Cele Treisprezece deveneau mai bune 
decât orice sabat. Într-atât, încât Manon le ordonă Celor 

Treisprezece să se retragă atunci când Picioare-galbene se 
adunară pentru a le urmări lecţiile. 

Abraxos încă mai constituia o problemă. Nu îndrăznea să 
treacă Răscrucea cu el, pentru că aripile lui, deşi puţin mai 
puternice, nu erau cu mult mai bune. Nu cât să se încumete să 
plonjeze prin trecătoarea îngustă. Manon măcinase problema 
în fiecare noapte, când Cele Treisprezece se adunau în camera 
ei pentru a-şi compara notițele despre zbor, cu ghearele din 
fier lucindu-le atunci când îşi foloseau mâinile pentru a de- 
monstra cum își învăţaseră balaurii să aterizeze, să decoleze 
sau să facă vreo manevră dificilă. 

Din cauza emoţiilor, erau extenuate. Chiar și înfumuratele 
vrăjitoare din clanul Sânge-albastru nu prea îşi ţineau tempe- 
ramentul în frâu, iar Manon fusese chemată de vreo zece ori 
pentru a aplana certurile. 

Manon profitase de timpul liber ca să se vadă cu Abraxos — 
să-i verifice ghearele şi dinţii din fier, să-l ia cu ea în câteva 
incursiuni suplimentare atunci când toate celelalte dormeau 
deja în paturile lor de campanie. Avea nevoie de cât mai multă 
pregătire cu putință, iar ei îi plăceau liniștea și nemișcarea 
nopții, cu vârfurile argintii de munte şi râul de stele de deasu- 
pra, chiar dacă asta făcea dificil trezitul de a doua zi dimineaţă. 

Așa că, după ce înfruntă mânia bunicii sale, Manon obţinu 
două zile libere pentru clanul Cioc-negru, convingând-o că, 
dacă nu se odihneau, se lăsa cu război în mijlocul sălii de mese, 
iar regele nu avea să mai posede o cavalerie aeriană care să-i 
ducă balaurii în luptă. 

Obţinură două zile pentru somn, pentru alimentaţie şi 
pentru orice alte necesităţi puteau fi satisfăcute de bărbaţii de 
dincolo de munte. Asta făceau destul de multe dintre Cele 
Treisprezece, pentru că le văzuseră pe Vesta, Lin, Asterin și 
gemenele malefice trecând dincolo de punte. 

Manon nu avea să doarmă nici în prima zi și nici într-a 
doua. Nici să mănânce. Sau să se culce cu bărbaţi. 

Nu, voia să-l ducă pe Abraxos în Munţii Ruhnn. 

Fl era deja înşeuat, iar Manon se asigură că Spintecă-Vânt 
era legată strâns de spatele ei atunci când îl încălecă. Coburii 
şeii erau o greutate neașteptată în spatele ei şi îşi notă în me- 
morie să înceapă să le antreneze pe Cele Treisprezece şi pe 
celelalte din sabatul lor cu coburii puşi. Dacă urmau să fie o 
armată, atunci aveau să-și care şi proviziile, aşa cum o făceau 
majoritatea soldaţilor, iar antrenamentul cu greutăţi avea să le 
facă mai iuți pentru când va veni momentul să zboare fără ele. 

- Sunteţi sigură că nu vă pot convinge să nu plecaţi? întrebă 
supraveghetorul atunci când ea se opri la poarta din spate. 
Cunoaşteţi la fel de bine ca mine ce se spune - asta vă va costa. 

- Aripile lui sunt slabe şi, până acum, tot ce am încercat 
pentru a le face mai puternice a eşuat, spuse ea. S-ar putea să 
fie singurul material care să-i peticească aripile şi să susțină 
vânturile. Pentru că nu văd nicio piaţă pe-aproape, bănuiesc 
că trebuie să merg direct la sursă. 

Supraveghetorul aruncă o privire încruntată la cerul ce- 
nuşiu de deasupra. 

- E o zi proastă pentru zbor - vine furtuna. 

- E singura zi pe care o am. 

În timp ce pronunţa cuvintele, își dori să le fi putut lua pe 
Cele Treisprezece în ceruri când avea să lovească furtuna — să 
le antreneze și pentru astfel de condiţii. 

- Fiți atentă şi analizaţi orice ofertă vi se face. 

- Dacă voiam sfatul tău, ţi-l ceream, muritorule, spuse, dar 
în sinea ei recunoscu faptul că avea dreptate. 

Totuşi, Manon îl conduse pe Abraxos dincolo de poartă şi 
în locul lor obişnuit de decolare. Aveau un drum lung de făcut 
azi şi mâine — tocmai până la marginea Munţilor Ruhnn. 

Pentru a găsi mătase de păianjen, şi pe legendarii păian- 
jeni stygieni, mari cât nişte cai şi mai mortali decât otrava, 
care o ţeseau. 


x 


Furtuna se dezlănţui chiar când Manon şi Abraxos zburau 
în jurul platoului apusean al munților Ruhnn. Prin ploaia de 
gheaţă care îi bicuia fața şi îi pătrundea prin toate straturile de 
haine, ea vedea cum ceața coborâse deasupra munților, învă- 
luind mare parte din labirintul accidentat, de un gri cenușiu, 
aflat sub ei. 

Cu vânturile din ce în ce mai puternice şi fulgerele care lo- 
veau în jurul lor, Manon îl puse pe Abraxos să coboare pe 
singura bucăţică de pământ pe care o zări. Aveau să aştepte 
până trecea furtuna, după care urmau să urce în ceruri și să 
scruteze regiunea până ce aveau să-i găsească pe păianjeni. 
Sau măcar indicii despre locul unde sălășluiau - şi se aștepta 
ca indiciile să apară mai ales sub formă de oase. 

Furtuna însă nu voia să se sfârşească şi, deşi ea şi Abraxos 
se strânseră lângă versantul unui colț mic de stâncă, asta nu-i 
proteja deloc. Ar fi preferat să ningă decât ploaia asta ca gheaţa, 
care venea cu un vânt atât de puternic, încât nu putea nici 
măcar aprinde un foc. 

Noaptea căzu repede, din pricina furtunii, iar Manon tre- 
bui să-şi retragă dinţii din fier ca să nu-i mai clănțănească, 
intrându-i în buze. Gluga era inutilă, îmbibată şi lăsând apa 
să-i curgă în ochi, şi până şi Abraxos se încolăcise ca o minge 
pentru a se proteja de furtună. 

O idee prostească, oribilă. Scoase un picior de capră din 
coburi şi i-l aruncă lui Abraxos, care se descolăci suficient cât 
să înghită bucata pe nemestecate, după care îşi reluă poziţia, 
pentru a se proteja de furtună. Se blestemă pentru că fusese 

atât de proastă, înghițindu-şși cina formată din pâine înmuiată 
şi un măr înghețat, apoi ronțăind puțină brânză. 

Merita. Pentru a asigura victoria Celor Treisprezece, pentru 
a fi Aripa Conducătoare, o noapte în furtună nu însemna 
nimic. Trecuse prin clipe mai grele, când fusese prinsă în tre- 
cătorile din munții înzäpeziți şi avea pe ea mai puține straturi 
de haine, nicio cale de ieşire şi rămăsese fără hrană. Supra- 
viețuise unor furtuni din care unele vrăjitoare nu se mai trezi- 
seră, şi tot ar fi preferat oricând zăpada. 

Manon studie labirintul de stâncă din jurul lor. Simţea ochii 
care îi urmăreau - îi observau. Și totuşi, nimeni nu se apropie, 
nimeni nu îndrăzni. Aşa că, după un timp, se încolăci pe o 
parte, precum Abraxos, punând capul şi obrazul spre stâncă, 
şi-şi strânse braţele la piept, cât de tare putu. 

Din fericire, în timpul nopţii ploaia se opri, sau direcţia 
vântului se schimbă, aşa că ploaia nu-i mai lovi în față. După 
aceea putu să doarmă mai bine, dar încă tremura de frig - deşi 
parcă era puţin mai cald. Probabil acele mici puseuri de căl- 
dură şi uscăciune erau cele care o împiedicau să tremure până 
la moarte sau să se îmbolnăvească, îşi dădu ea seama când 
adormi, pentru a se trezi apoi în lumina cenușie a zorilor. 

Când deschise ochii, era în întuneric - întuneric, dar uscat 
şi cald, mulțumită aripii uriașe care o proteja de furtună şi a 
căldurii respirației lui Abraxos, care umplea spaţiul ca un mic 
furnal. El încă mai moțăia - un somn profund, greu. 

Trebui să-i dea jos cristalele de gheaţă de pe aripa întinsă 
înainte ca el să se trezească. 


* 


Furtuna se oprise, iar cerul era de un albastru neîmblânzit — 
suficient de transparent încât trebuiră să încercuiască platoul 
apusean al munţilor Ruhnn o singură dată şi Manon văzu 

ceea ce căuta. Nu doar oase, ci şi copaci învăluiţi în plase de 
un cenușiu prăfos, precum niște văduve în doliu. 

Nu era mătase de păianjen, văzu ea când Abraxos alunecă 
în jos, planând deasupra copacilor. Erau doar plase obişnuite. 

Dacă puteai numi obișnuită o pădure întreagă de munte 
învăluită în plase. Abraxos mârâia din când în când la ceva de 
jos — urme sau şoapte pe care ea nu le putea vedea. Totuşi, ea 
remarcă târâşul dintre ramuri, păianjeni de toate formele şi 
mărimile, de parcă fuseseră cu toţii chemaţi să trăiască sub 
protecţia fraților lor mai puternici. 

Le-a luat jumătate de dimineaţă să găsească peșterile ce- 
nușii de munte care pluteau deasupra pădurii voalate, unde 
oasele erau împrăștiate pe pământ. Se învârtiră de câteva ori, 
apoi îl puse pe Abraxos să aterizeze pe o creastă de stâncă 
aflată în faţa unei deschideri de peşteră, cu versantul din spa- 
tele lor prăbușindu-se în canionul fără apă de sub ei. 

Abraxos se deplasa ca o pisică de munte, legănându-și coada 
dintr-o parte în cealaltă, cercetând peştera. 

Îi arătă spre marginea versantului. 

- Ajunge. Așază-te şi stai locului. Ştii de ce suntem aici. 
Așa că nu strica totul. 

Abraxos pufni, dar se lăsă jos, umplând aerul cu un praf 
cenușiu. Își aşeză coada lungă de-a lungul marginii versantului, 
o barieră fizică între Manon şi abis. Manon îl privi fix un mo- 
ment, înainte ca un râs feminin, de pe altă lume, să plutească 
spre ei dinspre gura peşterii. 

- N-am mai văzut o bestie ca asta de secole. 

Manon nu lăsă să i se citească nimic pe faţă. Lumina era 
suficient de puternică cât dezvăluie ochii antici, nemiloși, care 
pândeau din gura peşterii, şi trei umbre uriașe care pândeau 
în spatele lor. Vocea spuse, acum mai aproape, cu cleştii țăcă- 
nind ca o tobă: 

- Şi au trecut secole de când nu ne-am mai confruntat cu 
Dinţi-de-Fier. 

Neîndrăznind să atingă Spintecă- Vânt, Manon spuse: 

- Lumea se schimbă, sora mea. 

- Sora mea, medită păianjenul. Cred că suntem surori, noi 
două. Două feţe ale aceleiași monede, din acelaşi material 
întunecat. Surori în duh, dacă nu şi în trup. 

Apoi păși în lumina tenebroasă, ceața învolburându-se în 
urma ei ca preumblarea unor suflete fantomă. Era neagră-ce- 
nuşie și destul de mare cât să i se usuce gura lui Manon. În 
pofida mărimii, era construită elegant, picioarele erau lungi și 
catifelate, trupul aerodinamic şi lucios. Strălucitor. 

Abraxos lăsă să-i scape un mârâit slab, dar Manon întinse 
o mână pentru a-l linişti. 

- Înţeleg acum, spuse Manon blând, de ce surorile mele 
Sânge-albastru încă te venerează. 

- Aşa să fie? 

Păianjenul rămase nemișcat, dar cei trei din spatele ei se 
apropiară, tăcuţi şi atenţi, cu numeroșii lor ochi întunecaţi. 

- Cu greu ne amintim de ultima dată când preotesele 
Sânge-albastru şi-au adus sacrificiile pe colinele noastre. 
Chiar ne e dor de ele. 

Manon zâmbi scurt. 

- Mă gândesc eu însămi la câteva daruri pe care mi-ar plă- 
cea să ţi le trimit. 

Un râs uşor, răutăcios. 

- O Cioc-negru, bineînţeles. 

Cei opt ochi mari o cercetară, o sorbiră cu totul din priviri. 

- Părul tău îmi aminteşte de mătase. 

- Presupun că ar trebui să mă simt flatată. 

- Spune-mi cum te cheamă, Cioc-negru. 

- Numele meu nu are importanţă, spuse Manon. Am venit 
să mă târguiesc. 

Se întoarse pentru a-l lăsa la vedere pe vigilentul Abraxos, 
care era concentrat asupra păianjenului uriaș, încordat de la 
vârful nasului până la coada cu vârfuri din fier. 

- Aripile lui au nevoie de întărire. Am auzit legendele și mă 
întrebam dacă mătasea ta nu l-ar putea ajuta. 

- Am vândut mătase comercianților, şi hoţilor, și regilor, pen- 
tru a ţese haine și văluri şi pânze de corabie, dar niciodată aripi. 

- Aş avea nevoie de nouă metri — suluri ţesute, dacă aveți. 

Păianjenul păru să mediteze mai departe. 

- Oamenii şi-au sacrificat şi viața pentru un metru de 
mătase. 

- Spune-ţi preţul. 

- Nouă metri... 

Se întoarse spre cei trei care aşteptau în spatele ei - vlăstarele 
ei, sau favoriţii, sau gărzile ei, Manon nu ştia. 

- Aduceţi sulul. Îl voi inspecta înainte de a spune un preţ. 

Bine. Mergea bine. Se lăsă tăcerea. Cei trei intrară grăbiţi în 
peşteră, iar Manon încercă să nu lovească niciunul dintre pă- 
ianjenii micuţi care i se târau pe cizme, nici să se uite spre 
ochii pe care îi simţea că o urmăresc din peşterile din apro- 
piere, aflate dincolo de viroagă. 

- Ia spune-mi, Cioc-negru, spuse păianjenul, cum ai dat de 
animalul ăsta de călărit? 

- A fost un dar de la regele din Adarlan. Urmează să facem 
parte dintre garda lui, iar după ce se termină misiunea noastră, 
urmează să-i ducem acasă - în Deşerturi. Urmează să ne 
recăpătăm regatul. 

- Ah. Blestemul este desfăcut? 

- Încă nu, dar când vom găsi vrăjitoarea Crochan care poate 
să-l desfacă... 

Avea să savureze acea vărsare de sânge. 

- Un blestem minunat de neplăcut. Ați cucerit pământul, 
numai ca şiretele Crochan să-l blesteme de nu mai poate fi 
folosit. Ai văzut Deșerturile de curând? 

- Nu, spuse Manon. Nu am fost încă acasă. 

- Un neguţător a trecut pe aici cu niște ani în urmă - el 
mi-a spus că acolo s-a instalat un Înalt Rege muritor. Am auzit 
însă un zvon purtat de vânt care spune că a fost detronat de o 
tânără cu păr roșu ca vinul, care își spune acum Înalta Regină. 

Manon se zbârli. Înalta Regină a Deşerturilor, într-adevăr. 
Avea să fie prima pe care urma s-o omoare când se întorcea 
pentru a-și revendica pământul, când în sfârşit avea să îl vadă 
cu ochii ei, să îi simtă mirosurile și să îi cuprindă frumuseţea 
neîmblânzită cu privirea. 

- Un loc ciudat, Deşerturile, continuă păianjenul. Neguţă- 
torul însuşi era de-acolo - un fost formăschimbător. Îşi 
pierduse darurile, ca voi toate, devenite cu adevărat muritoare. 
Era întemnițat într-un trup de bărbat, din fericire, dar nu și-a 
dat seama că, atunci când mi-a vândut douăzeci de ani din 
viaţa sa, o parte dintre darurile lui mi-au fost transmise mie. 
Bineînţeles, nu le pot utiliza, dar mă întreb... Mă întreb cum 
ar fi. Să văd lumea prin ochii voştri frumoși. Să ating un mas- 
cul uman. 

Lui Manon i se ridică părul pe ceafă. 

- Poftim, spuse păianjenul când cei trei se apropiară cu un 
sul de mătase fluturând între ei ca un râu de lumină și culoare. 

Lui Manon i se opri respiraţia. 

- Nu-i minunat? Unele dintre cele mai reușite țesături pe 
care le-am făcut vreodată. 

- Superb, recunoscu Manon. Preţul? 

Păianjenul o privi îndelung. 

- Ce preţ să cer de la o vrăjitoare cu viaţă lungă? Douăzeci de 
ani din durata ta de viață nu e mare lucru, chiar şi cu magia care 
te îmbătrâneşte ca pe o femeie obişnuită, iar visurile tale... ce 
visuri întunecate, oribile, trebuie să fie, Cioc-negru. Nu cred că 
mi-ar plăcea să le mănânc - nu visurile acelea. 

Păianjenul se apropie. 

- Dar ce spui de faţa ta? Ce spui dacă ţi-aș lua frumuseţea? 

- Nu cred că m-aş da în lături dacă mi-ai dori faţa. 

Păianjenul râse. 

- O, nu vreau să spun literalmente să-ţi iau faţa, ci culoarea 
pielii tale, nuanţa ochilor tăi din aur ars. Modul în care părul 
prinde lumina în fire, ca lumina lunii pe zăpadă. Astea ţi l-aş 
lua. Frumuseţea asta ți-ar putea aduce un rege. Poate că dacă 
s-ar întoarce vraja, aş putea să o folosesc pentru trupul meu 
de femeie. Poate că-mi voi câștiga un rege al meu. 

Pe Manon nu o interesa în mod deosebit frumuseţea ei, 
oricât de puternică ar fi fost ca armă, dar nu avea de gând să 
spună asta sau să o ofere fără să se tocmească. 

- Mi-ar plăcea să inspectez mătasea mai întâi. 

- Taie-i un petic, porunci păianjenul celor trei, care aşezară 
cu grijă jos metrii de mătase în timp ce unul tăie din ea un 
pătrat perfect. 

Oamenii uciseseră pentru cantităţi mai mici — şi uite-i cum 
tăiau de parcă ar fi fost lână ordinară. Manon încercă să nu 
se gândească la dimensiunea cleştilor care-i întindeau peti- 
cul. Se apropie de marginea versantului, păşind peste coada 
lui Abraxos, pentru a se uita în soare la mătase. 

Întunericul o îmbrăţișă şi scânteie. Trase de mătase. Flexi- 
bilă, dar puternică precum oţelul. Imposibil de uşoară. Dar... 

- Aici este un defect... Să mă aştept ca și restul să fie 
deteriorat? 

Păianjenul sâsâi, iar pământul bubuicând se apropie. Abraxos 
o opri cu un mârâit de avertisment care îi făcu pe ceilalți trei 
să vină în spatele ei - deci erau, totuşi gărzi. Manon ridică 
peticul în lumină. 

- Uite, spuse Manon, indicând o vinişoară de culoare care 
o străbătea. 

- Asta nu e o imperfecţiune, sări păianjenul. 

Coada lui Abraxos se curbă în jurul lui Manon, ca un scut 
pus între ea şi păianjeni, trăgând-o mai aproape de zidul tru- 
pului lui. 

Manon ridică şi mai sus petecul, înclinându-l spre soare. 

- Uită-te într-o lumină mai bună. Crezi c-o să-mi arunc 
frumuseţea pe o țesătură de mâna a doua? 

- De mâna a doua! spumegă păianjenul. 

Coada lui Abraxos se încordă. 

- Nu - se pare că mă înșel. 

Manon îşi cobori braţele, zâmbind. 

- Se pare că nu sunt în starea de spirit necesară unei târguieli. 

Înainte ca păianjenii, acum aliniaţi de-a lungul marginii 
versantului, să reacționeze, coada lui Abraxos se descolăci ca 
un bici şi îi izbi. 

Zburară în viroagă, ţipând. Manon nu mai pierdu timpul şi 
îşi îndesă restul de mătase în coburii goi. Încălecă pe Abraxos 
şi se avântară în înalt, versantul fiind un loc perfect pentru 
decolare, exact cum plănuise. 

Capcana perfectă pentru monștrii ăia antici. 

Manon îi dădu treizeci de centimetri de mătase suprave- 
ghetorului - acesta așeză cu atenție mătasea pe aripile lui 
Abraxos. Îi rămăsese mătase — multă, în caz că avea să se uzeze 
vreodată - care acum era ferecată în despărţitura cu fund fals 
a unui cufăr. Nu spuse nimănui unde fusese sau de ce aripile 
lui Abraxos luceau acum într-o anumită nuanţă. Asterin ar fi 
ucis-o pentru că își asumase riscul, iar bunica ar fi măcelărit-o 
pe Asterin pentru că nu fusese lângă ea. Manon nu avea chef 
să-şi înlocuiască Aghiotanta şi să găsească o nouă membră 
pentru Cele Treisprezece. 

Odată Abraxos vindecat, Manon îl dusese la gura Colţului 
Nordic pentru a încerca traversarea Răscrucii. Înainte, aripile 
lui fuseseră prea slabe pentru a face saltul — dar cu întăriturile 
din mătase, avea de departe o șansă mai bună. 

Dar riscul rămăsese, de aceea Asterin și Sorrel așteptau în 
spatele ei, deja călare. Dacă lucrurile mergeau rău, dacă Abraxos 
nu se putea ridica sau dacă mătasea ceda, urma să sară - să 
sară departe de el. Să-l lase să moară, în timp ce una dinte ele 
ar fi prins-o în ghearele balaurilor lor. 

Manon nu era foarte fericită cu acest plan, dar era singurul 
mod în care Asterin şi Sorrel ar fi fost de acord să o lase să 
încerce. Deşi Manon era moştenitoarea Cioc-negru, mai cu- 
rând ar fi închis-o într-o vizuină de balauri decât să o lase să 
traverseze Răscrucea fără precauţiile cuvenite. Chiar dacă se 

simțea tentată să le numească slabe de inimă și să le dea bătaia 
pe care o meritau, trebuia să recunoască faptul că aveau drep- 
tate. Tensiunile erau mai puternice ca oricând și o credea pe 
moștenitoarea Picioare-galbene capabilă să-i provoace o spe- 
rietură lui Abraxos în timpul traversării. 

Manon dădu din cap pentru a le arăta Aghiotantei și celei 
de A Doua Aghiotante că era pregătită, apoi se apropie de ani- 
malul ei. Nu se adunaseră prea multe vrăjitoare, dar Iskra era 
pe platforma de vizionare, zâmbind slab. Manon verifică încă 
o dată pintenii, şaua şi frâiele, cu Abraxos încordat şi mârâind. 

- Să mergem, îi ceru ea, trăgând hăţurile pentru a-l duce 
puțin mai în față, pentru a-l încăleca. 

Încă mai avea suficient spaţiu pentru lansare - şi, cu aripile 
lui, ştia că va fi bine. Făcuseră plonjări bruște şi salturi dificile 
şi înainte, dar Abraxos refuza să se miște. 

- Acum, ridică ea vocea la el, trăgând dârlogii cu putere. 

Abraxos întoarse un ochi la ea şi mârâi. Îl lovi uşor pe 
obrazul acoperit cu piele. 

- Acum. 

Picioarele din spate se înfipseră în pământ şi-şi strânse ari- 
pile pe lângă corp. 

- Abraxos. 

Se uită la Răscruce, apoi la ea, cu ochii măriți de spaimă. 
Pietrificat — cu adevărat îngrozit. Animal inutil, prost şi laş. 

- Încetează, spuse ea, înaintând pentru a încăleca. Aripile 
tale sunt bine acum. 

Se întinse pentru a-l mângâia pe pulpă, dar el se trase îndărăt, 
pământul cutremurându-se sub greutatea trupului său, când se 
lăsă să cadă. În spatele ei, Asterin şi Sorrel murmurară către 
animalele lor, care se trăseseră înapoi și mârâiau la Abraxos, şi 
unul la celălalt. 

Dinspre platforma de vizionare se auzi un râs uşor, iar 
Manon își încleştă dinţii. 

- Abraxos. Acum. 

Întinse din nou mâna spre șa. 

EI dădu înapoi, izbindu-se de zid şi făcându-se mic. 

Unul dintre oameni aduse un bici, dar ea îl opri cu un gest 
al mâinii. 

- Să nu mai faci niciun pas, sări ea, cu ghearele din fier 
ieşite din teacă. Loviturile de bici îl vor face pe Abraxos să se 
simtă şi mai rău. 

Se întoarse spre balaurul ei. 

- Tu, laş bicisnic, şuieră ea către animal, arătând spre 
Răscruce. Treci înapoi la linia de plecare. 

Abraxos o înfruntă, refuzând să cedeze. 

- Treci la locul tău, Abraxos! 

- Nu te poate înțelege, spuse încet Asterin. 

- Ba da, el... şi Manon nu mai termină ce voia să spună. 

Nu le spusese încă teoria asta, nu încă. Se întoarse spre balaur. 

- Dacă nu mă lași să urc în şa şi să fac saltul acesta, va tre- 
bui să te întemniţez în cea mai întunecată și cea mai mică 
groapă din muntele acesta blestemat. 

El îşi arătă dinţii. Îşi arătă şi ea dinţii. 

Concursul de privit fix dură un minut întreg. Un minut 
umilitor, exasperant. 

- Bine, îi aruncă ea şi se îndepărtă de animal. 

Era o pierdere de timp. 

- Încuiaţi-l undeva unde să se simtă cât se poate de rău, îi 
spuse ea supraveghetorului. Nu va ieşi de acolo până când nu 
va fi dispus să facă traversarea. 

Supraveghetorul căscă gura, iar Manon pocni din degete 
spre Asterin şi Sorrel pentru a le semnaliza să descalece. Nu, 
nimeni nu avea să o ierte pentru asta - nici bunica ei, nici 

vrăjitoarele Picioare-galbene, nici Iskra, care deja îşi croia 
drum spre ea traversând podeaua gropii. 

- De ce nu rămâi, Manon? o întrebă Iskra. I-aş putea arăta 
balaurului tău cum se procedează. 

- Nu te opri, îi murmură Sorrel lui Manon, dar nu avea 
nevoie să i se aducă aminte. 

- Se spune că nu animalele sunt problema, ci călăreţii, con- 
tinuă Iskra, suficient de tare cât s-o audă toată lumea. 

Manon nu se întoarse. Nu voia să-i vadă când aveau să-l 
ducă pe Abraxos la poartă, în gaura unde aveau să-l încuie. 
Animal prost şi inutil. 

- Deşi, spuse Iskra gânditoare, poate că balaurul tău are 
nevoie de puţină disciplină. 

- Să mergem, încercă să o convingă Sorrel, ţinându-se 
foarte aproape de Manon. 

Asterin mergea la un pas în urma lor, păzindu-i spatele lui 
Manon. 

- Dă-mi aia, lătră Iskra la cineva. Îi trebuie doar impulsul 
corect. 

În spatele lor se auzi pocnitura unui bici şi un urlet - de 
durere şi de teamă. 

Manon se opri brusc. 

Abraxos se făcuse mic lângă zid. 

Iskra stătea în fața lui, cu biciul însângerat de la linia pe 
care i-o crestase pe față, cât pe ce să-i atingă ochii. Dinţii din 
fier îi străluceau puternic, iar Iskra îi zâmbi lui Manon, ridi- 
când din nou biciul şi lovind. Abraxos ţipă. 

Asterin şi Sorrel nu fură suficient de rapide încât să o oprească 
pe Manon, care se aruncă şi o trânti la pământ pe Iskra. 

Cu dinţii şi ghearele scoase, se rostogoliră pe podeaua 
murdară, plesnind, zgâriind şi muşcând. Lui Manon i se păru 
că urlă, atât de puternic, încât sala se cutremură. Simţi picioare 

care o izbeau în stomac, forța loviturii Iskrei tăindu-i 
răsuflarea. 

Manon lovi pământul, scuipă o gură de sânge albastru şi se 
ridică într-o clipită. Moştenitoarea Picioare-galbene lovi cu 
mâna cu degete terminate în fier, o lovitură care ar fi putut tăia 
prin os şi carne. Manon se feri şi o aruncă pe Iskra pe stânca 
neiertătoare. 

Iskra gemu, acoperind strigătele vrăjitoarelor agitate, iar 
Manon îi trase un pumn în faţă. 

Articulațiile îi urlară de durere, dar nu putea vedea decât bi- 
ciul acela, durerea şi teama din ochii lui Abraxos. Manon dădu 
înapoi, iar lovitura îi tăie gâtul. Nu simţi împunsătura sau pâ- 
râiașul cald de sânge. Îşi trase pumnul, cu genunchiul împin- 
gând puternic în pieptul Iskrei şi lovi. Din nou. Şi din nou. 

Îşi ridică pumnul care o durea încă o dată, dar simți mâini 
care o ţineau de încheieturi, de braţe, trăgând-o deoparte. 
Manon încercă să le sfâşie, încă urlând, un sunet fără cuvinte 
şi fără sfârşit. 

- Manon! îi mugi Sorrel în ureche, cu ghearele înfipte în 
umărul ei — nu suficient de tare cât să-i provoace răni, dar su- 
ficient cât s-o facă să se oprească, să-şi dea seama că erau vră- 
jitoare peste tot, în groapă şi pe platforma de vizionare, căs- 
când gura. Cu sabia ridicată, Asterin stătea între ea şi... Iskra, 
întinsă pe pământ, cu faţa însângerată şi umflată, alături de 
Aghiotanta ei cu sabia ridicată, pregătită să o întâmpine pe 
cea a lui Asterin. 

- E bine, spuse Sorrel, strângând-o mai puternic. Abraxos 
e bine, Manon. Uită-te la el. Uită-te la el şi-o să vezi că e bine. 

Respirând pe gură, pentru că nările îi erau astupate cu sânge, 
Manon se supuse şi îl văzu pe Abraxos ghemuit, cu ochii mari 
fixaţi asupra ei. Sângele din rană deja i se închegase. 

Iskra nu se mişcase un milimetru de unde o aruncase Manon 
pe podea, dar Asterin și cealaltă Aghiotantă mârâiau, gata să 
se lanseze într-o nouă luptă, care ar fi putut sfâșia muntele. 

Destul. 

Manon se scutură din strânsoarea mâinii lui Sorrel. Toată 
lumea tăcu până când Manon își şterse cu dosul încheieturii 
nasul și gura însângerate. Iskra mârâi de pe podea, sângele din 
nasul spart curgându-i pe buza tăiată. 

- Dacă-l mai atingi vreodată, spuse Manon, îţi beau mă- 
duva din oase. 


x 


Moștenitoarea Picioare-galbene mai luă o bătaie în noaptea 
aceea de la mama ei, în sala de mese - plus două lovituri de 
bici pentru loviturile pe care i le dăduse lui Abraxos. I le ofe- 
rise lui Manon, dar Manon refuzase sub pretextul indiferenţei. 

De fapt, braţul îi era prea ţeapăn şi prea lovit pentru a putea 
să utilizeze biciul. 

Manon tocmai intrase în cuşca lui Abraxos a doua zi, cu 
Asterin pe urmele ei, când moștenitoarea Sânge-albastru apă- 
ru la intrarea spre scări, cu Aghiotanta ei cu părul roşu ur- 
mând-o. Manon, cu faţa încă umflată și ochii frumos învineţiți, 
salută vrăjitoarea cu o mişcare a capului. Acolo jos mai erau 
câteva vizuini, deși rareori întâlnea pe cineva, şi în niciun caz 
nu pe cele două moștenitoare. 

Dar Petrah se opri în dreptul gratiilor și atunci observă 
Manon piciorul de capră din brațele Aghiotantei ei. 

- Am auzit că bătaia a fost memorabilă, spuse Petrah, păs- 
trând o distanță respectuoasă față de Manon și de uşa deschisă 
a vizuinii. 

Petrah zâmbi uşor. 

- Iskra arată mai rău. 

Manon ridică din sprâncene, deşi mişcarea îi provocă durere. 

Petrah întinse o mână Secundei, iar vrăjitoarea îi plasă pi- 
ciorul de capră. 

- Am auzit şi că tu, Cele Treisprezece şi portanţii voştri nu 
mâncaţi decât carnea de la animalele pe care le prindeţi. Keelie 
a mea a prins asta în zborul nostru de dimineaţă. Voia s-o 
împartă cu Abraxos. 

- Nu accept carne de la clanurile rivale. 

- Suntem noi rivale? întrebă Petrah. Credeam că Regele 
din Adarlan ne-a convins să zburăm din nou sub acelaşi steag. 

Manon inspiră profund. 

- Ce vrei? Am antrenament în zece minute. 

Aghiotanta lui Petrah se zbârli, dar moștenitoarea zâmbi. 

- Ți-am spus — Keelie a mea voia să-i dea asta lui. 

- O! Ţi-a spus ea? rânji Manon. 

Petrah ridică fruntea. 

- Ție balaurul tău nu-ţi vorbeşte? 

Abraxos o urmărea cu aceeaşi atenţie precum celelalte 
vrăjitoare. 

- Ei nu vorbesc. 

Petrah dădu din umeri, bătându-se uşor cu mâna pe inimă. 

- Oare? 

Şi lăsă piciorul de capră, dispărând în întunericul aspru al 
vizuinilor. 

Manon aruncă la o parte bucata de carne. 


CAPITOLUL 39 


- Spune-mi cum ai învățat să faci tatuaje. 

- Nu. 

Aplecată peste masa din lemn din camera lui Rowan, la o 
noapte după întâlnirea lor cu arătarea din lac, Celaena ridică 
privirea de la acul cu mâner din os pe care îl ţinea deasupra 
încheieturii lui. 

- Dacă nu-mi răspunzi la întrebări, poate fac vreo greşeală 
şi... 

Cobori acul de tatuaj aproape de braţul lui bronzat şi mus- 
culos, pentru a-i arăta ce s-ar putea întâmpla. Spre surpriza 
ei, Rowan lăsă să-i scape un pufnet care ar fi putut fi luat drept 
un hohot de râs. Ea îşi imagină că era un semn bun faptul că 
o rugase să-l ajute să-şi coloreze anumite părți ale brațului la 
care nu putea ajunge singur; tatuajul din jurul încheieturii 
trebuia re-colorat, acum că arsurile pe care ea i le provocase 
dispăruseră. 

- Ai învăţat de la cineva? Maestru şi ucenic, toate astea? 

EI îi aruncă o privire mai curând neîncrezătoare. 

- Da, maestru şi ucenic şi toate alea. Pe câmpurile de luptă, 
aveam un comandant care obişnuia să-şi tatueze numărul de 
inamici ucişi. Uneori scria toată istoria bătăliei. Toţi soldaţii 
tineri erau îndrăgostiți de chestia asta şi l-am convins să mă 
înveţe. 

- Cu farmecul tău legendar, bănuiesc. 

Asta îi provocă cel puţin jumătate de zâmbet. 

- Umple locurile unde eu... 

Urma un șuierat când luă acul şi ciocănelul şi făcu încă un 
semn întunecat, sângerând, în pielea lui. 

- Bun. Asta e adâncimea corectă. 

Cu trupul lui de nemuritor care se însănătoșea repede, cer- 
neala lui Rowan era amestecată cu sare şi pilitură de fier, pen- 
tru ca vraja din sângele lui să nu şteargă tatuajul. 

Se trezise în acea dimineaţă simțind... claritate. Mâhnirea şi 
durerea încă erau acolo, zvârcolindu-se în ea, dar pentru prima 
dată după mult timp, simţea că poate vedea. Că poate respira. 

Concentrându-se pentru a-şi menţine mâna fermă, făcu 
încă un semn mic, apoi încă unul. 

- Povesteşte-mi despre familia ta. 

- Povestește-mi tu despre a ta, şi-ţi povestesc şi eu despre 
a mea, spuse el printre dinţii încleștaţi, în timp ce ea continua 
să lucreze. 

O instruise minuţios înainte de a o lăsa să-şi împlânte acele 
în pielea lui. 

- Bine. Părinţii tăi trăiesc? 

O întrebare prostească şi periculoasă, dat fiind ceea ce se 
întâmplase cu perechea lui, dar pe chipul său nu văzu durere 
când clătină din cap. 

- Părinţii mei erau foarte bătrâni când m-au conceput. 

Nu bătrâni în sensul uman, înţelese ea. 

- Am fost singurul copil în mileniile lor de relaţie. Au pierit în 
Lumea de Dincolo înainte ca eu să împlinesc douăzeci de ani. 

Înainte ca ea să poată aprofunda modul acesta interesant şi 
diferit de a descrie moartea, Rowan spuse: 

- Tu nu ai fraţi sau surori. 

Se concentră asupra lucrului, lăsând un cârcel firav de amin- 
tire să o inunde. 

- Mama mea, mulțumită eredității ei Fae, a avut probleme 
mari cu sarcina. Când să nască, a încetat să respire. Spuneau 
că voinţa tatălui meu a fost cea care a ţinut-o legată de lumea 
asta. Nu știu dacă ar mai fi putut rămâne însărcinată după asta. 
Aşa că, fără fraţi sau surori. Dar... 

În numele zeilor, ar fi trebuit să-şi ţină gura. 

- Dar am avut un văr. Era cu cinci ani mai mic decât mine 
şi ne băteam și ne iubeam ca fraţii. 

Aedion. Nu mai rostise cu voce tare numele acesta de zece 
ani. Dar îl auzise, îl citise în documente. Se văzu obligată să 
pună jos acul şi ciocănelul şi să-şi flexeze degetele. 

- Nu ştiu ce s-a întâmplat, dar au început să-i rostească nu- 
mele - numele unui general foarte competent din armata regelui. 

Îl dezamăgise atât de crunt pe Aedion, încât nu se putea ho- 
tări dacă să-l învinovăţească sau să-l deteste pentru ce devenise. 
Evitase să afle detalii despre ce făcuse el mai exact, în Nord în 
toți aceşti ani. Aedion fusese extrem de loial Terrasenului pe 
când era copil. Nu voia să ştie ce fusese forțat să facă, ce i se 
întâmplase de se schimbase așa. Doar norocul sau soarta, sau 
ceva cu totul diferit, îi împiedicase să se întâlnească în castel. 
Pentru că nu numai că ar fi recunoscut-o, dar dacă ar fi ştiut 
ce făcuse cu viaţa ei... probabil că ura lui ar fi făcut ca privirea 
lui Rowan să pară plăcută. 

Trăsăturile lui Rowan erau acoperite de o mască gânditoare, 
când ea spuse: 

- Cred că o întâlnire cu verișorul meu după toate astea ar 
fi cel mai rău lucru care s-ar putea întâmpla - mai rău decât o 
înfruntare cu regele. 

Nimic din ce-ar fi spus sau ar fi făcut n-ar fi fost o scuză pen- 
tru ceea ce ea devenise în timp ce regatul lor cădea în ruină, 
iar poporul era măcelărit sau înrobit. 

- Continuă-ţi lucrul, spuse Rowan, arătând cu bărbia spre 
instrumentele care așteptau în poala ei. 

Se supuse, iar el şuieră din nou la prima pișcătură. 

- Crezi, spuse el după un moment, că verișorul tău te-ar 
ucide, sau te-ar ajuta? O armată ca a lui ar putea schimba 
soarta războiului. 

Un fior rece îi cobori pe şira spinării la auzul acelui cu- 
vânt - război. 

- Nu știu ce părere ar avea despre mine sau cui i-ar jura cre- 
dință. Şi aş prefera să nu aflu. Niciodată. 

Deşi ochii lor erau identici, moştenirile de sânge le erau sufi- 
cient de îndepărtate cât să audă slujitorii și curtierii punându-și 
întrebări despre utilitatea unei uniuni Galathynius-Ashryver. 
Ideea era rizibilă acum, după cum fusese şi cu zece ani în urmă. 

- Tu ai verişori? întrebă ea. 

- Prea mulţi. Descendenţa Morei a fost întotdeauna cea mai 
larg răspândită, iar verișorii mei băgăreţi şi bârfitori fac ca vi- 
zitele mele la Doranelle... să fie dezagreabile. 

Ea zâmbi uşor, gândindu-se la spusele lui. 

- Probabil că te-ai înţelege bine cu verişorii mei, rosti el. În 
special cu băgăreţii. 

Ea se opri o clipă din tatuare şi-i strânse mâna suficient de 
tare cât să rănească pe oricine, în afara unui nemuritor. 

- Tocmai tu vorbeşti, prinţe. În viața mea nu mi s-au pus 
atâtea întrebări. 

Nu era întru totul adevărat, dar nici chiar o exagerare. Ni- 
meni nu-i pusese vreodată aceste întrebări, și nu dăduse 
nimănui răspunsurile. 

El își dezveli dinţii, deși ea ştia că n-o făcuse intenționat, și 
aruncă o privire plină de înţeles spre încheietură. 

- Grăbeşte-te, prinţesă. Vreau să mă culc la un moment dat, 
înainte de ivirea zorilor. 

Ea îşi folosi mâna liberă pentru a face un gest deosebit de 
vulgar, iar el îi prinse mâna, cu dinții încă la vedere. 

- Nu e chiar un gest regal din partea ta. 

- Atunci, e bine că nu sunt regină, nu-i aşa? 

Dar el refuză să-i dea drumul la mână. 

- Ai jurat să eliberezi regatul prietenei tale şi să salvezi lu- 
mea -iar acum nu te gândeşti nici măcar la propriile-i pămân- 
turi. Ce te sperie în a-ţi cere drepturile căpătate prin naştere? 
Regele? Să te confrunţi cu tot ce a mai rămas din Curtea ta? 

Îşi ţinea fața atât de aproape de a ei, încât putea vedea 
punctele cafenii din ochii lui verzi. 

- Dă-mi un singur motiv valabil pentru care nu-ţi revendici 
tronul. Un singur motiv bun, şi n-o să mai vorbesc niciodată 
despre asta. 

Ea cântări onestitatea din privirea lui, din respiraţia lui, şi 
spuse: 

- Pentru că dacă eliberez Eyllwe şi distrug regele în chip de 
Celaena, pot pleca oriunde după aceea. Coroana... coroana 
mea este doar încă o pereche de cătuşe. 

Era egoist şi oribil, dar era adevărat. Cu mult timp în urmă, 
Nehemia spusese același lucru - era dorinţa ei cea mai arză- 
toare şi mai egoistă să fie un om neobişnuit, fără greutatea 
coroanei ei. Să fi ştiut prietena ei cât de profund aveau să 
rezoneze aceste cuvinte în inima ei? 

Aşteptă mustrarea, o văzu mocnind în ochii lui Rowan, dar 
el se mulțumi să spună încet: 

- Ce vrei să spui, cu încă o pereche de cătuşe? 

Îşi slăbi strânsoarea pentru a dezvălui cele două benzi sub- 
tiri de cicatrice care îi înconjurau încheieturile. Buzele i se 
strânseră, iar ea îşi trase brusc încheietura înapoi atât de pu- 
ternic, încât el îi eliberă mâna. 

- Nimic, spuse ea. Lui Arobynn, stăpânul meu, îi plăcea să 
le folosească la antrenamente din când în când. 

Arobyn n-o legase în lanțuri pentru a o învăța cum să se 
elibereze, dar cătuşșele de la Endovier fuseseră realizate având 
în minte oameni ca ea. Doar după ce i le-a îndepărtat Chaol, 
a putut scăpa ea. 

Nu voia ca Rowan asta să ştie - nimic din toată povestea. 
Mânia şi ura le putea suporta, dar mila... Şi nu putea vorbi 
despre Chaol, nu-i puteaexplica lui Rowan cum îi reconstruise 
inima, ca după aceea să i-o sfărâme din nou, nu fără să-i ex- 
plice episodul Endovier. Nu fără să-i explice cum într-o zi, nu 
se ştie cât de îndepărtată, avea să se întoarcă la Endovier pen- 
tru a-i elibera pe toţi, toţi sclavii de acolo, chiar de avea să-i 
descătuşeze pe toți de una singură. 

Celaena îşi văzu în continuare de treabă, iar faţa lui Rowan 
rămase încordată — de parcă îi putea mirosi jumătatea de adevăr. 

- De ce ai stat cu Arobynn? 

- Ştiam că îmi doresc două lucruri: mai întâi, să dispar din 
lume şi să mă ascund de dușmanii mei, dar... ah. 

Îi era greu să-l privească în ochi. 

- Dar cel mai mult voiam să mă ascund de mine însămi. 
Mă convinsesem că ar trebui să dispar, pentru că al doilea lucru 
pe care-l doream, chiar şi atunci, era să fiu capabilă ca într-o 
bună zi să... rănesc oamenii așa cum mă răniseră și ei pe mine. 
Şi s-a demonstrat că eram foarte bună la asta. Dacă m-ar fi 
alungat, ori aş fi murit, ori aş fi sfârşit printre rebeli. Dacă aş 
fi crescut cu ei, probabil că aş fi fost găsită de rege şi măcelă- 
rită, sau aș fi crescut urând atât de profund, că aş fi început de 
copilă să ucid soldaţi Adarlanieni. 

Rowan ridică o sprânceană, iar ea plescăi dezaprobator din 
limbă. 

- Credeai c-o să-mi revărs întreaga viață la picioarele tale 
din prima clipă când te-am întâlnit? Sunt sigură că tu ai mai 
multe poveşti decât mine, așa că n-o mai face pe surprinsul. 
Poate că ar trebui să ne apucăm din nou să ne batem măr. 

Ochii lui străluciră cu o intenţie aproape prădătoare. 

- O, nicio şansă, prinţesă. Poţi să-mi spui ce vrei, când vrei, 
dar cale de întoarcere nu mai e. 

Ea îşi ridică din nou instrumentele. 

- Sunt sigură că prietenii adoră să te aibă în preajmă. 

Un zâmbet de fiară, apoi o prinse de bărbie — nu suficient 
de tare cât s-o rănească, dar suficient de hotărât cât s-o facă să 
se uite la el. 

- În primul rând, șopti el, nu suntem prieteni. Încă te antre- 
nez, iar asta înseamnă că eşti în continuare sub comanda mea. 

Probabil că străfulgerarea de durere era evidentă, pentru că 
el se apropie şi mai mult, iar strânsoarea pe bărbie se accentuă. 

- În al doilea rând - ce suntem, ce e asta? Nici eu nu mi-am 
dat seama încă. Așa că, dacă eu îţi las spaţiul necesar pentru 
a-ţi da seama singură, atunci ai face bine să mi-l laşi şi tu. 

Ea îl studie o clipă, respiraţiile lor întrepătrunzându-se. 

- De acord, spuse ea. 


CAPITOLUL 40 


- Spune-mi cea mai mare dorinţă a ta, murmură Dorian în 
părul Sorschăi, împletindu-şi degetele cu ale ei, minunân- 
du-se de catifelarea pielii ei arse de soare pe bătăturile lui. 
Mâini atât de frumoase, ca nişte porumbiţe în doliu. 

Ea zâmbi cu obrazul pe pieptul lui. 

- Nu am o dorinţă supremă. 

- Mincinoaso. 

El o sărută pe păr. 

- Eşti cea mai mare mincinoasă din lume. 

Ea se întoarse spre fereastra dormitorului lui, lumina dimi- 
neţii făcându-i părul întunecat să strălucească. Trecuseră 
două săptămâni de la noaptea când îl sărutase, şi două săptă- 
mâni de când începuse să se furişeze aici sus, după ce întregul 
castel adormea. Împărţeau patul, deşi nu așa cum și-ar fi dorit 
el, iar el detesta furişatul şi faptul că se ascundeau. 

Dacă erau descoperiţi, ea şi-ar fi pierdut poziţia. Cu el, 
fiind cine era... putea să aibă o groază de necazuri doar pentru 
că era asociată cu el. Mama lui putea face cumva să fie expe- 
diată undeva departe. 

- Spune-mi, spuse el din nou, aplecându-se pentru a-i fura 
un sărut. Spune-mi și ţi-o îndeplinesc. 

Întotdeauna fusese generos cu iubitele lui. De obicei le dădea 
daruri pentru a le împiedica să se plângă atunci când își pierdea 
interesul pentru ele, dar de data aceasta, chiar îşi dorea să-i facă 

daruri. Încercase să-i dăruiască bijuterii şi veşminte, dar ea le 
refuzase pe toate. Aşa că încercase să-i dăruiască ierburi greu 
de procurat, cărți şi instrumente speciale pentru camera ei de 
lucru. Ea încercase să le refuze şi pe acestea, dar o convinsese 
repede - de cele mai multe ori, prin sărutări. 

- Şi dacă ţi-aș cere luna de pe cer? 

- Atunci aș începe să mă rog la Deanna. 

Ea surâse, dar zâmbetul lui Dorian se șterse. Deanna, Zeița 
Vânătorii. De obicei încerca să nu se gândească la Celaena, 
Aelin - indiferent cine era ea. Încerca să nu se gândească la 
Chaol și la minciuna lui, sau la Aedion și la trădarea sa. Nu 
dorea să aibă nimic de-a face cu aceste lucruri, nu acum, că o 
avea pe Sorscha alături. Fusese nebun o dată, şi jurase că avea 
să facă lumea fărâme pentru Celaena. Un băiat îndrăgostit de 
un foc sălbatic — sau care credea că e îndrăgostit. 

- Dorian? 

Sorscha se trase îndărăt pentru a-i studia faţa. Îl privea așa 
cum o surprinsese odată pe Celaena uitându-se la Chaol. 

Fl o sărută din nou, blând şi prelung, iar trupul ei se topi 
într-al lui. Savură catifelarea pielii ei, sub mâna care îi mângâia 
braţul. Ea tresări, trăgându-se înapoi. 

- Trebuie să plec. Am întârziat. 

Fl gemu. Era într-adevăr aproape ora micului dejun - și dacă 
nu pleca acum, ar fi fost văzută. Se strecură din îmbrăţișarea lui 
şi se îmbrăcă, iar el o ajută să-şi lege baretele la spate. Totdeauna 
pe furiș — așa trebuia să fie viața lui? Nu doar femeile pe care le 
iubea, dar și harul lui magic, gândurile lui adevărate... 

Sorscha îl sărută şi era deja la ușă, cu o mână pe mâner. 

- Cea mai mare dorinţă a mea, spuse ea cu un zâmbet mic, 
este să am o dimineaţă în care să nu trebuiască să fug pe ușă la 
primul semn al zorilor. 

Înainte ca el să poată spune ceva, ea dispăru. 

Nu ştia ce-ar fi putut să-i spună sau să facă, pentru a-i înde- 
plini dorinţa. Sorscha avea obligaţiile ei, ca şi el. 

Dacă ar fi fugit pentru a fi cu ea, dacă şi-ar fi înfruntat tatăl, 
dacă harul magic i-ar fi fost descoperit, atunci fratele lui ar fi 
devenit moștenitor, iar gândul că Hollin ar fi putut fi rege 
într-o zi... Ce ar fi făcut el lumii lor, în special cu puterile tată- 
lui lor... Nu, Dorian nu-şi permitea luxul de a alege, pentru că 
nu exista nicio opţiune. Era legat de coroana sa şi avea să fie 
până în clipa morţii. 

Se auzi o bătaie la ușă, iar Dorian zâmbi, întrebându-se 
dacă nu s-o fi întors Sorscha. Zâmbetul îi dispăru când se des- 
chise uşa. 

- Trebuie să discutăm, spuse Chaol din prag. 

Dorian nu-l văzuse de săptămâni întregi, și totuşi - prie- 
tenul lui arăta mai bătrân. Extenuat. 

- Nu-ţi mai baţi capul cu politețurile? spuse Dorian, trân- 
tindu-se pe canapea. 

- Oricum, n-aş avea nicio şansă cu tine. 

Chaol închise uşa în urma lui şi se sprijini de ea. 

- Fă-mi pe plac. 

- Îmi pare rău, Dorian, spuse blând Chaol. Mai mult decât 
îți poţi imagina. 

- Îţi pare rău de minciuna care ne-a costat, pe mine, pe tine 
— şi pe ea? Ți-ar mai fi părut rău dacă n-ai fi fost prins? 

Chaol își încordă maxilarul. Poate că Dorian era nedrept, 
dar nu-i păsa. 

-Îmi pare rău pentru toate, spuse Chaol. Dar... am încercat 
să repar totul. 

- Şi cum rămâne cu Celaena? Lucrezi cu Aedion ca să mă 
ajute, sau ca să o ajute? 

- Pe amândoi. 

- Încă o mai iubeşti? 

Nu ştia de ce îi păsa, de ce era important. 

Chaol închise ochii pentru o clipă. 

- O parte din mine o va iubi întotdeauna, dar a trebuit s-o 
scot din castel, pentru că era prea periculos şi ea era... ceea ce 
devenea... 

- Nu devenea altceva decât ceea ce fusese întotdeauna şi 
avusese întotdeauna puterea să fie. Doar că, în sfârşit, vedeai 
şi tu. Și odată ce ai văzut acea parte a ei... spuse Dorian cu 
voce joasă. 

De-abia acum, când apăruse Sorscha, înţelegea ce înseam- 
nă dragostea. 

- Nu poţi alege anumite părţi ale ei pe care să le iubeşti. 

Îşi dădu seama că îi era milă de Chaol. Inima îl durea pen- 
tru el, pentru tot ceea ce Chaol conștientizase în ultimele luni. 

- Aşa cum nu poți alege ce părți din mine să accepți. 

- Dar nu fac asta... 

- Ba chiar o faci. Dar ce-i făcut e bun făcut, Chaol, şi nu e 
cale de întoarcere, indiferent cât de mult te-ai strădui să schimbi 
lucrurile. Îți place sau nu, ai jucat un rol în faptul că am ajuns 
cu toţii în acest punct. Tu ai adus-o pe calea asta, obligată să 
dezvăluie ce este şi cine este, forțată să decidă într-o direcţie 
sau alta. 

- Crezi că am vrut să se întâmple asta? 

Chaol îşi desfăcu larg braţele. 

- Dacă aş putea, aş face totul la loc aşa cum era. Dacă ar 
depinde de mine, ea n-ar fi regină, iar tu n-ai avea harul magic. 

- Bineînţeles - bineînţeles că tu consideri că harul magic 
este o problemă. Și bineînţeles că îți doreşti ca ea să nu fie ceea 
ce este. Pentru că, de fapt, tu nu te temi de lucrurile alea, nu-i 
aşa? Nu - te temi de ceea ce reprezintă ele. Schimbarea. Dar 
dă-mi voie să-ţi spun, şi Dorian inspiră, cu harul magic lică- 
rind şi apoi dispărând într-o străfulgerare de durere, lucrurile 

s-au schimbat cu adevărat. Şi s-au schimbat din cauza ta. Am 
har magic - nu se poate desface asta, nu pot scăpa de el, iar în 
ceea ce-o priveşte pe Celaena... 

Îşi înfrână puterea care erupea, imaginându-şi - pentru 
prima dată, îşi dădu el seama - cum era să fii în locul ei. 

- În ceea ce-o priveşte pe Celaena, spuse el din nou, nu ai 
dreptul să-ţi doreşti să nu fie ceea ce este. Singurul lucru pe 
care ai dreptul să-l faci este să decizi dacă-i eşti prieten sau 
dușman. 

Nu cunoştea toată povestea ei, nu ştia ce era minciună şi ce 
era adevăr, ori ce însemnase să fie sclavă alături de compatrioții 
ei sau să se plece în fața omului care-i omorâse familia. Dar o 
văzuse - văzuse frânturi din persoana aflată înăuntru, indi- 
ferent de nume sau de titlu. 

Și ştia, undeva adânc în sinea sa, că nu se speriase de harul 
lui magic, ci, mai degrabă, ea înţelesese acea povară și acea 
teamă. Nu fugise de el şi nu-și dorise să fie altceva decât ce era. 
Mă voi întoarce după tine. 

Aşa că îşi pironi prietenul cu privirea, chiar dacă știa că e 
îndurerat şi bulversat, și spuse: 

- Am luat o decizie în legătură cu ea, iar atunci când va 
veni timpul, indiferent că eşti aici sau în Anielle, sper ca ale- 
gerea ta să fie aceeaşi cu a mea. 


* 


Aşteptând împreună în apartamentul secretsă vină Murtaugh, 
Aedion, deşi ura asta, trebuia să recunoască faptul că autocon- 
trolul căpitanului era impresionant. Ren nu putea să-şi țină 
fundul pe scaun mai mult de o clipă, nici chiar cu rana care 
încă se vindeca. Păşea de jur-împrejurul camerei imense, dar 
Chaol stătea lângă foc, vorbind puţin, urmărind însă întot- 
deauna, ascultând întotdeauna. 

În noaptea aceasta, căpitanul părea altfel. Prudent, dar mai 
tensionat. Mulțumită tuturor acelor întruniri în care urmărise 
atent mișcările căpitanului, fiecare răsuflare și clipire a lui, 
Aedion observă imediat diferenţa. Să fi aflat ceva veşti, să se fi 
schimbat ceva? 

Murtaugh trebuia să se întoarcă la noapte, după câteva 
săptămâni petrecute în apropiere de Golful Craniului. Refu- 
zase propunerea lui Ren de a-l însoți și îi spusese nepotului 
său să se odihnească. Ceea ce, deşi Ren încercase să ascundă, 
îl lăsase pe tânăr neliniștit, nesigur şi agresiv. Aedion era sin- 
cer surprins că apartamentul nu fusese făcut bucăţi. Aedion 
l-ar fi luat pe Ren în ringul de antrenament şi l-ar fi lăsat să 
lupte până la epuizare. Sau l-ar fi trimis într-o misiune. Sau 
măcar l-ar fi pus să taie lemne câteva ore bune. 

- Aşadar, ne mulțumim să aşteptăm toată noaptea, spuse Ren 
în cele din urmă, oprindu-se lângă masă, privindu-i pe amândoi. 

Căpitanul nu lăsă să-i scape decât o vagă încuviinţare din 
cap, dar Aedion își încrucişă braţele la piept şi-i aruncă un 
rânjet leneș. 

— Ai ceva mai bun de făcut, Ren? Te împiedicăm cumva să 
vizitezi unul dintre stabilimentele unde se vinde opiu? 

O lovitură sub centură, dar nu era ceva ce căpitanul să nu fi 
bănuit deja despre Ren, iar dacă Ren ar fi dat vreun semn că 
ar avea un astfel de obicei, Aedion nu l-ar fi lăsat să se apropie 
nici la o sută de kilometri de Aelin. 

Ren scutură din cap şi spuse: 

- Zilele acestea, parcă nu facem altceva decât să așteptăm. 
Aşteptăm mereu ca Aelin să trimită vreun semn, așteptăm 
degeaba. Pun pariu că nici bunicul meu nu va aduce nicio 
veste. Sunt surprins că nu suntem cu toții morţi deja - că oa- 
menii aceia nu au dat de urma mea. 

Privea absent focul, lumina făcându-i cicatricea să pară şi 
mai profundă. 

- Am pe cineva care... Ren tărăgănă cuvintele, aruncând o 
privire spre Chaol. Ei ar putea afla mai multe despre rege. 

- Nu am niciun pic de încredere în sursele tale - mai ales 
după ce oamenii aceia te-au descoperit, spuse Chaol. 

Unul dintre informatorii lui Ren - prins şi torturat — dez- 
văluise unde se afla acesta, și chiar dacă informaţia fusese 
dezvăluită sub tortură, tot nu dădea bine în ochii lui Aedion. 
Spusese numai atât şi Ren se încordase, deschizând gura pen- 
tru a azvârli cu vorbe prosteşti şi obraznice, dar un fluierat pe 
trei note îi întrerupse. 

Căpitanul răspunse şi el cu un fluierat, iar Ren se duse la 
uşă, deschizând-o şi găsindu-şi bunicul în faţa ei. Chiar și așe- 
zat cu spatele la ei, Aedion vedea cum trupul lui Ren era inun- 
dat de uşurare; cei doi își încleştară antebraţele, săptămânile 
întregi de aşteptare fără vreo veste luând sfârșit. Murtaugh nu 
era tânăr - şi, aruncându-şi gluga pe spate, îşi dezvălui fața 
palidă şi întunecată. 

- Pe bufet este brandy, spuse Chaol, iar Aedion, din nou, fu 
nevoit să admire ochii ageri ai căpitanului - chiar dacă nu i-ar 
fi spus-o niciodată. 

Bătrânul dădu din cap a mulţumire şi, fără a se mai osteni 
să-şi dea mantia jos, dădu pe gât un pahar. 

- Bunicule. 

Ren zăbovea lângă ușă. 

Murtaugh se întoarse spre Aedion. 

- Răspunde-mi sincer, băiete: ştii cine e generalul Narrok? 

Aedion se ridică în picioare cu o mişcare domoală. Ren făcu 
câţiva paşi spre ei, dar Murtaugh nu dădu înapoi, iar Aedion se 
apropie de bufet şi încet, cu o grijă deliberată, îşi turnă un pahar 
de brandy. 

- Dacă-mi mai spui vreodată băiat, spuse Aedion cu un 
calm letal, înfruntând privirea bătrânului, te vei trezi din nou 
ghemuindu-te prin bordeie şi canale. 

Bătrânul îşi aruncă mâinile în aer. 

- Când o să fii de vârsta mea, Aedion... 

- Nu-ţi răci gura, spuse Aedion, întorcându-se la scaunul 
său. Narrok a fost în sud - ultima dată, am auzit că își aducea 
armata pe Insulele Morţii. 

Teritoriul piraţilor. 

- Dar asta a fost cu luni în urmă. Nu ni se dădeau decât 
informaţiile elementare. Am aflat despre Insulele Morţii pen- 
tru că o parte din corăbiile Lordului Pirat au navigat spre 
nord, căutând gâlceavă, şi ne-au informat că au venit aici pen- 
tru a evita flota lui Narrok. 

De fapt, piraţii se dispersaseră. Lordul Pirat Rolfe luase o ju- 
mătate dintre ei în sud, unii plecaseră spre est, iar alții făcuseră 
greşeala fatală de a naviga spre coasta de nord a Terrasenului. 

Murtaugh se sprijini de tăblia bufetului. 

- Căpitane? 

- Mă tem că știu şi mai puţine decât Aedion, spuse Chaol. 

Murtaugh se frecă la ochi, iar Ren trase un scaun la masă 
pentru bunicul său. Bătrânul se lăsă să alunece pe scaun cu un 
geamăt slab. Era un miracol faptul că sacul de oase mai respira 
încă. Aedion alungă o licărire de regret. Fusese crescut mai 
bine de atât — avea mai multă experienţă pentru a nu se com- 
porta ca un nesimțţit arogant și înfierbântat. Lui Rhoe i-ar fi 
fost ruşine că el îi vorbea unui bătrân aşa. Însă Rhoe era mort — 
toți războinicii pe care-i iubise și pe care-i venerase erau morți 
de zece ani, iar lumea era mai tristă din cauza asta. Aedion era 
mai gol din cauza asta. 

Murtaugh oftă. 

- Am zburat ca vântul încoace. Nu m-am odihnit decât 
câteva ore în ultima săptămână. Flota lui Narrok a dispărut. 
Căpitanul Rolfe a devenit din nou Lordul Pirat din Golful 
Craniului, dar nu mai mult de-atât. Oamenii lui nu se aven- 
turează în Insulele Mortii din est. 

În pofida puseului de ruşine, Aedion strânse din dinți când 
Murtaugh divagă de la subiect. 

- De ce? dori el să ştie. 

În lumina focului, ridurile de pe fața lui Murtaugh se 
adânciră. 

- Pentru că oamenii care se duc în zona insulelor de est nu 
se mai întorc, iar în nopţile cu vânt, până şi Rolfe jură că aude... 
urlete, urlete dinspre insule; omeneşti, dar nu chiar. 

- Echipajul care s-a ascuns pe insule în timpul ocupaţiei lui 
Narrok susține că fenomenul a dispărut, de parcă ar fi luat 
sursa vântului cu el, iar Rolfe... 

Murtaugh își frecă nasul. 

- Mi-a spus că în noaptea în care s-au întors în insule, au 
văzut ceva care stătea pe un promontoriu stâncos, chiar la 
graniţa insulelor estice. Semăna cu un om alb, dar... nu asta 
era. O fi Rolfe îndrăgostit de el însuși, dar nu e un mincinos. 
A spus că orice — oricine — era pe stâncile alea, părea straniu, 
de parcă ar fi fost înconjurat de un neant de tăcere, în contra- 
dicţie cu urletele pe care le auzeau de obicei. Şi că n-a făcut 
altceva decât să se uite la ei cum trec pe lângă el în corăbii. A 
doua zi, când s-au întors în acelaşi loc, dispăruse. 

- Întotdeauna au existat legende despre creaturile stranii 
din mare, spuse căpitanul. 

- Rolfe şi oamenii lui jură că nu avea nicio legătură cu le- 
genda. Era fabricată, au spus ei. 

- De unde ştiu ei asta? întrebă Aedion, aruncându-i o pri- 
vire căpitanului, a cărui faţă era albă ca varul. 

- Purta o zgardă neagră - ca un animal de companie. A 
făcut un pas spre ei, de parcă ar fi vrut să intre în mare şi să-i 
vâneze, dar a fost tras îndărăt de o mână invizibilă — ca o lesă 
ascunsă. 

Ren îşi încreţi fruntea brăzdată de cicatrice. 

- Lordul Pirat crede că sunt monştri în Insulele Morţii? 

- Fl crede, şi odată cu el cred şi eu, că au fost create acolo, 
iar Narrok a luat câteva dintre ființele alea cu el. 

Chaol fu cel care puse întrebarea: 

- Unde a plecat Narrok? 

- În Wendlyn, răspunse Murtaugh. 

Inima lui Aedion, blestemat fie el, se opri. 

- Narrok a dus flota spre Wendlyn - pentru a lansa un atac 
surpriză. 

- Asta-i imposibil, spuse căpitanul, sărind în picioare. De 
ce? De ce acum? 

- Pentru că o persoană, spuse bătrânul, mai tăios decât îl 
auzise vreodată Aedion, l-a convins pe rege să-şi trimită 
Campionul acolo pentru a ucide familia regală. Ce moment 
mai bun ca să-şi testeze aşa-zișii monştri decât arunci când 
ţara e în haos? 

Chaol apucă strâns spătarul scaunului. 

- N-o să-i omoare - ea n-ar face asta. Totul a fost - a fost 
un şiretlic, spuse el. 

Aedion se gândi că atât le va spune bărbaţilor Allsbrook şi 
că atât trebuiau să ştie deocamdată. Ignoră privirea îngrijorată 
pe care i-o aruncă Ren, fără îndoială pentru a vedea cum ar 
reacționa la veștile potrivit cărora neamul lui, Ashryver, ar 
avea ţinte pe spate. Dar el îi considerase morţi de zece ani, 
începând din momentul în care refuzaseră să trimită ajutoare 
în Terrasen. Zeii să-i ajute dacă avea să mai pună vreodată 
piciorul în regatul lor. Se întreba ce credea Aelin despre ei — 

dacă ea credea că Wendlynul ar fi putut fi convins să încheie o 
alianţă, mai ales dacă Adarlanul intenţiona să lanseze un atac 
amplu la graniţele lor. Poate că aveau să se mulțumească să-i 
lase pe toți să ardă, aşa cum arsese poporul din Terrasen. Lui 
îi era indiferent. 

- Nu contează dacă sunt asasinați sau nu, spuse Murtaugh. 
Când vor ajunge chestiile alea, cred că lumea va afla repede ce 
are de înfruntat regina noastră. 

- Putem trimite un avertisment? voi să ştie Ren. Poate 
Rolfe să trimită veste la Wendlyn? 

- Rolfe nu vrea să se implice. I-am promis aur, pământuri 
când se întoarce regina noastră... nimic nu-i poate clătina ho- 
tărârea. Şi-a recuperat teritoriul și nu va risca viața oamenilor 
lui din nou. 

- Atunci trebuie să găsim pe cineva care să străpungă 
blocada, pe cineva care să transmită un mesaj, continuă Ren. 

Aedion se întrebă dacă să-l informeze pe Ren că Wendlynul 
nu se deranjase să ajute Terrasenul, dar hotări că nu prea avea 
chef să intre într-o dispută etică. 

- Am trimis câțiva oameni într-acolo, spuse Murtaugh, dar 
nu-mi pun mari speranţe în ei. Şi, până să ajungă ei, poate că 
va fi prea târziu. 

- Şi atunci, ce facem? insistă Ren. 

Murtaugh sorbi din brandy. 

- Continuăm să căutăm modalități de a ajuta aici, pentru 
că nu cred nicio secundă că noile surprize ale Majestății Sale 
au venit doar de pe Insulele Morţii. 

Era o opinie interesantă. Aedion sorbi din brandy, apoi 
puse paharul pe masă. Alcoolul nu îl ajuta să pună ordine în 
volbura de planuri în formare, așa că Aedion se mulțumi să 
asculte pe jumătate vorbele celorlalți, lăsându-se să alunece în 

ritmul său constant, bătaia în care îşi calcula toate bătăliile şi 
campaniile militare. 


* 


Chaolîlurmărea pe Aedion cum se plimba prin apartament. 
Murtaugh și Ren plecaseră deja pentru a-şi vedea de treburile 
lor. Aedion îl întrebă: 

- Poţi să-mi spui şi mie de ce arătai de parcă erai gata să 
vomiţi? 

- Ştii tot ceea ce ştiu şi eu, aşa că e uşor de ghicit de ce, îi 
răspunse Chaol din fotoliul său, cu maxilarul încleştat. 

Cearta sa cu Dorian îi slăbise dorinţa de a se întoarce la cas- 
tel, chiar dacă avea nevoie ca prinţul să-i testeze teoriile legate 
de vrajă. Dorian avusese dreptate în legătură cu Celaena - 
despre faptul că lui Chaol îi displăceau întunericul şi capaci- 
tățile ei, precum şi adevărata sa identitate, dar... asta nu-i 
schimbase sentimentele. 

— Tot nu înţeleg care-i rolul tău în toate acestea, Căpitane, 
spuse Aedion. Nu lupți nici pentru Aelin, nici pentru Terrasen; 
şi atunci, pentru ce lupţi? Pentru binele suprem? Pentru prin- 
tul tău? De partea cui ar trebui să te socotesc? Eşti un trădător — 
un rebel? 

- Nu. 

Lui Chaol îi îngheţă sângele la auzul ideii. 

- Nu sunt de partea nimănui. Doresc doar să-mi ajut prie- 
tenul înainte de a pleca spre Anielle. 

Buza lui Aedion se retrase într-un rânjet. 

— Poate că asta e problema ta. Poate faptul că nu te decizi cu 
cine să ţii te costă. Poate ar trebui să-i spui tatălui tău că ţi-ai 
încălcat făgăduiala. 

- Nu voi întoarce spatele regatului sau prințului meu, sări 
Chaol. Nu voi lupta în armata ta şi nu-mi voi măcelări poporul. 
Și nu-mi voi încălca făgăduiala făcută tatălui meu. 

Se prea putea ca onoarea să fie singurul lucru care avea să-i 
rămână atunci când se vor fi terminat toate. 

- Şi dacă prinţul tău decide să lupte de partea noastră? 

- Atunci voi lupta alături de el, oricum pot, chiar dacă va fi 
din Anielle. 

- Deci vei lupta alături de el, dar nu pentru ceea ce e drept. 
Nu ai liberul arbitru, nu ai dorințe? 

- Dorinţele mele nu te privesc. 

Dorinţele acelea... 

- Indiferent ce decide Dorian, nu va fi niciodată de acord 
cu uciderea unor nevinovați. 

Un zâmbet batjocoritor. 

- Nu are poftă de sânge? 

Chaol nu voia să-i dea satisfacția de a răspunde ieşirilor lui 
temperamentale. Preferă să meargă drept la ţintă și spuse: 

- Cred că regina ta te-ar condamna dacă ai vărsa vreun strop 
de sânge nevinovat. Te-ar scuipa în față. În regatul acesta sunt 
oameni buni şi merită să fie avuţi în vedere în orice acţiune 
întreprinsă de cei alături de care vei fi. 

Ochii lui Aedion lunecară spre cicatricea de pe obrazul lui 
Chaol. 

- Aşa cum te-a condamnat pentru moartea prietenei ei? 

Aedion îi aruncă alene un zâmbet răutăcios, și, aproape 
prea repede pentru ca ochiul să înregistreze, generalul fu în 
faţa lui, cu braţele încleștate pe mânerele scaunului. 

Chaol se întrebă dacă Aedion avea să-l lovească sau să-l 
omoare, pentru că trăsăturile generalului deveneau mai lu- 
peşti decât le văzuse el vreodată, nasul încreţit, dinţii dezveliți. 
Aedion spuse: 

- După ce-ţi vor fi murit oamenii în jurul tău, după ce-ţi vei 
fi văzut femeile rănite cumplit, după ce vei fi privit mulțimile 
de copii orfani murind de foame pe străzile cetăţii, abia atunci 
să-mi vorbeşti despre cruţarea vieților nevinovate. Până atunci, 
realitatea este, Căpitane, că nu ai ales pentru cine să lupţi pentru 
că încă eşti un băiețandru și încă te temi. Nu să duci la pierzanie 
vieţi nevinovate, ci să pierzi visul de care te anini acum. Prințul 
tău a trecut mai departe. Regina mea a trecut mai departe. Dar 
tu, nu, iar asta te va costa în cele din urmă. 

După aceste cuvinte, Chaol nu mai spuse nimic şi părăsi 
repede apartamentul. Dormi foarte prost în acea noapte, nefă- 
când mai nimic decât să se uite fix la sabia sa, aruncată pe 
birou. Când răsări soarele, merse la rege și-i spuse că intenţio- 
nează să se întoarcă în Anielle. 


CAPITOLUL 4 


Următoarele două săptămâni urmară un tipar regulat - o 
normalitate în care Celaena să-şi găsească liniştea. Nu existau 
piedici neaşteptate, întorsături de situaţie sau capcane și nici 
morți şi trădări sau coşmaruri întrupate. Dimineţile şi serile, 
o făcea pe ajutorul de spălător de vase. Apoi, de la amiază şi 
până seara își petrecea timpul cu Rowan, explorând lent şi du- 
reros fântâna de har magic dinlăuntrul ei - o fântână căreia, 
spre oroarea ei, nu-i vedea fundul. 

Lucrurile minore - aprinderea lumânărilor, stingerea focu- 
lui în vatră, împletirea unei panglici de foc între degete — rä- 
mâneau cele mai dificile, dar Rowan o forța, târând-o din 
ruină în ruină, singurele locuri sigure unde putea să-şi piardă 
controlul. Măcar acum aducea și mâncare, pentru că ea era tot 
timpul lihnită de foame şi nu trecea nicio oră fără să mă- 
nânce ceva. Harul magic se hrănea cu energie, iar ea mânca 
de două-trei ori mai mult decât îi era obiceiul. 

Uneori, stăteau de vorbă. Ei bine, îl obliga ea să vorbească, 
pentru că, după ce-i povestise despre Aedion şi dorinţa ei 
egoistă de libertate, ea hotărâse că a vorbi era... bine. Chiar 
dacă rămăseseră lucruri pe care nu le putea discuta, îi plăcea 
să-l audă pe Rowan vorbind. Reuşea să-l facă să-i povestească 
despre diversele lui campanii și aventuri, fiecare mai brutală și 
mai pustiitoare decât cealaltă. La sud şi est de Wendlyn era o 
întreagă lume, o lume gigantică, regate şi imperii de care 

auzise în trecere, dar despre care nu știuse niciodată prea multe. 
Rowan era un războinic adevărat, care străbătuse în lung şi-n 
lat câmpurile de bătălie, condusese oamenii prin iad, navigase 
pe mări furtunoase și văzuse țărmuri îndepărtate şi ciudate. 

Deşi îi invidia îndelungata viaţă - şi darul de a vedea lumea, 
care venea împreună cu longevitatea - încă mai percepea cu- 
rentul de mânie şi de durere din adâncul fiecărei povestiri, 
pierderea partenerei, care-l bântuia, indiferent cât de departe 
călărea sau naviga sau zbura. Vorbea foarte puţin despre prie- 
tenii lui, care îl însoțeau uneori în călătorii. Nu îl invidia pen- 
tru bătăliile pe care le dăduse, pentru războaiele din ţările 
îndepărtate sau pentru anii sângeroşi petrecuţi asediind cetăți 
din nisip şi piatră. 

Bineînţeles, asta nu i-o spunea. Se mulțumea să-i asculte 
poveştile în timp ce o instruia. Și, ascultând, începu să o 
urască pe Maeve - să-şi urască profund mătușa, din adâncul 
inimii. Mânia o împingea să-i solicite în fiecare seară lui 
Emrys să-i povestească legende despre mătuşa ei. Rowan nu o 
certa niciodată când îi cerea astfel de povestiri, nici nu arătase 
vreodată vreun semn de alarmă. 

Prin urmare, i se păru surprinzător când, într-o zi, Emrys 
anunță că Beltane era la numai două zile distanță şi că ar tre- 
bui să înceapă pregătirile pentru ospăț, dans şi sărbătoare. 
Deja era Beltane şi, după Rowan, ea era încă departe de a fi 
pregătită să meargă în Doranelle, în pofida faptului că stăpânea 
transformarea. Primăvara era în toi pe continentul ei. Aveau 
să se ridice Stâlpi de mai, aveau să se împodobească tufişurile 
de păducel - cam atât permitea regele. La răspântii nu aveau 
să fie lăsate daruri mici pentru Neamul Mititelelor. Regele nu 
permitea decât esenţialul, concentrându-se asupra zeilor şi 
asupra plantării viitoarei recolte. Nicio aluzie sau şoaptă des- 
pre magie. 

Aveau să aprindă ruguri, iar câteva suflete curajoase aveau 
să sară peste ele pentru noroc, pentru a alunga răul, să-şi asi- 
gure o recoltă bună -— fiecare după dorință. Când era copil, 
alergase năvalnic prin câmpul din faţa porţilor Orynth-ului, 
cu miile de ruguri arzând precum luminile armatei invada- 
toare care urma să-şi instaleze tabăra prea curând în jurul 
orașului alb. Era noaptea ei, îi spusese mama ei — o noapte în 
care fata purtătoare de foc n-avea de ce să se teamă, nu avea 
puteri de ascuns. Aelin Inimă-de-Foc, murmuraseră oamenii 
când plutea pe lângă ei, cu jarul curgând din ea precum 
panglicile, Aedion şi alți câțiva dintre membrii mai letali ai 
Curţii sale urmând-o ca niște paznici indulgenţi. Aelin a 
Focului-Sălbatic. 

După zile întregi în care îl ajutase pe Emrys cu mâncarea (şi 
devorase totul când bucătarul nu se uita), spera să aibă şansa 
de a se odihni de Beltane, dar Rowan o târî pe un câmp aflat 
pe un platou de munte. Celaena muşcă dintr-un măr pe care-l 
scosese din buzunar şi ridică din sprâncene la Rowan, care 
stătea în fața unei grămezi uriaşe de lemne pentru un rug, 
flancat de alte două grămezi mici, neaprinse. 

În jurul lor, unii dintre semi-Fae cărau lemne şi surcele, iar 
alții aşezau mesele pe care să servească hrana la care Emrys 
muncise fără odihnă. 

Zeci de alți semi-Fae ajunseseră venind de la diversele 
avanposturi, cu multă discreţie, multe îmbrăţișări şi tachinări 
de drag. Între ajutorul acordat lui Emrys şi antrenamentul cu 
Rowan, Celaena era oarecum mulțumită de cele câteva priviri 
admirative pe care le surprinse aruncate în direcţia ei din 
partea oaspeţilor bărbați. 

Observă şi cât de repede îşi întorceau privirea când îl ve- 
deau pe Rowan lângă ea. Deși surprinsese şi câteva femei care 

îl priveau cu un interes mult mai fierbinte. Și pentru asta le-ar 
fi zgâriat fețele cu ghearele. 

Îşi ronțăi mărul studiindu-l, îmbrăcat în tunica lui obiş- 
nuită, de un cenușiu-deschis, cu centura lată, gluga aruncată 
pe spate şi platoşele pentru antebraţe din piele care străluceau 
în soarele după-amiezii târzii. În numele zeilor, nu era inte- 
resată de el în felul acesta, şi era sigură că nici el nu simţea încli- 
naţia de a o aduce în patul lui. Poate că toate erau din cauză că 
petrecea atât de mult timp în trupul ei Fae încât se simţea... 
teritorială. Teritorială, şi morocănoasă, şi rea. Noaptea trecută, 
mârâise la o femeie din bucătărie care nu se mai oprea să se 
zgâiască la el şi care chiar făcuse un pas spre el, de parcă ar fi 
vrut să-l salute. 

Celaena scutură din cap pentru a-şi domoli instinctele care 
începeau să o facă să ia foc la orice oră din zi. 

- Presupun că m-ai adus aici ca să mă antrenez? 

Azvârli cotorul de măr pe câmp şi îşi frecă umărul. Avusese 
febră cu o noapte înainte, din cauza antrenamentului la care o 
obligase Rowan toată după-amiaza, şi a doua zi dimineaţă se 
trezise extenuată. 

- Aprinde-le şi ţine focurile sub control întreaga noapte. 

- Toate trei. 

Nu era o întrebare. 

- 'Ţine-le pe cele de la capăt mai scăzute, pentru cei care 
sar. Cel din mijloc ar trebui să pârjolească norii. 

Îşi dorea să nu fi mâncat mărul. 

- Asta ar putea deveni periculos foarte repede. 

El ridică mâna, iar în jurul ei se stârni vântul. 

- Voi fi aici, spuse el simplu, cu ochii strălucind de o aro- 
ganţă pe care o binemeritase în secolele sale de viaţă. 

- Şi dacă reuşesc totuşi cumva să transform pe careva 
într-o torță vie? 

- Atunci e bine că şi vindecătorii sunt aici să sărbătorească. 
Ea îi aruncă o privire ucigătoare şi îşi roti umerii. 

- Când vrei să încep? 

Stomacul i se strânse când auzi: 

- Acum. 


» 


Ardea, dar rămase nemișcată, chiar dacă soarele apunea şi 
câmpul era plin până la refuz de petrecăreţi. Muzicanţii își 
ocupaseră poziţiile la marginea pădurii, iar lumea se umplea 
cu sunetele viorilor, scripcilor, flautelor şi tobelor lor, o mu- 
zică antică şi atât de frumoasă, încât flăcările ei se mişcau în 
ritmul muzicii, transformându-se în rubine, în citrine, în 
ochi de tigru şi în cele mai profunde safire. Harul ei magic nu 
se mai manifesta numai în focul sălbatic, de culoare albastră; 
se schimbase încet, crescuse în ultimele câteva săptămâni. 
Nimeni nu o observa cu adevărat, stând acolo la limita lu- 
minii focului, deşi câţiva se minunară că flăcările ardeau, dar 
nu consumau lemnele. 

Sudoarea îi curgea pe tot corpul - în mare măsură din pri- 
cina spaimei pe care i-o creau oamenii care săreau peste rugu- 
rile mai mici. Şi totuşi, Rowan rămăsese lângă ea, murmurân- 
du-i de parcă ar fi fost un cal nervos. Voia să-i spună să plece, 
să se bucure poate de vreuna dintre femeile alea cu ochi de 
porumbiţă care tot îl invitau în tăcere să danseze, dar se con- 
centra asupra flăcării şi a menţinerii fărâmei de control, chiar 
dacă sângele începuse să-i fiarbă. Simţi un nod în partea de 
jos a spatelui şi se mişcă. În numele zeilor, era udă leoarcă — 
fiecare scobitură era umedă. 

- Calm, spuse Rowan când dansul flăcărilor se avântă puţin 
mai sus. 

- Ştiu, spuse ea printre dinți. 

Muzica era deja atât de atrăgătoare, dansul din jurul focului 
atât de plin de bucurie, iar mâncarea de pe mese mirosea atât 
de delicios... şi uite-o pe ea, departe de toate astea, arzând. 
Stomacul răspunse sonor. 

- Când pot să mă opresc? 

Se mișcă din nou, de pe un picior pe celălalt, iar cel mai 
mare rug se răsuci, cu flacăra mlădiindu-se odată cu trupul ei. 
Nimeni nu observă. 

- Când îţi spun eu, zise el. 

Ştia că se foloseşte de toţi din jurul lor, de teama ei pentru 
securitatea lor, pentru a o face să-şi păstreze controlul, dar... 

- Transpir de moarte, mi-e foame și vreau o pauză. 

- Recurgi la văicăreală? 

O briză rece i se prelinse pe gât şi îşi închise ochii, gemând. 
Simţea că o priveşte şi, după un moment, el spuse: 

- Încă puţin. 

Aproape că era să se prăbușească de ușurare, dar își deschise 
ochii pentru a se concentra. Putea să mai reziste puţin, apoi să 
meargă să mănânce, să mănânce şi să mănânce. Poate şi să 
danseze. Nu mai dansase de atâta vreme. Poate că ar putea să 
încerce, acolo în întuneric, să vadă dacă trupul ei putea face 
loc bucuriei, chiar dacă acum era atât de înfierbântat și de 
dureros, încât ar fi pariat bani buni că în momentul în care 
avea să se oprească, urma să adoarmă. 

Muzica era fermecătoare, iar dansatorii, doar umbre care 
se învârteau de jur-împrejur. Spre deosebire de Adarlan, aici 
nu erau gărzi care să monitorizeze ferestrele, sătenii nu pân- 
deau să vadă cine calcă strâmb şi trădează, pentru a-l vinde pe 
o monedă. Aici nu erau decât muzica şi dansul şi mâncarea şi 
focul - focul ei. 

Bătu dintr-un picior, dădu din cap, cu ochii la cele trei 
focuri fără fum şi la siluetele care dansau în jurul lor. Chiar 

voia să danseze. Nu de bucurie, ci pentru că simţea focul şi 
muzica topindu-se şi pulsându-i în oase. Muzica era ca o 
tapițerie țesută din lumină, întuneric şi culoare, construind 
verigi delicate într-un lanţ prins de inima ei şi întins în lume, 
legând-o de aceasta, conectându-le pe toate. 

Și atunci înţelese. Semnele Wyrd erau — erau un mod de a 
aduna toate aceste fire, de a țese şi de a lega această esenţă a 
lucrurilor. Harul magic putea face acelaşi lucru, şi, din puterea 
ei, din imaginaţia ei, din voinţa şi din nucleul ei, putea crea şi 
modela. 

- Uşor, spuse Rowan, apoi adăugă cu o nuanţă de surpriză: 
muzica. În ziua aceea pe gheaţă, fredonai. 

Simţi din nou un vânt rece pe gât, dar pielea îi pulsa deja în 
ritmul tobelor. 

- Lasă muzica să te stabilizeze. 

În numele zeilor, să fie liberă în felul acesta... Flăcările se 
agitară şi se mlădiară odată cu melodia. 

- Uşor. 

De-abia putea să-l audă peste unda de sunet care o umplea, 
făcând-o să simtă fiecare pripon care o lega de pământ, fiecare 
fir nesfârşit. Pentru o clipă, îşi dori să aibă o inimă de formă- 
schimbător, ca să-şi poată abandona pielea pentru a intra în 
altceva, în muzică sau în vânt, şi să explodeze în lume. Ochii 
o înțepau, aproape încețoşaţi pentru că privise îndelung la 
flăcări, iar un muşchi din spinare îi pulsa de durere. 

- Calm. 

Nu ştia despre ce vorbeşte - flăcările erau calme, minunate. 
Ce s-ar întâmpla dacă ar trece prin ele? Pulsaţia din capul ei 
părea să-i spună fă-o, fă-o, fă-o. 

- E suficient deocamdată. 

Rowan o apucă de braţ, dar şuieră şi îi dădu drumul. 

- E suficient. 

Încet, prea încet, îşi concentră atenția asupra lui. Avea ochii 
larg deschişi, lumina focului făcându-i aproape să ardă. Focul - 
focul ei. Se întoarse spre flacără, supunându-i-se. Muzica şi 
dansul continuară, strălucitoare şi vesele. 

- Uită-te la mine, spuse Rowan, dar fără s-o atingă. Uită-te 
la mine. 

De-abia îl putea auzi, de parcă ar fi fost sub apă. Acum în 
ea era un ciocănit - mărginit de durere. Ca un cuţit care tăia 
adânc în mintea şi în trupul ei, cu fiecare pulsaţie. Nu-l putea 
privi — nu îndrăznea să-şi abată atenţia de la foc. 

- Lasă focurile să ardă singure, îi ordonă Rowan. 

Ar fi putut jura că auzise în vocea lui ceva ce semăna cu 
frica. Era un efort de voinţă şi durerea îi străpunse tendoanele 
gâtului, dar îl privi. Nările lui zvâcniră. 

- Aelin, opreşte-te acum! 

Ea încercă să vorbească, dar gâtul îi era aspru şi o ardea. 
Nu-şi putea mișca trupul. 

- Renunţă! 

Ea încercă să-i spună că nu putea, dar o duru. Era o nico- 
vală, iar durerea era un ciocan, care lovea mereu în ea. 

- Dacă nu renunți, vei arde cu totul. 

Atunci, să fi fost acesta finalul harului ei magic? Câteva ore 
de îngrijit focurile? Era o uşurare - o uşurare binecuvântată, 
dacă ar fi fost adevărat. 

— Eşti pe punctul de a te prăji din interior, mârâi Rowan. 

Ea clipi, iar ochii o usturară de parcă ar fi fost plini cu nisip. 
Agonia o fulgeră pe şira spinării, atât de puternic, încât căzu 
pe iarbă. Lumina străluci — şi nu de la ea sau Rowan, ci de la 
focurile care izbucniseră. Oamenii ţipau, muzica se opri. Iarba 
sfârâia sub mâinile ei, fumegând. Ea gemu, căutând orbeşte în 
ea cele trei funii care duceau la focuri. Dar interiorul ei era un 
labirint, firele erau toate încurcate şi. .. 

- Îmi pare rău, şuieră Rowan, blestemând din nou, iar ae- 
rul dispăru. 

Ea încercă să geamă, să se mişte, dar nu avea aer. Nu avea 
aer pentru focul interior. Întunericul curse în ea. 

Uitare. 

Apoi se trezi, încercând să respire, arcuindu-se pe iarbă, focu- 
rile acum pocnind natural, iar Rowan era aplecat deasupra ei. 

- Respiră! Respiră! 

Deşi rupsese funiile care o legau de focuri, tot mai ardea. 

Nu din exterior, unde chiar şi iarba încetase să fumege. 

Ardea din interior, iar fiecare respiraţie îi trimitea foc în 
plămâni, în vene. Nu putea vorbi şi nu se putea mișca. 

Se avântase peste o graniţă — nu auzise semnalele de averti- 
zare care îi spuneau să se întoarcă — şi ardea de vie pe sub piele. 

Era zguduită de suspine panicate, fără lacrimi. O durea - 
erau nesfârşite şi veşnice şi nu exista nicio parte întunecată în 
ea spre care să zboare pentru a scăpa de flăcări. Moartea ar fi 
fost o binecuvântare, un rai întunecat şi rece. 

Nu-şi dădu seama că Rowan plecase până nu-l văzu aler- 
gând înapoi, urmat de două femei. Una dintre ele întrebă: 

- O poţi duce în braţe? Aici nu avem mânuitori de apă şi 
trebuie să o băgăm în apă rece. Acum. 

Nu auzi ce se mai spuse, nu auzi nimic decât bătaia — bătaia 
forjei aceleia sub pielea ei. Un mormăit și un şuierat, şi apoi fu 
în braţele lui Rowan, lovindu-se de pieptul lui în timp ce el se 
avânta prin pădure. Fiecare pas îi trimitea așchii de durere 
fierbinte în trup. Deşi braţele lui erau reci ca gheaţa şi un vânt 
glaciar o învăluia, ea plutea în derivă pe o mare de foc. 

Iadul - așa trebuie că se simţea lumea subterană a zeilor 
întunericului. Asta o aștepta când îşi va fi dat ultima suflare. 

Oroarea acelui gând o făcu să se concentreze pe ce reuşea 
să înțeleagă - şi anume, mirosul de pin amestecat cu zăpadă al 

lui Rowan. Inspiră acest miros în plămâni, îl trase în adânc și 
se anină de el de parcă ar fi fost o ancoră de salvare într-o 
mare furtunoasă. Nu ştiu cât dură, dar strânsoarea ei pe tru- 
pul lui slăbea, fiecare puseu de durere înfricoșătoare făcând-o 
mai slabă. 

După aceea, se făcu mai întuneric decât în păduri, iar sune- 
tele aveau ecouri mai puternice, urcară niște trepte şi apoi: 

- Bag-o în apă. 

Fu coborâtă în apa din cada scobită în piatră şi simţi cum 
aburul îi învăluie fața. Cineva înjură. 

- Îngheaţă-l, prinţe, porunci a doua voce. Acum! 

Urmă un moment de binecuvântată răceală, dar apoi focul 
izbucni din nou şi... 

- Scoate-o de acolo! 

Mâini puternice o înşfăcară şi avu senzaţia unor bule care 
bolboroseau. 

Fiersese apa din cadă. Aproape că fiersese şi ea. Un moment 
mai târziu, se afla într-o altă cadă, cu gheaţa formându-se din 
nou - apoi topindu-se. Topindu-se şi... 

- Respiră, îi spuse Rowan la ureche, îngenunchind la căpă- 
tâiul căzii. Lasă-l să plece — lasă-l să plece din tine. 

Aburul se ridică, dar reuși să respire. 

- Bine, gâfâi Rowan. 

Gheaţa se formă din nou. Se topi. 

Transpira, iar căldura îi pulsa pe piele ca o tobă. Nu voia să 
moară aşa. Inspiră din nou. 

Precum fluxul şi refluxul unui val, cada îngheţă, apoi se topi, 
îngheță, apoi se topi, din ce în ce mai lent. Şi, de fiecare dată, 
răceala pătrundea tot mai mult în ea, amorţind-o, forțându-i 
trupul să se relaxeze. 

Gheaţă și foc. Ger și tăciuni. Prinsă într-o bătălie, împingând 
şi trăgând. Sub toate acestea, putea aproape gusta voinţa de oțel 


MOȘTENITOAREA FOCULUI 427 


a lui Rowan care se confrunta cu harul ei magic — o voinţă care 
refuza să lase focul să o ardă, transformând-o în nimic. 

Trupul o durea, dar acum durerea era muritoare. Obrajii 
încă îi erau în flăcări, dar apa se răci, apoi, se încălzi ușor, apoi 
mai tare şi rămase aşa. Caldă, dar nu fierbinte. 

- Trebuie să-i scoatem hainele, spuse una dintre femei. 

Celaena pierdu noţiunea timpului când două perechi de 
mâini mici îi ridicară capul şi scoaseră de pe ea hainele ude. 
Fără ele, era aproape lipsită de greutate în apă. Nu-i păsa că 
Rowan îi vedea goliciunea - nu credea că exista vreun centi- 
metru din trupul unei femei pe care el să nu-l fi explorat. Se mul- 
țumi să zacă acolo, cu ochii închiși, ca fața ridicată spre tavan. 

După un timp, Rowan spuse: 

- Răspunde-mi cu da sau nu. Doar atât ai de făcut. 

Reuși să dea aprobator din cap, deși se strâmbă când dure- 
rea o lovi în gât, coborând spre umeri. 

- Există pericolul să iei foc din nou? 

Ea respiră cât de egal putu, căldura lovind în obraji, picioa- 
rele, miezul ei, dar diminuându-se constant. 

- Nu, murmură ea, de pe limbă izbucnindu-i un fuior de 
aer fierbinte. 

- Te doare? 

Nu o întrebare compătimitoare, ci a unui comandant eva- 
luând starea soldatului pentru a stabili modul optim de acțiune. 

- Da. 

Un şuierat de abur. 

O femeie spuse: 

- Pregătim un tonic. Pentru a o răcori. 

Picioare moi care se aud pe pardoseli din piatră în drumul 
spre ieşire, apoi se auzi sunetul uşii de la băi închizându-se. Se 
auzi clipoceala apei într-o găleată, apoi... 

Celaena suspină sau încercă să o facă, atunci când o cârpă 
rece ca gheața ateriză pe fruntea ei. Din nou clipoceală, apoi o 
altă cârpă picurându-i apă rece ca gheața pe păr, pe gât. 

- Epuizare, spuse cu voce joasă Rowan. Trebuia să-mi spui 
că ești la limită. 

Îi era prea greu să vorbească, dar deschise ochii şi îl văzu 
îngenuncheat la căpătâiul căzii, cu o găleată cu apă lângă el și 
o cârpă în mână. Îi trecu din nou cârpa pe frunte, apa fiind 
atât de minunată, încât ar fi gemut de plăcere. Baia se răci şi 
mai mult, dar încă era caldă — prea caldă. 

- Dacă ai mai fi continuat, epuizarea te-ar fi distrus. Trebuie 
să înveţi să recunoşti semnele - şi cum să te retragi înainte să 
fie prea târziu. 

Nu era o afirmaţie, ci o comandă. 

- Te va sfâşia pe dinăuntru. Va face ca asta să pară... 

Clătină din nou din cap. 

- Ca asta să pară nimic. Nu te atingi de harul magic până 
nu te odihneşti. Ai înțeles? 

Ea îşi înclină şi mai tare capul pe spate, cerând prin semne 
mai multă apă rece pe față, dar el refuză să stoarcă pânza până 
ce ea nu încuviință. O mai răci câteva momente, apoi aruncă 
cârpa pe găleată şi se ridică. 

- Mă duc să văd ce se întâmplă cu tonicul. Mă întorc repede. 

După ce o văzu încuviințând, plecă. Dacă nu l-ar fi cunos- 
cut, ar fi spus că se agită. Că e chiar îngrijorat. 

În Terrasen fusese prea mică pentru ca cineva să o fi învă- 
tat despre latura mortală a puterii ei - și nici nu-i explicase 
nimeni, pentru că lecţiile ei fuseseră foarte limitate. Nu simţise 
că arde. Totul se întâmplase atât de repede. Poate că astea erau 
limitele harului ei magic. Poate că fântâna ei nu cobora atât de 
adânc pe cât credeau toți ceilalți. Dacă ar fi fost adevărat, ar fi 
fost o uşurare. 


MOȘTENITOAREA FOCULUI 429 


Îşi ridică picioarele, gemând din pricina durerii din mușchi, 
şi se aplecă în faţă suficient cât să-și îmbrăţişeze genunchii. 
Deasupra marginii căzii se aflau câteva lumânări care ardeau 
pe pietre şi le privi flăcările. Ura flăcările. Totuși, îşi spuse că 
aveau nevoie de lumină aici. 

Îşi odihni fruntea pe genunchii zgâriaţi, cu pielea aproape 
arsă. Închise ochii, adunându-şi frânturile de conştienţă. 

Uşa se deschise. Rowan. Rămase în întunericul acela răco- 
ros, savurând răceala din ce în ce mai puternică a apei și pulsul 
încetinit de sub piele. Părea să fie la jumătatea camerei când 
paşii i se oprită. 

Se auzi respiraţia lui gâfâită, suficient de aspră încât s-o facă 
să se uite peste umăr. 

Dar el nu se uita la faţa ei. Nici la apă. Se uita la spinarea ei 
goală. 

Cum era arcuită peste genunchi, el vedea întreaga întindere 
de carne distrusă, fiecare cicatrice de la biciuiri. 

- Cine ţi-a făcut asta? 

I-ar fi fost ușor să mintă, dar era foarte obosită, iar el îi sal- 
vase pielea inutilă, aşa că răspunse: 

- Mulţi. Am petrecut ceva timp în Minele de Sare din Endovier. 

Fl rămăsese atât de imobil, încât ea se întrebă dacă mai respira. 

- Cât timp? o întrebă el după o clipă. 

Se pregăti pentru compasiunea lui, dar fața îi era voit lipsită 
de expresie — nu, nu lipsită de expresie. Calmă din cauza furiei 
mortale. 

- Un an. Am fost acolo cu un an înainte... e o poveste lungă. 

Era prea obosită, iar gâtul o durea prea tare pentru a ter- 
mina povestea. Ea observă atunci că braţele îi erau bandajate, 
și că pieptul larg îi era înfășurat în alte bandaje, care se vedeau 
de sub cămașă. Iar îl arsese. Totuși, o susținuse — alergase până 
aici și nu o lăsase jos niciodată. 

- Ai fost sclavă. 

Ea încuviință în tăcere. El deschise gura, dar o închise şi 
înghiți puternic, furia mortală făcându-se vizibilă. De parcă 
îşi amintise brusc cine stătea în fața lui, gândind probabil că 
era cea mai mică pedeapsă pe care ea o merita. 

Se răsuci pe călcâie şi închise uşa în spatele lui. Îşi dori s-o 
fi trântit — îşi dori s-o fi făcut fărâme. Dar el o închise cu puţin 
mai mult decât un clinchet şi nu se mai întoarse. 


CAPITOLUL 42 


Spinarea ei. 

Rowan se avântă peste copaci, călărind şi modelând vântu- 
rile pentru a-l împinge mai repede înainte, urletul lor fiind o 
şoaptă față de răgetele din mintea lui. Observa lumea care 
trecea pe lângă el mai mult din instinct decât din interes, cu 
ochii întorşi spre interior - spre acea bucată de carne distrusă 
care lucea în lumina lumânării. 

Zeii ştiau că văzuse multe răni dureroase. Provocase și el 
destule, atât duşmanilor cât și prietenilor. Faţă de acestea, 
spatele ei nu era mare lucru. Totuşi, când îl văzuse, inima i se 
oprise în loc — şi, pentru o clipă, în mintea sa se lăsase o tăcere 
copleșitoare. 

Simţise cum, cu cât se uita mai muult, cu atât harul său și 
instinctele de luptător se forjau mai strâns într-o combinaţie 
letală - urlându-i să-i facă bucăţi cu mâinile goale pe cei care 
făcuseră asta. Plecase, de-abia reuşind să iasă din băi înainte 
de a se transforma şi de a se avânta în noapte. 

Maeve minţise. Sau minţise prin omisiune. Dar ştia. Ştia 
prin ce trecuse fata — ştia că fusese o sclavă. În acea zi — de- 
vreme, în acea zi, el ameninţase că o va biciui pe fată, în nu- 
mele zeilor, iar ea o luase razna. Fusese așa un dobitoc orgolios, 
încât presupusese că ea izbucnise pentru că nu era decât un 
copil. Ar fi trebuit să știe din experienţă - ar fi trebuit să ştie 
că, atunci când reacţionezi la așa ceva, asta înseamnă că 

cicatricele sunt adânci. Şi mai erau şi celelalte lucruri pe care i 
le spusese... 

Se aproapia de linia maiestuoasă a Munţilor Cambrieni. 
De-abia își luase în stăpânire trupul de femeie, iar ei o răniseră 
în asemenea hal. De ce nu-i spusese? De ce nu-i spusese 
Maeve? Şoimul lui eliberă un strigăt pătrunzător, care rever- 
beră în stâncile de un cenușiu întunecat al peretelui de stâncă 
din faţa lui. Un cor de urlete nepământeşti se ridică drept 
răspuns - lupii sălbatici ai lui Maeve, păzind trecătorile. Chiar 
dacă trebuia să zboare tot drumul până în Doranelle, tot avea 
să ajungă la regina lui şi să-i ceară răspunsuri, iar ea... nu avea 
să i le dea. Din cauza jurământului de sânge, îi putea porunci 
să nu se mai întoarcă în Mistward. 

Apucă vânturile cu harul lui, sufocându-le curentul. Aelin... 
Aelin nu avusese încredere în el — nu dorise ca el să știe. 

Iar ea aproape că arsese în întregime, zeii să fie blestemaţi, 
rămânând fără apărare. Furia primordială îi străpunse rărun- 
chii, revărsând o nevoie teritorială, posesivă. Nu o nevoie de 
ea, ci nevoia de a proteja - datoria şi onoarea unui bărbat. Nu 
tratase veştile aşa cum ar fi trebuit. 

Dacă ea nu dorise să-i povestească despre perioada de 
sclavie, atunci o făcuse crezând tot ce era mai rău despre el — 
aşa după cum presupunea, probabil, tot ceea ce era cel mai rău 
despre plecarea lui. Gândul acesta nu-i prea plăcea. 

Aşa că viră spre nord şi trase hăţurile harului său magic 
pentru a aduce vânturile lângă el, pentru a-i ușura zborul îna- 
poi spre fortăreață. 

Urma să obţină cât de curând răspunsuri de la regina lui. 


* 


Vindecătorii îi dăduseră un tonic, iar când Celaena îi asi- 
gură că nu urma să se autoincinereze, rămase în baie până 

când dinţii începură să-i clănțănească. Îi luă de trei ori mai 
mult ca de obicei să ajungă în camera ei şi era atât de îngheţată 
şi epuizată, încât nici nu-şi mai dădu hainele jos înainte de a 
se prăbuşi pe pat. 

Nu voia să se gândească la ce însemna plecarea lui Rowan, 
dar o făcu oricum, în ciuda durerii şi a crampelor provocate 
de magie. Alunecă într-un somn tulburat şi intermitent, ră- 
coarea fiind atât de fioroasă încât nu ştia dacă era de la tem- 
peratură sau urmarea harului magic. La un moment dat, fu 
trezită de râsul şi cântecul petrecăreţilor care se întorceau. 
După un timp, chiar şi cel mai beat îşi găsise patul sau patul 
altuia. Aproape că adormise din nou, cu dinţii clănțănind 
încă, când fereastra se deschise scârțâind sub briză. Încă îi era 
prea frig şi o durea prea tare ca să se ridice. Urmă o fluturare 
de aripi şi o lucire de lumină, şi, înainte să se răsucească, el o 
ridică, împreună cu pătura de pe ea. 

Dacă ar fi avut energie, poate că ar fi obiectat. El o cără cele 
două etaje, jos în hol, apoi... 

Un foc sălbatic, așternuturi calde și o saltea moale. Şi o 
pătură grea care fusese înfășurată în jurul ei cu o surprinzătoare 
blândeţe. Focul se transformă într-un vânt fantomatic, iar 
salteaua se mișcă. 

În întunericul plin de licăriri, el spuse cu voce aspră: 

- De-acum înainte vei sta cu mine. 

Îl descoperi întins departe de ea, atât cât îi permitea lățimea 
saltelei. 

- Patul este doar pentru noaptea aceasta. De mâine, vei 
avea un prici. Trebuie să faci curăţenie după tine sau te întorci 
în camera de unde ai plecat. 

Ea se cuibări în pernă. 

- Foarte bine. 

Focul scăzu în intensitate, şi totuşi camera rămase căldu- 
roasă. Era primul pat cald pe care îl avea de luni de zile. Spuse: 

- Nu vreau mila ta. 

- Nu e milă. Maeve a decis să nu-mi spună ce ți s-a întâm- 
plat. Trebuie să ştii că nu... eu nu am ştiut că ai avut... 

Ea îşi întinse un braţ de-a curmezişul patului pentru a-l 
prinde de mână. Ştia că, dacă voia, îi putea provoca o rană atât 
de adâncă, încât avea să îl rupă în două. 

- Ştiam. La început, mi-a fost teamă că-ţi vei bate joc de 
mine dacă-ţi spun, şi te-aş fi omorât pentru asta. Apoi nu am 
vrut să-ți fie milă de mine. Şi, mai presus de asta, nu voiam să 
crezi că asta e o scuză. 

- Ca un soldat bun, spuse el. 

Ea trebui să privească în altă parte o clipă, ca să nu-l lase să 
vadă ce însemna asta pentru ea. El inspiră atât de prelung, 
încât pieptul lat i se mări şi mai tare. 

- Spune-mi cum ai ajuns acolo — şi cum ai scăpat de acolo. 

Era sleită de oboseală, dar își adună toată energia pentru 
ultima dată şi-i povesti despre anii din Rifthold, despre cum 
furase caii Asterion şi galopase prin deșert, cum dansa până la 
asfinţit alături de curtezane şi hoți şi toate creaturile frumoase 
şi viciate ale lumii. Apoi îi povesti cum îl pierduse pe Sam şi 
cum primise prima biciuire în Endovier, când scuipase sânge 
în fața Supraveghetorului Şef, şi despre tot ce văzuse şi 
îndurase în anul următor. Îi vorbi despre ziua în care nu mai 
rezistase şi o rupsese la fugă spre propria moarte. Inima i se 
transformă într-un bolovan când ajunse cu povestirea în seara 
când Căpitanul Gărzii Regale intrase cu forța în viaţa ei, iar 
fiul unui tiran îi oferise o şansă la libertate. Îi spuse cât putu 
despre competiţie şi despre cum o câştigase, până când cuvin- 
tele deveniră de nedesluşit, iar pleoapele i se închiseră. 

Avea să-i povestească altădată ce se întâmplase după aceea — 
despre cheile Wyrd, Elena și Nehemia, și despre cum devenise 
atât de traumatizată și de inutilă. Căscă, iar Rowan își frecă 
ochii, ţinând o mână între ale ei. Nu-i dădu drumul, iar când 
se trezi înainte de răsărit, încălzită, în siguranţă şi odihnită, 
Rowan încă îi ţinea mâna, strâns lipită de piept. 

Ceva lichid îi izbucni în ființă, curgând prin fiecare fisură şi 
spărtură rămasă deschisă. Nu pentru a o lovi sau a o marca - ci 
pentru a o căli. 

Pentru a o oţeli. 


CAPITOLUL 43 


Rowan nu o lăsă să se ridice din pat în acea zi. Îi aduse tăvi 
pline cu mâncare, mergând până acolo încât o supraveghe să 
mănânce şi ultima îmbucătură din friptura de vită, jumătate 
de pâine cu coajă crocantă, un castron cu primele fructe de 
pădure ale primăverii şi o cană cu ceai de ghimbir. Nu era ne- 
voie să o încurajeze să mănânce; era lihnită. Dar dacă nu l-ar 
fi cunoscut, ar fi spus că se agită. 

Emrys şi Luca o vizitară o dată să vadă dacă e vie, aruncară 
o privire feţei reci ca piatra a lui Rowan, auziră gâlgâitul unui 
mârâit şi o şterseră, spunând că se afla în mâini mai mult decât 
competente şi promițând să vină din nou să o vadă când se va 
simți mai bine. 

- Ştii, spuse Celaena, sprijinită de perne, în mână cu a patra 
cană de ceai pe ziua aceea, mă îndoiesc că mă va ataca cineva 
acum, dacă tot m-au suportat cu prostiile mele atâta vreme. 

Rowan, care, din nou, analiza harta cu localizarea trupu- 
rilor, nici nu ridică privirea de pe masa de lucru. 

- Asta nu se negociază. 

Ar fi râs dacă trupul nu i-ar fi trimis o explozie de durere 
zvârcolită şi orbitoare. O înăbuși, strângând cana în mână, 
concentrându-se asupra respirației sale. De aceea îl lăsa să se 
agite. Din pricina topirii ei magice de noaptea trecută, fiecare 
părticică din trup o durea. Pulsaţiile constante, înțepăturile şi 
torsiunile, durerea de cap localizată între sprâncene, nebuloasa 

de la periferia vederii... până şi încercarea de a privi în partea 
opusă a camerei îi trimitea scântei de durere în cap. 

- Deci, vrei să spui că de câte ori cineva se apropie de 
punctul de epuizare, nu numai că trece prin tot chinul acesta, 
dar, dacă e femeie, bărbaţii din jurul ei o iau razna? 

Fl îşi lăsă tocul pe masă şi se întoarse pentru a o privi. 

- Greu poţi numi asta o nebunie. Măcar te poți apăra prin 
mijloace fizice dacă harul magic devine inutil. În ceea ce îi 
priveşte pe alți Fae, chiar dacă au arme şi sunt pregătiți să se 
apere, dacă nu-şi pot accesa harul, sunt vulnerabili, în special 
când sunt epuizați şi suferă. Asta îi aduce pe ceilalți - de obi- 
cei, pe bărbaţi — la limită. Se ştie că alţii au ucis fără să fi 
perceput vreo ameninţare, reală sau nu. 

- Ce gen de ameninţare? Tărâmurile lui Maeve sunt paşnice. 

Se aplecă să-şi pună jos ceaiul, dar el deja se deplasa, atât 
de rapid încât îi prinse cana înainte de a atinge masa. I-o luă 
cu o blândeţe surprinzătoare, văzu că băuse tot şi îi oferi din 
nou ceai. 

- Ameninţări de peste tot — de la bărbaţi, femei, creaturi... 
Nu poţi judeca aşa ceva. Chiar dacă n-ar fi parte din cultura 
noastră, tot ar exista instinctul de a-i proteja pe cei lipsiţi de 
apărare, indiferent că sunt femei sau bărbaţi, tineri sau bătrâni. 

Se întinse după o felie de pâine şi un castron cu tocăniță 
de vită. 

- Mănâncă asta. 

- Mă doare s-o spun, dar încă o înghiţitură şi vărs peste tot. 

O, cu siguranţă se agita şi, deşi îi încălzea inima nefericită, 
devenea oarecum iritant. 

Ticălosul tocmai înmuiase pâinea în tocăniţă şi îi întindea 
o îmbucătură. 

- Trebuie să-ţi păstrezi energia. Probabil că ai ajuns atât 
de aproape de epuizare pentru că nu aveai suficientă mâncare 
în stomac. 

Bine; oricum mirosea prea bine ca să-i reziste. Luă pâinea 
şi castronul cu tocăniţă. În timp ce ea mânca, el se asigură că 
locuinţa îndeplinea cerinţele: focul ardea încă (sufocant de 
cald, şi aşa fusese de dimineaţă, mulțumită frisoanelor care o 
scuturau), o singură fereastră întredeschisă (ca să permită 
unei brize foarte slabe să-i răcorească trupul când o străbăteau 
fierbinţelile), uşa închisă (şi încuiată) şi încă o cană de ceai în 
aşteptare (care acum stătea pe marginea mesei lui de lucru). 
După ce se asigură că toate sunt în ordine şi că în penumbră 
nu pândea nicio ameninţare, o privi din cap până-n picioare 
cu atenţie: pielea (palidă şi lucind de la rămăşiţele jeturilor 
fierbinţi), buzele (palide şi crăpate), postura (fără vlagă și inu- 
tilă), ochii (mici de durere şi din ce în ce mai plini de iritare). 
Rowan se încruntă din nou. 

După ce-i înmână castronul gol, ea îşi frecă degetul mare şi 
arătătorul pe punctul de durere persistentă dintre sprâncene. 

- Aşadar, când se epuizează harul magic, spuse ea, asta e — 
fie te opreşti, fie te consumă focul? 

Rowan se lăsă pe spate în scaun. 

- Ei bine, mai există carranam. 

Cuvântul din Limba Veche suna frumos rostit de el - şi 
dacă ar fi avut o dorinţă pe patul de moarte, l-ar fi implorat să 
vorbească numai în limba străveche, doar ca să deguste minu- 
natele sunete. 

- E greu de explicat, continuă Rowan. L-am văzut utilizat 
numai de câteva ori pe câmpurile de bătălie. Când eşti epuizat, 
carranam-ul tău îţi poate împrumuta puterea sa, atâta timp 
cât sunteţi compatibili şi împărtășiți activ o legătură de sânge. 

Îşi înclină capul pe o parte. 

- Dacă am fi carranam şi ţi-aş da puterea mea, ai folosi tot 
vântul şi gheaţa - nu focul meu? 

Fl încuviinţă cu seriozitate. 

— Şi de unde ştii dacă eşti compatibil cu cineva? 

- Nu ai cum să ştii până nu încerci, iar legătura este atât de 
rară, încât majoritatea Fae n-au întâlnit niciodată pe cineva 
compatibil sau în care să aibă suficientă încredere încât să în- 
cerce. Există întotdeauna ameninţarea să-ţi ia prea mult — şi 
dacă nu sunt antrenați, ţi-ar putea zdruncina mintea, sau aţi 
putea să vă epuizați amândoi în totalitate. 

Interesant. 

— Ai putea, oare, fura harul de la cineva? 

- Fae mai puţin înţelepţi au încercat asta odată — să câştige 
bătălii şi să le adauge puterilor lor - dar nu a funcționat nicio- 
dată. Și, chiar dacă a funcţionat, a fost pentru că persoana pe 
care o țineau ostatică se întâmplase să fie compatibilă. Maeve 
a interzis orice legături forțate cu mult timp înainte de naşterea 
mea, dar... Am fost trimis de câteva ori să vânez Fae corupți 
care îşi foloseau carranam ca sclavi. De obicei, sclavii sunt atât 
de distruși, încât nu-i mai poți reabilita. Singurul gest de ome- 
nie pe care-l puteam face era să-i omor. 

Faţa şi vocea nu i se schimbaseră, dar ea spuse blând: 

- Gestul acesta probabil că e mai dureros decât toate 
războaiele și asediile pe care le-ai condus. 

O umbră îi săgetă faţa aspră. 

- Nemurirea nu este un dar atât de plăcut pe cât cred muri- 
torii. Poate da naștere unor monştri care te-ar înfricoşa până 
şi pe tine. Imaginează-ţi sadicii pe care i-ai întâlnit - şi apoi 
imaginează-ţi-i cu mii de ani în care să-și perfecteze meşte- 
şugul şi să-şi rafineze dorinţele. 

Celaena se cutremură. 

- Conversaţia asta devine prea oribilă, mai ales că de-abia am 
mâncat, spuse ea, lăsându-se să cadă pe perne. Spune-mi care 
dintre soldaţii tăi e cel mai arătos şi dacă i-ar plăcea de mine. 

Rowan se înecă. 

- Gândul că ai putea fi împreună cu unul dintre tovarășii 
mei îmi îngheaţă sângele în vene. 

- Sunt chiar atât de îngrozitori? Prietenul tău pisoiul arăta 
destul de decent. 

Rowan ridică întrebător din sprâncene. 

- Nu cred că prietenul meu pisoiul ar şti cum să-ţi facă față — 
ca, de altfel, niciunul dintre ei. S-ar termina cu vărsare de sânge. 

Ea continuă să zâmbească, iar el îşi încrucişă braţele. 

- Nu prea ar fi interesaţi de tine, pentru că în curând vei fi 
bătrână şi decrepită şi nu vei mai merita efortul de a te câştiga. 

Ea își dădu ochii peste cap. 

- Ce-ţi mai place să strici bucuria altora! 

Se lăsă tăcerea, iar el o privi din nou (lucid, de parcă ar fi 
fost epuizat şi într-o dispoziție negativă) şi ea nu fu surprinsă 
deloc când îi privi în treacăt încheieturile — una dintre puţinele 
petice de piele care se vedeau din cauza tuturor păturilor pe 
care le stivuise pe ea. Nu discutaseră despre asta noaptea tre- 
cută, dar ea înțelese că se pregătea s-o facă. 

În ochi nu i se citea nicio urmă de condamnare când spuse: 

- Un vindecător iscusit te-ar putea scăpa de cicatricele 
astea — cu siguranţă de cele de pe încheieturi şi de multe dintre 
cele de pe spate. 

Ea își încleştă maxilarul, dar după un moment lăsă să-i 
scape o răsuflare prelungă. Chiar dacă ştia că el ar înțelege fără 
prea multe explicaţii, îi spuse: 

- În măruntaiele minelor erau celule în care îi pedepseau 
pe sclavi. Celule atât de întunecate, încât te trezeai acolo și te 
întrebai dacă n-ai orbit. Mă închideau acolo uneori - odată 
m-au închis trei săptămâni întregi. Singurul lucru care m-a 
ajutat să rezist a fost faptul că-mi rosteam întruna numele — 
Mă numesc Celaena Sardothien. 

Faţa lui Rowan era înnegurată, dar ea continuă. 

- Când mă lăsau să ies la lumină, o mare parte din mintea 
mea era întemnițată în întuneric şi singurul lucru pe care mi-l 
aminteam era că mă numeam Celaena. Celaena Sardothien, 
cea arogantă şi curajoasă şi iscusită, Celaena care nu cunoştea 
teama sau disperarea, Celaena care era o armă mortală 
desăvârşită. 

Îşi trecu o mână tremurândă prin păr. 

- De obicei nu-mi permit să mă gândesc la acea perioadă 
petrecută în Endovier, recunoscu ea. După ce am ieșit de 
acolo, au fost nopți în care mă trezeam şi mi se părea că sunt 
din nou în celulele acelea, și trebuia să aprind toate lumânările 
din cameră pentru a-mi demonstra că nu e aşa. În mine nu te 
omoară - te distrug psihic. În Endovier sunt mii de sclavi şi 
mulți dintre ei sunt din Terrasen. Indiferent ce decid să fac cu 
dreptul meu prin naştere, voi găsi un mod de a-i elibera. Îi voi 
elibera. Pe ei şi pe toţi sclavii din Calaculla. Deci, cicatricele 
slujesc pentru a-mi aminti de toate acestea. 

N-o spusese niciodată, dar acum totul fusese dezvăluit. 
După ce se va fi ocupat de regele din Adarlan, dacă distrugerea 
acestuia nu punea capăt lagărelor de muncă, avea să o facă ea. 
Piatră cu piatră, dacă va fi necesar. 

Rowan o întrebă: 

- Ce s-a întâmplat acum zece ani, Aelin? 

- N-o să vorbesc despre asta. 

- Dacă ai accepta coroana, ai elibera Endovierul mult mai 
ușor decât... 

- Nu pot vorbi despre asta. 

- De ce? 

Era ca un puț în memorie - un puț din care nu mai putea 
ieși niciodată dacă avea să cadă. Nu era vorba de moartea pă- 
rinților ei. Le putuse povesti altora în termeni fie şi vagi despre 
uciderea lor. Acea durere era încă sfâşietoare, încă o bântuia. 

Dar nu clipa în care se trezise între cadavrele lor era ceea ce 
distrusese tot ceea ce era Aelin Galathynius sau ar fi putut fi. 
Undeva în străfundurile minții, auzi vocea unei alte femei, 
iubită și insistentă, o altă femeie care... 

Îşi frecă din nou fruntea. 

- E... furia asta, spuse ea cu voce aspră. Disperarea şi ura 
şi furia care trăiesc şi respiră în mine. Lipsite de logică, de 
blândeţe. Este un monstru care sălășluiește sub pielea mea. În 
ultimii zece ani, m-am chinuit zi de zi şi oră de oră pentru a 
ţine întemnițat monstrul acesta. Şi în momentul în care vor- 
besc despre acele două zile, despre ce s-a întâmplat înainte şi 
după, monstrul va fi eliberat şi nu ştiu dacă îl voi putea stăpâni. 
Așa am putut să-l înfrunt pe regele din Adarlan, aşa am putut 
să mă împrietenesc cu fiul lui şi cu căpitanul său, aşa am putut 
trăi în acel palat, pentru că nu am cedat niciun centimetru în 
fața furiei, în fața amintirilor. Acum caut uneltele care mi-ar 
putea distruge dușmanul şi nu pot lăsa monstrul să scape, 
pentru că m-ar face să utilizez acele unelte împotriva regelui, 
nu să le pun înapoi, cum ar trebui — şi aș fi în stare să distrug 
întreaga lume de ciudă. Deci, de aceea trebuie să fiu Celaena, 
nu Aelin - pentru că a fi Aelin ar însemna să mă confrunt cu 
acele lucruri şi să eliberez acel monstru. Înţelegi? 

- Dacă are vreo importanţă, nu cred că ai distruge lumea 
fără motiv. 

Vocea îi era dură. 

- Dar cred că-ţi place să suferi. Colecţionezi cicatrice pen- 
tru că vrei să ai o dovadă a faptului că plăteşti pentru păcatele 
comise. Şi ştiu asta pentru că am făcut acelaşi lucru timp de 
două sute de ani. Spune-mi, crezi că vei merge în vreun soi de 
Lume de Apoi binecuvântată, sau că vei arde în iad? Speri să 
ajungi în iad — pentru că, altfel, cum le-ai face față în Lumea de 
Apoi? Mai bine să suferi, să fii damnată pentru veşnicie şi... 

- Ajunge, şopti ea. 

Probabil că vocea îi suna la fel de nefericită şi de sfârşită 
precum se simţea, pentru că el se întoarse la masa de lucru. Ea 
închise ochii, dar inima îi bubuia. 

Nu ştia cât timp trecuse. După un timp, salteaua se mișcă 
şi scârțâi şi simţi un trup cald care se lipea de al ei. Fără s-o 
îmbrățișeze, doar întins lângă ea. Nu deschise ochii, dar îi 
inspira mirosul, pin şi zăpadă, iar durerea se potoli puţin. 

- Măcar dacă ajungi în iad, spuse el, vibraţiile din pieptul 
lui bubuind pe trupul ei, atunci vom fi împreună. 

- ÎL compătimesc deja pe zeul întunericului. 

Îi trecu mâna mare prin păr şi ea aproape toarse. Nu-şi dă- 
duse seama cât de mult îi lipsea atingerea - atingerea oricui, 
prieten sau iubit. 

- Când voi reveni la normal, să mă aştept că ai de gând să 
tipi la mine pentru că aproape m-am epuizat de tot? 

El lăsă să-i scape un hohot firav de râs, dar continuă să-i 
mângâie părul. 

- Habar n-ai. 

Ea zâmbi ascunsă în pernă, iar mâna i se opri o clipă - apoi 
continuă. 

După o vreme, el murmură: 

- Nu mă îndoiesc că vei avea cândva puterea de a elibera 
sclavii din lagărele de muncă, indiferent de numele pe care vei 
dori să-l folosești. 

Ochii îi ardeau dincolo de pleoape, dar se lăsă cuprinsă de 
atingerea lui, punându-și chiar mâna pe pieptul lui larg, savu- 
rând bătaia egală, sigură, a inimii lui. 

- Mulţumesc că ai grijă de mine, spuse ea. 

El mormăi - acceptare sau refuz, nu ştia. Somnul o trase, 
iar ea îl urmă în uitare. 

* 


Rowan o mai ţinu închisă în camera lui câteva zile şi, deşi 
ea îi spusese că se simte bine, o obligă să mai petreacă o jumă- 
tate de zi în pat. Considera şi ea că era plăcut să aibă pe cineva, 
Chiar şi un războinic Fae autoritar şi mârâitor, căruia să-i pese 
dacă trăia sau murea. 

Veni ziua ei de naştere - nouăsprezece ani păreau oarecum 
nesemnificativi — şi singurul ei cadou fu că Rowan o lăsă sin- 
gură câteva ore. Se întoarse cu veşti despre încă un cadavru de 
semi-Fae găsit în apropiere de coastă. Îi ceru s-o lase să-l vadă, 
dar el o refuză fără drept de apel (lătră la ea, mai bine spus) şi 
spuse el că îl văzuse deja. Era acelaşi tipar: sânge uscat care 
cursese din nas, trupul stors până când rămăsese doar o car- 
casă, şi cadavrul aruncat cu nepăsare. Chiar se întorsese în 
oraş — unde toţi fuseseră mai mult decât bucuroşi să-l revadă, 
pentru că le adusese aur şi argint. 

Se întorsese la Celaena cu bomboane de ciocolată, pretin- 
zând că se considera insultat pentru că ea socotea că absenţa 
lui era adevăratul cadou de ziua ei. Ea încercă să-l îmbrăţişeze, 
dar el îi spuse că n-are de gând să suporte asta. Totuşi, a doua 
oară când se îndreaptă spre baie, se strecură prin spatele 
scaunului lui de la masa de lucru şi-i oferi un sărut puternic şi 
zgomotos pe obraz. El o alungă dând din mână şi își şterse fața 
cu un mârâit, dar ea bănuia că o lăsase să treacă de sistemul 
lui de apărare. 


* 


Fu o greşeală să creadă că ieşirea va fi o încântare. 

Celaena și Rowan stăteau de o parte şi de alta a unui luminiş 
plin cu muşchi, ea cu genunchii uşor îndoiți, mâinile făcute 
pumn. Rowan nu-i spusese să facă asta, dar ea intrase în po- 
ziția defensivă când văzuse vaga sclipire din ochii lui. 

Rowan arăta aşa numai când voia să-i facă viaţa un iad. Şi 
pentru că nu merseseră la ruinele templului, bănui că o consi- 
dera capabilă să stăpânească măcar unul dintre elementele 
puterii ei, în pofida evenimentelor de la Beltane. Ceea ce 
însemna că urma să treacă la stăpânirea următorului. 

- Harul tău nu are formă, spuse Rowan în cele din urmă, 
stând atât de nemișcat, încât ea îl invidie pentru asta. Şi pentru 
că nu are formă, tu nu ai control suficient. În atac, o minge de 
foc sau un val de flăcări sunt utile, da, dar dacă e să te confrunţi 
cu un combatant antrenat - dacă vrei să-ţi poţi utiliza puterea 
- atunci trebuie să înveţi să te lupţi cu ea. 

Ea gemu. 

- Dar, adăugă el tăios, ai un avantaj pe care nu-l au mulți 
deținători de har magic: ştii deja să lupţi cu arme. 

- Mai întâi bomboane de ciocolată de ziua mea, iar acum 
chiar îmi faci un compliment? 

El miji ochii şi avură încă una dintre conversațiile lor fără 
cuvinte. 

Cu cât vorbeşti mai mult, cu atât răzbunarea va fi şi mai 
drastică. 

Ea zâmbi uşor. 

Iertare, stăpâne. Sunt a ta, învaţă-mă. 

Copil neastâmpărat. 

Ridică bărbia spre ea. 

- Focul tău poate lua orice formă doreşti - singura limită 
este propria imaginaţie. Și, având în vedere creşterea pe care 
ai avut-o, dacă ar fi să mergi pe panta ofensivă... 

- Vrei să fac o sabie din foc? 

- Săgeţi, pumnale - tu canalizezi puterea. Vizualizeaz-o şi 
foloseşte-o aşa cum ai folosi o armă mortală. 

Ea înghiţi puternic. 

EI rânji dispreţuitor. 

Te temi să te joci cu focul, prințeso? 

N-ai fi prea fericit dacă ți-aș pârli sprâncenele. 

Încearcă-mă. 

- Când te antrenai ca asasin, care a fost primul lucru pe 
care l-ai învăţat? 

- Cum să mă apăr. 

Ea înţelese acum de ce el fusese atât de amuzat în ultimele 
câteva minute, iar el îi răspunse: 

- Bine. 


* 


Deloc surprinzător, era oribil să se arunce în ea cu pumnale 
din gheaţă. 

Rowan azvârlea pumnal după pumnal magic înspre ea - şi, 
de fiecare dată, scutul din foc pe care încerca (şi nu reușea) să 
şi-l imagineze nu o apăra deloc. Dacă binevoia să apară, o făcea 
întotdeauna prea departe la stânga sau la dreapta. 

Rowan nu voia un zid din foc. Nu - el voia un scut mic, 
controlat. Şi nu conta de câte ori o lovea în mâini sau în braţe, 
ori în față, nu conta că sângele uscat o mânca acum pe obraji. 
Un scut — atât avea de construit, și s-ar fi oprit. 

Asudând şi gâfâind, Celaena începea să se întrebe dacă nu 
ar trebui să se aşeze în calea următorului pumnal şi să se scape 
de suferință, când Rowan mârâi. 

- Străduieşte-te mai mult. 

- Încerc, sări ea, rostogolindu-se în laterală când el îi tri- 
mise două pumnale lucioase din gheaţă spre cap. 

- Te comporţi de parcă ai fi în pragul epuizării. 

- Poate că sunt. 

- Dacă tu crezi măcar o secundă că te apropii de epuizare 
după doar o oră de antrenament... 

- S-a întâmplat la fel de repede şi la Beltane. 

- Dar acela nu a fost sfârşitul puterii tale. 

Următorul pumnal din gheaţă pluti în aer lângă capul lui. 

- Cazi pradă atracției magiei şi o laşi să facă tot ce vrea cu 
tine — o laşi să te consume. Dacă ţi-ai fi ţinut firea, ai fi putut 
face focurile alea să ardă săptămâni întregi — luni întregi. 

- Banu. 

Nu avea un răspuns mai bun decât acesta. 

Nările îi fremătară uşor. 

- Ştiam eu. Voiai ca puterea ta să fie nesemnificativă — şi ai 
fost ușurată când ai crezut că nu ești capabilă decât de atât. 

Fără avertisment, expedie pumnalul, apoi încă unul, apoi 
încă unul, toate direct spre ea. Ea îşi ridică braţul stâng cum ai 
fi ridicat un scut, imaginându-și flacăra care îi înconjura 
braţul, blocând pumnalele, trimițându-le în neant, dar... 

Blestemă atât de tare, că păsările încetară să mai ciripească. 
Îşi strânse cu mâna antebraţul din care sângele începuse să se 
reverse şi să se îmbibe în tunică. 

- Nu mă mai lovi! Am înţeles! 

Dar pumnalele continuară s-o atace. 

Ghemuindu-se şi aruncându-se într-o parte, ridicându-şi 
braţul însângerat pentru a se apăra din nou, strânse din dinţi 
şi-l înjură. El expedie un pumnal care se învârti cu o eficiență 
mortală — și nu se putu mişca suficient de repede încât să evite 
zgârietura uşoară pe pomete. Șuieră spre el. 

Avea dreptate - el avea întotdeauna dreptate, iar ea ura 
asta, aproape la fel de mult cât ura puterea care o inunda și făcea 
ce voia. Doar că ea era cea care trebuia să conducă - nu invers. 
Doar ea nu era sclava puterii. Nu era sclava nimănui, iar dacă 
Rowan mai arunca un afurisit de pumnal spre fața ei... 

Ceea ce el şi făcu. 

Cristalul de gheaţă nu reuşi să treacă pe lângă antebraţul ei 
ridicat şi se transformă într-o explozie de abur. 

Celaena aruncă o privire peste marginea licărindă a flăcării 
compacte, de culoare roșie, din fața brațului ei. Avea forma 
unui — scut. 

Rowan zâmbi uşor. 

- Am terminat pe ziua de astăzi. Du-te să mănânci ceva. 

Scutul circular n-o ardea, deşi flăcările lui se zvârcoleau și 
şuierau. Aşa cum poruncise ea. Funcţionase. 

Aşa că-şi ridică ochii spre Rowan. 

- Ba nu. Din nou. 


*+ 


După o săptămână de construit scuturi de diverse dimen- 
siuni şi temperaturi, Celaena putea construi mai multe apărări 
care ardeau în același timp și putea înconjura întreaga vâlcea 
cu jumătate de gând pentru a o proteja de asaltul din afară. 
Când se trezi într-o dimineaţă înainte de răsărit, fără să ştie de 
ce o face, se strecură din camera pe care o împărțea cu Rowan 
şi cobori la pietrele magice de apărare. 

Se cutremură, nu doar din cauza răcorii de dimineaţă, ci şi 
din cauza puterii pietrelor curbate ale porţilor pe pielea ei, 
când trecu printre ele. Niciuna dintre santinele de pe creneluri 
nu-i ordonă să se oprească atunci când merse pe lângă linia de 
stânci sculptate şi impozante, până când găsi un teren plan şi 
începu să se antreneze. 

Cele Treisprezece zburară, ca una; Cele Treisprezece, ca una, 
le conduseră pe celelalte vrăjitoare Cioc-negru în ceruri, ca 
una. Exercițiu după exercițiu, prin ploaie, şi soare, şi vânt, până 
când toate erau arse de soare şi pline de pistrui. Chiar dacă 
Abraxos încă mai trebuia să reuşească traversarea Răscrucii, 
peticul de mătase de păianjen de pe aripile lui îi îmbunătăţise 
mult zborul. 

Totul mergea de minune. Abraxos intrase într-o încăierare 
pentru dominație cu masculul lui Lin și ieşise victorios, iar 
după aceea nimeni din sabatul ei sau din alt sabat nu-l mai 
provocase. Jocurile de Război se apropiau cu repeziciune şi, 
deși Iskra nu mai fusese o problemă din noaptea în care 
Manon aproape că o ucisese, își păzeau spatele: la băi, după 
fiecare colț întunecat, verificând de două ori hăţurile și curelele 
înainte de a-şi încăleca dragonii. 

Da, toate mergeau de minune, până când Manon fu che- 
mată în camera bunicii ei. 

- De ce oare, spuse bunica ei, pe post de salut, plimbându- 
se nervoasă prin cameră, cu dinţii ca dezveliți de obicei, de ce 
oare trebuie să aud de la ticăloasa aia de Cressida că dragonul 
tău pipernicit şi inutil nu a trecut încă Răscrucea? Cum se face 
că, fiind eu în mijlocul unei întruniri, în care planificam Jocurile 
de Război pentru ca tu să le poţi câştiga, celelalte Matroane îmi 
spun că tu n-ai voie să participi pentru că animalul tău nu a 

traversat Răscrucea şi, prin urmare, nu are voie să-şi ducă în 
zbor stăpâna? 

Manon surprinse lucirea ghearelor înainte de a-i zgâria 
obrazul. Nu suficient cât să-i lase o cicatrice, dar suficient cât 
să o facă să sângereze. 

- Tu şi cu animalul acela sunteţi o rușine, șuieră bunica ei, 
cu dinţii clănțănindu-i. Nu vreau decât să câştigi Jocurile as- 
tea — ca să ne putem lua locul pe drept cuvenit de regine, nu 
de Înalte Vrăjitoare. Regine ale Deşertului, Manon, iar tu faci 
tot ce poţi ca să strici asta. 

Manon îşi ţinu ochii în pământ. Bunica îi băgă o unghie în 
piept, străpungându-i mantia roşie, pătrunzând în carnea de 
deasupra inimii. 

- Ți s-a topit inima? 

- Nu. 

- Nu, o imită sarcastic bunica ei. Nu, nu se poate topi, pen- 
tru că nu ai inimă, Manon. Noi nu ne naştem cu inimă şi sun- 
tem fericite aşa. 

Arătă spre podeaua din piatră. 

- De ce sunt informată astăzi că Iskra a prins o blestemată 
de Crochan care ne spiona? De ce sunt ultima care află că 
spioana este în temniţele noastre şi că o interoghează deja de 
două zile? 

Manon clipi, dar fu singurul semn de surpriză pe care-l lăsă 
să-i scape. Dacă vrăjitoarele Crochan le spionau... O altă tăie- 
tură pe față îi brăzdă celălalt obraz. 

- Vei face traversarea mâine, Manon. Mâine, și nu-mi pasă 
dacă te faci una cu stâncile. Dacă supraviețuiești, să faci bine 
să te rogi Întunericului să câştigi Jocurile alea. Căci dacă nu... 

Bunica îşi trecu o unghie de-a curmezişul gâtului lui Manon. 
O zgârietură care să-i pună sângele în mişcare. 

Şi o făgăduială. 

De data aceasta, toată lumea veni să vadă traversarea 
Răscrucii. Abraxos fu înşeuat, iar concentrarea ațintită asu- 
pra gurii peşterii deschise către noaptea de dedesubt. Asterin 
şi Sorrel erau în spatele ei, dar lângă animalele lor, nu călare. 
Bunica aflase că intenționau să o salveze şi interzisese asta. 
Manon trebuia să plătească pentru propria-i prostie și mân- 
drie, spunea ea. 

Vrăjitoarele se înghesuiră la marginea platformei de vizio- 
nare, iar de deasupra, Înaltele Vrăjitoare şi moştenitoarele lor 
urmăreau dintr-un balconaș. Zgomotul era aproape asurzitor. 
Manon aruncă o privire către Asterin şi Sorrel şi le văzu 
expresia feroce, dură ca piatra, dar încordată. 

- 'Țineţi-vă pe lângă pereţi, pentru ca el să nu vă sperie ba- 
laurii, le spuse ea. 

Ele dădură mohorâte din cap. 

De când grefase mătasea de păianjen pe aripile lui Abraxos, 
Manon avusese grijă să nu-l forţeze prea mult, până când vin- 
decarea avea să fie completă. Dar Răscrucea, cu plonjonul și 
vânturile ei... aripile lui s-ar fi putut transforma în zdrenţe în 
câteva secunde dacă mătasea nu rezista. 

- Aşteptăm, Manon, lătră bunica ei de deasupra. 

Făcu semn cu mâna spre gura peşterii. 

- Dar, te rog, nu te grăbi. 

Râsete - de la Picioare-galbene, de la Cioc-negru... de la 
toată lumea. Și totuşi, Petrah nu zâmbea. Şi niciuna dintre 
Cele Treisprezece, adunate cel mai aproape pe platforma de 
vizionare, nu zâmbea. 

Manon se întoarse spre Abraxos și privi în ochii lui. 

- Să mergem, spuse şi-l trase de hăţuri. 

Dar el refuză să se mişte — nu din teamă sau teroare. Își ri- 
dică încet capul - privind spre locul unde stătea bunica ei - și 
emise un mârâit jos, de avertizare. O ameninţare. 

Manon ştia că ar trebui să-l certe pentru lipsa de respect, 
dar faptul că putea înţelege ce se petrecea în sala asta... ar fi 
trebuit să fie imposibil. 

- Noaptea este pe trecute, strigă bunica ei, nepăsându-i de 
bestia care se uita la ea cu atât de multă furie în ochi. 

Sorrel şi Asterin schimbară o privire şi ar fi putut jura că 
mâna Aghiotantei sale se răsucise spre mânerul sabiei. Nu 
ca să-l rănească pe Abraxos, ci... Fiecare membră a Celor 
Treisprezece își dusese uşor mâna spre arme. Pentru a lupta — 
în caz că bunica ei dădea ordin să fie omorâţi Manon şi 
Abraxos. Auziseră provocarea din mârâitul lui Abraxos - și 
înțţeleseseră că bestia trăsese o limită dincolo de care nu 
voia să treacă. 

Nu se nășteau cu inimă, spusese bunica ei. Asta li se spu- 
sese. Supunere, disciplină, brutalitate. Acestea erau lucrurile 
pe care ar fi trebuit să le preţuiască. 

Ochii lui Asterin străluceau - extraordinar de puternic — şi 
dădu din cap spre Manon. 

Era acelaşi sentiment pe care-l simţise ea când Iskra îl bi- 
ciuise pe Abraxos - pe care nu-l putea descrie, dar care o orbise. 

Manon îl apucă de bot pe Abraxos, obligându-l să-şi ia pri- 
virea de la bunica ei. 

- O singură dată, şopti ea. Tot ce trebuie să faci este să sari 
o singură dată, Abraxos, și după aceea le poţi închide gura 
pentru totdeauna. 

Apoi, ridicându-se din abisuri, se auzi o bătaie constantă 
pe două note. Bătaia bestiilor de momeală înlănţuite, care de- 
plasau mașinăriile grele dintr-o parte în alta. Ca o inimă care 
bătea. Ca un tremur de aripi. 

Ritmul se auzea tot mai puternic, de parcă balaurii din hăuri 
ar fi ştiut ce se întâmplă. Sunetul crescu şi crescu în ampli- 
tudine, până când ajunse la peşteră - până când Asterin își luă 
scutul în mână şi i se alătură. Până când toate Cele Treisprezece 
preluară ritmul. 

- Auzi asta? Asta-i pentru tine. 

O clipă, în bătaia care le învăluia ca nişte aripi fantomatice 
izvorâte din munte, lui Manon i se păru că n-ar fi fost atât de 
rău să moară — dacă ar fi fost cu el, dacă n-ar fi fost singură. 

— Eşti unul dintre Cei Treisprezece, îi spuse. De acum până 
când Întunericul ne va despărți. Tu îmi aparţii, iar eu îţi apar- 
ţin. Hai să le arătăm de ce. 

Fl îi suflă în palme, de parcă i-ar fi spun că ştia deja toate 
acestea şi că ea nu făcea decât să risipească timp preţios. Ea 
zâmbi uşor când Abraxos aruncă încă o privire provocatoare 
în direcţia bunicii ei. Balaurul se lăsă pe pământ, pentru ca 
Manon să încalece. 

Distanţa până la intrarea în peşteră părea mult mai scurtă 
în șa decât pe jos, dar nu se îndoi de el în timp ce clipi pentru 
a-şi pune pleoapa interioară la locul ei și să-şi retracteze din- 
ţii. Mătasea de păianjen avea să reziste — refuza să accepte altă 
alternativă. 

- Zboară, Abraxos, îi spuse ea și-l îmboldi cu pintenii. 

Ca o cometă, se avântă în galop pe panta lungă, iar Manon 
se mișca odată cu el, întâmpinând fiecare pas de galop al tru- 
pului lui puternic, fiecare pas în ritm cu bătaia balaurilor în- 
chiși în pântecele muntelui. Abraxos își deschise aripile, bă- 
tând din ele o dată, de două ori, căpătând viteză, fără teamă, 
nerăbdător, pregătit. 

Şi totuşi, bătaia nu încetă, nici cea a balaurilor sau cea a 
Celor Treisprezece, nici cea a sabaturilor Cioc-negru, care o 
preluaseră, bătând din picioare sau din palme. Nici din partea 

moştenitoarei Sânge-albastru, care își lovea sabia de pumnal, 
sau din partea vrăjitoarelor Sânge-albastru, care se luaseră 
după ea. Întregul munte se zguduia odată cu sunetul. 

Din ce în ce mai repede, Abraxos se avântă spre povârniş, iar 
Manon se ţinu bine. Gura peşterii se deschise larg. Abraxos îşi 
închise aripile, utilizând mișcarea pentru a da încă un impuls 
trupului, înainte de a plonja împreună cu Manon peste margine. 

Rapid ca un fulger arcuindu-se pe cer, se năpusti spre po- 
deaua Trecătorii. 

Manon se ridică în şa, ţinându-se bine, iar cosiţa îi ieşi de 
sub mantie, apoi scăpă din legături, fluturând dureros în urmă, 
făcându-i ochii să lăcrimeze în pofida pleoapelor. El se pră- 
buşea tot mai jos, cu aripile strânse pe lângă corp, coada 
dreaptă şi echilibrată. 

Spre iad, spre eternitate, spre acea lume unde, pentru o 
clipă, ar fi putut jura că în piept i se strângea ceva. 

Nu închise ochii, nici măcar când pietrele luminate de lună 
ale Trecătorii se apropiară, devenind mai vizibile. Nu avea 
nevoie să facă asta. 

Precum pânzele unei corăbii măreţe, aripile lui Abraxos se 
deschiseră, tensionate. Le înclină spre în sus, împotrivindu-se 
morții care încerca să-i tragă în jos. 

Şi acele aripi, acoperite de peticile strălucitoare ale Mătăsii 
de Păianjen, rămaseră puternice şi dârze, trimițându-i în zbor 
pe deasupra versantului Omega şi pe cerul înstelat de din- 
colo de el. 

Spre meritul lor, santinelele nu se speriară atunci când 
Rowan, ajuns lângă ele, pe creneluri, se transformă. Aveau 
ochii suficient de ageri pentru a-i fi detectat sosirea când intră 
ca fulgerul. Un uşor puseu de teamă, dar care era de aşteptat, 
chiar dacă îl deranja mai mult ca altădată. Când le vorbi, tre- 
săriră uşor. 

- De cât timp e acolo jos? 

- De o oră, prinţe, spuse unul dintre străjeri, urmărind flă- 
cările intermitente de dedesubt. 

- Şi de câte dimineţi în şir? 

- Asta e a patra, prinţe, răspunse aceeaşi santinelă. 

În primele trei zile, se strecurase din pat înainte de zori, iar 
el presupusese că ajuta la bucătărie. Dar când se antrenaseră 
ieri, sesizase că... progresase într-un ritm mai alert decât ar fi 
fost normal, ca peste noapte. Trebuia să admire faptul că era 
plină de resurse. 

Fata stătea în afara zidului din pietre magice de apărare, 
luptând singură. 

Un pumnal din flăcări zbură din mână spre bariera invizi- 
bilă dintre două stânci, apoi altul, de parcă s-ar fi năpustit asu- 
pra capului adversarului. Lovi zidul magic cu o flacără de lu- 
mină şi ricoşă, respins de vraja protectoare care încercuia 
fortăreața. Când ajunse la ea, se protejă cu scutul - rapid, pu- 
ternic, sigură de ea. Un războinic pe câmpul de luptă. 

- N-am văzut pe nimeni... luptând aşa, spuse santinela. 

Era o întrebare, dar Rowan nu se sinchisi să răspundă. Nu 
era treaba lor şi nu era nici el chiar sigur că regina ar fi fost mul- 
țumită că o semi-Fae învaţă să-şi utilizeze aşa puterile. Deși 
plănuia să-i spună totul lui Lorcan, comandantul lui şi singurul 
bărbat care era mai înalt în rang decât el în Doranelle, doar 
pentru a vedea dacă puteau utiliza asta în antrenamentul lor. 

Fata trecu de la aruncatul armelor la lupta corp-la-corp: o 
lovitură de forță, o lovitură mistuitoare de foc. Flăcările ei de- 
veniseră uluitor de diverse - nuanţe de auriu, de roşu, de por- 
tocaliu. Și tehnica - nu harul magic, ci modul în care se 
mişca... Stăpânul ei fusese un monstru, nu încăpea nicio în- 
doială, dar o pregătise bine. Se ferea şi sărea şi se răsucea, fără 
pauză, cu furie, şi... 

Înjură, la fel de colorat ca de obicei, când zidul îi trimise 
înapoi flacăra rubinie. Reușşi să o respingă cu scutul, dar căzu 
în fund. Şi totuși, niciuna dintre santinele nu râse. Rowan nu 
ştia dacă din cauza prezenţei lui sau din cauza ei. 

Află o clipă mai târziu, când aştepta să o audă strigând, sau 
dând îndărăt, sau plecând. Dar prințesa se mulțumi să se 
ridice în picioare, fără măcar să se curețe de noroi și frunze, și 
îşi reluă antrenamentul. 


* 


Următorul cadavru apăru o săptămână mai târziu, dând o 
tonalitate mai curând dezgustătoare dimineţii proaspete de 
primăvară în care Celaena şi Rowan alergară la locul respectiv. 

Îşi petrecuseră ultima săptămână luptând şi apărându-se și 
manipulându-i ei harul magic, întrerupți numai de câte o vi- 
zită oarecum neplăcută a unor nobili Fae care călătoreau prin 
zona lor — ceea ce o convinse pe Celaena că n-avea de ce să se 

grăbească să meargă în Doranelle. Din fericire, oaspeţii rămă- 
seseră doar o noapte, iar lecţiile ei nu fură tulburate prea mult. 

Lucrau numai cu focul, ignorând stropul de afinitate la apă 
pe care îl moştenise. Încercă în mod repetat să conjure apa, 
când bea, în cadă, când ploua, dar fără reuşită. Atunci, să fie 
focul. Şi deşi ştia că Rowan era la curent cu pregătirea ei de 
dimineaţă, nu-i uşură niciodată antrenamentul, deși ar fi putut 
jura că uneori simţea cum harurile lor... se jucau împreună, 
flacăra ei provocându-i gheaţa, vântul lui dansând printre tă- 
ciunii ei. Fiecare dimineață aducea ceva nou, uneori mai difi- 
cil, diferit şi oribil. În numele zeilor, era genial. Viclean, rău- 
tăcios şi strălucitor. 

Chiar şi atunci când îi aplica o bătaie soră cu moartea. În. 
Fiecare. Zi. Blestemată. 

Nu din răutate, nu cum fusese înainte, ci pentru a-i de- 
monstra ceva — că dușmanii nu aveau să o cruţe. Dacă simţea 
nevoia să se odihnească, dacă puterea o lăsa, avea să moară. 

Aşa că o trântea în noroi sau în pârâu, sau în iarbă, cu un 
vârtej de vânt sau de gheaţă. Iar ea se ridica, aruncând săgeți 
de flacără, cu scutul devenit acum cel mai bun aliat al ei. Iar şi 
iar, înfometată și epuizată şi îmbibată de ploaie, de ceaţă şi de 
sudoare, până când scutul deveni un instinct, până când putu 
să arunce săgeți și pumnale de flacără odată, până când îl 
trânti ea cu fundul de pământ. Întotdeauna mai era ceva de 
învăţat; trăia şi respira şi visa focul. 

Uneori visa un bărbat cu ochi căprui dintr-un imperiu de 
dincolo de mare. Alteori se trezea şi întindea mâna pentru a 
atinge trupul cald de bărbat de lângă al ei, numai pentru a-şi 
da seama că nu era al căpitanului — că nu va mai sta niciodată 
întinsă lângă Chaol, nu după ceea ce se întâmplase. Când își 
amintea asta uneori, fiecare gură de aer era un chin. 

Nu era nimic romantic în faptul că împărțea patul cu Rowan, 
şi fiecare rămânea pe partea lui. Cu siguranță nu îi întâm- 
pină nimic romantic când ajunseră la locul unde fusese găsit 
cadavrul, iar ea îşi dădu jos cămașa pentru a se răcori. Acope- 
rită doar de desuuri, pielea Celaenei fu mușcată de aerul mării 
cu o răcoare delicioasă şi până și Rowan își deschise jacheta 
greoaie când se apropiară de coordonate. 

- Ei bine, de data asta îi simt mirosul, spuse Celaena între 
două gâfâieli. 

Ajunseseră la locul indicat în mai puţin de trei ore, judecând 
după soare. Era cea mai lungă şi mai rapidă cursă pe care o 
făcuse ea vreodată, mulțumită formei de Fae în care se antrena. 

- Cadavrul acesta putrezeşte aici de mai mult timp decât 
semi-Fae de acum trei zile. 

Îşi muşcă limba să nu-i răspundă. Se mai descoperise un 
cadavru semi-Fae, iar el n-o lăsase să-l vadă, forţând-o în schimb 
să se antreneze în timp ce el zburase spre locul descoperirii. 
Dar, în dimineaţa aceasta, se uitase în focul înăbușit din ochii 
ei şi dăduse îndărăt. 

Celaena păși cu grijă pe covorul din ace de pin, căutând 
semne de luptă sau ale atacantului. Pământul era bătucit şi, în 
pofida pârâului, muştele bâzâiau în apropiere de ceea ce părea 
a fi o grămadă de îmbrăcăminte, vizibilă de după o moviliţă. 

Rowan înjură urât cu voce joasă, ridicându-şi antebraţul 
pentru a-și acoperi nasul şi gura, în timp ce examina carcasa, 
cu fața lui de bărbat demi-Fae contorsionată de oroare. 
Celaena ar fi făcut la fel, cu excepţia faptului că... cu excepţia 
faptului că... 

Era prezent și un al doilea miros. Nu atât de puternic pe cât 
fusese la prima locaţie, dar persistent. Împinse amintirea care 
voia să se înalțe ca răspuns la miros, amintirea care o copleşise 
în acea zi, pe câmpul de gorgane. 

- Ne-a atras atenţia şi o ştie, spuse ea. Are ca ţinte semi-Fae — 
pentru a trimite un mesaj, fie pentru că... au gust bun. Dar... 

Îşi imagină harta pe care o ţinea Rowan în camera lui, 
detaliind suprafaţa vastă pe care fuseseră găsite cadavrele şi 
se strâmbă. 

- Dacă sunt mai mulţi? 

Rowan întoarse privirea spre ea, cu sprâncenele ridicate. 
Nu mai spuse nimic până când se apropie de locul unde se afla 
el, lângă cadavru, atentă să nu distrugă dovezile. Stomacul i se 
strânsese, iar bila îi ajunsese în gât, dar acoperi oroarea care o 
cuprinsese cu un perete de gheaţă pe care nici măcar focul ei 
nu-l putea topi. 

- Eşti bătrân ca iadul, spuse ea. Trebuie să te fi gândit că 
avem de-a face cu mai mulţi, dat fiind cât de întins este teri- 
toriul. Dacă acela pe care l-am văzut între gorgane nici măcar 
nu era cel responsabil de moartea acestor semi-Fae? 

El miji ochii, dar încuviinţă reticent. Ea studie fața suptă, 
hainele rupte. 

Haine rupte, tăieturi mici de-a lungul palmelor - de parcă 
şi-ar fi împlântat unghiile în palme. Ceilalți de-abia fuseseră 
atinşi, dar acesta... 

- Rowan. 

Se apără de muşte. 

- Rowan, spune-mi că vezi şi tu ce văd eu. 

Încă un blestem profund. El se ghemui, utilizând vârful pum- 
nalului pentru a împinge la o parte o bucată de pânză ruptă de 
la guler. 

- Masculul acesta... 

- S-a luptat. S-a împotrivit. Niciunul dintre ceilalți n-a fă- 
cut-o, conform rapoartelor. 

Duhoarea cadavrului era suficient de puternică să o trân- 
tească în genunchi. Se ghemui lângă mâna şi antebraţul în 

putrefacție, uscat şi consumat din interior spre în afară. Întinse 
mâna după pumnalul lui Rowan, pentru că ea încă nu avea 
unul. EI ezită, când ea ridică privirea spre el. 

Numai în această după-amiază, păru el să mârâie, apăsând 
mânerul în palma ei deschisă. 

Ea smuci pumnalul. 

Știu, ştiu. Nu mi-am recâștigat încă armele. Nu te zbârli aşa. 

Se întoarse la carcasă, întrerupând conversaţia mută şi 
obținând un rânjet drept răspuns. Jocul mintal cu Rowan era 
ultimul lucru pe lista ei de priorităţi, chiar dacă devenise una 
dintre activităţile ei favorite. 

În conflictul acesta mintal era ceva foarte familiar, gândi ea, 
trecând atent, cât de blând şi respectuos putu, vârful pumnalu- 
lui pe sub unghiile rupte şi murdare ale bărbatului, apoi şter- 
gând conţinutul pe dosul palmei ei. Praf şi ceva negru... negru... 

- Ce dracu: e asta? vru Rowan să ştie, îngenunchind lângă 
ea, mirosindu-i mâna întinsă. 

Şi sări îndărăt, mârâind. 

- Ăsta nu-i praf. 

Nu, nu era. Era mai negru decât noaptea și duhnea la fel ca 
prima dată când îl mirosise, în catacombele de sub bibliotecă, 
o baltă uleioasă de sânge de culoarea obsidianului. Puțin di- 
ferit de celălalt miros oribil care plutea în aer, dar similar. 
Foarte asemănător... 

- E imposibil, spuse ea, sărind în picioare. Asta... asta... 
asta... 

Începu să se miște agitată, ca să nu tremure. 

- Nu se poate. Probabil că mă înșel. 

Erau foarte multe celule în temniţa uitată de sub bibliotecă, 
de sub turnul Wyrd cu ceas al regelui. Creatura pe care o întâl- 
nise ea avusese o inimă umană. Fusese abandonată, bănuia ea, 

din cauza vreunui defect. Şi dacă... şi dacă cei perfecţionaţi 
fuseseră mutaţi în altă parte? Dacă acum erau... pregătiţi? 

- Povesteşte-mi, mârâi Rowan, vorbind cu greu, pentru că 
se lupta să țină în frâu pornirea ucigaşă care îl invadase ca răs- 
puns la ameninţarea care pândea din păduri. 

Ea ridică mâna să-şi frece ochii, dar îşi dădu seama că sub- 
stanța era pe degetele ei, şi atunci se şterse de cămașă, numai 
pentru a-şi aminti că nu purta decât banda albă moale de pe 
sâni şi că îi era frig până în măduva oaselor. Alergă la pârâul 
din apropiere pentru a se curăța de sângele negru uscat, urând 
până şi faptul că urme din el se vor afla în apă, în lume, şi cu 
voce joasă, joasă, îi povesti lui Rowan despre creatura din 
bibliotecă, despre cheile Wyrd, despre informaţiile pe care le 
ținea Maeve în secret şi despre cum putea fi distrusă acea pu- 
tere. Putere care era folosită de rege pentru a crea lucruri - şi 
care aveau ca ţintă oamenii cu har magic în sânge, pentru a le 
fi gazde. 

O briză caldă o învălui, încălzindu-i oasele şi sângele, 
liniştind-o. 

- Cum a ajuns aici? întrebă Rowan, cu trăsăturile de un 
calm de gheaţă. 

- Nu ştiu. Sper să mă înșel. Dar mirosul acela - nu voi uita 
în veci mirosul acela. De parcă putrezise din interior, cu însăși 
esenţa distrusă. 

- Îşi păstrase însă câteva capacităţi cognitive. ŞI, indiferent 
ce-o fi, trebuie să le aibă, de vreme ce abandonează trupurile. 
Încercă să înghită - de două ori — dar gura îi era uscată. 

- Semi-Fae... ar fi gazde perfecte, pentru că mulţi sunt ca- 
pabili să folosească magia şi nimănui din Wendlyn sau Doranelle 
nu-i pasă dacă trăiesc sau mor. Dar cadavrele acestea - dacă 
voia să le răpească, de ce să le omoare? 


462 SARAH J. MAAS 


- Sunt inutile dacă nu sunt compatibile, spuse Rowan. Şi 
dacă nu erau compatibile, la ce să le folosească decât la 
desangvinizare? 

- Dar ce sens are să lase trupurile acolo unde le putem 
găsi? Să stârnească teamă? 

Rowan își încleştă maxilarele şi începu să inspecteze zona, 
examinând pământul, copacii, stâncile. 

- Arde trupul, Aelin. 

Îşi dădu jos teaca şi centura care găzduise pumnalul, care 
încă atârna în mâna ei, şi i le aruncă. Ea le prinse cu mâna liberă. 

- Mergem la vânătoare. 


x 


Nu găsiră nimic, nici chiar când Rowan îşi schimbă forma 
şi inspectă regiunea din înalturi. Când lumina zilei scăzu, se 
urcară în copacul cel mai mare, cel mai bogat din zonă. Se 
aşezară pe o creangă masivă, strânşi unul în altul, pentru că 
nu voia s-o lase să provoace nici cea mai mică flacără. 

Când ea se plânse de condiţii, Rowan sublinie că, în noaptea 
aceea, luna avea să lipsească, iar prin pădure bântuiau ființe 
mai periculoase decât vârcolacii. Asta îi închise gura până 
când el îi ceru să-i spună mai multe despre creatura din bi- 
bliotecă, să-i explice fiecare detaliu, fiecare slăbiciune şi fiecare 
punct forte. 

După ce termină, el îşi scoase unul dintre cuţitele lungi - 
doar una dintre numeroasele şi minunatele arme pe care le 
purta asupra lui — şi începu să-l curețe. Cu simţurile ei sensi- 
bilizate, putea vedea suficient de bine în lumina stelelor pentru 
a discerne oţelul, mâinile lui şi jocul mușchilor pe umeri, când 
ştergea lama. El însuşi era o armă frumoasă, călită în secole de 
antrenament şi de luptă nemiloasă. 

- Crezi că m-am înșelat? îl întrebă ea, când el îşi lăsă deo- 
parte cuțitul şi începu să le caute pe celelalte, ascunse sub haine. 

Ca şi primul, erau toate curate, dar ea nu comentă. 

- În ceea ce priveşte creatura, vreau să spun. 

Rowan își scoase cămașa peste cap pentru a ajunge la ar- 
mele prinse de trup, dezvăluindu-și spatele larg, musculos, 
plin de cicatrice şi minunat. Frumos - ceva foarte feminin, o 
parte înnăscută din ea aprecia asta, și n-o deranja semigo- 
liciunea lui. El văzuse fiecare centimetru din ea. Ea bănuia că 
nicio parte din el nu ar fi luat-o prin surprindere, mulțumită 
lui Chaol. Dar - nu, nu se va gândi la Chaol. Nu când se simţea 
în sfârşit stabilă şi cu mintea limpede și bine. 

- Avem de-a face cu un prădător şiret și mortal, indiferent 
care-i sunt originile şi câţi sunt, spuse el, curățând un pumnal 
mic, prins în zona pectoralilor. 

Ea urmări cu privirea tatuajul care cobora pe faţa lui, pe 
gât, pe umeri şi pe braţ. Un semn sobru, brutal. Se vindecaseră, 
oare, cicatricele de pe faţa lui Chaol, ori aveau să rămână o 
veșnică aducere-aminte a ceea ce-i făcuse ea? 

- Dacă te-ai înșelat, voi considera asta o binecuvântare. 

Ea se lipi de trunchiul copacului. A doua oară se gândise la 
Chaol. Probabil că era cu adevărat epuizată, pentru că o altă 
opţiune ar fi fost că își dorea să fie nefericită. 

Nu voia să știe ce făcuse Chaol în aceste luni şi nici ce 
gândea despre ea. Dacă îi vânduse regelui informaţii despre 
trecutul ei, poate că regele trimisese una dintre fiinţe aici, să o 
vâneze. Iar Dorian - o, zei, fusese atât de pierdută în propria-i 
nefericire, că nici nu se întrebase ce face, cum reușise să-şi 
păstreze secret harul magic. Se rugă în gând să fie bine. 

Suferi cu gândurile ei până când Rowan termină de lustruit 
armele, apoi scoase rezerva din piele în care ţineau apa şi-şi 
spălă mâinile, gâtul şi pieptul. Ea îl urmări tot timpul, privind 

modul în care apa îi strălucea pe piele în lumina stelelor. Era 
foarte bine că Rowan nu era interesat de ea, pentru că știa că 
era suficient de proastă și de nechibzuită încât să se gân- 
dească la o relație amoroasă cu el pentru a rezolva problema 
cu Chaol. 

În pieptul ei era încă un foarte mare gol. Un gol care se 
mărea, nu se micşora, și pe care nu-l putea umple nimeni, nici 
măcar dacă s-ar fi culcat cu Rowan. Erau zile în care inelul din 
ametist era cel mai preţios bun al ei, şi altele în care tot ce 
putea face era să nu-l topească într-o flacără creată tot de ea. 
Poate că fusese nebună să iubească un om care îi slujea regelui, 
dar Chaol fusese exact ceea ce-i lipsise după ce-l pierduse pe 
Sam, după ce supraviețuise coşmarului minelor. 

Dar în acele zile... nu știa ce-i trebuie. Ce îşi dorea. Dacă ar 
fi fost dispusă să recunoască, ar fi spun că, de fapt, habar 
n-avea cine mai era. Tot ce știa este că indiferent cine sau ce 
ieşise din acel abis de disperare și de durere nu avea cum să fie 
aceeași persoană care se prăbuşise în el. Și poate că ăsta era un 
lucru bun. 

Rowan se îmbrăcă înapoi şi se sprijini de copac, cu trupul 
lui puternic și cald lipit de al ei. Rămaseră așa în întuneric, 
până când ea spuse cu voce joasă: 

- Mi-ai spus odată că atunci când îţi găsești partenera, nu 
poți suporta ideea de a o răni fizic. Odată ce te-ai împerecheat, 
mai curând te-ai răni pe tine. 

- Da, de ce? 

- Am încercat să-l omor. I-am distrus fața, apoi i-am ţinut 
un pumnal deasupra inimii, pentru că am crezut că este vino- 
vat de moartea Nehemiei. Şi l-aş fi omorât, dacă nu m-ar fi 
oprit cineva. Dacă Chaol - dacă el ar fi fost într-adevăr pere- 
chea mea, n-aş fi putut face asta, nu? 

El păstră tăcerea vreme îndelungată. 

- De peste zece ani nu mai fuseseşi în forma ta de Fae, aşa 
că, poate, instinctele nu erau suficient de puternice cât să preia 
conducerea. Uneori, cei doi pot deveni intimi înainte de a se 
forma legătura. 

- Oricum, e o speranţă inutilă, de care încerc să mă agăţ. 

- Vrei să-ţi spun adevărul? 

Ea își îngropă bărbia în tunică şi închise ochii. 

- Nu în noaptea asta. 


CAPITOLUL 46 


Ferindu-şi ochii de strălucire, Celaena privi dealurile şi 
bucăţica de plajă aflate la distanţă. Era o căldură toridă, o briză 
slabă, dar Rowan rămase îmbrăcat cu haina lui greoaie de un 
cenușiu deschis şi centura lată, platoșele pentru antebraţe 
fiind prinse la locul lor. Binevoise să-i dea câteva dintre armele 
lui în acea dimineaţă — ca măsură de precauţie. 

În zori, se întorseseră la ultimul loc, pe același drum - şi 
atunci Celaena prinsese o urmă. Ei bine, analizase îndeaproape 
o picătură de sânge întunecat de pe o stâncă din apropiere şi 
apoi Rowan urmărise mirosul înapoi la dealuri. Ea căutase pe 
plajă, sub arcadele naturale ale numeroaselor peșteri de pe 
țărmul cu meandre. Dar acolo nu era nimic - iar urmele, din 
pricina mării, a vântului și a elementelor naturii, dispăruseră. 
Stăteau acolo de cel puţin jumătate de oră, căutând alte semne, 
dar nu mai era nimic. Nimic, cu excepţia... 

Acolo. O scobitură uzată în promontoriu, de parcă multe 
perechi de picioare uzaseră marginea cocoţându-se, prudent, 
peste ea. Rowan o apucă de braţ când ea se aplecă să analizeze 
scara ascunsă, fărâmițată. Ea îi aruncă o căutătură urâtă, însă 
el nu-i dădu drumul. 

- Încerc să nu mă simt jignită, spuse ea. Uite! 

Treptele aproape dispăruseră — rămăseseră bucăți de stâncă 
şi nisip presărat cu tufişuri. Apa de dincolo de plajă era atât de 
transparentă și de calmă, încât puteai vedea o fisură mică în 
bariera de recifuri care străjuia țărmurile. Era una dintre 

puţinele căi de a acosta fără să-ţi faci barca bucăţi, lată numai 
cât să treacă o ambarcaţiune mică. Nu ar fi încăput pe acolo 
un vas de luptă sau unul comercial, fără dubiu unul dintre 
motivele pentru care această zonă nu fusese modernizată. Era 
însă un loc perfect dacă doreai să intri clandestin în ţară — şi 
să rămâi nedescoperit. 

Începu să deseneze o linie lungă şi adâncă în pământul 
nisipos, apoi desenă punct după punct. 

- Trupurile au fost aruncate în pâraie şi râuri, spuse ea. 

- ar marea nu era niciodată prea departe, spuse el, îngenun- 
chind lângă ea. Ar fi putut să arunce acolo cadavrele. Dar... 

- Dar atunci, cadavrele astea ar fi plutit în derivă până la 
țărm şi ar fi făcut oamenii să cerceteze plaja. Uite aici, spuse 
ea, arătând spre întinderea de coastă pe care o schițase - şi pe 
care se aflau şi ei acum, fix în mijlocul ei. 

- De-a lungul secțiunii acesteia de țărm sunt nenumărate 
peşteri. 

Ea indică locul unde valurile se spărgeau de recif şi spaţiul 
calm, de mici dimensiuni, dintre recifuri. 

- De acolo se poate ajunge uşor... 

Și blestemă. Nu putu să pronunţe cuvintele. Pe acolo nu erau 
nave, dar asta nu însemna că una sau două n-ar fi putut veni 
din Adarlan, strecurându-se pe timp de noapte şi aducându-și 
la țărm încărcătura lor violentă și demonică, utilizând bărcile 
mai mici. 

Rowan se ridică. 

- Plecăm. Acum. 

- Nu crezi că ne-ar fi atacat deja dacă ne-ar fi văzut? 

Rowan arătă spre soare. Dacă se pregătea să-i spună că era 
periculos pentru o regină să se arunce singură în braţele peri- 
colului, atunci putea s-o facă... 

- Dacă tot e să explorăm, atunci o vom face sub adăpostul 
întunericului. Aşa că ne întoarcem la pârâu și ne căutăm ceva 

de mâncare. Apoi, prințesă, spuse el cu un rânjet cât fața, ne 
vom distra pe cinste. 


x» 


Vreun zeu probabil că hotărâse să se milostivească de ei, 
pentru că ploaia începu imediat după asfinţit, norii tunători 
rostogolindu-se răzbunători pentru a ascunde sunetele pe 
care le făceau întorcându-se pe plajă, şi începură o cercetare 
minuțioasă a peșterilor. 

Dar cam acolo se terminară favorurile din partea zeilor, 
pentru că, stând pe burtă pe un promontoriu îngust care stră- 
juia o plajă golaşă, descoperiră ceva mai rău decât orice antici- 
paseră. Nu era vorba doar de monștrii creați de rege. 

Ci de o armată de soldaţi. 

Câţiva ieşiră din gura gigantică a peşterii, care era ascunsă 
de stânci şi nisip. Nici nu i-ar fi observat, dacă n-ar fi fost as- 
cuțitul simţ olfactiv al lui Rowan. Nu avea cuvinte să descrie 
acel miros, spuse el, dar ea îl cunoștea deja. 

Gura Celaenei se uscase, iar stomacul i se făcuse ghem vă- 
zând siluetele întunecate intrând şi ieşind din peşteră cu miş- 
cări disciplinate şi economice care sugerau că erau bine antre- 
naţi. Nu erau monştri turbaţi, pe jumătate sălbatici precum 
cel din bibliotecă, sau creaturi glaciale, lipsite de defecte, ca 
acelea pe care le văzuse în gorgane, ci soldaţi muritori. Toţi 
foarte atenţi, disciplinaţi, nemiloși. 

- Negustorul de crabi, murmură Celaena în urechea lui 
Rowan. În sat. A spus — a spus că a găsit arme în plasele de pes- 
cuit. Probabil că vin în corăbii şi se apropie suficient de mult cât 
să înoate prin recif fără a atrage atenţia. Trebuie să ne apropiem. 

Îşi ridică sprâncenele spre Rowan, care îi aruncă un zâmbet 
de vânător. 

- Ştiam eu c-o să fii util într-o bună zi. 

Rowan se mulțumi să pufnească şi se schimbă, o licărire 
de lumină care spera ea să fi fost mascată de furtună. Îşi luă 
zborul de pe marginea promontoriului şi plană deasupra apei, 
doar o pasăre răpitoare aflată în căutare de hrană, apoi făcu un 
cerc ajungând să se odihnească pe o stâncă dincolo de locul 
unde se spărgeau valurile. Ea îl urmări vânând, deplasându-se 
spre peşteră, un animal în căutare de adăpost împotriva ploii. 
Și apoi, menţinându-se aproape de tavanul impozant al peş- 
terii, se strecură înăuntru. 

Nici nu îndrăzni să respire cât el se făcu nevăzut. Numără 
pauzele dintre tunet şi fulger, cu degetele furnicând-o de ne- 
răbdarea de a pune mâna pe mânerul sabiei. 

În cele din urmă, Rowan se ivi din peşteră, într-un zbor ele- 
gant. Îşi croi drum spre ea, apoi trecu mai departe, intrând în 
pădure. Era un semn să-l urmeze. Cu atenţie, se târî prin praf, 
şi nori, şi printre stânci, până când ajunse suficient de departe 
să se strecoare printre copaci. Îl urmă pe Rowan prin pădurea 
care devenea tot mai deasă, cu ploaia mascând orice sunet. 

Îl găsi stând cu braţele încrucișate, sprijinit de un pin 
contorsionat. 

- În peşteri sunt cam două sute de soldați muritori şi trei 
dintre creaturile alea. De-a lungul țărmului au format o rețea 
întreagă, ascunsă. 

Gâtul i se uscă. Trebui să se concentreze pentru a-l asculta. 

- Sunt sub comanda unuia numit Generalul Narrok. Solda- 
ţii par toți bine pregătiţi, dar se țin departe de cele trei creaturi. 

Rowan îşi şterse nasul şi, în lumina fulgerului, ea observă 
sângele. 

- Aveai dreptate. Cele trei creaturi arată ca niște oameni, 
dar nu sunt oameni. Indiferent ce se află sub pielea lor, este... 
dezgustător nu e cel mai bun cuvânt. A fost de parcă harul meu 
magic, sângele meu -— însăşi esenţa mea erau dezgustate de ei. 

Examină sângele de pe degete. 

- Toţi păreau să aştepte. 

Trei dintre chestiile alea. Şi una dintre ele fusese cât pe ce 
să o omoare. 

— Să aştepte, ce? 

Ochii de animal ai lui Rowan străluciră când se fixară asu- 
pra ei. 

- Ce-ar fi să-mi spui tu de ce? 

- Regele n-a spus niciodată nimic despre asta. El... el... 

Mersese ceva rău în Adarlan? Îi spusese cumva Chaol rege- 
lui cine şi ce este, iar regele trimisese oamenii aici să... Nu, tre- 
buie să fi durat săptămâni, luni, să strecori creaturile alea aici. 

— Trimite vorbă forţelor din Wendlyn - avertizează-le imediat. 

- Chiar dacă ajung la Varese mâine, tot va dura o săptămână 
până să ajungă aici pe jos. Majoritatea unităților au fost 
deplasate în nord pe toată perioada primăverii. 

- Tot trebuie să-i avertizăm că sunt în pericol. 

- Foloseşte-ţi capul. Sunt nenumărate peşteri și locuri în 
care să te ascunzi de-a lungul țărmului de vest. Și totuşi, ei au 
ales acest loc, acest punct de acces. 

Vizualiză harta zonei. 

- Drumul de munte îi va duce dincolo de fortăreață. 

Îi îngheţă sângele, ba până și harul ei magic, licărind în încer- 
carea de a o calma, nu reuşi să o încălzească atunci când spuse: 

- Nu... nu dincolo de fortăreață. La fortăreață. Îi vor pe 
semi-Fae. 

EI încuviință grav din cap. 

— Cred că trupurile pe care le-am găsit au fost experimente. 
Ca să afle slăbiciunile şi punctele forte ale semi-Fae, să afle 
care sunt... compatibili cu indiferent ce le fac fiinţelor ălora 
diforme. La câţi soldaţi sunt, aş crede că unitatea aceasta a fost 
trimisă să prindă şi să recupereze semi-Fae, sau să elimine 
orice ameninţare posibilă. 

Pentru că, dacă nu puteau fi convertiți și făcuţi sclavi ai 
Adarlanului, atunci semi-Fae puteau fi convinși să lupte pen- 
tru Wendlyn într-un război. Ar fi putut deveni cei mai puter- 
nici războinici din forțele lui Wendlyn - şi ar fi provocat mai 
mult decât mici neplăceri pentru Adarlan. 

Ea îşi ridică bărbia și spuse: 

- Atunci, chiar acum - chiar acum, vom cobori pe plajă şi 
ne vom dezlănţui harul magic asupra lor. Cât dorm. 

Se întoarse, de parcă parte din sufletul ei începuse să se 
împotrivească gândului. 

Rowan o apucă de cot. 

- Dacă aş fi considerat că există vreun mod în care s-o fac, 
i-aş fi sufocat în somn. Dar n-avem cum - nu fără a ne pune 
vieţile în pericol. 

- Crede-mă, eu pot şi o voi face. 

Erau soldaţi ai Adarlanului - măcelăriseră și prădaseră şi 
făcuseră mai mult rău decât era dispusă să-şi amintească. 
Putea s-o facă. Voia s-o facă. 

- Ba nu. Fizic, nu le poţi face niciun rău, Aelin. Nu încă. Ei 
ştiu suficient despre aceste semne Wyrd pentru a-şi fi protejat 
tabăra lor nenorocită împotriva genului nostru de har magic. 
Paveze - precum stâncile din jurul fortăreței, dar diferite. 
Poartă fier peste tot pe unde se poate, în arme, în armură. Își 
cunosc bine inamicul. Om fi noi buni, dar nu putem să-i 
distrugem pe toţi şi să plecăm cu viaţă din peşterile astea. 

Celaena păşea agitată, trecându-şi mâinile prin părul ume- 
zit de ploaie, băgând de seamă că el nu terminase de vorbit. 

- Spune, ceru ea. 

- Narrok este în fundul peșterilor, într-o cameră privată. 
Este aidoma lor, o creatură care poartă pielea unui om. Își tri- 
mite cei trei monștri să prindă semi-Fae şi să-i aducă în peş- 
tera lui — unde face experimente pe ei. 

Atunci înțelese de ce Rowan o mutase în copaci, departe de 
plajă. Nu pentru a fi protejată, ci pentru - pentru că o semi-Fae 
era acolo chiar acum. 

- Am încercat s-o las fără aer - să-i fie mai uşor, spuse 
Rowan, darau pus-o în prea mult fier şi... n-osă supraviețuiască 
nopții ăsteia, chiar dacă intrăm acum peste ei. Deja este o 
carcasă, de-abia mai respiră. Nu-şi poate reveni din ce i-au 
făcut. S-au hrănit cu viaţa ei, au întemniţat-o în propria minte, 
făcând-o să retrăiască toate ororile şi nenorocirile pe care le-a 
întâlnit vreodată. 

Până şi focul din ea îngheță. 

- În ziua aceea, pe câmpul cu gorgane, s-a hrănit cu mine, 
şopti ea. Dacă n-aş fi reuşit să evadez, m-ar fi consumat şi pe 
mine aşa. 

Un mârâit gros, de confirmare, ieşi vălurit din gâtlejul lui 
Rowan. 

Îngreţoşată, Celaena își frecă faţa — îşi lăsă capul pe spate în 
ploaia care picura din frunzișul de deasupra, apoi inspiră 
profund şi se uită la Rowan. 

- Nu putem să-i ucidem cu magia noastră cât sunt în ta- 
bără. Forţele din Wendlyn sunt şi ele prea departe, iar Narrok 
urmăreşte semi-Fae cu trei dintre monștri, plus două sute 
de soldaţi. 

Gândea cu voce tare, dar Rowan încuviinţă oricum. 

- Câte dintre santinelele de la Mistward au văzut cu ade- 
vărat câmpul de luptă? 

- Treizeci, sau chiar mai puţini. Unii, precum Malakai, sunt 
prea bătrâni, dar vor lupta oricum - şi vor muri. 

Rowan se afundă mai adânc în pădure. Ea îl urmă, fie şi 
măcar pentru că ştia că dacă s-ar fi apropiat cu un pas de plaja 
aceea, ar fi încercat s-o salveze pe femeie. Din încordarea din 
umerii lui Rowan, înţelese că şi el simţea acelaşi lucru. 

Ploaia se opri, iar Celaena își trase gluga pe spate pentru a 
lăsa aerul umed să-i scalde faţa prea fierbinte. Zona era plină 
de păstori, fermieri şi pescari. În afară de semi-Fae, nu avea 
cine să lupte cu creaturile. Nu aveau niciun avantaj, în afară de 
faptul că-şi cunoşteau teritoriul mai bine decât inamicii. 
Bineînţeles că vor trimite vorbă la Wendlyn şi poate, poate, 
ajutorul va ajunge săptămâna viitoare. 

Rowan ridică un pumn, iar ea se opri, în timp ce el privi cu 
atenţie copacii din faţa şi din spatele lor. Cu o tăcere de spe- 
cialist, scoase din teacă una dintre lamele din apărătoarea 
pentru antebraţ. Mirosul o lovi o secundă mai târziu - duhoa- 
rea creaturilor, indiferent ce-or fi fost ele sub carnea muritoare. 

- Numai una. 

Vocea îi era atât de scăzută, încât de-abia o putea auzi cu 
urechile ei de Fae. 

- Asta nu mă linişteşte, spuse ea, la fel de încet, trăgându-și 
pumnalul din teacă. 

Rowan arătă cu mâna. 

- Vine direct spre noi. Mergi la dreapta vreo douăzeci de 
metri, iar eu merg la stânga. Când ajunge între noi, aşteaptă 
semnalul meu, apoi loveşte. Fără magie - ar putea atrage prea 
multă atenţie dacă sunt şi alții prin preajmă. Repede şi în tăcere. 

- Rowan, chestia asta... 

Repede și în tăcere. 

Ochii lui verzi aruncau flăcări, dar ea îi ţinu piept. 

S-a hrănit cu mine și m-ar fi transformat într-o carcasă, spuse 
ea fără cuvinte. Poate riscăm aceeași soartă şi acum. 

Nu erai pregătită, părea el să spună. Și nu eram cu tine. 

Asta e o nebunie. M-am confruntat şi cu una dintre cele de- 
fecte și aproape că m-a ucis. 

Ti-e teamă, prințeso? 

Da, și am şi motive. 

Însă el avea dreptate. Acestea erau pădurile lor, iar ei erau 
războinici. De data aceasta, avea să fie altceva. Aşa că încu- 
viință, un soldat care acceptă ordinele, şi nu mai pierdu timpul 
pentru a-şi lua rămas-bun înainte de a se strecura printre 
copaci. Paşii îi erau uşori, calculă distanţa, ascultând pădurea 
din jurul lor, menținându-și respiraţia constantă. 

Se ascunse după un copac acoperit de muşchi și-și scoase 
din teacă și celălalt pumnal. Mirosul devenise o duhoare con- 
stantă care-i făcea inima să-i bată cu putere. Când norii de 
deasupra se îndepărtară, lumina stelelor ilumină slab ceața 
joasă care plutea aproape de pământul argilos. Nimic. 

Tocmai începuse să se întrebe dacă nu cumva Rowan se 
înşelase, când creatura apăru dintre copacii din faţa lor - mai 
aproape de ea decât calculase. Mult, mult mai aproape. 

Întâi îl simţi: pata de întuneric, tăcerea care îl învăluia ca 
o mantie suplimentară. Până şi ceața păru să se retragă din 
calea lui. 

Sub glugă, nu putu vedea decât pielea palidă şi buzele sen- 
zuale. Nu se sinchisea să poarte arme, dar unghiile lui o făcură 
să-şi ţină răsuflarea. Unghii lungi, ascuţite, pe care şi le amin- 
tea prea bine - senzaţia pe care i-o dăduseră când îi rupeau 
carnea în bibliotecă. 

Spre deosebire de acele unghii, acestea nu erau rupte, iar 
curbele negre şi lustruite luceau. Pielea de pe degete era albă 
şi fără defecte, prea netedă să fi fost naturală. Într-adevăr, ar fi 
putut jura că vede lucind vene negre, o imitație grotescă a 
sângelui care cursese odată prin ele. 

Celaena nu îndrăzni nici să clipească atunci când creatura 
îşi întoarse capul acoperit de glugă spre ea. Rowan încă nu dă- 
duse semnalul. Își dădea seama, oare, cât de aproape era de ei? 

Un firişor umed de căldură îi picură pe buze din una dintre 
nări. Se încordă, îmbărbătându-se, şi se întrebă cât de repede 

se putea mișca și cât de adânc trebuia să taie cu pumnalele ei 
cu lame lungi. Sabia avea să fie ultima soluţie, pentru că era 
mai greu de mânuit, chiar dacă pentru a folosi cuţitele însemna 
să se apropie mai mult. 

Fl scrută copacii, iar Celaena se ascunse mai bine după al 
ei. Creatura de sub bibliotecă sfâșiase uşi din metal de parcă ar 
fi fost draperii. Şi ştia cum să folosească semnele Wyrd... 

Se uită la timp pentru a-l vedea păşind spre copacul ei, 
mișcarea mortal de elegantă promițând un sfârşit dureros şi 
prelungit. Mintea nu-i era distrusă; încă mai avea capacitatea 
de a gândi, de a calcula. Aceste ființe erau foarte bune la ceea 
ce făceau, încât se pare că regele considerase că acolo erau su- 
ficiente trei. Câte altele mai rămăseseră ascunse pe continen- 
tul ei? 

Pădurea devenise atât de tăcută, încât se auzi un fornăit. O 
adulmeca. Harul ei magic licări, dar îl înăbuşi. Nu voia ca 
magia ei să atingă chestia aia, cu sau fără porunca lui Rowan. 
Creatura amușşină din nou - și făcu încă un pas în direcţia ei. 
Exact ca în ziua aceea de pe câmpul cu gorgane, aerul începu 
să se rarefieze, pulsându-i în urechi, şi cealaltă nară începu 
să-i sângereze. Rahat... 

Şi atunci, un gând îi trecu prin minte, care făcu să se cu- 
tremure lumea. Dacă ajunsese deja la Rowan? Îndrăzni să mai 
arunce o privire de după copac. 

Creatura dispăruse. 

Celaena blestemă în tăcere, scrutând copacii. Unde naiba 
dispăruse creatura? Ploaia începu să cadă din nou, dar mirosul 
de moarte era omniprezent. Îşi ridică pumnalul lung în 
direcția lui Rowan - semnalizându-i să indice dacă mai trăia. 
Trebuia să fie în viață; nu accepta altă ipoteză. Lama era atât 
de curată, încât îşi vedea fața oglindită în ea, vedea copacii şi 
cerul și... 

Şi creatura, care stătea acum în spatele ei. 

Celaena se roti pe călcâie, lovind în zona lui expusă, o lamă 
înclinată pentru a intra direct între coastele lui, cealaltă tăind 
spre gât. Era o mişcare pe care o practicase ani de zile, care 
devenise uşoară precum respiraţia. 

Când ochii lui negri şi fără adâncime îi întâlniră pe ai ei, 
Celaena îngheță. În trupul ei, mintea ei, sufletul ei. Harul 
magic pâlpâi şi se stinse. 

De-abia auzi bufnetul înfundat al lamelor ei atingând pă- 
mântul. Ploaia de pe față devenise doar o senzaţie îndepărtată. 

Întunericul din jurul lor se dilată, primitor, învăluitor. Re- 
confortant. Creatura îşi dădu pe spate gluga mantiei. 

Faţa era tânără şi masculină — o perfecţiune nepământeană. 
În jurul gâtului purta o împletitură de piatră neagră - piatra 
Wyrd, îşi aminti ea vag - care lucea în ploaie. Era întruparea 
zeului morţii. Cu o voce şi o expresie care nu aparțineau unui 
bărbat muritor, spuse: 

- Tu. 

Ea nu-și putea lua ochii de la el. În întuneric se auzeau ți- 
pete — ţipetele pe care le înăbuşise atât de mulţi ani, care acum 
o atrăgeau. 

Zâmbetul i se lărgi, lăsând să i se vadă dinţii prea albi, iar el 
întinse mâna spre gâtul ei. 

Degetele acelea ca gheaţa erau atât de blânde când degetul 
mare îi atinse gâtul, când îi ridică fața pentru a se uita mai 
bine în ochii ei. 

- Agonia ta a avut gustul vinului, murmură el, privind în 
esenţa ei. 

Vântul îi biciuia faţa, braţele, stomacul, urlându-i numele. 
În ochii lui erau însă eternitate și calm, făgăduiala unui întu- 
neric atât de dulce, că nu-şi putea lua ochii de la el. Dacă ar fi 
renunţat, ar fi fost o uşurare binecuvântată. Nu trebuia decât 
să se predea întunericului, aşa cum îi cerea el. la-mă, voia ea 
să spună, încercă ea să spună. Ia totul. 

O licărire de argint şi oțel pătrunse în vălul ca o cerneală, şi 
o altă creatură - un monstru creat din colţi, furie şi vânt — era 
acolo, smulgând-o din neant. Încercă să-l zgârie cu unghiile, 
dar el era gheaţă - el era... Rowan. 

Rowan o târa după el, strigându-i numele, dar ea nu putea 
ajunge la el, nu putea opri atracţia față de cealaltă creatură. 

Dinţii pătrunseră în locul dintre gâtul şi umărul ei, iar ea 
tresăltă, înlănțuindu-se de durere de parcă ar fi atins o frânghie 
care o trăgea din marea de stupoare, în sus, în sus, până când... 

Rowan o strânse puternic la pieptul lui cu un braţ, cu sabia 
scoasă, sângele ei curgându-i pe bărbie, în timp ce se retrăgea 
din fața creaturii care rămăsese lângă copac. Durere — de aceea 
trupul din acea dimineaţă fusese distrus. Semi-Fae încercase 
să folosească durerea fizică pentru a se elibera de creaturile 
astea, pentru a-i aminti trupului ce era real şi ce nu. 

Creatura pufni în râs. O, zeilor! O subjugase. Atât de rapid, 
atât de ușor. N-avusese nicio şansă, iar Rowan nu ataca pen- 
tru că... 

Pentru că în întuneric, cu prea puține arme Împotriva unui 
duşman care nu avea nevoie de arme pentru a-i ucide, chiar şi 
Rowan era depăşit. Un războinic adevărat ştie când să se re- 
tragă dintr-o bătălie. Rowan şopti: 

- Trebuie să fugim. 

Creatura râse din nou pe un ton jos, apropiindu-se. Rowan 
se îndepărtă, cu ea în brațe. 

- Poți încerca, spuse creatura, cu o voce care nu venea din 
acea lume. 

Atât îi trebui Celaenei să audă. Își zvârli harul magic. 

Un perete de foc se ridică între retragerea lor şi creatură, un 
scut în care turnă fiecare dram de voinţă, de onoare şi de ruşine, 
fără să-i pese de consecinţe. Creatura şuieră, dar Celaena n-avea 
de unde să ştie dacă era de la lumina care îi înțepa ochii, sau 
doar din pricina frustrării. 

Şi prea puţin îi păsa. Câștigau timp, un minut întreg de goană 
la deal printre copaci. Apoi, pata aia duhnitoare de întuneric 
care se întindea ca o plasă se apropie în spatele lor ca avalanșă. 

Rowan cunoștea pădurile, ştia cum să-și piardă urma. Mai 
câştigară ceva timp și distanţă. Creatura îi urmărea, chiar dacă 
Rowan folosea vântul pentru a alunga mirosul lor. 

Alergară kilometru după kilometru, până când respiraţia li 
se transformă în așchii de sticlă în plămâni şi până când chiar 
şi Rowan păru a fi obosit. Nu mergeau spre fortăreață - nu, 
n-aveau să-l ducă pe monstru la mai puţin de zece kilometri 
de fortăreață. Se îndreptară, în schimb, spre Munţii Cambrieni, 
aerul devenind din ce în ce mai rece, iar dealurile mai abrupte. 
Şi totuşi, creatura continua să-i urmărească. 

- N-o să se oprească, spuse Celaena gâfâind, în vreme ce se 
aruncară pe o pantă abruptă, aproape în patru labe. 

Rezistă dorinţei de a se aşeza în genunchi şi de a vomita. 

- E ca un copoi care urmează un miros. 

Mirosul ei. Mult dedesubtul lor, ființa îşi urmărea prada. 

Rowan îşi dezgoli dinţii, cu ploaia curgându-i pe faţă. 

- Atunci, am să-l alerg pân-o să cadă mort. 

Fulgerul ilumină o cărarepentru căprioare în vârful dealului. 

- Rowan, gâfâi ea. Rowan, am o idee. 


* 


Celaena se întrebă dacă încă mai dorea să moară. 

Poate că zeului morții îi plăcea prea mult să se joace cu ea. 

Spre copacii a căror scoarță fusese jupuită mai era o cărare 
ascendentă. Făcu un foc vesel şi arse o torță lângă un drum 
abandonat, lumina strălucind printre copacii fără coajă. 

Se ruga ca Rowan, aflat în spatele ei să ţină creatura ocupată 
aşa cum îi spusese ea - conducându-l în cercuri, după mirosul 
tunicii ei. 

Hârşti! 'Tocila scrâşni sub pumnalul ei când se cocoță pe o 
stâncă înaltă. În pofida frisoanelor permanente, fredona în 
timp ce-şi ascuțea pumnalul, o simfonie pe care o ascultase în 
Rifthold în fiecare an până fusese înrobită. Îşi controlă respi- 
raţia şi se concentră pe numărarea minutelor, întrebându-se 
cât mai putea rămâne acolo până să trebuiască să găsească altă 
cale. Hârști! 

Un miros de putrefacție îi pătrunse în nări, iar pădurea tă- 
cută deveni imobilă. 

Hârști! Nu lama ei ascuţindu-se, ci a altuia, aproape ca răs- 
puns la mişcarea ei. 

Se relaxă şi trecu tocila peste pumnal încă o dată, apoi se 
ridică, dorindu-și putere în genunchi. Nu-şi putea permite să 

ezite când avea să-i vadă pe cei cinci stând dincolo de copacii 
jupuiți, înalți şi supli, purtând cu ei uneltele lor demonice. 

Fugi, urla trupul ei, dar rezistă. Îşi ridică bărbia şi surâse 
în întuneric. 

- Mă bucur că mi-ai acceptat invitaţia. 

Niciun sunet, nicio mişcare. 

- Cei patru prieteni ai tăi au decis să vină neinvitaţi la ulti- 
mul meu foc de tabără - şi nu s-a terminat bine pentru ei. Dar 
sunt sigură că ştii deja asta. 

Un altul își ascuţea lamele, lumina focului tremurând pe 
metalul crestat. 

- Târfă Fae. Ne vom bucura îndelung de tine. 

Ea schiţă o plecăciune, chiar dacă stomacul i se revolta de 
la duhoarea de carne putredă, şi flutură făclia ca pe un baston 
spre ceea ce aştepta mai jos. 

- O, asta şi sper, zise ea. 

Înainte ca ei să o poată încercui, ea ţâşni într-un sprint. 


x 


Celaena ştia că erau aproape, nu pentru că ar fi auzit tufi- 
şurile foşnind sau zgomotul pumnalelor lor în aer, ci din cauza 
duhorii care îi sfâşia simțurile ca niște degete cu gheare. Strân- 
gând făclia într-o mână, o folosi pe cealaltă pentru a rămâne 
ridicată, în timp ce alerga pe drumul abrupt, evitând stâncile, 
mărăcinii şi pietrele desprinse. 

Locul de unde îi spusese lui Rowan să atragă creatura era cu 
un kilometru mai jos, aşa că avea să fie o fugă nebună în întu- 
neric. Deşi gleznele şi genunchii îi protestau, sărea şi alerga, cu 
vârcolacii apropiindu-se de ea precum lupii de o căprioară. 

Cheia era să nu intri în panică — panica te făcea prost. Pa- 
nica te putea ucide. Urmă un țipăt pătrunzător - ţipătul unui 
vultur. Rowan era exact acolo unde plănuiseră să fie, creatura 

regelui aflându-se probabil la un minut în spatele lui, făcân- 
du-şi loc printre copaci. Chiar lângă pârâu, unde ea îşi arun- 
case făclia. Chiar acolo unde drumul cotea pe lângă un stei 
de stâncă. 

Drumul străvechi mergea într-o singură direcţie, dar ea o 
luă într-alta. Vântul trecu pe lângă ea, suflând în direcţia dru- 
mului. Se aruncă în spatele unui copac, cu o mână pe gură să 
nu i se audă respirația şuierătoare, iar vântul îi purtă mirosul 
mai departe. 

O clipă mai târziu, un trup cald o îmbrăţişă, protejând-o şi 
adăpostind-o. Apoi, cinci perechi de picioare goale se târâră 
pe drum, după mirosul care acum ţâşnea şi se prăbuşea la 
vale, spre creatura care alerga direct către ei. 

Îşi ascunse faţa la pieptul lui Rowan. Braţele lui erau puter- 
nice precum zidurile, iar arsenalul lui, la fel de liniștitor. 

În cele din urmă, el o trase de mânecă, împingând-o în sus. 
Din câteva mişcări dibace, se cățără în copac până la o ramură 
mai mare, din apropierea vârfului. O clipă mai târziu, Rowan 
era în spatele ei, sprijinit de trunchi. O trase lângă el, cu spatele 
lipit de obrazul lui, îmbrăţișând-o, ascunzându-i mirosul de 
monștrii care urlau dedesubt. 

Trecu un minut până să înceapă urletele - ţipete jalnice, 
strigăte şi urletele a două feluri de monştri care ştiau că moar- 
tea plutea asupra lor şi nu aveau o față blândă. 

Timp de jumătate de oră, creaturile se luptară în întuneri- 
cul ploios, până când ţipetele jalnice deveniră victorioase, iar 
urletele nepământeşti nu se mai auziră. 

Celaena și Rowan se ţinură strâns în braţe și nu îndrăzniră 
să închidă ochii toată noaptea. 


CAPITOLUL 48 


Când povestiră la fortăreață ceea ce descoperiseră, nu se iscă 
rumoare, nu se iscă isterie. Malakai trimise imediat mesageri 
către regele din Wendlyn pentru a-l ruga să-i ajute; trimise şi 
altor așezări de semi-Fae, pentru a le ordona celor care nu 
puteau să lupte să se ascundă; iar comunității vindecătorilor, 
pentru evacuarea tuturor pacienţilor care nu erau la pat. 

Mesagerii se întoarseră de la rege, care promisese să tri- 
mită toți oamenii de care se putea dispensa. O uşurare, gândi 
Celaena - dar era şi un strop de teamă. Dacă se arăta Galan, 
dacă vreunul din neamul mamei sale ajungea aici... Nu-i va 
păsa, îşi spuse în sinea ei. Existau probleme mai importante 
de înfruntat. Așa că se rugă pentru venirea lor cât mai grab- 
nică şi se pregăti împreună cu restul locuitorilor fortăreței. 
Aveau să înfrunte primejdia fățiș, începând prin a-i scoate 
din circuit pe cei două sute de soldaţi muritori care îi însoțeau 
pe Narrok şi pe cele trei creaturi ale sale, imediat ce îşi pără- 
seau peşterile protejate. 

Rowan preluă controlul fortăreței fără multe discuţii - de 
fapt, primi doar recunoștință din partea celorlalți. Până şi 
Malakai îi mulțumi prinţului, atunci când Rowan purcese să 
organizeze gărzile, să delege sarcini şi să planifice întreaga lor 
supraviețuire. Mai aveau câteva zile până când aveau să vină 
întăririle pentru a putea lansa atacul, iar dacă duşmanul ar fi 
pornit mai devreme, Rowan voia să-i încetinească şi să-i 

împiedice cât de mult posibil înainte să ajungă la porţile fortă- 
reţei. Semi-Fae nu erau o armată și nu aveau resursele unei 
fortărețe echipate complet, așa că Rowan declară că trebuie să 
facă față cu resursele pe care le aveau: înțelepciunea, hotărârea 
şi cunoaşterea terenului. Din câte se părea, vârcolacii dobo- 
râseră una dintre creaturi, deci acestea nu erau chiar invinci- 
bile — dar fără să găsească un cadavru a doua zi, nu putuseră 
să-şi dea seama cum îl omorâseră. 

Rowan şi Celaena plecară cu grupurile care pregăteau pă- 
durea pentru atac. Dacă armata lui Narrok avea să urmeze 
cărarea căprioarelor pentru a ataca fortăreaţa, atunci aveau să 
se găsească pe un teritoriu plin de capcane: viroage pline de 
creaturi veninoase, gropi mascate și pline de ţepuşe; capcane 
la tot pasul. Poate că nu aveau să-i ucidă, dar aveau să-i întârzie 
suficient de mult cât să câştige timp până la venirea ajutoare- 
lor. Iar dacă aveau să sfârșească pentru a fi asediați, sub fortă- 
reaţă era un tunel, atât de vechi şi de neglijat încât majoritatea 
locuitorilor nici nu ştiuseră că există până când nu-l pomenise 
Malakai. Era mai bun decât nimic. 

Câteva zile mai târziu, Rowan adună un grup mic de căpi- 
tani în jurul unei mese din sala de cină. 

- Echipa de cercetași a lui Bas raportează că monștrii par a 
fi gata să plece în câteva zile, spuse el, indicând pe o hartă. 

- Sunt terminaţi primul și al doilea kilometru de capcane? 

Căpitanii confirmară. 

- Bine. Mâine vreau ca oamenii voştri să pregătească urmă- 
torii câţiva kilometri. 

Şezând lângă Rowan, Celaena urmări cum îşi conduce oa- 
menii prin toate subiectele şedinţei, urmărind toate punctele 
şi subpunctele planului lor — fără a mai pune la socoteală fap- 
tul că ţinea minte numele tuturor căpitanilor, ale soldaţilor şi 
toate responsabilitățile lor. Rowan rămase calm și stabil - 

încrâncenat, chiar - în pofida iadului care se putea dezlănțui 
în curând asupra lor. 

Aruncând o privire la grupul de semi-Fae, cu atenţia con- 
centrată asupra lui Rowan, vedea că se agăţau de tăria lui, de 
determinarea aceea rece şi de mintea lui ascuţită — şi de seco- 
lele de experienţă. Şi, dedesubtul tuturor acestora, apăsându-i 
sufletul din ce în ce mai mult, îşi dori ca atunci când va părăsi 
acest continent... să n-o facă singură. 

- Odihnește-te. Nu-mi eşti de folos dacă eşti ameţită. 

Clipi. Se zgâia la el. Întrunirea se terminase, iar căpitanii 
plecaseră deja să rezolve diversele sarcini. 

- lartă-mă. 

Se frecă la ochi. Erau treji încă din zori, pregătind ultimii 
kilometri ai potecii, verificând dacă toate capcanele erau 
funcționale. Era simplu să lucrezi cu el. Fără judecată, fără 
nevoia de a se explica. Ştia că nimeni n-o va înlocui vreodată 
pe Nehemia și nici nu-şi dorea asta, dar Rowan o făcea să se 
simtă... mai bine. De parcă în sfârșit, după luni întregi în 
care se sufocase, acum putea respira. 

EI încă o urmărea, încruntat. 

- Hai, spune. 

Ea examină harta întinsă pe masă între ei. 

- Ne descurcăm cu soldaţii muritori, dar creaturile alea şi 
Narrok... dacă am avea luptători Fae - precum camaradul 
tău, care a venit să-şi primenească tatuajul — şi nu consideră 
că a-l numi pe luptător prietenul pisoi al lui Rowan ar ajuta-o 
să-l convingă de această dată — sau toți cei cinci prieteni ai tăi, 
probabil că situaţia ar fi alta. 

Urmări cu degetul linia munților care separau acel ţinut de 
cele nemuritoare de dincolo. 

- Dar n-ai trimis după ei. De ce? 

— Ştii de ce. 

- Maeve ţi-ar ordona să te întorci acasă numai pentru a le 
face în ciudă semi-Fae? 

Maxilarul i se încordă. 

- Din mai multe motive, cred. 

- Asta e, deci, persoana pe care alegi să o slujești. 

- Ştiam ce fac atunci când i-am băut sângele pentru a pe- 
cetlui jurământul. 

- Atunci, să sperăm că ajutoarele din Wendlyn ajung aici 
repede. 

Îşi țuguie buzele şi se îndreptă spre camera lor. El o apucă 
de încheietură. 

- Nu face asta. 

Un muşchi îi juca în maxilar. 

- Nu mă privi aşa. 

— Așa cum? 

- Cu... dezgustul acesta. 

- Eu nu... 

Dar el îi aruncă o privire aspră. Ea oftă. 

— Astea... toate astea, Rowan... 

Arătă cu mâna spre hartă, spre ușile prin care trecuseră 
semi-Fae, spre sunetele pe care le emiteau oamenii care îşi pre- 
găteau proviziile şi sistemele de apărare în curte. 

- Dacă are importanţă, toate acestea demonstrează că ea 
nu te merită, şi cred că ştii și tu asta. 

EI privi în lături. 

- Nu e problema ta. 

- Ştiu, dar am crezut că ar trebui să auzi asta. 

El nu-i răspunse, nici măcar nu își ridică ochii spre ea, aşa 
că plecă. Privi o singură dată peste umăr și îl văzu aplecat 
peste masă, cu mâinile încrucişate pe tăblia ei, muşchii puter- 
nici ai spatelui vizibili prin cămașă, și ştiu că nu privea cu 
adevărat harta. 


486 SARAH J. MAAS 


Dar n-avea sens să spună că-și doreşte ca el să se întoarcă 
împreună cu ea în Adarlan, în Terrasen. N-avea cum să rupă 
jurământul făcut lui Maeve şi nici ea nu avea ce să-i ofere, 
chiar dacă ar fi putut. Ea nu era regină, nici nu plănuia să de- 
vină şi, chiar dacă ar fi avut un regat să-i ofere dacă ar fi fost 
liber... N-avea sens să-i spună asta. 

Aşa că-l lăsă pe Rowan acolo, dar asta n-o opri să-şi do- 
rească să-l poată ţine lângă ea. 


x 


În seara următoare, după ce-şi spălă fața şi-şi bandajă o 
arsură de pe antebraţ în camera lui Rowan, Celaena cobora să 
ajute cu pregătirile pentru cină, când simţi, mai curând decât 
auzi, unda de tăcere din fortăreață, mai profundă şi mai apă- 
sătoare decât liniştea nervoasă care planase peste aşezământ 
în ultimele zile. 

Fortăreaţa nu mai fusese atât de încordată din acea primă 
noapte în care o vizitase Maeve. 

Era prea devreme pentru o vizită din partea mătușii ei. Avea 
prea puţine de arătat deocamdată, în afară de câteva trucuri 
utile şi diversele ei scuturi. 

Cobori treptele câte două și ajunse în bucătărie. Dacă 
Maeve aflase de invazie și îi poruncise lui Rowan să plece... Să 
respire, să gândească - acestea erau uneltele cheie pentru a 
suporta întâlnirea. 

Căldura şi mirosul de fermentație o loviră chiar când co- 
bora ultimele trepte, și își încetini pasul săltat, îşi ridică băr- 
bia, chiar dacă se îndoia că mătuşa ei ar fi acceptat să se întâl- 
nească în bucătărie, decât dacă ar fi dorit să o prindă pe picior 
greşit. Dar... 

Dar Maeve nu era în bucătărie. 

Rowan era acolo, cu spatele întors la ea, stând în celălalt 
capăt al încăperii cu Emrys, Malakai şi Luca, şi discutând cu 

voce joasă. Celaena se opri brusc, observând faţa prea palidă 
a lui Emrys, mâna care ţinea strâns braţul lui Malakai. 

Când Rowan se întoarse spre ea, cu buzele subţiate și ochii 
mari — cu șoc, oroare şi durere - lumea se opri şi ea în loc. 

Braţele lui Rowan atârnau inerte, degetele încleştându-se şi 
descleştându-se. Pentru o clipă, ea se întrebă ce-ar fi fost dacă 
s-ar fi întors la etaj, și astfel cuvintele lui n-ar deveni reale. 

Rowan făcu un pas spre ea - un pas şi de atât fu nevoie 
pentru ca ea să înceapă să-şi clatine capul, înainte de a-şi ri- 
dica mâinile în față, ca pentru a-l respinge. 

- Te rog, spuse ea, şi vocea i se frânse. Te rog. 

Rowan continua să se apropie, purtătorul unei condamnări 
inevitabile. Și ştiu că nu poate scăpa şi că nu putea cădea în 
genunchi pentru a implora desfacerea făcutului. 

Rowan se opri la distanță de un braţ, dar n-o atinse, cu tră- 
săturile din nou dure — dar nu de la cruzime. Ci pentru că știa, 
îşi dădu ea seama, că unul dintre ei trebuia să rămână calm. El 
trebuia să rămână calm - trebuia să-şi păstreze judecata lim- 
pede pentru ceea ce avea de făcut. 

Rowan înghiţi o dată. De două ori. 

- În lagărul de muncă de la Calaculla a avut loc o revoltă, 
spuse el. 

Inima i se opri în loc. 

- După ce a fost asasinată prinţesa Nehemia, se spune că o 
sclavă și-a ucis supraveghetorul și a declanşat o revoltă. Sclavii 
au cucerit lagărul. 

Inspiră adânc. 

- Regele din Adarlan a trimis douălegiuni care să controleze 
sclavii. Şi i-au ucis pe toți. 

- Sclavii au ucis legiunile regelui? 

Respirație. Erau mii de sclavi în Calaculla - împreună, ar 
fi fost o forţă uriaşă, chiar şi pentru două dintre legiunile 
Adarlanului. 

Cu o blândețe oribilă, Rowan o apucă de braț. 

- Nu. Soldații au ucis toți sclavii din Calaculla. 

O fisură în lume, prin care un vaiet profund pătrunse ca 
un val. 

- Sunt mii de sclavi în Calaculla. 

Hotărârea din ființa lui Rowan se făcu bucăţi atunci când 
încuviință. Când deschise şi închise gura, ea îşi dădu seama că 
nu se terminase. Singurul cuvânt pe care-l putu emite fu: 

- Endovier? 

Era o întrebare zadarnică. 

Încet, foarte încet, Rowan scutură din cap. 

- Odată ce-a aflat de revolta din Eyllwe, regele din Adarlan 
a trimis alte două legiuni spre nord. Nici în Endovier nu a fost 
cruțat nimeni. 

Nu văzu faţa lui Rowan când o prinse de braţe de parcă ar 
fi putut-o opri să cadă în abis. Nu, tot ce vedea erau sclavii pe 
care-i abandonase, munții cenușii şi gropile comune pe care 
le săpau în fiecare zi, feţele oamenilor ei, care lucraseră lângă 
ea - poporul ei, pe care-l abandonase. Pe care îşi permisese 
să-l uite, care se rugase să fie salvat, în speranţa că cineva, ori- 
cine, îşi va aminti de el. 

Îi abandonase, iar acum era prea târziu. 

Poporul Nehemiei, popoarele din celelalte regate şi - po- 
porul ei. Poporul din Terrasen. Poporul pe care mama și tatăl 
ei, şi Curtea ei, îl iubiseră atât de mult. Fuseseră rebeli în 
Endovier - rebeli care luptaseră pentru regatul ei când ea... 
când ea fusese... 

Erau copii în Endovier. În Calaculla. 

Iar ea nu-i protejase. 

Zidurile şi tavanul bucătăriei se prăbușşiră peste ea, aerul 
deveni prea subţire, prea fierbinte. Faţa lui Rowan începu să 
plutească, iar ea gâfâia, gâfâia, din ce în ce mai repede... 

EI îi şopti numele prea blând ca alții să audă. 

Și sunetul cuvântului, al numelui care fusese odată o pro- 
misiune făcută lumii, numele pe care scuipase și pe care îl 
desacralizase, numele pe care nu-l merita... 

Se smulse din strânsoarea lui şi se îndreptă spre uşa bu- 
cătăriei, traversând curtea, prin pietrele pavăză şi de-a lungul 
barierei invizibile - până ce găsi un loc în care nu putea fi 
zărită din fortăreață. 

Lumea era plină de urlet şi vaiet, atât de puternice, încât se 
îneca în ele. 

Celaena nu scoase niciun sunet când îşi dezlănțui harul 
magic asupra barierei, o explozie care zgudui copacii şi cutre- 
mură pământul. Își azvârli puterea în zidul invizibil, implorând 
stâncile străvechi să-i ia puterea, să o folosească. Apărătorii, 
de parcă i-ar fi intuit intenţia, îi devorară întreaga forță, absor- 
bind şi ultimul tăciune, până când începură să pâlpâie, flă- 
mânde de mai mult. 

Iar ea arse, şi arse, şi arse. 


CAPITOLUL 49 


Trecuseră săptămâni întregi de când Chaol nu mai intrase 
în contact cu vreunul dintre prietenii lui — aliaţi, ce i-or fi fost. 
Aşa că, pentru ultima dată, Chaol se lăsă cuprins de ritmul 
vechilor îndatoriri. Cu toate că era mai dificil ca oricând să 
supravegheze prânzurile regelui, deşi întocmirea rapoartelor 
era un efort de voinţă, o făcu. Nu primise nicio veste de la 
Aedion sau de la Ren și totuși încă nu-i ceruse lui Dorian să-și 
folosească harul magic pentru a-și testa teoriile despre vrajă. 
Începea să se întrebe dacă îşi terminase de jucat rolul în re- 
volta din ce în ce mai puternică a lui Aelin. 

Adunase suficiente informaţii, încălcase suficiente limite. 
Poate că era timpul să afle ce se putea face din Anielle. Ar fi fost 
mai aproape de Morath şi poate ar fi descoperit ce punea regele 
la cale în subterane. Regele îi acceptase planurile de a prelua 
mantia de moştenitor al Anielle-ului aproape fără obiecţii. În 
curând, urma să-şi prezinte opţiunile pentru un înlocuitor. 

Chaol stătea acum de gardă la un prânz de stat în sala mare, 
la care participau atât Aedion, cât şi Dorian. Uşile fuseseră des- 
chise pentru a lăsa să intre aerul de primăvară, iar oamenii lui 
Chaol stăteau lângă fiecare uşă, cu armele pregătite. 

Totul fusese normal, totul mersese impecabil, până când 
regele se ridicase, inelul său negru părând să înghită soarele 
de miezul zilei care intra năvalnic prin ferestrele impresio- 
nante. Ridicase un pocal, iar în cameră se pogorâse tăcerea. 

Nu era ca atunci când vorbise Aedion. Chaol nu se putuse îm- 
piedica să nu se gândească la ce-i spusese generalul despre 
opțiunea sa pentru o tabără sau alta, sau la ce îi spusese Dorian 
despre refuzul său de a-i accepta pe Celaena şi pe prinț așa 
cum erau. Medită la această idee în mod repetat. 

Dar nimic nu-l putea pregăti pe Chaol, sau pe oricine din 
sala aceea tăcută, pentru momentul când regele, zâmbind spre 
mesele de sub estrada lui, spuse: 

- Azi-dimineață ne-au venit veşti bune din Eyllwe şi din 
nord. Revolta sclavilor din Calaculla a fost zdrobită. 

Nu auziseră nimic despre asta, iar Chaol își dori să-şi poată 
acoperi urechile pentru a nu auzi când regele spuse: 

- Trebuie să facem eforturi să repopulăm minele, acolo și 
în Endovier, dar pata revoltei a fost curățată. 

Chaol era bucuros că se sprijinea de un stâlp. Dorian fu cel 
care vorbi, cu faţa albă ca varul: 

- Despre ce vorbeşti? 

Tată lui îi zâmbi. 

- Iartă-mă. Se pare că sclavii din Calaculla îşi băgaseră în 
cap să stârnească o revoltă după nefericita moarte a prinţesei 
Nehemia, iar noi ne-am pus în minte să nu permitem asta, sau 
alte potenţiale revolte. Și cum nu aveam resursele să interogăm 
fiecare sclav pentru a afla care sunt trădătorii... 

Chaol înţelese ce putere îi trebuia lui Dorian pentru a nu-și 
scutura capul de oroare, atunci când puse lucrurile cap la cap 
şi înţelese câți oameni fuseseră măcelăriți. 

- Generale Ashryver, spuse regele. 

Aedion rămase neclintit. 

- Tu şi legiunea Bane veţi fi mulţumiţi să aflați că, de când 
cu epurarea din Endovier, mulţi dintre rebelii din teritoriul 
vostru şi-au încetat... caraghioslâcurile. 

Chaol nu știu de unde găsi Aedion curajul şi voința, dar 
generalul zâmbi şi-şi plecă fruntea. 
- Vă mulțumesc, Majestate. 


* 


Dorian se năpusti în atelierul lui Sorscha. Ea sări de pe 
locul ei de la masă, cu o mână pe piept. 

- Ai auzit? o întrebă el, închizând uşa în urma lui. 

Ochii ei erau suficient de roşii cât să sugereze că auzise. El 
îi luă faţa în mâini, lipindu-și fruntea de a ei, având nevoie de 
tăria aceea rece. Nu ştia cum de reușise să nu plângă, să nu 
vomite, să nu-şi omoare tatăl pe loc. Uitându-se la ea, inspi- 
rând parfumul ei de rozmarin şi mentă, știu de ce. 

- Vreau să pleci din castelul acesta, spuse el. Îți dau banii 
necesari, dar vreau să pleci de aici imediat ce găseşti un mod 
de a o face fără a stârni bănuieli. 

Ea se smulse din strânsoarea lui. 

- Ai înnebunit? 

Nu, niciodată nu văzuse lucrurile mai clar. 

- Dacă rămâi, dacă suntem prinşi... Îţi dau oricâţi bani îţi 
trebuie... 

- Nimic din ce-mi poţi oferi nu mă va convinge să plec. 

- Te leg de cal, dacă e nevoie, şi tot te scot de-aici... 

- Şi cine va avea grijă de tine? Cine îţi va pregăti tonicele? 
Nici cu căpitanul nu mai vorbeşti. Cum aş putea pleca acum? 

El o prinse de umeri. Trebuia să înţeleagă - trebuia s-o facă 
să înțeleagă. Loialitatea ei era unul dintre aspectele pe care le 
iubea, dar acum... n-ar fi făcut decât s-o omoare. 

- A ucis mii de oameni într-o clipită. Imaginează-ţi ce ar 
face dacă ar descoperi că mă ajuţi. Sunt lucruri mai rele decât 
moartea, Sorscha. Te rog - te rog, pleacă. 

Degetele ei le găsiră pe ale lui, pe care le apucară strâns. 

- Vino cu mine. 

- Nu pot. Va fi şi mai rău dacă voi pleca, dacă fratele meu 
ajunge moştenitor. Şi cred... ştiu că unii ar putea încerca să-l 
oprească. Dacă sunt aici, sper să-i pot ajuta cumva. 

O, Chaol. Acum înţelese de ce o trimisese pe Celaena în 
Wendlyn - înţelese că întoarcerea lui la Anielle... Chaol se 
vânduse pentru a o şti în siguranță pe Celaena. 

- Dacă rămâi tu, rămân și eu, spuse Sorscha. Nu mă poți 
convinge de contrariu. 

- Te rog, spuse el, pentru că nu ştia să ţipe, nu cu morţile 
acelor oameni apăsându-l. Te rog... 

Dar ea îi mângâie gâtul cu degetul mare. 

- Împreună. Vom face asta împreună. 

Şi, chiar dacă era egoist şi oribil din partea lui, dar renunță 
la luptă. 


+ 


Chaol merse la mormânt, pentru a fi singur, pentru a jeli, 
pentru a urla. Dar nu era singur. 

Aedion stătea pe treptele scării în spirală, cu antebrațele 
sprijinite pe genunchi. Acesta nu se întoarse când Chaol își 
puse lumânarea jos și se așeză lângă el. 

- Ce crezi, şopti Aedion, uitându-se fix în întuneric, că 
gândesc popoarele de pe celelalte continente, dincolo de mări, 
despre noi? Crezi că ne urăsc sau le e milă de noi pentru ceea 
ce ne facem unii altora? Poate că și la ei e la fel de rău ca la noi. 
Poate că e chiar mai rău. Dar să faci ce trebuie să fac eu, ca să 
supraviețuiești... Trebuie să cred că e mai bine. Undeva, 
trebuie să fie mai bine decât aici. 

Chaol nu știu ce să-i răspundă. 

- Am fost... 

Dinţii lui Aedion sclipiră în întuneric. 

- Am fost forțat să fac multe, foarte multe. Lucruri depra- 
vate, dezgustătoare; şi totuşi, nimic nu m-a făcut să mă simt 
atât de murdar ca astăzi, mulțumind omului ăluia care mi-a 
ucis poporul. 

N-avea ce să-i spună pentru a-l consola, n-avea ce să-i pro- 
mită, aşa că îl părăsi pe Aedion, care continuă să privească 
nemișcat în întuneric. 


* 


În acea noapte, în Teatrul Regal nu era niciun loc liber. Toate 
lojele şi balconul gemeau de nobilime, neguțători, oricine îşi 
permisese prețul biletului. Bijuterii şi mătase străluceau în lu- 
mina candelabrelor din cleştar, bogăţiile unui imperiu cuceritor. 

Veştile despre masacrarea sclavilor ajunseseră în acea du- 
pă-amiază, răspândindu-se în întreg orașul într-o undă de 
murmure, lăsând în urmă doar tăcere. Balcoanele superioare 
ale teatrului erau neobişnuit de liniștite, de parcă publicul ve- 
nise să se calmeze, să lase muzica să spele pata veștilor. 

Numai lojile răsunau de discuţii. Se întrebau ce însemna 
asta pentru averile celor aşezaţi în scaunele luxoase din catifea 
stacojie, dezbăteau despre locurile de unde ar trebui aduşi 
noii sclavi pentru a se asigura continuitatea activității şi despre 
cum ar trebui să-şi trateze propriii sclavi. În pofida clopotelor 
şi a modificării luminii candelabrelor, lojelor le luă mult mai 
mult decât de obicei să se liniştească. 

Încă mai discutau când cortinele roşii fură trase, lăsând la 
vedere orchestra, şi a fost un miracol că s-au sinchisit să 
aplaude dirijorul când acesta intră şchiopătând în scenă. 

Atunci observară că fiecare muzician de pe scenă era îmbră- 
cat în negru de doliu. Cu toții tăcură, iar când dirijorul ridică 
braţele, altceva, şi nu o simfonie, umplu spaţiul ca o cavernă. 

Era Cântecul din Eyllwe. 

Apoi Cântecul din Fenharrow. Şi din Melisande. Și din 
Terrasen. Toate naţiunile cărora le aparținuseră sclavii din 
lagărele de muncă. 

Şi, în sfârșit, nu pentru pompă sau triumf, ci pentru a jeli 
ceea ce deveniseră, interpretară Cântecul din Adarlan. 

Când se stinse nota finală, dirijorul se întoarse spre mul- 
time, cu muzicienii ridicaţi lângă el. Toţi ca unul, priviră spre 
loji, spre toate acele bijuterii cumpărate cu sângele unui con- 
tinent. Și, fără un cuvânt, fără vreo plecăciune sau vreun alt 
gest, părăsiră scena. 

În dimineaţa următoare, prin decret regal, teatrul fu închis. 

Nimeni nu i-a mai revăzut pe muzicieni sau pe dirijorul lor. 


CAPITOLUL 50 


O briză răcoroasă sărută gâtul Celaenei. Pădurea era tăcută, 
de parcă păsările şi insectele fuseseră reduse la tăcere de asal- 
tul ei asupra peretelui invizibil. Bariera înghiţise fiecare scân- 
teie de magie pe care o lansase spre ea, iar acum părea să 
freamăte cu o putere înnoită. 

Parfumul de pin și zăpadă o învălui şi se întoarse, văzându-l 
pe Rowan sprijinit de un copac din apropiere. Se afla acolo de 
ceva timp, lăsând-o să-şi epuizeze energia. 

Dar nu era obosită. Şi nu terminase. În minte ardea încă un 
foc sălbatic, care se zvârcolea, fără sfârşit, epuizant. Îl lăsă să 
se stingă până la tăciune, lăsă să moară şi durerea şi groaza. 

Rowan spuse: 

- Ne-a venit vorbă de la Wendlyn. Trupele suplimentare nu 
mai vin. 

- N-au venit nici acum zece ani, spuse ea, cu gâtul uscat, 
deşi nu scosese un cuvânt de ore întregi. 

În venele ei scânteia acum un calm glacial. 

- De ce s-ar deranja să ne ajute acum? 

Ochii lui străluciră. 

- Aelin. 

Când ea se mulțumi să scruteze pădurea întunecată, el zise: 

- Nu trebuie să spui nimic - putem merge în Doranelle în 
noaptea asta pentru ca tu să afli informaţiile pe care le cauţi de 
la Maeve. Ai binecuvântarea mea. 

- Nu mă insulta cerându-mi să plec. Am de gând să lupt. 
Nehemia ar fi trebuit să rămână. Părinţii mei ar fi trebuit să 
rămână. 

- Ei au avut parte de luxul de a şti că neamul lor nu se 
sfârşea cu ei. 

Ea scrâşni din dinţi. 

- Tu ai experienţă - tu eşti necesar aici. Eşti singura per- 
soană care poate oferi semi-Fae o şansă de supravieţuire; au 
încredere în tine şi te respectă. Așa că, rămân. Pentru că tu 
eşti necesar, iar eu te voi urma spre orice sfârşit. 

Şi dacă acele creaturi aveau să îi devoreze trupul şi sufletul, 
nu-i păsa. Şi-ar fi meritat soarta. 

O clipă lungă, el nu spuse nimic, dar se încruntă uşor. 

- Spre orice sfârşit? 

Ea încuviinţă. Nu era nevoie să amintească masacrele, nu 
era nevoie să o consoleze. El ştia - înțelegea fără să-i spună o 
vorbă - ce simţea ea. 

Harul ei magic bătea ritmul în sângele ei, dorind mai mult, 
aşteptând mai mult. Dar avea să aştepte - trebuia să aştepte 
până venea momentul. Până când privirile aveau să-i cadă pe 
Narrok şi pe creaturile lui. 

Îşi dădu seama că Rowan vedea fiecare dintre aceste gân- 
duri şi încă şi mai multe când el băgă mâna sub tunică şi scoase 
un pumnal. Pumnalul ei. I-l întinse, lama lungă lucind de 
parcă în toate aceste luni îl lustruise şi îl îngrijise în secret. 

Şi, când încleştă mâna pe pumnal, mai uşor decât își amin- 
tea, Rowan o privi în ochi, în adâncul inimii, şi îi spuse: 

- Inimă-de-Foc. 


* 


Trupele din Wendlyn n-aveau să vină - nu din spirit de 
frondă, ci pentru că o legiune de soldați din Adarlan atacase 

granița nordică. Trei mii de oameni în corăbii lansaseră un atac 
de mare amploare. Wendlyn trimisese toţi soldaţii pe coasta de 
nord şi acolo aveau să rămână. Semi-Fae urmau a-l înfrunta pe 
Narrok şi forțele sale singuri. Rowan îi încurajă calm pe necom- 
batanții din fortăreață să fugă. 

Niciunul nu plecă însă. Până și Emrys refuză, iar Malakai 
se mulțumi să spună că acolo unde merge camaradul lui, acolo 
mergea şi el. 

Ore întregi își revizuiră planurile, pentru a le adopta la 
lipsa întăririlor. Până la urmă, nu schimbară prea multe, din 
fericire. Celaena contribui cu tot ce putu la planificare, lăsân- 
du-l pe Rowan să conducă și să ajusteze o strategie magistrală 
în mintea lui strălucită. Încercă să nu se gândească la Endovier 
şi la Calaculla, dar informaţiile despre evenimente clocoteau 
încă în ea, amplificându-se în orele lungi de discuţii. 

Făcură planuri până când Emrys aduse din bucătărie o oală 
şi începu să bată în ea cu o lingură, poruncindu-le să plece de- 
oarece în curând aveau să apară zorile. 

La un minut după ce se întorseseră în camera lor, Celaena 
se dezbrăcă şi se aruncă în pat. Rowan nu se grăbi, dându-și 
jos cămașa și păşind spre vasul de spălat. 

- M-ai ajutat mult cu planurile în noaptea asta. 

Ea îl urmări cum se spală pe faţă, pe gât. 

- Pari surprins. 

EI îşi şterse fața cu un prosop, apoi se sprijini de scrin, 
întinzându-şi brațele ca pentru a-l cuprinde. Lemnul protestă, 
dar fața lui rămase calmă. 

Inimă-de-Foc, o strigase el. Ştia oare ce înseamnă acest nume 
pentru ea? Voia să-l întrebe, avea încă atât de multe întrebări 
pentru el, dar acum, după toate noutățile zilei, avea nevoie de 
somn. 

- Am trimis vorbă, spuse Rowan, îndepărtându-se de scrin 
şi apropiindu-se de pat. 

Ea lăsase sabia din peştera din munți la căpătâiul patului, 
iar rubinul arzător lucea acum în lumina slabă atunci când 
Rowan îşi trecu un deget peste mânerul din aur. 

- Cadrelor mele militare, cum îţi place să îi numești. 

Ea își prinse coatele. 

- Când? 

- Cu vreo câteva zile în urmă. Nu ştiu unde sunt sau dacă 
vor ajunge la timp. Poate că Maeve nu-i va lăsa să vină — sau 
poate că unii nici nu-i vor cere permisiunea. Pot fi foarte... 
imprevizibili. Sau poate voi primi ordin să mă întorc în 
Doranelle şi... 

- Chiar ai cerut ajutorul? 

El miji ochii. 

Asta tocmai am spus. 

Ea se ridică, iar el se retrase un pas. 

Ce te-a făcut să te răzgândești? 

Pentru unele lucruri merită să riști. 

Şi nu se mai retrase când ea se apropie cu încă un pas, spu- 
nând, cu fiecare tăciune rămas în inima ei sfâşiată: 

- Te revendic, Rowan Whitethorn. Nu-mi pasă ce spui şi 
cât protestezi. Te revendic drept prieten. 

EI se întoarse spre vasul pentru spălat, dar ea surprinse cu- 
vintele nespuse pe care încerca s-o împiedice să i le citească 
pe față. 

Nu contează. Chiar dacă supravieţuim, când mergem în 
Doranelle vei pleca singură de pe tărâmul lui Maeve. 


* 


În dimineața următoare, Emrys li se alătură - împreună 
cu toți semi-Fae din Mistward care nu fuseseră trimişi cu 

mesaje - şi porniră cu toții spre adăpostul vindecătorilor 
pentru a ajuta la transportarea pacienților spre locuri sigure. 
Toți cei care nu puteau lupta rămăseseră să-i ajute pe cei 
bolnavi şi pe cei răniţi, iar Emrys declară că va rămâne până la 
sfârşit. Aşa că-l lăsaseră acolo, împreună cu un mic contingent 
de santinele, în caz că lucrurile luau o turnură foarte, foarte 
neplăcută. Când Celaena se îndreptă spre copaci împreună cu 
Rowan, nu-şi luă rămas-bun. Mulţi dintre ceilalți renunțaseră 
şi ei la salutul de despărțire - ceea ce părea o invitaţie la 
moarte, iar Celaena era destul de sigură că nu se bucura de 
favorurile zeilor. 

Fusese trezită în acea noapte de o mână mare, plină de 
bătături, care îi scutura umărul pentru a o trezi. I se păru că 
moartea îi aștepta deja. 


CAPITOLUL SI 


- Ia-ţi sabia şi armele şi grăbeşte-te, îi spuse Rowan Celaenei, 
iar ea se ridică imediat, întinzându-se după pumnalul aflat 
lângă pat. 

Era deja la jumătatea camerei, punându-și hainele şi armele 
cu o eficiență mortală. Nu-i mai puse întrebări — era sigură că 
avea să-i spună ceea ce trebuia să ştie. Sări în pantaloni şi cizme. 

- Cred că am fost trădaţi, spuse Rowan, iar degetele ei ră- 
maseră blocate într-o cataramă a centurii pentru sabie când se 
întoarse spre fereastra deschisă. 

Linişte. În pădure, o liniște absolută, iar la orizont, o pată 
din ce în ce mai mare de întuneric. 

- Vin în noaptea asta, şopti ea. 

- Am verificat perimetrul. 

Rowan îşi îndesă un cuțit în cizmă. 

- Este de parcă cineva le-ar fi spus unde sunt amplasate 
toate capcanele, toate clopotele de avertizare. Vor ajunge în 
mai puţin de o oră. 

- Mai funcţionează pietrele magice de apărare? 

Termină să-şi împletească părul şi-şi atârnă sabia pe spate. 

- Da - sunt intacte. Am dat alarma, iar Malakai şi ceilalți 
pregătesc apărarea pe ziduri. 

O mică parte din ea zâmbi gândindu-se la cum trebuie să 
se fi simțit Malakai când se trezise cu Rowan, pe jumătate gol, 
urlând ordine în camera lui. 

ÎI întrebă: 

- Cine să ne fi trădat? 

- Nu ştiu, dar când o să-i găsesc, le împrăştii rămăşiţele pe 
ziduri. Dar deocamdată, avem griji mai mari. 

Întunericul de la orizont se răspândise, devorând stelele, 
copacii, lumina. 

- Ce e aia? 

Gura lui Rowan se strânse într-o linie subțire. 

— Griji şi mai mari. 

%* 


Pietrele magice erau ultima linie din apărare în fața fortă- 
reței. Dacă Narrok plănuia să asedieze Mistward, nu-i putea 
rezista o veșnicie — dar sperau că bariera avea să epuizeze 
creaturile și le micşoreze puţin puterea. Pe bastioane, în curte 
şi în vârful turnurilor stăteau semi-Fae. Arcaşii aveau să do- 
boare cât de mulţi puteau atunci când bariera avea să cadă şi 
urmau să se folosească de uşile din stejar ale fortăreței pentru 
a le întârzia pătrunderea în curte. 

Rămâneau însă creaturile şi Narrok, împreună cu întune- 
ricul pe care-l aduceau cu ei. Păsări şi animale depășeau în 
fugă fortăreaţa — un exod de aripi bătând, labe care loveau pă- 
mântul, gheare care scrâşneau pe stâncă. Și, mânând mulțimea 
de animale spre locuri sigure, se vedeau membrii Neamului 
Mititelelor, din care se vedea doar o strălucire a ochilor noc- 
turni. Indiferent ce aduceau cu ei Narrok şi creaturile... odată 
ce pătrundeai în acel întuneric, nu mai ieşeai. 

Stătea cu Rowan dincolo de porţile curţii, întinderea de 
iarbă dintre fortăreață şi pietre magice părând prea mică. Ani- 
malele şi Neamul Micuţelor nu se mai vedeau de o vreme şi 
până și vântul murise. 

- Când cade bariera, vreau să-ţi bagi toate săgețile în ochii 
lor, îi spuse Rowan, cu arcul atârnând-i în mână. Nu le da 

nicio şansă să te farmece — pe tine sau pe altcineva. Lasă sol- 
daţii în seama celorlalți. 

Nu văzuseră şi nici nu auziseră pe niciunul dintre cei două 
sute de soldaţi, dar ea încuviință, strângând în mână arcul. 

- Cum rămâne cu harul magic? 

- Utilizează-l cu atenţie, însă dacă tu crezi că-i poţi distruge 
cu el, nu ezita. Şi fără eleganță. Doboară-i prin orice mijloace. 

Un calcul glacial. De războinic pur-sânge, nediluat. Aproa- 
pe că simţea agresivitatea țâşnind din el. 

De dincolo de barieră se ridica o duhoare, iar unele dintre 
santinelele din curte începură să murmure. Un miros din altă 
lume, de la creatura scăpată din iad care pândea sub o piele 
muritoare. Câteva animale rătăcite ţâşniră dintre copaci, cu 
spume la gură, întunericul din spatele lor îngroşându-se. 

- Rowan, spuse ea, când îi simţi mai curând decât îi văzu. 
Au ajuns. 

La marginea copacilor, la nici cinci metri de pietrele magice 
de apărare, apărură creaturile. 

Celaena tresări. Trei. 

Trei. Nu două. 

- Dar vârcolacii... 

Nu-şi putu sfârşi cuvintele, observându-i pe cei trei bărbaţi 
care priveau atent fortăreața. Erau îmbrăcaţi în cel mai pro- 
fund negru, cu tunicile deschise pentru a lăsa la vedere colie- 
rele de pietre Wyrd de la gâturi. Vârcolacii nu-l omorâseră - 
nu era același bărbat perfect, uitându-se direct la ea. Zâmbin- 
du-i. De parcă i-ar fi gustat deja carnea. 

Un iepure ţâşni din tufișuri, gonind spre pietrele magice de 
apărare. Precum laba unui animal uriaș, întunericul din spa- 
tele creaturilor se întinse ca un bici şi înşfăcă animalul fugar. 

Iepurele căzu la jumătatea saltului, blana lui îşi pierdu lu- 
ciul, iar oasele îi împunseră prin piele de parcă viaţa îi era suptă 

din trup. Santinelele de pe ziduri şi turnuri tresăriră, unii 
înjurară. Avea o şansă să scape de una dintre creaturi. Dar 
toate trei deveneau cu totul altceva, ceva infinit mai puternic. 

- Bariera nu trebuie să cadă, îi spuse Rowan. Întunericul 
acela va ucide tot ce va atinge. 

În timp ce vorbea, întunericul se întindea în jurul fortăreței. 
Prinzându-i în capcană. Bariera zumzăi, iar reverberaţiile tra- 
sară zigzaguri pe tălpile cizmelor ei. 

Se schimbă în forma ei Fae, strtâmbându-se de durere. Avea 
nevoie de auzul mai bun, de puterea şi de capacitatea de vin- 
decare a unei Fae. Creaturile rămaseră însă la marginea pădu- 
rii, întunericul răspândindu-se tot mai mult. Nici urmă de 
cele două sute de soldaţi. 

Ca unul, cei trei se întoarseră pe jumătate spre întunericul 
din spatele lor şi pășiră în lături, cu frunţile plecate. Ieşind 
dintre copaci, apăru Narrok. 

Spre deosebire de ceilalți, Narrok nu era frumos. Era plin 
de cicatrice, cu o constituţie puternică şi înarmat până-n dinţi. 
Şi el avea pielea sculptată de venele acelea negre şi lucioase şi 
purta colierul răsucit din obsidian. Chiar şi de la distanţă, 
vedeai neantul înfometat din ochii lui. Se scurgea spre ei pre- 
cum sângele într-un râu. 

Aşteptă ca el să spună ceva, să pună o miză, să le ofere ale- 
gerea între a ceda puterii regelui sau a muri, să ţină un discurs 
care să le distrugă spiritul. Narrok se uită însă la Mistward cu 
o mișcare lentă, aproape încântată, a capului, îşi scoase pum- 
nalul din fier şi arătă spre porţile curbate dintre pietrele ma- 
gice de apărare. 

Când biciul de întunericţâşni şi izbi bariera invizibilă, Celaena 
şi Rowan rămaseră martori neputincioşi. Aerul se cutremură, 
iar pietrele se lamentară. 

Rowan se deplasa deja spre uşile din stejar, strigând ordine 
arcaşilor să se pregătească şi să utilizeze orice magie pentru a 
se apăra de întunericul tot mai amenințător. Celaena rămase 
unde se afla. O nouă lovitură, iar bariera se cutremură. 

- Aelin, sări Rowan, iar ea îl privi peste umăr. Treci dincolo 
de porți. 

Dar ea îşi atârnă arcul pe spate şi, când îşi ridică mâna, era 
cuprinsă de flăcări. 

- În acea noapte, în pădure, s-a retras din fața focului. 

- Pentru a-l folosi, trebuie să ieşi în afara barierei, altfel va 
ricoşa în ziduri. 

- Ştiu, spuse ea cu voce joasă. 

- Ultima dată a fost de-ajuns să te uiţi doar o dată la chestia 
aia şi ai căzut sub vraja ei. 

Întunericul biciui din nou. 

- Nu va fi ca ultima dată, spuse ea, cu ochii pe Narrok şi pe 
cele trei creaturi ale sale. 

Acum avea o poliţă de plătit. Sângele i se înfierbântă, dar 
spuse: 

- Nu ştiu ce altceva să fac. 

Dacă întunericul ajungea la ei, pumnalele, săbiile şi săgețile 
aveau să devină inutile. N-ar mai fi avut nicio şansă. 

În spatele lor se auzi un țipăt, urmat de alte câteva, apoi de 
sunetul de metal pe metal. Cineva strigă: 

- Tunelul! I-au lăsat să intre prin tunel! 

Pentru o clipă, Celaena rămase neclintită, clipind. Tunelul 
de evadare. Fuseseră trădaţi. Acum știau și unde erau soldaţii: 
se furișau prin rețeaua subterană, și pătrunseseră poate pen- 
tru că pietrele magice de apărare, cu acea stranie sensibilitate, 
erau prea concentrate la ameninţarea de deasupra ca să o 
poată opri pe cea de sub pământ. 


506 SARAH J. MAAS 


Strigătele şi bătălia deveniră și mai puternice. Rowan pu- 
sese luptătorii mai slabi înăuntru, pentru a-i ține la adăpost — 
Chiar la intrarea tunelului. Avea să fie un măcel. 

- Rowan... 

Întunericul lovi din nou în barieră, apoi încă o dată. Dădu 
să meargă spre pietre, însă Rowan mârâi. 

- Să nu îndrăznești să mai faci un pas... 

Ea continuă însă să meargă. În interiorul fortăreței se au- 
zeau urlete — de durere, de moarte şi de spaimă. Fiecare pas 
care o îndepărta de camarazi îi sfâșia inima, dar se îndreptă 
spre pietre, spre porţile uriașe. Rowan o prinse de cot. 

- Acesta a fost un ordin. 

Ea îi împinse mâna. 

- Au nevoie de tine înăuntru. Lasă bariera în seama mea. 

- Nici nu ştii dacă va funcţiona... 

- Va funcţiona, sări ea. Eu sunt cea de care vă puteţi dis- 
pensa, Rowan. 

- Tu eşti moștenitoarea tronului din... 

- Acum sunt doar o femeie care ar putea salva multe vieți. 
Lasă-mă să fac asta, să-i ajut pe ceilalți. 

Rowan privi pietrele magice de apărare, fortăreața şi santi- 
nelele care se chinuiau să-i ajute pe cei de sub ei, punând totul 
în balanţă, calculând. În cele din urmă, Rowan spuse: 

- Nu-i provoca. Concentrează-te pe întunericul acela şi în- 
cearcă să-l ţii departe de barieră. Atât. Menţine poziţia, Aelin. 

Dar ea nu voia să îşi păstreze poziţia - nu când duşmanul 
ei era atât de aproape. Nu atunci când o apăsă greutatea sufle- 
telor de la Calaculla şi Endovier, ţipând la fel de puternic pre- 
cum soldaţii din interiorul fortăreței. Îi dezamăgise pe toți. 
Ajunsese prea târziu. Şi asta era suficient. Dar încuviință, ca 
un soldat bun, așa cum Rowan credea că este, şi spuse: 

- Înţeles. 

- Din momentul în care pășeşti în afara barierei, te vor 
ataca, spuse el, eliberându-i braţul. 

Harul ei magic începu să-i fiarbă în vene. 

- Să ai un scut pregătit. 

- Ştiu, fu singurul ei răspuns în timp ce se apropie de ba- 
rieră şi de întunericul învolburat de dincolo de ea. Pietrele 
curbate ale porţii se ridicau înfricoşătoare, iar ea îşi trase sabia 
de la spate cu mâna dreaptă, în timp ce stânga îi era învăluită 
de flăcări. 

Poporul Nehemiei, măcelărit. Propriul ei popor, măcelărit. 
Poporul ei. 

Celaena păşi sub arcadele din piatră, magia curgând în 
zigzaguri şi sărutându-i pielea. Câţiva paşi aveau să o ducă în 
afara barierei. Îl simţea pe Rowan ezitând, așteptând să vadă 
dacă va supravieţui primelor momente ale confruntării. Avea 
să supravieţuiască — avea să ardă chestiile alea până se prefă- 
ceau în scrum şi cenuşă. 

Le era datoare măcar cu asta celor ucişi în Endovier şi 
Calaculla - măcar atât putea face, după atât de mult timp. Un 
monstru, care să distrugă monștrii. 

Flăcările de pe braţul ei stâng ardeau din ce în ce mai pu- 
ternic, iar Celaena păși dincolo de arcadă, în abisul care o 
chema ca o sirenă. 


CAPITOLUL 52 


Întunericul se repezi la Celaena din clipa în care păși din- 
colo de bariera invizibilă. 

Un perete din flăcări se dezlănțui peste sulița de întuneric 
şi, aşa cum mizase, întunericul se retrase, doar pentru a lovi 
din nou, iute ca o viespe. 

Întâmpină lovitură după lovitură, făcând focul să se în- 
tindă, un perete de roşu şi auriu care îmbrăca bariera din spa- 
tele ei. Nu luă în seamă duhoarea creaturilor, lipsa aerului din 
dreptul urechilor ei, durerea copleşitoare de cap, cu atât mai 
rea dincolo de protecţia santinelelor, în special acum, că se 
adunaseră toate trei creaturile, dar nu le cedă niciun centi- 
metru, nici chiar când sângele începu să-i picure din nas. 

Întunericul se întinse spre ea, asaltând simultan peretele, 
străpungând găuri în flacăra ei. Găuri pe care ea le repara din 
reflex, lăsând libertate puterii de a se manifesta cum dorea, 
dar cu porunca de a proteja - de a proteja bariera. Făcu încă 
un pas dincolo de poarta din piatră. 

Narrok nu era nicăieri, dar cele trei creaturi o aşteptau. 

Spre deosebire de noaptea trecută, din pădure, erau înar- 
mate cu săbii lungi, subţiri, pe care le scoaseră cu graţia lor 
nepământeană. Apoi atacară. 

Bine. 

Evită să le privească în ochi, nici nu dădu atenţie sângelui 
care îi curgea din nas şi presiunii din urechi. Chemă un scut 

de foc în jurul antebraţului stâng și începu să învârtă sabia 
aceea antică. 

Dacă Rowan rămăsese să o vadă încălcându-i prima po- 
runcă, apoi şi pe a doua, şi pe a treia, n-avea de unde să ştie. 

Cele trei creaturi continuară să o atace, rapid şi controlat, 
de parcă şi-ar fi exersat mişcările vreme de ani, de parcă ar fi 
împărtăşit aceeaşi minte, acelaşi trup. Când respingea una, 
apărea o alta; când străpungea una cu flacără şi oţel, o alta se 
strecura pe sub prima ca s-o înşface. Nu trebuia să le lase s-o 
atingă, nici nu avea voie să se uite la ele. 

Scutul din jurul barierei îi ardea spatele, întunericul crea- 
turilor înțepând şi mușcând din ea, dar Celaena se ţinu tare. 
Nu-l minţise pe Rowan în legătură cu asta - cu protejarea 
zidului. 

Una dintre creaturi lovi cu sabia spre ea — nu ca s-o omoare. 
S-o împiedice. 

Cumva, a doua ei natură făcu flăcările să coboare de-a 
lungul sabiei ei, când răspunse atacului, poruncind focului 
să intre chiar în sabie. Când întâlni fierul negru al creaturii, 
începură să danseze scântei albastre, atât de strălucitoare, 
încât îndrăzni să privească faţa creaturii și văzu - surpriză. 
Oroare. Furie. 

Mânerul sabiei era cald - reconfortant - în mâna ei, iar 
piatra roşie lucea de parcă ar fi avut un foc al ei. 

Cele trei creaturi se oprită la unison, cu buzele senzuale re- 
trase de pe dinţii prea albi într-un rânjet. Cea din centru, cea 
care o gustase altădată, şuieră spre sabie: 

- Goldryn. 

Întunericul se opri, iar Celaena profită de lipsa de neatenţie 
pentru a-şi repara scuturile, un fior de gheață urcându-i pe 
şira spinării, chiar dacă flăcările o încălzeau. Ridică sabia mai 
sus şi avansă încă un pas. 

- Dar tu nu eşti Athril, iubitul reginei întunecate, spuse 
una dintre ele. 

Alta spuse: 

- Şi nu ești Brannon din neamul Wildfire. 

- De unde... 

Dar cuvintele i se opriră în gât când în minte îi fulgeră o 
amintire, din urmă cu doar câteva luni - de acum o viaţă. O 
amintire a unui tărâm de trecere, a cuvintelor spuse de ființa 
care trăia în interiorul lui Cain. Fiinţa care le vorbea, ei și 
Elenei. Elena, fiica lui Brannon. 

Ați fost aduși înapoi, spunea fiinţa. Toţi jucătorii din jocul 
neterminat. 

Un joc început în zorii timpurilor, când o rasă de demoni 
crease cheile Wyrd şi le folosise pentru a pătrunde în această 
lume, iar Maeve îşi folosise puterile pentru a-i alunga. Unii 
demoni rămăseseră însă prizonieri în Erilea şi porniseră un al 
doilea război, secole mai târziu, când Elena luptase împotriva 
lor. Dar ce se alesese de ceilalți, care fuseseră trimiși înapoi pe 
tărâmul lor? Dacă regele Adarlanului, aflând despre chei, des- 
coperise şi unde să le găsească? Unde să le... utilizeze? 

O, zeilor! 

- Voi sunteţi Valgi, şopti ea. 

Cele trei creaturi din trupurile muritoare zâmbiră. 

- Suntem prinți ai tărâmului nostru. 

- Ce tărâm? 

Turnă magie în scutul din spatele ei. 

Prinţul Valg din mijloc păru să se apropie de ea fără să se 
mişte. Trimise un pumn de foc spre el, iar el se retrase. 

- Un tărâm al întunericului, al gheții şi al vântului veşnic, 
spuse el. Aşteptăm de mult, de foarte mult timp să gustăm iar 
din lumina soarelui vostru. 

Regele din Adarlan era fie mai puternic decât își imaginase, 
fie cel mai mare nebun în viaţă, dacă îşi imaginase că-i poate 
controla pe aceşti prinți demoni. 

Sângele care îi curgea din nas ajunsese pe tunică. Condu- 
cătorul lor toarse: 

- Dacă mă lași să intru, fată, nu va mai fi sânge, nu va mai 
fi durere. 

Trimise un alt zid de flăcări spre ei. 

- Brannon şi ceilalți v-au învins odată, trimițându-vă în ui- 
tare, spuse ea, deşi plămânii îi ardeau. O putem face din nou. 

Un râs pe un ton jos. 

- N-am fost învinşi. Doar înfrânți. Până când un muritor a 
fost suficient de nebun să ne invite înapoi, pentru a ne folosi 
de aceste minunate trupuri. 

Oare oamenii care ocupaseră odinioară trupurile mai 
erau înăuntru? Dacă le tăia capetele — colierul acela din piatră 
Wyrd - creaturile ar fi dispărut, sau s-ar fi dezlănțuit într-o 
altă formă? 

Era mai rău, mult mai rău decât se așteptase. 

- Da, spuse conducătorul, făcând un pas spre ea și mirosind. 
Ar trebui să te temi de noi. Și să ne accepți. 

- Acceptă asta, rânji ea şi aruncă spre capul lui un pumnal 
ascuns în apărătoarea de antebraţ. 

EI fu atât de rapid, încât pumnalul doar îi zgârie obrazul în 
loc să i se înfigă între ochi. Sânge negru începu să curgă; el 
ridică o mână albă ca luna pentru a-l examina. 

- Îmi va face plăcere să te devorez din interior, spuse el, iar 
întunericul se întinse din nou spre ea. 


x 


Bătălia era încă în toi în interiorul fortăreței, ceea ce era 
bine, însemna că nu muriseră toţi. lar Celaena încă o mai 

învârtea pe Goldryn împotriva celor trei prinți Valg - deşi 
devenea din ce în ce mai grea, iar scutul din spatele ei înce- 
puse să se destrame. Nu avusese timp să-şi canalizeze puterea 
sau să o raționalizeze. 

Întunericul pe care îl aduseseră cei trei Valg continua să 
izbească zidul, aşa că Celaena aruncă scut după scut, focul ar- 
zându-i în sânge, în respiraţie, în minte. Dădu frâu liber ma- 
giei, cerându-i doar să menţină viu scutul din spatele ei. Aşa şi 
făcu, consumându-i cu poftă resursele. 

Rowan nu îi venise în ajutor. Îşi spuse însă că avea să vină, 
că avea să o ajute, pentru că nu era o dovadă de slăbiciune să 
recunoască faptul că avea nevoie de el, de ajutorul lui şi... 

Simţi crampe în partea de jos a spatelui şi fu singurul lucru 
pe care îl putu face pentru a nu scăpa legendara sabie din 
mână, atunci când conducătorul prinților Valg îi atacă gâtul 
cu sabia. Nu. 

De-a lungul coloanei i se răsuci un muşchi, i se contorsionă 
până când trebui să-şi muşte buzele pentru a nu ţipa când res- 
pinse lovitura. Nu putea fi o epuizare. Nu atât de curând, nu 
după ce se pregătise atât, nu... 

În scutul din spatele ei apăru o gaură, iar întunericul lovi 
bariera, făcând ca magia să se încreţească şi să se retragă. Îi 
aruncă un gând şi, când flacăra repară scutul, sângele începu 
să-i fiarbă. 

Prinții se apropiau din nou. Mârâi, trimițând un val de flă- 
cări albe spre ei, împingându-i înapoi, înapoi, înapoi, în timp 
ce inspira puternic. 

Dar, în loc de aer, tuşi sânge. 

Dacă fugea în spatele porţilor, cât avea să mai reziste scutul 
până să cadă pradă prinților şi întunericului lor străvechi? Cât 
aveau să reziste cei dinăuntru? Nu îndrăzni să se uite în spate, 

să vadă cine câștiga. Nu suna bine. Nu se auzeau sunete de 
victorie, ci doar țipete de durere şi de teamă. 

Genunchii îi tremurau, dar își înghiți sângele din gură şi 
inspiră încă o dată. 

Nu-şi imaginase că se va termina aşa. Şi poate că asta şi 
merita, după ce întorsese spatele împărăției sale. 

Unul dintre prinții Valg strecură o mână prin peretele de 
flăcări care-i separa, întunericul apărându-i carnea pentru a 
nu fi topită. Tocmai se pregătea să trimită o lovitură spre el, 
când, cu coada ochiului, văzu o mișcare dinspre copaci. 

Sus pe deal, de parcă ar fi coborât în fugă din munți şi nu 
se opriseră să mănânce, să bea, sau să doarmă, erau un bărbat 
impunător, o pasăre uriașă şi trei dintre cei mai mari prădători 
pe care-i văzuse vreodată. 

Cinci în total. 

Răspundeau chemării disperate de ajutor a prietenului lor. 

Se azvârliră în goană printre copaci şi peste stânci: doi lupi, 
unul negru şi unul alb ca luna, bărbatul puternic, pasărea zbu- 
rând la înălțime joasă deasupra lor, şi o pisică de munte care 
gonea în spatele lor, îndreptându-se cu toţii spre întunericul 
care pândea între ei și fortăreață. 

Lupul negru se opri brusc când se apropiară de întuneric, 
de parcă ar fi simţit ce putea face. Ţipătul din fortăreață se in- 
tensifică. Dacă nou-veniţii distrugeau soldaţii, supraviețuitorii 
ar fi putut lua calea tunelului, pentru a se salva înainte ca întu- 
nericul să mistuie totul. 

Transpiraţia îi înțepa Celaenei ochii, iar durerea o tăia atât 
de adânc, încât se întreba dacă nu o va face pentru totdeauna. 
Dar nu-l minţise pe Rowan când vorbise de vieţi salvate. 

Așa că nu se opri să se îndoiască sau să analizeze opţiuni 
când aruncă rămășițele puterii spre cei cinci prieteni ai lui 
Rowan, o punte de flăcări prin întuneric, împărțindu-l în două. 

O cale către porțile din spatele ei. 

Din fericire, prietenii lui Rowan nu ezitară, repezindu-se 
pe calea deschisă, lupii primii, pasărea - un vultur pescar — 
urmându-i îndeaproape. Îşi turnă întreaga putere în punte, 
strângând din dinţi pentru a rezista agoniei, iar cei cinci tre- 
cură în viteză pe lângă ea, fără să-i arunce nici măcar o privire. 
Pisica de munte aurie încetini însă când să treacă printre por- 
tile din spatele ei, văzând că pieptul i se strânge şi tușeşte, sân- 
gele strălucindu-i pe iarbă. 

- El e înăuntru, spuse ea gâtuit. Ajutaţi-l. 

Marea felină zăbovi, evaluând starea ei, starea zidului şi 
prinții care se luptau cu flăcările ei. 

- Du-te, spuse ea hârâind. 

Puntea din întuneric se prăbuși, iar ea se clătină, dând un 
pas înapoi, în timp ce forța aceea neagră se izbi în ea, în scut, 
în lume. 

Sângele îi urla atât de tare în urechi, încât de-abia auzi când 
pisica de munte se repezi spre fortăreață. Prietenii lui Rowan 
veniseră. Bine. Bine că nu avea să fie singur, că avea prieteni 
în lume. 

Tuşi din nou sânge, împrăştiindu-l pe pământ - pe picioa- 
rele prințului Valg. 

De-abia făcu o mișcare, când el o aruncă îndărăt în propriile 
flăcări, iar ea lovi zidul magic de sub ea, dur şi neiertător de 
parcă ar fi fost făcut din piatră. Singura cale în fortăreață era 
prin porțile magice de apărare. Lovi cu Goldryn, dar lovitura 
fu slabă. Împotriva Valgilor, împotriva acestei oribile puteri 
pe care o poseda regele din Adarlan, cu armata aceasta la dis- 
poziţia lui... era cu totul inutilă. La fel de inutilă precum era 
jurământul pe care-l făcuse la mormântul Nehemiei. La fel 
de inutilă precum moștenitoarea unui tron distrus şi a unui 
nume distrus. 

Harul magic făcea ca sângele să-i clocotească. Întunericul 
avea să fie o ușurare în comparaţie cu iadul care-i ardea în 
vene. Prinţul Valg înaintă, iar o parte din ea ţipă - ţipă la ea să 
se ridice, să continue lupta, să urle de mânie împotriva aces- 
tui sfârşit oribil. Dar mișcarea membrelor, chiar şi respiraţia, 
deveniseră un efort colosal. 

Era foarte obosită. 


x 


Fortăreaţa devenise un iad de ţipete şi de luptă şi de sânge, 
dar Rowan continuă să-şi fluture săbiile, menținându-și pozi- 
ţia la gura tunelului pe măsură ce soldaţii pătrundeau unul 
câte unul. Şeful cercetaşilor, Bas, îi lăsase înăuntru, îi spusese 
Luca lui Rowan. Ceilalţi semi-Fae care conspiraseră împreună 
cu Bas își doreau puterea pe care le-o ofereau creaturile — își 
doreau un loc în lume. Văzând devastarea din ochii însângeraţi 
ai băiatului, Rowan înțelese că Bas își găsise deja sfârșitul. 
Spera că nu Luca fusese executorul. 

Soldaţii continuau să vină, oameni bine antrenați, cărora 
nu le era teamă de semi-Fae sau de puţina magie pe care o 
purtau. Erau înarmaţi cu fier şi nu făceau diferenţa între tineri 
şi bătrâni, între bărbaţi şi femei, hăcuind şi măcelărind. 

Rowan nu era epuizat, absolut deloc. Luptase perioade mai 
lungi şi în condiţii mai grele, dar ceilalți dădeau înapoi, în 
special pentru că soldaţii continuau să ia cu asalt fortăreaţa. 
Rowan își scoase sabia din măruntaiele unui soldat, cu pum- 
nalul deja tăind gâtul următorului, când un mârâit zgudui pie- 
trele fortăreței. Unele dintre semi-Fae îngheţară, dar Rowan 
aproape se cutremură de uşurare când îi văzu pe lupii gemeni 
sărind de pe scară și închizându-și fălcile peste gâturile a doi 
soldaţi din Adarlan. 

Aripi mari fâlfâiră şi un bărbat încruntat, cu ochi negri, 
apăru în fața lui, învârtind o sabie mai veche decât ocupanții 
fortăreței Mistward. Vaughan dădu uşor din cap spre el, apoi 
luă poziţie, căci nu fusese niciodată prea vorbăreţ. 

În spatele lui, lupii erau la fel de letali, şi nici nu se sinchisiră 
să se schimbe în forma lor de Fae, doborând soldat după sol- 
dat, lăsându-i pe cei care reușeau să treacă pe mâna masculului 
care aştepta în spatele lor. Ceea ce văzuse îi fu suficient lui 
Rowan, care se repezi pe scări, ferindu-se de semi-Fae împie- 
triți şi însângeraţi. 

Întunericul încă nu se aşternuse, ceea ce însemna că ea mai 
respira, mai menținea linia, dar... 

O pisică de munte se opri brusc pe palierul scării şi-şi schimbă 
forma. Rowan privi în ochii roşietici ai lui Gavriel și întrebă: 

- Ea unde e? 

Gavriel ridică o mână, de parcă ar fi vrut să-l oprească. 

- E rău, Rowan. Cred... 

Rowan o luă la fugă, dându-l la o parte pe cel mai vechi 
prieten al său, făcându-şi loc cu umărul pe lângă celălalt băr- 
bat impozant care apăruse - Lorcan. Până și Lorcan răspun- 
sese apelului lui. Avea să vină şi momentul recunoştinţei, iar 
semi-Fae cu părul negru nu spuse nimic când Rowan trecu 
iute ca fulgerul, alergând spre porţile bastionului. Ce văzu 
dincolo, aproape că-l aduse în genunchi. 

Peretele de flăcări era zdrenţe, dar încă mai proteja bariera, 
însă cele trei creaturi... 

Aelin stătea în fața lor, cocoşată şi gâfâind, cu sabia atâr- 
nându-i neputincioasă în mână. Creaturile avansară și o fla- 
cără albastră anemică răsări între ei. O dădură la o parte cu un 
gest al mâinii. O altă flacără răsări, iar genunchii i se înmuiară. 

Scutul de foc se retrase, pulsând precum lumina în jurul 
trupului ei. Ardea. De ce nu se retrăsese? 

Un alt pas şi creaturile îi spuseră ceva ce o făcu să ridice 
fruntea. Rowan ştia că nu avea cum să ajungă la ea, nu avea 
nici forța să strige un avertisment când Aelin privi în ochii 
creaturii din faţa ei. 

Îl minţise. Voise să salveze vieţi, da, dar se dusese acolo 
fără intenţia de a-şi salva propria-i viață. 

Inspiră adânc — să alerge, să urle, să-şi adune puterea, dar un 
perete de mușchi se izbi în el din spate, doborându-l pe iarbă. 
Deşi Rowan îl împinse şi se luptă cu Gavriel, nu putea face 
nimic împotriva celor patru secole de antrenament şi instinct 
de felină care îl ţineau la pământ, împiedicându-l să alerge 
printre porţile acelea şi în bezna care distrusese lumi întregi. 

Creatura îi luă faţa lui Aelin în mâini, iar sabia ei căzu la 
pământ, uitată. 

Rowan urlă când creatura o ridică în braţele ei. Când ea 
încetă să mai lupte. Când flăcările ei se stinseră și întunericul 
o înghiţi. 


CAPITOLUL 53 


Era sânge peste tot. 

Ca şi înainte, Celaena se trezi între cele două paturi însân- 
gerate, iar suflarea care duhnea o mângâia pe ureche, pe gât, 
pe şira spinării. Simţea cum prinții Valg o încercuiau, dându-i 
târcoale, cu mișcări de prădători, devorându-i nefericirea şi 
durerea bucată cu bucată, gustând şi savurând. 

Nu avea scăpare, nu se putea mişca. Privirea i se plimba de 
la un pat la celălalt. 

Cadavrul Nehemiei, sfâşiat și mutilat, pentru că ajunsese 
prea târziu, pentru că fusese o laşă, şi părinţii ei, cu gâturile 
tăiate de la o ureche la alta, pământii și lipsiţi de viaţă. Morți 
din cauza unui atac pe care ei ar fi trebuit să-l simtă. Un atac 
pe care ea ar fi trebuit să-l simtă. Poate că-l simţise şi de 
aceea se strecurase acolo în acea noapte. Dar și atunci ajun- 
sese prea târziu. 

Două paturi. Două fisuri în sufletul ei, crăpături prin care 
abisul începuse să curgă cu mult înainte ca prinții Valg să o 
prindă în mrejele lor. O gheară o atinse pe gât şi ea sări, împle- 
ticindu-se în direcţia cadavrelor părinţilor ei. 

În momentul în care întunericul o cuprinsese, stingându-i 
flacăra epuizată, începuse să o roadă mânia nesăbuită care o 
convinsese să păşească dincolo de barieră. Aici în întuneric, 
tăcerea era totală — eternă. Simţea Valgii furişându-se în jurul 
ei, flămânzi, nerăbdători şi plini de o răutate rece, străveche. 


MOȘTENITOAREA FOCULUI 519 


Se așteptase ca viaţa să-i fie sorbită imediat, dar ei se mulțu- 
meau să stea aproape de ea în întuneric, frecându-se de ea ca 
pisicile, până când se formă o lumină slabă şi se regăsi între 
aceste două paturi. Nu avea puterea să se uite în altă parte, nu 
avea puterea să facă nimic, doar să simtă cum ameţeala și 
panica devin din ce în ce mai puternice. Şi acum... Acum... 

Deşi cadavrul era nemișcat pe pat, vocea Nehemiei şopti: 
Lașo. 

Celaena vomită. Un râs aspru, slab, se auzi din spatele ei. 

Dădu îndărăt, îndepărtându-se de patul unde zăcea Nehemia. 
Apoi se trezi într-o mare de roşu - roșu, și alb, şi cenușiu, şi... 

Acum stătea ca o furie în patul părinţilor ei, unde zăcuse şi 
cu zece ani în urmă, trezindu-se între trupurile lor, în ţipetele 
servitoarei. Acele țipete le auzea şi acum, stridente şi fără 
sfârşit şi... Lașo. 

Celaena căzu peste tăblia patului, la fel de reală, netedă şi 
rece cum şi-o amintea. Nu avea unde să se ascundă. Era o 
amintire — acestea nu erau realități. 

Îşi apăsă palmele pe lemn, luptându-se cu ţipătul care în- 
cerca să-i părăsească buzele. Lașo. Vocea Nehemiei umplu din 
nou camera. Celaena închise ochii şi spuse peretelui: 

- Ştiu, ştiu. 

Nu se luptă când degetele reci, terminate cu gheare, îi mân- 
gâiară obrajii, fruntea, umerii. Una dintre gheare îi tăie coada 
împletită care şerpuia în jurul ei. Nu se luptă cu întunericul 


AAA 


care o înghiţi şi o târi în adâncuri. 


* 


Întunericul nu avea sfârşit sau început. 
Era abisul care îi bântuise paşii vreme de zece ani de zile şi 
căzu de bunăvoie în el, îl întâmpină cu bucurie. 

Nu existau sunete, doar vaga senzație că se îndreaptă spre 
un fund care poate că nu exista, sau care ar fi putut să însemne 
adevăratul ei sfârşit. Poate că prinții Valg o devoraseră deja, 
transformând-o într-o carcasă. Poate că sufletul ei era întem- 
nițat pentru totdeauna aici, în acest întuneric fără sfârşit. 

Poate că acesta era iadul. 


* 


Întunericul se unduia acum, mişcându-se odată cu sunetul 
şi culoarea prin care trecea ea. Trăise fiecare imagine, fiecare 
amintire, una mai rea decât cealaltă. Fața lui Chaol când vă- 
zuse cu adevărat ce era; trupul mutilat al Nehemiei; ultima ei 
conversaţie cu prietena ei, lucrurile îngrozitoare pe care i le 
spusese. Când toți oamenii tăi vor zăcea morți în jurul tău, să 
nu vii plângând la mine. 

Şi se adeverise. Acum, mii de sclavi din Eyllwe fuseseră mă- 
celăriți pentru curajul lor. 

Se împletici printr-un vârtej de clipe în care dovedise că 
prietena ei avea dreptate. Nu era altceva decât o risipă de spa- 
ţiu şi de respiraţie, o pată pe obrazul lumii, care nu-şi merita 
dreptul prin naştere. 

Acesta era iadul — și arăta ca iadul, pentru că văzu baia de 
sânge pe care o crease în ziua în care făcuse ravagii în Endovier. 
Ţipetele muribunzilor — oamenii pe care îi tăiase bucăţi — tră- 
geau de ea ca mâinile unor fantome. 

Asta merita. 


* 


Înnebunise în acea primă zi în Endovier. 
Înnebuni și când căderea încetini și fu dezbrăcată și legată 
între doi stâlpi pătaţi cu sânge. Aerul rece îi muşca sânii goi, o 

mușcătură care nu era nimic în comparaţie cu teroarea şi 
agonia trăite când biciul pocni şi... 

Se zbătu în frânghiile care o ţineau legată. De-abia avu timp 
să tragă o gură de aer înainte ca biciul să o lovească din nou, 
sfârtecând lumea ca un fulger, sfârtecându-i pielea. 

- Lașo, spuse Nehemia în spatele ei, iar biciul pocni. Laşo. 

Durerea era orbitoare. 

- Uită-te la mine! 

Nu putea să-și ridice fruntea. 

- Uită-te la mine! 

Atârna în frânghii, dar reuși să privească peste umăr. 

Nehemia era întreagă, frumoasă și nevătămată, cu ochii 
plini de o ură acuzatoare. Apoi, din spatele ei apăru Sam, ară- 
tos şi înalt. Moartea lui fusese foarte asemănătoare morţii 
Nehemiei, și totuși mult mai rea, pentru că durase ore întregi. 
Nici pe el nu-l salvase. Când zări biciul cu vârf de fier din 
mâinile lui, când el trecu pe lângă Nehemia și desfăşură biciul 
pe pământul stâncos, Celaena lăsă să-i scape un râs liniștit, pe 
o tonalitate joasă. 

Primi cu recunoştinţă durerea, cu braţele deschise, iar el in- 
spiră îndelung, hainele mișcându-i-se odată cu respiraţia, și 
pocni din bici. Vârful din fier - o, zeilor, o sfâşie şi căzu grămadă. 

- Din nou, îi spuse Celaena, cuvântul ceva mai mult decât 
un sunet răgușit. Din nou. 

Sam se supuse. Se auzea doar bufnetul pielii biciului pe 
pielea umedă, iar în timp ce Sam și Nehemia făceau cu schim- 
bul, în spatele lor se formă o coadă de oameni care aşteptau 
ceea ce meritau ca plată pentru ceea ce nu reușise ea să facă. 

Un şir foarte lung de oameni. Erau atât de multe vieţi pe 
care nu reușise să le protejeze. 

Din nou. 

Din nou. 

Din nou. 


* 


Nu trecuse de barieră aşteptându-se să învingă prinții Valg. 

Se dusese acolo din același motiv pentru care răbufnise în 
acea zi în Endovier. 

Prinții Valg încă n-o uciseseră, totuși. 

Le simţise plăcerea atunci când ea implora să fie biciuită. 
Era ceea ce-i susținea. Carnea ei muritoare nu reprezenta 
nimic pentru ei — agonia din interior era premiul lor. Aveau să 
se delecteze cu asta pentru vecie, ţinând-o ca pe un animal 
de companie. 

Nimeni n-o putea salva, nimeni nu putea să pătrundă în 
întunericul lor şi să scape cu viaţă. 

Unul câtre unul, scotociră prin amintirile ei. Ea îi hrăni, le 
dădu tot ce doreau şi încă mai mult. Tot mai departe în trecut, 
cernând anii, pe măsură ce se cufundau în întuneric, îngemă- 
nându-se. Ei nu-i păsa. 

Nu se uitase în ochii prinților Valg aşteptându-se să vadă 
din nou răsăritul soarelui. 


* 


Nu ştia de cât timp intrase în posesia lor. 

Apoi se auzi agitaţie, urlete de dedesubt — un râu îngheţat. 
Şoapte şi o lumină neclară se ridicau să-i întâmpine. Nu, nu se 
ridicau — acesta era fundul. 

Capătul abisului. Şi capătul vieţii ei, poate, în sfârşit. 

Nu ştiu dacă şuieratul prinților Valg era de mânie sau de plă- 
cere când se azvârliră în râul îngheţat din fundul sufletului ei. 


CAPITOLUL 54 


Trompetele îi anunţară venirea. Trompetele şi tăcerea, pe 
măsură ce oamenii din Orynth se înghesuiau pe străzile ab- 
rupte, şerpuind în sus spre palatul alb care veghea asupra lor. 
Era prima zi însorită după multe săptămâni - zăpada de pe 
străzile pietruite se topea iute, deşi vântul încă mai avea o 
ultimă mușcătură de iarnă în el, suficient cât regele din 
Adarlan și întreaga sa Curte numeroasă să fie înfofoliţi în blă- 
nuri care le acopereau însemnele regale. 

Totuşi, steagurile lor aurii şi purpurii fluturau în vântul 
tăios, stâlpii auriţi strălucind la fel de puternic precum armura 
purtătorilor lor, care tropăiau în faţa cortegiului. Îi urmări 
apropiindu-se din unul de la balcoanele din afara camerei tro- 
nului, cu Aedion lângă ea comentând constant despre starea 
cailor, a armurilor, aarmelor - despre însușşiregele din Adarlan, 
care călărea, aproape de prima linie, pe un cal de război mare 
şi negru. Lângă el era şi un ponei, pe care se afla o siluetă mai 
mică. 

- Smiorcăitul de fiu-său, îi spuse Aedion. 

Întregul castel era cufundat într-o tăcere mâhnită. Toți 
alergau de jur-împrejur, dar în tăcere, încordați. Tatăl ei 
fusese extrem de nervos la micul dejun, mama ei, neatentă, 
întreaga Curte fiind iritată şi purtând de departe mai multe 
arme decât de obicei. Numai unchiul ei părea la fel - numai 
Orlon îi zâmbise astăzi, spunând că este foarte frumoasă în 

rochia ei albastră şi coroana aurie, şi trăsese de una dintre 
buclele ei proaspăt încreţite cu fierul. Nimeni nu-i spusese 
nimic despre vizita asta, dar ştia că este importantă, pentru 
că Aedion purta haine curate, o coroană şi un pumnal nou, 
pe care îl tot arunca în aer. 

- Aedion, Aelin, şuieră cineva din camera tronului - Lady 
Marion, cea mai bună prietenă şi camerista mamei lor. Pe 
estradă, acum. 

În spatele minunatei doamne se ițea un cap cu păr negru ca 
noaptea și doi ochi de onix — Elide, fiica ei. Fata era prea tăcută 
şi prea fragilă pentru ca ea să o necăjească, aşa cum făcea de 
obicei, iar Lady Marion, doica ei, își răzgâia necontenit fiica. 

- La naiba, blestemă Aedion, iar Marion se făcu roșie de 
mânie, dar nu-l certă. 

O dovadă suficientă că ziua era diferită — chiar periculoasă. 

Stomacul i se strânse. O urmă totuși pe Lady Marion înă- 
untru, cu Aedion pe urmele ei, ca întotdeauna, și se cocoță pe 
micuțul tron aşezat lângă cel al tatălui ei. Aedion îşi luă locul 
în flancul ei, cu umerii traşi în spate şi capul sus, protectorul 
şi luptătorul ei încă de pe atunci. 

Când regele din Adarlan intră în casa lor din munte, peste 
întregul Orynth se lăsă tăcerea. 


x* 


Îl ura pe regele din Adarlan. 

El nu zâmbi - nici când intră în sala tronului, pentru a-i 
saluta pe unchiul şi pe părinţii ei, nici când îl prezentă pe cel 
mai mare fiu al lui, prințul moştenitor Dorian Havilliard, nici 
când intrară în marea sală pentru cel mai mare ospăț pe care 
ea îl văzuse vreodată. Nu se uitase la ea decât de două ori: o 
dată, în timpul primei lor întâlniri, când o privise atât de lung 
şi dur, încât tatăl ei ceruse să ştie ce găsise atât de interesant la 

fiica lui, iar întreaga Curte se încordase. Nici ea nu-şi coborâse 
însă privirea de la ochii întunecaţi. Îi ura faţa de brută, plină 
de cicatrice, şi blănurile. Ura modul în care îşi ignora fiul 
brunet, care stătea ca o păpuşă frumoasă lângă el, cu manierele 
sale foarte elegante şi graţioase, cu mâinile palide ca nişte 
păsări mici în zbor. 

A doua oară când regele se uitase la ea fusese la această 
masă la care stătea acum, cu doar câteva scaune mai departe, 
flancată de Lady Marion, de partea mai apropiată de rege, și 
de Aedion, de cealaltă parte. Pe picioarele lui Lady Marion, 
sub rochie, se găseau pumnale - ştia pentru că se tot lovea de 
ele. Lordul Cal, soţul lui Marion, stătea lângă soţia sa, oţelul 
de pe el lucind. 

Elide, împreună cu toți ceilalți copii, fusese trimisă la etaj. 
Numai ea şi Aedion - şi prinţul Dorian - aveau voie să parti- 
cipe. Aedion exploda de mândrie şi cu greu îşi ținu firea în 
frâu când regele din Adarlan se uită pătrunzător la ea pentru 
a doua oară, de parcă ar fi străpuns-o cu privirea până la oase. 
Apoi regele fu prins într-o conversaţie cu părinții şi cu unchiul 
ei, şi cu toţi lorzii şi doamnele de la Curte care se postaseră în 
jurul familiei regale. 

Ştiuse întotdeauna că această Curte a ei nu-şi asuma riscuri, 
nu când ea era acolo şi nici când venea vorba de părinţii sau 
unchiul ei. Chiar şi acum, observă privirile celor mai apropiaţi 
prieteni ai tatălui ei zburând de la ferestre la uși, în timp ce 
făceau conversaţie cu oamenii din jurul lor. 

În rest, sala era ocupată de oaspeţii din Adarlan și de cercu- 
rile exterioare ale Curţii lui Orlon, alături de negustori impor- 
tanţi din oraş care voiau să stabilească legături cu Adarlanul, 
sau ceva de genul acesta. Atenţia ei era fixată însă asupra prin- 
țului din fața ei, care părea a fi ignorat complet de tatăl şi de 

Curtea lui, aruncat aproape de capătul mesei, împreună cu ea 
şi cu Aedion. 

Mânca foarte frumos, gândi ea, urmărindu-l cum își tăia 
puiul fript. Nicio picătură nu se rătăci, nicio firimitură nu 
căzu pe masă. 

Ea avea maniere decente, în timp ce Aedion era incorigibil, 
farfuria fiindu-i plină de oase şi firimituri împrăștiate peste 
tot, chiar şi pe rochia ei. I-ar fi tras una pentru asta, dar şi 
atenţia lui era aţintită asupra figurilor regale din capătul celă- 
lalt al mesei. 

Aşa că, şi ea, şi prințul moştenitor erau ignoraţi. Se uită din 
nou la băiat, care era cam de vârsta ei. Avea tenul alb, părul 
negru-albăstrui tuns ordonat; ochii de safir se ridicară din 
farfurie iar privirile li se întâlniră. 

- Mănânci ca o doamnă rafinată, îi spuse ea. 

Buzele lui se subțiară și culoarea îi pătă obrajii de fildeş. În 
faţa ei, Quinn, Căpitanul Gărzii unchiului ei, se înecă încer- 
când să bea apă. 

Prinţul îi aruncă o privire tatălui său - încă ocupat cu un- 
chiul ei — înainte de a-i răspunde. Nu căuta aprobare, ci părea 
să se teamă. 

- Mănânc ca un prinţ, spuse Dorian liniştit. 

- Nu trebuie să-ți tai pâinea cu furculiţa şi cuțitul, spuse ea. 

În cap simţi o pulsaţie slabă, urmată de o căldură pâlpâi- 
toare, dar le ignoră. Era cald, pentru că din nu se ştie ce motiv 
închiseseră toate ferestrele. 

- Aici, în nord, continuă ea, în timp ce cuțitul şi furculița 
prinţului rămăseseră unde erau, pe chifla sa, nu trebuie să fii 
atât de politicos. Nu ne dăm aere. 

Hen, unul dintre oamenii lui Quinn, tuşi semnificativ de la 
câteva scaune distanță. Aproape că-l putea auzi: Spuse micuța 
doamnă cu părul ei făcut cu fierul în bucle atente și purtând 


MOȘTENITOAREA FOCULUI 527 


rochia ei cea nouă, pe care, dacă i-o murdărim, a amenințat că 
ne jupoaie. 

Ea îi aruncă lui Hen o privire la fel de semnificativă şi îşi 
întoarse atenţia către prințul străin. El deja plecase capul în 
farfurie privindu-şi mâncarea, de parcă se aştepta să fie negli- 
jat pentru tot restul serii. Părea destul de singur, aşa că îi spuse: 

- Dacă vrei, poţi fi prietenul meu. 

Niciunul dintre oamenii din jurul lor nu spuse nimic, nu tuşi. 

Dorian își ridică bărbia. 

- Am un prieten. Va fi Lord de Anielle cândva şi este cel 
mai de temut războinic din ţară. 

Se îndoia că lui Aedion i-ar fi plăcut acea afirmaţie, dar 
vărul ei era concentrat asupra mesei. Își dorea să-şi fi ținut 
gura închisă. Chiar şi acest inutil prinț străin avea prieteni. 
Pulsaţia din capul ei se amplifică şi luă o gură de apă. Apă - 
întotdeauna apă ca să-i răcorească măruntaiele. 

Totuşi, gestul de a se întinde după pahar îi trimise sulițe de 
durere incandescentă prin cap şi se crispă. 

- Prinţesă? o interpelă Quinn, întotdeauna primul care 
observa. 

Ea clipi, văzând pete negre în fața ochilor, dar durerea 
încetă. 

Nu, nu încetă, ci făcu o pauză. O pauză, apoi... 

O durea chiar între ochi. Simţea în cap o presiune care în- 
cerca să intre. Îşi frecă fruntea. Gâtul îi devenise uscat ca iasca 
şi se întinse după apă, gândindu-se la răcoare, la calm şi rece, 
aşa cum o învățaseră profesorii şi întreaga Curte. Harul ei 
magic fremăta însă în măruntaiele ei — o ardea. Fiecare pulsaţie 
de durere din cap făcea să îi fie şi mai rău. 

- Prinţesă, spuse Quinn din nou. 

Ea se ridică în picioare, iar acestea îi tremurau. Întunecimea 
vederii se amplifica la fiecare lovitură de durere şi își pierdu 

echilibrul. În depărtare, de parcă s-ar fi aflat sub apă, o auzi pe 
Lady Marion rostindu-i numele, întinzându-se spre ea, dar 
ceea ce dorea era atingerea răcoroasă a mamei sale, 

Mama sa se întoarse în scaun, cu fața trasă şi cerceii din aur 
scânteind în lumină. Întinse o mână, întrebând: 

- Ce s-a întâmplat, Inimă-de-Foc? 

- Nu mă simt bine, spuse ea, de-abia putând să pronunţe 
cuvintele. 

Prinse braţul îmbrăcat în catifea al mamei sale, căutând ali- 
nare şi stabilitate, pentru că îi cedau genunchii. 

- Ce te doare? o întrebă mama ei, punându-i mâna pe frunte. 

O scânteie de îngrijorare, apoi o privire rapidă către tatăl 
ei, care urmărea scena de lângă regele din Adarlan. 

- Arde toată, spuse ea încet. 

Lady Marion apăru brusc în spatele ei, iar mama ei ridică 
privirea şi spuse: 

- Trimiteţi vindecătorul în camera ei. 

Marion dispăru imediat printr-o ușă laterală. 

N-avea nevoie de un vindecător şi apucă braţul mamei sale 
pentru a-i spune asta. Şi totuşi, de pe buze nu-i ieși niciun cu- 
vânt, pentru că harul magic se învolbură şi arse. Mama ei 
şuieră și sări îndărăt - cu fum ridicându-se din rochie, de 
unde o apucase. 

- Aelin. 

Capul îi pulsă din nou - o explozie de durere și apoi... 

O zvârcolire, o agitaţie în capul ei. 

Un vierme de întuneric care își forța drumul spre interior. 
Harul ei se retrase, iritat, lovind, încercând să expulzeze vier- 
mele, să-l ardă pentru a le salva pe amândouă, dar... 

- Aelin! 

- Scoate-l, şopti răgușit, apăsându-şi tâmplele şi îndepăr- 
tându-se de masă. Doi dintre lorzii străini îl apucară pe Dorian 
şi îl scoaseră din cameră. 

Harul ei magic se împotrivea ca un armăsar, în timp ce 
viermele se zvârcolea, pătrunzând mai adânc. 

- Scoate-l! 

- Aelin! 

Tatăl ei se ridicase şi el, cu mâna pe sabie. Ceilalţi stăteau şi 
ei în picioare, dar ea ridică mâna - pentru a-i ţine la distanţă, 
pentru a-i avertiza. 

O flacără albastră răbufni. Două persoane se aplecară la 
timp ca s-o evite, dar toată lumea se ridică acum, pentru că 
scaunele rămase libere luară foc. 

Viermele voia să se îngroape în mintea ei şi să rămână acolo 
pentru totdeauna. 

Se apucă de cap, harul urlând atât de puternic, încât zgu- 
duia lumea. Şi, în clipa următoare, ardea, o colană vie de fla- 
cără turcoaz, suspinând pentru că viermele întunecat își con- 
tinua lucrarea, iar zidurile minţii ei începuseră să cedeze. 

Peste propria voce, peste strigătele din sală, auzi urletul ta- 
tălui său - o poruncă adresată mamei ei, care era în genunchi, 
cu mâinile întinse spre ea ca în implorare. 

- Fă-o, Evalin! 

Coloana de flăcări deveni mai fierbinte, suficient de fier- 
binte încât oamenii să o ia la fugă. 

Ochii mamei sale îi întâlniră pe ai ei, plini de implorare și 
durere. 

Apoi, apa - un zid de apă care se prăbuşea peste ea, izbind-o 
de pietre, curgându-i pe gât, în ochi, sufocând-o. 

Înecând-o. Până când flacăra rămase fără aer, numai apă şi 
îmbrăţişarea ei înghețată. 

Regele din Adarlan o privise pentru a treia oară - şi zâmbise. 

Prinții Valg se bucurară de acea amintire, de teroare şi de 
durere. În timp ce făcură o pauză pentru a o savura, Celaena 
înţelese. Regele din Adarlan îşi folosise puterea asupra ei în 
acea noapte. Părinţii ei n-aveau de unde să ştie că persoana 
responsabilă pentru acel vierme întunecat, care dispăruse 
imediat ce-şi pierduse cunoştinţa, era chiar omul care stătea 
lângă ei. 

Acum, mai apăruse unul ca ei — un al patrulea prinţ, care 
trăia în interiorul lui Narrok şi care spuse: 

- Soldaţii sunt gata să cucerească tunelul. Pregătiţi-vă să vă 
ocupați poziţiile. 

Îl simţea zăbovind asupra ei, observând-o. 

- Mi-aţi găsit un premiu care îl va interesa foarte mult pe 
vasalul nostru. Nu o risipiţi. Doar sorbituri mici. 

Încercă să simtă oroarea -— să simtă orice la gândul locului 
unde aveau să o ducă, la ceea ce avea să-i facă, dar nu simţea 
nimic. Prinții îşi murmurară înțelegerea şi amintirea se rosto- 
goli mai departe. 


* 


Mama ei crezu că fusese un atac din partea lui Maeve, o 
aducere aminte malefică despre o datorie, pentru a-i face să 
pară vulnerabili. În orele care urmară, pe când zăcea în baia 
rece ca gheaţa aflată lângă dormitorul ei, îşi folosise urechile 
de Fae pentru a-i asculta pe părinţii ei şi dezbaterile curtenilor 
lor din camera de zi a apartamentului lor. 

Probabil că fusese Maeve. Nimeni altcineva n-ar fi putut face 
așa ceva sau să ştie că o astfel de demonstraţie - în fața regelui 
din Adarlan, care ura deja magia - le-ar fi adus prejudicii. 

Nu dori să discute despre ceea ce se întâmplase, nici măcar 
după ce fu capabilă să meargă, să vorbească şi să se comporte 

ca o prințesă. Insistând că o doză de normalitate ar ajuta-o, 
mama ei o făcu să meargă la un ceai, în după-amiaza urmă- 
toare, cu prințul Dorian, păzită și supravegheată atent, cu 
Aedion aşezat între ei. Când manierele impecabile ale lui 
Dorian dădură greş şi el dărâmă ceainicul, vărsându-l peste 
noua ei rochie, ea dădu un spectacol întreg punându-l pe 
Aedion să-l amenințe că îl va lua la pumni. 

Dar nu-i păsa de prinţ, de ceai, sau de rochie. De-abia putu 
ajunge în camera ei, iar în acea noapte visă că o omidă îi inva- 
dează mintea, şi se trezi cu ţipete şi flăcări în gură. 

La asfinţit, părinţii o scoaseră în afara castelului, îndrep- 
tându-se spre conacul aflat la două zile de mers. Era posibil ca 
oaspeţii lor străini să-i fi provocat un stres puternic, spuse 
vindecătorul. Ea ceru să meargă cu Lady Marion, dar părin- 
ţii ei insistară să meargă ei. Unchiul ei aprobă. Regele din 
Adarlan, se pare, nu voia nici el să rămână în palat alături de 
magia ei, care o luase razna. 

Aedion rămase în Orynth, părinţii ei promițând că vor 
trimite după el după ce o vor pune pe picioare. Ştia că măsura 
era pentru siguranța lui. Lady Marion merse cu ei, lăsându-și 
soțul şi pe Elide la palat - pentru siguranţa lor, bineînţeles. 

Un monstru, asta era, un monstru care trebuia să fie închis 
şi supravegheat. 

În primele două nopţi petrecute la conac, părinţii ei se 
certară, iar Lady Marion îi ţinu companie, citindu-i, periin- 
du-i părul, spunându-i poveşti despre căminul ei din Perranth. 
Marion fusese spălătoreasă la palat, în copilăria ei. Când 
sosise Evalin, deveniseră prietene — mai ales pentru că prințesa 
pătase cămașa favorită a noului ei soț cu cerneală și voia să o 
curețe înainte ca el să observe. 

Curând, Evalin o făcuse pe Marion domnişoara ei de onoare, 
iar apoi Lordul Lochan se întorsese dintr-o misiune la granița 
de sud. Arătosul Cal Lochan devenise, nu se știe cum, cel mai 
murdar om din castel şi avea nevoie constantă de sfatul lui 
Marion despre cum să îndepărteze diverse pete. Acelaşi care, 
într-o zi, îi ceru unei slujitoare, născute copil din flori, să-i fie 
soție — şi nu doar soție, ci şi Lady de Perranth, al doilea cel mai 
mare teritoriu din Terrasen. Doi ani mai târziu, ea o născuse pe 
Elide, moștenitoarea Perranth-ului. 

Iubea poveştile lui Marion şi se agăţă de acele poveşti în 
liniştea şi încordarea zilelor care urmară, când iarna încă ţinea 
strâns lumea și făcea să geamă conacul. 

Casa scârțâia din pricina vânturile tăioase în noaptea în care 
mama ei intră în dormitor - mult mai puţin elegant decât cel de 
la palat, dar totuși frumos. Veneau numai vara acolo, deoarece 
clădirea era prea expusă curenților în perioada iernii, iar dru- 
murile erau prea periculoase. Faptul că veniseră acum... 

- Încă nu dormi? o întrebă mama ei. 

Lady Marion se ridică de pe marginea patului. După câteva 
cuvinte pline de căldură, Marion plecă, zâmbindu-le 
amândurora. 

Mama ei se ghemui pe saltea, trăgând-o aproape de ea. 

- Îmi pare rău, îi şopti mama ei în păr. 

Avusese coşmaruri şi cu înecul — apă rece ca gheaţa care îi 
ajungea dincolo de cap. 

- Îmi pare foarte rău, Inimă-de-Foc. 

Ea îşi îngropă fața la pieptul mamei, savurând căldura. 

- Îţi mai este frică să dormi? 

Ea dădu afirmativ din cap, lipindu-se şi mai tare de mama ei. 

- Atunci, am un dar pentru tine. 

Când ea nu schiţă nicio mișcare, mama ei o întrebă: 

- Nu vrei să-l vezi? 

Ea scutură din cap. Nu voia niciun dar. 

- Acesta te va proteja de rău - vei fi întotdeauna în 
siguranţă. 

Când înălță capul, văzu că mama ei zâmbea, scoțând de 
sub cămaşa de noapte lanţul din aur şi medalionul greu şi ro- 
tund, întinzându-i-le. 

Privi amuleta, apoi îşi privi mama, cu ochii mari. 

Amuleta din Orynth. Moştenirea de familie prețuită mai 
presus de orice în casa lor. Discul ei rotund era de dimensiunea 
palmei ei, iar pe faţa de culoarea cerului fusese sculptat din 
corn un cerb alb - un corn dăruit de Stăpânul Pădurii. Între 
coarnele răsucite se afla o coroană arzătoare din aur, steaua 
nemuritoare care îi veghea şi care arăta drumul de întoarcere 
spre 'Terrasen. Cunoştea fiecare centimetru din acea amuletă, 
îşi trecuse degetele peste ea de nenumărate ori şi memorase 
forma simbolurilor gravate pe spate - cuvinte într-o limbă 
stranie pe care nu şi-o mai amintea nimeni. 

- Tata ţi-a dat asta când erai în Wendlyn, ca să te protejeze. 

Zâmbetul persistă. 

- Înainte de asta, unchiul său i-l dăduse lui la majorat. Este 
un dar menit să fie dat membrilor familiei noastre — celor care 
au nevoie de ocrotirea lui. 

Era prea uluită ca să obiecteze când mama ei îi puse lanţul 
la gât şi-i aranjă amuleta pe piept. Îi atârna până aproape de 
buric, o greutate caldă. 

- Să nu ţi-l scoţi niciodată. Să nu-l pierzi niciodată. 

Mama ei o sărută pe frunte. 

- Poartă-l şi atunci vei şti că eşti iubită, Inimă-de-Foc — că 
eşti în siguranţă şi ce contează e forța de aici — şi îi puse mâna 
pe inimă - oriunde mergi, Aelin, şopti ea. Oricât de departe ai 
fi, îţi va arăta drumul spre acasă. 

Pierduse Amuleta din Orynth. O pierduse în aceeaşi noapte. 

Nu putea suporta amintirea. Încercă să-i implore pe prinții 
Valg să o scape de chinuri şi să o stoarcă de viață, reducând-o 
la nimicnicie, dar aici nu avea voce. 

La câteva ore după ce mama îi dăruise Amuleta din Orynth, 
îi lovise o furtună. 

Era o furtună de o întunecime nenaturală, iar în ea simţise 
acea chestie zvârcolitoare, oribilă, care se împingea din nou în 
mintea ei. Părinţii şi ceilalți din conac nu-și dăduseră seama 
ce se întâmpla, chiar dacă aerul era îmbâcsit de un miros ciu- 
dat. Când se trezise în întunericul pur, din pricina tunetului, 
strânsese amuleta la piept - o strânsese şi se rugase la toți zeii 
pe care-i ştia. 

Dar amuleta nu-i dăduse putere sau curaj, şi se furişase în 
camera părinţilor ei, la fel de întunecată ca şi a ei, doar fe- 
reastra izbindu-se de perete sub vântul şi ploaia torențială. 

Ploaia scăldase totul, dar - dar probabil că ei erau prea 
epuizați de grija față de ea şi din cauza anxietăţii pe care încer- 
cau să o ascundă. Aşa că închise ea fereastra şi se târi cu grijă 
în patul lor ud, pentru a nu-i trezi. Ei nu întinseră mâna spre 
ea, n-o întrebară ce se întâmplase, iar patul era foarte rece - 
mai rece decât al ei şi duhnind a cupru și a fier, acel iz care 
nu-i plăcea sub nicio formă. 

În acel iz se trezi când ţipă camerista. 

Lady Marion se năpustise în cameră, cu ochii măriți, dar 
limpezi. Nu se uitase la prietenii ei morţi, ci mersese direct 
spre pat și se aplecase peste trupul lui Evalin. Domnișoara de 
onoare era mică și cu oase delicate, dar reuşise cumva să o 
ridice dintre părinţii ei, ţinând-o strâns și fugind cu ea din 
cameră. Puţinii slujitori din conac erau panicaţi, unii alergând 

pentru a aduce ajutoare care erau la cel puţin o zi depărtare — 
alții fugind. 

Lady Marion rămăsese. 

Marion rămăsese şi pregătise o baie, o ajutase să-şi dea jos 
de pe ea cămașa de noapte rece şi însângerată. Nu vorbiseră, 
nu încercaseră să vorbească. Lady Marion o îmbăiase, apoi, 
când fusese curată şi uscată, o dusese în braţe în bucătăria 
rece. Marion o aşezase la masa lungă, învelită într-o pătură, şi 
se pregătise să facă focul în vatră. 

În acea zi nu vorbise. Oricum, în ea nu mai rămăseseră su- 
nete sau cuvinte. 

Unul dintre puţinii slujitori rămaşi năvălise în bucătărie, 
strigând casei goale că regele Orlon era şi el mort. Ucis în pat, 
exact ca... 

Lady Marion ieşise din bucătărie, cu dinţii dezveliţi, înainte 
ca omul să apuce să intre. Nu auzise cum blânda Marion îl 
pălmuieşte, poruncindu-i să plece şi să găsească ajutor - ajutor 
real şi nu veşti inutile. 

Ucişi. Familia ei era - moartă. Şi din moarte nu se puteau 
întoarce, iar părinţii ei... Ce făcuseră slujitorii cu... cu tru- 
purile lor... 

Frisoanele o loviră atât de puternic, încât pătura căzu de pe 
ea. Nu-şi putea opri clănțănitul dinţilor. Era un miracol că nu 
căzuse de pe scaun. 

Nu putea fi adevărat. Era doar un alt coșmar din care avea 
să se scoale cu tatăl ei mângâindu-i părul, mama ei zâmbind, 
se va trezi în Orynth și... 

Greutatea caldă a păturii o îmbrăţişă din nou, iar Lady 
Marion o luă în poală, legănând-o. 

- Ştiu. N-o să te părăsesc - stau cu tine până vin ajutoare. 
Ajung mâine. Lordul Lochan, Căpitanul Quinn, Aedion al 
tău - toți vor fi aici mâine. Poate chiar înainte de răsărit. 

Dar Lady Marion tremura și ea. 

- Ştiu, tot spunea ea, plângând în tăcere. Știu. 

Focul se stinse, împreună cu plânsul lui Marion. Se susţi- 
neau una pe alta, prinzând parcă rădăcini pe scaunul acela din 
bucătărie. Așteptară să vină răsăritul și ceilalți care aveau să-i 
ajute, cumva. 

De afară se auzi un tropăit - vag, dar universul era atât de 
tăcut, încât se auzea calul singuratic. Lady Marion cercetă fe- 
restrele bucătăriei, ascultând cum calul dădea încet târcoale 
până când... 

Într-o clipă fură sub masă, Marion apăsând-o pe podeaua 
îngheţată, acoperind-o cu trupul ei delicat. Calul se îndrepta 
spre partea din faţă a casei, întunecată. 

Partea din faţă a casei — lumina din bucătărie ar fi putut 
sugera celui de afară că în casă se afla cineva. Partea din față a 
casei era mai potrivită pentru a te furișa înăuntru... ca să ter- 
mine ceea ce începuseră cu o noapte înainte. 

- Aelin, şopti Marion şi mâinile mici, puternice, îi găsiră 
faţa, forțând-o să privească trăsăturile albe ca neaua, buzele 
însângerate. Aelin, ascultă-mă. 

Deşi Marion respira întretăiat, vocea îi era egală. 

- Trebuie să fugi la râu. Îți aminteşti drumul spre punte? 

Frânghia subţire, puntea din lemn peste viroagă și Râul 
Florine curgând învolburat dedesubt. Încuviinţă. 

- Ce fată bună eşti. Du-te la punte şi traverseaz-o. Îți amin- 
teşti ferma părăsită de la capătul drumului? Găseşte un loc 
unde să te ascunzi acolo - și nu ieși, nu te lăsa văzută de ni- 
meni cu excepția unei persoane pe care să o recunoști. Nici 
măcar dacă îți spun că-ţi sunt prieteni. Aşteaptă curtenii — te 
vor găsi ei. 

Din nou tremura, dar Marion o apucă de umeri. 

- Am să încerc să câştig cât de mult timp pot, Aelin. Indife- 
rent ce auzi, indiferent ce vezi, nu te uita îndărăt şi nu te opri 
până nu găseşti un loc în care să te ascunzi. 

Clătină din cap, lacrimile fără sunet găsindu-și în sfârșit 
calea de evadare. Ușa din faţă gemu - o mişcare rapidă. 

Lady Marion întinse mâna spre pumnalul din cizmă. Lucea 
în lumina slabă. 

- Când spun să fugi, fugi, Aelin. Înţelegi? 

Nu voia, nu voia defel, dar încuviinţă. 

Lady Marion o sărută uşor pe frunte. 

- Spune-i lui Elide a mea... vocea i se frânse. Spune-i lui 
Elide a mea că o iubesc foarte mult. 

Se auzi un bufnet ușor de paşi care se apropiau dinspre 
partea din faţă a casei. Lady Marion o scoase de sub masă și 
deschise ușa bucătăriei, doar cât să se strecoare ea pe acolo. 

- Fugi acum, spuse Lady Marion, şi o împinse în noapte. 

Uşa se închise în spatele ei, apoi nu mai rămaseră decât 
aerul întunecat şi rece şi copacii care o conduceau la cărarea 
spre punte. La început poticnindu-se, o luă, în cele din urmă, 
la fugă. Picioarele îi erau ca plumbul, tălpile julindu-i-se la 
contactul cu pământul. Reuşi însă să ajungă la copaci - apoi 
din casă se auzi un zgomot puternic. 

Genunchii i se înmuiară şi strânse în braţe un copac. Prin 
fereastra deschisă o văzu pe Lady Marion stând în picioare în 
fața unui bărbat uriaș, cu fața acoperită de glugă, cu pumnalele 
scoase, dar tremurând. 

- N-o vei găsi. 

Bărbatul spuse ceva care o făcu pe Marion să se retragă cu 
spatele spre ușă - nu pentru a fugi, ci pentru a o bloca. 

Doica ei era atât de mică. Atât de mică faţă de el. 

- E un copil, urlă Marion. 

N-o auzise niciodată țipând aşa - cu furie, dezgust şi dis- 
perare. Marion îşi ridică pumnalele, aşa cum îi arătase soţul ei 
de atâtea ori. Ar fi trebuit să o ajute, nu să se ascundă între 
copaci ca o lașă. Învăţase cum să țină un cuţit și o sabie mică. 
Ar fi trebuit s-o ajute. 

Bărbatul se aruncă asupra lui Marion, dar ea ţâşni din calea 
lui - apoi sări pe el, tăind, sfâşiind şi muşcând. 

Atunci, ceva se frânse - ceva se frânse atât de profund, 
încât ştia că nu exista cale de întoarcere - nici pentru ea, nici 
pentru Lady Marion - bărbatul o prinse pe femeie şi o aruncă 
în marginea mesei. Auzi osul cum se rupe, apoi bolta lamei 
sale sclipi repezindu-se spre forma ei încremenită — spre capul 
ei. Roşul explodă. 

Ştia suficiente despre moarte pentru a înțelege că, odată ce 
capul era secerat astfel, totul se termina. Ştia că Lady Marion, care 
îşi iubise soțul și fiica foarte mult, nu mai era. Ştia că asta — 
asta se numea sacrificiu. 

Şi fugi. Fugi printre copacii golașşi, cu tufişurile rupându-i 
hainele, părul, smulgând şi muşcând. Bărbatul nu se mai stră- 
dui să păstreze tăcerea, deschise cu forță uşa bucătăriei, sări 
pe cal şi porni în galop după ea. Tropăitul copitelor era atât de 
puternic, încât părea să se reverse prin toată pădurea - 
probabil că acel cal era un monstru. 

Ea se împiedică de o rădăcină şi căzu la pământ. În depăr- 
tare, râul care se dezgheţa urla. Foarte aproape, dar - glezna îi 
trimise un fulger de agonie. Prinsă în capcană - era înțepenită 
în noroi şi rădăcini. Trase de rădăcinile care o ţineau ostatică, 
lemnul rupându-i unghiile, şi, când asta nu ajută cu nimic, 
brăzdă noroiul cu unghiile. Degetele o usturau. 

O sabie scârțâi când părăsi teaca şi pământul reverberă sub 
loviturile copitelor calului. Se apropia, se apropia tot mai mult. 

Un sacrificiu — fusese un sacrificiu, iar acum totul va fi fost 
în van. 

Mai mult decât moartea, ura asta cel mai mult - sacrificiul 
inutil al lui Lady Marion. Zgârie pământul cu unghiile, trase 
de rădăcini şi atunci... 

Ochişori în întuneric, degete mici pe rădăcini, scoțându-le 
din pământ. Piciorul se eliberă şi era din nou în picioare, fără 
să poată mulțumi celor din Neamul Mititelelor, care deja dis- 
păruseră, incapabilă să facă altceva decât să fugă, şchiopătând 
acum. Bărbatul era foarte aproape, crengile rupându-se în 
urma lui, dar ea cunoştea drumul. Trecuse pe aici de atâtea ori, 
încât întunericul nu era un obstacol. Tot ce avea de făcut era să 
ajungă la punte. Calul lui nu putea trece, iar ea era suficient de 
rapidă să-l depăşească. Neamul Mititelelor ar fi putut-o ajuta 
din nou. Tot ce avea de făcut era să ajungă la pod. 

Un luminiş - apoi vaietul râului deveni copleşitor. Era 
foarte aproape acum. Simţi şi auzi, mai degrabă decât văzu 
calul trecând printre copacii din spatele ei, şuieratul sabiei lui 
atunci când o ridică, pregătindu-se să o spintece chiar acolo. 

Erau stâlpii gemeni, vagi în noaptea fără lună. Puntea. 
Reuşise să ajungă la ea şi acum mai avea numai câteva zeci de 
metri, câțiva metri... 

Simţi răsuflarea fiebinte a calului pe gât atunci când se 
aruncă între cei doi stâlpi ai punţii, încercând să sară pe scân- 
durile din lemn. 

Şi se trezi că sare în aer. 

Nu greşise direcţia — nu, vedea stâlpii şi... 

El tăiase puntea. 

Acesta fu singurul ei gând când se prăbuşi, atât de repede, 
încât nu avu timp nici să ţipe înainte de a lovi apa îngheţată, 
care o înghiți. 

Asta era. 

În acel moment, Lady Marion alesese o speranță disperată 
pentru regatul ei în locul propriei persoane, a soțului și a fiicei 
care aveau să o aştepte, o întoarcere care nu avea să se mai 
petreacă niciodată. 

Acela a fost momentul care distrusese tot ceea ce era Aelin 
Galathynius şi tot ce promisese să fie. 

Celaena zăcea pe pământ — pe podeaua lumii, pe podeaua 
iadului. 

Acesta era momentul pe care nu-l putea înfrunta - nu-l 
înfruntase. 

Pentru că, chiar și atunci, înțelesese dimensiunea acelui 
sacrificiu. 

Mai avea amintiri de după momentul când lovise apa. Amin- 
tirile erau însă înceţoșate, o combinaţie de gheață şi de apă 
neagră, de lumină stranie, şi apoi, nu mai ştiu nimic, până în 
momentul în care îl văzu pe Arobynn aplecat spre ea pe malul 
plin de trestii, undeva foarte departe. Se trezi într-un pat ciu- 
dat, într-un sălaş rece, iar Amuleta din Orynth era pierdută în 
râu. Indiferent ce magie poseda, ce protecţie i-ar fi putut 
aduce, fusese utilizată la maximum în acea noapte. 

Apoi începu procesul de a împleti teama, vina şi disperarea 
în ceva nou. Apoi, ura — ura care o reconstruise, furia care o 
hrănise, sufocând amintirile pe care le îngropase într-un mor- 
mânt din inima ei şi pe care nu le eliberase niciodată. 

Luase sacrificiul lui Lady Marion şi devenise un monstru, 
unul aproape la fel de rău precum cel care o omorâse pe Lady 
Marion şi îi omorâse familia. 

De aceea nu se întorsese acasă, nu fusese capabilă să se 
întoarcă. 

În primele săptămâni ale măcelului, sau în anii de după 
aceea, nu se întrebase niciodată câți muriseră, dar ştia că Lordul 
Lochan fusese executat. Quinn și oamenii lui. Și foarte mulți 
copii... lumini strălucitoare, pe care ar fi trebuit să le protejeze. 
Şi nu reuşise. 

Celaena se agăţă de pământ. 

Asta era ceea ce nu putuse să-i spună lui Chaol, sau lui 
Dorian, sau Elenei: că atunci când Nehemia îşi ticluise propria 
moarte pentru a o provoca să acţioneze, acel sacrificiu... acel 
sacrificiu inutil... 

Era incapabilă să se dezlipească de pământ. Sub el nu era 
nimic, nu exista niciun loc unde să meargă, pentru a scăpa de 
acest adevăr. 

Nu ştia de cât timp stătea pe fundul a ce-o fi fost, dar, în 
cele din urmă, prinții Valg o luară de la capăt, doar umbre ale 
gândului și răutății, strecurându-se din amintire în amintire, 
de parcă ar fi gustat platouri cu mâncare la un ospăț. Îmbu- 
cături mici - sorbituri. Nici măcar nu se uitau la ea, pentru că 
ştiau că lupta era câștigată, iar ea se bucura de asta. Să facă tot 
ce vor, să o ducă Narrok înapoi în Adarlan și să o arunce la 
picioarele regelui. 

Se auzi scârțâitul unor paşi, apoi o mână mică, netedă, alu- 
necă spre ea. Întins în tufișuri, urmărind-o cu acei ochi tur- 
coaz și trişti nu era Chaol, nici Sam, nici Nehemia. 

Cu obrazul lipit de mușchi, tânăra prințesă care fusese — 
Aelin Galathynius - întinse o mână spre ea. 

- Ridică-te, spuse ea blând. 

Celaena scutură din cap. 

Aelin se întinse spre ea, întinzând o punte peste falia aceea 
din fundaţia lumii. 

- Ridică-te! 

O fägăduință - o făgăduinţă a unei vieți mai bune, a unei 
lumi mai bune. 

Prinții Valg se opriră. 

Îşi risipise viața, irosise sacrificiul lui Marion. Acei sclavi 
care fuseseră măcelăriți pentru că ea îi trădase - nu fusese 
acolo când trebuia. 

- Ridică-te, spuse cineva din spatele prințesei tinere. 

Sam. Sam, ascuns, vederii, zâmbind slab. 

- Ridică-te, spuse altă voce - vocea unei femei. 

Nehemia. 

- Ridică-te. 

Două voci împreunate - mama și tatăl ei, cu feţele serioase, 
dar ochii strălucitori. Unchiul ei era în spatele lor, purtând 
coroana Terassenului pe părul argintiu. 

- Ridică-te, îi spuse el blând. 

Unul câte unul, precum umbrele ieşind din ceaţă, apărură. 
Chipurile oamenilor pe care-i iubise cu inima ei din foc sălbatic. 

Urmă Lady Marion, zâmbind lângă soțul ei. 

- Ridică-te, şopti ea, cu vocea plină de speranță pentru 
lume şi pentru fata pe care n-avea s-o mai vadă vreodată. 

O vibraţie în întuneric. 

Aelin stătea întinsă încă în faţa ei, cu mâna întinsă. Prinții 
Valg se întoarseră. 

Când prinții demoni se mișcară, mama ei păşi spre ea, cu 
faţa, părul şi silueta atât de asemănătoare cu ale ei. 

- Eşti o dezamăgire, şuieră ea. 

Tatăl ei îşi încrucişă braţele musculoase. 

- Eşti tot ceea ce am urât pe lume. 

Unchiul ei, încă purtând coroana din corn de cerb care 
arsese până la cenușă, spuse: 

- Mai bine mureai odată cu noi, decât să ne faci de ruşine, 
să ne pătezi amintirea, să-ţi trădezi poporul. 

Vocile lor se înlănțuiră în acelaşi vârtej. 

- Trădătoare. Ucigaşă. Mincinoasă. Hoaţă. Laşă. 

Mereu, viermuind la fel cum se înşurubase în mintea ei, ca 
o omidă puterea regelui din Adarlan. 

Regele n-o făcuse numai ca s-o tulbure şi s-o rănească. O 
făcuse ca s-o separe de familia ei, ca să-i scoată din castel. 
Pentru a îndepărta vina de Adarlan și pentru a înscena un 
atac din afară. 

Ea se învinovăţise pentru că îi târâse la conac pentru a fi 
măcelăriți. Regele planificase însă totul, fiecare detaliu. Făcuse 
greşeala să o lase în viață - poate că puterea amuletei o salvase 
într-adevăr. 

- Vino cu noi, şopti familia ei. Vino cu noi în întunericul 
fără vârstă. 

Întinseră mâinile spre ea, cu feţele triste și contorsionate. Şi 
totuşi - şi totuşi, acele fețe, schimonosite de ură... le iubea 
încă — chiar dacă ei o urau, chiar dacă o durea; le iubi până 
când şuieratul lor dispăru, până dispărură ca fumul, lăsând-o 
numai pe Aelin lângă ea, acolo unde fusese tot timpul. 

Se uită la chipul lui Aelin - chipul pe care îl purtase ea 
odată - şi la mâna ei încă întinsă, foarte mică şi fără cicatrice. 
Întunericul prinților Valg tremură. 

Sub ea, pământul era ferm. Mușchi şi iarbă. Nu iadul — 
pământul. Pământul pe care se afla regatul ei, verde şi muntos 
şi la fel de neclintit precum poporul lui. Poporul ei. 

Poporul ei, care o aștepta de zece ani, dar a cărui așteptare 
se terminase. 

Vedea munţii Staghorn și crestele lor înzăpezite, învălmă- 
şeala sălbatică a pădurii Oakwald la poalele lor, şi... Orynth, 
acel oraş al luminii şi învăţăturii, cândva un stâlp de forță - și 
căminul ei. 

Avea să fie din nou ceea ce fusese. 

Nu avea să lase acea lumină să se stingă. 

Avea să umple lumea cu ea, cu lumina ei — darul ei. Avea să 
aprindă întunericul atât de puternic, încât cei rătăciți, sau 
răniți, sau distruși să-şi găsească din nou calea, ca un far pen- 
tru cei care locuiau încă în acel abis. Nu era nevoie de un 
monstru pentru a distruge un monstru - ci de lumină, lumina 
care să alunge întunericul. 

Nu-i era frică. 

Avea să refacă lumea aceasta - pentru ei, pentru cei pe care 
îi iubise cu inima aceasta minunată, arzătoare; o lume atât de 
strălucitoare şi de prosperă, încât atunci când avea să îi reîn- 
tâlnească în Lumea de Apoi, nu avea să-i mai fie ruşine. Avea 
să o construiască pentru poporul ei, care supraviețuise până 
acum şi pe care nu avea să îl abandoneze. Avea să le creeze un 
regat cum n-a mai fost vreodată, chiar dacă avea să dureze 
până la ultima ei suflare. 

Era regina lor şi nu le putea oferi mai puţin de atât. 

Aelin Galathynius îi zâmbi, cu mâna încă întinsă. 

- Ridică-te, spuse prinţesa. 

Celaena se întinse peste pământul dintre ele şi atinse dege- 
tele lui Aelin. 

Şi se ridică. 

Bariera căzu. 

Întunericul nu avansă însă peste pietrele magice de apărare, 
iar Rowan, care fusese reținut de Gavriel şi de Lorcan pe iarba 
din exteriorul fortăreței, ştiu de ce. 

Creaturile şi Narrok capturaseră un premiu mult mai va- 
loros decât semi-Fae. Bucuria de a se hrăni cu ea era ceva din 
care voiau să se desfete multă, multă vreme. Orice altceva era 
de importanţă secundară - de parcă uitaseră să avanseze, 
prinşi în frenezia ospăţului. 

În spatele lor, lupta continua, aşa cum o făcuse şi în ultimele 
douăzeci de minute. Vântul şi gheaţa nu erau utile împotriva 
întunericului, deşi Rowan le zvârlise pe amândouă împotriva 
lui, în momentul în care căzu bariera. Iar şi iar, orice, numai 
să străpungă negrul acela veşnic şi să vadă ce rămăsese din 
prinţesă. Începuse să audă o voce de femeie, caldă şi blândă, 
care încerca să-l atragă în întuneric - vocea pe care se chinuise 
secole întregi s-o uite şi care acum îi sfâşia sufletul. 

- Rowan, murmură Gavriel, ţinându-l mai strâns de braţ. 

Începuse să cadă ploaia. 

- Este nevoie de noi înăuntru. 

- Nu, se repezi el. 

Ştia că Aelin e în viață, pentru că în aceste ultime săptă- 
mâni în care-şi aspiraseră unul altuia mirosurile, deveniseră 
legaţi. Era vie, dar era probabil chinuită şi distrusă. De aceea 

îl rețineau Gavriel şi Lorcan. Dacă nu ar fi făcut-o, ar fi fugit 
spre întuneric, de unde îl chema Lyria. 

Dar, pentru Aelin, încercase să se elibereze. 

- Rowan, ceilalți... 

- Nu! 

Lorcan blestemă peste urletul ploii torențiale. 

- E moartă, nebunule, sau aproape moartă. Mai poți încă 
salva celelalte vieți. 

Începură să-l tragă cu forța, pentru a-l îndepărta de ea. 

- Dacă nu-mi dai drumul, îți smulg capul de pe umeri, mârâi 
el la Lorcan, comandantul care îi oferise o companie de luptă- 
tori atunci când nu avea nimic şi niciunul dintre ei nu plecase. 

Gavriel își aruncă privirea spre Lorcan într-o conversație 
fără cuvinte. Rowan se încordă, pregătindu-se să-i azvârle în 
lături. Mai curând l-ar fi trântit la pământ, decât să-i dea dru- 
mul în întunericul acela, unde chemarea Lyriei se transformase 
acum în ţipete care cereau milă. Nu era real. Nu era real. 

Dar Aelin era reală şi în fiecare moment în care ei îl reţi- 
neau, Aelin pierdea încă o fărâmă din viaţă. Nu trebuia decât 
ca Gavriel să-şi scape scutul magic pe care îl opunea puterii 
lui Rowan din momentul în care-l prinsese ca să-i lase incon- 
ştienţi. Trebuia să ajungă la acel întuneric, trebuia s-o găsească. 

- Dă-mi drumul, mârâi el din nou. 

Un tunet zgudui pământul, iar ei îngheţară. Sub ei, o putere 
uriaşă se zbuciuma - un colos ridicându-se din adâncuri. 

Se întoarseră spre întuneric. Rowan ar fi putut jura că o lu- 
mină aurie se arcuia prin el, apoi dispăru. 

- E imposibil, şopti Gavriel. Ea s-a epuizat. 

Rowan nu îndrăzni să clipească. Epuizările ei fuseseră în- 
totdeauna autoimpuse, o barieră interioară compusă din teamă 
şi o dorință remanentă de normalitate care o împiedicau să 
accepte adevărata profunzime a puterii ei. 

Creaturile se hrăneau cu disperare, durere şi teroare. Dar 
ce-ar fi fost dacă — dacă victima renunţa la acele temeri? Dacă 
victima le traversa - le îmbrăţişa? 

De parcă ar fi vrut să-i răspundă, o flacără erupse din zidul 
de întuneric. 

Focul se dezlănțui, umplând noaptea ploioasă, vibrantă ca 
un opal roşu. Lorcan înjură, iar Gavriel ridică scuturile supli- 
mentare ale harului său magic. Rowan rămase nemișcat. 

Nu se mai luptară cu el când se scutură din strânsoarea lor, 
sărind în picioare. Flacăra nu-i atinse niciun fir de păr. Pluti pe 
deasupra şi dincolo de el, minunată, nemuritoare şi de neînfrânt. 

Dincolo de pietre, între două dintre acele creaturi, era Aelin, 
cu un semn ciudat strălucindu-i pe frunte. Părul îi plutea, 
învăluind-o, mai scurt acum şi strălucitor ca şi focul ei. lar 
ochii — deşi erau încercuiți cu roşu, aurul din ochii ei era ca o 
flacără vie. 

Cele două creaturi se aruncară asupra ei, iar întunericul le 
învălui. 

Rowan parcurse distanţa care-i despărțea dintr-un salt, 
însă ea, zvârlindu-și braţele în lături, înşfăcă creaturile de fe- 
tele lor fără cusur - își puse palmele pe gurile lor deschise şi 
suflă scurt asupra lor. 

De parcă le-ar fi respirat foc în centrul fiinţei lor, din ochi, 
din urechi şi din degete le izbucniră flăcări. Celaena trans- 
formă cele două creaturi în cenuşă, nelăsându-le nici măcar 
timp să ţipe. 

Îşi cobori braţele. Harul ei magic urla atât de puternic, încât 
ploaia se transformă în abur înainte de a o atinge. O armă, 
strălucitoare şi oţelită. 

Uită de Gavriel şi de Lorcan și se aruncă spre ea - flăcările 
aurii, roșii şi albastre fiind numai ale ei, moștenitoarea focului. 
Zărindu-l în sfârşit, ea îi zâmbi slab. Era zâmbetul unei regine. 

În acel zâmbet era însă epuizare, iar magia strălucitoare 
tremura. În spatele ei, Narrok şi creatura rămasă - pe care o 
înfruntaseră în pădure - înfășurau întunericul în ei înșiși, 
pregătindu-se parcă de atac. Se întoarse spre ele, clătinându-se 
uşor, cu pielea albă ca moartea. Se hrăniseră cu ea și era epui- 
zată după ce le sfârtecaseră semenii. Se apropia o epuizare 
foarte reală şi definitivă. 

Zidul de întuneric se umflă, o lovitură finală de ciocan care 
să o strivească, dar ea rămase neclintită, o lumină aurie în întu- 
neric. Atât avu nevoie Rowan să vadă pentru a ști ce avea de făcut. 
Vântul şi gheaţa nu erau utile aici, dar existau şi alte metode. 

Rowan îşi scoase pumnalul şi-şi tăie palma, gonind pe 
poartă. 


* 


Întunericul se ridica tot mai sus, iar ea știa că avea să o doară, 
ştia că probabil avea să îi ucidă pe ea și pe Rowan când se prä- 
buşea peste ei. Nu avea însă de gând să fugă din faţa acestuia. 

Rowan ajunse lângă ea, gâfâind şi însângerat. Nu îl dezo- 
noră cerându-i să fugă, iar el își întinse palma sângerândă, 
oferindu-i puterea lui pură pentru a o folosi, acum, că era cu 
adevărat şi total golită, iar ea îşi dădu seama că avea să func- 
ționeze. Bănuise deja de ceva timp. Ei doi erau carranam. 

Venise pentru ea. Susținându-i privirea, își scoase pumnalul 
şi-şi brăzdă palma, chiar deasupra cicatricii pe care și-o făcuse 
la mormântul Nehemiei. Și, deşi ştia că i-ar fi putut citi cuvin- 
tele pe chip, spuse: 

- Indiferent care ar fi sfârșitul? 

El încuviinţă, iar ea îşi uni mâna cu a lui, sânge lângă sânge 
şi suflet lângă suflet, celălalt braţ al lui îmbrăţișând-o. Își strân- 
seră mâinile, iar el îi şopti la ureche: 

- Şi eu te revendic, Aelin Galathynius. 

Valul de întuneric impenetrabil pogori şi, urlând, încercă 
să-i devoreze. 

Până la urmă, acesta nu era sfârşitul — nu era sfârşitul ei. 
Supravieţuise pierderii, durerii şi torturii; supravieţuise scla- 
viei, urii şi disperării; avea să supraviețuiască și acum, pentru 
că povestea ei nu era una a întunericului. Aşa că nu-i era 
teamă de întunericul acela distrugător, nu alături de luptătorul 
care o susținea, nu când descoperise curajul de a avea un 
prieten adevărat - un prieten alături de care viața era mai 
puţin îngrozitoare. 

Harul lui Rowan o lovi, antic, straniu şi atât de vast, încât 
genunchii i se înmuiară. El o susținu cu forța aceea neabătută, 
iar ea îi exploată puterea sălbatică, fiindcă el îşi deschisese ba- 
rierele lui cele mai intime, lăsându-și harul să curgă prin ea. 

Valul negru nu era căzut nici pe jumătate când îl zdrobiră 
cu lumina lor aurie, iar Narrok şi prințul lui rămaseră uluiţi. 

Nu le îngădui niciun moment să înfăşoare înapoi întune- 
ricul. Extrăgând putere din fântâna nesfârşită aflată în Rowan, 
înălță foc şi lumină, tăciuni și căldură cu strălucirea a o mie de 
răsărituri şi asfinţituri. Dacă Valg râvnea la strălucirea Erileii, 
atunci avea să le-o dea. 

Narrok și prinţul ţipau. Valgii nu voiau să se întoarcă; nu 
voiau să se termine totul, nu după ce așteptaseră atâta vreme 
pentru a reveni în lumea ei. Ea le împinse însă lumina în gât, 
arzându-le sângele negru. 

Se sprijini de Rowan, încleştându-şi dinții din cauza sune- 
telor. Urmă o tăcere bruscă, iar ea privi spre Narrok, care stă- 
tea nemișcat, privind, așteptând. O suliță de negru intră în 
capul ei — oferind o ultimă viziune într-o clipită. Nu o amintire, 
ci o clipă din viitor. Sunetele, mirosul şi aspectul ei erau atât 
de reale, încât numai faptul că se prinsese de Rowan o ţinu 

ancorată în lume. Apoi clipa dispäru, iar lumina continuă să 
crească, învăluindu-i pe toți. 

Împinse lumina devenită insuportabilă în cei doi Valg, care 
căzuseră în genunchi, turnând-o în fiecare colț plin de tenebre 
al celor doi. Şi ar fi putut jura că negrul din ochii lui Narrok se 
dilua. Ar fi putut jura că ochii lui deveniseră de un căprui de 
muritor şi că recunoştinţa licări acolo pentru o clipă. Doar 
pentru o clipă; după care îi făcu cenuşă pe amândoi, pe demon 
şi pe Narrok. 

Prinţul Valg rămas apucă să se târască încă doi paşi până fu 
incinerat şi el, cu un țipăt mut pe chipul lui perfect. Când 
lumina şi flăcările se traseră, din Narrok şi Valg rămăseseră 
doar patru coliere din piatră Wyrd, fumegând în iarba umedă. 


CAPITOLUL 56 


La câteva zile după mârșavul şi de neiertatul masacru al 
sclavilor, Sorscha tocmai termina o scrisoare pentru prietena 
ei, când se auzi o bătaie la uşa atelierului său. Sări de la locul 
ei, mâzgălind o linie de cerneală spre centrul paginii. 

Dorian își strecură capul pe uşă, rânjind, dar rânjetul vesel 
îi dispăru când văzu scrisoarea. 

- Sper că nu te-am întrerupt, spuse el, intrând şi închi- 
zând ușa. 

Când el se întoarse, ea făcu ghem hârtia stricată şi o aruncă 
la găleata de gunoi. 

- Deloc, răspunse ea, răsucindu-și degetele de la picioare 
în timp ce el o sărută pe gât şi îşi petrecu braţele în jurul ta- 
liei ei. 

- Ar putea intra cineva, protestă ea, zvârcolindu-se pentru 
a scăpa din îmbrăţişare. 

EI o eliberă, dar ochii îi străluceau într-un fel care-i spunea 
că, atunci când aveau să fie singuri din nou în acea noapte, 
probabil nu avea să-l poată convinge la fel de uşor. Ea zâmbi. 

- Mai fă o dată, șopti el. 

Aşa că Sorscha zâmbi din nou, apoi râse, iar pe faţa lui se 
citi atâta confuzie, încât ea îl întrebă: 

- Ce? 

- E cel mai frumos lucru pe care l-am văzut vreodată, 
spuse el. 

Se văzu nevoită să-şi mute privirea, şi să-şi caute ceva de 
făcut cu mâinile. Lucrară împreună în tăcere, cum o făceau 
de când Dorian învățase mersul lucrurilor în atelier. Îi plăcea 
s-o ajute cu tonicele ei pentru alți pacienți. 

Cineva tuşi din pragul uşii, iar ei se îndreptară, inima 
Sorschei ajungându-i în gât. Nici măcar nu observase când 
se deschisese ușa - sau pe Căpitanul Gărzii, care stătea acum 
în prag. 

Căpitanul intră, iar Dorian încremeni alături de ea. 

- Căpitane, îl întrebă ea, aveţi nevoie de ajutorul meu? 

Dorian nu spuse nimic, iar faţa lui era neobişnuit de po- 
somorâtă — cu ochii lui frumoși, bântuiţi şi grei de grijă. Stre- 
cură o mână caldă în jurul taliei, lăsând-o pe spatele ei. Căpi- 
tanul închise în liniște uşa, părând să asculte un moment 
sunetele din hol înainte de a vorbi. 

Arăta chiar mai rău decât prinţul ei - umerii săi laţi păreau 
să se plece sub o povară invizibilă, însă ochii lui căprui-aurii 
erau limpezi când îi întâlniră pe ai lui Dorian. 

- Ai avut dreptate. 


Chaol consideră că era un miracol în sine şi simplul fapt că 
Dorian fusese de acord cu asta. Durerea din acea dimineață 
de pe chipul lui Dorian îi spusese că putea să i-o ceară. Şi că 
Dorian avea să fie de acord. 

Dorian îl obligă pe Chaol să-i explice totul - să le explice 
amândurora. Acesta era prețul lui Dorian: adevărul care i se 
cuvenea, lui şi femeii care merita să ştie pentru ce se expu- 
nea riscului. 

Repede-repejor, Chaol le explică totul: magia, cheile Wyrd, 
cele trei turnuri... totul. Din fericire, Sorscha nu se prăbuși, 

nici nu se îndoi de el. Se întrebă dacă, în sinea ei, se clătina sub 
şoc, sau dacă era supărată pentru că Dorian nu-i spusese 
nimic. Prinţul o urmărea însă pe Sorscha de parcă i-ar fi putut 
citi masca de nepătruns, văzând ce se pregătea sub ea. 

Prinţul trebuia să plece undeva. O sărută pe Sorscha îna- 
inte de a pleca, murmurându-i la ureche ceva care o făcu să 
zâmbească. Chaol nu bănuise să-l găsească pe Dorian atât 
de... fericit cu vindecătoarea lui. Era o rușine că nu-i ştiuse 
nici măcar numele până atunci. 

După ce Dorian plecă, Sorscha încă mai zâmbea, în pofida 
veştilor. Când zâmbea, era uluitoare — întreaga faţă i se lumina. 

- Cred, spuse Chaol, iar Sorscha se întoarse, cu fruntea sus, 
gata să revină la muncă. Cred, spuse el din nou, zâmbind slab, 
că acestui regat i-arprindebinesă aibă ca regină o vindecătoare. 

Ea nu-i răspunse la zâmbet, aşa cum sperase el. Din contră, 
se întoarse la lucrul ei, nespus de tristă. Chaol plecă fără alte 
cuvinte, pentru a se pregăti de experimentul lui cu Dorian - 
singura persoană din acest castel, poate din lume, care-l putea 
ajuta. Care-i putea ajuta pe toţi. 

Dorian avea putere pură, spusese Celaena, puterea de a lua 
forma pe care o voia. Era singurul lucru suficient de asemănă- 
tor puterii cheilor Wyrd, nici bun, nici rău, iar cristalele, citise 
odată Chaol în cărțile magice ale Celaenei, erau bune conduc- 
toare pentru magie. Nu fusese greu să cumpere câteva de la 
piaţă - toate lungi cam cât degetul lui, albe ca zăpada proaspătă. 

Totul era aproape gata când ajunse, în sfârşit, şi Dorian, 
printr-unul dintre tunelele secrete, şi se așeză pe pământ. Cu 
lumânările arzând în jurul lor, Chaol îi explică planul lui, ter- 
minând de turnat ultima linie de nisip roşu - din Deșertul 
Roșu, pretinsese neguţătorul - între cele trei cristale. La dis- 
tanță egală una de cealaltă, formau conturul pe care Murtaugh 

îl desenase pe harta continentului lor. În centrul triunghiului 
stătea un mic castron cu apă. 

Dorian îl pironi cu privirea. 

- Să nu dai vina pe mine dacă se fac bucăţi. 

- Am unele de schimb. 

Chiar avea. Cumpărase douăsprezece cristale. 

Dorian se uită fix la primul cristal. 

- Vrei să-mi... concentrez puterea asupra lui? 

- Apoi să tragi o linie de putere spre cristalul următor, apoi 
spre următorul, imaginându-ţi că scopul tău este să îngheţi 
apa din castron. Asta-i tot. 

Dorian ridică o sprânceană. 

- Nici măcar nu e o vrajă. 

- Fă-mi pe plac, spuse Chaol. Nu te-aș fi rugat dacă n-ar fi 
fost singura cale. 

Băgă un deget în apă, vălurind-o. Ceva din lăuntrul lui îi 
spunea că vraja poate nu avea nevoie de altceva decât de pu- 
tere şi voinţă pură. 

Oftatul prințului umplu sala din piatră, reverberând în stânci 
şi în tavanul boltit. Dorian se uită la primul cristal, reprezen- 
tând grosolan Rifthold. Minute întregi, nu se întâmplă nimic. 
Apoi, Dorian începu să transpire, înghițind repetat. 

- Eşti... 

- Sunt bine, spuse Dorian, iar primul cristal începu să stră- 
lucească, alb. 

Lumina deveni mai puternică, iar Dorian transpira şi mor- 
măia, de parcă îl durea. Chaol tocmai voia să-l roage să se 
oprească, când o linie ţâşni spre următorul cristal - atât de 
rapid, încât fu aproape interceptibilă, dacă n-ar fi produs un 
val mic în nisip. Cristalul lumină cu tărie, apoi ţâșni o altă 
linie, care se îndreptă spre sud. Din nou, nisipul văluri în sia- 
jul lui. 

Apa rămase fluidă. Cel de-al treilea cristal străluci, iar ul- 
tima linie completă triunghiul, făcând ca toate cele trei cris- 
tale să strălucească pentru o clipă. Apoi... încet, pârâind, apa 
îngheță. Chaol își reprimă oroarea - oroarea şi admiraţia, 
văzând cât de puternic devenise controlul lui Dorian. 

Chipul lui Dorian pălise şi lucea de transpiraţie. 

- Aşa a făcut-o, nu? 

Chaol încuviinţă. 

- Cu zece ani în urmă, cu turnurile alea trei. Fuseseră con- 
struite toate cu ani înainte ca asta să se întâmple, atunci când 
forțele invadatoare aveau să fie aproape, pentru ca niciunul să 
nu poată contraataca. Probabil că vraja tatălui tău a fost mult 
mai complexă, de vreme ce a îngheţat magia în întregime, dar, 
la nivel elementar, este probabil similară cu ce s-a întâm- 
plat acum. 

- Vreau să văd unde sunt... turnurile. 

Chaol scutură din cap, dar Dorian spuse: 

- Mi-ai spus deja totul. Arată-mi blestemata aia de hartă. 

Cu o mișcare a mâinii, un zeu distrugând o lume, Dorian 
dărâmă un cristal, eliberând puterea. Gheaţa se topi, apa vălu- 
rind şi lovind pereţii castronului. Pur şi simplu. Chaol clipi. 

Dacă ar putea dărâma un turn... Era un risc foarte mare. 
Înainte de a acţiona, trebuiau să fie siguri. Chaol scoase harta 
însemnată de Murtaugh, harta pe care nu îndrăznea să o lase 
nicăieri. 

— Aici, aici şi aici, spuse el, arătând spre Rifthold, Amaroth 
şi Noll. Aici ştim că s-au construit turnuri. Turnuri de veghe, 
dar toate trei au aceleaşi caracteristici: piatră neagră, garguie... 

- Vrei să spui că turnul cu ceas din grădină e unul dintre ele? 

Chaol dădu din cap, ignorând hohotul de neîncredere. 

- Aşa credem. 

Prințul se aplecă peste hartă, sprijinindu-se cu o mână pe 
duşumea. Urmări o linie de la Rifthold la Amaroth, apoi de la 
Rifthold la Noll. 

- Linia spre nord taie Trecătoarea Ferian; cea sudică taie 
direct prin Morath. I-ai spus lui Aedion că tu crezi că tatăl meu 
i-a trimis pe Roland și pe Kaltain la Morath, împreună cu no- 
bilii care aveau magie în sânge. Care sunt şansele să fie doar 
o coincidenţă? 

- Iar Trecătoarea Ferian... 

Chaol înghiți. 

- Celaena a spus că a auzit zvonuri cum că în Trecătoare ar 
fi aripi. Nehemia a spus că iscoadele ei nu s-au întors, că acolo 
se coace ceva. 

- Două locuri în care el ar putea produce armata pe care o 
creează, poate trăgându-și seva din puterea asta, pentru că 
formează un curent între ele. 

- Trei. 

Chaol indică spre Insulele Morţii. 

- Am primit un raport că acolo se pregătește ceva ciudat... 
Și că a fost trimis spre Wendlyn. 

- Dar tatăl meu a trimis-o pe Celaena. 

Prinţul înjură. 

— Nu avem cum să-i avertizăm? 

- Am încercat deja. 

Dorian își şterse transpiraţia de pe frunte. 

- Deci, lucrezi cu ei — eşti de partea lor. 

- Nu. Nu știu. Facem doar schimb de informaţii, dar toate 
sunt de folos. Te ajută pe tine. 

Ochii lui Dorian deveniră mai duri, iar Chaol se crispă când 
o adiere rece pătrunse în cameră. 

- Aşadar, ce ai de gând să faci? îl întrebă Dorian. Să... dă- 
râmi turnul cu ceas? 

Distrugerea turnului ar fi fost un act de război - un act care 
ar fi putut pune în pericol vieţile a prea mulți oameni. Nu mai 
era cale de întors. Nici măcar nu voia să le spună lui Aedion 
sau lui Ren, pentru că se temea de ce-ar fi făcut. Nu s-ar fi 
gândit de două ori înainte de a-l incinera, ucigând poate toți 
oamenii din castel. 

- Nu ştiu. Nu ştiu ce să fac. Aici aveai dreptate. 

Îşi dorea să fi discutat mai mult cu Dorian, dar chiar şi fle- 
căreala era un efort acum. Se apropia de finalizarea listei can- 
didaţilor la postul de Căpitan al Gărzii, trimitea spre Anielle 
tot mai multe cufere în fiecare săptămână și suporta cu greu 
să-şi privească oamenii. Iar în ceea ce-l privea pe Dorian... 
rămăseseră foarte multe de spus între ei. 

- Acum nu e momentul, spuse cu voce joasă Dorian, de 
parcă i-ar fi citit gândurile. 

Chaol înghiţi. 

- Vreau să-ți mulțumesc. Știu că riscul pe care ţi-l asumi 
este... 

- Cu toţii riscăm câte ceva. 

Rămăsese atât de puţin din prietenul alături de care cres- 
cuse. Prinţul se uită la ceasul de buzunar. 

- Trebuie să plec. 

Dorian se îndreptă spre scări, iar pe faţa sa nu se citeau 
teama sau îndoiala, când spuse: 

- Astăzi mi-ai dăruit adevărul, aşa că ţi-l împărtăşesc şi eu 
pe al meu: chiar dacă ar însemna să fim prieteni din nou, nu 
cred că aş vrea să mă întorc la ce a fost înainte - la cine am fost 
înainte. lar asta... 

Ridică bărbia spre cristalele sfărâmate și spre castronul cu apă. 

- Cred că e o schimbare bună. Nu te teme de ea. 

Dorian plecă, iar Chaol deschise gura, dar cuvintele refu- 
zară să iasă. Fra prea năucit. Când Dorian îi vorbise, nu se 
uitase la el un prinț. 

Ci un rege. 


CAPITOLUL SI 


Celaena dormi două zile. 

De-abia-și mai amintea ce se întâmplase după ce-i incine- 
rase pe Narrok şi pe prinţul Valg, deşi avea o vagă senzaţie că 
oamenii lui Rowan și ceilalți reușiseră să preia controlul asu- 
pra fortăreței. Nu pierduseră decât vreo cincisprezece oameni 
în total, pentru că soldaţii nu voiseră să omoare semi-Fae, ci 
doar să-i captureze, pentru ca prinții Valg să îi târască înapoi 
în Adarlan. După ce îi îngenuncheaseră pe soldaţii inamici 
supraviețuitori, închizându-i în temniţă, se întorseseră câteva 
ore mai târziu şi-i găsiseră pe toți morţi. Aveau asupra lor 
otravă — şi părea că nu avuseseră intenţia de a se lăsa interogaţi. 

Celaena urcă poticnindu-se pe treptele scăldate în sânge şi 
se prăbuși în pat, oprindu-se un timp pentru a se strâmba la 
părul care acum de-abia îi ajungea dincolo de claviculă, mul- 
țumită unghiilor ascuţite ca lamele ale prinților Valg. Se pră- 
buşi apoi într-un somn adânc. Când se trezi, sângele fusese 
curăţat, soldaţii fuseseră îngropaţi, iar Rowan ascunsese cele 
patru coliere din piatră Wyrd undeva în pădure. Le-ar fi dus 
în zbor până la mare şi le-ar fi aruncat acolo, dar ea ştia că 
rămăsese pentru a avea grijă de ea - şi nici nu avea încredere 
că prietenii lui nu aveau să facă altceva decât să le înmâneze 
lui Maeve. 

Tovarăşii lui Rowan tocmai plecau atunci când, într-un 
sfârşit, ea se trezi, după ce întârziaseră să ajute cu reparaţiile şi 

vindecarea răniților, dar numai Gavriel păru s-o observe. Ea şi 
Rowan se îndreptau spre pădure pentru o plimbare (îl obli- 
gase s-o lase să coboare din pat) când trecură pe lângă bărba- 
tul cu păr auriu care zăbovea lângă poarta din spate. 

Rowan încremeni. O întrebase în față ce se întâmplase 
când ajunseseră prietenii lui - dacă vreunul dintre ei încercase 
să o ajute. Ea încercase să evite răspunsul, dar el nu se dădu 
bătut şi, într-un final, ea îi spuse că numai Gavriel păruse dis- 
pus săo ajute. Nu-i învinovăţea pe prietenii lui. N-o cunoşteau, 
nu-i datorau nimic, iar Rowan era înăuntru, înconjurat de 
pericole. Nu ştia de ce conta atât de mult pentru Rowan, iar el 
îi spuse că nu era treaba ei. 

Acum, Gavriel îi aştepta lângă poarta din spate. De vreme 
ce Rowan avea chipul ca de piatră, când se apropiară de el ea 
zâmbi pentru amândoi. 

- Credeam c-ai plecat deja, spuse Rowan. 

Ochii roşiatici ai lui Gavriel licăriră. 

- Gemenii şi Vaughan au plecat acum o oră, iar Lorcan a 
plecat în zori. Mi-a spus să-ţi transmit salutările lui. 

Rowan dădu din cap într-un mod din care se înţelegea foarte 
clar că ştia că Lorcan nu făcuse un asemenea lucru. 

- Ce vrei? 

Ea nu era sigură că împărtăşeau aceeaşi definiţie a concep- 
tului de prieten. Gavriel o privi din cap până-n tălpi şi invers, 
apoi se uită la Rowan şi spuse: 

- Ai grijă când te întâlneşti cu Maeve. Până atunci, noi ne 
vom fi prezentat rapoartele. 

Expresia încrâncenată a lui Rowan nu se schimbă. 

- Călătorie sprâncenată, îi ură el şi îşi continuă plimbarea. 

Celaena zăbovi, studiindu-l pe războinicul Fae, cu sclipirea 
de tristeţe din ochii lui aurii. Ca şi Rowan, era sclavul lui Maeve 
- totuşi, se gândise să-i avertizeze. Din cauza legământului de 

sânge, Maeve îi putea porunci să divulge toate detaliile, inclusiv 
acest moment, şi să-l pedepsească pentru asta. Dar pentru prie- 
tenul său... 

- Mulţumesc, îi spuse ea războinicului cu părul auriu. 

EI clipi, iar Rowan îngheță. Braţele o dureau din interior 
înspre afară, iar mâna tăiată era bandajată şi încă sensibilă, 
dar totuşi i-o întinse. 

- Pentru avertisment. Și pentru că ai ezitat în acea zi. 

Gavriel îi privi mâna o clipă, după care o strânse cu o blân- 
deţe surprinzătoare. 

- Câţi ani ai? o întrebă el. 

- Nouăsprezece, răspunse ea, iar el lăsă să-i scape o răsu- 
flare care ar fi putut fi tristeţe sau uşurare, sau amândouă, şi-i 
spuse că asta făcea ca harul ei să fie şi mai impresionant. 

Se gândi să-i spună că ar fi fost mai puţin impresionat dacă 
ar fi aflat ce poreclă îi dăduse ea, dar se mulțumi să-i facă cu 
ochiul. 

Când îl ajunse din urmă, Rowan era încruntat, dar nu spuse 
nimic. În timp ce ei doi se îndepărtau, Gavriel murmură: 

- Noroc bun, Rowan. 


x 


Rowan o duse la un iaz din pădure pe care nu-l mai văzuse 
până atunci, apa transparentă fiind alimentată de o minunată 
cascadă, care părea să danseze în lumina soarelui. El se aşeză 
pe o stâncă lată, plană, încălzită de soare, scoțându-şi cizmele 
şi ridicându-şi pantalonii pentru a-şi scălda picioarele în apă. 
Când se aşeză, Celaena se crispă de durerea care îi străbătea 
mușchii şi oasele. Rowan se încruntă, dar ea îi aruncă o pri- 
vire care îl provoca să-i poruncească să se întoarcă în pat pen- 
tru odihnă. 

Când şi ea intră cu picioarele în apă şi lăsară muzica pădurii 
să-i pătrundă, Rowan vorbi: 

- Nu putem desface ceea ce s-a întâmplat cu Narrok. Când 
lumea va auzi că Aelin Galathynius a luptat împotriva 
Adarlanului, vor afla că eşti în viaţă. El va şti că eşti în viaţă, 
unde ești, şi că nu plănuieşti să te ascunzi. Te va vâna tot restul 
vieții tale. 

- Am acceptat soarta asta din momentul când am pășit 
dincolo de barieră, spuse ea cu voce joasă. 

Lovi apa cu piciorul, valurile răspândindu-se în tot iazul. 
Mişcarea îi provocă o durere zguduitoare în trupul răvăşit de 
magie. Celaena șuieră. 

Rowan îi întinse plosca din piele, plină cu apă, pe care o 
adusese cu el, dar de care nu se atinsese. Ea luă o înghiţitură şi 
descoperi că era plină cu tonicul anesteziant pe care îl bea cu 
lăcomie de când se trezise dimineaţă. 

Noroc bun, Rowan, îi spusese Gavriel prietenului său. Urma 
să vină o zi, prea devreme, când avea să-şi ia rămas-bun de la 
el. Care aveau să fie cuvintele ei de despărțire? Avea să-i poată 
oferi mai mult decât o urare de noroc? Își dorea să fi avut ceva 
să-i dea - un fel de protecţie împotriva reginei care îl ţinea în 
lesă. Ochiul Elenei era la Chaol. Amuleta din Orynth - i-ar fi 
oferit-o, dacă n-ar fi pierdut-o. Bijuterie de familie sau nu, ea 
s-ar fi odihnit mai bine dacă ar fi ştiut că îl protejează. 

Amuleta, împodobită cu un cerb sacru pe o parte... și sem- 
nele Wyrd pe cealaltă parte. 

Respirația i se opri. Nu-l mai vedea pe prinţ lângă ea, nu 
mai auzea freamătul pădurii în jurul ei. Terassen fusese cea 
mai măreaţă Curte din lume. Nu fuseseră niciodată invadaţi, 
nu fuseseră niciodată cuceriţi, din contră, prosperaseră şi de- 
veniseră atât de puternici, încât toate regatele ştiau că a-i pro- 
voca era o nebunie. O pleiadă de conducători incoruptibili, 

care adunaseră întreaga ştiinţă a Erileii în măreaţa lor biblio- 
tecă. Fuseseră un far care îi atrăgea pe cei mai străluciți şi mai 
îndrăzneţi la ei. 

Ştia unde era - cea de a treia și ultima cheie Wyrd. 

Fusese la gâtul ei în noaptea în care căzuse în râu. 

Împodobise gâtul fiecăruia dintre strămoşii ei, începând cu 
Brannon, când se oprise la templul Zeiţei Soarelui pentru a 
lua un medalion de la Înalta Preoteasă a Malei - şi apoi îl dis- 
trusese cu totul, pentru ca nimeni să nu-i poată lua urma. 

Medalionul de un albastru azuriu, cu cerbul auriu încoronat 
cu flacăra nemuritoare - cerbul lui Mala Aducătoarea-Focului. 
Părăsind țărmurile Wendlynului, Brannon furase cerbii, îi 
dusese la Terrasen şi-i instalase în Oakwald. Brannon pusese 
a treia așchie de cheie Wyrd în amuletă și nu spusese nimănui 
ce făcuse cu ea. 

Cheile Wyrd nu erau bune sau rele. Cum erau depindea de 
cum le utilizau purtătorii lor. În jurul gâturilor regilor și al re- 
ginelor din Terrasen, una dintre ele fusese folosită pe neştiute 
pentru bine, şi își protejase purtătorii milenii întregi. - 

O protejase şi pe ea, în noaptea în care căzuse în râu. Sem- 
nele Wyrd fuseseră cele pe care le zăriseea strălucind în adâncu- 
rile îngheţate, de parcă le-ar fi invocat cu strigătele ei de ajutor 
de sub ape. Pierduse însă Amuleta din Orynth. Căzuse în acel 
râu şi... nu. 

Nu. Nu era posibil; ea n-ar fi ajuns până pe țărm, darămite 
să supravieţuiască orelor în care zăcuse acolo. Frigul ar fi în- 
frânt-o. Ceea ce însemna că o avusese asupra ei când... când... 
Arobynn Hamel i-o luase şi o păstrase în toţi aceşti ani, un 
premiu a cărui putere nici n-o bănuia. 

Trebuia s-o ia înapoi. Trebuia s-o recupereze de la el şi să se 
asigure că nimeni nu ştia ce se află în ea. Iar dacă o recăpăta... 
Nu îndrăznea să gândească atât de departe. 

Trebuia să ajungă repede la Maeve pentru a afla informaţiile 
necesare, apoi să meargă acasă. Nu în Terrasen, ci la Rifthold. 
Trebuia să-l înfrunte pe omul care o transformase într-o armă, 
care distrusese o altă parte din viaţa ei, şi care poate că era cea 
mai mare ameninţare la adresa ei. 

Rowan o întrebă: 

- Ce s-a întâmplat? 

— A treia cheie Wyrd. 

Înjură. Nu putea spune nimănui, pentru că dacă cineva ar 
fi ştiut... s-ar fi îndreptat direct spre Rifthold. Direct spre 
Breasla Asasinilor. 

- Aelin. 

Era teamă, durere sau amândouă în ochii lui? 

- Spune-mi ce ai aflat. 

- Nu câtă vreme eşti legat de ea. 

- Sunt legat de ea pentru totdeauna. 

- Ştiu. 

Era sclavul lui Maeve - mai rău decât un sclav. Trebuia să 
se supună oricărei porunci a ei, oricât de ticăloasă. 

Se aplecă, înmuindu-și mâna mare în apă. 

- Ai dreptate. Nu vreau să-mi spui nimic. 

- Urăsc asta, şopti ea. O urăsc pe ea. 

EI privi în lături, spre Goldryn, lăsată în spatele lor pe o 
stâncă. Îi spusese istoria sabiei în dimineața aceea, în timp ce 
înghițea mâncare cât pentru trei războinici Fae adulți. El nu 
păruse deosebit de impresionat, iar când îi arătă inelul pe 
care-l găsise în teacă, nu avu nimic altceva de spus decât: 

- Sper să-i găseşti o utilizare bună. 

Într-adevăr. 

Tăcerea care creştea între ei era însă inacceptabilă. Își drese 
vocea. Poate că nu-i putea spune adevărul despre cea de-a 
treia cheie Wyrd, dar îi putea oferi altceva în schimb. 

Adevărul. Adevărul despre ea, nediluat şi total. După toate 
câte înfruntaseră împreună, tot ce îşi dorea încă să facă... 

Aşa că se îmbărbătă singură. 

- N-am spus nimănui ce-ţi povestesc acum. Nimeni pe 
lume nu ştie. Dar este povestea mea, spuse ea, clipind pentru 
a-şi alunga lacrimile, şi a venit momentul să o povestesc. 

Rowan se lăsă pe spate pe stâncă, punându-și mâinile sub cap. 

- A fost odată ca niciodată, îi spuse ea lui Rowan, lumii, ei 
înseși, într-o ţară care a fost demult făcută cenușă, o prințesă 
tânără care îşi iubea regatul... foarte mult. 

Îi povesti apoi despre prinţesa a cărei inimă arsese cu un 
foc sălbatic, despre măreţul regat din nord, despre căderea sa 
şi sacrificiul lui Lady Marion. Era o poveste lungă şi uneori 
tăcea şi plângea, iar în acele momente el se apleca spre ea pen- 
tru a-i şterge lacrimile. 

Când termină, Rowan se mulțumi să-i dea din nou să bea 
tonic. Ea îi zâmbi, iar el o privi un timp, apoi îi răspunse la 
zâmbet, altfel de zâmbet decât cele pe care i le adresase până 
atunci. 

Rămaseră tăcuţi o vreme şi, fără să ştie de ce o face, întinse 
o mână în față, cu palma îndreptată spre apa de dedesubt. 

Şi încet, clătinându-se, o picătură de apă de mărimea unei 
pietre se ridică de pe suprafaţă spre cupa palmei ei. 

- Nu-i de mirare că instinctul tău de autoconservare este 
atât de jalnic, dacă asta-i toată apa pe care poți s-o stăpâneşti. 

Rowan îi dădu însă un bobârnac peste bărbie, iar ea știa că 
el înțelegea ce înseamnă gestul, faptul că reuşise să invoce 
acea picătură în palma sa. O simţea pe mama ei zâmbindu-i 
din tărâmurile de dincolo. 

Îi surâse lui Rowan printre lacrimi și-i trimise picătura pe faţă. 

Rowan o aruncă în iaz. Un moment mai târziu, râzând, se 
aruncă şi el în apă. 

După o săptămână în care își refăcuse forțele, ea și ceilalți 
semi-Fae răniți se recuperaseră suficient cât să participe la o 
sărbătoare organizată de Emrys şi Luca. Înainte ca ea şi Rowan 
să coboare pentru a se alătura festivităților, Celaena se privi 
în oglindă. 

Părul puţin mai scurt era cea mai mică dintre schimbări. 

Acum avea culoare în obraji, ochii îi erau strălucitori şi 
limpezi şi, deşi recâştigase greutatea pe care o pierduse în 
iarna trecută, fața îi era mai suplă. O femeie - din oglindă îi 
zâmbea o femeie, frumoasă pentru fiecare cicatrice și imper- 
fecțiune şi semn al supravieţuirii, frumoasă pentru faptul că 
zâmbetul ei era real, și îl simţea aprinzând bucuria adormită 
din inima ei. 

În acea noapte, dansă. În dimineaţa următoare, ştiu că ve- 
nise momentul. 

După ce ea şi Rowan își luară rămas-bun de la ceilalți, ea se 
oprila lizieră pentru a privi fortăreaţa din piatră spartă. Emrys 
şi Luca îi aşteptau la linia copacilor, cu feţele palide în lumina 
dimineţii. Bătrânul bărbat burduşise deja bagajele cu mâncare 
şi provizii, dar tot împinse în mâinile Celaenei o pâine fier- 
binte, privind-o în ochi. 

- S-ar putea să dureze, spuse ea, dar dacă - când îmi voi re- 
vendica regatul, semi-Fae vor avea întotdeauna un cămin acolo, 
iar voi doi — şi Malakai — veţi avea un loc în casa mea, dacă veți 
dori. Ca prieteni ai mei. 

Ochii lui Emyrs luceau, iar el încuviinţă, apucând mâna lui 
Luca. Tânărul, care hotărâse să păstreze pe față zgârietura 
lungă, oribilă, pe care o căpătase în bătălie, se mulțumi să se 
uite fix la ea, cu ochii mari. O parte a inimii ei plângea pentru 
umbrele pe care le vedea acum pe faţa lui. Trădarea lui Bas 

avea să-l bântuie mult timp, ştia asta, dar Celaena îi zâmbi, îi 
ciufuli părul şi se întoarse să plece. 

- Mama ta ar fi mândră, spuse Emrys. 

Celaena își duse o mână la inimă și făcu o plecăciune de 
mulțumire. 

Rowan îşi drese vocea, iar Celaena le oferi un ultim zâmbet 
de despărţire, după care îl urmă pe prinţ în pădure - pornind, 
în sfârşit, spre Doranelle și spre Maeve. 


CAPITOLUL 58 


- Să fii pregătit de plecarea spre Suria în două zile, îi ordonă 
Aedion lui Ren, când cei trei se adunară la miezul nopţii în 
apartamentul unde stătuseră Ren şi Murtaugh, fără să ştie 
încă al cui era. Mergi spre poarta de sud - va fi cel mai puțin 
supravegheată la acea oră. 

Trecuseră câteva săptămâni de când se întâlniseră ultima 
oară, şi trei zile de când Murtaugh primise o scrisoare vagă de 
la Sol din Suria, o invitaţie prietenească, de la un amic demult 
pierdut, de a-l vizita. Formularea era suficient de simplă cât 
să-şi dea seama cu toții că tânărul lord încerca să simtă atmo- 
sfera, făcând aluzie la interesul față de „oportunitatea“ pe care 
Murtaugh o menţionase într-o scrisoare anterioară. De atunci, 
Aedion străbătuse toate cărările spre nord, calculând mişcă- 
rile şi locaţiile fiecărei legiuni şi garnizoane de-a lungul dru- 
mului. Încă două zile; apoi, poate că acea Curte avea să înceapă 
să se reclădească. 

- Atunci, de ce am sentimentul că fugim? 

Ren se opri din mersu-i obişnuit prin cameră. Tânărul Lord 
de Allsbrook se vindecase bine, deşi transformase o parte din 
ampla cameră în spaţiul său personal de antrenament, pentru 
a-şi recăpăta puterea. Aedion se întrebă cât de bucuroasă va fi 
regina lor să afle despre asta. 

- Chiar fugi, rosti tărăgănat Aedion, muşcând dintr-unul 
dintre merele pe care le luase de la piaţă pentru Ren şi pentru 
bătrân. Cu cât zăboveşti mai mult aici, continuă el, cu atât mai 

mare este riscul să fii descoperit şi să ne distrugi toate planu- 
rile. Acum eşti prea uşor de recunoscut şi îmi eşti mai util în 
Terrasen. Nu negociem, aşa că nici nu te chinui să încerci. 

- Cu tine cum rămâne? îl întrebă Ren pe căpitan, care stă- 
tea în scaunul lui obişnuit. 

Chaol se încruntă şi spuse calm: 

- În câteva zile, plec în Anielle. 

Trebuia să-şi îndeplinească partea de învoială pe care o 
făcuse când îşi vânduse libertatea pentru a o trimite pe Aelin 
în Wendlyn. Dacă îşi permitea să se gândească prea mult la 
asta, ştia că l-ar fi cuprins regretele - ba chiar ar fi încercat să-l 
convingă pe căpitan să rămână. Nu că Aedion l-ar fi plăcut pe 
căpitan sau măcar l-ar fi respectat. De fapt, îşi dorea ca Chaol 
să nu-l fi surprins pe scară, deplângând măcelărirea poporului 
său în lagărele de muncă. Dar acum, iată-i împreună, şi nu 
mai era cale de întoarcere. 

Ren se opri din mers şi-l privi lung pe căpitan. 

- Ca spion? 

- Vei avea nevoie de cineva în interior, indiferent că eu sunt 
în Rifthold sau în Anielle. 

- Am oameni în interior, spuse Ren. 

Aedion flutură din mână. 

- Nu-mi pasă de oamenii tăi din interior, Ren. Fii gata să 
pleci şi nu mai fi aşa o belea cu întrebările tale fără de sfârşit. 

L-ar fi legat pe Ren cu lanţurile de un cal, dacă ar fi fost nevoie. 

Aedion tocmai dădea să plece, când se auziră pași bubuind 
pe scări. Când uşa zbură în lături, aveau toți săbiile scoase, 
însă îl văzură pe Murdaugh în pragul uşii, gâfâind şi respirând 
greu. Ochii bătrânului erau fioroşi şi deschidea şi închidea 
gura. În spatele lui, casa scării nu purta semne de ameninţare 
sau de urmărire, însă Aedion îşi ținu sabia scoasă şi luă o po- 
ziţie mai bună. 

Ren alergă la Murtaugh, susținându-l de umeri, dar bătrâ- 
nul îşi înfipse călcâiele în covor. 

- Ea trăieşte, le spuse el, lui Ren, lui Aedion, lui însuşi. Ea — 
ea trăieşte cu adevărat. 

Inima lui Aedion se opri. Se opri, apoi porni din nou, pen- 
tru a se opri iar. Încet, își băgă sabia în teacă, şi, după ce-și 
calmă gândurile, rosti: 

- Spune odată, bătrâne. 

Murtaugh clipi şi lăsă să-i scape un râs întretăiat. 

- E în Wendlyn, trăieşte. 

Căpitanul îşi reluă mersul prin cameră. Şi, dacă nu l-ar fi 
trădat picioarele, Aedion i s-ar fi alăturat. Dacă Murtaugh au- 
zise că ea... 

- Povesteşte tot, îi ceru căpitanul. 

Murtaugh scutură din cap. 

- Orașul roieşte de veşti. Oamenii au ieșit în stradă. 

- Treci la subiect, sări Aedion. 

- Legiunea generalului Narroka atacat într-adevăr Wendlynul, 
spuse Murtaugh. Nimeni nu ştie de ce sau cum, dar Aelin... 
Aelin era acolo, în Munţii Cambrieni, şi făcea parte din armata 
care i-a înfruntat în bătălie. Se spune că în tot acest timp s-a 
ascuns în Doranelle. 

În viață, îşi spuse Aedion - era în viaţă, deci nu murise în 
bătălie, chiar dacă informaţiile lui Murtaugh despre locul 
unde se afla erau greşite. 

Murtaugh zâmbea. 

- I-au măcelărit pe Narrok şi oamenii lui, iar ea i-a salvat 
pe foarte mulți - cu harul ei magic. Cu focul, se spune - cu o 
putere pe care lumea n-a mai văzut-o de la Brannon încoace. 

Aedion simţi o strângere dureroasă în piept. Căpitanul se 
mulțumi să privească fix la bătrân. 

Era un mesaj către lume. Aelin era o luptătoare, capabilă să 
lupte cu sabia sau cu harul magic, și se săturase să se ascundă. 

- Plec călare în nord chiar astăzi. Nu putem aştepta, așa 
cum am planificat, spuse Murtaugh, întorcându-se spre ușă. 
Înainte ca regele să încerce să împiedice răspândirea veştilor, 
trebuie să informez Terrasenul. 

Îl conduseră în jos pe scări, apoi în depozitul de la parter. 
Dinăuntru, auzul de Fae al lui Aedion prinse agitația în creş- 
tere de pe străzi. În momentul în care va intra în palat, va tre- 
bui să fie atent la fiecare mișcare, fiecare respiraţie. Prea mulți 
ochi aveau să fie aţintiți asupra lui acum. 

Aelin. Regina lui. Aedion zâmbi vag. Regele n-ar fi bănuit 
niciodată, nici într-o mie de ani, pe cine trimisese de fapt în 
Wendlyn - că propriul său Campion îl distrusese pe Narrok. 
Puţini ştiau despre neîncrederea adânc înrădăcinată a celor 
din familia Galathynius în Maeve - aşa că Doranelle era un 
loc bun în care să ascunzi şi să creşti o tânără regină în toți 
aceşti ani. 

- După ce ies din oraş, spuse Murtaugh, îndreptându-se 
spre calul pe care îl legase în depozit, voi trimite călăreți la 
toate contactele noastre, în Fenharrow și în Melisande. Ren, 
tu rămâi aici. Am eu grijă de Suria. 

Aedion strânse umărul bărbatului. 

- Du-le vorbă oamenilor mei din Bane - spune-le să stea 
ascunşi până mă întorc, dar să ţină liniile de aprovizionare 
către rebeli deschise cu orice preţ. 

Nu-i eliberă umărul până când Murtaugh nu încuviință cu 
o mișcare din cap. 

- Bunicule, spuse Ren, ajutându-l pe bărbat să se urce în 
şa, lasă-mă să plec eu în locul tău. 

- Tu rămâi aici, ordonă Aedion, iar Ren se zbârli. 

Murtaugh îşi murmură acordul. 

- Adună toate informațiile posibile şi apoi vei putea veni la 
mine, când voi fi pregătit. 

Aedion nu-i dădu timp lui Ren să refuze, deschizându-i lui 
Murtaugh uşa depozitului. Aerul aspru al nopţii se infiltră 
înăuntru, aducând cu el agitația din oraș. Aelin-Aelin făcuse 
asta, ea provocase acest freamăt. Armăsarul bătea din copite şi 
pufnea, iar Murtaugh ar fi pornit în galop dacă n-ar fi sărit 
căpitanul să ţină hăţurile. 

- Eyllwe, şopti Chaol. Trimite vorbă în Eyllwe. Spune-le să 
reziste — spune-le să se pregătească. 

Poate că de vină era lumina, poate că frigul, dar Aedion ar 
fi putut jura că în ochii căpitanului se vedeau lacrimi atunci 
când spuse: 

- Anunţă-i că a venit timpul să contraatacăm. 


* 


Murtaugh Allsbrook şi călăreţii săi răspândiră veştile ase- 
menea unui foc nestăvilit. Pe fiecare drum, pe fiecare râu, în 
nord şi în sud și în vest, prin zăpadă și ploaie şi ceaţă, copitele 
cailor bătătoreau praful fiecărui regat. 

Şi din fiecare oraş în care povesteau, dinspre fiecare tavernă 
şi întrunire secretă, și mai mulți călăreți plecau să ducă vestea. 

Erau din ce în ce mai mulţi, până când nu mai exista drum 
pe care să nu-l fi acoperit, suflet care să nu ştie că Aelin 
Galathynius era în viață - şi că doreşte să se ridice împotriva 
Adarlanului. 

Veştile traversară Munţii Colț Alb şi Ruhnn, tocmai până 
la Deşertul din Vest şi la regina cu părul roşu care domnea 
dintr-un castel care stătea să cadă. Până în Deşertul Peninsula 
şi fortăreaţa din oază a Asasinilor Tăcuţi. Copite, copite, co- 
pite, rezonând pe întreg continentul, scânteind pe caldarâm, 

până în Banjali şi în palatul de pe malul râului al regelui şi 
reginei din Eyllwe, încă purtând hainele lor de doliu. 
Rezistaţi, spuseră lumii călăreții. 
Rezistați. 


x 


Tatăl lui Dorian era mai furios decât fusese vreodată. Doi 
miniştri fuseseră executaţi în acea dimineaţă, pentru groaznica 
crimă de a fi încercat să-l calmeze pe rege. 

La o zi după ce ajunseseră veştile despre ceea ce făcuse 
Aelin în Wendlyn, tatăl lui era încă livid şi încă voia răspunsuri. 

Lui Dorian i s-ar fi părut comic - era tipic pentru Celaena 
să-şi facă o intrare triumfală - dacă n-ar fi fost îngrozit. Ea 
lansase o provocare. Mai rău de atât, îl învinsese pe unul dintre 
cei mai letali generali ai regelui. 

Nimeni nu mai făcuse asta și fără a-şi pierde viaţa. Niciodată. 

Undeva în Wendlyn, prietena lui schimba lumea. Îndepli- 
nea făgăduiala pe care i-o făcuse. Ea nu-l uitase, nu-i uitase pe 
niciunul dintre cei care mai erau acolo. 

Şi poate că atunci când aveau să găsească o cale de a dis- 
truge turnul pentru a elibera magia de sub jugul tatălui lui, ea 
avea să ştie că prietenii n-o uitaseră. Că el n-o uitase, 

Dorian îl lăsă pe tatăl său să tune şi să fulgere. Participă la 
întruniri şi își ţinu în frâu repulsia şi oroarea atunci când tatăl 
său trimise încă un ministru la eșafod. Pentru Sorscha, pentru 
făgăduiala de a o ocroti, de a nu mai trebui, într-o bună zi, să 
ascundă ce şi cine era, își păstră masca veche, oferind sugestii 
banale despre ce era de făcut cu Aelin şi se prefăcu. Pentru 
ultima dată. 

Când Celaena avea să revină, când avea să se întoarcă aşa 
cum jurase că o va face... 

Atunci aveau să schimbe lumea împreună. 


CAPITOLUL 59 


Celaenei şi lui Rowan le luă o săptămână să ajungă în 
Doranelle. Călătoriră prin munţii aspri şi îngrozitori, unde 
lupii sălbatici ai lui Maeve îi ţineau sub observaţie zi şi noapte, 
apoi prin valea luxuriantă, prin păduri şi câmpii cu aerul greu 
de mirodenii şi magie. 

Cu cât se apropiau de sud, temperatura creștea, dar adierea 
vântului o făcea să nu fie prea neplăcută. După un timp, înce- 
pură să vadă în depărtare sate din piatră, dar Rowan hotări să 
se ţină deoparte, ascunși, până când trecură de creasta unui 
deal stâncos şi la picioarele lor apăru Doranelle. 

I se tăie respirația. Nici Orynth-ul nu se putea compara. 

Îl numiseră Oraşul Râurilor pe bună dreptate. Orașul din 
piatră de culoare deschisă era construit pe o insulă uriașă 
aflată între câteva râuri, cu apele învolburându-se atunci când 
afluenții din dealurile înconjurătoare şi din munţi se uneau. 
În capătul nordic al insulei, râurile se prăbuşeau în gura unei 
cascade gigantice, cu bazinul atât de mare, încât ceața plutea 
în ziua aceea senină, făcând să strălucească clădirile cu acope- 
rişuri în formă de dom, turlele de culoarea perlei şi acoperi- 
şurile albastre. La marginile oraşului nu erau ancorate ambar- 
caţiuni, deşi peste râu treceau două poduri elegante din piatră — 
bine păzite. Fae traversau podurile, transportând de toate, de 
la legume la fân şi vin. Undeva, probabil că erau câmpuri şi 

ferme şi orașe care îi aprovizionau, deși ar fi pariat că Maeve 
are o rezervă de bunuri ascunsă undeva. 

- Presupun că în mod normal ai zbura direct înăuntru şi 
nu te-ai sinchisi să foloseşti podurile, îi spuse ea lui Rowan, 
care se încrunta la vederea oraşului şi nu prea arăta ca un 
războinic care se întoarce acasă. 

El dădu din cap distant. În ultima zi devenise tăcut - nu 
nepoliticos, dar tăcut şi imprecis, de parcă reconstruia zidul 
între ei. În acea dimineaţă, se trezise în tabăra lor de pe creasta 
dealului şi-l văzuse uitându-se spre răsărit, privind întreaga 
lume, de parcă ar fi purtat o conversaţie cu ea. Nu avusese 
curajul să-l întrebe dacă se ruga Malei Aducătoarea Focului 
sau Zeiţei Soare. Tabăra era însă învăluită într-o căldură ciudat 
de familiară şi ar fi putut jura că își simţea harul magic sărind 
în sus de bucurie. Nu-şi permisese să se gândească prea mult 
la asta. 

În ultima zi, şi ea fusese pierdută în sine, ocupată să-și 
adune puterea şi claritatea. Nu fusese capabilă să discute prea 
mult şi chiar şi acum concentrarea asupra prezentului îi cerea 
un efort imens. 

- Ei bine, spuse ea, inspirând exagerat de prelung și bătând 
cu mâna mânerul sabiei Goldryn, hai să mergem s-o vedem 
pe iubita noastră mătușă. N-aș vrea s-o lăsăm să aştepte. 


x 


De-abia la căderea nopţii reușiră să ajungă la pod, iar 
Celaena se bucură: erau mai puţini Fae care să asiste la sosirea 
lor, chiar dacă străzile lungi și sinuoase erau pline acum de 
muzicieni şi dansatori și vânzători ambulanți care vindeau 
mâncare caldă şi băuturi. Astfel de manifestări erau numeroase 
în Adarlan, dar aici nu erau îngrădite de un imperiu, de întu- 
neric, de frig sau de disperare. Maeve nu trimisese ajutor cu 

zece ani în urmă - şi, în timp ce Fae dansau şi beau cidru, po- 
porul Celaenei fusese măcelărit și ars. Ştia că nu era vina lor, 
dar, traversând orașul spre capătul nordic de lângă cascadă, 
nu se putea bucura de veselia din jur. 

Îşi aminti că şi ea dansase, şi băuse, şi făcuse tot ce dorise, 
în timp ce poporul ei suferise zece ani de zile. Nu era în pos- 
tura în care să disprețuiască, nici pe Fae, nici pe altcineva, în 
afara reginei care domnea peste acest oraș. 

Niciuna dintre gărzi nu-i opri, deşi observă nişte umbre 
care îi urmăreau de pe acoperișuri şi de pe alei, câteva păsări 
de pradă zburând în cercuri deasupra lor. Rowan nu le luă în 
seamă, deși îi surprinse ochii licărind în lumina aurie a feli- 
narelor. Aparent, escorta nu-l bucura nici pe prinţ. Oare pe 
câți dintre ei îi cunoştea personal? Alături de câţi luptase sau 
se aventurase pe pământuri neaflate încă pe hartă? 

Nu văzură nici urmă de prietenii lui, iar el nu comentă 
dacă se aştepta sau nu să-i vadă. Chiar dacă privea numai în 
față, ea ştia că era conştient de fiecare santinelă care îi urmărea, 
de fiecare respiraţie din apropierea lor. 

Nu avea loc în suflet pentru îndoială sau teamă. În timp ce 
mergeau, ea atingea inelul ascuns în buzunar, răsucindu-l în- 
truna, amintindu-și de planul ei şi de ceea ce trebuia să înfăp- 
tuiască înainte de a părăsi orașul. Era la fel de regină ca şi 
Maeve. Era suverana unui popor puternic şi a unui regat uriaş. 

Era moștenitoarea cenușii şi a focului şi nu avea intenţia să 
se plece în faţa nimănui. 


* 


Fură escortaţi printr-un palat strălucitor din piatră deschisă 
la culoare, cu perdele din borangic albastru şi pardoseli lu- 
crate dintr-un mozaic cu plăci delicate, care descriau diverse 
scene, de la fecioare dansând, la peisaje bucolice și la cerul 

nopții. Prin toată clădirea, râul curgea în firişoare, uneori adu- 
nându-se în havuzuri presărate cu crini care înfloreau noap- 
tea. lasomia se împletea pe coloanele masive, iar ghirlande de 
lumină din sticlă colorată atârnau de tavanele boltite. Faptul 
că o mare parte din palat era deschisă spre exterior sugera că 
vremea era întotdeauna blândă. Din camere îndepărtate se 
auzea muzică, dar era discretă și liniștită prin comparaţie cu 
revolta de sunete şi culoare de dincolo de pereţii uriași din 
marmură ai palatului. 

Peste tot erau santinele. Pândeau fără să fie văzuţi, dar în 
trupul ei de Fae le simţea mirosul, oţelul şi mirosul proaspăt al 
săpunului pe care îl foloseau în cazarme. Nu era foarte diferit 
de castelul din cleştar. Adăpostul lui Maeve fusese însă con- 
struit din piatră — foarte multă piatră, toată albă şi sculptată și 
lustruită şi strălucitoare. Ştia că Rowan avea apartamentul lui 
în acest palat şi că familia Whitethorn deținea diverse locuinţe 
în Doranelle, dar nu văzură pe niciunul din neamul lui. În 
timpul călătoriei îi spusese că mai erau câţiva prinți în familie, 
conduși de fratele tatălui lui. Din fericire pentru Rowan, un- 
chiul lui avea trei fii, absolvindu-l pe el de răspundere, deşi 
verii lui încercaseră să se folosească de poziţia lui Rowan faţă 
de Maeve pentru a câștiga avantaje. O familie de intriganţi şi 
de linguşitori, precum orice familie princiară din Adarlan. 

După o eternitate de mers în tăcere, Rowan o conduse pe 
o verandă largă, cu vedere la râu. Era suficient de încordat cât 
să sugereze că mirosea şi auzea lucruri pe care ea nu le putea 
percepe, dar nu-i transmise niciun avertisment. Cascada de 
lângă palat mugea, deşi nu suficient de tare cât să acopere o 
conversaţie. 

De cealaltă parte a verandei stătea Maeve, pe tronul ei din 
piatră. 

Întinşi de o parte și de alta a tronului erau lupii gemeni, unul 
negru şi altul alb, supraveghindu-le apropierea cu ochi aurii și 
şireți. Nu mai era nimeni altcineva - traversând podeaua din 
dale, Rowan nu simţi mirosul niciunui alt prieten pândind 
din apropiere. Celaena îşi dorea ca Rowan s-o lase să se îm- 
prospăteze puţin în apartamentul lui, dar... oricum, nu asta 
era important la această întâlnire. 

Rowan păși în același ritm cu ea, apropiindu-se de mica 
platformă, în fața balustradei sculptate, iar când se opriră, 
Rowan căzu în genunchi și-și înclină capul. 

Mătuşa nu-i aruncă nicio privire, nici nu-l rugă să se ridice. 
Îşi lăsă nepotul îngenuncheat și îşi întoarse ochii violeţi și stră- 
lucitori spre Celaena, oferindu-i zâmbetul acela de păianjen. 

- Se pare că ţi-ai îndeplinit sarcina, Aelin Galathynius. 

Un alt test — folosirea numelui pentru a-i stârni o reacţie. 

Răspunse la zâmbetul reginei. 

- Într-adevăr. 

Rowan continuă să stea cu fruntea plecată, cu ochii în po- 
dea. Maeve putea să-l ţină îngenuncheat și o sută de ani, dacă 
dorea. Lupii de lângă tron nu se mișcară niciun centimetru. 

Maeve binevoi să-i arunce o privire lui Rowan, apoi îi zâmbi 
din nou Celaenei cu zâmbetul acela mic. 

- Recunosc că sunt surprinsă că ai reușit să obţii aprobarea 
lui atât de repede. Aşa că, spuse Maeve, tolănindu-se pe tron, 
arată-mi. O demonstraţie a ceea ce ai învăţat în lunile acestea. 

Celaena strânse inelul din buzunar, fără să-şi coboare băr- 
bia nici cu un milimetru. 

- Aş prefera mai întâi să aflu informaţiile pe care le păstrezi 
pentru tine. 

Un pocnet feminin de limbă. 

- N-ai încredere în cuvântul meu? 

- Doar nu crezi c-o să-ţi dau tot ce vrei fără dovada că îţi 
poți respecta partea ta din învoială. 

Umerii lui Rowan se încordară, dar rămase cu fruntea plecată. 

Maeve miji uşor ochii. 

- Cheile Wyrd. 

- Cum pot fi distruse, unde sunt și orice altceva ştii despre 
ele. 

- Nu pot fi distruse. Pot fi doar puse înapoi în poartă. 

Celaenei i se strânse stomacul. Ştia asta, dar îi venea greu 
să audă confirmarea. 

- Cum pot fi puse înapoi în poartă? 

- Nu crezi că ar fi fost redate lumii lor până acum dacă ci- 
neva ar fi ştiut cum? 

- Ai spus că ai informaţii despre ele. 

Un zâmbet de viperă. 

- Am informaţii despre ele. Ştiu că pot fi folosite pentru a 
crea, a distruge şi a deschide portaluri, dar nu ştiu cum să le 
pun înapoi. N-am aflat niciodată cum și apoi au fost luate de 
Brannon și duse peste mări, iar de atunci nu le-am mai văzut 
niciodată. 

- Cum arătau? Ce simţeai în preajma lor? 

Maeve îşi făcu palma căuş şi se uită la ea, de parcă vedea în 
fața sa cheile. 

- Negre şi lucitoare, nimic altceva decât nişte așchii de 
piatră. Însă nu erau din piatră - nu seamănă cu nimic de pe 
pământul acesta, de pe niciun tărâm. Era de parcă ai fi ţinut 
în mână carnea vie a unui zeu, de parcă în ele ar fi fost închisă 
respiraţia tuturor ființelor de pe toate tărâmurile deodată. 
Nebunie şi bucurie și teroare şi spaimă şi eternitate, erau 
toate acolo. 

Gândulcă Maeve posedase toate celetrei chei, chiar şi numai 
pentru o clipă, era suficient de groaznic pentru a o face să-l 
evite. Se mulțumi să întrebe: 

- Ce altceva îmi poţi spune despre ele? 

- Mă tem că doar atât îmi amintesc. 

Maeve se lăsă pe spate pe tron. 

Ba nu - nu, trebuia să fie o cale. Nu se putea să-şi fi petrecut 
toate lunile respectând un târg prostesc, nu se putea să fie pă- 
călită în asemenea hal. Dacă Maeve într-adevăr nu ştia, atunci 
erau alte informaţii care trebuiau extrase; nu avea să plece de 
acolo cu mâinile goale. 

- Prinții Valg - ce-mi poți spune despre ei? 

Preţ de câteva secunde, Maeve rămase tăcută, de parcă ar fi 
cumpănit dacă merita să ofere mai multe informaţii decât 
promisese iniţial. Celaena nu era foarte sigură că dorea să ştie 
de ce decisese în favoarea ei, dar regina spuse: 

- Ah, da. Oamenii mei m-au informat de prezenţa lor. 

Maeve făcu din nou o pauză, fără îndoială săpând după in- 
formaţii într-un colț străvechi al memoriei ei. 

- Sunt foarte multe rase de Valg - creaturi de care ar fugi 
chiar şi cele mai negre coşmaruri ale tale. Sunt conduşi de prinți, 
care sunt făcuţi din umbre, disperare şi ură, și nu au trupuri 
pe care să le ocupe, de aceea se infiltrează în altele. Prinții nu 
sunt mulți - dar am fost martoră odată la devorarea unei 
legiuni întregi de războinici Fae de către şase dintre ei în doar 
câteva ore. 

Un fior de gheaţă îi cobori pe şira spinării şi până şi părul 
de pe spatele lupilor se ridică. 

- Dar i-am ucis cu focul și lumina mea... 

- Cum crezi că şi-a câştigat Brannon slava şi regatul? Era 
fiul renegat al nimănui, pe care niciun părinte nu-l recunoştea. 
Mala îl iubea însă cu furie, aşa că flăcările lui erau uneori 

singura pavăză între lume şi prinții Valg, până când puteam 
invoca o forță suficientă cât să-i alunge. 

Deschise gura pentru a pune următoarea întrebare, dar se 
opri. Maeve nu era genul care să arunce la întâmplare infor- 
maţii. Așa că Celaena întrebă calm: 

- Brannon nu era de sânge regal? 

Maeve își înălță capul. 

- Nu ţi-a spus nimeni ce înseamnă semnul de pe fruntea ta? 

- Mi s-a spus că e un semn sacru. 

Ochii lui Maeve dansară de amuzament. 

- Este sacru doar datorită purtătorului care a pus bazele 
regatului tău. Înainte de asta, nu era nimic. Brannon s-a născut 
cu semnul nelegitimului — semnul pe care toți copiii nedoriți 
îl posedă, care îi marchează ca fiind fără nume, ca fiind nimeni. 
Fiecare dintre moştenitorii lui Brannon, în pofida descendenţei 
nobile, a fost împodobit cu el - semnul celui fără nume. 

Arsese în ziua în care se duelase cu Cain. Arsese în fața 
regelui din Adarlan. Un fior îi cobori pe şira spinării. 

- De ce a strălucit atunci când m-am duelat cu Cain, când 
m-am confruntat cu prinții Valg? 

Știa că Maeve era bine informată cu privire la creaturile- 
umbre care locuiseră înlăuntrul lui Cain. Poate că nu fusese 
un prinț Valg, dar ceva suficient de mic să încapă în inelul din 
piatră Wyrd pe care-l purta în locul colierului. O recunoscuse 
pe Elena - şi le spusese amândurora: „Aţi fost aduşi aici — voi 
toți. Toţi jucătorii dintr-un joc neterminat“. 

- Poate că pur şi simplu sângele tău a recunoscut prezenţa 
Valgilor şi a încercat să-ţi spună ceva. Poate că, de fapt, nu în- 
semna nimic. 

Dar nu putea crede așa ceva. În special pentru că simţise 
duhoarea Valgului în dormitorul părinţilor ei în dimineața de 
după ce fuseseră omorâţi. Fie că asasinul fusese posedat, fie că 

ştiuse cum să le utilizeze puterea pentru a-i ține inconştienți 
în timp ce-i măcelărea. Toate frânturile de informaţii trebuiau 
îmbinate mai târziu, când avea să se afle departe de Maeve. 
Dacă Maeve o lăsa să plece. 

- Sunt focul şi flăcările singurul mod de a omori prinții Valg? 

- Sunt greu de ucis, dar nu invincibili, recunoscu Maeve. 
Dacă avem în vedere modul în care îi constrânge regele 
Adarlanian, soluţia ar putea fi tăierea capului pentru a sec- 
ţiona colierul. Dacă e să te întorci în Adarlan, aceasta va fi 
singura cale, bănuiesc. 

În Adarlan, magia era încă blocată de rege. Dacă avea să se 
confrunte din nou cu vreunul dintre prinții Valg, trebuia să-l 
ucidă cu spada și ascuţimea minţii. 

- Dacă într-adevăr regele îi convoacă pe Valgi să lupte în 
armata lui, ce putem face pentru a-i opri? 

- Se pare că regele din Adarlan face ceea ce n-am avut eu 
niciodată curajul să fac, în răstimpul foarte scurt în care cheile 
au fost în posesia mea. Fără a avea toate trei cheile, are puteri 
limitate. Poate deschide portalul dintre lumile noastre numai 
pentru perioade scurte, suficient cât să lase un singur prinţ să 
se infiltreze în trupul pregătit. Cu toate cele trei chei, ar putea 
deschide însă portalul după voia inimii - ar putea aduna toate 
armatele Valg, conduse de prinți în trupurile lor muritoare şi... 

Maeve părea mai mult intrigată decât îngrozită. 

- Iar cu toate cele trei chei, poate că nici nu ar avea nevoie 
să se bizuie pe gazdele înzestrate cu har magic. Există nenu- 
mărate spirite inferioare printre Valgi care tânjesc să intre în 
această lume. 

- Ar trebui să le fabrice nenumărate coliere, atunci. 

- Ba nu ar trebui, nu dacă ar avea toate trei cheile. Contro- 
lul lui ar fi absolut. Și nu ar avea nevoie de gazde vii — ci doar 
de trupuri. 

Inima Celaenei stătu în loc o clipă, iar Rowan se încordă de 
unde stătea îngenuncheat. 

- Ar putea avea o armată de morţi, în trupurile cărora să 
locuiască Valgii. 

- O armată care nu ar avea nevoie să mănânce, să doarmă, 
ori să respire — o armată care ar mătura ca o molimă continentul 
vostru şi ale altora. Poate şi alte lumi. 

Dar ar fi avut nevoie de toate trei cheile pentru asta. Simţi o 
strângere în piept şi, deşi erau în aer liber, palatul, râul, stelele 
păreau să o apese. Nu putea ridica o armată care să-i opreas- 
că, iar fără magie... erau condamnaţi. Ea era condamnată. 
Ea era... 

O căldură liniştitoare se înfăşură în jurul ei, de parcă cineva 
o îmbrăţișa. Feminină, voioasă, infinit de puternică. Încă nu 
sunteți condamnaţi, părea să îi şoptească la ureche. Încă mai 
este timp. Nu ceda încă fricii. 

Maeve o urmărea cu un interes felin, iar Celaena se întreba 
ce nu-i spunea regina - dacă şi ea simţea acea prezenţă stră- 
veche, hrănitoare. Celaena se încălzise din nou, panica dispă- 
ruse și, cu toate că dispăruse şi senzaţia de a fi în braţele cuiva, 
ar fi putut jura că prezenţa încă stăruia în preajmă. Mai era 
timp - regele încă nu obținuse cea de-a treia cheie. 

Brannon - el le posedase pe toate trei, şi totuși hotărâse să 
le ascundă în loc să le ducă îndărăt. Şi, dintr-odată, asta deveni 
cea mai importantă întrebare: de ce? 

- În ceea ce priveşte locaţiile celor trei chei, spuse Maeve, 
nu știu unde sunt. Au fost aduse pe mare şi nu am mai auzit 
de ele până în ultimii zece ani. Se pare că regele are cel puţin 
una, probabil două. Cea de-a treia, totuși... 

O privi pătrunzător, dar Celaena refuză să cedeze. 

- Tu ai o bănuială despre locul unde se află, nu-i așa? 

Ea deschise gura, dar degetele Maevei se încleştară în bra- 
țul tronului - suficient cât s-o facă pe Celaena să arunce o 
privire pietrei. Era foarte multă piatră aici - în acest palat şi în 
acest oraş. Şi acel cuvânt pe care îl folosise Maeve mai de- 
vreme, luate... 

- Nu-i aşa? insistă Maeve. 

Piatră — nici urmă de lemn, în afara plantelor şi a mobilei... 

- Nu, nu ştiu, spuse Celaena. 

Maeve îşi înălță capul. 

- Rowan, ridică-te şi spune-mi adevărul. 

Încleştându-şi mâinile, Rowan se ridică, înghițind, cu ochii 
la regină. De două ori. 

- A găsit o ghicitoare şi ştie că regele din Adarlan are cel 
puţin prima cheie, dar nu ştie unde o ţine. A aflat ce a făcut 
Brannon cu cea de-a treia — şi unde este. A refuzat să-mi spună. 

În ochii lui era o licărire de groază, iar pumnii îi tremurau, 
de parcă o forță invizibilă îl obligase să spună tot. Lupii se 
mulțumeau să privească. 

Maeve ţâţâi. 

- Păstrezi secrete față de mine, Aelin? Faţă de mătușa ta? 

- Pentru nimic în lume nu ţi-aş spune unde e cea de a treia 
cheie. 

- O, ştiu asta, toarse Maeve. 

Pocni din degete şi lupii se ridicară în picioare, schimbân- 
du-se cu străfulgerări de lumină în cei mai frumoși bărbaţi pe 
care îi văzuse vreodată. Războinici prin dimensiuni, prin 
graţia letală a mişcărilor; unul blond şi unul brunet, dar ului- 
tor de - perfecţi. 

Celaena duse mâna spre Goldryn, dar gemenii se repeziră 
la Rowan, care nu făcu nimic, nici măcar nu se zbătu când îl 
prinseră de braţe, forțându-l să se aşeze din nou în genunchi. 
Alţi doi ieşiră din întunericul din spatele lor. Gavriel, cu ochii 

roşiatici atent goliți de expresie, şi Lorcan, cu fața rece ca pia- 
tra. lar în mâini... 

La vederea biciului cu vârf din fier pe care îl purta fiecare, 
Celaena uită să respire. Lorcan nu ezită să-i smulgă lui Rowan 
jacheta de pe el, urmată de tunică şi de cămaşă. 

- Până se hotărăște să-mi răspundă, spuse Maeve, de parcă 
şi-ar fi comandat o ceaşcă de ceai. 

Lorcan desfăşură biciul, cu vârful din fier zăngănind pe 
pietre, şi îşi trase braţul îndărăt. Pe fața lui neînduplecată 
nu se zărea niciun semn de emoție pentru prietenul lui, aflat 
în genunchi. 

- Te rog, murmură Celaena. 

Urmă o pocnitură, iar lumea se făcu fărâme când Rowan se 
încovoie sub biciul care îi tăia spatele. Îşi încleştă dinţii, dar 
nu ţipă. 

- Te rog, spuse Celaena. 

Gavriel își avântă biciul atât de repede, încât Rowan nu 
reuși decât să tragă o gură de aer ca să-şi revină. Pe fața drăguță 
a lui Gavriel nu era nicio rămăşiţă din bărbatul căruia îi mul- 
țumise cu săptămâni în urmă. 

De cealaltă parte a verandei, Maeve spuse: 

- Depinde întru-totul de tine cât va dura asta, dragă nepoată. 

Celaena nu îndrăzni să-și ia privirea de la Rowan, care 
suporta biciuirea de parcă o mai suportase și altădată - de 
parcă ar fi ştiut cum să se echilibreze și câtă durere va urma. 
Ochii prietenilor lui erau morţi, de parcă şi ei administraseră 
şi primiseră acest tip de pedeapsă. 

Maeve îi făcuse rău lui Rowan şi înainte. Câte dintre cica- 
trice i se datorau? 

- Opreşte asta, mârâi Celaena. 

- Pentru nimic în lume, Aelin? Dar pentru prințul Rowan? 

O altă lovitură, iar pe piatră era sânge. Iar sunetul — acel 
sunet al biciului... sunetul care reverbera în coşmarurile ei, su- 
netul care-i făcea sângele să îngheţe... 

- Spune-mi unde este cea de a treia cheie Wyrd, Aelin. 

Poc. Rowan tresări sub strânsoarea de fier a gemenilor. De 
aceea se rugase oare în acea dimineaţă Malei, pentru că știa la 
ce să se aștepte din partea lui Maeve? 

Deschise gura, dar Rowan îşi înălță capul, cu dinţii dezveliți 
şi fața răvășită de durere şi mânie. Ştia că îi putea citi cuvintele 
în ochi, dar totuși spuse tare: 

- N-o face! 

Cuvântul acesta de sfidare rupse barierele pe care şi le im- 
pusese în ultima zi, barajul pe care-l pusese în calea puterii ei, 
coborând într-o spirală tainică până în miezul harului ei 
magic, trăgând din el cât putea aduna. 

Căldura țâșni din ea, încălzind pietrele atât de repede, încât 
sângele lui Rowan se transformă într-un abur roșu. Însoţitorii 
lui blestemară şi scuturile aproape invizibile făcură valuri în 
jurul lor şi a suveranei lor. 

Ştia că aurul din ochi i se transformase în flacără, pentru că 
atunci când se uită la Maeve, faţa reginei se făcuse albă ca varul. 

Atunci, Celaena dădu foc lumii. 


CAPITOLUL 60 


Maeve nu ardea, și nici Rowan sau prietenii lui, ale căror 
scuturi Celaena le străpunse cu jumătate de gând. Râul arunca 
însă aburi în jurul lor, iar din palat şi din oraş se auziră strigăte 
când o flacără care nu ardea și nu rănea pe nimeni învălui 
totul în jur. Întreaga insulă era înveşmântată în focul sălbatic. 

Maeve se ridicase în picioare acum, coborând de pe estradă. 
Celaena lăsă puţină căldură să se scurgă prin strânsoarea în 
care ținea flacăra, încălzind pielea lui Maeve în timp ce se 
apropia de ea. Cu ochii mari, Rowan atârna în braţele priete- 
nilor lui, cu sângele sfârâind pe pietre. 

- Ai vrut o demonstraţie, spuse cu voce joasă Celaena. 

Transpiraţia îi picura pe spate, dar apucă harul magic cu 
toată puterea. 

- Un singur gând, şi oraşul îţi va arde. 

- E din piatră, răspunse Maeve răstit. 

Celaena zâmbi. 

- Dar oamenii tăi nu sunt din piatră. 

Nările lui Maeve tresăriră uşor. 

- Ai fi în stare să omori oameni nevinovaţi, Aelin? Poate. 
Ai făcut-o vreme de ani de zile, nu? 

Zâmbetul Celaenei nu se stinse. 

- Testează-mă. Încearcă tu numai, mătuşă, să mă forțezi şi 
vei vedea ce se întâmplă. Doar asta ai vrut, nu? Nu să-mi stă- 
pânesc harul, ci să afli cât de puternică sunt. Nu cât de mult 

din sângele surorii tale curge prin venele mele - nu, ai ştiut de 
la început că am prea puțin din puterea lui Mab. Voiai să ştii 
cât de mult am moștenit de la Brannon. 

Flăcările se ridicară şi mai sus, iar strigătele - de spaimă, 
nu de durere - deveniră mai puternice. Flăcările nu aveau să 
facă rău nimănui decât dacă dorea ea. Simţea celelalte haruri 
magice care se luptau cu a ei, făcându-i găuri în putere, dar 
incendiul care înconjura veranda ardea cu putere. 

- Nu i-ai dat niciodată cheile lui Brannon. Nu ai călătorit 
cu Brannon și cu Athril pentru a recupera cheile de la Valg, 
continuă Celaena, cu o coroană din foc încingându-i capul. Ai 
mers ca să le furi pentru tine, pentru că voiai să le păstrezi. 
Odată ce Brannon şi Athril și-au dat seama ce plănuiai, te-au 
înfruntat. Iar Athril... 

Celaena scoase sabia Goldryn, iar mânerul îi lucea de un 
roşu ca sângele. 

- Preaiubitul tău Athril, cel mai drag prieten allui Brannon... 
când Athril te-a înfruntat, l-ai omorât. Tu, nu Valg. Din cauza 
durerii şi a rușinii ai fost suficient de slăbită ca Brannon să-ţi 
poată lua cheile. Nu a fost nicio forță dușmană care să dărâme 
templul Zeiţei Soarelui. A fost Brannon. Fl a ars şi ultimul 
semn al prezenţei sale, orice indiciu despre unde se ducea, ca 
tu să nu-l poți găsi. A lăsat numai sabia lui Athril pentru a-şi 
onora prietenul - în peştera unde Athril îi scosese un ochi 
acelei creaturi amărâte din lac — și nu ţi-a spus niciodată. După 
ce Brannon a părăsit țărmurile astea, nu ai îndrăznit să-l urmezi, 
nu atâta timp cât avea la el cheile, nu când harul lui magic - 
harul meu - era atât de puternic. 

Era motivul pentru care Brannon ascunsese cheia Wyrd în 
bijuteria de familie - pentru a le da acel gram în plus de putere. 
Nu împotriva duşmanilor obişnuiţi, ci în cazul în care Maeve 
ar fi venit după ele. Poate că nu pusese cheile înapoi în poartă 

pentru că voia să le poată invoca puterea dacă Maeve s-ar fi 
hotărât vreodată să se instaleze ca stăpână a tuturor ținuturilor. 

- De aceea ţi-ai abandonat pământul de la poalele dealuri- 
lor şi l-ai lăsat să putrezească. De aceea ai construit un oraș din 
piatră înconjurat de apă: pentru ca moştenitorii lui Brannon să 
nu se poată întoarce şi să te frigă de vie. De aceea voiai să mă 
vezi, de aceea ai făcut o înţelegere cu mama mea. Voiai să ştii 
ce ameninţare pot constitui, ce avea să se întâmple atunci când 
sângele lui Brannon se combina cu descendența lui Mab. 

Celaena își deschise larg brațele, cu Goldryn arzând strălu- 
citoare în mână. 

- Priveşte-mi puterea, Maeve. Priveşte ce forță a învins în- 
tunericul profund, ce se târăşte sub pielea mea. 

Celaena expiră și stinse toate flăcările din oraş. 

Puterea nu consta în forță sau pricepere, ci în control - pu- 
terea consta în autocontrol. Știuse de la bun început cât de pu- 
ternic şi de mortal era focul ei, iar în urmă cu doar câteva luni, 
ar fi ucis şi sacrificat şi măcelărit pe oricine şi orice i-ar fi stat în 
cale pentru a-şi îndeplini făgăduiala. Dar nu fusese forță - fu- 
sese mânie, durerea unei persoane distruse, care se prăbușea. 
Acum înţelegea ce voise să spună mama ei când o atinsese dea- 
supra inimii în acea noapte în care îi dăduse amuleta. 

Când toate luminile se stinseră în Doranelle, iar lumea se 
cufundă în întuneric, Celaena se apropie de Rowan. O privire 
şi o dezvelire a dinţilor îi făcură pe gemeni să-l elibereze. Cu 
bicele însângerate încă în mână, Gavriel şi Lorcan nu se apro- 
piară de ea sau de Rowan, care se prăbușise la pieptul ei, şop- 
tindu-i numele. 

Luminile se aprinseră. Maeve rămase acolo unde era, cu 
rochia pătată de cenușă, cu faţa lucind de transpiraţie. 

- Rowan, vino aici. 

Rowan se încordă, mormăind cu durere, dar se îndreptă 
împleticindu-se spre estradă, cu sângele picurând din rănile 
hidoase de pe spinare. Celaenei i se ridică bila în gât, dar nu-şi 
luă ochii de la regină. Aruncându-i o privire scurtă Celaenei, 
Maeve şuieră: 

- Dă-mi sabia aia şi pleacă de-aici. 

Întinse mâna spre Goldryn. 

Celaena scutură din cap. 

- Nu prea cred. Brannon a lăsat-o în peştera aia pentru a fi 
găsită de oricine, în afară de tine. Aşa că este a mea, prin sânge, 
şi foc, şi întuneric. 

Puse sabia Goldryn în teacă. 

- Nu e foarte plăcut când cineva nu-ţi dă ceea ce-ţi doreşti, 
nu-i aşa? 

Rowan se mulțumea să stea acolo, chipul său fiind o mască 
a calmului, în pofida rănilor, dar ochii lui — era tristeţe acolo? 
Prietenii lui priveau tăcuţi, gata să atace dacă Maeve ar fi 
poruncit. Erau liberi să încerce, de voiau. 

Buzele lui Maeve se strânseră. 

- Vei plăti pentru asta. 

Celaena se apropie din nou de Maeve, îi luă mâna și spuse: 

- O, nu cred. 

Îşi aruncă mintea deschisă spre regină. 

Ei bine, o parte din mintea ei - viziunea pe care i-o dăduse 
Narrok când îl arsese. El ştiuse. Cumva, îi văzuse potenţialul, 
de parcă îşi dăduse seama de el în timp ce prinții Valg îi sortau 
amintirile. Nu era un viitor gravat în piatră, dar asta nu trebuia 
să ştie mătușa ei. Prezentă amintirea de parcă ar fi fost ade- 
vărată, de parcă ar fi fost un plan. 


Mulțimea asurzitoare reverbera pe coridoarele din piatră de 
culoare deschisă ale castelului regal din Orynth. Toţi scandau 

numele ei, aproape tânguindu-se. Aelin. Un ritm în două bătăi 
răsuna la fiecare pas pe care îl făcea urcând scara întunecată. 
Goldryn era grea pe spatele ei, rubinul arzând mocnit în lu- 
mina soarelui care picura de la etajul superior. Tunica ei era fru- 
moasă, dar simplă, deşi mănușile din oţel - în care se aflau lame 
ascunse - erau la fel de ornamentate, pe cât erau de mortale. 

Ajunse la etaj şi merse de-a lungul lui, pe lângă războinicii 
impozanți, puternici, care se ascundeau în umbră, dincolo de 
arcada deschisă. Nu erau simpli războinici — erau războinicii 
ei. Curtea ei. Aedion era acolo și câțiva alții ale căror feţe erau 
ascunse de întuneric, dar când îi oferiră zâmbete largi și ani- 
mate, dinţii le luciră slab. O Curte care avea să schimbe lumea. 

Scandarea spori în intensitate, iar amuleta i se legăna între 
sâni la fiecare pas. Cu privirea aţintită înainte, cu jumătate de 
zâmbet pe faţă, ieși, în cele din urmă, pe balcon, iar strigătele 
deveniră frenetice, copleșitoare precum mulțimea în delir aflată 
în afara palatului. Pe străzi, se adunau mii de oameni şi îi scan- 
dau numele. În curte, tinerele preotese ale Malei dansau pe 
fiecare bătaie a numelui ei, cu adoraţie, cu fanatism. 

Cu această putere - cu cheile pe care le obținuse - ceea ce 
crease pentru ei, armatele pe care le strânsese pentru a alunga 
dușmanii, recoltele pe care le cultivase, umbrele pe care le alun- 
gase... aceste lucruri erau un miracol. Era mai mult decât 
umană, era mai mult decât regină. 

Aelin. 

Preaiubita. Nemuritoarea. Binecuvântata. 

Aelin. 

Aelin a Focului Sălbatic. Aelin Inimă-de-Foc. Aelin Aducă- 
toarea-de-Lumină. 

Aelin. 

Îşi ridică braţele, lăsându-și capul pe spate în lumina soa- 
relui, iar strigătele lor făcură să se cutremure întregul Palat Alb. 

Pe frunte, un semn - semnul sacru al descendenței lui Brannon - 
strălucea albastru. Zâmbi mulțimii, poporului ei, lumii ei, pre- 
gătită să o conducă. 


* 


Celaena se îndepărtă de Maeve. Fața reginei era palidă. 

Maeve crezuse minciuna. Nu înţelesese că viziunea îi fusese 
dată Celaenei nu în derâdere, ci ca avertizare — a ceea ce va 
deveni dacă găsea cheile şi le păstra. Un dar de la omul care 
fusese odată Narrok. 

- Sugerez, îi spuse Celaena reginei Fae, să te gândești bine, 
foarte bine, înainte să mă ameninţi, pe mine sau pe ai mei, şi 
înainte să-l răneşti din nou pe Rowan. 

- Rowan îmi aparţine, şuieră Maeve. Pot face orice doresc 
cu el. 

Celaena privi spre prinţ, care stătea dârz, cu ochii opaci de 
durere. Nu din cauza rănilor de pe spate, ci din cauza distan- 
țării care se strecurase între ei cu fiecare pas care îi apropiase 
de Doranelle. 

Încet, cu atenţie, Celaena scoase inelul din buzunar. 


* 


În ultimele zile, nu ținuse strâns inelul lui Chaol. 

Prețuia inelul simplu din aur care fusese lăsat în teaca sa- 
biei Goldryn. Îl păstrase cu grijă toate aceste săptămâni, ce- 
rându-i lui Emrys să-i povestească întruna despre Maeve, îm- 
binând povestirile pentru a afla adevărul despre mătuşa ei, 
pentru această clipă, pentru această sarcină. 

Când Celaena ridică inelul între două degete, Maeve ră- 
mase tăcută ca moartea. 

- Cred că de mult timp cauţi asta, spuse Celaena. 

- Nu-ţi aparține. 

- Oare? La urma-urmelor, eu l-am găsit. În teaca lui Goldryn, 
unde l-a lăsat Brannon, după ce l-a luat de pe cadavrul lui 
Athril — inelul de familie pe care Athril ţi l-ar fi dăruit odi- 
nioară. În miile de ani trecuţi de atunci, nu l-ai găsit, aşa că... 
Presupun că e al meu. 

Celaena îşi închise pumnul în jurul inelului. 

- Cine ar fi crezut însă că ești atât de sentimentală? 

Maeve strânse buzele. 

- Dă-mi-l! 

Celaena scoase un hohot ca un lătrat. 

- Nu trebuie să-ţi dau nimic. 

Zâmbetul îi pieri. Lângă tronul lui Maeve, fața lui Rowan 
era de necitit, iar el se întoarse spre cascadă. 

Toate acestea — toate acestea erau pentru el. Pentru Rowan, 
care ştia exact ce sabie ridicase în acea zi în peştera de munte, 
care i-o aruncase pe gheaţă ca o monedă de schimb mai târ- 
ziu - singura protecţie pe care i-o putea oferi în fața lui Maeve, 
dacă era suficient de deşteaptă să-şi dea seama. 

Îşi dăduse seama ce făcuse el - că ştiuse întotdeauna -— 
numai atunci când menţionase inelul cu doar câteva săptă- 
mâni în urmă, iar el îi spusese că spera că ea îi va găsi o utili- 
zare. Nu înţelegea încă faptul că pe ea n-o interesa să se târ- 
guiască pentru putere, sau siguranţă, sau alianţe. 

- Totuşi, sunt dispusă să fac un schimb cu tine, spuse Celaena. 

Maeve se încruntă. Celaena își ridică sfidătoare bărbia. 

- Inelul tău mult-iubit — pentru eliberarea lui Rowan din 
jurământul său de sânge. 

Rowan înțepeni. Prietenii lui ridicară capul, uitându-se la ea. 

- Un jurământ de sânge este pentru vecie, spuse ea încordată. 

Celaenei i se păru că prietenii lui nici nu mai respirau. 

- Nu-mi pasă. Eliberează-l. 

Celaena ridică din nou inelul. 

- Este alegerea ta. Eliberează-l sau topesc inelul acesta 
chiar aici. 

Ce risc îşi asumase; atât de multe săptămâni de strategie şi 
planificare şi speranţă secretă. Rowan nu se întoarse nici 
măcar acum. 

Maeve nu-și luă ochii de la inel. Celaena înţelese de ce - de 
aceea îndrăznise să încerce. După o lungă tăcere, Maeve se 
îndreptă, cu rochia foşnind, fața palidă şi încordată. 

- Foarte bine. Oricum, mă cam plictisisem de compania 
lui în ultimele decenii. 

Rowan se întoarse cu fața spre ea — încet, de parcă nu-i 
venea să creadă ce aude. Întâlni însă privirea Celaenei, nu a 
Maevei, iar ochii îi străluciră. 

- Prin sângele meu care curge în tine, spuse Maeve. Nu prin 
dezonoare, nu prin trădare, astfel te eliberez pe tine, Rowan 
Whitethorn, de jurământul de sânge făcut mie. 

Rowan se mulțumi să se uite lung la ea, iar Celaena nu mai 
auzi şi restul cuvintelor, cuvintele pe care Maeve le pronunțase 
în Limba Veche. Rowan însă scoase un pumnal şi îşi vărsă 
sângele pe pietre - orice ar fi însemnat asta. Nu mai auzise 
niciodată până acum de un jurământ de sânge care să fie rupt, 
dar riscase oricum. Poate că niciodată în istoria lumii nu exis- 
tase un jurământ care să fi fost rupt în mod onorabil. Prietenii 
lui tăcură, făcând ochii mari. 

Maeve spuse: 

- Nu mai eşti legat de mine, prinţe Rowan Whitethorn. 

Atât îi trebui Celaenei să audă şi-i aruncă inelul lui Maeve, 
iar Rowan se grăbi spre ea, cu mâinile pe obrajii ei, cu fruntea 
lipită de a ei. 

- Aelin, murmură el, şi nu era o dojană sau o mulțumire, 
ci... o rugăciune. Aelin, şopti din nou, zâmbind larg, şi o să- 
rută pe frunte, după care căzu în genunchi în fața ei. 

Când întinse mâna să-i apuce încheietura, ea sări îndărăt. 

- Eşti liber. Acum eşti liber. 

În spatele lor, Maeve urmărea, cu sprâncenele ridicate. Celaena 
nu putea însă să accepte - nu putea fi de acord cu aşa ceva. 

Supunere totală, asta însemna jurământul de sânge. El urma 
să-i dăruiască totul - viaţa lui, proprietăţile lui, voinţa lui. 

Totuşi, fața lui Rowan era calmă - neclintită, cuprinsă de 
certitudine. 

Ai încredere în mine. 

Nu vreau să fii sclavul meu. Nu voi fi genul acela de regină. 

Nu ai Curte - eşti lipsită de apărare, nu ai pământ, nu ai 
aliați. Poate te va lăsa să pleci de aici astăzi, dar mâine s-ar 
putea să vină după tine. Stie cât de puternic sunt - cât de puter- 
nici suntem împreună. Asta o va face să ezite. 

Te rog, nu face asta - sunt de acord cu orice dorești, dar nu 
cu asta. 

Te revendic, Aelin. Indiferent care-o fi sfârşitul. 

Poate că ar fi continuat să-l contrazică, dar acea căldură 
stranie, feminină, pe care o simţise în tabără în acea dimineaţă 
şi care o învăluise, de parcă ar fi vrut să-i spună că era bine să-şi 
dorească asta, atât de mult, încât s-o doară, spunându-i că poate 
avea încredere în prinţ, şi, mai mult decât atât - mai mult decât 
orice, că se putea încrede în ea însăși. Așa că, atunci când 
Rowan încercă s-o prindă de încheietură, nu îl mai respinse. 

- Împreună, Inimă-de-Foc, spuse el, ridicându-i mâneca 
tunicii. Vom găsi o cale împreună. 

EI îşi ridică privirea de pe încheietura ei dezgolită. 

- O Curte care să schimbe lumea, promise el. 

Doar atunci ea încuviință - încuviinţă şi zâmbi, când el 
trase pumnalul din cizmă şi i-l oferi. 

- Spune-o, Aelin. 

Ascunzându-şi tremuratul mâinilor de Maeve şi de priete- 
nii lui uluiți, ea luă pumnalul lui şi îl ținu deasupra încheieturii 
ei dezgolite. 

- Promiţi să slujeşti la Curtea mea, Rowan Whitethorn, de 
acum şi până în ziua în care vei muri? 

Nu ştia cuvintele corecte sau pe cele în Limba Veche, dar 
un jurământ de sânge nu avea nevoie de expresii frumoase. 

- Da. Până la ultima mea răsuflare şi în lumea de dincolo. 
Indiferent care va fi sfârşitul. 

S-ar fi oprit atunci, pentru a-l întreba din nou dacă dorea 
cu adevărat să facă asta, dar Maeve era încă acolo, o umbră 
care pândea în spatele lor. De aceea el o făcuse aici, acum - 
pentru ca ea să nu poată obiecta, să nu încerce să-l facă să 
se răzgândească. 

Era osituaţietipicăpentru Rowan, o asemenea demonstraţie 
de încăpățânare, încât nu putu decât să zâmbească atunci 
când îşi trecu pumnalul peste încheietură, lăsând o dâră de 
sânge în urmă. Îi oferi braţul. 

Cu o blândeţe surprinzătoare, el îi luă încheietura în mâini 
şi-şi cobori gura pe pielea ei. 

Pentru o clipă, ceva strălucitor ca fulgerul o cutremură, apoi 
se linişti — un fir care îi lega, din ce în ce mai strâns, cu fiecare 
sorbitură de sânge pe care o lua Rowan. Trei guri pline - caninii 
zgâriindu-i pielea - şi apoi îşi ridică faţa, cu buzele strălucind 
de sângele ei, cu ochii licărind, plin de viaţă şi de oţel. 

Nu existau cuvinte să descrie ce se petrecuse între ei în 
acel moment. 

Maeve îi scuti de efortul de a încerca să-şi aducă aminte să 
vorbească atunci când şuieră: 

- Acum, că m-ai insultat şi mai tare, pleacă! Plecaţi toți! 

Prietenii lui dispărură într-o secundă, îndreptându-se spre 
umbră, luându-și şi bicele nenorocite cu ei. 

Celaena îl ajută pe Rowan să se ridice, lăsându-l să-i vin- 
dece rana de pe încheietură, odată cu rănile de pe spatele lui. 
Umăr la umăr, o priviră pentru ultima dată pe regina Fae. 

În locul unde stătuse ea nu mai era acum decât o bufniță 
albă, îndepărtându-se în zbor spre noaptea luminată de lună. 


x» 


Plecară în pripă din Doranelle şi nu se opriră decât atunci 
când găsiră un han liniștit într-un orășel, pe jumătate uitat, la 
câțiva kilometri distanță. Rowan nu îndrăzni nici măcar să 
meargă până la apartamentul lui, să-şi adune lucrurile, şi pre- 
tinse că oricum n-avea nimic important de luat. Prietenii lui 
nu veniră după ei, nu încercară să își ia rămas-bun, iar ei 
trecură podul şi se pierdură în ţinuturile învăluite în noapte 
de dincolo de pod. După ore întregi de fugă, Celaena se pră- 
buși în pat şi dormi neîntoarsă. În zori însă, îl imploră pe 
Rowan să-și aducă acele și cerneala. 

Făcu baie în timp ce el pregăti cele necesare, iar ea se curăță 
cu sare grunjoasă în micuța baie a hanului până când pielea 
începu să-i strălucească. Rowan nu spuse nimic, când ea se 
întoarse în dormitor, aruncându-i doar o privire trecătoare 
când își dădu jos halatul, goală până la brâu, și se întinse pe 
burtă pe masa de lucru pe care o ceruse Rowan. Acele şi cer- 
neala erau deja pe masă, mânecile lui erau ridicate până la 
coate, iar părul îi era legat la spate, ceea ce făcea ca liniile ele- 
gante, dure ale tatuajului lui să fie şi mai vizibile. 

- Inspiră profund, spuse el. 

Ea se supuse, aşezându-și mâinile sub bărbie, jucându-se 
cu focul din cămin, vălurindu-şi flăcările printre tăciuni. 

- Ai mâncat şi ai băut destul? 

Ea încuviință. Devorase un mic dejun copios chiar înainte 
de a intra în baie. 

- Spune-mi când simţi nevoia să te ridici, spuse el. 

Nu o jigni întrebând-o dacă într-adevăr vrea asta sau aver- 
tizând-o asupra durerii care urma. În schimb, îşi trecu o mână 
fermă pe spatele ei plin de cicatrice, ca un artist care îşi eva- 
luează pânza. Îşi trecu degetele puternice, bătătorite, peste fie- 
care cicatrice, testând, iar pielea i se făcu de găină. 

Începu apoi să deseneze semnele, ghidul pe care avea să îl 
respecte în orele care urmau. În timpul micului dejun, schițase 
deja câteva modele dintre care să aleagă. Erau atât de minu- 
nate, încât parcă pătrunsese în sufletul ei ca să le găsească. 
Deloc surprinzător. 

O lăsă să folosească baia când termină conturul şi, curând, 
ea reveni cu fața în jos pe masă, cu mâinile sub bărbie. 

- De-acum încolo, să nu te mişti. Începem. 

Ea încuviinţă cu un mormăit şi îşi păstră privirea aţintită 
asupra focului, asupra tăciunilor, în timp ce căldura trupului 
lui plutea peste trupul ei. Auzi cum își trage şi el uşor răsufla- 
rea, apoi... 

Prima înţepătură o duru - o, zei sfinţi, cu sare şi fier, o 
duru. Îşi încleştă dinţii, își stăpâni durerea, o primi cu bucurie. 
Acesta era scopul sării în acest tip de tatuaj, îi spusese Rowan, 
să-i amintească purtătorului de pierdere. Bine - bine, numai 
asta putea gândi în timp ce durerea trasa pânze de păianjen pe 
spatele ei. Bine. 

Când Rowan făcu următorul semn, ea deschise gura şi în- 
cepu să-şi spună rugăciunile. 

Erau rugăciuni pe care ar fi trebuit să le spună cu zece ani 
în urmă; un torent constant de cuvinte în Limba Veche, care 
să le povestească zeilor despre moartea părinţilor ei, despre 

moartea unchiului ei, despre moartea lui Marion - patru vieți 
şterse de pe fața pământului în acele două zile. Cu fiecare înţe- 
pătură a acului lui Rowan, implora nemuritorii fără chip să ia 
sufletele celor iubiţi în paradis şi să aibă grijă de ele. Le spuse 
ce merite aveau - le spuse de faptele bune și cuvintele iubitoare 
şi actele de curaj pe care le făcuseră. Oprindu-se doar ca să 
respire, incantă rugăciunile pe care le datora lor ca fiică, prie- 
tenă şi moştenitoare. 

În orele cât lucră, mișcările lui Rowan intrară în ritmul 
cuvintelor ei, iar ea incanta şi cânta. El nu vorbi, iar ciocănelul 
şi acele băteau în ritmul vocii ei, amândoi împletindu-și 
munca. Nu o ruşină oferindu-i apă când vocea îi deveni aspră, 
gâtul fiindu-i atât de afectat, încât nu se mai auzeau decât 
şoapte. În Terrasen ar fi cântat din zori şi până-n noapte, cu 
genunchii pe prundiș, fără să mănânce, să bea sau să se odih- 
nească. Aici, avea să cânte până se încheiau semnele, agonia 
de pe spate, ofranda ei către zei. 

Când totul se termină, spatele îi era o rană deschisă care 
pulsa de durere, și reuşi să se ridice de pe masă doar din mai 
multe încercări. Rowan o urmă pe câmpul învecinat, în întu- 
nericul nopții, îngenunchind cu ea în iarbă, iar ea își ridică 
faţa spre lună şi cântă ultimul cântec, cântecul sacru al familiei 
ei, lamentarea Fae pe care le-o datora de zece ani. 

Rowan nu spuse nimic cât timp ea cântă, cu vocea răgușită 
şi îndurerată. Rămase pe câmp cu ea până în zori, la fel de 
permanent ca semnele de pe spatele ei. Trei rânduri de text 
derulate peste cele mai mari trei cicatrice ale sale, povestea 
iubirii și a pierderii ei, scrisă acum în carne: un rând pentru 
părinţii şi unchiul ei, un rând pentru Lady Marion şi un rând 
pentru Curtea şi poporul ei. 

Pe cicatricele mai mici, mai scurte, erau poveştile Nehemiei 
şi de lui Sam. Iubitul ei mort. 

De-acum nu mai erau întemnițați în inima ei. De-acum nu 
mai trebuia să-i fie ruşine. 


CAPITOLUL GI 


Venise vremea Jocurilor de Război. 

Toate Clanurile Dinţi-de-fier avuseseră învoire să se odih- 
nească în ziua precedentă, dar refuzaseră toate, preferând să se 
antreneze sau să-şi revizuiască din nou planurile şi strategiile. 

Oficialii şi consilierii din Adarlan continuau să sosească de 
zile întregi, veniți să supravegheze Jocurile din vârful Muntelui 
Colţul Nordic. Urmau să-i raporteze regelui din Adarlan cum 
erau vrăjitoarele şi animalele lor de călărie — şi cine cucerea 
victoria. 

Cu săptămâni în urmă, când Abraxos traversase Răscrucea, 
Manon se întorsese în Omega întâmpinată de zâmbete şi aplau- 
ze. Bunica nu era de văzut, dar se așteptase la asta. Manon nu 
reuşise nimic; făcuse doar ce era de aşteptat de la ea să facă. 

N-o văzu şi nici nu auzi nimic despre prizoniera Crochan 
din pântecele lui Omega, şi nimeni nu părea să ştie nimic des- 
pre ea. Era pe jumătate tentată să-şi întrebe bunica, dar 
Matroana nu o chemă, iar Manon nu avea chef să fie bătută 
din nou. 

Starea ei de spirit era fragilă în acele zile, deoarece Clanurile 
se țineau aproape, rămâneau în propriile apartamente şi 
aproape că nu-şi vorbeau. Indiferent ce unitate arătaseră în 
noaptea traversării lui Abraxos, aceasta dispăruse de mult 
când începură Jocurile de Război, înlocuită de dorința de 
competiție seculară şi de ura de sânge. 

Jocurile urmau să aibă loc în interiorul, în jurul şi între cele 
două vârfuri, inclusiv în canionul cel mai apropiat, vizibil de pe 
Colţul Nordic. Fiecare dintre cele trei Clanuri urma să aibă un 
cuib propriu, în vârful unui munte - un cuib adevărat, din 
crenguţe şi rămurele. În centrul fiecăruia se afla un ou din sticlă. 

Ouăle urmau să fie sursa victoriei și a căderii lor. Fiecare 
Clan trebuia să captureze ouăle celorlalte două echipe adverse, 
dar şi să lase în urmă o gazdă care să le protejeze propriul ou. 
Clanul câştigător avea să fie cel care obținea posesia celorlalte 
două ouă furându-le din cuiburi, unde nu puteau fi atinse de 
păzitorii lor, sau de la forţele adversare care le purtau cu ele. 
Dacă un ou se spărgea, aducea imediat descalificarea Clanului, 
indiferent de cine îl ducea. 

Manon îşi puse armura ușoară și pieile de zbor. Purta metal 
pe umeri, încheieturi și pulpe - în orice loc expus unei lovituri 
de săgeată sau unei răni provocate de balauri sau de armele 
inamice. Era obişnuită cu greutatea şi cu mişcarea limitată, ca 
şi Abraxos de altfel, mulțumită antrenamentului pe care îl 
impusese cu forța Clanului Cioc-negru în ultimele săptămâni. 

Deşi aveau ordine stricte să nu mutileze sau să omoare, li 
se permitea să poarte câte două arme, așa că Manon o luă pe 
Spintecă-Vânt şi cel mai bun pumnal. Umbrele, Asterin, Lin şi 
gemenele malefice aveau să folosească arcurile. Acum erau 
capabile să ucidă călare pe dragonii lor - după ce exersaseră 
necontenit în canioane și nimeriseră de fiecare dată ţinta în 
plin. Asterin intrase țanţoşă dimineaţa în sala de mese, ştiind 
că era mortală ca iadul. 

Fiecare Clan purta în jurul frunţii şuviţe împletite din piele 
vopsită - negre, albastre, galbene - iar balaurii erau pictați cu 
dungi similare pe cozi, gâturi şi laterale. Când toate sabaturile 
îşi luară zborul, se adunară în văzduh, prezentând oştirea în 
întregimea ei micilor omuleţi muritori din munţii de dedesubt. 

Cele Treisprezece se aflau în fruntea sabaturilor Cioc-negru, 
respectând ierarhia. 

- Nebuni, pentru că nu ştiu ce au dezlănţuit, murmură 
Asterin, iar cuvintele ajunseră pe aripile vântului la Manon. 
Muritori proşti şi nebuni. 

Manon şuieră a încuviinţare. 

Zburau în formaţie: Manon în frunte, Asterin şi Vesta pe 
flancuri în spatele ei, apoi trei rânduri de câte trei: Imogen 
între demoniţele cu ochii verzi, Ghislaine, flancată de Kaya şi 
Thea, cele două Umbre şi Lin, apoi Sorrel, singură în arier- 
gardă. Un berbece, echilibrat şi fără cusur, capabil să străpungă 
liniile inamice. 

Dacă Manon nu le dobora, atunci săbiile malițioase ale lui 
Asterin şi Vesta urmau să o facă. Dacă nici asta nu le-ar fi oprit, 
atunci cele şase din mijloc erau cu siguranţă o capcană mor- 
tală. Majoritatea n-ar fi reușit să ajungă nici măcar până la 
Umbre şi Lin, care urmau să supravegheze necontenit împre- 
jurimile, sau până la Sorrel, care trebuia să le păzească spatele. 

Aveau să doboare forțele inamice una câte una, cu mâinile 
şi picioarele şi coatele, acolo unde armele obișnuite ar fi trebuit 
să rezolve treaba. Obiectivul era să recupereze ouăle, nu să le 
ucidă pe celelalte, își aminti sieşi şi Celor Treisprezece din 
nou. Şi din nou. 

Jocurile începură cu un dangăt de clopot undeva în Omega. 
O secundă mai târziu, văzduhul explodă de aripi şi gheare, şi 
de urlete. 

Întâi merseră după oul Sânge-albastru, pentru că Manon 
ştia că Picioare-galbene aveau să atace cuibul Cioc-negru, ceea 
ce și făcură. Manon le făcu semn vrăjitoarelor ei și o treime din 
forța ei se întoarse, căzând în spatele liniilor frontului lor, con- 
struind un zid solid de dinţi şi aripi de care să se izbească 
Picioare-galbene. 

Vrăjitoarele Sânge-albastru, care probabil preferaseră să-şi 
urmeze ritualurile şi să-şi spună rugăciunile decât să facă pla- 
nuri, îşi trimiseră forţele tot spre Cioc-negru, pentru a vedea 
dacă nişte aripi în plus reușeau să străpungă zidul de fier. O 
altă greşeală. 

În nici zece minute, Manon şi Cele Treisprezece înconju- 
raseră cuibul Sânge-albastru - şi garda le predă comoara. 

Urmară urlete şi țipete - dar nu de la Cele Treisprezece, care 
aveau fețele împietrite, ochii licărindu-le, ci de la alte Cioc-ne- 
gru, treimea de apărare, care se întorseseră, făcând un cerc 
mare, și se alăturaseră lui Manon și forței sale, pentru a le prinde 
între ele şi a le zdrobi pe Sânge-albastru şi Picioare-galbene. 

Vrăjitoarele şi balaurii zburau sus şi plonjau apoi, dar o 
făceau în egală măsură pentru spectacol, cât şi pentru victorie, 
iar Manon nu le slăbi, împingându-le din față și din spate, ca 
o menghină aeriană care aproape că-i făcu pe balauri să-și 
arunce din spinare călărețele, panicaţi. 

Asta - pentru asta fusese zămislită. Nici bătăliile pe care le 
câștigase călare pe o mătură nu fuseseră atât de rapide, stră- 
lucite şi mortale. Iar atunci când avea să-și înfrunte inamicii, 
odată ce avea să adauge la asta un arsenal de arme... Manon 
zâmbi, punând oul Sânge-albastru în cuibul Cioc-negru din 
vârful muntelui. 

Câteva clipe mai târziu, Manon şi Abraxos planau deasupra 
încăierării, Cele Treisprezece veniră din spate, pentru a se re- 
grupa. Asterin, singura care ţinuse aproape tot timpul, rânjea 
nebunește - iar când verișoara și balaurul ei trecură în zbor 
deasupra Colţului Nordic şi a observatorilor adunaţi acolo, 
vrăjitoarea cu părul de aur cobori din șa, sărind de pe aripă. 

Vrăjitoarea Picioare-galbene de pe dragonul de sub ea n-o 
văzu pe Asterin decât atunci când aceasta îi ateriză în spinare, 
cu o mână pe gât în locul unde ar fi trebuit să fie un pumnal. 

Chiar şi Manon icni de admiraţie când vrăjitoarea Picioare- 
galbene îşi ridică mâinile şi se predă. 

Asterin îi dădu drumul, ridicându-şi braţele pentru a fi săl- 
tată de ghearele balaurului ei. După o aruncare şi o cădere 
agonizantă, Asterin se întoarse în şa, coborând până ce ajunse 
din nou lângă Manon şi Abraxos. Acesta viră spre dragonul 
albastru al lui Asterin, lovindu-l cu aripa - un gest jucăuş, 
aproape curtenitor, care o făcu pe femelă să ţipe de plăcere. 

Manon ridică din sprâncene către Aghiotanta ei. 

- Observ că te-ai antrenat, strigă ea. 

Asterin rânji veselă. 

- Nu mi-am făcut loc până la rangul de Aghiotantă stând 
degeaba. 

Asterin cobori apoi din nou, la o bătaie de aripă distanţă. 
Abraxos mugi, iar Cele Treisprezece se aşezară în formaţie, în 
jurul lui Manon, patru sabaturi flancându-le din urmă. Mai 
trebuiau doar să captureze oul Picioare-galbene şi să-l aducă 
apoi în cuibul Cioc-negru, apoi totul lua sfârşit. 

Se feriră şi urcară deasupra sabaturilor care luptau, iar când 
ajunseră la linia de demarcaţie a vrăjitoarelor Picioare-galbene, 
Cele Treisprezece se ridicară - apoi se traseră în spate, lăsând 
celelalte patru sabaturi în spatele lor, țâşnind ca o săgeată, stră- 
pungând bariera prin care urmară în viteză Cele Treisprezece. 

În apropierea Colţului Nordic, cuibul Picioare-galbene era 
încercuit nu de trei, ci de patru sabaturi, o bună parte din 
armată fiind menită să apere liniile din spate. Se ridicară din 
cuib - nu unități individuale, ci ca un tot - şi Manon zâmbi în 
sinea ei. 

Se năpustiră după ele, iar Picioare-galbene rezistară, 
rezistară... 

Manon fluieră. Fa şi Sorrel o luară una în sus, alta în jos, iar 
sabatul ei se despărți în trei, exact cum exersaseră. Precum 

membrele unei creaturi, loviră armata Picioare-galbene - 
acolo unde se amestecaseră toate sabaturile, aflându-se acum 
lângă vrăjitoare străine şi balauri alături de care nu călăriseră 
niciodată. Confuzia deveni și mai mare când Cele Treisprezece 
le împrăştiară şi începură să le împingă de ici-colo. Se strigau 
ordine, se strigau nume, dar haosul era total. 

Se apropiau de cuib, când patru sabaturi Sânge-albastru 
apărură de niciunde, conduse de Petrah, călare pe balaurul ei, 
Keelie. Era aproape în cădere liberă spre cuib, prin flancul stâng, 
care fusese lăsat complet descoperit în timpul luptei dintre 
Cioc-negru şi Picioare-galbene. Aşteptase momentul, precum 
o vulpe în vizuină. 

Intră în cuib, iar Manon plonjă după ea, blestemând din 
toți rărunchii. Olicărire galbenă şi un țipăt de furie, iar Manon 
şi Abraxos dădură înapoi, virând, când Iskra trecu pe deasupra 
cuibului şi nimeri direct în Petrah. 

Cele două moștenitoare şi dragonii lor îşi înlănțuiră ghea- 
rele şi începură să se prăbușească, lovindu-se cu ghearele și 
mușcându-se. Strigăte se ridicară de pe munte şi de la vrăji- 
toarele din văzduh. 

Manon gâfâi, îşi limpezi capul care i se învârtea, iar Abraxos 
se echilibră deasupra cuibului, zburând înăuntru pentru a 
pecetlui victoria. Tocmai se pregătea să-l îndemne să plonjeze, 
când se auzi țipătul lui Petrah. Nu de furie, ci de durere. 

O durere agonizantă, care îţi sfâşia inima, aşa cum Manon 
nu mai auzise, pricinuită de balaurul Iskrăi, care îşi înfipse 
ghearele în gâtul lui Keelie. 

Iskra lăsă să-i scape un urlet de triumf, iar masculul ei o 
zgudui pe Keelie, Petrah ţinându-se bine în şa. 

Acum. Acum era momentul să fure oul. Îl îmboldi pe Abraxos. 

- Hai, şuieră ea, aplecându-se în față, pregătindu-se de 
plonjon. 

Abraxos nu mişcă, ci plană, urmărind-o pe Keelie cum se 
lupta în zadar, cu aripile de-abia fluturând, când Petrah ţipă 
din nou. Implorând - implorând-o pe Iskra să se oprească. 

- Acum, Abraxos! 

Îl lovi cu pintenii. El refuză din nou să plonjeze. 

Iskra lătră apoi o comandă către balaurul ei... iar bestia îi 
dădu drumul lui Keelie. 


* 


Urmă un al doilea țipăt, venit dinspre munte, de la Matroana 
Sânge-albastru, care ţipa la fiica ei, care plonja spre stâncile de 
sub ea. Celelalte vrăjitoare Sânge-albastru se răsuciră în văz- 
duh, dar erau prea departe, iar balaurii lor erau prea lenți pen- 
tru a opri căderea fatală. 

Abraxos nu era însă lent. 

Manon nu-şi dădu seama dacă-i dăduse comanda sau doar 
o gândise, dar acel țipăt, un țipăt de mamă pe care nu-l mai au- 
zise vreodată, o făcu să se aplece înainte. Înțelegându-i intenţia, 
Abraxos se azvârli ca o stea căzătoare, cu aripile lui strălucitoare. 

Coborâră, coborâră, spre dragonul lovit și vrăjitoarea aflată 
încă în viaţă de pe spinarea lui. 

Când se apropiară, cu vântul lovind-o peste faţă şi încercând 
să-i smulgă hainele, Manon îşi dădu seama că Keelie respira 
încă. Respira şi lupta năprasnic pentru a-şi păstra echilibrul. 
Nu pentru a supraviețui. Keelie ştia că putea muri în orice 
moment. Lupta pentru vrăjitoarea din spatele ei. 

Petrah leşinase, răsucită în șa, din cauza plonjonului sau a 
lipsei de aer. Se legăna într-un echilibru precar, iar Keelie 
lupta cu ultimele bătăi de inimă să menţină căderea lentă și 
uşoară. Aripile dragonului deveniră moi, iar ea ţipă de durere. 

Abraxos se grăbi să intervină, cu aripile întinse, trecând o 
dată, apoi încă o dată, trecând prea repede peste canion. Până 

să termine al doilea glisaj, suficient de aproape cât să atingă 
spatele însângerat al balaurului, Manon înțelese. 

El n-o putea opri pe Keelie din cădere - era prea grea, iar el 
prea mic. Totuşi, o puteau salva pe Petrah. O văzuse pe Asterin 
făcând acel salt. Trebuia s-o scoată pe vrăjitoarea inconştientă 
din şa. 

Abraxos urlă la Keelie, iar Manon ar fi putut jura că vorbea 
într-o limbă străină, strigând un soi de comandă. Keelie făcu 
o ultimă încercare pentru a salva călăreaţa de pe spatele ei şi 
se întinse orizontal. O platformă de aterizare. 

Keelie a mea, spusese Petrah. Zâmbise când o spusese. 

Manon își spuse în sinea ei că făcea asta în numele alianţei. 
Îşi spuse în sinea ei că o făcea pentru a se da în spectacol. 

Tot ce văzu fu însă iubirea necondiționată din ochii balau- 
rului muribund, şi atunci îşi desfăcu hamul, se ridică în șa şi 
sări de pe Abraxos. 


CAPITOLUL 62 


Manon ateriză pe Keelie, iar bestia ţipă, dar rezistă. Manon 
se aburcă în contra curentului și ajunse la şaua pe care se clătina 
Petrah. Mâinile îi erau amorţite, mănușile făcând-o chiar mai 
neîndemânatică, în timp ce tăia curelele cu un cuţit, una câte 
una. Abraxos urlă un avertisment. Gura canionului se apropia. 

Întunericul să aibă milă de ea. 

Apoi, Manon reuşi, în sfârșit, să o elibereze pe Petrah, moș- 
tenitoarea Sânge-albastru, o greutate inertă în braţele ei, părul 
biciuindu-i fața lui Manon ca o mie de cuţitașe. Aruncă o fâşie 
de piele în jurul ei şi al lui Petrah. O dată. De două ori. O legă, 
petrecându-şi brațele pe sub cele ale lui Petrah. Keelie reuși să 
rămână nemișcată. Pereţii canionului se închideau în jurul lor, 
era întuneric pretutindeni. Manon urlă sub greutatea vrăjitoa- 
rei pe care o smulse din șa, trăgându-i şi picioarele din scări. 

O stâncă trecu în viteză pe lângă ele, dar o umbră blocă 
soarele. Era Abraxos care plonjă după ea, mic şi zvelt. Era sin- 
gurul balaur pe care-l văzuse înclinându-se în timpul unui 
viraj, la viteza aceea, în acel canion. 

- Mulţumesc, îi spuse lui Keelie, aruncându-se în aer îm- 
preună cu Petrah. 

Căzură preţ de o secundă, răsucindu-se și picând prea re- 
pede, dar atunci apăru Abraxos, cu ghearele întinse. Le prinse 
din zbor, urmărind linia versantului canionului și trecând peste 
marginea lui, ridicându-se în siguranța văzduhului. 

Keelie lovi fundul canionului cu un bufnet care reverberă 
în întregul lanţ de munți. 

Şi nu se mai ridică. 

* 

Vrăjitoarele Cioc-negru câștigară Jocurile de Război, iar 
Manon fu încoronată Conducătoarea Aripii în fața specta- 
torilor Adarlani, eleganți și transpiraţi. O numiră eroină și o 
adevărată războinică şi alte lucruri fără sens. Manon zărise 
însă chipul bunicii ei atunci când o pusese pe Petrah pe plat- 
forma de vizionare. Văzuse dezgustul. 

Manon o ignoră pe Matroana Sânge-albastru care îngenun- 
chease pentru a-i mulțumi. Nu văzu nici măcar când Petrah 
fu luată de acolo. 

A doua zi, se zvonea că Petrah refuzase să se ridice din pat. 
Se spunea că sufletul îi fusese devastat de moartea lui Keelie. 

Un accident nefericit, provocat de balaurii scăpaţi de sub 
control, pretinsese Matroana Picioare-galbene, iar Iskra fusese 
de acord. Manon auzise însă comanda Iskrei de a ucide. 

Ar fi provocat-o poate pe Iskra, dacă Petrah n-ar fi auzit şi ea 
comanda. Petrah era așadar cea care trebuia să ceară răzbunare. 

În acea noapte, bunica ei ţipă la ea că ar fi trebuit să o lase 
pe vrăjitoare să moară, şi o lovi necontenit pe Manon pentru 
refuzul de a se supune. Pentru lipsa de brutalitate. Pentru 
indisciplină. 

Manon nu-i ceru scuze. Auzea încontinuu sunetul făcut de 
Keelie când lovise pământul. Şi o parte din ea, poate una slabă 
şi nedisciplinată, nu regreta că sacrificiul animalului nu fusese 
în van. 

Din partea tuturor celorlalte, Manon suportă laudele care o 
asaltau şi acceptă plecăciunile fiecărui sabat, indiferent de 
descendența lor. 


MOȘTENITOAREA FOCULUI 611 


Conducătoarea Aripii. Își spunea asta în sinea ei, când ea și 
Asterin, împreună cu jumătate din Cele Treisprezece urmân- 
du-le, se apropiară de sala mesei comune, unde urma să aibă 
loc ceremonia. 

Cealaltă jumătate era deja acolo, cercetând locul în cău- 
tare de potenţiale amenințări sau capcane. Acum, că era 
Conducătoarea Aripii, acum, că o umilise pe Iskra, celelalte 
aveau să fie mai rele - hotărâte să o doboare și să-i ocupe poziţia. 

Mulțimea era veselă, dinţii din fier strălucind peste tot, iar 
berea - bere adevărată, proaspătă, adusă de bărbaţii ăia în- 
grozitori din Adarlan - clipocind în căni. Manon se trezise cu 
o cană de bere în mână, dar Asterin i-o luă, bău o gură şi aş- 
teptă un moment înainte de a i-o da înapoi. 

- Sunt în stare să te otrăvească, îi spuse Aghiotanta ei, fă- 
cându-i cu ochiul, pe când își croiau drum spre partea din față 
a încăperii, unde aşteptau cele trei Matroane. Oamenii pre- 
zenţi la Jocuri ţinuseră o ceremonie restrânsă, dar asta era 
numai pentru vrăjitoare — era pentru Manon. 

Îşi ascunse zâmbetul când mulțimea se despărți în două, 
făcându-i loc să treacă. 

Cele trei Înalte Vrăjitoare erau aşezate pe tronuri impro- 
vizate, simple scaune împodobite pe care le găsiseră. Matroana 
Sânge-albastru zâmbi când Manon își apăsă două degete pe 
frunte. Matroana Picioare-galbene, pe de altă parte, nu făcu 
nimic, însă bunica ei, aşezată în centru, surâse vag. 

Surâsul unui şarpe. 

- Bine ai venit, Conducătoare a Aripii, spuse bunica ei şi 
un strigăt se înălță din piepturile vrăjitoarelor, în afara celor 
Treisprezece, care rămaseră calme și tăcute. 

Nu aveau de ce să aclame, pentru că ele erau nemuritoare 
şi infinite şi minunat de mortale. 

- Ce dar putem să-ţi facem, ce coroană să-ţi punem pe cap 
pentru a onora ceea ce ai făcut pentru noi? întrebă bunica ei. 
Ai o sabie frumoasă, un sabat de temut — Cele 'Treisprezece își 
permiseră un mic zâmbet afectat - ce altceva ţi-am putea 
dărui ce tu să nu ai? 

Manon îşi lăsă capul în jos. 

- Nu-mi doresc nimic, în afara onoarei pe care deja mi-aţi 
oferit-o. 

Bunica ei râse. 

- Ce spui de o mantie nouă? 

Manon se îndreptă de spate. Nu putea refuza, dar... aceasta 
era mantia ei, întotdeauna fusese a ei. 

- Cea de pe tine arată mai degrabă ponosită, continuă 
bunica ei, făcând semn cu mâna cuiva din mulțime. Așa că 
primeşte darul nostru pentru tine, Conducătoare a Aripii: o 
alta în loc. 

Urmară mormăieli şi blesteme, dar mulțimea icni - cu 
anticipare, cu foame - când o vrăjitoare cu părul şaten, înlăn- 
țuită, fu împinsă în față de trei camarade Picioare-galbene şi 
obligată să îngenuncheze în faţa lui Manon. 

Dacă faţa distrusă, degetele rupte, tăieturile și arsurile n-o 
dăduseră de gol cine era, atunci mantia însângerată pe care o 
purta sigur o făcu. 

Vrăjitoarea Crochan, cu ochii de culoarea pământului 
proaspăt brăzdat, ridică privirea spre Manon. Cum de puteau 
fi ochii aceia atât de strălucitori, în pofida ororilor încrustate 
în trupul ei, cum de nu se prăbuşea chiar acolo, implorând 
iertare, Manon nu ştia. 

- Un dar, spuse bunica ei, întinzând o mână cu unghii din fier 
către Crochan. Demn de nepoata mea. Ucide-o și ia-i mantia. 

Manon recunoscu provocarea. Îşi scoase totuşi pumnalul, 
iar Asterin se apropie, cu ochii la vrăjitoarea Crochan. 

O clipă, Manon se uită la vrăjitoare, duşmanul ei de moarte. 
Vrăjitoarele Crochan le blestemaseră, le transformaseră în 
exilate pe vecie. Meritau să moară, toate până la una. 

Dar nu vocea ei rosti cuvintele din mintea ei. Nu, din cine 
ştie ce motiv, era vocea bunicii sale. 

- Oricând binevoieşti, Manon, ugui bunica sa. 

Înecându-se, cu buzele crăpate şi sângerând, vrăjitoarea 
Crochan ridică ochii spre Manon şi chicoti. 

- Manon Cioc-negru, şopti ea în ceea ce ar fi fost o vorbire 
tărăgănată, dacă dinţii nu i-ar fi fost sparţi, iar gâtul învinețit. 
Te cunosc. 

- Omoar-o pe ticăloasă! se auzi vocea unei vrăjitoare, stri- 
gând din spatele încăperii. 

Manon îşi privi dușmanul în faţă și ridică din sprâncene. 

- Ştii cum îţi spunem? 

Sângele țâşni când buzele vrăjitoarei Crochan se crăpară 
într-un zâmbet. Ea închise ochii, de parcă ar fi savurat durerea. 

- Îţi spunem Demonul Alb. Eşti pe lista noastră - lista tu- 
turor monştrilor ca voi care trebuie ucişi imediat dacă dăm 
vreodată peste voi. lar tu... 

Deschise ochii şi rânji, sfidătoare, furioasă. 

— Tu ești în capul listei. Pentru tot ce ai făcut. 

- Este o onoare, îi spuse Manon vrăjitoarei Crochan, zâm- 
bind suficient cât să-și arate dinții. 

- 'Taie-i limba! strigă altcineva din mulțime. 

Manon întoarse pumnalul, potrivindu-l pentru a-l înfige 
în inima vrăjitoarei. 

Aceasta râse, dar râsul i se transformă într-o tuse care o făcu 
să gâfâie până când sângele ei albastru se împrăștie pe podea, 
până când începură să-i curgă lacrimi din ochi, iar Manon zări 
pentru o clipă rănile adânci, infectate, de pe pieptul ei. Când 

ridică din nou capul, cu colțurile gurii pătate de sânge, zâmbi 
din nou. 

- Uită-te cât poftești. Priveşte ce mi-au făcut surorile tale, 
cât de mult le doare faptul că nu m-au putut îngenunchea. 

Manon se zgâi la ea, la trupul ei distrus. 

- Ştii ce e asta, Manon Cioc-negru? o întrebă vrăjitoarea 
Crochan. Pentru că eu ştiu. Le-am auzit povestind ce-ai făcut 
în timpul Jocurilor. 

Manon nu ştia sigur de ce o mai lăsa pe vrăjitoare să vor- 
bească, dar nu s-ar fi putut mişca nici dacă ar fi vrut. 

- Asta, spuse Crochan pentru ca toată lumea să audă, este 
un memento. Moartea mea - uciderea mea este un memento. 
Nu pentru ele, spuse ea într-o suflare, pironind-o pe Manon 
cu privirea aceea fixă de culoarea pământului, ci pentru tine, 
un memento a ceea ce te-au făcut să fii. Ele te-au făcut așa. 
Vrei să ştii care e marele secret Crochan? continuă ea. Marele 
nostru adevăr, pe care-l ţin secret față de voi, pe care îl păzim 
cu preţul vieţii? Nu este vorba despre locul unde ne ascundem, 
sau despre cum poate fi rupt blestemul vostru. Aţi ştiut de la 
bun început cum să-l rupeţi — ştiţi de cinci sute de ani că sal- 
varea stă doar în mâinile voastre. Nu, marele secret este că ne 
e milă de voi. 

Acum nu mai vorbea nimeni. 

Crochan nu conteni să se uite fix la Manon, iar Manon nu-şi 
cobori pumnalul. 

- Ne e milă de voi, de fiecare dintre voi, pentru ceea ce le 
faceţi copilelor voastre. Nu se nasc rele, dar voi le forțați să 
ucidă și să rănească şi să urască până când nu le mai rămâne 
nimic în interior - în interiorul vostru. De aceea eşti aici în 
noaptea asta, Manon, din cauza amenințării pe care o reprezinţi 
pentru acel monstru pe care îl numești bunică. Amenințarea 

pe care ai reprezentat-o când ai ales mila şi ai salvat viața 
rivalei tale. 

Se chinui să respire, cu lacrimile curgându-i fără jenă și cu 
dinții dezveliți. 

- V-au transformat în monștri. V-au transformat, Manon, 
iar nouă ne pare rău pentru voi. 

- Ajunge, spuse Matroana din spate. 

Toată sala era însă cuprinsă de tăcere, iar Manon ridică 
încet ochii spre bunica sa. 

În ochii aceia, Manon văzu o făgăduință de violență şi 
durere care ar fi urmat neabătut oricărei nesupuneri. Dincolo 
de asta, acolo nu lucea nimic altceva, în afară de satisfacție. 
De parcă vrăjitoarea Crochan spusese adevărul, dar numai 
Matroana Cioc-negru ştia că aşa era. 

Ochii vrăjitoarei Crochan străluceau de curajul pe care 
Manon nu-l înţelegea. 

- Fă-o, şopti ea. 

Manon se întrebă dacă mai înţelesese şi altcineva că nu era 
o provocare, ci o implorare. 

Manon își înclină din nou pumnalul, schimbându-i direc- 
ţia. Și, fără a se uita la vrăjitoarea Crochan, sau la bunica ei, sau 
la altcineva, o prinse pe vrăjitoare de păr şi-i trase capul în spate. 

Apoi îi tăie gâtul, iar sângele ţâşni pe podea. 


x 


Cu picioarele legănându-se peste marginea unui promon- 
toriu, Manon stătea pe un platou de pe un vârf din Munţii 
Ruhnn, cu Abraxos întins lângă ea, mirosind florile care se 
deschideau noaptea pe pajiştea de primăvară. 

Nu avusese de ales şi luase mantia vrăjitoarei Crochan, 
aruncându-şi mantia veche peste trupul căzut, după ce vră- 
jitoarele se adunaseră în jurul ei pentru a-l sfârteca. 

V-au transformat în monştri. 

Manon îşi privi balaurul, care îşi legăna vârful cozii ca o 
pisică. Nimeni nu observase când părăsise petrecerea. Până şi 
Asterin se îmbătase cu sângele vrăjitoarei Crochan şi nu re- 
marcase dispariţia furişă a lui Manon prin mulțime. Totuşi, îi 
spusese lui Sorrel că se ducea să-l vadă pe Abraxos. Şi, cumva, 
a doua Aghiotantă o lăsase să plece singură. 

Zburară până când luna era sus pe cer şi nu mai auzea ţipe- 
tele şi chicotelile vrăjitoarelor din Omega. Împreună, se aşe- 
zară pe ultimul vârf al Munţilor Ruhnn, iar ea rămase cu pri- 
virea pe întinderea plată, nesfârşită, dintre vârfuri şi marea 
apuseană. Undeva acolo, dincolo de orizont, era un cămin pe 
care nu-l cunoscuse niciodată. 

Vrăjitoarele Crochan erau mincinoase şi insuportabil de 
moraliste. Vrăjitoarea se bucurase probabil cât îşi ţinuse micul 
discurs — o ultimă luare de poziţie. Nouă ne pare rău pentru voi. 

Manon se frecă la ochi, îşi sprijini coatele pe genunchi, 
scrutând prăpastia de dedesubt. 

Ar fi făcut abstracţie de cuvintele spuse, nu s-ar fi gândit la 
ele de două ori, dacă n-ar fi fost expresia din ochii lui Keelie 
când se prăbuşea, luptând cu fiecare crâmpei de putere să o 
salveze pe Petrah a ei. Sau aripa lui Abraxos, adăpostind-o pe 
Manon de ploaia rece ca gheaţa. 

Balaurii aveau menirea de a ucide și de a mutila şi de a se- 
măna teroare în inimile dușmanilor. Şi totuși... 

Şi totuşi. Manon privi spre orizontul presărat cu stele, aple- 
cându-şi fața în adierea caldă de primăvară, recunoscătoare 
pentru însoţitorul puternic, sigur, lungit în spatele ei. Manon 
era cuprinsă de un sentiment ciudat, o recunoștință pentru 
existenţa lui. 

Şi mai era un sentiment ciudat care o respingea şi o atrăgea 
spre el, şi care o făcea să revadă încontinuu scena din sala 
de mese. 

Nu cunoscuse până acum regretul — nu regretul adevărat. 

Regreta acum că nu aflase numele vrăjitoarei Crochan. Re- 
greta că nu ştia cui aparținuse mantia nouă de pe umerii ei — 
de unde venea, cum trăise. 

Cumva, deşi viața ei lungă dispăruse de zece ani... 

Cumva, acel regret o făcea să se simtă incredibil de mu- 
ritoare, cu o apăsare ca de plumb. 


CAPITOLUL 63 


Aedion lăsă să-i scape un şuierat pe un ton jos şi îi oferi lui 
Chaol sticla cu vin dintre ei, aşezat pe acoperişul aparta- 
mentului Celaenei. Chaol, neavând deloc chef să bea, scutură 
din cap. 

- Îmi doresc să fi fost acolo pentru a o vedea. 

Îi aruncă lui Chaol un zâmbet răpitor. 

- Sunt surprins că nu mă condamni pentru că spun asta. 

- Indiferent ce creaturi a trimis regele odată cu Narrok, nu 
cred că erau oameni nevinovaţi, spuse Chaol. Sau că erau cu 
adevărat oameni. 

Era limpede - făcuse o declaraţie pe care, chiar şi după câteva 
zile, Aedion continua să o sărbătorească. Discret, bineînţeles. 

Chaol ajunsese acolo în acea seară plănuind să le spună lui 
Aedion şi Ren că ştia de vraja pe care o utilizase regele şi cum 
puteau s-o distrugă, dar încă n-o făcuse. Încă se mai întreba ce 
avea să facă Aedion cu informaţiile, de vreme ce Chaol urma 
să plece spre Anielle peste trei zile. 

- Când ajungi acasă, trebuie să ţii capul la cutie în Anielle, 
spuse Aedion, trăgând o duşcă din sticlă, după ce vor afla cu 
toţii cine a fost în toţi aceşti ani. 

Avea să se afle, Chaol ştia asta. Deja se pregătea să-i scoată 
pe Dorian şi pe Sorscha din castel. Chiar dacă nu greşiseră cu 
nimic, fuseseră prietenii ei. Dacă regele afla că Celaena era 
Aelin, situaţia ar fi fost la fel de mortală ca atunci când ar fi 

descoperit că Dorian avea har magic. Când avea să vină acasă, 
totul avea să se schimbe. 

Da, Aelin avea să vină acasă. Dar nu la Chaol. Avea să se 
ducă acasă în Terrasen, la Aedion și la Ren şi la Curtea care se 
aduna din nou în numele ei. Avea să vină acasă la război şi 
vărsare de sânge şi responsabilitate. O parte din el încă nu-și 
putea imagina ce-i făcuse lui Narrok, strigătul de luptă pe 
care-l trimisese de dincolo de mare. Nu putea accepta acea 
parte din ea, atât de însetată de sânge și neiertătoare. Chiar şi 
ca Celaena, fusese greu de suportat uneori, iar el încercase să 
treacă peste momentele grele, dar ca Aelin... Ştiuse, încă din 
momentul când își dăduse seama cine era, că, deși Celaena îl 
va alege întotdeauna, Aelin n-o va face. 

Avea să-i ia mult timp pentru ca durerea să treacă, să poată 
merge mai departe, ştia asta Celaena Sardothien nu avea să se 
întoarcă pe acest continent, dar durerea n-avea să dureze o 
veşnicie. 

- Vrei... 

Aedion își încleştă maxilarul, de parcă nu ştia dacă să con- 
tinue sau nu. 

- Vrei să-i spun sau să-i dau ceva? 

În orice moment, oricând, Aedion ar fi putut fi obligat să 
zboare în Terrasen, la regina lui. 

Ochiul Elenei era cald pe gâtul lui, iar Chaol aproape că 
încercă să-l atingă. Nu se putea hotări însă dacă să-i tri- 
mită acel mesaj sau să renunţe la ea atât de total - nu încă. Așa 
cum nu se putea hotărî dacă să-i spună lui Aedion despre 
turnul cu ceas. 

- Spune-i, rosti Chaol cu voce joasă, că n-am avut de-a face 
cu tine. Spune-i că mai că nu ne-am vorbit. Nici cu Dorian. 
Spune-i că mă simt bine în Anielle şi că suntem cu toții în 
siguranţă. 

Aedion rămase tăcut atât de mult timp, încât Chaol se ri- 
dică să plece, dar atunci generalul spuse: 

- Ce ai fi dat — doar ca s-o revezi? 

Chaol n-ar fi suportat ca generalul să-i vadă fața când spuse: 

- Acum nu mai contează. 


x 


Sorscha își odihni capul pe locul moale dintre umărul și 
pieptul lui Dorian, inspirându-i mirosul. El dormea deja adânc. 
Aproape - aproape că trecuseră dincolo de limită în noaptea 
aceasta, dar ea ezitase din nou, din nou lăsase îndoiala stupidă 
să i se strecoare în suflet când el o întrebase dacă e pregătită şi, 
deşi dorea să spună că da, spusese nu. 

Stătea întinsă, cu stomacul tensionat și mintea galopând. 
Dorea să facă şi să vadă atât de multe cu el. Simţea însă cum 
lumea se schimba - vântul se schimba. Aelin Galathynius era 
în viaţă. Şi chiar dacă Sorscha îi dăruise totul lui Dorian, săp- 
tămânile şi lunile care urmau aveau să fie suficient de so- 
licitante pentru el cât să nu-i mai trebuiască să se îngrijoreze 
şi pentru ea. 

Dacă prinţul şi căpitanul decideau să acționeze pe propria 
răspundere, dacă magia avea să fie eliberată... avea să fie haos. 
Oamenii poate aveau să fie la fel de înnebuniţi de revenirea ei, 
pe cât fuseseră de dispariţia ei. Nici nu voia să se gândească ce 
avea să facă regele. 

Totuși, indiferent ce se întâmpla mâine, sau săptămâna vii- 
toare, sau anul viitor, ea era recunoscătoare. Recunoscătoare 
zeilor, sorții, ei însăși pentru că fusese suficient de curajoasă 
să-l sărute în acea noapte. Recunoscătoare pentru puţinul 
timp care-i fusese dăruit cu el. 

Încă se mai gândea la ce-i spusese căpitanul în toate săptă- 
mânile care trecuseră — să fie regina lui. 

Dorian avea însă nevoie de o regină adevărată dacă dorea 
să supravieţuiască. Cândva, poate, avea să se confrunte cu ne- 
cesitatea de a-l abandona, pentru binele suprem. Era tăcută și 
mică. Cum ar fi putut ea lupta pentru țara ei dacă îi putea 
rezista cu greu lui Amithy? 

Nu, nu putea fi regină, pentru că vitejia şi ceea ce putea ea 
dărui aveau limite. 

Deocamdată... deocamdată, putea fi egoistă încă puțin. 


* 


Timp de două zile, Chaol continuă să plănuiască o evadare 
pentru Dorian și Sorscha, ajutat de Aedion. Nu obiectaseră 
când le explicase - în ochii prințului chiar se putea vedea o 
urmă de ușurare. Aveau să plece toți mâine, când Chaol 
pornea spre Anielle. Era scuza perfectă pentru a-i scoate pe 
toți din castel; doreau să-și însoțească o zi-două prietenul, 
înainte de a-şi lua rămas-bun. Ştia că Dorian avea să încerce 
să se întoarcă în Rifthold, că avea să se certe cu el pe tema 
acesta, dar măcar erau de acord amândoi că Sorscha trebuia 
scoasă din castel. O parte din posesiunile lui Aedion se aflau 
deja în apartament, unde Ren continua să adune resurse pen- 
tru toți. 

În caz de nevoie. Chaol îi prezentase regelui sugestiile sale 
pentru un locţiitor, iar anunțul urma să fie făcut a doua zi di- 
mineaţă. După toţi aceşti ani, după toate planurile, și speranţa, 
şi munca, pleca. Nu se putuse hotări să-i lase înlocuitorului 
sabia sa, aşa cum ar fi trebuit s-o facă. Mâine - nu trebuia 
decât să reziste zilei de mâine. 

Sub nicio formă Chaol nu avea cum să fie însă pregătit pen- 
tru convocarea pe care o primise de la regele din Adarlan de a-l 
vizita în camera personală de consiliu. Când ajunse, Aedion 
era deja înăuntru, înconjurat de cincisprezece gărzi pe care 

Chaol nu le recunoscu, toți purtând acele tunici cu dragonul 
regal brodat cu fir negru. 
Regele din Adarlan rânjea. 


* 


Dorian auzi doar după câteva minute că Aedion şi Chaol 
fuseseră convocați în camera personală de consiliu. Imediat 
ce auzi vestea, alergă - nu la Chaol, ci la Sorscha. 

Aproape că se prăbuşi de uşurare când o găsi în atelier. Se 
forță ca genunchii să nu-i cedeze şi, traversând camera din 
câţiva paşi mari, o apucă de mână. 

- Plecăm. Acum. Pleci din castel chiar acum, Sorscha. 

Ea se trase înapoi. 

- Ce s-a întâmplat? Spune-mi, ce... 

- Plecăm acum, gâfâi el. 

- O, nu prea cred, toarse cineva din pragul uşii. 

Se întoarse şi o văzu pe Amithy - bătrâna vindecătoare - cu 
braţele încrucișate şi zâmbind slab. Dorian nu putu face nimic 
când şase gărzi necunoscute apărură în spatele ei, iar ea spuse: 

- Regele vrea să vă vadă pe amândoi în apartamentul lui. 
Imediat. 

În camera de consiliu, aflată undeva sus în castelul din 
cleştar, Aedion marcase deja ieşirile şi analizase ce mobilă ar fi 
putut folosi ca apărare sau ca armă. Îi luaseră sabia când ve- 
niseră după el în apartamentul lui, deşi nu-i puseseră cătuşe. 
O greşeală fatală. Nici căpitanul nu era încătușat; de fapt, 
proştii îl lăsaseră înarmat. Căpitanul făcea tot posibilul să 
pară vag nedumerit, sub ochii regelui, care îi urmărea de pe 
tronul lui din cleştar. 

- Ce noapte interesantă s-a demonstrat a fi! Ce informaţii 
interesante mi-au adus spionii mei! spuse regele, uitându-se 
de la Aedion la Chaol, apoi la Dorian şi femeia lui. 

- Cel mai talentat general al meu este descoperit furişându- 
se prin Rifthold în toiul nopții - după ce a cheltuit foarte mult 
din aurul meu pe petreceri la care nici măcar nu se sinchiseşte 
să participe. Și, în pofida anilor de duşmănie, a devenit un 
apropiat al Căpitanului Gărzii mele, iar fiul meu - şi Aedion 
nu invidie zâmbetul pe care regele i-l aruncă prinţului moşte- 
nitor - se pare că se bălăceşte în noroi cu drojdia societăţii. 
Din nou. 

Mândru, Dorian mârâi şi spuse: 

- Ai grijă ce spui, tată. 

- 0? 

Regele ridică o sprânceană groasă, brăzdată de cicatrice. 

- Ştiu de la persoane de încredere că plănuiai să fugi îm- 
preună cu vindecătoarea aceasta. De ce ai face așa ceva? 

Märul lui Adam se mişcă în gâtul prinţului, dar îşi ţinu 
fruntea sus. 

- Pentru că nu pot suporta gândul ca ea să-și petreacă fie şi 
încă un minut în fundul acesta de iad pe care-l numești Curte. 

Aedion îl admiră pentru asta - pentru că nu ceda niciun 
pas, deşi regele își arătase superioritatea. Un bărbat isteț - un 
bărbat curajos. Poate că nu avea să fie suficient pentru a-i 
scoate vii de acolo. 

- Bine, spuse regele. Nici eu. 

Flutură din mână şi, înainte ca Aedion să poată lătra un 
avertisment, gărzile îl separară pe prinţ de fată. Patru dintre ei 
îlțineau pe Dorian, iardoioforțarăpe Sorschasă îngenuncheze, 
lovind-o în spatele genunchilor. 

Ea ţipă când atinse marmura, rămânând apoi tăcută - în 
cameră se lăsase acum tăcerea - când o a treia gardă trase o 
sabie şi o sprijini pe gâtul ei suplu. 

- Să nu îndrăznești, mârâi Dorian. 

Aedion se uită la Chaol, dar căpitanul îngheţase. Acestea 
nu erau gărzile lui. Uniformele lor erau uniformele celor care 
îl hăituiseră pe Ren. Aveau aceiași ochi morţi, aceeaşi răutate 
care-l făcuse să nu regrete deloc că le omorâse colegii pe alee. 
Doborâse şase în noaptea aceea, cu pagube minime pentru 
el — dar acum, oare câţi putea răpune? Privirea lui întâlni ochii 
căpitanului, iar acesta îşi furişă privirea spre garda care ţinea 
sabia lui Aedion. Aceasta avea să fie una dintre primele lui 
mișcări - să-i facă rost lui Aedion de o sabie, ca să poată lupta. 

Pentru că aveau să lupte. Aveau să scape de acolo prin 
luptă, sau aveau să moară. 

Regele îi spuse lui Dorian: 

- În locul tău, mi-aş alege cuvintele cu grijă, prinţe. 

Chaol nu putea porni lupta, nu câtă vreme sabia aceea 
odihnea pe gâtul Sorschăi. Acesta era primul lui obiectiv: să 
scoată fata de acolo în viaţă, apoi pe Aedion. Regele nu avea 
să-l ucidă pe Dorian - nu acolo, nu așa. Aedion și Sorscha tre- 
buiau însă să scape, iar asta nu se putea întâmpla până când 
regele nu cerea gărzii să se retragă. Atunci, Dorian vorbi. 

- Las-o să plece şi-ţi spun totul. 

Dorian făcu un pas spre tatăl lui, cu palmele într-un gest de 
ofrandă. 

- Nu are nimic de-a face cu noi, cu orice-ar fi asta. Cu 
orice-ai crede tu că s-a întâmplat. 

- Dar tu ai legătură? 

Regele încă zâmbea. Pe măsuţa de lângă el, se afla o bucată 
de piatră familiară, neagră şi sculptată. De la distanţă, Chaol 
nu vedea despre ce e vorba, dar îi întorcea stomacul pe dos. 

- Spune-mi, fiule: de ce se tot întâlneau generalul Ashryver 
şi căpitanul Westfall lunile astea? 

- Nu ştiu. 

Regele plescăi din limbă, iar garda își ridică sabia pentru a 
lovi. Chaol se pregăti să se repeadă, iar Sorscha inspiră profund. 

- Nu - opreşte-te! ridică braţul Dorian. 

- Atunci, răspunde la întrebare. 

- Asta şi fac! Ticălosule, asta fac! Nu ştiu de ce se întâlneau! 

Sabia gărzii rămase ridicată, gata să cadă înainte ca Chaol 
să se poată mişca vreun centimetru. 

— Ştii că în castelul meu se află de câteva luni bune un spion, 
prinţe? Cineva le dă informaţii duşmanilor mei şi complotează 
împotriva mea împreună cu un cunoscut conducător rebel. 

Drace. Drace. Probabil că se referea la Ren - regele ştia cine 
este Ren, el îi trimisese pe oamenii aceia să-l vâneze. 

- Nu trebuie decât să-mi spui cine e spionul, Dorian, şi 
poți face orice dorești cu prietena ta. 

Deci, regele nu ştia cine se întâlnise cu Ren: el, Aedion sau 
amândoi. Nu știa cât aflaseră despre planurile lui, despre con- 
trolul lui asupra magiei. Aedion păstra liniştea, părând încă 
pregătit pentru bătălie. 

Aedion, care supraviețuise atât de mult timp fără speranţă, 
păstrând unitatea regatului cât de bine putea... care nu avea 
să-şi mai vadă vreodată regina pe care o iubea atât de mult. 
Merita s-o întâlnească, iar ea merita să-l aibă la Curtea ei. 

Chaol inspiră profund, pregătindu-se pentru cuvintele care 
urmau să-l condamne pe vecie. 

Dar Aedion fu cel care vorbi. 

- Vrei un spion? Vrei un trădător? rosti tărăgănat generalul 
şi-şi aruncă copia inelului negru pe podea. Atunci, uite-mă. 
Vrei să ştii de ce mă întâlneam cu căpitanul? Pentru că ticălosul 
tău de căpitan-copil şi-a dat seama că lucram cu unul dintre 
rebeli. De luni de zile mă şantaja să-i dau informaţii pe care să 
le ducă tatălui lui, să ţi le ofere atunci când Lordul de Anielle 
ar fi avut nevoie de o favoare. Şi ştii ce? 

Aedion rânji la toţi, Lupul Nordic în carne şi oase. Dacă 
regele era şocat de gestul cu inelul, n-o arătă. 

- Voi, monştrilor, puteţi arde în iad, pentru că vine regina 
mea - şi vă va prinde în țepușe pe pereţii castelului vostru 
blestemat de zei. De-abia aştept s-o ajut să vă scoată intestinele 
ca la porcii care sunteți. 

Scuipă la picioarele regelui, chiar deasupra inelului fals care 
se oprise acolo. 

Era fără cusur - furia, şi aroganţa, şi triumful. Pe când îi 
domina pe toţi din priviri, inima lui Chaol se frânse. 

Când ochii turcoaz ai lui Aedion îi întâlniră pe cei ai lui 
Chaol, într-o clipă văzu că în ei nu se oglindea mânia sau 

triumful. Era un mesaj către regina pe care Aedion nu avea 
s-o mai vadă vreodată. Nu existau cuvinte care să transmită 
acest mesaj — iubirea, speranţa şi mândria. Tristeţea că nu o va 
cunoaşte ca femeia care devenise. Darul pe care Aedion se 
gândea să i-l ofere era cruțarea vieţii lui Chaol. 

Chaol încuviinţă scurt, pentru că înţelesese că nu poate 
ajuta, nu acum - nu până când sabia avea să fie îndepărtată de 
pe gâtul Sorschăi. Abia apoi putea lupta şi putea să-i scoată pe 
toți de acolo cu viaţă. 

Aedion nu se opuse când gărzile îi prinseră cătuşe la înche- 
ieturi şi glezne. 

- M-am întrebat întotdeauna ce s-a întâmplat cu inelul 
acela, spuse regele. Să fi fost distanţa, sau vreo putere a spiri- 
tului care te-a făcut atât de puţin sensibil la sugestiile lui? Dar, 
indiferent de motiv, sunt foarte bucuros că ţi-ai mărturisit 
trădarea, Aedion. 

Vorbi cu o veselie lentă, deliberată. 

- Sunt foarte bucuros că ai făcut-o în faţa tuturor acestor 
martori. Execuţia ta va fi mult mai ușoară. Deşi cred... 

Regele zâmbi și privi inelul negru fals. 

- Cred că voi aștepta. Poate chiar vreo lună-două. În caz că 
vreun musafir de ultim moment ar fi obligat să vină de departe 
pentru a vedea execuţia. În caz că îi intră cuiva în cap că te-ar 
putea salva. 

Aedion mârâi. Chaol îşi controlă reacţia. Poate că regele nu 
avusese niciodată vreo dovadă contra lor - poate că totul nu 
fusese decât un subterfugiu pentru a-l face pe Aedion să măr- 
turisească, pentru că regele ştia că generalul avea să-și ofere 
viaţa în schimbul vieții unui nevinovat. Regele dorea să savu- 
reze clipa şi să savureze capcana pe care o întinsese acum pen- 
tru Aelin, chiar dacă îl costa un general bun. Odată ce avea să 

audă că Aedion e prizonier, odată ce afla data execuției... avea 
să vină în goană în Rifthold. 

- Când va veni după tine, îi promise Aedion regelui, vor 
curăța de pe pereți ce va mai rămâne din tine. 

Regele se mulțumi să zâmbească. Privi apoi spre Dorian şi 
Sorscha, care de-abia mai respirau. Vindecătoarea rămase pe 
podea şi nu-şi ridică privirea când regele îşi sprijini masivele 
antebraţe pe genunchi şi întrebă: 

- Ce ai de spus în apărarea ta, fato? 

Ea tremură, clătinând din cap. 

- Ajunge, sări Dorian, cu transpiraţia sclipindu-i pe frunte. 

Prinţul se trase îndărăt ca de durere, în timp ce harul magic 
îi era reprimat de fierul din organismul lui. 

- Aedion a mărturisit; las-o să plece. 

- De ce aş elibera adevăratul trădător din castelul acesta? 


x 


Auzind cuvintele regelui, Sorscha nu se putu opridin tremurat. 

Toţi anii ei de invizibilitate, toată pregătirea ei, mai întâi din 
partea rebelilor din Fenharrow, apoi din partea celor la care îi tri- 
miseseră pe membrii familiei ei în Rifthold.... totul era distrus. 

- Ce scrisori interesante i-ai trimis prietenei tale. Păi se 
poate, s-ar fi putut întâmpla să nu le fi citit niciodată, spuse 
regele, dacă nu ai fi lăsat în gunoi una pe care să o găsească 
superiorul tău. Vezi tu - voi, rebelii, aveţi spionii voştri, iar eu 
îi am pe ai mei. Imediat ce ai decis să-mi utilizezi fiul... 

Sorscha simţea cum regele îi zâmbea dispreţuitor. 

- Câte dintre mișcările lui le-ai raportat prietenilor tăi 
rebeli? Ce secrete de-ale mele ai transmis de-a lungul anilor? 

- Las-o în pace, mârâi Dorian. 

Fu suficient cât s-o facă să izbucnească în lacrimi. El încă o 
credea nevinovată. 

Şi poate, poate, ar fi putut scăpa din situaţia aceasta dacă se 
arăta suficient de surprins de adevăr, dacă regele vedea dez- 
gustul şi șocul fiului lui. 

Aşa că Sorscha își înălță capul, chiar dacă gura îi tremura, 
chiar dacă ochii îi ardeau, şi îl privi disprețuitor pe regele din 
Adarlan. 

- Ai distrus tot ce aveam şi meriţi tot ce ţi se va întâmpla, 
spuse ea. 

Se uită apoi la Dorian, ai cărui ochi erau mari, iar faţa albă 
ca moartea. 

- Nu trebuia să mă îndrăgostesc de tine, dar m-am îndră- 
gostit, încă te iubesc. Și îmi doresc atât de mult... îmi doresc 
atât de mult să fi schimbat lumea împreună, să fi văzut adevă- 
rul împreună. 

Prinţul se mulțumi să se uite lung la ea, apoi se apropie de 
picioarele estradei şi căzu în genunchi. 

- Spune-ţi preţul, îi spuse el tatălui lui. Cere-mi orice, dar 
las-o să plece. Exileaz-o. Mazileşte-o. Orice — spune, şi se va face. 

Ea începu să dea din cap, încercând să găsească acele cu- 
vinte care să-i spună că nu-ltrădase - nu pe prinţul ei. Pe rege, 
da. Raporta mișcările lui de ani de zile, în fiecare scrisoare 
scrisă cu grijă pentru „prietena“ ei. Dar niciodată pe Dorian. 

Regele îşi privi fiul vreme îndelungată. Se uită la căpitan și 
la Aedion, atât de tăcut și de înalt - raze de speranţă pentru 
viitorul lor. 

Apoi se uită din nou la fiul lui, în genunchi în fața tronului, 
în genunchi pentru ea, şi spuse: 

- Nu. 


- Nu. 

Chaol crezu că nu aude bine cuvântul care spintecă aerul 
înainte ca sabia gărzii să o facă. 

O lovitură cu acea sabie uriașă. 

Atât îi luă pentru a tăia capul Sorschei. 

Urletul care ţâșni de pe buzele lui Dorian fu cel mai îngro- 
zitor sunet pe care-l auzise vreodată Chaol. 

Mai oribil decât bufnitura umedă, înfundată, pe care capul 
ei o făcu când izbi marmura roşie. 

Aedion începu să urle — să urle și să-l blesteme pe rege, lup- 
tându-se cu fiarele, dar gărzile traseră de lanţuri ca să-l ţină din 
scurt, iar Chaol era prea împietrit pentru a face altceva decât să 
privească rămăşiţele trupului Sorschei prăbușindu-se la pă- 
mânt. Atunci Dorian, încă urlând, începu să se târască prin 
sânge spre el — spre capul ei, de parcă l-ar fi putut pune înapoi. 

De parcă ar fi putut-o încropi la loc. 

Din momentul în care garda îi tăiase Sorschei capul până 
când Dorian, încă îngenuncheat într-o baltă de sânge, se opri 
din țipăt, Chaol nu fusese capabil să se mişte. 

- Asta îi aşteaptă pe trădători, spuse regele către camera 
tăcută. 

Iar Chaol se uită la rege, la prietenul lui zdruncinat, şi-şi 
trase sabia. 

Regele își dădu ochii peste cap. 

- Pune-ţi sabia deoparte, Căpitane. Nu mă interesează ges- 
turile tale nobile. Urmează să pleci mâine la tatăl tău. Nu pă- 
răsi castelul acesta în dezonoare. 

Chaol nu-şi puse sabia înapoi. 

- Nu voi pleca în Anielle, mârâi el, şi nu te voi sluji nicio 
secundă în plus. Există un singur rege adevărat în camera 
asta — întotdeauna a fost aşa. Şi nu stă pe tronul acela. 

Dorian împietri, dar Chaol continuă. 

- Există o regină în nord şi te-a învins deja o dată. Te va 
învinge din nou. Şi din nou. Pentru că ea reprezintă, ca și fiul 
tău, ceva de care tu te temi cel mai mult: speranţa. N-o poţi 
fura, indiferent pe cât de mulţi îi smulgi din casa lor şi-i arunci 
în sclavie. 

Regele ridică din umeri. 

- Poate, dar poate încep cu tine. 

Pocni din degete către gărzi. 

- Omorâţi-l şi pe el. 

Chaol se răsuci spre gărzile din spatele lui şi se aplecă, pre- 
gătit să lupte pentru a-şi face loc spre ieşire, lui și lui Dorian. 

Atunci, o arbaletă zbârnâi și își dădu seama că în cameră 
mai erau şi alţii — ascunși în umbrele imposibil de dese. 

Apucă doar să se răsucească -— şi văzu săgeata îndreptân- 
du-se spre el cu precizie mortală. 

Avu timp să vadă ochii măriţi ai lui Dorian, apoi întreaga 
cameră fu înghițită de gheaţă. 


x 


Săgeata îngheţă la mijlocul drumului şi căzu pe podea, 
spărgându-se în mii de bucăţi. 

Chaol se uită la Dorian cu oroare mută, văzând cum ochii 
prietenului lui străluceau cu un albastru adânc, furibund, iar 
prinţul mârâi spre rege. 

- Să nu te atingi de el! 

Gheaţa se răspândi prin toată camera, urcă pe picioarele 
gărzilor şocate, înghețând sângele Sorschăi, şi Dorian se ridică 
în picioare. Ridică ambele braţe, iar lumina tremură de-a lun- 
gul degetelor lui, o adiere rece biciuindu-i părul. 

- Ştiam eu că-l ai, băiete - începu regele, ridicat în picioare, 
dar Dorian făcu gestul de a azvârli ceva în rege, iar regele fu 
izbit în scaunul lui de un vifor de vânt îngheţat, fereastra din 
spatele lui făcându-se țăndări. Vântul răbufni urlând în ca- 
meră, înecând orice alt sunet. 

Orice alt sunet, cu excepția cuvintelor lui Dorian, când se 
întoarse spre Chaol, cu mâinile şi hainele îmbibate de sângele 
Sorschei. 

- Fugi. Şi când te vei întoarce... 

Regele se ridică în picioare, dar un al doilea val de magie 
trimis de Dorian îl lovi ca un ciocan, izbindu-l la pământ. Pe 
obrajii însângeraţi ai lui Dorian curgeau acum lacrimi. 

- Când te întorci, spuse prințul, să arzi locul acesta din temelii. 

Un zid de întuneric sfârâi, năvălind spre ei din spatele 
tronului. 

- Pleacă, porunci Dorian, întorcându-se spre măcelul de- 
clanșat de puterea tatălui lui. 

Lumina explodă dinspre Dorian, blocând valul, și întregul 
castel se cutremură. 

Oamenii ţipau, iar genunchii lui Chaol începură să tremure. 
Pentru un moment, se gândi să rămână lângă prietenul lui, 
pentru totdeauna. 

Ştia că asta fusese însă cealaltă capcană. Una pentru Aedion 
şi Aelin, una pentru Sorscha. Iar aceasta - aceasta era pentru 
a scoate la iveală puterea lui Dorian. 

Dorian ştiuse asta. Ştiuse asta şi totuși nu şovăise să intre 
în capcană, pentru a-l ajuta pe Chaol să scape - să o găsească 
pe Aelin şi să-i spună ce se întâmplase în acea zi. Cineva tre- 
buia să scape. Cineva trebuia să supraviețuiască. 

Îşi privi prietenul, poate pentru ultima dată, şi spuse ce 
ştiuse întotdeauna, din momentul când se întâlniseră, când 
înțelesese că prinţul era fratele lui de suflet. 

- Te iubesc. 

Dorian se mulțumi să încuviințeze dând din cap, cu ochii 
încă arzând, și își ridică din nou mâinile spre tatăl său. Frate. 
Prieten. Rege. 

Când un al doilea val din puterea regelui umplu camera, 
Chaol își făcu loc cu forța printre gărzile încă înghețate şi o 
luă la fugă. 

x 


Când castelul se cutremură din temelii, Aedion ştiu că 
totul se dusese de râpă. Era însă deja în drum spre temnițe, 
legat fedeleş. 

Fusese uşor să ia această decizie. Când căpitanul hotărâse 
să ia vina asupra lui, se gândise numai la Aelin, cum ar fi afec- 
tat-o dacă îi murea prietenul. Chiar dacă nu ajungea s-o vadă 
niciodată, tot era mai bine decât să-i spună personal că mu- 
rise căpitanul. 

După zgomot, se părea că prinţul crea o diversiune, astfel 
încât căpitanul să poată fugi - şi pentru că sub nicio formă 
nu l-ar fi lăsat pe tatăl lui să scape nepedepsit după ce-o 
omorâse pe femeie. Aşa că Aedion Ashryver se lăsă condus 
în întuneric. 

Nu se rugă, nici pentru el, nici pentru căpitan. Zeii nu-l 
ajutaseră în ultimii zece ani şi n-aveau să-l salveze nici acum. 

Nu-l deranja să moară. 

Deşi încă îşi dorea să mai fi avut o şansă să o vadă - măcar 
o dată. 


x 


Dorian izbi în podeaua de marmură, unde sângele Sorschei 
se dezgheţa acum. 

Chiar şi când tatăl său trimise un val de putere neagră arză- 
toare şi orbitoare, care se nărui asupra lui, umplându-i gura şi 
venele, chiar și când ţipă, tot ce putu vedea era acel moment — 
când sabia tăiase prin carne, tendon și os. Încă îi putea vedea 
ochii mari, părul lucind în lumină, căzând şi el secerat. 

Ar fi trebuit s-o salveze, dar totul se petrecuse foarte repede. 

Când săgeata se îndreptase însă spre Chaol... asta era o 
moarte pe care n-o putea îndura. Chaol își stabilise poziţia, iar 

Dorian era de aceeași parte, lângă Chaol. Chaol îl numise re- 
gele lui. 

Așa că nu-l speria deloc să-şi dezvăluie puterea în faţa tată- 
lui lui. 

Nu, ca să-şi salveze prietenul, nu-l speria moartea. 

Explozia de putere se retrase, iar Dorian rămase gâfâind pe 
pietre. Nu mai avea nimic. 

Chaol scăpase. Era suficient. 

Întinse un braţ spre locul unde zăcea trupul Sorschăi. Bra- 
țul îi ardea - poate că era rupt, poate că puterea tatălui său 
încă îl marca - dar se întinse oricum spre ea. 

Când tatăl lui ajunse lângă el şi se aplecă, reușise să-şi miște 
mâna vreo câţiva centimetri. 

- Fă-o, spuse tăios Dorian. 

Simţea că se îneacă - cu sânge şi cu zeii mai ştiau ce. 

- O, nu prea cred, spuse tatăl lui, împingându-i un genunchi 
în piept. Pentru tine, pedeapsa nu va fi moartea, înzestratul 
meu fiu. 

În mâinile tatălui lui era ceva negru şi strălucitor. 

Dorian se luptă cu toată puterea cu gărzile care îi țintuiau 
acum braţele la pământ, încercând să stoarcă ultimul dram de 
forță, iar tatăl său aduse colierul din piatră Wyrd în dreptul 
gâtului său. 

Un colier, precum cele purtate de fiinţele alea despre care 
povestise Chaol că locuiau în Insula Morţii. 

Nu... nu. 

Țipa - pentru că văzuse acele creaturi în catacombe şi au- 
zise ce li se făcuse lui Roland și lui Kaltain. Văzuse ce putea 
face un simplu inel. Acesta era un întreg colier, fără o încuie- 
toare vizibilă... 

- Țineți-l pe loc, răcni tatăl lui, înfigându-şi genunchiul 
mai adânc. 

Îşi pierdu răsuflarea, iar coastele îi gemură în agonie. Nu 
putea face nimic pentru a opri durerea. 

Îşi smulse braţul din strânsoarea unei gărzi — îşi smulse 
brațul şi se întinse, urlând. 

Tocmai atinsese mâna inertă a Sorschăi, când piatra rece îl 
atinse pe gât. Urmă un clic slab şi un şuierat, iar întunericul se 
scurse în el pentru a-l sfârteca. 


x 


Chaol fugi. Nu avusese timp să ia nimic, în afară de ce avea 
pe el, năpustindu-se spre camerele lui Dorian. Fleetfoot aş- 
tepta, aşa cum făcuse toată noaptea, și o luă pe umăr, alergând 
spre camera Celaenei şi, de acolo, în pasajul secret. Coborâră 
şi coborâră, câinele fiind neobişnuit de supus. 

Trei explozii zguduiră castelul, scuturând praful din pie- 
trele de deasupra. Continuă să fugă, ştiind că fiecare explozie 
însemna că Dorian era încă în viaţă, şi temându-se de tăcerea 
care urma. 

Speranţă - asta ducea cu el. Speranţa unei lumi mai bune, 
pentru care se sacrificaseră Aedion, Sorscha şi Dorian. 

Se opri o singură dată, cu Fleetfoot încă pe umărul lui. 

Cu o rugăciune tăcută către zei pentru iertarea lor, Chaol 
se aruncă în mormânt, ridicând-o de acolo pe Damaris, pu- 
nându-şi sabia sacră la centură şi îndesând câţiva pumni de 
aur în buzunarele mantiei. Și, deşi ciocănelul în formă de 
craniu nu mişcă, îi spuse lui Mort unde urma să fie de găsit. 

Mort nu răspunse, dar Chaol avu senzaţia că ascultase ori- 
cum. Înşfăcă săculețul în care erau cărţile magice ale lui Dorian 
şi ale Celaenei și fugi prin pasajul care urma să-l ducă în tunelul 
de canalizare. Câteva minute mai târziu, ridica grătarul greu 

de deasupra capacului canalizării. Exteriorul de dincolo de 
acesta era întunecat și liniștit. 

O luă pe Fleetfoot din nou în braţe pentru a sări dincolo de 
zid şi pe ţărmul râului, iar în castel se aşternu tăcerea. Urmară 
ţipete, da, dar dedesubtul lor stătea la pândă tăcerea. Nu voia 
să ştie dacă Dorian era viu sau mort. 

Şi nu se putea hotări care variantă era mai rea. 


* 


Când Chaol ajunse în apartamentul ascuns, Ren se plimba 
nervos prin cameră. 

- Unde-i...? 

Îşi dădu seama că avea sânge pe haine. Explozia de picături 
din gâtul secerat al Sorschăi. Cum îşi găsise cuvintele, Chaol 
nu ştia, dar îi povesti lui Ren ce se întâmplase. 

- Aşadar, am rămas doar noi? întrebă Ren încet. 

Chaol încuviinţă. Fleetfoot adulmeca prin apartament. După 
ce-şi făcuse inspecția, hotărâse că Ren nu merita să fie mân- 
cat — nici chiar după ce Ren protestase că un câine ar putea 
atrage prea multă atenţie. Căţeluşa avea să rămână cu ei; nu 
era negociabil. 

În maxilarul lui Ren începu să joace un mușchi. 

- Atunci, vom găsi o cale să-l eliberăm pe Aedion. Cât mai 
curând posibil. Tu și cu mine. Punând laolaltă cunoștințele 
tale despre castel şi contactele mele, poate găsim o cale. Apoi 
şopti: ai spus că femeia lui Dorian era -— era vindecătoare? 

Când Chaol încuviinţă, pe faţa lui Ren se aşternu o expresie 
de parcă avea să-i fie rău, dar întrebă: 

- Se numea Sorscha? 

- Tu erai prietena căreia îi trimitea scrisori, şopti Chaol. 

- Am insistat să-mi trimită informaţii, am... Ren își acoperi 
faţa şi inspiră cutremurându-se. 

Când ochii lui îi întâlniră pe ai lui Chaol, aveau o strălucire 
în ei. Încet, Ren întinse mâna. 

- Tu şi cu mine vom găsi un mod de a-i elibera pe Aedion 
şi pe prințul tău. 

Chaol nu ezită să strângă mâna întinsă a rebelului. 


CAPITOLUL 66 


- Morath, spuse Manon, întrebându-se dacă auzise bine. 
Pentru o bătălie? 

Bunica ei se întoarse de la birou, cu ochii arzând. 

- Ca să slujeşti ducelui, aşa cum a ordonat regele. Vrea ca 
noua Conducătoare a Aripii să se prezinte în Morath cu jumă- 
tate de armată gata să zboare imediat ce primeşte veste. Cele- 
lalte urmează să rămână aici, sub conducerea lui Iskra, pentru 
a supraveghea zona de nord. 

- Şi tu — unde vei fi? 

Bunica ei sâsâi, ridicându-se. 

- Ai atât de multe întrebări, acum, că eşti Conducătoarea 
Aripii. 

Manon își cobori capul. Nu vorbiseră despre Crochan. Manon 
primise mesajul: data viitoare, una dintre Cele Treisprezece va 
fi în genunchi, aşa că îşi ţinu capul plecat când spuse: 

- Întreb doar pentru că nu vreau să mă despart de tine, 
bunico. 

- Mincinoaso. Şi încă una jalnică. 

Bunica ei se întoarse înapoi la birou. 

- Voi rămâne aici, dar voi veni la tine în Morath pe perioada 
verii. Avem treburi de terminat aici. 

Manon își ridică bărbia, cu noua mantie roşie vălurindu-se 
în jurul ei, şi întrebă: 

- Când vom zbura spre Morath? 

Bunica ei zâmbi, dinții din fier strălucind: 
- Mâine. 


* 


Chiar şi după lăsarea întunericului, adierea caldă de primă- 
vară era plină de mireasma de iarbă nouă și de râuri de zăpadă 
topită, tulburată doar de tunetul aripilor, în timp ce Manon îşi 
conducea armata în sud, de-a lungul Munţilor Colț Alb. 

Ţinură aproape de umbrele munților, schimbându-și ie- 
rarhia şi pierind din vedere pentru a împiedica un eventual 
urmăritor să afle exact câte sunt. Manon suspină pe nas, iar 
vântul smulse sunetul, ducându-l departe, transformând man- 
tia lungă şi roşie într-un râu curgând în spatele ei. 

Asterin şi Sorrel o flancau, tăcute precum restul sabaturilor 
în orele lungi cât zburară prin munţi. Urmau să traverseze 
Oakwald, cel mai scurt drum spre munţii Morath, apoi aveau 
să se ridice deasupra liniei norilor pentru tot restul călătoriei. 
Nevăzute şi cât se poate de tăcute - aşa dorea regele să ajungă 
la fortăreața ducelui din munţi. Zburară toată noaptea peste 
Colț, iuți şi alunecoase precum umbrele, iar pământul de de- 
desubt tremură în urma lor. 

Sorrel avea chipul împietrit, supraveghind văzduhul din 
jurul lor, dar Asterin zâmbea ușor. Nu era un rânjet nebunesc, 
nici unul care să promită moartea, ci un zâmbet calm. Erau 
sus şi atingeau uşor norii. Erau acolo unde le era locul vrăji- 
toarelor Cioc-negru. Acolo unde îi era locul lui Manon. 

Asterin îi surprinse privirea şi zâmbi mai larg, de parcă în 
spatele lor n-ar fi fost o armată de vrăjitoare, cu Morath aflat 
în faţă. Verişoara ei îşi întoarse faţa în vânt, trăgându-l în 
piept, triumfătoare. 

Manon nu-şi permise să savureze acea minunată adiere 
sau să se deschidă bucuriei. Avea treabă de făcut; toate aveau. 

În pofida a ceea ce spusese Crochan, Manon nu se născuse cu 
inimă sau suflet. Nu avea nevoie de ele. 

După ce vor fi luptat în războiul regelui, după ce inamicii 
acestuia aveau să zacă însângeraţi în jurul lor... numai atunci 
aveau să pornească spre recucerirea regatului lor pierdut. 

Abia atunci avea să plece, în sfârşit, acasă. 


CAPITOLUL 67 


Soarele care urca pe cer păta Râul Avery cu aur, în timp ce 
omul îmbrăcat cu mantie pătrunse pe un doc șubred din ma- 
hala. Pescarii plecau în larg, beţivii se împleticeau spre noapte, 
iar Rifthold încă dormea - neștiind ce se întâmplase noap- 
tea trecută. 

Omul scoase o sabie minunată, cu mânerul în formă de 
vultur, lucind în prima lumină a zorilor. Un lung moment, se 
uită la sabie, gândindu-se la tot ceea ce întrupase ea odată. Pe 
şoldul lui acum era o altă sabie — sabia străveche a unui rege, 
din timpuri când bărbaţi buni slujiseră conducători nobili, iar 
lumea prosperase. 

Avea să vadă lumea aceasta renăscând, chiar de trebuia 
să-şi dea ultima răsuflare pentru asta. Chiar dacă acum nu 
avea un nume, o poziţie sau titlu, în afară de Cel care Încalcă 
Legăminte, Trădătorul, Mincinosul. 

Nimeni nu observă când sabia fu aruncată în râu, cu garda 
strălucind în lumina soarelui şi arzând precum un foc de aur, 
o lucire de lumină, înainte de a fi înghițită de apa întunecată, 
pentru a nu mai fi văzută niciodată. 


CAPITOLUL 68 


Se dovedi că lui Rowan îi plăcea ca partea cu „supunerea“ 
dintr-un legământ de sânge să o interpreteze după cum îi con- 
venea. În timpul celor două săptămâni petrecute pe drum 
spre cel mai apropiat port din Wendlyn, o făcuse şi mai tare pe 
şeful în fața Celaenei - părând să considere că acum, că era 
parte din Curtea ei, avea dreptul la anumite libertăţi ce nu 
puteau fi negociate privind siguranța, mişcările şi planurile ei. 

Ea începea să se întrebe, pe când se apropiau de docuri la 
capătul unei străduţe pietruite, dacă nu făcuse o greşeală de 
adolescentă legându-l de ea pentru totdeauna. Se certaseră în 
ultimele trei zile în legătură cu următoarea ei mişcare - cu 
ambarcaţiunea pe care ea o închiriase pentru a o duce înapoi 
în Adarlan. 

- E un plan absurd, spuse Rowan pentru a suta oară, oprin- 
du-se la umbra unei taverne de pe docuri. 

Aerul mării era uşor şi proaspăt. 

- Să te întorci înseamnă sinucidere. 

- În primul rând, mă întorc drept Celaena, nu ca Aelin... 

- Celaena, care nu a îndeplinit misiunea regelui şi pe care 
acum o vor vâna s-o ucidă. 

- Regele şi regina din Eyllwe ar fi trebuit să fi primit aver- 
tizarea până acum. 

O trimisese imediat cum intraseră în oraș, în timp ce inves- 
tigau uciderea bieţilor oameni. Deși era aproape imposibil ca 

scrisorile să ajungă în imperiu, Wendlyn avea anumite căi de 
a ocoli problema. Iar în ceea ce-l îl privea pe Chaol... ei bine, 
acesta era un alt motiv pentru care era aici, pe doc, pe cale de 
a se îmbarca pe navă. Se trezise în acea dimineață şi-şi scosese 
inelul cu ametist de pe deget. Simţise o uşurare binecuvântată, 
o ultimă umbră care i se ridica de pe suflet. Între ei rămăseseră 
însă cuvinte nerostite şi trebuia să se asigure că el era bine - şi 
că avea să rămână aşa. 

- Vei obține deci cheia de la fostul tău stăpân, îl vei găsi pe 
căpitan şi apoi? 

Supunere totală față de ea, serios! 

- Apoi mă duc în nord. 

- Şi eu ar trebui să aştept degeaba timp de numai zeii ştiu 
câte luni? 

Ea îşi dădu ochii peste cap. 

- Nu eşti chiar o prezenţă discretă, Rowan. Dacă tatuajele 
tale nu atrag atenţia, atunci părul, urechile, dinţii... 

- Am şi altă formă, ştii... 

- Şi, cum am spus, harul magic nu mai funcţionează aici. 
Vei rămâne captiv în forma aia. Deşi am auzit că şobolanii de 
Rifthold sunt deosebit de delicioşi, dacă ai de gând să mănânci 
luni de zile numai asta. 

E] se uită urât la ea, apoi cercetă corabia — chiar dacă ea ştia 
că se strecurase deja noaptea trecută din camera lor ca s-o 
inspecteze. 

- Suntem mai puternici împreună decât separat. 

- Dacă aş fi ştiut c-o să fii așa o pacoste, nu te-aş fi lăsat 
niciodată să faci jurământul acela. 

- Aelin. 

Măcar nu-i spunea „Majestate“ sau „Doamna mea“. 

- Fie că eşti tu, fie că eşti Celaena, vor încerca să te găsească 
şi să te ucidă. Probabil că deja încearcă să-ţi dea de urmă. Am 

putea merge la Varese chiar acum pentru a-i aborda pe cei din 
neamul muritor al mamei tale, familia Ashryver. Poate ei au 
un plan. 

- Şansa mea pentru a reuşi să scot cheile Wyrd din Rifthold 
constă în a mă furişa în chip de Celaena. 

- Te rog, spuse el. 

Ea se mulțumi doar să-şi ridice bărbia. 

- Mă duc, Rowan. Îmi voi aduna restul Curţii - Curtea noas- 
tră — şi apoi vom aduna cea mai măreaţă armată pe care a 
văzut-o vreodată lumea. Voi cere orice favor, toate lucrurile da- 
torate Celaenei Sardothien, părinţilor mei, descendenţei mele. 
Şi atunci... 

Privi spre mare, spre casă. 

— Şi atunci am de gând să zgudui stelele. 

Îşi petrecu braţele în jurul lui — o promisiune. 

- În curând. Voi trimite după tine în curând, când va veni 
momentul. Până atunci, încearcă să te faci util. 

EI clătină din cap, dar o prinse într-o îmbrăţișare zdrobitoare. 

Se trase din îmbrăţișarea ei doar cât să o privească în ochi. 

- Poate că voi merge să ajut la repararea Mistwardului. 

Ea încuviinţă. 

- Nu mi-ai spus niciodată, spuse ea, că te rugai Malei în 
acea dimineaţă când am intrat în Doranelle. 

O clipă, el păru să ezite. În cele din urmă, cu voce joasă, îi 
spuse: 

- M-am rugat pentru două lucruri. Am rugat-o să te ajute 
să supravieţuieşti întâlnirii cu Maeve - să te ghideze şi să-ţi 
dea puterea de care aveai nevoie. 

Acea căldură stranie, alinătoare, acea prezenţă care îi dădea 
siguranţă... soarele la apus îi sărută obrajii ca într-o confirmare 
şi simţi un fior pe spinare. 

— Şi cel de-al doilea? 

- Era o dorință egoistă și speranța unui nebun. 

Ea citi restul în ochii lui. 

- Dar s-a îndeplinit. 

- Periculos pentru un prinț al gheții şi al vântului să se roage 
Aducătoarei Focului, reuşi ea să spună. 

Rowan ridică din umeri, cu un zâmbet secret pe faţă, în 
timp ce-şi şterse lacrima care îi evadase pe obraz. 

- Nu se ştie din ce motiv, Mala mă place, şi a fost de acord 
că noi doi facem o pereche formidabilă. 

Dar nu voia să știe — nu voia să ştie nimic despre Zeița 
Soarelui şi planurile ei şi se aruncă asupra lui Rowan, inspi- 
rându-i mirosul, memorând senzaţia atingerii lui. Primul mem- 
bru al Curţii ei - Curtea care avea să schimbe lumea. Curtea 
care avea să reconstruiască lumea. Împreună. 

Se îmbarcă pe navă la căderea nopții, fiind mânată în cam- 
buză împreună cu restul de pasageri, pentru a-i împiedica să 
înveţe ruta prin recif. Fără prea multe preambuluri, ridicară 
ancora şi când, în cele din urmă, li se permise să iasă din cam- 
buză pe punte, găsiră doar întunericul şi oceanul înconju- 
rându-i. Un vultur cu coadă albă zbura încă deasupra lor şi 
plonjă atât de jos, încât coada argintată de stele îi mătură 
obrazul, luându-și rămas-bun, după care se întoarse la țărm 
cu un țipăt ascuţit. 

În noaptea fără lună, își purtă degetul pe cicatricea din 
palmă, jurământul către Nehemia. 

Avea să recupereze prima cheie Wyrd de la Arobynn şi 
avea să le găsească pe celelalte, apoi o cale de a le pune înapoi 
în Poarta lor. Avea să elibereze magia și-l va distruge pe rege, 
salvându-și poporul. În pofida riscurilor şi indiferent cât dura, 
indiferent cât de departe avea să fie nevoită să meargă. 

Îşi ridică fața către stele. Ea era Aelin Ashryver Galathynius, 
moștenitoare a două descendenţe atotputernice, protectoarea 
unui popor odată glorios şi regina Terrasenului. 

Ea era Aelin Ashryver Galathynius - şi nu avea să-i fie frică. 


MULTUMIRI 


Această carte nu ar fi existat fără prietenii mei. În special 
fără cel mai bun prieten al meu, copilotul Jaeger, şi anam cara, 
Susan Dennard. 

Ei îi sunt cea mai îndatorată, pentru zilele pe care le-a pe- 
trecut punându-ne minţile la contribuţie şi pentru intuirea 
celui mai bun mod de a spune povestea, pentru că m-a ţinut 
de mână atunci când parcurgeam întunecatele cărări ale 
acestei cărţi, pentru că a fost vocea din mintea mea care îmi 
spunea continuă, continuă, continuă. Nu există altcineva că- 
ruia să-i fi dedicat această carte; nimeni care să mă provoace, 
să mă susțină şi să mă inspire atât de mult. Aşadar, îţi mul- 
ţumesc, Soozyface, pentru că eşti acel gen de prietenă des- 
pre care eram atât de sigură că nu există pe lume. Te iubesc, 
fata mea. 

O datorie uriaşă o am faţă de eminenta şi extrem de talen- 
tata mea prietenă Alex Bracken, pentru răspunsul ei genial, 
pentru e-mail-urile de trilioane de pagini şi pentru că mi-a 
acordat sprijin necontenit. N-am cuvinte să spun cât de recu- 
noscătoare sunt pentru că ni s-au intersectat căile cu mulţi ani 
în urmă - ce călătorie nebunească a fost. 

Şi nimic din toate acestea nu s-ar fi întâmplat fără agentul 
meu minunat şi insuportabil, Tamar Rydzinski, carea fost lângă 
mine de la bun început şi a cărui muncă neostenită a trans- 
format această serie într-o realitate. Sunt foarte onorată să te 

numesc agentul meu, dar mai onorată sunt să te numesc prie- 
tenul meu. 

Incredibilei echipe de nivel mondial de la Bloomsbury - 
cum aş putea vreodată să redau cu adevărat bucuria pe care am 
simţit-o lucrând cu voi toți? Vă mulţumesc, vă mulţumesc, vă 
mulțumesc pentru tot ce faceţi pentru mine şi Tronul de cleștar. 
Editorului meu, Margaret Miller - această carte ar fi fost o ne- 
buloasă fără tine. Lui Cat Onder, Cindy Loh şi Rebecca 
McNally - voi toate sunteți pur şi simplu cele mai bune. Erica 
Barmash, Hali Baumstein, Emma Bradshaw, Kathleen Farrar, 
Cristina Gilbert, Courtney Griffin, Alice Grigg, Natalie 
Hamilton, Bridget Hartzler, Charli Haynes, Emma Hopkin, 
Linette Kim, Lizzy Mason, Jenna Pocius, Emily Ritter, Amanda 
Shipp, Grace Whooley şi Brett Wright: vă mulțumesc din 
adâncul sufletului pentru munca asiduă, entuziasmul şi dedi- 
carea voastră. 

Echipei de la Audible și naratorului audio al Tronului de 
cleștar, Elizabeth Evans, vă mulțumesc pentru că aţi dat viață 
lumii Celaenei într-un mod cu totul inedit şi pentru că i-ați 
dat voce. Şi îi mulțumesc lui Janet Cadsawan, a cărei minunată 
linie de bijuterii Tronul de Cleștar continuă să mă uluiască. 

Minunatei Erin „Ders“ Bowman, pentru suportul și încu- 
rajarea neabătută, pentru discuţiile de pe chat şi pentru refu- 
giile epice (de la scris). Echipa Eroilor pentru Totdeauna. 

Pentru Mandy Hubbard, Dan Krokos, Biljana Likic, Kat 
Zhang şi gaşca de la Publishing Crawl - vă mulțumesc foarte 
mult pentru că sunteţi o parte din luminile strălucitoare. 

Părinților mei - fanii mei numărul unu - pentru numeroa- 
sele aventuri, care atât de des au slujit drept inspiraţie pentru 
aceste cărți. Familiei mele, pentru dragostea și sprijinul oferite 
şi pentru că a impus această serie prietenilor și cluburilor de 

carte. Vă iubesc pe toți. Minunatei mele bunici, Connie - mi-e 
dor de tine și mi-aş dori să fii aici pentru a citi cartea. 

Cititorilor mei, care au ales și au promovat această serie — 
cuvintele nu pot exprima recunoştinţa mea. Sunt cu adevărat 
binecuvântată să vă am ca fani. Faceţi să merite toată truda. 

Căţelușei mele, Annie: nu poți citi (deși nu m-ar surprinde 
dacă în secret ai putea), dar vreau să rămână scris aici - pentru 
eternitate — că eşti cel mai bun tovarăș canin la care ar putea 
spera cineva. Îţi mulțumesc pentru gesturile de afecţiune, pen- 
tru că ai stat în poala mea când scriam şi pentru că mi-ai oferit 
un partener de conversaţie cât era ziua de lungă. Îmi pare rău 
că am lăsat muzica atât de tare când tu încercai să tragi un pui 
de somn. Te iubesc, te iubesc şi te voi iubi întotdeauna. 

Și soțului meu, Josh: eşti ultimul menţionat aici, dar asta 
pentru că eşti primul în inima mea. Nu voi înceta niciodată 
să-ţi fiu recunoscătoare pentru că mi-ai permis să împărtășesc 
această călătorie extraordinară cu tine. 


CUPRINS 


PARTEA ÎNTÂI 


Moștenitoarea cenușii / 9 


PARTEA A DOUA 


Moștenitoarea focului / 365 


De aceeași autoare 


TRONUL DE CLEȘTAR 
vol. 1 


În întunecatele şi mizerabilele 
ocne din Endovier o fată de 
optsprezece ani își ispășeşte o 
condamnare pe viață. Ea este 
o asasină, cea mai bună din 
breasla ei, dar a făcut o greşeală 
fatală. Caelena Sardothien s-a 
lăsat prinsă. Indiferent dacă va 
câştiga sau va pierde, ea îşi va 
descoperi adevăratul destin. 
Dar va putea să se înmoaie 
inima ei de asasin? 


DIAMANTUL DE LA MIEZUL NOPŢII 
vol. 2 


Celaena Sardothien este arma 
cea mai ucigătoare a Regelui 
din Adarlan. Ea trebuie să-și 

câştige libertatea prin sângele 

duşmanilor ei, însă cu fiecare 
moarte pe care Celaena o însce- 
nează, cu fiecare minciună pe 
care o rosteşte îi pune în pericol 
pe cei pe care îi iubeşte. Celaena 
trebuie să se hotărască pentru 
ce să lupte: libertatea sa, inima 
ei ori destinul regatului... 

@ Josh Wasserman 


SARAH J. MAAS este o tânără 
autoare care a studiat scrierea creativă 
la Hamilton College din California. 
Volumul său de debut, primul al seriei 
Tronul de Cleștar, a fost tradus în peste 
13 limbi. Este pasionată de legende şi 
poveşti, de balet şi de filmele lui 
Disney. În prezent, Sarah locuieşte în 
sudul Californiei, alături de soţul său şi 
de câinele familiei, şi lucrează, pe lângă 
continuarea seriei Tronul de Cleștar, la 
o nouă serie fantasy, care va fi lansată 
pe piaţă anul acesta. 


Seria Tronul de Cleștar trebuie citită, 
iar dacă veţi începe acum, va fi cea mai 
bună alegere literară pe care o puteţi 
face. 

vă va captivă imaginaţia Si] i mai mult... 


USA Teday 


Un roman în care veţi regăsi elemente de comedie, brutalitate 
şi fantezie; Maas străluceşte, este o povestitoare minunată. Este 
cel mai bun volum al seriei! 

